
Chinuitor, centimetru după centimetru, alunecă de-a 
lungul frânghiei groase de 10,5 milimetri, răsucindu-se 
şi eliberând cadrul de coborâre în tăcere, în paşi minus- 
culi. De fapt, este aşezat pe o bară de trapez care, la rân- 
dul ei, este suspendată de dispozitivul de rapel. De fiecare 
dată când răsuceşte inelul, bara coboară câțiva centimetri. 
În jurul pieptului are înfăşurat un echipament de alpi- 
nism care îi permite să se depărteze de frânghie pe mă- 
sură ce coboară. Faţa lui se află acum la doar treizeci 
de centimetri depărtare de buza de granit. Întinde mâna 
ca să atingă stânca, cu mare blândețe, pentru a nu induce 
un efect de rotire în frânghie. Aerul de munte se simte 
limpede şi răcoros, abia stârnit de briza dimineţii, destul 
cât să ascundă sunetele discrete, dar nu suficient de 
puternic ca să-l deranjeze în timp ce alunecă pe frânghie. 

A coborât deja aproape douăzeci de metri față de 
punctul de ancorare de deasupra buzei de granit şi acum 
se află de punctul cel mai apropiat de peretele stâncos. 
Alți trei metri şi buza face o curbă inversă până ce devine 

un perete drept care coboară în ceața matinală de dea- 
supra râului. De-abia s-au ivit zorile; este acel scurt inter- 
val de incertitudine, când întunericul se retrage, părând, 
în acelaşi timp, să revină, chiar dacă stelele îşi pierd deja 
strălucirea. Nu poate fi sigur, dar, la o asemenea oră, 
felina ar trebui să fie înapoi în bârlogul ei. 

Cu două ore înainte, auzise atacul ei nimicitor asupra 
unui sărman animal, ale cărui țipete de moarte străpun- 
seseră bezna ca nişte săgeți ale groazei, după care toate 
sunetele pădurii dispăruseră într-o tăcere deplină. Dacă 
îşi respecta şi de această dată obiceiul, avea să mănânce 
repede părțile moi ale prăzii, apoi să ascundă cadavrul 
animalului şi să ducă o parte în bârlog pentru pui. Avea 
senzaţia că o cunoştea deja foarte bine, că îi ştia obice- 
iurile şi toate mișcările ei misterioase. Aşa ar fi trebuit. 
În fond, o urmărea de zece zile şi zece nopți. 

Peretele stâncos se retrage brusc din fața lui, la ju- 
mătate de metru, apoi la un metru şi chiar doi metri dis- 
tanță. Striaţiile stâncii îmbătrânite nu se mai văd, iar 
pădurea pare că se află încă în aşteptarea luminii zorilor. 
Se concentrează asupra umbrei ovale a peşterii unde se 
adăposteşte fiara şi rezistă cu stoicism impulsului de a 
atinge aparatul de fotografiat Max 800 pentru a se asigura 
că e pregătit să filmeze. Ştie că e; sigur că e. Dar impulsul 
este extraordinar de puternic după zile întregi de urmă- 
rire şi împotmoliri, folosind binoclul ziua şi ochelarii cu 
infraroşii noaptea, iar acum, că se află la zece metri de 
obiectivul său, vrea să se asigure că totul e pregătit. 

Se opreşte şi îşi trage răsuflarea. Are impresia că aude 
scârțâitul harmului de pe el şi propriile bătăi de inimă 

ricoşând din peretele stâncos, chiar dacă granitul se 
află acum la peste trei metri depărtare. Întreaga 
suprafață de piatră este doar o pată cețoasă la periferia 
razei lui vizuale. Pierderea perspectivei nu reprezintă 
nimic față de efortul de a rămâne suspendat, cu brațul 
stâng ținându-se ferm de frânghie, dar este singura 
modalitate prin care îşi poate folosi propria greutate, 
eliberându-şi braţul drept, cu un deget fixat pe declan- 
şatorul camerei. 

Răsucire şi coborâre, milimetru cu milimetru. Simte 
un uşor balans în frânghie şi îşi întinde uşor braţul drept, 
încercând să-l atenueze, astfel încât el şi bara să nu capete 
mişcarea unui pendul. Aproape că aude tensiunea acu- 
mulată în frânghie, în vreme ce aceasta se freacă de buza 
de granit, încălzindu-se din pricina greutății. Bineînțeles 
că el nu poate auzi toate astea, dar felina, cu auzul ei 
hipersensibil, ar putea. Sunetele naturii sunt nedesluşite. 
Un zgomot ritmic care să se audă din pădure ar pune în 
alertă simțurile pumei. Respirația uşoară, regulată a prăzii 
care doarme, paşii şi respirația agitată ale vreunui trecător 
prin zonă, scâncetele unui pui care îşi caută mama, scâr- 
ţâitul bocancilor de alpinism pe patul de ace de conifere, 
zgomotul repetat al unui baston de sprijin pe o cărare 
stâncoasă şi abruptă — toate acestea sunt sunete care 
fac să se ciulească instataneu acele urechi delicate, iar 
simţurile felinei alertate să se îndrepte în direcția prăzii. 
Acum el îşi ridică privirea, pe jumătate aşteptându-se 
ca puma să fie acolo, ițindu-se peste buza stâncii, încer- 
când frânghia cu gheara şi aşteptându-l pe el să se întoarcă 

sus. În sinea lui îşi spune că o asemenea eventualitate ar 
putea fi extrem de interesantă. 

Strânge şi dă drumul, milimetru cu milimetru. Pere- 
tele concav de stâncă se află acum la şase metri distanță 
şi începe să revină iarăşi la verticală. Gura nebuloasă a 
peşterii începe să se vadă bine, marginile apărând mai 
clar, pata întunecată a intrării contrastând cu oasele 
strălucitor de albe care umplu platforma din fața intrării. 
Este o peşteră surprinzător de mare, cu un diametru 
de aproape trei metri. Se întreabă acum oare ce animale 
aparținând vreunor minunate specii îşi vor fi găsit adă- 
post acolo, de-a lungul mileniilor. 

Coboară în hopuri mici, ignorând durerea pe care o 
simte în picioare şi strânsoarea hamului, în vreme ce 
îşi controlează respirația cu gura deschisă, ca să nu scoată 
nici un sunet, inhalând guri mici de aer înmiresmat cu 
parfum de răşinoase. Are senzația că briza, atâta câtă e, 
lucrează în favoarea lui, suflând peste peretele stâncos 
şi ascunzând mirosul trupului său ce emană adrenalină, 
care îl face să îşi simtă bătăile inimii în timpanele ure- 
chilor. Uşorul balans al echipamentului îl menține în 
apropierea țintei sale. Continuă să vrea cu disperare să 
atingă camera de filmat, doar ca să se asigure că totul e 
în regulă. 

„Încrede-te în instincte“, îşi reamintește el. „Te-ai 
pregătit cum trebuie. Concentrează-te. Răsuceşte şi dă 
drumul; răsuceşte şi dă drumul.“ Ajunge în sfârşit pe 
poziţie, la trei metri sub buza platformei de acces în peş- 
teră. Blochează inelul. Pentru câteva clipe rămâne atârnat 
acolo şi îşi ascultă bătăile inimii, dorindu-și să nu mai 

fie aşa de dese şi încercând fără succes să se stăpânească. 
Camera este ataşată de costumul lui de alpinist printr-un 
fir minuscul din wolfram, astfel că el nu o poate scăpa, 
nici dacă ar vrea asta, ţinând cont că, uneori, aşa ceva 
se întâmplă din cauza fricii intense. Vrea cu disperare 
să ia o gură de apă, dar nu e timp de asta, cel puțin nu 
acum şi nu aici. Se concentrează asupra acelei platforme 
şi asupra a ceea ce poate vedea din jumătatea superioară 
a intrării în peşteră. 

„E acolo; ştiu că e acolo.“ 

Deci: să mergem. Să-i dăm drumul. 

E vremea dansului, e vremea să hăituiască fiara. 

Se lasă sub gura platformei, deoarece acum trebuie 
să se apropie şi singura cale de a reuşi asta este să se ba- 
lanseze către peretele stâncos. Balansul începe cu el la 
capătul unui arc de cerc. Trebuie să ajungă la mai puțin 
de trei metri de platformă, adică în partea de sus a ar- 
cului, deoarece aparatul foto nu e bun de nimic de la o 
distanță mai mare de trei metri, iar distanța mică de fil- 
mare este cheia întregii poveşti. 

Menţinându-şi privirea ațintită asupra platformei, 
trage în sus camera şi o apucă apoi cu ambele mâini. 
Testează cu degetele rezistența declanşatorului, asigu- 
rându-se că e armat şi gata de acțiune. 

Inspiră adânc, expiră majoritatea aerului inhalat, apoi, 
abia înclinându-şi trupul, începe balansul. Are nevoie 
de un efort surprinzător de mic, pentru că stă suspendat 
la capătul unei frânghii de aproape treizeci de metri. Îşi 
simte trupul rigid de încordare şi opunând rezistență 


impulsului de balansare. Este obligat să îşi îndoaie gâtul 

şi apoi umerii ca să pornească mișcarea, deplasându-se 
nu în cerc, ci înainte şi înapoi, direct spre peretele stâncos, 
câştigând încet şi constant viteză în vreme ce se leagănă 
înspre stâncă şi în sus către platformă; apoi se depărtează 
şi O ia în jos, deasupra a ceea ce pare un hău fără fund. 
Simte cum în pântece se formează un ghem imens din 
pricina golului. Râul şerpuieşte invizibil sub el, scoțând 
un susur îndepărtat. 

Se întoarce din nou, continuând să strângă bine ca- 
mera cu ambele mâini şi să controleze balansul cu 
greutatea trupului. Apropie aparatul de ochi, îndreptân- 
du-l spre peşteră, amplificând în acelaşi timp balansul 
către peretele stâncos şi înapoi, deasupra. Creierul lui 
ştie prea bine că frânghia este suficient de rezistentă şi 
poate susține greutatea a încă doi oameni ca el. Dar 
golul din pântece îl avertizează mereu că între el şi 
grohotişul periculos de dedesubt sunt câteva zeci de 
metri de gol. A fost acolo jos, adulmecând printre oase 
şi alte resturi căzute din peştera de sus şi încercând să-şi 
dea seama cât de recente erau rămăşiţele pentru a afla 
dacă bârlogul era locuit. 

Înapoi şi înainte, ca un pendul uman care parcurge 
tăcut un arc de cerc, de fiecare dată ajungând mai aproa- 
pe de platformă, cu fiecare revenire înălțându-se mai 
sus. E deja un pic în afara țintei acum. Se concentrează, 
îndreaptă camera şi urmăreşte ținta prin obiectiv, aştep- 
tând ca lumina roşie pâlpâitoare să devină verde în 
momentul când intră în raza de acțiune a cărei limită 
este de până la trei metri. 

De-acum deja o hăituieşte. Nu mai are de ce să se 
ferească să nu facă zgomot. Înapoi şi înainte, înapoi şi 
înainte, în vreme ce lumina zorilor coboară pe pantele 
estice ale muntelui. Brusc, se vede ceva în gura peşterii. 
Întrezăreşte ceva la limita superioară a traiectoriei, vede 
şi apoi nu mai vede, este poate o imagine sau o părere — 
dar care dintre ele să fie? — apoi din nou în jos, se în- 
toarce, cu lumina tot mai puternică, şi atunci ştie. Acest 
balans, acest arc. Toate instinctele lui urlă, apoi începe şi 
felina să urle, chiar acolo, adunându-şi forțele ca să sară 
de pe platformă în vreme ce omul se apropie pentru 
ultima dată. Picioarele din faţă ale felinei se încordează 
sub pântece, muşchii de pe umerii ei masivi tremură, 
colții sclipesc, ochii îi ard în vreme ce rage de furie spre 
om, iar acesta îi răspunde tot cu un răget în timp ce 
înalță camera, observă salvatoarea lumină verde şi apasă 
butonul ca să fotografieze de cât mai multe ori. 

Apoi, ridicarea. Ridică-te, Lazăre din mormânt! Se 
balansează iarăşi înapoi, îndepărtându-se de bestia 
îmblănită şi furioasă de pe platformă. Îşi ridică genun- 
chii, se îndoaie din mijloc, apoi se repede drept în sus 
contorsionat ca un vierme, trăgând cu ambele mâini 
de frânghie şi cățărându-se cu salturi puternice şi cu 
lovituri din picioare. Saltul vertical al trupului său între- 
rupe ritmul balansului, astfel că acesta se diminuează cu 
fiecare lovitură puternică, în vreme ce felina rage din nou 
şi se agită furioasă în gura bârlogului. Mişcările ei sunt 
iuți, iar furia necontrolată se revarsă în ecouri peste liniştea 
canionului, ca şi cum acolo ar fi sălăşluit zeci de animale 
feroce. Omul a ajuns între timp mult deasupra platformei, 

ridicându-se cu câțiva metri la fiecare salt, trăgând din 
greu de coardă. Aparatul de fotografiat i se bălăngăne 
în jurul şoldurilor. Felina şi peştera dispar pe măsură 
ce el se apropie de buza canionului, peste care, până la 
urmă, reuşeşte să treacă. Acum poate încetini ritmul, 
îşi poate trage sufletul, poate savura momentul, băgând 
camera de filmat în preţiosul ei adăpost de la nivelul 
şoldului. 

Am un prim-plan. 

Am un prim-plan! 

Acum marea problemă este să ajungă în vârf şi să 
plece naibii de acolo înainte ca bestia să-şi dea seama 
şi să o ia pe urmele lui. Ar trebui să fie în siguranță, pen- 
tru că ea are pui. Nu-i va părăsi. Sau cel puțin aşa speră 
el. 

În mintea lui îl vede pe White Eye* aşteptând în 
tabăra de noapte, lângă focul minuscul care arde în 
mijlocul unui cerc de pietre ascuţite, înconjurat de trei 
căni cu apă rece de munte, şanţuri în pământ, coji de ou 
şi blestemata lui bucată imensă de sare brută. Îşi spune 
că White Eye zâmbeşte, aşa cum o face şi el, cu gura 
până la urechi, după ce a auzit sunetul acela tulburând 
liniştea dimineții, venind dinspre gura peşterii, acel fioros 
răget care parcă spunea: „Cum îndrăzneşti?“ scos de 
bestie şi care, apoi, s-a răspândit de-a lungul canionului 
şi în pădurea de conifere, unde White Eye aşteaptă încă 
de la miezul nopții. 


* „Ochi Alb“ (engl.). (n.tr.) 

„Aşteaptă şi se întreabă dacă, după patru ani de 
antrenamente, o să reuşesc. 

Ei bine, am reuşit. 

Am un prim-plan!“ 

Acum urmează partea bună. 

K-Dog spumegă de furie. Hei, ştii ce, tâmpitule? Făcu- 
sem nenorocita aia de treabă. Banii erau în buzunarul 
meu, idiotul ăla stătea întins pe jos, cu un vas de bom- 
boane răsturnat peste cur, tărăboanța noastră de rahat 
era parcată la cinşpe metri mai încolo, cu botu' spre 
stradă, camera video o smulsesem din perete — şi, la 
dracu”, îi spărsesem chiar şi video-ul şi dădusem peste 
el cu nişte ulei ieftin de motor. Doar de-asta i se spune 
magazin de duzină, nu? 

Atunci apare blestemata asta de dubiță, cu mamaie 
şi puştoaica ivindu-se în locul nepotrivit, la momentul 
nepotrivit. Sunt o sută de benzinării în oraşul ăsta bles- 
temat şi cetățenii aştia o aleg tocmai pe asta? Nemernica 
s-a uitat în jur vreme ce închidea uşa maşinii. Adică era 
al naibii de clar că ne-a văzut când am intrat. Aproape 
că o auzeam dând declarația: „Erau doi, domnule poliţist. 
Unu” era un băiat alb, înalt, ciolănos, lățos, cu blugi şi 
cu un tricou fără mâneci. Dacă nemernicul avea arma 
aia mare în mână? Celălalt? A, ăla era un negrotei cu 

aspect de idiot, îmbrăcat cu un tricou roşu, cu o şapcă 
pe cap şi părând complet aerian.“ 

Omule, atunci am comis marea noastră greşeală: 
ne-am oprit. Chiar acolo. Acum o ştiu. Ne-am blocat 
în uşă când am văzut-o uitându-se la noi, şi atunci pakis- 
tanezul ăla bătrân şi-a dat seama, probabil, că a apărut 
o problemă. Pencă, ştii ce a urmat? S-a ivit, omule, din 
mormanul ăla de bomboane şi rahaturi, ţinând în mână 
ditamai puşcociul, dacă iti vine să crezi o asemenea porcărte, 
s-a înălțat şi a tras în noi. Uşa parcă a explodat şi toate 
cioburile ne-au sărit în față. Flash, păi ce să spun despre 
Flash, omule?! Flash a făcut ce ştie el, s-a trântit la po- 
dea, urlând că nemernicii fac şi dreg. Şi eu?! Păi, la naiba, 
mă ştii că sunt calm când lucrurile o iau razna. Doar 
sunt recunoscut pentru asta, nu? Aşa că fac ceea ce 
trebuie să fac — ştii ce spun? — îmi ascund curul în spa- 
tele unei stive de ziare, rotesc arma şi Zărâm cu gloanțe 
tejgheaua casierului. Pakistanezul ăla tâmpit continuă 
să tragă, aşa că trag şi eu în el, ținând arma cu ambele 
mâini, cum arată ăia la televizor. Dar fii atent la asta: 
tipu! ţinea ochii închişi, omule. Incredibil! Atunci un 
glonț de-al meu îi smulge o bucată din țeastă şi, pe urmă, 
la naiba, tipu-i terminat definitiv. 

Dar asta nu a fost cel mai rău, omule. După ce-l las 
lat pe ticălos — înţelegi? — mă ridic, dar mă împiedic 
de Flash, care este tot întins la podea, la fel ca gălbejitul 
ăla, şi ţipă ca un negru împuţit. În fine, mă împiedic 
de prostul ăsta şi cad chiar prin geamul uşii. Noroc că 
nu m-am tăiat de tot. Vreau să spun că nenorocitele 
mele de picioare sunż terminate. Încerc să-mi vin în 

fire, dar, în acelaşi timp, uit să iau degetul de pe trăgaci 
şi arma aia împroaşcă gloanțe în acoperişul pompei. Se 
văd câteva lumini strălucitoare, apoi nimeresc, al dracului 
să fie, chiar pompa de lângă dubiţă. Mamaia e încă 
înăuntru, holbându-se la mine de parcă aş fi fost cine 
ştie ce marțian, iar pompa aia se aprinde în întregime, 
omule. 

Parcă era 4 iulie. Porcăriile alea — dubița, pompa de 
benzină, toate rahaturile alea — erau cam la cinci- 
sprezece metri de mine, dar simt şi acum mingea aia 
de foc. Flash e acum în picioare; nenorocitul trece pe 
lângă mine în fugă spre camionetă. Acum e foc peste tot, 
se aprinde o altă pompă şi, pe urmă, un furtun sau altceva 
se sparge şi apar valurile astea albastre de foc venind spre 
noi pe asfalt. Ca o mare a infernului, omule. Bag tără- 
boanţa aia în marșarier şi ieşim naibii de acolo, trecând 
chiar prin valurile alea de foc. Jur pe Dumnezeu că 
mai simt şi acum căldura prin podea. Dubiţa se coace 
undeva în spate, împreună cu martorii, aşa că, ştii tu, 
toată treaba nu se dusese dracului cu totul. Mi-aş fi dorit 
doar ca teancul ăla de biştari din buzunarul meu să fi 
fost mai gros, pentru că ştiam amândoi că rahatul ăla 
petrecut va stârni multe flăcări. 

În fine, am trecut scrâşnind peste linia de demarcație 
înainte de a prelua controlul. Aproape că am dat peste 
un dobitoc care venea din celălalt sens şi tipu s-a pus 
pe claxonat ca dementu în timp ce venea direct spre 
mine. M-am grăbit să trag tărăboanța din calea lui şi 
apoi am băgat mare pe şosea. În oglinda retrovizoa- 
re văd o flacără mare, portocalie, până la prima curbă. 

A, şi mai era şi băiatu' meu, Flash, care tot timpul a 
stat acolo cu ochii încă închişi, cu lacrimi pe obraji, cu 
mânuțele alea ale lui bătând în bord în timp ce spunea 
întruna „Fir-ar!“ L-am poreclit Flash în pârnaie, dar 
numele lui adevărat este Deleon. Dee-le-on Butts.. 
Rămâne între noi? Amicul ăsta nu prea merită efortul, 
înţelegi ce spun? În fine, în vreme ce gonim ca demenții 
pe şosea mă întreb de ce naiba m-am încurcat cu el. 
Adică, în fine, am împărțit o celulă în Rock City timp 
de trei ani şi, ştii tu, cum veneam amândoi din Triboro 
mi s-a părut chiar în regulă. Acum însă nu mai ştiu, 
omule, dacă a fost o mişcare chiar aşa de deşteaptă. 

Aşa, a doua zi de dimineaţă, mai târzior? Ne trezim 
în locul ăla nenorocit din partea de est a oraşului, la 
aproape un kilometru de Î-40, suficient ca să-i auzim 
pe gabori. Pe celălalt pat, Flash fie doarme buştean, fie 
a trecut în lumea drepţilor; niciodată nu-ţi dai seama 
prea bine ce se întâmplă cu Flash. Între picioare | ține 
sticla de bourbon aproape goală, de parcă este în erecție. 
Eu sunt doar pe jumătate amețit. Îmi simt capul cât o 
baniță şi am şi un gust de rahat în gură, ştii tu, de la 
whiskey, două pizza cu usturoi şi poate o juma de bax 
de bere... Trag două țigări, două, una după alta, aşa că 
în camera aia se face destul fum ca să se declanşeze 
alarma, doar că aia atârnă de sârme, pencă pakistanezii 
ăia nu repară niciodată nimic, ştii la ce mă refer? 

Dau drumul la ştiri, la TV şi văd o blondă cu păru 
înfoiat care dă din gură despre jaful armat de la magazin. 
E, surescitată rău, dar nimeni nu ştie cine au fost băieții 
răi. Poliţia „are câteva piste solide“. Ce să-ți spun.. 

Benzinăria şi magazinul arse din temelii. Trei morţi 
confirmaţi: tipu’ din magazin şi cei doi indivizi din 
dubiță. O camionetă, probabil de culoare albă, văzută 
„dispărând de la fața locului“. Asta a fost. Dar, la dracu”, 
dacă ştiau doar de camioneta probabil de culoare albă, 
atunci puteam să plecăm, omule. Tre’ să fie cam o mie 
de camionete albe în ținutul Manceford, nu? Aşa că... 
mare păcat de oamenii aştia simpli, dar ştiţi, uneori se 
întâmplă şi rahaturi d-astea. Păcat de ei, dar foarte bine 
de noi... Fără martori, nu? Asta era partea bună. Partea 
proastă era că nu prea scosesem biştari din rahatul ăla, 
aşa că, în mod clar, trebuia să mai dăm o lovitură şi asta 
destul de curând, omule. M-am bucurat enorm că n-am 
lăsat acolo şi puşcociul, omule. Am ascuns jucăria undeva 
afară. 

Apoi, am stat acolo, încercând să mă gândesc, ştii? 
Unde ar trebui să mergem, care dracu era pasul următor. 
Şi au picat toți pe capul nostru. M-am trezit cu berea 
de la micul dejun în aer, omule, când văd că uşa explo- 
dează din țâțâni şi mă trezesc în cameră cu un milion 
de polițai înarmați. Vine polițaiul ăsta uriaş drept la 
mine şi mă umflă direct din pat. Apoi se năpustesc cu 
toții, nişte namile cu fețe grase şi roşii, cu căşti, arătând 
ca nişte soldați din Războiu/ stelelor, omule, se aruncă 
pe mine, răsucindu-mi brațele la spate ca să-mi pună 
cătuşele alea, în timpul ăsta urlând la mine: „Jos la podea, 
jos la podea, nu mişca!“, de parcă aş mai fi putut face 
vreun gest cu toate kilogramele alea pe mine. 

Apoi tipu ăsta mare de tot se lasă la podea spre mine 
Şi zice. 

— Nenorocitilor, voi aţi dat foc la benzinărie 
azi-noapte? 

De-acum văd stele roşii în faţa ochilor şi simt că îmi 
ies brațele din încheieturi, și, cu toată agitația aia, îl aud 
pe Flash scâncind din nou. Nu văd nimic, Flash behăie 
ca o oaie nenorocită, iar pe mine stau vreo zece copoi. 
Apoi tipu ăla mare mă apucă de bărbie şi mă întreabă 
din nou: 

— Tu eşti 4/4, nemernicule? 

Stă atât de aproape, că mă scuipă în față. Simt cum 
îmi pocnesc oasele brațelor, aşa că îmi zic: „La dracu, 
ne-au prins, nu?“ Aşa că spun: 

— Gata, bine, noi am făcut-o, bine? Acum, lasă-mă 
să respir, ticălosule! 

Oamenii aştia, omule. Ştiam că totul era legat de 
nemernicii ăia de oamenii ăia simpli. Lipu' de noapte care 
avea grijă de magazin? Prostu ar fi trebuit să ştie care e 
jocu şi ce rahaturi se pot întâmpla. Doar nu voiam să-i 
lichidez sau să le fac ceva. Dar, la naiba: vezi doi tipi prin 
geam la unşpe noaptea cu o mitralieră? Nu stai acolo ca 
să te uiti, omule, îți pui picioarele în mişcare şi o iei naibii 
la sănătoasa, omule. Oricine ştie asta. Ai dracului să fie ei. 

la zi, omule, n-ai o țigară? 

Luna mai era pe sfârşite, iar administratorii clădirii de- 
ciseseră să închidă atât sistemul de încălzire, cât şi aerul 

condiționat ca să economisească bani, aşa că în sala de 
tribunal era o atmosferă de-a dreptul sufocantă. Steven 
Klein, procurorul local, răsfoia cererile legate de audierea 
în cazul jafului armat de la magazin, în vreme ce loco- 
tenentul Cam Richter şi sergentul Kenny Cox de la 
Biroul Şerifului din ţinutul Manceford încercau să 
rămână treji în spatele sălii de judecată. Cazul era destul 
de simplu grație mărturisirilor şi armei găsite, dar, când 
venea vorba despre judecătoarea Bellamy, nu se ştia 
niciodată ce se putea întâmpla. Ca pentru a confirma 
aşteptările, judecătoarea ridică o mână pentru a-l între- 
rupe pe Klein. Cam ştia că lui Steven nu-i plăcea deloc 
asta, lucru care se oglindi imediat pe fața procurorului. 
Ceea ce urmă atrase imediat atenţia tuturor: 

— Domnule Klein, am căutat rapoartele de arestare 
în cazul celor doi învinuiți. Văd că e o problemă aici. 
Chiar o problemă mare. 

— Onorată instanță? făcu Klein, trăgându-şi ochelarii 
de citit în jos pe nasul lui mare. 

Era un bărbat de patruzeci şi ceva de ani, bine clădit 
şi iritat că judecătoarea îl întrerupsese. 

— Aţi afirmat că domnul Kyle Simmonds, alias 
K-Dog, a mărturisit comiterea jafului armat de la 
magazin în momentul arestării sale în camera de motel. 
Fu am obsevat însă că declarația i-a fost luată abia după 
ce echipa SWAT* i-a adus pe ambii învinuiți la secţie. 


* Echipe de intervenție ale poliției americane în cazuri de 
maximă urgență. (n.tr.) 

Asta s-a petrecut la cât timp... Patruzeci de minute după 
luarea lor în custodie? 

— Li s-au citit drepturile la locul arestării de către 
ofițeri, onorată instanță. Hârtiile au fost semnate după 
ce poliţiştii i-au adus la secție. 

— Care ofițer le-a citit drepturile? 

— Ăăă, ezită Klein, privind pieziş în spate către 
detectivul Will Guthridge. 

Will coordonase întreaga acțiune din partea procu- 
raturii în momentul intervenției echipei SWAT. 

— Cei care l-au prins, onorată instanță, interveni 
Guthridge. A fost o operaţiune în forță a SWAT. Una 
destul de urâtă. 

— Domnule detectiv, care ofițer le-a citit mandatele 
de arestare şi drepturile? Îmi spuneți un nume, vă rog? 

— Va trebui să aflu asta, onorată instanță, răspunse 
Guthridge, scoțând la iveală un telefon mobil şi apu- 
cându-se să caute în agendă. 

Cam se uită pieziş la Kenny Cox, numărul doi în Echi- 
pa de Intervenţie pentru Crimă Organizată”. 

Kenny îşi ținea ochii închişi şi clătina încet din cap. 
„Of, la naiba!“ îşi zise Cam. Guthridge stătea aplecat 
într-o parte pe scaunul lui, discutând cu aprindere la 
telefon, probabil cu cineva de la Secţia de Operaţiuni 
Speciale. Cam îşi înclină capul înspre Kenny. 

— Cine a fost șeful SWAT în ziua aia? întrebă el 


încet. 
* Major Criminal Apprehension Team — MCAT. (n.tr.) 

— McMichael, mormăi Kenny. 

Cam oftă în sinea lui. Apoi, K-Dog se folosi de ocazie 
ca să pună paie pe foc. Se ridică de la masa acuzaților 
ŞI rosti: 

— Nimeni nu ne-a zis nimic. Ne-au trântit pe jos, 
ne-au zis de un milion de ori să rămânem întinşi. | ipau 
cu toții şi ne făceau în toate felurile. 

— Domnişoara Walker, o avertiză judecătoarea pe 
avocata din oficiu a lui K-Dog. Vă rog să vă sfătuiți 
clientul să nu vorbească până ce nu i-o cer eu. Domnule 
detectiv, ce spun oamenii dumneavoastră? Înţelegeți 
că vreau să vină un ofițer chiar aici şi să declare, sub 
jurământ, că i-a citit acuzatului drepturile, da? 

Guthridge dădu cu putere din cap spre judecător şi 
continuă să vorbească. Cam îl înghionti pe Kenny şi îl 
întrebă dacă nu putea suna pe cineva ca să pună lucrurile 
în ordine. Mărturisirea lui K-Dog din camera de motel 
era tot ce aveau împotriva ticăloşilor, deoarece incendiul 
de la benzinărie eliminase atât martorii, cât şi toate pro- 
bele fizice. Nemernicii fuseseră suficient de deştepţi ca 
să şteargă arma de amprente şi apoi să o ascundă în spa- 
tele unui aparat de aer condiționat din parcarea mote- . 
lului, aşa că, în ciuda faptului că se putea face fără 
probleme legătura între armă şi jaf, cea între armă şi 
Ti doi netrebnici nu se baza decât pe dovezi circum- 
stanțiale. Nici măcar trimiterea unei echipe SWAT la 
motelul respectiv nu putea fi justificată cu argumente 
solide. 

— Cei de la Narcotice nu prea te au la inimă acum, 
zise Kenny, scoțându-şi telefonul şi apăsând un buton. 

„Ca şi cum n-aş şti-o“, îşi zise Cam. 

Îl observă pe Guthridge închizând telefonul şi 
răsucindu-se ca să se uite la el. Expresia de pe chipul lui 
arăta că îi cerea în mod evident ajutorul, iar asta nu avea 
deloc darul să-l încurajeze. 

— Domnule detectiv? 

Judecătoarea Bellamy era o femeie frumoasă de 
patruzeci şi ceva de ani, cu ochi care oglindeau inte- 
ligență, dar şi renumita ei suspiciune față de poliţişti şi 
de metodele pe care le foloseau. 

— Încă lucrăm la această problemă, onorată instanță, 
răspunse Guthridge, apăsând un alt buton al telefonului. 

Cam îşi dădu seama că în treaba asta se amestecaseră 
prea mulți responsabili obtuji din ținutul Manceford. 
Dacă nu venea nimeni cu o soluție, aveau cu toții să intre 
într-un bucluc de toată frumuseţea. 

— Să recapitulăm, domnule Klein? rosti judecătoarea. 
Nu aveţi nici un martor al crimei propriu-zise, sistemul 
de camere de supraveghere şi celelalte potențiale dovezi 
de la fața locului s-au prăjit, iar victimele au murit. Ia 
să vedem... În afara unei mărturisiri şi a unei arme găsite 
în apropierea motelului, dispuneţi de un martor care a 
declarat, în esență, că a fost scos de pe şosea la momentul 
incendiului din benzinărie de o camionetă care semăna 
cu vehiculul acuzaților. Corect? 

— Păi, da, onorată instanță, dar au recunoscut.. 

— Întelegeți dilema mea, domnule Klein? 

Klein se prefăcu nedumerit. 

— Aă, nu, onorată instanță, eu... 

Guthridge îşi închise iarăşi telefonul mobil. 

— Domnule detectiv? întrebă din nou judecătoarea, 
privind peste umărul lui Klein. 

Cam îşi ridică plin de speranță sprâncenele, uitân- 
du-se spre Kenny, dar acesta clătina din cap în timp ce 
închidea telefonul. 

— Era căpitanul Wall de la Narcotice, rosti el încet. 
McMichael „nu este disponibil“. Şi mi-a mai atras 
atenţia că la fața locului a fost un detectiv de la 
Criminalistică. 

Se uită scurt la Guthridge, care asuda: 

— Bănuieşte că nimeni din sala asta nu le-a citit 
drepturile nici unuia dintre ei. 

Cam gemu scurt. Judecătoarea îl îndemnă iarăşi pe 
Will Guthridge, dar acesta nu reuşi decât să clatine 
din cap. Klein răsfoia nişte hârtii pe masă şi încerca să 
nu se uite la Guthridge. 

— Domnule detectiv, aţi fost la locul arestării. Le-aţi 
citit drepturile acestor acuzați? 

— Da, onorată instanță, dar de-abia după ce echipa 
SWAT mi i-a predat. 

— Dar cel care a pus întrebările-cheie a fost un 
polițist din cadrul SWAT, corect? 

Will dădu nefericit din cap. 

— Şi acum îmi spuneți că nu dați de nici un ofițer 
care să le fi citit drepturile acestor acuzați la momentul 
intervenției? Înainte de aşa-zisa mărturisire? 

Lui Cam nu-i plăcu cum suna „aşa-zisa“. 

— Deocamdată nu, onorată instanță, răspunse Will, 
dregându-şi glasul. Dar, dacă îmi acordați ceva timp, pot 
reuni echipa şi... 

— Mărturisirea iese din discuţie, anunță judecătoarea. 

Aprozii, reporterii şi mulțimea de spectatori tăcură 
instantaneu din pricina deciziei şocante. În ţinuturile 
Triboro şi Manceford, moartea a trei oameni într-un jaf 
la o benzinărie depăşise ca importanță orice altă ştire. 
Klein izbucni indignat: 

— Ce 

Judecătoarea păru surprinsă să audă cum cineva îi 
contestă decizia: 

— Conform raportului de arestare, acuzații au fost 
în mod clar înştiințați asupra drepturilor lor după ce 
poliţiştii i-au dus la secție, dar în acelaşi raport scrie că 
mărturisirea a fost luată la locul arestării. 

Klein ridică mâna, ca şi cum ar fi fost la „coală. 

— Onorată instanță? E ridicol. Cei doi au mărturisit 
spontan că au jefuit magazinul. 

„Spontan?“ se miră Cam în gând. „Bună încercare, 
Steven!“ Aşa cum se aştepta şi el, judecătoarea ripostă: 

— Raportul şerifului spune că poliţiştii întrebau şi 
acuzații răspundeau. Acesta nu este un gest spontan, 
domnule Klein, mai ales dacă acuzatul era strâns cu 
ușa în momentul interogatoriului. 

— Ăştia doi au pornit acel incendiu, izbucni Steven, 
aproape ţipând. Amândoi. Au jefuit magazinul şi l-au 
împuşcat pe vânzător, apoi au omorât doi oameni aflați 
în acea dubiță, trăgând în pompele de benzină. Sunt 
sigur că le-au fost citite drepturile. Toți poliţiştii din 
ținut sunt instruiți să facă asta de fiecare dată când îi pun 
cuiva cătușele. Ştiu procedura pe dinafară. I-ai prins, le 
spui cuvintele magice. Au ajuns să şi viseze asta. 

— N-au spus nimic, țâşni K-Dog, identificând 
momentul drept o mare ocazie. Ţipau şi strigau „Jos la 
podea, culcat, jigodiilor“, chestii d-astea, dar nu mi-au 
citit nici un drept. Ştiu cum sună rahaturile alea. 

Judecătoarea se uită mânioasă la el: 

— Pun pariu că ştiţi, domnule Simmonds. Deocam- 
dată însă nu discutăm despre experiențele dumneavoastră 
anterioare privitoare la arestări. Încă o dată, domnule 
Klein: îl puteți aduce pe polițistul care le-a citit drep- 
turile acestor indivizi înaintea mărturisirii? | 

— Sunt sigur că pot, dacă îmi acordați o scurtă pauză, 
onorată instanță. | 

„În nici un caz“, îi replică în gând Cam. Mai ales 
nu când e vorba despre Annie Bellamy, care în mod clar 
ştia ce s-ar fi întâmplat în cazul unei pauze. Poliţiştii s-ar 
fi întors la secţie, ar fi luat pe cineva — pe oricine — din 
echipa SWAT şi l-ar fi pus să dea declarația. 

— Domnule Klein, această audiere nu este un eve- 
niment care să fi fost hotărât pe loc. Eu am văzut toate 
acestea în raportul pe care dumneavoastră mi l-aţi dat 
mie, corect? Vreti să renunțați? 

Klein începea să se înroşească la față: 

— Nu încă, onorată instanță, rosti el. Vreau să spun 
că pur şi simplu nu-mi vine să cred că nu li s-au citit 
drepturile. 

Avocata din oficiu a lui K-Dog se trezi, în sfârşit, să 
profite de ocazie: 

— Onorată instanță? interveni ea. 

„Gata“, îşi zise Cam. „S-a dus naibii totul.“ 

— Da, domnişoara Walker? rosti judecătoarea cu 
voce obosită. 

— Moţiune de respingere, onorată instanță? Nu avem 
mărturisire, nu există dovezi fizice care să facă legătura 
între vreunul dintre acuzați şi armă; nu există nici un 
caz, 

În sala de judecată iarăşi se lăsă brusc tăcerea, apoi 
Klein sări de pe scaunul său: 

— Onorată instanță, o moțiune de respingere este 
mai mult decât ridicolă. Ştim că aceşti acuzați au comis 
crimele. Ştim... 

— Uitaţi ce ştiu eu, domnule Klein, rosti judecătoarea 
cu răbdare. Conform propriului dumneavoastră raport, 
celor doi nu li s-au citit drepturile înainte de mărturisire. 
Ce spuneți dumneavoastră că știți se bazează pe o măr- 
turisire care nu mai există. 

Femeia îl îndemnă din nou: 

— Renunțaţi, domnule Klein? 

Cam ar fi vrut să arunce cu o piatră în Klein. „Pentru 
numele lui Dumnezeu, Steven, spune da“, gândi el. 
„Adu-i înapoi în boxă sub o altă acuzaţie. Nu te agăța 
ca prostul de chestia asta cu citirea drepturilor.“ Numai 
că Steven Klein se putea dovedi tare încăpățânat câteo- 
dată, iar acum părea să fie una dintre acele ocazii. Procu- 
rorul clătină furios din cap. 

Judecătoarea se uită fix la el câteva clipe, lăsând să 
se întrevadă propia mânie. 

— În regulă, domnule Klein, zise ea în cele din urmă. 
Să încercăm astfel: eu resping toate acuzaţiile, din cauza 
lipsei de dovezi. Ba chiar cu daune, domnule Klein, 

deoarece, în primul rând, nu prea cred că erați îndreptățiți 
să efectuaţi aceste arestări. 

— Doamne Dumnezeule, onorată instanță. .., înce- 
pu Klein. 

— Aici nu este biserică, domnule Klein, aşa că Dum- 
nezeu nu are nimic de-a face cu toate acestea. Ar fi 
trebuit să vă retrageți atunci când ați avut ocazia -— adică 
de două ori. 

Se auzi ciocănelul: 

— Aprod, această şedinţă a luat sfârşit. 

Cam era uluit. Acuzaţiile au fost respinse? Era vag 
conştient de rumoarea stârnită în jurul lui în sala de 
judecată. Bun, mărturisirea putea fi ignorată, dar indivizii 
trebuiau reținuți până ce apăreau ceva dovezi. Nemernicii 
ăia doi aveau caziere bogate şi circumstanţe agravante. 
Avuseseră arma şi vehiculul, deşi procuratura nu pusese 
accentul asupra lor, asta din pricina blestematei ăleia de 
mărturisiri. 

Dar să fie respins cazul? Kenny părea gata să se ducă 
şi să o înşface pe judecătoare de gât. Will Guthridge se 
ridicase şi el în picioare, strigând ceva la magistrat. 

După ce se ridicase să plece, judecătoarea se întinse 
acum după ciocănel şi începu să bată cu el în pupitru 
ca să anuleze protestele din sală. „Stai jos, Will, înainte 
de a-ți agrava situația“, se gândi Cam. Cei doi nemernici 
se uitau la avocaţii lor din oficiu ca să se dumirească 
dacă auziseră bine decizia. 

— Linişte! strigă judecătoarea peste vacarmul din 
sală. Domnule detectiv, stăpâniți-vă! 

— La naiba, onorată instanță, eu... 


27 


— Liniste, domnule detectiv! Dumneavoastră sunteți 
cei care ați dat-o în bară, aşa că luaţi loc şi tăceți! Guth- 
ridge se trânti îmbufnat pe scaun, cu fața roşie ca sfecla, 
la fel ca şi cea a lui Klein. 

Continuând să stea în picioare, judecătoarea îndreptă 
ca pe o armă ciocănelul spre Steven: 

— Domnule Klein, aveţi ceva de adăugat? 

Guthridge vru să se ridice iarăşi, Cam se strâmbă 
auzind ciocănelul bătând din nou cu putere. Tânărul 
detectiv îşi trânti cu zgomot carnețelul de note pe măsuța 
din fața lui şi se supuse. După ce, la rândul lui, vru să 
se scoale, Klein decise să se aşeze la loc pe scaun. 

— Domnule Klein, principalele dumneavoastră 
dovezi sunt incerte şi de neadmis. Dovada cea mai impor- 
tantă e ca un balon de săpun. Poate că asta îi ajunge 
judecătorului Barstow, dar pentru mine este insuficient. 
N-aveţi decât să faceți apel împotriva deciziei mele, dar 
până atunci vreau ca acuzaţii să fie eliberați. 

— Onorată instanță, vorbim aici despre nişte 
criminali de carieră, protestă Klein. Sunt nişte delincvenți 
foarte periculoşi. Sunt... 

— Acum sunt liberi. Acuzaţiile au fost respinse. 
Dovezi, domnule Klein. Despre asta este vorba aici, în 
caz că ați uitat. 

Judecătoarea mătură cu privirea sala de judecată, ca 
şi cum ar fi provocat pe oricine să conteste acel princi- 
piu. ÎI zări pe Kenny Cox şezând în spate şi se uită urât 
la el. 

— Ar fi trebuit să-l trimiteţi pe sergentul Cox acolo. 
Cel puţin el ştie cum să întocmească un raport de 
arestare. 

Se opri câteva clipe, schimbând o privire cu Kenny, 
apoi izbi iarăşi cu ciocănelul: 

— Nu aveţi nici o dovadă, domnule Klein. Așa cum 
am mai spus, şedinţa s-a terminat. 

Judecătoarea părăsi sala de judecată şi Cam îşi frecă 
obrazul, evaluând consecințele dezastrului. Evită inten- 
ționat să se uite la Kenny, mai ales după ultimele remarce 
ale judecătoarei. Cu aproape trei ani în urmă, Kenny 
fusese acuzat de întocmirea în pripă a unui raport de 
muşamalizare a unei erori similare şi tot Bellamy fusese 
cea care acuzase acest lucru. Faptele legate de acel inci- 
dent nu fuseseră niciodată clare, dar Bellamy îl obligase 
pe şerif să-l suspende pe Kenny din funcție timp de trei 
luni, fără plată, renunțând în schimb să-l acuze de 
măsluire de dovezi şi poate chiar de sperjur. Povestea 
jeşise urât de tot, iar Kenny cu siguranță că nu ar fi apă- 
rut nici acum, mai ales în fața lui Bellamy, dacă acest 
caz nu ar fi fost atât de important. Ura lui Kenny față 
de Bellamy era vizibilă, iar Cam aproape că simțea cum 
se revarsă mânia sergentului. 

Telefonul mobil îi vibră în buzunar. „Probabil că e 
şefu', aşa că urmează partea amuzantă“, îşi zise el. Îl zări 
pe Will Guthridge discutând aprins cu Steven Klein, 
în vreme ce nişte reporteri grăbiţi le puneau întrebări 
cu voce tare din boxa presei. 

— Bun, să mergem, îi zise el lui Kenny. Să vedem 
dacă mai putem repara ceva. 

Echipa de Intervenţii pentru Crimă Organizată era o 
instituţie unicat în cadrul Biroului Şerifului. Consta din 
patru detectivi seniori, un sergent şi un locotenent care 
conducea echipa. Treaba lor era simplă: imediat ce vreun 
criminal ajungea într-o poziție importantă în cadrul 
lumii interlope a infractorilor din tinut, indiferent că. 
era vorba de un traficant de droguri, de un ucigaş sau 
de o căpetenie de bandă, căpitanul de la Departamentul 
de Crimă Organizată transmitea echipei numele suspec- 
tului. Membrii echipei îşi dedicau timpul şi eforturile 
pentru a-l încolți pe individ până ce fie îl făceau pe acesta 
să comită o greşeală majoră, care să conducă la trimiterea 
lui la închisoare, fie reuşeau să-l denigreze în cadrul 
găştii de nemernici încât chiar acestia să rezolve problema. 
MCAT dispunea, practic, de acces nelimitat la resursele 
considerabile ale Biroului Şerifului. Acesta cunoştea 
foarte bine programul federal de atribuire a resurselor, 
astfel că Biroul Şerifului era dotat cu cele mai moderne 
„jucării“ folosite pentru menținerea ordinii. 

În esență, MCAT antrena toate aceste resurse împo- 
triva câte unui singur nemernic la un moment dat. Echi- 
pa efectua ore suplimentare şi, uneori, chiar lucra nonstop 
dacă era nevoie. Urmăreau subiectul, îi puneau micro- 
foane, îi supravegheau îndeaproape pe acoliții săi, îi 
cercetau casa, intrau peste el în localurile publice ca să-i 
mulțumească zgomotos pentru cooperare, dădeau anun- 
turi false în ziare implicându-l pe individ în prinderea 

reuşită a altui infractor, cu alte cuvinte, îi făceau indi- 
vidului viața mizerabilă. Bineînţeles că toate acestea se 
rezolvau cu ajutorul mandatelor de acoperire. În marea 
lor majoritate, judecătorii se pretau şi ei la diverse fa- 
voruri, chiar dacă treaba se rezolva numai în cabinetul 
lor privat. 

Treaba lui Cam era să supravegheze totul. Dispunând 
de libertatea de a trece peste limitările la care erau obli- 
gate forțele obişnuite de intervenție, poliţiştii din cadrul 
MCAT se aflau sub o supraveghere permanentă pentru 
ca toată lumea să fie sigură că aceştia nu se transformau 
într-o versiune modernă a Incoruptibililor din anii '20. 
Cam se asigura că oamenii lui erau acoperiți în tot ceea 
ce făceau, iar şeriful convoca în mod regulat întâlniri 
cu echipa, atât ca să fie la curent cu operațiunile acesteia, 
cât şi ca să evalueze permanent nivelul de profesionalism 
al membrilor ei. Odată îi spusese lui Cam că echipa 
reprezenta cavaleria lui blindată, care înlocuia natura 
anostă a investigațiilor criminalistice obişnuite cu viteza, 
surpriza şi agresivitatea. 

Şeriful Bobby Lee Baggett vorbea la telefon, cu spa- 
tele spre uşă, atunci când Cam ciocăni şi intră în birou. 
Încăperea era spațioasă, iar pereții erau acoperiți cu 
imagini ale unor oameni faimoşi sau cu fotografii făcute 
în momentul unor arestări celebre efectuate în timpul 
domniei de nouă ani a lui Bobby Lee ca şerif al ținutului 
Manceford. Pe peretele din spate stăteau agățate trei 
siluete folosite la practica în poligon. Şeriful se mândrea 
cu faptul că şi el dădea teste, la fel ca şi ceilalți. Cam se 
aşeză pe unul dintre imensele scaune de piele amplasate 

chiar în fața biroului şerifului şi îl aşteptă pe acesta să-şi 
termine convorbirea. 

La cei patruzeci şi nouă de ani, şeriful era cu cinci 
ani mai vârstnic decât Cam. Era la al treilea mandat de 
şerif ales, după ce ajunsese în ţinutul Manceford direct 
din rândul personalului guvernatorului de la Raleigh, 
capitala statului Carolina de Nord. Pe vremuri fusese avi- 
ator la puşcaşii marini; părea să nu fi reuşit niciodată 
să fi depăşit acea perioadă. Era înalt de doi metri, avea 
un chip care exprima duritatea, fălci puternice, părul tuns 
perie, siluetă de atlet. Era permanent preocupat de treburile 
lui. Se adresa tuturor celor de sub comanda lui după rang 
şi, uneori, se întrebau dacă el chiar cunoştea pe cineva 
după numele mic. În schimb, toți cei din subordine erau 
cordial invitaţi să i se adreseze cu apelativul „șefu'“. Cam 
nu putea spune că-i plăcea de el ca om, dar îl respecta. 
Individul reuşise să devină cel mai proeminent şerif din 
întregul stat şi asta impunea respect. 

Șeriful încheie convorbirea şi se roti pe scaunul lui. 

— Aşadar, ce s-a întâmplat, domnule locotenent? în- 
trebă el cu vocea lui gravă. Au plecat, pur şi simplu? 

„— S-a întâmplat că ăia doi s-au dus la benzinărie 
ca să jefuiască magazinul, răspunse Cam. Cumva lucru- 
rile au luat-o razna, aşa că acum avem trei morți şi, da, 
făptaşii sunt liberi să plece. 

Șeriful îi aruncă lui Cam o privire de ofițer coman- 
dant. 

— Detectivul tău nu le-a citit drepturile suspecților? 

Cam vru să răspundă că Will nu era detectivul lui, 
dar ştia că Bobby Lee avea să se uite pur şi simplu peste 

schema structurii organizației, unde numele lui Will 
figura în dreptunghiul alocat MCAT. 

— Detectivul Guthridge a intrat în spatele echipei 
SWAT, zise Cam. Oamenii şi-au făcut spectacolul lor 
obişnuit. Un anume sergent McMichael de la Distric- 
tul 3 s-a ocupat direct de puştiul alb, Simmonds, şi l-a 
întrebat dacă el a jefuit magazinul. Nemernicul a spus 
că da. 

— Fără îndoială, asta în vreme ce atârna spânzurat 
de propriul penis. 

— Echipa SWAT, ce pot să spun...? se auzi replica 
lui Cam. Nu le cerem să fie drăguți. Le cerem să do- 
vedească profesionalism. 

— Şi unde se afla detectivul Guthridge în decursul 
acestui interogatoriu? 

— N-a prea fost un interogatoriu, răspunse Cam. 
l-au lipit pe nemernici de podea, iar McMichael s-a 
aşezat literalmente pe fața lui Simmonds şi i-a pus 
întrebarea. Când Guthridge s-a ivit în cadrul uşii, totul 
se terminase. 

— Deci cei de la SWAT i-au prins, nu Guthridge? 

— Da, domnule. D 

— Şi au făcut-o fără să le citească drepturile? Imi 
vine greu să cred asta. 

Cam se aşeză mai bine pe scaun şi încercă să nu 
ofteze: 

— Nu am fost acolo, şefu, rosti el. Şi mie îmi vine 
greu să cred. Regula spune să pui cătuşele şi să spui cu- 
vintele magice. Se pare însă că nimeni din echipa SWAT 
nu doreşte să jure că a procedat aşa. 

— Celălalt lucru pe care nu pot să-l cred este că ea 
a respins acuzațiile, zise şeriful. 

— Dar i-a oferit lui Steven ocazia să se retragă, ri- 
postă Cam. Omul s-a încăpățânat cu povestea lui. 

— Va face ape? ` 

— Nu ştiu, şefu, răspunse Cam. Vreau să spun că 
am înțeles-o că a respins mărturisirea, dar să respingă 
acuzaţiile?! 

Şeriful clătină din cap: 

— Asta... Asta chiar era o chestiune importantă. 
O benzinărie incendiată. Doi martori nevinovaţi arşi de 
vii în maşina lor. Omul din magazin împuşcat şi, apoi, 
ars. La naiba, bravo că i-ați găsit pe ticăloşi, dar v-aţi 
făcut de tot rahatul cu porcăria care a urmat. Ştii regulile. 

Fra una dintre poveştile favorite ale şerifului din 
perioada în care fusese la puşcaşii marini: un singur 
„v-aţi făcut de tot rahatul“ ştergea cu buretele zece mii 
de „bravo“. Cam îşi zise că era momentul să-şi apere 
echipa: | 

— Chestia asta s-a desfăşurat în etape, explică el. 
Iniţial, incidentul a părut un incendiu de proporții. 
Investigatorii de la pompieri nu au spus nimic despre 
găurile de gloanţe din zona pompelor decât în zorii 
zilei. Aveau cadavre în urma incendiului, dar nimeni nu 
a ştiut că omul de la magazin fusese împuşcat decât după 
ce medicul legist şi-a prezentat raportul preliminar. 
Cei de la secție au primit raportul despre găurile de 
gloanţe de la pompieri cam în acelaşi timp în care au 
început să apară rapoartele martorilor oculari, după care 
cei de la secție au cerut intervenţia unei echipe SWAT. 

MCAT-ul nu s-a amestecat niciodată oficial în toată 
treaba. După părerea mea, Will Guthridge s-a trezit 
băgat într-o porcărie a celor de la Operațiuni Speciale. 
Nu Will, ci sergentul McMichael a fost cel care a pus 
întrebările fără să le citească drepturile. 

.— Dumnezeu să ne ajute, noi instruim şi parains- 
truim oamenii şi acum se întâmplă aşa ceva, mormăi 
şeriful. Dar de ce naiba să fie respinse acuzaţiile?! Adică, 
ştiu că era vorba de Bellamy, dar la naiba! 

— Tâmpiţii ăia sunt programați să o dea mereu în 
bară, rosti Cam. Sau poate că reuşeşte Klein să răstoarne 
situația şi să refacă întreg cazul — acum ştim cine sunt 
făptaşii. 

Șeriful se uită lung spre biroul lui, probabil calculând 
proporţiile dezastrului pentru propria reputaţie profesio- 
nală de îndată ce decizia lui Bellamy avea să ajungă în 
mass-media. Pe de altă parte, Cam mai avea doi ani şi 
ceva până la împlinirea vârstei de pensionare cu toate 
drepturile, deşi putea părăsi postul chiar şi în acea clipă 
dacă accepta ceva mai puţini bani la pensie. Era destul 
de sigur că avea să supraviețuiască furtunii care se între- 
zărea la orizont, deşi, dacă venea vorba despre Bobby 
Lee, nu se putea şti niciodată. Șeriful îşi apăra oamenii 
cu îndârjire, dar se putea dovedi extrem de nemilos atunci 
când apăreau greşeli majore. 

Șeriful părea să fi ajuns la o concluzie: 

— Ai dreptate, zise el. Un judecător nu este obligat 
să explice totul. Din nefericire, noi suntem. Nivelul 
superior e ca un stup, după cum îţi poți seama. 


35 


„Nivelul uperior“ însemna primarul din Triboro şi 
consiliul orăşenesc, ale căror sedii se aflau într-o clădire 
adiacentă. Bobby Lee sublinia întotdeauna faptul că el 
răspundea direct în fața alegătorilor, dar aproape două 
treimi din aceşti alegători locuiau în Triboro. 

— Hienele s-au aflat în sala de judecată, zise el. Motiv 
pentru care am dispus să fie aduse rudele victimelor în 
sala mea de conferințe. Vreau ca oamenii să fie calmi 
atunci când ziariştii vor tăbări asupra lor, dacă e posibil. 

Îi aruncă lui Cam o privire plină de înţeles. 

„Perfect“, îşi spuse Cam. „Perfect!“ 

— Vreo sugestie în legătură cu declaraţiile? întrebă 
el. Adică, ne ocupăm un pic de problema asta? Vom face 
apel? Sau ne dăm la o parte, îi batem pe spate şi îi lăsăm 
să plece? 

— Acuzaţiile sunt respinse, rosti şeriful pe un ton 
neutru. Din câte înțeleg eu, decizia e destul de categorică. 
Presupun că Steven Klein discută acum cu biroul procu- 
rorului general din Raleigh, dar, da, aş spune că indivizii 
au scăpat de ştreang deocamdată. 

— Ar fi trebuit să se retragă! exclamă Cam, exasperat. 

Ar fi vrut să lovească pe cineva pe măsură ce începea 
să înțeleagă enormitatea nedreptății. Ar fi vrut să-i spună 
şerifului ce sugerase Kenny Cox: să-i urmărească pe 
cei doi nemernici, apoi să le povestească rudelor victi- 
melor unde s-au ascuns. Soţul femeii decedate fusese 
destul de tăcut după decizia judecătoarei. Cam nu reuşise 
să-şi dea seama dacă era din cauza şocului sau a mâniei 
furibunde ce ardea mocnit. 

— Deci ce le spun? întrebă iarăşi Cam. Altfel am 
să le spun totul în față. Adevărul. 

Şeriful ridică din umeri: 

— E decizia ta, domnule locotenent. Descrie lucrurile 
aşa cum ţi se pare ție mai bine! 

Se uită plin de înțeles la ceasul de la mâna lui: 

— Nu eşti singurul care are o datorie neplăcută de 
îndeplinit — eu trebuie să mă duc la nivelul superior. 

„Bun, n-am cum să evit asta“, îşi zise Cam. „Mă voi duce 
acolo şi le voi spune nefericiților adevărul. Le voi răs- 
punde imediat întrebărilor. Nu există o versiune oficială, 
aşa că le voi explica ce am ştiut, când am aflat, ce n-am 
ştiut şi ce n-am reuşit să facem. Dacă transmit ceva 
din toate astea presei, asta e.“ Cam făcea politică de 
destulă vreme ca să ştie că exprimarea de la bun început 
a adevărului era cea mai bună cale de a astâmpăra lă- 
comia hienelor din presă, deoarece adevărul îi lăsa fără 
nimic de descoperit. Oricum, suna bine. 

După ce părăsi biroul şerifului şi porni spre sala de 
conferințe, îl văzu pe Kenny Cox venind pe coridor. 
Arăta ca un buldog. Kenny era un tip masiv. Lucra în 
fiecare zi cu unii dintre cei mai duri polițiști de teren. 
Avea braţe lungi ca de gorilă, deşi nimeni n-ar fi în- 
drăznit să-i spună aşa ceva în față. Când Kenny era 
mulțumit, lui Cam îi amintea de un urs mare şi prietenos. 

Pe de altă parte, chipul lui dur îi evoca lui Cam o imagine 
pe care văzuse demult: un grănicer din Berlinul de Est, 
cu trăsături colțuroase, cu părul blond tuns perie, cu 
ochii de un albastru intens sub sprâncenele aproape 
albe, cu nasul mare şi cu gura cu colțurile lăsate în jos. 

— Sally spunea că te pregăteşti să te vezi cu rudele, 
zise el. Vrei nişte variante de rezervă? 

Cam zâmbi în sinea lui. Putea conta întotdeauna 
pe Kenny ca să afle ce se mai discuta pe la colțuri. Kenny 
avea deja votul lui Cam pentru preluarea slujbei lui şi 
a treselor de locotenent, atunci când avea să renunțe la 
meserie. Singura problemă în asigurarea acestei succe- 
siuni era confruntarea lui Kenny cu aceeaşi judecătoare 
Bellamy care acum făcea furori în mass-media. 

— Variantele de rezervă sunt întotdeauna bine venite, 
zise el, privind bucata de hârtie din mâna lui Kenny. Aia 
e lista de oaspeți? 

— Da, răspunse Kenny. James Marlor, cincizeci şi 
şase de ani, soțul decedatei Vicki Marlor şi tatăl vitreg 
al decedatei Trudy Anne Marlor, în vârstă de nouă ani. 
Lucrează pentru Duke Energy, o chestie care are de-a 
face cu pădurile. Sora lui, o oarecare doamnă Becky 
Thomason, se află aici pentru a sprijini afectiv familia. 

Se încruntă la următorul nume: 

— Jaspreet Kaur Bawa, treizeci şi cinci de ani, ne- 
poata decedatului Jasbir Chopra, vânzătorul din tura de 
noapte de la magazin. E un soi de geniu al computerelor 
şi lucrează în zona Charlotte. Plus soția lui Jasbir Chopra, 
Surinder Chopra, şi încă alte trei rude de sex feminin, 
ale căror nume nici măcar nu le pot pronunţa. 

— Bine, rosti Cam. Fără avocați? 

— Exact. Şeriful a cerut ca la această întâlnire să 
participe exclusiv ființe umane. 

Cam dădu apreciativ din cap. 

— Există vreo versiune oficială? întrebă Kenny, 
dându-i lui Cam lista. 

— Ntt, răspunse Cam încheindu-se la sacou. 

Arma semiautomată de calibru 45 din dreptul umă- 
rului deforma croiala hainei în partea stângă, indiciu 
că ar fi trebuit să se mai abțină să mănânce dimineața 
gogoşi la biroul lui de la MCAT. Pe de altă parte, hainele 
mai şi intră la apă. | 

— La treabă, rosti el, cu mai multă încredere decât 
chiar simțea. 

Intrară amândoi şi se prezentară chipurilor sobre, 
albe şi maronii din jurul mesei. În următoarea jumătate 
de oră, Cam îi puse pe toți la curent cu desfăşurarea 
evenimentelor, începând cu incidentul de la magazin. 
Apoi, le prezentă opțiunile curente ale procuraturii, care 
nu erau deloc promițătoare. După ce termină, primul 
care a vorbit a fost James Marlor. Şi el purta un costum, 
dar, în mod clar, arăta ca un om care lucrează în aer liber, 
cu mâinile lui aspre şi mari, fața arsă de soare şi bărbia 
hotărâtă, colțuroasă. Cam avea impresia că semăna cu 
Kenny, erau amândoi cam de aceeaşi statură. Lrecuseră 
şapte zile de la incident şi Cam observa stresul acestor 
ultime zile întipărit.pe toate fețele din jurul lui. Nici el 
nu se simţea prea bine, dar nu era în postura de a-şi 
îngropa vreo rudă. Toată treaba asta era o mare porcărie. 

— Judecătoarea a făcut ceva care nu era din aria ei 
de competență judiciară? întrebă Marlor. 

Întrebarea îl surprinse pe Cam. 

— Nu, domnule, răspunse el. Nu sunt avocat, bine- 
înțeles, dar un judecător poate respinge acuzaţiile dacă 
decide că probele prezentate sunt insuficiente pentru a 
se merge mai departe. În mod normal, judecătorul îl 
înştiințează pe procuror despre acest lucru, pentru ca 
acesta să retragă cazul şi să îl repună pe tapet ulterior. 

— Dar nu se mai poate după ce acuzațiile sunt oficial 
respinse? 

Marlor se uita drept în ochii lui Cam, ca un om 
care mai întâi vrea să se asigure că înțelege regulile de 
bază şi de-abia după aceea întreprinde ceva. Cam îşi zise 
că, în mod clar, nu avea de-a face cu un simplu om de 
la țară. 

— Nu, domnule, răspunse el. Respins înseamnă 
închis definitiv. 

— Judecătoarea îl tot întreba pe procuror despre o 
retragere sau ceva de genul ăsta. Era o sugestie ca el să 
renunțe la caz? 

— Cred că da, domnule, răspunse iarăşi Cam. 
Termenul este suspendarea acuzării. Cu aşa ceva rămâi 
în arhiva procesului, dar, în mare, înseamnă că „nu 
aducem acuzații acum“. Acuzaţiile pot fi reluate ulterior, 
cu noi probe. 

— Doar dacă acuzaţiile curente nu sunt respinse, 
corect? 

„Reacționează ca un dulău care a dat de un os bun 
de ros“, gândi Cam. 

— Asta doar în cazul în care decizia nu poate fi 
respinsă. 

— Şi vreţi să spuneți că nu ştiţi dacă va proceda aşa? 

— Exact, domnule. 

Cam nu spuse ceea ce gândea — mai exact, că era 
improbabilă înaintarea unui apel. Kenny şedea lângă 
el, iar prezența lui masivă îl liniştea. Chipul lui Kenny 
părea expresia sculpturală a mâniei; totuşi şi el părea să-l 
urmărească pe Marlor. 

Tânăra cu aspect exotic de la celălalt capăt al mesei 
ridică mâna. Cam încercase să nu se uite insistent la 
ea; era cu adevărat răpitoare, cu chipul acela prelung, 
oval, cu nasul proeminent, cu părul negru ca pana cor- 
bului, strălucitor şi cu ochii negri şi luminoși. Era îm- 
brăcată într-un costum de afaceri mai degrabă sobru, 
iar pe degete nu i se vedea nici un fel de inel. | 

— Da, doamnă? o îndemnă el. 

— Dacă înțeleg bine situația, domnule locotenent, 
unchiul meu este mort — de fapt, asasinat —, iar cei 
doi indivizi care au făcut-o sunt... liberi? | 

Spre surprinderea lui Cam, femeia vorbea cu un uşor 
accent britanic, modulat de tonurile melodioase specifice 
subcontinentului indian. Avea o poziție dreaptă pe scaun 
şi părea perfect stăpână pe sine. Prin comparație cu ea, 
femeile mai bătrâne care-i şedeau alături păreau şterse, 
chiar dacă la fel de mânioase. 

— Da, doamnă, replică el. Deocamdată, cel puţin. 

Se uită pe lista lui Kenny: 

— Sunteţi domnişoara Bawa? 

— Deocamdată? ripostă ea, ignorând întrebarea lui. 
În țara unchiului meu, familia lui ar fi avut grijă să se 
facă dreptate pentru o asemenea crimă. Noi facem parte 
din comunitatea sikh, dacă mă înțelegeți. 

Celelalte femei de lângă ea dădură aprobator din cap. 
Cam nu înțelegea unde voia ea să ajungă cu povestea 
asta, dar dădu şi el din cap. Marlor avea în fața lui pe 
masă un carnețe] legat cu spirală şi desena pe el o linie 
în zigzag la nesfârşit, apăsând cu pixul pe hârtie. Re- 
marca indiencei despre pedeapsa cuvenită pentru crimă 
atrase atenţia lui Kenny, care îşi îndreptă acum atenția 
asupra ei: 

— În această țară, ripostă Cam cât putu de calm, 
familia victimei nu dispune de opțiunea de a se răzbuna, 
domnişoară Bawa. Dacă vă linişteşte cu ceva, să ştiţi că 
aceşti oameni sunt infractori de carieră. Sunt încredințat 
că, în cele din urmă, vor ajunge să-şi sfârşească zilele 
în închisoare. 

Femeia nu păru impresionată. - 

— În cele din urmă? ripostă ea. Ar fi trebuit să fi fost 
deja morți. La fel ca unchiul meu sau soția şi fiica acestui 
domn. Sunt nişte animale. Nişte câini turbați. Ar trebui 
târâți de organele genitale până în fața tribunalului şi 
decapitați. 

Cam detectă un spasm uşor pe chipul lui Kenny, ceea 
ce însemna că era perfect de acord cu acea femeie însetată 
de sânge. Chiar şi Cam credea că o decapitare sau două 
ar fi făcut mult bine lumii, în sensul că i-ar fi motivat 
pe infractori să găsească mai repede calea virtuții. 

— Biroul şerifului o să reia faptele din acest caz, zise 
el. Vom analiza amănunțit întregul incident ca să vedem 
dacă putem întocmi un dosar cu probe care să nu de- 
pindă de mărturisirea unui individ făcută în momentul 
arestării. 

— Şi după aia ce va urma? interveni James Marlor. 

Pixul atârna deasupra carnețelului. Pe hârtie, modelul 
zigzagului era înnegrit complet. 

— După aceea vom discuta cu procurorul şi vom 
vedea ce putem face ca să redeschidem cazul sau ca să 
formulăm acuzaţii noi. 

Cam ezită, dar apoi îşi aminti că îşi promisese să le 
spună adevărul: 

— Cu toată sinceritatea vă spun că nu vă pot promite 
multe, deoarece asta ar implica aspecte referitoare la 
hărțuire, dacă acum am încerca să le facem ceva ăstora 
doi. Dar eu, personal, mă simt obligat să fac acest efort. 
Cei doi sunt vinovați şi trebuie să plătească pentru asta. 

— Mai ales că e vorba despre o greşeală : a poliţiei, 
rosti Marlor. 

— Mai ales din această cauză, da, răspunse Cam, 
cu fața spre el. Îmi pare tare rău pentru tot ce s-a în- 
tâmplat, dar şi poliția mai comite greşeli. 

— Judecătoarea era obligată să respingă acuzațiile? 
întrebă omul. 

— Nu ştiu, domnule, ripostă Cam. Nu cred că un 
judecător zrebuie să respingă acuzații, dar iarăşi vă spun 
că nu sunt avocat. În cea mai mare parte a timpului, 
judecătorii sunt constrânşi să ia decizii pe baza legii, 
nu a echităţii. 

— Unde sunt ei acum? interveni domnişoara Bawa. 

— Cei doi suspecți? Se află încă în custodia poliției, 
dar probabil că li se va da drumul în această du- 
pă-amiază. 

— Şi unde se vor duce după ce li se va da drumul? 
întrebă Marlor. 

— Nu ştiu, domnule. Nu sunt eliberați condiționat, 
„aşa încât bănuiesc că se pot duce oriunde vor. 

— Îi veți urmări? vru omul să afle. 

Cam clătină din cap, deşi el, unul, ar fi vrut să nu le 
piardă urma: 

— Odată eliberați, nu putem întreprinde nici o acțiu- 
ne care să poată fi socotită hărțuire. 

În încăpere se lăsă o tăcere încordată. Nu existau 
răspunsuri pentru toate celelalte întrebări pe care oamenii 
ar fi vrut cu disperare să le adreseze, iar Cam era destul 
de sigur că şi ei ştiau asta, În cele din urmă, Marlor vorbi: 

— Vă mulțumesc, rosti el, uitându-se mai întâi la 
Kenny, apoi la Cam. Pentru că ați fost sinceri cu noi. 
Mă aşteptam... În fine, nu ştiu la ce anume mă aştep- 
tam... 

Cam dădu din cap şi întrebă dacă mai avea cineva 
întrebări. Nu-i răspunse nimeni, aşa că el încheie în- 
tâlnirea. Kenny chemă un poliţist care să-i însoțească 
pe oameni înapoi, spre holul de la intrare. James Marlor 
părea cufundat în gânduri când plecă, în vreme ce sora 
lui îl ţinea strâns de un braț, mai sus de cot. Îndiencele 
mai în vârstă se uitară urât la Cam şi la Kenny în vreme 
ce ieşeau din încăpere. Cam nu le putea condamna 
pentru asta. 

În vreme ce se întorceau în birourile MCAT-ului, 
Kenny întrebă dacă aveau într-adevăr să redeschidă 
cazul. | 

— Eu aşa intenționez, doar dacă nu îmi ordonă ci- 
neva să mă opresc, răspunse Cam. Chestia asta e îngro- 
zitoare. 

— Nenorociţii ăştia de judecători comunişti care se 
dau liberali — ei sunt îngrozitori, ripostă Kenny. 

Ajunseră la uşile duble de sticlă care duceau spre 
holul de primire de la Departamentul Crimă Organizată 
şi Kenny tastă codul de acces. Cam îl întrebă dacă avu- 
sese cumva impresia că Marlor avea stofă de răzbunător. 

Kenny aşteptă ca uşa să se deschidă; 

— Ştii ceva? E posibil. Poate că ar trebui să-l supra- 
veghez. Nu mi s-a părut a fi genul de țărănoi incult. 

— Sper că indianca aia bătea câmpii, zise Cam. 

— Eu nu, replică Kenny cu o privire dezgustată. 

După o săptămână agitată şi deprimantă, Cam parcurgea 
jurnalele cu orele suplimentare efectuate de subalterni 
când Tony Martinelli, unul dintre cei patru detectivi 
de la MCAT, îşi băgă capul pe uşă şi îi spuse să vină şi 
să vadă cine era la televizor. Era luni dimineața şi întreaga 
echipă MCAT se găsea la birou. Aveau un televizor mic 
plasat lângă automatul de cafea. Cam îi găsi pe toți 
urmărind noua vedetă K-Dog Simmonds, îmbrăcat 

acum cu un tricou negru, cu pantaloni negri şi cu o haină 
neagră ponosită, cum îi povestea gazdei unui mizerabil 
talk-show de la o televiziune locală ce însemna să devii 
victima „poliției. Gazda era o blondă cu părul înfoiat, 
cu ochi mari şi albaştri ce păreau veşnic surprinşi şi cu 
o gură ce dădea la iveală nişte dinţi îndelung lucraţi de 
dentist. Se agăța cu sufletul la gură de fiecare cuvânt al 
nemernicului şi se arăta „şocată, șocază“ de brutalitatea 
cu care fusese tratat acel individ plin de tatuaje, atât de 
şocată că abia reuşea să-şi țină lipiți genunchii, în aşa 
hal încât lui Simmonds începu să-i fugă privirea lateral, 
pe sub fusta ei. Întervievatul se simțea în largul lui, 
negând în fel şi chip orice implicare în jaful de la ma- 
gazin, dar lăsând rânjetul de pe chip să dezvăluie exact 
contrariul, sfidându-i pe toți cu norocul chior de care 
avusese parte, scăpând. 

— Hiawatha spunea bine ce spunea, rosti Horace 
Stackpole, cel mai vârstnic detectiv din echipă. Individul 
ar trebui spânzurat de ouă şi, apoi, decapitat. 

— E o prințesă indiană, Stack, zise Kenny, nu e o 
indiancă americană. 

— Ce contează, replică Stackpole. Cel mai bine ar 
fi cu spituri. Din alea zdravene, zise şi făcu o mişcare cu 
mâna. L-ar spinteca în bucăți. Ai putea vinde chiar şi 
bilete: cumperi bilet şi iei o bucată. 

— Ar trebui să vinzi şi şorțuri de cauciuc, interveni 
Tony. 

Tony era un tip ceva mai ciudat. 

— Sper din tot sufletul ca familiile să nu vadă ob- 
scenitatea asta, zise Cam, întorcându-se la biroul lui. 

Încă nu ne-au dat în judecată, dar chestia asta m-ar mo- 
tiva chiar şi pe mine să caut un avocat bun. 

— la uită-te la nemernicul ăsta, zise Kenny. Nici 
usturoi n-a mâncat, nici gura nu-i pute. Şi acum mai şi 
ştie că e la adăpost din cauza justiției. 

— Mulţumim, doamna judecătoare „Eliberează-i pe 
toți“ Bellamy, mârâi Pardee Bell. 

Era unul din cei doi detectivi de culoare din MCAT, 
celălalt fiind Billy Mays. Pardee era aproape la fel de 
masiv ca şi Kenny, dar nu şi la fel de înalt şi îi plăcea la 
nebunie să se înfigă în infractori, mai ales în cei de 
culoare, şi să „le tragă una tare“, aşa cum chiar el spu- 
nea. Toată lumea credea că Pardee avea în echipă rolul 
omului cu muşchi, dar el avea o diplomă în informatică 
obținută la NC State şi se pricepea de minune la com- 
putere. Billy era poreclit „Prea Înaltul“ din motive evi- 
dente; avea peste doi metri şi douăzeci. Era specialistul 
în informații al echipei şi maestru al sportului. Odată 
se ivise într-un club al lumii interlope, îmbrăcat ca un 
războinic massai, cu toate armele cuvenite, pretinzând 
că era în căutarea uhui duşman. Într-un singur minut 
curățase locul de ticăloşi. | 

Cu câteva zile în urmă, în decursul aceleiaşi săptă- 
mâni, procurorul general al statului îi ceruse lui Klein 
să înceteze cu răutăţile şi mormăielile, subliniind faptul 
că, dacă infractorul credea că fusese reținut, atunci chiar 
era reținut, iar citirea depturilor ar fi trebuit să preceadă 
orice mărturisire. Cum sergentul SWAT îl întrebase 
direct pe Simmonds dacă el fusese făptaşul, cu două sau 
mai multe gorile înarmate stând pe pieptul reținutului, 

procurorul general credea că povestea rămăsese deschisă 
şi închisă în acelaşi timp. Mai degrabă închisă. Pe 
coridoarele instituției umbla zvonul că şeriful încerca să 
găsească o cale de a-l strânge bine de gât pe McMichael, 
fără să se trezească însă cu un proces pe cap. 

Planul lui Cam de a trimite oamenii să bată coclaurii 
în căutarea celor doi jefuitori nu dăduse rezultate mai 
bune ca protestele lui Klein. Șeriful oprise operațiunea 
imediat ce aflase de ea. Încercând să prevină consecințe 
şi mai neplăcute, Bobby Lee luase deja măsuri disci- 
plinare împotriva lui Will Guthridge, suspendându-l 
din funcţie timp de două săptămâni în care să nu fie 
plătit şi scoțându-l din schema MCAT-ului. Will se afla 
acum acasă, simțindu-se, în acelaşi timp, vinovat şi iritat, 
în vreme ce colegii lui erau supăraţi pe Bobby Lee și 
discutau despre lucrurile rele care aveau să i se întâmple 
unui anumit sergent. Cam ştia că şeriful încercase din 
răsputeri să prevină reacția opiniei publice. Toată lumea 
simțea presiunea evenimentelor. 

Kenny se opri lângă biroul lui Cam, 

— Ți-am trimis prin e-mail un raport despre James 
Marlor, soțul victimei? zise el. Şe pare că e ceva mai 
mult decât un simplu muncitor forestier. 

— Nu puteai să-l tipăreşti şi să mi-l dai să citesc? 
ripostă Cam. 

Nu-i plăceau deloc computerele şi nu lua în serios 
lucrurile care puteau fi făcute cu ajutorul lor. 

— Trebuie să-ți mai citeşti mesajele din când în când, 
şefu', rosti Kenny cu un zâmbet malițios. 

El, unul, intrase în universul Internetului cu ani de 
zile în urmă şi devenise un adept fervent al acestuia. 
Cam îi promise lui Kenny că se va uita. Acesta îi aminti 
politicos să-şi pornească mai întâi computerul. Apoi el 
şi ceilalți detectivi plecară la masa de prânz. Cam îşi 
scoase un sandviş cu carne din frigiderul biroului, apoi 
îşi porni, fără tragere de inimă, computerul. 

Află curând că James Marlor nu era muncitor fores- 
tier, ci inginer specialist în probleme de mediu pentru 
compania Duke Energy. Lucra pentru filiala Duke din 
apropiere de Charlotte, dar, de fapt, lucra de acasă de 
la el, adică din Lexington, care se afla între Charlotte 
şi Iriboro. Se născuse şi crescuse în sudul Virginiei şi 
avea o licenţă în inginerie forestieră şi o diplomă de 
masterat în ştiinţa mediului. Activa în divizia de protecția 
mediului din cadrul gigantului energetic. Se specializase 
în efectele produse de centralele termoeletrice pe cărbune 
asupra ecologiei forestiere. Făcuse multe cercetări de 
teren, era autorul unei cărți şi a altor două monografii 
asupra acestui subiect, totodată fiind candidat la doctorat 
în ştiinţa mediului la UNC — Chapel Hill. Lucra pentru 
aceeaşi companie de douăzeci şi şapte de ani. 

Răposata Vicki Marlor fusese a doua lui soție, iar 
fata care murise fusese dintr-o căsătorie anterioară. Prima 
lui soţie decedase într-un accident de maşină, fiind 
victima unui şofer beat. „Hopa“, îşi spuse Cam. Omul 
pierduse două soții. Nu era de mirare că nu se lăsase 
cu crize de isterie în acea sală de judecată — fratele 
Marlor avea experienţa durerii. Anterior colegiului şi 
lucrului pentru Duke Energy, Marlor se înrolase în 

armată şi obținuse bereta neagră la Army Rangers. Cam 
îşi zise că hălăduiala prin pădurile de pe teritoriul statului 
îi vor fi prins bine. Omul avea cincizeci şi şase de ani, 
pe care însă nu-i arăta. 

Marlor nu avea cazier, nu avusese nici o problemă cu 
plata taxelor şi impozitelor şi nu încălcase nici o regulă 
de circulație cu maşina. Documentul mai conținea o 
surpriză: avea de cincisprezece ani licența de a purta 
armă — cu justificarea că munca îl obliga să meargă 
prin unele zone relativ sălbatice din ținutul muntos al 
Carolinei. „Aici are dreptate“, îşi zise Cam, gândindu-se 
la unele experiențe pe care le trăise pe acele coline. 

Fra interesant faptul că Marlor ceruse cu două zile 
înainte pensionarea înainte de termen de la Duke 
Energy. Cam se întrebă cum reuşise Kenny să afle aşa 
ceva. Departamentele de personal ale companiilor mari 
semănau, de obicei, cu nişte fortărețe de nepătruns, cu 
excepția situaţiilor în care se cereau date prin mandat 
semnat de judecător. Începu să mănânce din sandviş, 
încercând să nu dea prea multe firimituri pe tastatură. 
„Şi acum ce urmează?“ se întrebă el. „Uite un tip deştept, 
cu o carieră solidă care se sfârşeşte brusc, după ce soția 
şi fata lui vitregă se nimeresc în locul nepotrivit la 
momentul nepotrivit.“ Bun, asta era de înțeles. „Dar ce 
va face el acum?“ se întrebă Cam. Un fost supraviețuitor 
de parc național, un om al muntelui şi o persoană care 
are o armă asupra lui. Cum ar fi reacționat un astfel de 
om dacă ar fi urmărit o reluare a talk-show-ului, văzând 
cum se dă duse în stambă acel gunoi uman? 

Cam îşi scrise pe o bucată de hârtie să nu uite să 
discute cu Kenny despre o nouă întâlnire postincident 
cu domnul Marlor. Nu putea scăpa de sentimentul că 
acesta avea să pornească pe urmele celor doi nemernici. 
Ceva din expresia sa şi din comportamentul său din 
timpul acelei întâlniri de după aflarea hotărârii judecă- 
toarei îl făcea să simtă asta. Cam îşi dădu seama că unele 
dintre instinctele lui erau generate de necesități biro- 
cratice. Dacă Marlor lua urma celor doi, atunci Cam 
voia să se înregistreze oficial că ei fuseseră preocupați 
de această posibilitate cel puțin o dată. 

Apoi observă că primise două rapoarte de la Kenny. 
Deschise mesajul electronic apăsând tastele fără să le 
distrugă şi constată că al doilea raport se referea la 
„prinţesa indiană“, cum o botezase Kenny — Jaspreet 
Kaur Bawa, nepoata vânzătorului de la magazin. Venise 
ca adolescentă în Statele Unite ca să locuiască cu mătușa 
şi unchiul ei în Charlotte. Unchiul îi fusese un părinte 
mai bun decât tatăl ei biologic, care rămăsese în Punjab. 
Devenită cetățean american, Bawa absolvise UNC — 
Chapel Hill în doar trei ani, cu o licență dublă, în ma- 
tematică şi informatică, după care urmase un program 
de doctorat de trei ani în informatică la Institutul Stein- 
metz. Avea treizeci şi cinci de ani şi nu fusese niciodată 
măritată. Locuia într-un apartament transformat în 
birou în Charlotte şi oferea consultanță în ingineria 
sistemelor mai ales pentru clienți corporatişti, atât din 
Statele Unite, cât şi din străinătate. Taxa pentru acti- 
vitatea ei era de două mii de dolari pe zi, plus cheltuiele 
aferente, iar clienții stăteau la coadă pentru serviciile 

ei. Totodată, femeia părea să mai colaboreze ocazional 
şicuFBl-ul. ` 

„Nu-i rău pentru cineva de treizeci şi cinci de ani“, 
îşi zise Cam. Kenny adăugase câteva observații personale. 
Printre pasiunile ei se numărau yoga, canotajul şi şofatul 
la volanul maşinilor scumpe. Arhivele spuneau că avea 
un BMW 760Li de 115 000 de dolari şi că primise 
câteva amenzi pentru viteză. Se zvonea despre ea că par- 
ticipa regulat la raliuri nocturne pe Blue Ridge Parkway, 
în ținutul Swain. Aleile parcului se închideau la apusul 
soarelui, dar participanţii la raliurile neoficiale se adunau 
în urma unor semnale secrete în acea parte a pârcului 
care se întindea de-a lungul rezervației indienilor che- 
rokee. Cursele se desfăşurau pentru pura plăcere de a 
vedea cine era mai tare. 

Această ultimă informaţie îl opri pe Cam din citit. 
„Se zvonea?“ De unde naiba făcea rost Kenny de astfel 
de informaţii? Îşi făcu o a doua însemnare să nu uite 
să-l întrebe pe Kenny acest lucru. 

În acea seară, Cam ieşi cu o bere în mână pe terasa din 
spatele casei ca să contemple lăsarea întunericului peste 
Carolina Piedmont. Locuia singur în partea de nord a 
tinutului Manceford; avea doi câini din rasa ciobănesc 
german. Casa lui se găsea într-o suburbie împădurită 
denumită Lakeview, care dădea spre rezervoarele de apă 

de la Lake Brandeman. Avea un singur etaj, un demisol 
mare care dădea spre curtea din spate, aceasta deschi- 
zându-se la rândul ei către un deal abrupt la poalele 
căruia şerpuia un pârâu. În spatele proprietăţii lui, pe o 
coastă de deal, se înălța o fermă abandonată. Vara, Cam 
auzea pârâul care nu se vedea din pricina copacilor. 
Alesese acea zonă cu mulți ani în urmă, după divorț, şi 
cumpărase trei loturi învecinate, aflate într-o fundătură 
a suburbiei; la acel moment buldozerele încă nivelau 
pământul. Construise casa pe lotul din mijloc şi plantase 
pâlcuri de tisă pe celelalte două pentru a o izola. 

Cam nu ar fi spus că trăia singur: cei doi câini îi 
ofereau o companie plăcută. Frick era o căţea de culoarea 
nisipului, care ar fi sărit imediat la gâtul oricărui intrus. 
Frack, care era şi mai mare, era un ciobănesc est-german 
în întregime negru. Părea sculptat dintr-o bucată şi avea 
obiceiul deconcertant de a se aşeza pe labe şi a se uita 
fix la străini, în loc să alerge de colo-colo şi să latre din 
răsputeri. Avea ochi chihlimbarii de lup şi mulți oameni 
erau dispuși să îl creadă pe Cam când acesta le spunea 
că Frack chiar era lup. Orice proprietar de câini ştie 
că-nfricoşarea adversarului contează în proporție de 
optzeci la sută în câştigarea oricărei bătălii. 

Cu excepția notabilă a lui Kenny Cox şi a lui Tony 
Martinelli, ceilalți detectivi din cadrul MCAT erau 
căsătoriți şi păreau mulțumiți de căsniciile lor. Kenny 
îşi câştigase reputaţia că vânează orice femeie care îi 
aruncă vreo privire, şi, mai ales, vreun zâmbet. Cam nu 
era şi nu fusese niciodată preocupat de vânătoarea de 
femei. Descoperise cu multă vreme înainte că o astfel 

de vânătoare se putea solda cu prinderea unei prăzi şi 
viața devenea astfel mult mai complicată — ca atunci 
când se căsătorise cu femeia care devenise întruchiparea 
a tot ce mergea rău în sistemul juridic şi care era cea 
mai detestată ființă de poliţiştii din Biroul Şerifului din 
ținutul Manceford, de echipele SWAT şi de cei de la 
MCAT: judecătoarea Annie Bellamy. 

Amintirile lui despre căsătorie semănau, mai degrabă, 
cu cele dintr-un film văzut prin adolescență decât cu 
niște experiențe personale. Fuseseră amândoi tineri, 
dornici să ajungă cineva şi, în mod clar, dispuşi să facă 
orice pentru asta. Annie Bellamy fusese, la început,»o 
avocată plină de pasiune, iar Cam, un tânăr sergent de 
poliție, absolvent al unei facultăți, un om care schimba 
diverse posturi în Biroul Șerifului. Ca să fi avut parte 
de ajutorul lui nu ar fi trebuit decât să i-l ceri. Din fe- 
ricire, aşa cum s-a dovedit ulterior, au convenit amândoi 
să lase deoparte problema copiilor în favoarea cumpărării 
a tot felul de lucruri de prin fel de fel de cataloage, a 
cheltuielilor mari făcute cu cardurile de credit şi a unei 
vieți sexuale pline de energie. Orice cuplu căsătorit de 
ceva vreme şi-ar fi dat seama că viața lor nu putea con- 
tinua aşa la nesfârşit. 

Cam o rupsese în timp record cu patrularea pe străzi. 
Asta fusese partea bună a lucrurilor. Partea proastă fusese 
aceea că avansarea lui rapidă la gradul de detectiv îi pro- 
vocase mult rău pe-plan personal, deoarece indivizi cu 
state mai vechi de plată din Biroul Şerifului îşi exercita- 
seră influența ca să se asigure, pentru binele băiatului, 
sau mai degrabă al lor, că tânărul lor coleg nu avansa 

totuşi prea repede. Tocmai o asemenea situație devenise 
o problemă, ba chiar un motiv de război, deoarece draga 
lui mireasă, cu frumoasele ei picioare, cu zâmbetul 
sclipitor şi cu acea minte capabilă să găsească mereu cele 
mai rapide şi inteligente soluții, avansase extrem de 
repede. Cam rămăsese un sergent detectiv care îşi câştiga 
pâinea ca funcționar într-o secție de poliție, în vremea 
în care ea ajunsese deja partener în cadrul firmei de 
avocatură, după care începuse să se mişte în cercuri 
economice şi sociale complet diferite de cele pe care le 
cunoştea el. În acea vreme şeful lui era Connie Harding, 
un căpitan scorțos de şcoală veche, care conducea 
întreaga secție. Avusese nevoie de şapte ani ca să-şi pună 
tresele de sergent pe umeri, apoi de alți cinci ca să ajungă 
locotenent. Într-o zi l-a luat pe Cam deoparte şi i-a 
împărtăşit un secret, care părea a nu mai fi un secret pentru 
nimeni — anume că soția lui îl înşela: 

— Tu eşti marele detectiv, îi spusese Connie, oarecum 
cu tristețe. Du-te şi vezi cum stă treaba, Cam! 

Bineînţeles că aşa procedase, şi lucrurile stăteau exact 
aşa cum îi spusese căpitanul, asta pusese capăt rela- 
tiei lor. Despărțirea a fost destul de dură. Cu veniturile 
ei de şase cifre, Annie preluase obligaţiile financiare 
comune şi chiar se oferise să-i plătească un soi de rentă. 
Fiind un sudist de treabă şi un tip care nu prea ştia să 
negocieze, el reacționase cu mândrie și refuzase. Apoi, 
ea comisese greşeala să se mărite cu amantul ei, un alt 
avocat, care era, de asemenea, însurat în momentul în 
care începuse idila lor. Intr-un moment de răzbunare, 
la despărțire, Cam îi aruncase cu o generozitate acidă 

observația că, dacă tipul fusese în stare să-și înșele prima 
nevastă, cu siguranță avea s-o înşele şi pe a doua. În mai 
puţin de patru ani, avocatul a dovedit câtă dreptate 
avusese Cam. La câțiva ani după aceea, ea se măritase 
din nou, de această dată cu un finanțist, substanțial 
mai în vârstă şi chiar mai bogat decât ea. Apoi, într-o 
dimineață, finanțistul fusese găsit plutind cu fața în jos 
în propria piscină, cadavrul fiind descoperit de o „asistentă“ 
de douăzeci şi cinci de ani care se presupunea că venise 
de la birou pentru a vedea de ce el nu apăruse la lucru. 
Exceptând, bineînțeles, aşa cum se dovedise ulterior, faptul 
că ea fusese acasă la el toată noaptea — aranjamentul 
de rutină ori de câte ori Annie pleca într-o călătorie de 
afaceri. Din acel moment, Annie nu se mai măritase. 
Cam însă urmărise evoluția lui Annie. Ea îl rănise, 
dar, cu timpul, el reuşise să treacă peste acest lucru, 
înțelegând că o căsătorie bazată, în principal, pe dorința 
fizică nu putea dura prea mult. Acum, pentru că şi de 
pe lista ei de priorități dispăruse căsătoria, ei doi re- 
deveniseră prieteni. Triboro nu mai reprezenta un orășel 
din sud rătăcit pe hartă. Pentru oameni cum era Cam, 
care trăise acolo cea mai mare parte a vieții active, păs- 
trarea legăturii cu fosta soție era un fapt social de rutină. 
Bineînţeles că, în unele cazuri de divorţ, acest lucru 
consta în păstrarea aproape a prietenilor şi, chiar şi mai 
aproape, a duşmanilor, dar, pentru ei doi, această a doua 
relaţie funcționa mult mai bine. leşiseră împreună de 
câteva ori, mai frecvent în ultimii doi ani. Cam îşi 
imagina că amândoi apreciau faptul că nu mai exista 
nici un fel de competiţie între ei, implicită sau nu, şi, 

cu siguranță, nu mai erau cerute sau oferite angajamente 
pe termen lung. În plus, amândoi acumulaseră o groază 
de cunoştinţe despre celălalt, ceea ce făcea ca lucrurile 
să fie pe cât de confortabile îşi doreau amândoi să fie. 

Apoi, într-o seară — Cam nu era sigur din ce motiv, 
poate doar din dorință reciprocă —, ei încercaseră iarăşi 
să vadă cum este în dormitor. Şi fusese mai bine pentru 
fiecare în parte decât înainte sau cel puțin aşa îşi măr- 
turisiseră pentru ca apoi să râdă mult pe tema asta. Se- 
rioşi, şi-au stabilit nişte condiții: fără discuţii plicticoase 
privitoare la muncă, fără rutină, să se vadă la el într-o 
noapte, apoi, la ea — tâmpenii de genul ăsta. Dacă 
vreunul din ei simțea nevoia de a-l vedea pe celălalt, 
suna. Dacă era să iasă ceva, bine, dacă nu, nu. Nu mer- 
geau la restaurant sau la petreceri unde veneau oamenii 
importanți din societate, dar nici nu făceau un secret 
absolut din faptul că se vedeau. Cu toate astea, încercau 
din răsputeri să fie cât mai discreți. Conveniseră în mod 
solemn că, dacă vreunul se plictisea de celălalt, aveau pur 
şi simplu să înceteze să se mai sune. Cam începea să crea- 
dă că asemenea unor adolescenți întârziaţi, ei reintrau 
într-o relație pe care ar fi trebuit să o fi avut atunci când 
fuseseră mult mai tineri. Păreau amândoi să sesizeze 
că trucul consta în a nu discuta nimic, ci doar în a se 
bucura de ceea ce aveau. Ea glumise chiar că-l va trece 
pe Cam în testamentul ei sau, dacă nu pe Cam, cu 
siguranță pe Frick şi Frack. 

Telefonul sună în bucătărie şi Cam se duse să ridice 
receptorul portabil. Te gândeşti la lup şi... la telefon era 
Annie. 

— Bună, rosti ea. 

— Bună. Tocmai ce mă gândeam la tine. 

— De bine sau de rău? 

— De fapt, mă gândeam la picioarele tale, mărturisi 
el, zâmbind în întuneric spre paharul lui cu scotch. 

O bufniţă se auzi undeva în zona pârâului. Îi răspunse 
o alta. Frick lătră scurt dintr-un colț al verandei. 

— La felul cum foşnesc fustele strâmte atunci când 
porți aşa ceva. 

— Acum fustele strâmte sunt cam demodate, replică 
ea, mai ales când e vorba despre femei de vârsta mea. 

Dar el îşi dădu seama că se simţea flatată. 

— Ai stat vreodată pe scaunul de judecător doar în 
lenjerie pe sub roba aia largă şi neagră? întrebă el. 

Fa renunțase la avocatură pentru a deveni judecător 
cu aproape cinci ani în urmă, deşi după două divorțuri şi 
o convenabilă despărțire prin deces de ultimul soț, era 
suficient de bogată ca să nu mai fie nevoită să muncească 
vreodată. 

— Se fac pariuri pe tema asta, domnule locotenent? 

— Tot ce-i posibil, onorată instanță. 

— Ei bine, dă-mi de ştire când se ajunge la cotele 
potrivite de pariu şi tu eşti în avantaj — şi poate o să am 
grijă de asta, rosti ea, râzând. 

Lui Cam îi plăcea la nebunie felul în care râdea ea. 
Fra un râs profund, care arăta că era conştientă de faptul 
că fusese mereu o femeie atrăgătoare. 

— Sper însă că nu m-ai sunat în legătură « cu apucă- 
turile mele de parior, zise el. 

— Nu. Am auzit nişte chestii pe coridoarele tribu- 
nalului. 

— Ce chestii? 

— Lucruri despre detectivi suspendaţi şi dați afară 
din MCAT, despre multele interese politice ce-şi au 
sursa la Raleigh şi care vizează orașul nostru. 

Povestea aceasta îl surprinse pe Cam. Ar fi trebuit 
să spună că voia să se ducă până la ea. Fără discuții 
privitoare la muncă... 

— Ai auzit bine, răspunse el, ezitând. Deşi lucrurile 
nu s-au întâmplat aşa din vina MCAT-ului. 

— Guthridge era omul vostru, nu? 

Cam nu-i răspunse imediat, ci luă o gură de scotch. 
„La naiba“, îşi spuse el. „Aveam o înțelegere.“ În plus, 
nu era deloc sigur că dorea să discute cu ea despre por- 
căria aceea, în care ea deținea rolul de vedetă. 

— Din punct de vedere tehnic, da, rosti el, în cele 
din urmă, după care îi explică ce se întâmplase. 

— Am auzit şi un alt zvon: că MCAT-ul ar putea 
revizui cazul de la magazin. 

„Hopa“, îşi spuse el. „În mod clar ar fi trebuit să ne 
ținem de reguli.“ Se întrebă care erau sursele ei de 
informații. | 

— Apelez la al cincilea amendament, onorată instan= 
tă, zise el încercând să o dea pe glumă. N-am văzut nici 
o dovadă a aşa-zisei revizuiri. Vă amintiți dovezile, 
corect? 

— Bine, bine, nu te enerva. 

— N-o fac dacă n-o faci nici tu, replică el. Ne în- 
toarcem la reguli? 

— Mda, bine... Înapoi la reguli. 


— Atunci de ce ai sunat cu adevărat? 

O auzi inspirând şi, apoi, expirând. Mereu făcea asta 
când avea impresia că va spune ceva semnificativ. 
Femeile... 

— Orice fată are nevoile ei, zise ea. 

Cam nu se putu abţine să nu râdă. 

— Nu e amuzant, ripostă ea, deşi Cam ştia că Annie 
râdea la rândul ei. 

Se distrau amândoi, iar acest lucru era aproape la 
fel de bun ca şi sexul. Aproape. 

— Trebuie să rosteşti cuvintele magice. Sunt polițist. 
Polițiştilor le place să fie respectate regulile lor. În plus, 
ştii ce viață socială încărcată am. 

Ea oftă, dar apoi rosti cuvintele magice: 

— Poţi veni la mine în noaptea asta? 

— Eee, acum mai stăm de vorbă, zise el. 

— Nu la discuţii mă gândeam eu. 

La trei luni după ce cazul jafului de la magazin o luase, 
practic, razna, Cam se întoarse la biroul lui după o şe- 
dință interminabilă de buget şi îşi aruncă pe birou car- 
nețelul care apoi căzu pe podea, hârtiile împrăştiindu-se 
ca nişte fulgi. Recunoscând simptomele manifestate 
de un om excedat de munca funcţionărească, Horace se 
prefăcu a se uita cu mare atenție la monitorul compu- 
terului său, chiar dacă acesta nu era pornit. Cam înjură 
tare în vreme ce se lăsă să cadă pe scaun. În cadrul ușii 

alăturate se ivi Kenny, care trase un scaun cu spătar drept 
şi se aşeză pe el invers, pregătit să asculte istorisirea lui 
Cam despre tâmpeniile fiscale. 

— Am pierdut? întrebă el. 

— Am pierdut, răspunse Cam. Cei de la Narcotice 
au primit fondurile suplimentare. 

In acea clipă sună telefonul lui. Ridică receptorul 
şi-şi spuse numele, ascultă câteva clipe, scrise un şir de 
cifre şi litere pe o hârtie, apoi închise. | 

— Era Eddie Marsden de la Departamentul pentru 
Infracţiuni Informatice, îl anunță el pe Kenny. Spune 
că trebuie să vedem ceva pe un site web. Uite adresa 
site-ului. 

Întoarse hârtia, astfel ca adresa să-i fie vizibilă lui 
Kenny. Apoi se ridică de pe scaun, pentru ca acesta să 
aibă acces la computerul lui şi să tasteze adresa. De 
fiecare dată când căuta ceva pe Internet, Cam nu reușea 
decât să dea peste site-uri pornografice. Kenny îi expli- 
case că asta însemna că umblase la computerul lui. Kenny 
înşfăcă tastatura şi ecranul înfăţişă mai multe ferestre 
până când se opri la una complet neagră. 

— Oh, minunat exclamă Cam. Recunosc asta. Aşa 
ceva primesc şi eu de obicei. E o glumă, nu? 

— Nu cred, răspunse Kenny. Spune că încarcă un 
filmuleţ. 

Ecranul rămânea complet lipsit de imagine. 

— Vorbeşte pe limba mea, îl îndemnă Cam. 

Din punctul lui de vedere, „a încărca“ putea însemna 
orice. 

— Asta înseamnă că descarcă un film de pe un site 
web. De exmplu, un clip. 

Ecranul rămase negru, dar Cam avu impresia că se 
auzea ceva din difuzoarele computerului: un şuierat şi 
un ton profund de bas distonând cu acel şuierat. 

— Incă se descarcă, zise Kenny, urmărind ecranul. 
Orice ar fi, este un fişier mare. Eddie a spus de unde îl 
are? 

— Spunea că e un ataşament la un mesaj de la biroul 
teritorial din Charlotte, un fişier al FBI-ului, dar federalii 
spun că nu l-au trimis ei. Hopa... Ce naiba mai e şi asta? 

Pe ecran se contura o imagine. Camera video cu 
siguranță se afla pe o masă, fiind îndreptată spre inte- 
riorul camerei înguste şi întunecate. La aproape trei 
metri distanță şedea o siluetă contorsionată, cu o cagulă 
pe față, în ceea ce părea a fi un scaun asemănător cu cele 
de la frizer sau de la dentist. Orice ar fi fost, părea să fie 
făcut din metal strălucitor, cu sprijin pentru picioare, 
pentru brațe şi un piedestal metalic abia vizibil. Brațele 
şi picioarele goale ale siluetei păreau prinse cu cleme 
metalice de structura scaunului, iar în jurul mijlocului 
său se vedea o centură largă de piele. Şuieratul se trans- 
formă într-un bâzâit, amintindu-i lui Cam de tevile unei 
orgi. Pe măsură ce sunetul creştea în intensitate, o altă 
siluetă încovrigată apăru în spatele celei de pe scaun. 
Auzind bâzâitul intens, Horace se ridică şi veni lângă 
biroul lui Cam. A doua siluetă părea a unui bărbat, pur- 
tând o haină întunecată de protecție contra vântului şi 
o cagulă cu tăieturi verticale pentru ochi. Hainele nu 
lăsau să se întrevadă nimic din chipul sau proporţiile 

fizice ale bărbatului. Cam își dădu seama că putea doar 
presupune că era vorba de un bărbat. Apoi, în difuzoarele 
computerului, bubui o voce distorsionată electronic, 
uluindu-i pe toți trei. Cam habar n-avea că mașinăria 
lui era capabilă să emită zgomote. 

— Toată lumea să se ridice, porunci vocea, cu un 
sunet suficient de puternic ca să fie auzit în întregul 
birou. 

Un detectiv de la Departamentul Crimă Organizată 
îşi vâri capul pe uşă şi întrebă: 

— Ce naiba a fost asta? 

Silueta care stătea în picioare se aplecă peste cea de 
pe scaun şi trase cagula, care lui Cam îi păru a fi mai 
degrabă o față de pernă. Imaginea era un pic cețoasă, 
dar suficient de clară ca să se vadă bine cine şedea pe 
scaun. Cam gemu de suprindere. Era Kyle Simmonds, 
alias K-Dog, faimos acum după jaful de la magazin. 

— Măi, măi, ia te uită, murmură Kenny. E K-Dog, 
omule! Ce cauţi acolo, tâmpitule? 

K-Dog scoase limba afară și îşi linse buzele câteva 
clipe, încercând să privească în jurul lui. Apoi Cam 
zări zgarda din jurul gâtului şi îşi dădu seama că și capul 
lui K-Dog era imobilizat. 

— Uitaţi-vă cu atenţie, domnilor poliţişti, se auzi din 
difuzoarele computerului vocea lugubră. Acest om a 
măcelărit trei ființe nevinovate. Vo: l-ați lăsat să scape. 
Eu voi corecta această problemă. Îl voi trimite în iad 
până la sfârşitul veacurilor. 

K-Dog făcu ochii mari de tot. Păru că voia să spună 
ceva, dar apoi văzură cu toții că omul avea ceva în gură, 

ceva moale, umed, umflat, care părea să fie prins cu două 
cleme metalice ce luceau de ambele părți ale gurii. Purta 
un tricou alb şi blugi, dar nu avea pantofi şi nici ciorapi 
în picioare. Pe frunte i se vedeau picături de sudoare. 
Nu-i văzură dinții când deschise gura şi începu să scoată 
nişte sunete disperate, ca nişte miorlăituri, în vreme ce 
mâinile i se făcură roşii din pricina luptei cu legăturile 
de oțel de la încheieturi. Silueta cu glugă care stătea în 
spatele scaunului se retrase din raza vizuală şi, pentru 
o clipă, nu se întâmplă nimic. 

— Of, Doamne! exclamă Horace. Ştiţi ce e aia? La 
naiba, e un... 

„Nota profundă de bas care emana din difuzoare fu 
înlocuită de sunetul de neconfundat al unei descărcări 
electrice; un zvâcnet letal care încordă brusc trupul 
imobilizat al lui K-Dog, făcându-i vizibili toți muşchii, 
în timp ce gura lui producea un sunet ca un gâlgâit. Cam 
se trezi dându-se înapoi din fața ecranului de computer 
în vreme ce şocul electric creştea în intensitate. Ochii 
victimei se făcuseră cât nişte mingi de golf, începură să-și 
piardă limpezimea, devenind ca nişte ouă fierte tari. 
Gâlgâitul înspumat se transformă în sfârâitul pe care-l 
face grăsimea aruncată pe foc, acompaniat fiind de un 
soi de abur maroniu. Părul începu să fumege, iar brațele 
şi picioarele se zbăteau nebunește, forțând legăturile care 
le țineau locului, în vreme ce terminaţiile nervoase ale 
trupului răspundeau curentului electric, forțând toți 
muşchii omului să se întindă şi să se contracte spasmodic. 
În cele din urmă, în jurul gâtului şi urechilor victimei 
apărură mici flăcări vizibile, iar şira spinării se curbă în 

afară împotriva centurii de piele, împingând corpul 
fumegând înspre camera de luat vederi; o aură albăstruie 
şi ciudată se formă în jurul extremităților. Se auzi apoi 
sunetul unei descărcări de tensiune şi toate celelalte 
sunete încetară, probabil odată cu oprirea curentului 
electric. Trupul lui K-Dog se prăbuşi la loc pe scaun, 
ca şi cum scheletul lui s-ar fi transformat în cauciuc. 
Ochii lui rămăseseră larg deschişi, dar deveniseră nişte 
bile alb-maronii, irisul de-abia mai fiind vizibil. 

Cam înghiți şi expiră zgomotos, la fel ca şi ceilalți 
martori, nici unul nu-şi dăduse seama că îşi ținuseră 
respiraţia. Apoi, spre groaza lor, curentul electric porni 
din nou. De această dată, trupul se zvârcoli pe scaun ca 
o păpuşă dezarticulată, în vreme ce curentul îl străbătu 
pentru alte zece secunde de coşmar. 

Apoi, imaginea de pe ecran începu să se piardă, iar 
difuzoarele reluară acea notă gravă de la început. Exact 
în clipa în care Cam simti nevoia să-și dreagă glasul, vocea 
fantomatică bubui din nou: 

— Ăsta e doar unu”! anunţă ea. 

Apoi ecranul se făcu cenuşiu şi sunetul încetă. 

Kenny fluieră încet, apoi începu să apese din nou 
tastele computerului. 

— Nemernicul! rosti detectivul care stătea în spatele 
lui Cam. 

Acesta nu-şi dăduse seama că toată acea hărmălaie 
atrăsese mulți privitori din biroul alăturat. 

— Cred că o să vărs. 

— Ce faci? îl întrebă Cam pe Kenny. 

— Încerc să depistez sursa reală a acelui mesaj atașat, 
răspunse el, cu limba printre dinţi, concentrându-se 
asupra ecranului. 

Ecranul devenise albastru, pe el derulându-se un text 
alb şi tot felul de hieroglife. 

—— A fost o chestie reală sau un trucaj? întrebă Horace. 

— Mie mi s-a părut reală, răspunse Kenny, conti- 
nuând să tasteze. Oricum, eu sper asta. 

În acea clipă sună telefonul de pe biroul lui Cam. 
Acesta îl ridică, în mintea lui continuând să se deruleze 
imaginile şocante ale execuţiei. 

— MCAT, locotenentul Richter. 

Era şeriful: 

— Domnule locotenent, o am alături de mine pe 
Carol Hawes. La biroul ei s-au primit apeluri despre un 
site web pe care se prezintă electrocutarea unuia dintre 
indivizii responsabili de incendiul de la benzinărie. Ai 
habar de chestia asta? 

Carol Hawes era responsabilă de relații publice pentru 
Biroului Şerifului. 

— Tocmai am văzut execuţia, răspunse Cam. Ce oraș 
scârbos! Ne-au alertat cei de la Departamentul pentru 
Infracţiuni Informatice. Bănuiesc că acum o poate vedea 
oricine...? 

— Cred că de-asta i se spune World Wide Web, 
domnule locotenent, ripostă sec şeriful. 

Fra bine cunoscută reputația de îndărătnic fără scă- 
pare a lui Cam atunci când era vorba de computere. 

— Ce e de făcut în privința asta? continuă şeriful. 

— Ne uităm la ea? zise Cam, ridicându-şi privirea 
în tavan. 

Ce naiba puteau să facă? Şi de ce suna şeriful la 
MCAT? Povestea ținea în mod clar de Departamentul 
pentru Criminalitate Organizată. 

— Sergentul Cox încearcă să dea de urma fişierului 
ataşat la mesaj, să vadă ce putem afla în privinţa asta, 
continuă el. Cred că e nevoie ca şi cei de la Departa- 
mentul pentru Infracțiuni Informatice să procedeze la 
fel. 
Cam auzi o sonerie declanşându-se în biroul şerifului. 
Urmă o scurtă pauză şi nişte mormăieli înfundate, timp 
în care şeriful preluă apelul. Apoi, reveni: 

— Şedinţă. În biroul meu în treizeci de minute, 
anunță el, după care închise. 

Kenny înjură tare când ecranul se înnegri. Apăsă o 
ultimă tastă cu un gest de disperare, indicând faptul că 
terminase treaba, apoi se ridică de pe scaunul lui Cam. 

— Nimic, anunţă el. A fost postat prin intermediul 
uneia dintre camerele alea anonime de chat. Seamănă 
cumva cu blogurile. Cu evenimente curente şi alte ra- 
haturi de-astea. Am căutat pe Google codificarea fişi- 
erului atașat, am regăsit site-ul, dar am dat doar peste 
o altă cameră temporară. 

— Bi-i-ne, rosti Cam. Aici am încredere în tine. 
Şi? 

— N-avem noroc. Aş recomanda să cerem ajutorul 
FBI-ului în povestea asta. La naiba, şefu'! Te gândeşti 
la ce mă gândesc şi eu? 

Cam avu nevoie de câteva clipe ca să se dezme- 
ticească: 

— Marlor? întrebă el. 

Kenny încuviință şi Cam îşi dădu brusc seama că 
avea nevoie de o cafea. De fapt, ar fi avut nevoie de ceva 
de băut, dar nu avea băutură la serviciu. 

Se duseseră să se întâlnească cu James Marlor la o 
săptămână după ce mass-media încetase să mai acorde 
atenție cazului de la benzinărie. Casa lui se găsea în 
Lexington. Slujba îi cerea să fie pe teren mai tot timpul, 
aşa că firmei nu-i păsa unde îşi avea domiciliul, iar el 
alesese Lexington în dauna mai marelui şi mai aglo- 
meratului Charlotte. 

Marlor fusese rezervat, plin de solicitudine şi nu 
foarte surprins atunci când Cam îi prezentase scopul 
adevărat al vizitei sale. Marlor le explicase foarte simplu 
că nu avea de gând să mărească dimensiunile tragediei 
din viața lui prin vânarea celor doi. Le mai spusese că 
aceştia aveau probabil să moară în închisoare, aşa cum 
sugerase Cam, şi că aşa ar fi fost mai bine decât să le 
tragă un glonţ între ochi fiecăruia. Cam îşi aminti această 
imagine acum, în vreme ce amesteca zahărul în cafea. 
Marilor trebuia să fie un tip cu extrem de mult sânge 
rece ca să fi comis o asemenea execuţie, dacă aceasta era 
cu adevărat reală. Aici era problema cea mai mare, căci 
putea fi vorba, de fapt, doar de o nouă farsă difuzată 
pe Internet. 

— Cred că va trebui să-l verificăm, rosti el. Au 
trecut... Cât? Trei luni de când am discutat cu el? Cu 
siguranță, are un motiv. | 

— Tu ce crezi? întrebă Kenny. 

„— Cred că trebuie să-i lăsăm pe cei de la Infractiuni 
Informatice să-şi facă treaba, să vedem dacă ei îşi pot 
da seama cum a ajuns chestia aia pe Internet, spuse şi 
se uită la Kenny. Este posibil? 

Kenny îşi fixă privirea asupra propriei cafele, în vreme 
ce medita la întrebare: 

— Repet, probabil este un proiect din laboratoarele 
Biroului. Ar fi nevoie de un studio digital al naibii de 
performant ca să se realizeze aşa ceva de la zero folosind 
doar sistemul binar. Singura modalitate de a afla este 
să-l vânăm pe K-Dog, să vedem dacă mai trăieşte şi con- 
tinuă să mănânce rahat. 

— Dacă e viu, atunci chestia e rezolvată, zise Cam. 
Dar, dacă nu-l găsim, rămânem în ceață. Ce-ţi spune 
instinctul? 

Kenny dădea încet din cap: 

— Cred că au fost imagini reale, zise el. 

— A spus: „Ăsta e doar unu!“ chiar la sfârşit. Asta 
îmi spune că o să repete isprava. Tipul ăla negru — cum 
îl cheamă, Butts? El urmează. 

Kenny dădu iarăşi din cap. 

— Mass-media o să înnebunească pornind de la 
subiectul ăsta, zise el. 

— Pe bune, așa crezi? 

— De fapt, mai rău, replică Kenny. Aşa ceva poate 
deveni un adevărat fenomen de masă pe Internet, mai 
ales că a promis că va repeta isprava. 

— Poate că ar trebui să-l săltăm pe Butts pentru 
propria-i siguranță. 

— Pe ce bază? se interesă Kenny. 

— La naiba, nu ştiu: să-i arătăm imaginile video? 

— Şi ce ar avea de spus comisarul Bellamy în acest 
caz? 

Cam nu avea răspuns la o astfel de întrebare. 

— Dacă trebuie să lucrăm la cazul Marlor, reveni 
Kenny, atunci poate că ar trebui să mă laşi pe mine să 
o fac. 

— De ce? 

— Pentru că eu sunt mai empatic când vine vorba 
de problema lui decât eşti tu...? 

O oră şi jumătate mai târziu, Cam strânsese toată echipa 
în biroul lui. Billy Mais şi Pardee Bell avuseseră zi liberă 
şi nu se dovediseră prea încântați, dar după ce văzuseră 
o reluare a imaginilor în acel moment, erau cel puțin 
interesați. 

— Bine, băieților şi fetelor, zise Cam, stând pe 
marginea biroului. Tocmai am participat la o şedinţă 
mobilizatoare cu Bobby Lee, Hizzoner şi personajele 
obişnuite de la nivelul superior. Subiectul: spectacolul 
electric de groază care se difuzează acum pe Înternet. 
Avem nişte ordine de îndeplinit. 

— Achtung: cârâi Horace. 

— Mda, în fine. În primul rând, şeriful vrea ca 
MCAT-ul să conducă operațiunea. Nu e vorba exact de 

ceea ce am fost instruiți să facem, dar povestea asta o 
să treacă peste multe jurisdicții, din punct de vedere 
legal şi din alte puncte de vedere, iar noi facem asta în 
fiecare zi. 

— Înternetul este ca o autostradă interstatală, 
interveni Pardee. Chestia asta este o afacere a FBI-ului. 

— De acord, zise Cam. Iar şeriful a contactat deja 
oficiul FBI-ului din Charlotte. Dar, între timp, avem 
urgentă nevoie să-i supraveghem pe Simmonds şi Butts. 
Kenny, ai ceva pentru noi pe tema asta? 

— Mda, şefu.. 

Se apucă să pună întreaga echipă la curent cu locurile 
unde obişnuiau să meargă cei doi. 

— Cum de avem asemenea informații? vru să ştie 
Tony Martinelli. Credeam că judecătoarea roşie ne-a 
interzis să ne apropiem de ei. 

— Păi..., începu Kenny, uitându-se la Cam. 

— l-am propus şerifului să reconstruim cazul, se 
apucă să explice Cam. Să începem de la zero, să obținem 
o mulțime de dovezi circumstanțiale şi să le rearanjăm. 
Şeriful a spus nu, după ce a examinat această posibilitate 
cu sora Klein. Ca atare, l-am pus pe Kenny să facă nişte 
cercetări în orele suplimentare, mai ales ca să afle pe 
unde umblă indivizii şi cu cine, care le e rutina zilnică. 
Asta în cazul că Bobby Lee se răzgândeşte sau dacă va 
trebui să avem şi noi un cuvânt de spus. Cum ar fi, de 
exemplu, acest moment. 

Tony încuviință. Kenny se pricepea de minune la 
astfel de cercetări şi o făcea mai bine pe cont propriu 
decât în echipă. 

— Horace, tu şi Tony verificați dacă puteţi da de 
K-Dog Simmonds. Billy, tu şi Pardee găsiți-l pe fratele 
Flash! Nu vă implicaţi prea tare. Doar localizați-i şi 
raportați! Dacă Simmonds e în viață şi mişcă, atunci 
spectacolul de pe Internet este o tâmpenie şi putem pune 
capăt uşor acestui foc de artificii. 

— Şi dacă nu dăm de nemernic? 

— Trebuie să raportez acest fapt şerifului, care va 
trebui apoi să ia nişte decizii. De exemplu, dacă să-i 
asigure protecție sau nu unui anume domn Deleon Butts. 

Horace își drese glasul și scuipă într-un coş de gunoi. 

— De ce să se deranjeze pentru asta? rosti el, dând 
glas unui sentiment pe care îl încercau cu toții în diverse 
grade. 

— Horace, gândeşte-te aşa la chestia asta: dacă 
răzbunătorii se descotorosesc de toți tipii răi, cine mai 
are nevoie de noi, corect? Aşa că la treabă, băieți, la 
treabă! 

Grupul se împrăștie şi Cam reveni lângă Kenny la 
biroul lui. 

— Ce mai e? întrebă Kenny. 

— Trebuie să ne dăm seama cine e călăul. Ceea ce 
înseamnă, pentru început, că tu şi cu mine mergem 
să-l vedem pe James Marlor. 

— L-am sunat deja şi telefonul lui pare deconectat. 

— Încurajator... Ti-au spus cei de la Duke Energy 
la ce adresă sunt trimise cecurile lui de pensie? 

— Într-un depozit la o sucursală a unei bănci din 
centrul Lexington-ului, prin care i se plătea şi salariul. 
Va trebui să facem o investigație pentru a descoperi dacă 

îşi încasează cecurile sau acestea se adună acolo pur şi 
simplu. 

— Bine, acceptă Cam. Hai să mergem la Steven 
Klein ca să aflăm de ce anume avem nevoie pentru asta. 

— Am putea face rost şi de mandate de percheziție 
ale casei şi maşinii lui, rosti Kenny în timp ce ieşeau 
pe uşă. 

— De ce? 

— S-ar putea ca Marlor să nu mai fie acasă la el. 

Cam se opri pe hol. 

— E o idee, dar ştii ce? Înainte de a face toate astea, 
ce-ar fi să o sunăm pe sora lui ca să vedem dacă nu ştie 
ea unde e? 

— Nu ar avea nici un haz, zise Kenny. 

Locuinţa lui James Marlor era situată într-o suburbie 
mai răsărită a Lexington-ului. Casa părea desprinsă din 
imaginile cu reşedințe tipic sudiste, cu o copertină mare: 
pentru adăpostirea maşinilor la una dintre extremitățile 
imobilului. În vreme ce se apropiau cu o maşină fără 
însemne oficiale, Cam observă că pajiştea din față fusese 
tunsă recent, iar straturile cu flori din fața casei erau 
îngrijite. Părea a fi ziua de strângere a gunoiului, deoa- 
rece pe străzi patrulau maşinile verzi ale salubrității. 
Parcară maşina pe aleea din fața casei lui Marlor şi se 
dădură jos din ea, în vreme ce şoferul autorității din 

ținut, care le servise drept ghid, îşi parcă maşina mai jos 
pe stradă. Cam ridică apoi capacul cazanului de gunoi 
al lui Marlor şi descoperi că înăuntru era plin cu tot 
felul de hârtii ce păreau a fi genul de oferte pe care le 
primeşti prin poştă. Culese câteva dintre ele şi văzu că 
ştampilele poştale erau de dată relativ recentă. 

Sora lui Marlor nu se arătase dispusă să vorbească 
despre fratele ei. Cam fusese extrem de politicos, punând 
la bătaie toată capacitatea sa de convingere, fără să-i 
dezvăluie însă motivul adevărat din spatele solicitărilor 
sale. Fa le spusese doar că poliția făcuse deja destul rău 
familiei Marlor şi că nu mai voia să aibă de-a face cu 
lucruri de acest gen. Apoi, îi închisese telefonul în nas. 
Kenny obținuse mandatele de percheziție. Steven se 
dusese la judecătorul Barstow, lucru cât se poate de logic 
după ceea ce pățise cu Bellamy. Acesta le oferise toate 
mandatele posibile, dar se abținuse să le dea şi dreptul 
începerii unei cercetări prin mijloace electronice până 
la încheierea unei cercetări convenţionale la fața locului. 
Cam se oferise să-i arate o reluare a scenei execuției, dar 
Barstow, care se apropia de şaptezeci de ani, refuzase. 
Declarase că nu se opunea pedepsei capitale, dar îi spu- 
sese lui Cam că nu credea nimic din ceea ce vedea pe 
ecranul unui computer. 

Uşa din față a casei lui Marlor era încuiată, iar când 
sunară, nu răspunse nimeni. Kenny zărise însă doi tineri 
tunzând o pajiște trei case mai încolo şi află de la aceştia 
că vecina lui Marlor avea o cheie de la casă. Vecina era 
o profesoară pensionată. Ea fusese cea care strânsese 

plicurile primite şi le pusese în tomberon. După ce îi 
arătară mandatele, femeia le dădu cheia. 

— E plecat de ceva vreme, le spuse ea. Se fac aproape 
două luni. M-a rugat să am grijă de casă, ştiţi dumnea- 
voastră, de centrala termică şi de aerul condiționat, 
să-i ridic corespondența şi să arunc prostiile la gunoi, 
să-i plătesc pe băieții care-i tund gazonul. 

— Şi cum îi plătiți, doamnă? întrebă Cam. 

Femeia avea şaizeci şi ceva de ani şi părea calmă în 
vreme ce discuta cu nişte ofițeri de poliție din ținutul 
Manceford care dispuneau de mandate de percheziție. 
Undeva, în spatele ei, se auzea un televizor funcționând. 

— Mă credeţi sau nu, răspunse ea, dar mi-a lăsat 
un carnet de cecuri. Spunea că va fi plecat o vreme, că 
trebuie să plece departe de tot ce înseamnă viața de 
aici pentru un timp. Mi-a mai spus că banii vor intra 
ca depozit în cont, iar, până acum, totul a fost cum a 
zis el. 

— Şi dumneavoastră aveţi acces la cont? întrebă Cam. 

Femeia încuviință: 

— El a semnat o parte dintre cecuri în caz că există 
obiecții, eu fiind înregistrată drept cobeneficiară a acelui 
cont. lar, până acum, banca nu mi-a făcut probleme. 

Kenny îi ceru să îl lase să vadă carnetul de cecuri, aşa 
că femeia îl scoase. El se aşeză la masa din sufragerie 
şi începu să-l răsfoiască. 

— A plecat... pur şi simplu? se interesă Cam. 

Fa încuvință iarăşi. 

— Exact. E de mirare că nu a pățit ceva mai rău după 
toată tragedia prin care a trecut. Eu o cunoşteam mai 
bine pe ea decât pe el, din cauză că el era plecat multă 
vreme. Ne-am dus împreună la bancă pentru ca eu să 
obțin dreptul de semnătură, apoi el şi-a încărcat ca- 
mioneta a doua zi şi a plecat. 

— Nu v-a lăsat nici un număr unde poate fi con- 
tactat? 

— Nu. Mi-a spus să-mi scriu singură un cec de două 
sute cincizeci de dolari lunar pentru cheltuielile mele. 
Sunt văduvă şi pensionară, aşa că am acceptat. 

— Ce faceţi cu scrisorile personale, altele decât 
facturile? se auzi vocea lui Kenny din sufragerie. 

Femeia îndreptă bărbia înspre casa învecinată. 

— Nu prea a existat aşa ceva. Cred că el a întrerupt 
toate relațiile. 

— Are şi alte rude în afara surorii lui? 

— A menţionat odată ceva despre un frate, dar eu 
nu l-am văzut niciodată. Rudele soției sale sunt toate în 
California. 

— Şi n-aveţi idee când intenționează să se întoarcă? 

Femeia clătină din cap. 

— Mă cam aştept să apară vreun agent imobiliar 
cu un indicator pe care scrie „DE VÂNZARE“, spuse 
şi oftă. E o casă drăguță. Era o familie de treabă. Și am 
auzit că nemernicii ăia au scăpat basma curată. 

Kenny se uită la Cam din sufragerie, dar decise să 
nu deschidă o discuție despre modalitatea în care scă- 
paseră nemernicii. Îi mulțumiră femeii, luară cheia şi 
se duseră la casa alăturată. Timp de o oră, efectuară o 

inspecție generală. Nu era o investigație propriu-zisă. 
Descopetriră acolo hainele soției lui Marlor şi pe cele ale 
fiicei vitrege, dar nu multe dintre obiectele lui personale. 
Casa era curată şi în deplină ordine, deşi praful se aşter- 
nuse peste obiecte. Frigiderul era complet gol, dar era 
curat şi funcționa. Maşina de spălat vase era goală. Kenny 
purta măr:uşi de cauciuc, dar Cam nu se mai deranjă 
să-şi pună şi el aşa ceva. Nu se aflau la locul unde se pe- 
trecuse vreo crimă. 

— Nu s-a grăbit la plecare, trase Cam concluzia. 
A măturat casa, s-a descotorosit de orice se putea împu- 
ți, a aranjat să regleze cineva termostatul, să plătească 
facturile şi să-i preia corespondența. O plecare planificată 
în cele mai mici detalii... 

Kenny încuviință, uitându-se prin camera de zi. 

— Cred că toate amintirile adunate i-au măcinat 
sufletul, aşa că a trebuit să plece de aici, zise el. Mă întreb 
dacă nu are o altă casă, o cabană î în munți sau ceva de 
genul ăsta. 

— Trebuie să ne interesăm la banca lui. Să vedem 
dacă locuința asta nu cumva este grevată din punct de 
vedere financiar şi dacă nu există vreo altă ipotecă. 

— Să chemăm o echipă specializată? întrebă Kenny. 

Cam ridică din umeri: 

— N-avem nici un indiciu că i s-a întâmplat ceva 
rău individului, rosti el. 

— În afara faptului că nemernicii ăia i-au măcelărit 
soția şi fata. 

— Mda, în afara acestui fapt, mă rog. Mie mi se pare 
că a împachetat totul şi a plecat. Cred că o să avem 

nevoie de cercetarea aia prin mijloace electronice până 
la urmă, să vedem dacă dăm de el undeva. 

Kenny se aşeză la masa din sufragerie şi începu să 
răsfoiască teancul de corespondență. 

— Cele mai multe plicuri par a fi scrisori de afaceri, 
zise el. Dar eu cred că e doar corespondență publicitară 
mascată. Şi nu există nici un plic de la vreo bancă. 

— Cred că acolo va fi următoarea noastră escală. Află 
care este sucursala cu pricina de la doamna de alături 
şi du-te să afli când intră banii şi cum sunt retrași din 
cont. 

Kenny se uită la el: 

— Cine altcineva l-ar fi putut pune pe K-Dog pe 
scaunul electric în afara lui Marlor? 

Cam se scărpină în creştetul capului. 

— De ce ar fi nevoie de aşa ceva? zise el, evitând 
pentru moment întrebarea lui Kenny. Să pui o astfel 
de chestie pe Internet de o asemenea manieră încât să 
nu poți fi depistat... Vreau să spun că eu nu ştiu absolut 
nimic despre asta, dar mi se pare că, dacă nu eşti expert 
în computere, ar trebui să angajezi pe cineva ca să aran- 
jeze lucrurile. Altfel ai fi descoperit extrem de uşor. Nu-i 
aşa? 

— Ar trebui să cunoască multe, recunoscu Kenny, 
şi să aibă acces la un computer al naibii de bun ca să o 
facă de unul singur. Ca să nu mai menționăm prinderea 
lui K-Dog, sechestrarea lui într-un loc izolat, realizarea 
unui scaun electric, conectarea la o sursă suficient de 
puternică pentru a-l alimenta, filmarea întregii poveşti 

cu o cameră digitală şi prelucrarea imaginilor pentru a 
fi transmise pe web. 

Cam începu să se plimbe prin sufragerie, gândind 
cu voce tare: 

— Marlor e un om de ştiinţă specializat în proble- 
mele mediului. În plus, e doctorand în ştiinţe, ceea ce 
înseamnă că a îndeplinit toate condițiile pentru a obține 
gradul, cu excepția susținerii disertației. Ca atare, trebuie 
să se priceapă la computere şi la chestiunile legate de 
Internet. 

— Eu tot caut motivul, întrerupse Kenny. Nimeni 
altcineva nu are un motiv serios. 

— Te aprob, zise Cam. Poate cu excepţia indiencei 
ăleia însetate de răzbunare. Bun, hai să o luăm așa: să 
presupunem că el este autorul, apoi să ne concentrăm 
asupra celorlalte două laturi — oportunitatea şi mijloa- 

ele, Asta, bineînțeles, în afara cazului că Tony şi Horace 
ne anunță că l-au găsit pe K-Dog viu şi nevătămat. 

— Eu n- aş paria pe asta. 

— Dacă ai dreptate, nici măcar K-Dog n n-ar paria pe 
varianta asta. 

Directoarea băncii se dovedi a fi o roşcată superbă, în 
vârstă de treizeci şi ceva de ani. Nu arăta deloc ca alți 
responsabili de bancă pe care îi întâlnise Cam. Apariția 
era atât de şocantă, încât însuşi Kenny, care era de 

profesie vânător de puicuțe, rămase, pe moment, fără 
gral. 

— Cu ce vă pot ajuta, domnilor poliţişti? întrebă 
ea, strecurându-se în spatele biroului şi desfătând privirile 
lui Kenny cu o seducătoare exhibare a picioarelor ei 
perfecte. 

Sunaseră înainte pentru a-şi anunța venirea, iar acum 
Cam scoase mandatul de percheziție, pe care directoarea 
îl citi cu atenţie. Kenny încerca să-şi masheze un rânjet 
în vreme ce o studia, iar Cam îşi dădea seama că ea era 
perfect conştientă de atitudinea colegului său. 

— Bun, rosti ea. Am aici fişierul lui. 

Apăsă câteva taste pe computerul de pe biroul ei: 

— Cont de economii, cont curent, câteva certificate 
de depozit şi puțin peste un sfert de milion într-un cont 
de pensii. Dobânda economiilor şi pensia de la Duke 
Energy sunt depozitate direct în contul curent la data 
de cinci a fiecărei luni. 

— Încercăm să dăm de domnul Marlor, rosti Cam. 
Am discutat cu sora sa şi cu doamna care are grijă de 
casa lui. Tot ce am aflat este că a plecat într-o direcție 
necunoscută. Ne poate ajuta verificarea contului lui 
curent? 

— Pentru ce perioadă de timp? întrebă ea. 

— E plecat de aproximativ opt săptămâni. Cam asta 
e perioada. 

Femeia apăsă alte taste şi apoi studie ecranul: 

— Nu cred. Îşi face plăţile prin intermediul Interne- 
tului. Nu există nici o ipotecă. Sunt câteva cecuri semnate 
de domnul Marlor şi încasate de doamna Watkins — 

o vecină, al cărei nume apare pe contul comun — şi mai 
există câteva cecuri întocmite pe numele altor oameni. 
Noi le transferăm automat pe toate, în afara sumei de 
şapte sute de dolari pe care o trecem în contul de eco- 
nomii la sfârşitul fiecărei luni. 

—- Există ceva semnat personal de el în perioada asta 
de timp? 

Femeia parcurse imaginile cecurilor completate: 

— Nu. A completat noile modele de semnătură 
pentru conturi, cu aproape... Aveţi dreptate: cu opt 
săptămâni în urmă. 

— Şi unde se duc declaraţiile lui financiare? întrebă 
Kenny. 

Femeia se uită în sfârşit direct la el şi Cam îl văzu 
pe Kenny arătându-i cel mai fermecător zâmbet de care 
era capabil. Directoarea clipi înainte de a răspunde. 
Kenny producea un asemenea efect asupra femeilor — 
asupra celor mai multe dintre ele —, deşi cea de față 
purta atât o verighetă, cât şi un inel de logodnă. 

— Declaraţiile sunt scrise, dar n-au fost trimise prin 
poşta electronică, rosti femeia, dregându-şi glasul. 
Clienţii noştri pot alege să procedeze astfel dacă doresc. 

— Pot fi accesate pe Internet? se interesă Kenny. 

— Şi asta trebuie stabilit dinainte, dar da, clienții 
noştri pot face tot ce vor pe cale electronică, exceptând 
modelele de semnătură. 

— Bine, aşadar a existat vreo tranzacție de natură 
electronică la vreunul din conturile sale? 

Femeia îşi luă privirea de la Kenny şi se întoarse la 
computer. Kenny îi făcu atunci cu ochiul lui Cam, ceea 
ce îl făcu pe acesta să se simtă şi mai prost. 

— Nu, răspunse ea. Ultima tranzacție electronică a 
avut loc acum cinci ani, când el a ordonat transferarea 
sumei de cincizeci de mii. 

Kenny încetă să flirteze: 

— Cui a transferat banii? 

— Unei bănci din ținutul Surry. 

— Am putea afla cine i-a încasat? întrebă Cam. 

— Vă doresc mult noroc! Este o bancă privată, cu 
sediul la marginea ținutului muntos. Oamenii de acolo 
țin enorm la confidenţialitate, dacă mă înțelegeți. 

Le dădu numele băncii şi adresa, iar Cam îi mulțumi 
pentru ajutor. Apoi se duseră amândoi la maşină, unde 
Cam formă numărul de mobil al lui Tony Martinelli. 
Acesta îl informă că nimeni nu îl văzuse pe K-Dog în 
locurile lui obişnuite de mai bine de o săptămână, poate 
chiar de zece zile. Acum se duceau acasă la o veche 
prietenă de-a individului. 

— Vezi să nu vă depisteze cineva, îl avertiză Cam, 
după care închise. 

— Marlor a dispărut, iar K-Dog e de negăsit, spuse 
meditativ Kenny. Deci doi şi cu doi fac... 

— Mai avem multe de făcut înainte de a trage vreo 
concluzie, îl opri Cam, deşi el însuşi ajunsese deja la 
aceeaşi încheiere. Poate că imediat ce s-a răspândit vorba 
că e căutat de poliţişti, K-Dog s-a ascuns undeva. În 
plus, vreau să ştiu pentru ce erau alea cincizeci de miare. 

Mă gândesc că ar putea fi vorba despre o cabană sau 
despre o proprietate montană. 

În acea clipă, sună telefonul lui Cam. Era directoarea 
băncii: 

— Tocmai am găsit ceva ce v-ar putea interesa, zise 
ea. 

— Da? 

— Domnul Marlor a retras treizeci şi cinci de mii, 
bani gheață cu câteva zile înainte de a da noile modele 
de semnătură. Aş fi observat mai devreme, numai că 
dumneavoastră m-ati întrebat de tranzacții electronice. 
Povestea asta s-a petrecut la ghişeu, domnul Marlor 
fiind de față. 

— Treizeci şi cinci de mii, bani gheață... E destul 
de neobişnuit. 

— Dispunea de aceşti bani în cont, aşa că nu l-am 
putut refuza. 

— Mulţumesc foarte mult, zise Cam. 

Închise şi îi povesti totul lui Kenny. 

— Bani de cheltuială? se miră Kenny. 

— Mai degrabă bani scoşi din circuit, răspunse Cam. 

În acea seară, la ora 8.30, Cam urmărea din nou scena 
electrocutării pe ecranul computerului de la biroul său. 
Ceilalți detectivi plecaseră acasă. Se succedaseră până 
târziu tot felul de şedinţe în acea după-amiază: cu şeriful 

şi personalul de la relații publice, cu cei de la biroul 
procurorului şi cu detectivii din cadrul MCAT-ului. 
Lăsaseră cu toții orice alte treburi deoparte ca să se ocupe 
de povestea cu execuţia, aşa încât echipa petrecea acum 
mult mai mult timp la birou decât de obicei. 

Lucrul cel mai important era că individul supranumit 
K-Dog rămăsese de negăsit. Tony şi Horace căutaseră 
în toate locurile cunoscute, şi de peste tot primiseră 
răspunsul că omul nu fusese văzut de aproximativ zece 
zile. Locuise într-o vreme cu două femei într-o rulotă 
lângă Iriboro, dar acestea se bucurau că scăpaseră de 
el. Înlocuitorul lui, un texan mânios se instalase ferm pe 
poziție şi ameninţa că-l va bate măr pe nemernic dacă 
îl va prinde pe acolo. Nu reușiseră să afle care era natura 
tratamentului pe care K-Dog îl aplica femeilor, deşi 
Tony recunoștea că, după ce le văzuse pe cele două, orice 
tratament era, probabil, meritat. 

Billy şi Pardee avuseseră mai mult noroc. Dăduseră 
de Flash în aproape două ore. Acesta se ascundea în 
bârlogul unei curve dependente de droguri cam la o 
stradă distanță de Lee Street, în sudul lui Triboro, ocupat 
fiind cu treburile lui obişnuite. Respectiva femeie nu 
cunoştea pe nimeni poreclit K-Dog, aşa că perechea 
de nemernici părea să se fi destrămat, în sfârşit. Kenny 
le ceru celor care se ocupau de relații publice pentru 
Biroul Şerifului să obțină o copie a discuţiei televizate 
care îl avusese ca invitat pe K-Dog, apoi derulaseră în 
paralel caseta şi scena execuţiei ca să se asigure că era - 
vorba despre acelaşi individ. Toată lumea fu de acord că 

era vorba, cu siguranță, de acelaşi om. Horace emise 
chiar o perlă filozofală pe această temă, zicând: 

— Dacă te lauzi că ai scăpat de pedeapsă pentru 
crimă în Carolina de Nord, cineva o să se sesizeze şi o 
să corecteze scorul. 

Cam îl certase destul de dur pentru comentariu: 

— Poţi gândi aşa ceva, rostise el, dar n-ai voie să o 
spui cu voce tare. 

Problema era ce anume rămăsese de făcut pe mai 
departe. Site-ul pe care se afla scena execuţiei devenise 
subiectul ştirii principale a postului local de televiziune 
şi, cu siguranță, avea să ajungă în curând la buletinele 
informative naționale. Candidatul cel mai probabil 
pentru rolul de călău, James Marlor, era de negăsit. Vocea 
spusese clar: „Ăsta e doar unu“, ceea ce însemna că era 
posibil ca Flash să se afle în pericol. Toţi cei care fuseseră 
la şedinţele ținute după aceea conştientizaseră întrebarea 
nerostită: „Şi ce-i cu asta?“ În cele din urmă, şeriful 
născocise un motiv pentru care oamenilor să ajungă să 
le pese de ceea ce se putea întâmpla: 

— Cineva va începe să împroaşte cu noroi Biroul 
Şerifului din ținutul Manceford, până la urmă, zisese el.. 
Vor spune cu toții că noi am dat-o în bară cu arestarea 
şi că nemernicii ăştia au scăpat basma curată, aşa că acum 
unul dintre noi a decis să împartă singur dreptatea. Aşa 
că fiți atenți la orice zvon privitor la răzbunători şi mer- 
geți să aflați cine comite o astfel de porcărie! 

In spatele şerifului mulți oameni ridicaseră exasperaţi 
privirea în tavan, dar Cam îşi zisese că omul exprimase 
un punct de vedere întemeiat. Singurul lucru care îi ferea 

acum de o furtună mediatică era faptul că nimeni nu 
ştia cu siguranță dacă execuţia fusese reală sau trucată. 

Următoarea întrebare era dacă să-l salte pe Flash şi 
să-l țină în arest preventiv. Klein fusese de acord să 
discute pe tema aceasta cu judecătoarea Bellamy. Sunase 
atunci când ceilalți membri ai echipei treceau în revistă 
planul lor de căutare a lui Marlor, în timp ce împărțeau 
o. pizza. Aşa cum era de aşteptat, Bellamy se opusese 
ideii. Trebuiau să pună mâna pe el, să aştepte până ce 
omul era suficient de treaz ca să vadă înregistrarea video, 
să se asigure că el înțelegea perfect ce anume vedea, apoi 
să-i dea drumul. Dacă, după aceea, venea el singur să 
ceară protecție, atunci şi numai atunci putea fi plasat 
sub custodie preventivă. Dar era nevoie ca el să ceară 
asta — şi chiar să repete cererea în fața judecătoarei. Fu- 
sese trimis un polițist ca să-l salte pe individ, dar, până 
ce acesta ajunsese acolo, se lăsase întunericul şi individul 
dispăruse, la fel ca şi stăpâna locului. Evenimentul îi 
fusese raportat lui Klein, care declarase că-i va povesti 
totul judecătoarei a doua zi de dimineață. 

Cam apăsă pe x-ul de la care se închidea ferestra 
afişată pe ecran şi scena execuției dispăru. Zâmbi; asta 
reprezenta ce ştia el cel mai bine în materie de calcu- 
latoare. Se aşeză mai bine pe scaun şi se frecă la ochi. 
Degetele îi miroseau a sos de pizza. „Ne aşteaptă lucruri 
interesante aici“, gândi el. „Nimănui din biroul ăsta 
nu-i pasă că acest K-Dog a mierlit-o.“ James Marlor îşi 
pierduse prima soție din pricina unui şofer beat, iar acum 
şi-o pierduse şi pe cea de-a doua, plus fiica vitregă, din 
pricina ghinionului şi a ticăloşiei unor bestii umane. 

Cariera lui Marlor ajunsese la apogeu, dacă nu cumva 
se încheiase, familia lui fusese lichidată, iar el însuşi 
ajunsese la vârsta la care putea decide că nu-i păsa ce 
se întâmpla câtă vreme îi omora pe cei doi nenorociți. 
Cam se vedea chiar pe el însuşi frigând pe scaunul elec- 
tric vreun nemernic de felul lui K-Dog. Singurul lucru 
bun era acela că, odată ce ştirea era transmisă la nivel 
național, FBl-ul avea să intervină în forță şi atunci poli- 
țiştii din ținutul Manceford se puteau retrage liniștiți, 
lăsându-i pe supraoamenii de la Departamentul de Jus- 
titie să rezolve problema. 

În acea clipă, sună telefonul lui. Se uită la ceas. Aproa- 
pe nouă seara. Îşi terminase programul de lucru. Oare, 
chiar voia să răspundă? Nu învățase nimic în cei două- 
zeci şi ceva de ani de muncă despre convorbirile tele- 
fonice după terminarea programului? Ridică receptorul. 
Fra sergentul de serviciu, care îi raportă că Flash fusese 
găsit, era beat mort. 

— Minunat. Cât de beat? 

— Mai rău decât de obicei, răspunse sergentul. Pare 
că a luat o doză mare de cocaină şi o porție mare de 
rom. 

— E coerent? 

— Glumiti, nu? 

— Bun, uite ce e: am nevoie de el treaz şi să arate 
cât de cât prezentabil în jurul orei zece mâine dimineață. 
Trebuie să fie lucid înainte de a veni sus, ca să putem 
demonstra ulterior că nu era complet beat atunci când 
am stat de vorbă cu el. 

— Va fi destul de greu, replică sergentul. E-n regulă 
dacă îl îmbrăcăm cu haine de-ale noastre? Pentru că 
hainele cu care a venit sunt pline de murdărie. Dacă 
vreți să fie curat, va trebui să-l băgăm la furtun. 

—Mda. Nu-l ducem la tribunal sau în altă parte. 
O să fie o întrevedere doar între noi, băieții buni. 

Inchise, apoi sună la biroul lui Kenny şi lăsă un mesaj 
pe robot, înştiințându-l că puseseră mâna pe Flash. În 
acel moment, dacă îi mai găseau pe Marlor şi pe K-Dog, 
aveau să stea şi ei liniștiți. Venise vremea să se pună la 
adăpost. 

Era pe drumul spre casă când se auzi mobilul. Vru 
să-l lase să sune, apoi îşi dădu seama că era telefonul 
personal şi nu cel de serviciu. Era Annie. 

— Unde eşti? îl întrebă ea. 

— În drum spre casă, răspunse el. Care-i problema? 

— Poţi veni pe la mine? 

Vocea ei suna altfel. 

— Desigur, dar care e problema? Eşti bine? 

— Nu s-a întâmplat nimic rău. 

El avu impresia că aude cum se sparge gheața într-un 
pahar. Aşadar, era plină de pofte. 

— Ascultă, am avut o zi lungă, zise el. Şi nu prea 
bună. Am nevoie să beau ceva, să fac un duş fierbinte 
şi să mănânc ceva. 

— [ti ofer eu toate astea, replică ea, după care închise. 

Când ajunse şi ciocăni în uşă, ea deschise imediat. 
Era îmbrăcată cât se poate de sexi. 

— Ce noroc că nu era comis voiajorul, nu? întrebă 
el în loc de salut. 

— Ce-ar fi să inversăm ordinea? propuse ea cu 
zâmbetul ei care exprima siguranță de sine. 

Văzând că el nu găseşte o replică inteligentă, îl trase 
înăuntru şi închise uşa cu piciorul. Cu restul corpului 
se încolăci în jurul lui. 

Ceva mai târziu, în vreme ce se relaxau în cada de 
baie, cu un scotch pentru el şi o vodcă pentru ea, îi spuse 
că văzuse imaginile cu execuţia. El se încruntă. „O luăm 
de la capăt“, oftă el în gând, „cu discuţiile despre serviciu.“ 

— Ştiu, ştiu, protestă ea înainte ca el să apuce să 
riposteze. Dar toată lumea discuta despre asta. A fost 
dată şi la ştiri. Cred că eu eram singura persoană din 
tribunal care nu văzuse grozăvia. 

— Şi ai lăcrimat? o tachină el. 

— Nu e amuzant, răspunse ea. Eşti sigur că nu aprobi 
chestia aia? 

Cam ridică din umeri: 

— Nu mi-ar plăcea să urmăresc un asemenea spec- 
tacol în timpul cinei; sau măcar aş da sonorul la minim 
ca să nu aud cum sfârâie carnea. 

— Cam! 

— Păi, nemernicul ăla mic a ucis o femeie, pe fata 
ei şi un amărât de vânzător, probabil, pentru câteva sute 
de dolari. Din motive cunoscute doar de voi, avocații, 
a sfârşit prin a fi eliberat. Şi s-a lăudat cu chestia asta. 
Ce-ar spune cucoana aia legată la ochi, cu pieptul gol, 
cu balanța într-o mână şi sabia în cealaltă? Să ştii că 
nu mi-a venit să plâng văzându-l pe nemernic cum se 
prăjea pe scaunul electric ca să se ducă la întâlnirea din 
ceruri cu pruncul lisus. 

— Nu numai că omul a fost ucis de cineva, lucru 
oribil, dar acest cineva a şi filmat execuția, pentru numele 
lui Dumnezeu! Şi a mai pus imaginile şi pe Internet, 
ca toată lumea să le vadă. Chestia asta e grotescă. 

— La fel este şi crima nenorocitului. 

— Cam! 

— Mă bucur că am inversat ordinea, onorată instanță, 
zise el, întinzând mâna după prosop. Da, sunt supărat 
că oamenii mei au dat-o în bară şi ai fost obligată să le 
dai drumul nemernicilor. Mă deprimă publicitatea ne- 
gativă şi tâmpeniile cu caracter politic pe care trebuie 
să le înghițim acum și ştiu că răul abia de-acum începe. 
Dar nu mă deranjează că Simmonds a primit ce merita. 
Asta dacă el chiar a fost executat; încă nu ştim chestia 
asta. Cred că ar fi mai bine să plec acum. 

Vru să iasă, dar ea ridică un picior, îl lăsă să alunece 
peste umărul lui drept şi îl trase spre ea. Era un gest 
suficient de convingător: Annie făcea o oră de tantra 
yoga în fiecare zi, aşa că era capabilă şi chiar reuşea 
să-l surprindă în cele mai uluitoare moduri. „Asta chiar 
dacă e cam dominatoare “, îşi zise el. După cea de-a doua 
repriză de plăcere, Annie se duse să pregătească o 
friptură, în vreme ce el îşi reumplu paharul cu scotch, 
încercând să-şi tragă sufletul. La cină îi povesti în ter- 
meni cât se poate de generali ce anume intenționau să 
facă pentru a-i găsi pe Marlor şi Simmonds. Sublinie 
faptul că, pentru moment, era vorba doar despre planurile 
lui personale, pentru că era posibil ca şeriful să aibă altele. 

— Sunt o mulțime de interese la mijloc, în jocul ăsta, 
rosti el. Apropo, friptura e minunată. 

— Tu n-ai fi niciodată în stare să găteşti, nici măcar 
pe grătar. 

— Ai dreptate. Doar m-am însurat cu tine pentru 
calitățile tale de bucătar, nu? 

Ea izbucni în râs şi, pentru o clipă, el îi studie tenul 
de culoarea piersicii, părul blond-cenuşiu, ochii albaştri 
şi picioarele nesfârşite ale femeii pe care o curtase şi cu 
care se însurase cu atâția ani în urmă. Ea îi observă 
privirea. | 

— Din când în când am sentimentul oribil că am 
ratat atunci ceva extraordinar, rosti ea. 

Îşi trase halatul mai bine pe umeri ca şi cum ar fi 
vrut să alunge un fior. 

— Ştiu şi eu, Annie, replică el. Cred că te-ai fi 
îndepărtat de mine, într-un fel sau altul, iar eu n-aş fi 
făcut decât să te ţin pe loc. Uite unde am ajuns acum — 
şi ne e destul de bine. 

Ea era încă frumoasă, cu un chip care sfida viața plină 
de lucruri grave şi serioase trăită până atunci. [i aruncă 
o privire severă: 

— Doar destul de bine? 

— Avem nevoie de mai multă practică, ripostă el 
cu un rânjet comic. 

Ea râse din nou. 

— Ce să spun, zise ea, ridicându-se ca să spele far- 
furiile. 

— Am detectat cumva o mică sincopă? întrebă el. 

— Taci din gură! O să-l sun pe Steven de dimineaţă, 
îl chem la mine şi îi cer să îmi spună ce intenţii are. De 
această dată, o să autorizez reținerea lui Butts, cu condiția 

să nu încerce nimeni smulgerea unei mărturisiri de la el 
sau a orice altceva legat de crima inițială. 

Cam încuviință, mai mult pentru sine decât privitor 
la cele auzite. 

— Eu, unul, tot sper că o să dăm de K-Dog, zise el. 
Altfel, ne aşteaptă nişte săptămâni grele. Nu-l putem 
ține pe Flash la nesfârşit sub custodie şi atunci... „Ăsta 
e doar unu'? 

— Poate că ar trebui să-l supraveghez pe domnul 
Steven Klein, spuse ea din bucătărie. 

— Cum adică? 

— Ai menţionat ceva privitor la nişte interese politice. 
Nici tu nu eşti complet imun atunci când vine vorba 
de scandalul generat de porcăria asta. 

Annie închise uşa maşinii de spălat şi se întoarse în 
cameră. Îşi dădea seama că el nu înțelegea, aşa că îi 
explică mai clar: 

— În ultimele luni, am devenit subiectul unor bârfe 
destul de răutăcioase. Cum că le-am dat drumul aşa de 
uşor ticăloşilor ălora şi aşa mai departe. Te-ai întrebat 
vreodată de ce anume focmai judecătoarea a fost cea care 
a depistat greşeala comisă în cursul arestării, în loc să o 
facă, să zicem, procurorul districtual? 

Nu putea să evite să se gândească la lucrul pe care ea 
tocmai i-l spusese. 

— Vreau să spun că voi, poliţiştii, lucraţi pentru 
procurorul districtual, nu pentru tribunal, continuă ea. 
Cred că este foarte posibil ca tânărul domn Klein să-și 
fi dat seama care era problema şi să fi decis să meargă ori- 
cum la audieri. Aşa, eu aş fi fost cea care respingea 

mărturisirea şi nu el, cel ai cărui oameni făcuseră totul 
varză de la început. 

— De ce ar fi făcut asta? se miră el. 

— Pentru că ştia că eu o să mă prind. Pentru că ştie 
că eu citesc totul, uneori chiar de două ori. Şi ştia că 
voi respinge totul, deoarece probele n-ar fi rezistat în- 
tr-un proces şi cu atât mai puţin în cadrul unui apel. 

— Şi care ar fi obiectivul lui? 

— Eu am un mandat pentru cinci ani. La sfârşitul 
acestui an o să fac iarăşi cerere de numire. Dacă se iscă 
tensiuni politice, nu voi mai fi numită. Şi aşa apar locurile 
libere în prezidiu. 

— Măi să fie, Steven, ce drăcuşor inteligent eşti, zise 
Cam. Cine s-ar fi gândit la asta? La naiba, credeam că 
voi, judecătorii, sunteți înlocuiți după ce muriti, vă se- 
nilizați sau vi se întâmplă ceva asemănător. 

— Senilitatea nu te descalifică în mod automat, 
răspunse ea imediat. Moartea, da, la fel şi dacă se supără 
guvernatorul. Pun pariu că n-ai auzit nici o discuţie 
despre liberala de mine, socialista sau iubitoarea de 
bolşevici, nu? 

— Iubitoarea de bolşevici, repetă el, amuzat, ca şi 
cum s-ar fi gândit la idee. 

Ea zâmbi fără să vrea şi chiar se îmbujoră un pic. 
„Măi să fie“, gândi Cam. „Astăzi am făcut ceva ca lumea“. 
Se întinse spre mâna ei şi i-o strânse. 

A doua zi de dimineaţă, la ora 9.15, Kenny Cox, Steven 
Klein şi Cam intrară într-una dintre sălile de anchetă 
ale celor de la Omucideri. Încăperea fusese gândită ca 
o mică sală de conferințe, acolo aflându-se o masă simplă, 
dreptunghiulară, opt scaune, câte patru de fiecare parte, 
şi un ecran mare montat cam la înălțimea unui stat de 
om pe unul dintre pereții laterali. Nu exista nici o fereas- 
tră unidirecţională. În locul acesteia se găsea o cameră 
miniaturală de luat vederi, montată chiar sub ecran, iar 
în tavan fuseseră amplasate patru microfoane. Un loc 
de la masă dispunea de locaşuri de care puteau fi prinse 
cătuşele vreunui deţinut. În acel loc şedea Flash, dar 
mâinile sale erau libere. 

— Azi-noapte îl strigau „Splash“ pe la duşuri, rosti 
ofițerul care îl escortase, în vreme ce îi conducea pe 
toți în încăpere. 

Cam se întrebă dacă Butts avea să reziste la ceea ce 
avea să vadă, dat fiind felul în care arăta. Fata lui maronie 
avea acum o tentă pământie, iar ochii îi erau injectați. 
Pielea de pe față i se întinsese pe oasele pomeților, iar 
costumul de deținut atârna pe trupul lui scheletic. Pufăia 
greu la fiecare treizeci şi ceva de secunde şi se agita 
aproape continuu pe scaunul lui, ca şi cum l-ar fi durut 
oasele şezutului. Cam avu impresia că părea bătrân, chiar 
dacă în dosarul lui scria că avea doar treizeci de ani. 
Omul încremeni când îi văzu pe toți dând buzna şi se 
uită pe rând la fiecare, ca şi cum ar fi încercat să-şi dea 

seama care dintre nou-veniţi avea să înceapă să-l bată. 
Se hotări asupra lui Kenny, care îl răsplăti cu o privire 
urâtă. | 

— Domnule Butts, începu Klein. Relaxează-te, bine? 
Nu ai nici o problemă cu legea şi vei pleca de aici în 
această dimineață. Vrei o țigară? 

Fiash clipi, încercând să proceseze informaţia, apoi 
acceptă oferta de a lua o țigară. O aprinse ținând-o cu 
degetele tremurânde şi trase aproape o jumătate din ea 
dintr-o singură suflare. Era evident că încă se afla sub 
efectul drogurilor. 

— Domnule Butts, eu sunt Steven Klein, procurorul 
districtual. Dă-mi voie să-ți spun chiar de la început 
că te afli aici pentru că ne îngrijorează siguranța dumitale. 

Flash vorbi pentru prima dată. 

— Poftim? rosti el după ce trase a doua oară adânc 
din țigară. 

Inhală fiecare firicel de fum şi expiră de-abia după 
vreo jumătate de minut. Cam îşi dădu seama că-şi ținea 
respirația. Conveniseră ca vorbitorul să fie Klein. Kenny 
continua să se uite la Flash aşa cum s-ar fi uitat cineva. 
la un şobolan apărut în timpul unui picnic cu familia. 
Cam îşi fixă privirea undeva, în depărtare, prefăcându-se 
că nu era foarte interesat de ceea ce se întâmpla. 

— Domnule Butts, continuă Klein cu o voce plină 
de sinceritate, ştii cumva unde este domnul Simmonds? 
Cel căruia i se spune K-Dog? 

„Tipul pe care l-ai ajutat să omoare trei oameni“, îşi 
zise Cam în sinea lui. Schimbă o privire cu Kenny, care, 

din câte îşi dădea el seama, nutrea aceleaşi gânduri. Butts 
clătină din cap: 

— Eu şi K- Do8, ne-am despărțit, omule, rosti el. 
Nebunu' dracului.. 

— Când l-ai văzut ultima dată? 

Butts clătină iarăşi din cap şi termină ţigara, trăgând 
o ultimă dată din ea cu putere. 

— Domnule Butts? 

Butts se gândea la întrebare; era aproape imposibil 
să-l priveşti. 

— În sala de tribunal, zise el. Ştii, când javra aia 
ne-a dat drumu. | 

Se uită pentru prima dată la poliţişti, cu o vagă 
strălucire de sfidare în ochi, până ce zări expresia de pe 
chipul lui Kenny. Privirea lui rămase parcă agățată de 
cea înveninată a lui Kenny, ca o molie atrasă de un bec 
incandescent. Cam încercă din răsputeri să-și păstreze 
o expresie neutră. „Omul ăsta e pe jumătate idiot. Un 
drogat nenorocit“, îşi spuse el. K-Dog era vinovatul, 
nu amărâtul ăsta îmbibat până în măduva oaselor cu 
cocaină. 

— Fi bine, rosti Klein, dând din cap spre Kenny. 
Domnule Butts, îți vom arăta ceva. 

Îi explică ce însemna un mesaj video, apoi îi spuse 
că imaginile pe care Butts urma să le vadă puteau fi reale 
sau nu. Cam îşi spuse că ar fi putut la fel de bine să vor- 
bească în greacă, dar, în acea clipă, Kenny porni tele- 
vizorul. Butts se răsuci pe scaun ca să se uite la ecran, 
contorsionându-şi trupul firav. Cam întrezări până şi 
oasele pelviene ale amărâtului, reliefate prin costumul 

de deținut. „Cocaina e de vină“, îşi zise el. Pentru prea 
mulți americani de culoare săraci amestecul pe bază de 
cocaină ajunsese o nouă formă de sclavie, aşa cum era 
metadona pentru albii care trăiau în sărăcie. 

Urmăriră cu toții cu mare atenţie chipul lui Butts pe 
măsură ce drama se desfăşura pe ecran. Văzură cum capul 
lui a tresărit şi s-a dat pe spate ca urmare a faptului că 
recunoscuse personajul atunci când pe scaunul electric 
apăruse K-Dog; apoi urmăriră îngrijorarea lui crescândă 
pe măsură ce silueta cu glugă s-a ridicat din spatele 
scaunului și a început să vorbească pe același ton caver- 
nos, ca de călău. Gura s-a căscat larg când a început 
electrocutarea şi omul începu fără să-şi dea seama să 
se tragă cu scaunul înapoi, ca şi cum ar fi vrut să se 
îndepărteze de televizor şi de scenele de pe ecran. Ajunse 
chiar să ţipe la al doilea şoc electric. După ce totul se 
termină, observă că ajunsese cu scaunul lipit de perete 
şi strângea braţele de lemn ca şi cum ar fi vrut să-şi ia 
zborul. Privirea i se plimbă agitată de la braţe la ecranul 
de televizor acum întunecat. 

— Mama dracului; omule, mama dracului! strigă el, 
cu ochii ieşiţi din orbite şi vocea ridicată până în falset. 
Voi aţi făcut porcăria aia? 

— Nu, domnule Butts, nu noi, răspunse Klein, vor- 
bind încet şi încercând să-l calmeze pe amărât. 

Butts se uita iarăşi spre uşă, în mod clar gata să sară 
de pe scaun. 

— Aşa cum am mai spus, nici măcar nu ştim dacă 
totul a fost real. De asta voiam să aflăm dacă l-ai văzut 
cu ochii tăi pe Simmonds şi, dacă da, când anume. 

Era clar că Butts nu pricepea nimic. 

— Vrem să ne dăm seama dacă această execuţie s-a 
petrecut cu adevărat sau nu, continuă Klein cu răbdare. 
Dacă îl găsim pe Simmonds, atunci imaginile alea sunt 
false, da? 

— Mie mi s-a părut că sunt al naibii de reale, zise 
Butts, lingându-şi buzele, dar calmându-se puţin. 

— Eşti de acord că Simmonds se afla pe scaunul 
acela? întrebă Klein. 

Butts încuviință: 

— Ce vreți de la mine? 

— Ai auzit ce a spus omul cu glugă la sfârşit? întrebă 
Klein. 

— Ntt! Doar sfârâitu ăla, asta-i tot. Tipu'ăla arzând 
şi tot rahatul.. 

Kenny se aplecă în față. 

— Å spus: „Ăsta e doar unu 
asta? 

Butts clătină din cap, nevrând să se uite direct la 
Kenny. 

„— Nu ştiu nimic despre rahatu ăsta, omule, protestă 
el. Ce vreți de la mine? N-am făcut nimic. 

— Oricine ar fi fost omul cu glugă, el l-a electrocutat 
pe Simmonds pentru ce s-a întâmplat la magazinul 
ăla, zise Kenny. Iar, la sfârşit, individul spune „Ăsta e 
doar unu'“. Dar au fost doi indivizi la magazin, nu? 

— Ntt, răspunse K-Dog. A fost numai K-Dog. El 
a tras şi a făcut toate rahaturile alea. Negrul ăsta a stat pe 
coate şi genunchi, omule, doar ca să ies dracului de acolo, 
omule. 

„Flash. Ştii ce înseamnă 

Apoi mintea lui înţelese în sfârşit. Vocea i se ridică 
iarăşi în falset: 

— Adică eu? Spuneţi că nenorocitu ăla cu glugă vine 
după mine? | 

— Asta credem, domnule Butts, răspunse Klein. L-a 
pus pe K-Dog pe scaun din pricina celor petrecute în 
acea noapte. Când a spus că „Ăsta e doar unu“, a vrut 
clar să sublinieze că va exista şi un al doilea. 

— lar ăla eşti tu, interveni Kenny, plin de solicitudine. 

Cam ar fi vrut să-i tragă una pe sub masă. 

Flash îi privi pe toți trei în succesiune rapidă, miş- 
cându-şi căpățâna ca şi cum ar fi fost capul unei ma- 
rionete. 

— Tre’ să-l opriți pe nemernicu ăsta, ţipă el, cu lacrimi 
în ochi. N-am făcut eu porcăria aia, omule. K-Dog, el a 
făcut-o. Eu doar am mers cu el, omule. Pe coate şi ge- 
nunchi, omule. Asta am făcut în noaptea aia. La naiba, 
omule. Fir-ar! 

— Calmează-te, domnule Butts! zise Klein. Calmea- 
ză-te! Nu ne aflăm aici ca să discutăm despre jaful de 
la magazin. 

Numai că Flash se pierduse deja. Bolborosea în legea ` 
lui şi îşi clama nevinovăția în legătură cu cele petrecute 
la magazin, dând vina numai pe K-Dog, care plănuise 
totul — făcuse rost de armă, de maşină, alesese ben- 
zinăria, totul. Deveni tot mai isteric, până ce Kenny bătu 
zdravăn cu palma în masă. Un pahar din plastic căzu pe 
podea, iar Butts tăcu brusc. 

— Domnule Butts, rosti Klein. Uită-te la mine! 
Uită-te la mine! 

Butts își cuprinsese capul în palme, aşa că se uită la 
Klein printre degetele răşchirate. 

— Domnule Butts, aşa cum am spus şi înainte, nu 
ştim încă dacă ceea ce ai văzut s-a petrecut în realitate. 
Pentru ultima dată te întreb: ai vreo idee unde putem 
să îl găsim? | 

Butts gemu şi clătină din cap: 

= — Stă în nişte rulote. Spunea că are două femei. Se 
lăuda că are două. Am văzut una — noaptea în care 
am ieşit? N-avea cu ce să se laude. Ştiţi ce spun? făcu 
şi îşi aşeză mâinile pe masă. La naiba! 

— Domnule Butts, rosti Klein. Dacă vrei, te putem 
pune sub protecție până ce aflăm dacă povestea asta este 
adevărată sau nu. 

Butts se uită bănuitor la Klein: 

— Vă referiti la pârnaie? 

— Da, dar... 

— Ntt. Nu mă ofer voluntar pentru pârnaie. În nici 
un caz, omule. | 

Klein îi explică faptul că n-avea să pățească nimic 
aflându-se în sectorul ce asigura protecția sub custodie. 
Avea trei mese pe zi, un pat curat, televizor şi linişte în 
ce-i privea pe ceilalți deținuți. 

— Noi credem că vei fi mult mai în siguranță sub 
custodie decât pe străzi. Aminteşte-ţi că acolo eşti can- 
didat favorit pentru al doilea loc pe listă. 

„Dar Flash nu-l mai asculta. Auzise cuvântul pârnaie 
şi nu putea accepta aşa ceva. Clătină iarăşi din cap: 

— Ntt. Voi n-aţi fost la pârnaie. Eu, da. Mi-am găsit 
nişte locuri în care mă ascund. Ştiţi ce spun? Acolo nu 
mă găseşte nimeni, stau ascuns, 

Klein se uită la ceilalți doi poliţişti şi ridică din sprân- 
cene. | 

Cam dădu din umeri şi se ridică, la fel şi Kenny. 

— Îi dăm drumul, rosti el. O să afle pe pielea lui dacă 
tipul ăla chiar e real sau nu. 

— Deci șziți cine face rahatu ăsta? îl întrebă Butts 
pe Klein, dar procurorul deschisese un telefon cu clapetă 
şi deja efectuase un apel. 

Îi răspunse Cam: 

— Nu. Şi, aşa cum spunea domnul Klein, imaginile 
alea ar putea să nu reprezinte nimic. 

Împinse una din cărțile lui de vizită peste masă spre 
Butts. 

— Îşi sugerez să păstrezi bine asta. Dacă simți că te 
ia cineva la ochi, ne anunți, bine? 

Butts se încruntă, apoi luă cartea de vizită fără să se 
uite la ea. Cam ştia că va rămâne undeva în uniforma 
de deținut după ce individul avea să plece. Butts începuse 
iar să tremure şi să-şi lingă buzele aproape continuu. - 

— Pot pleca acum? ceru el. 

Kenny se dădu la o parte şi îi făcu semn ofițerului 
care îl escortase pe Butts la subsol să îl elibereze. Klein 
li se alătură pe coridor. 

— Ei bine, măcar am încercat, rosti el. 

— Mare păcat că nu ne-a crezut, zise Kenny. Mare 
păcat. 

— Crezi că ştie unde e K-Dog? întrebă Klein. 


101 


Cam clătină din cap: 

— Cred că ştie doar cum îl cheamă şi doar ce se 
află în imediata lui apropiere. Am înregistrat întreaga 
întâlnire, în caz că ai dubii. 

Klein adoptă o expresie de indiferență: 

— Ne-ar face un bine. Punctul meu de vedere? Pariez 
pe tipul cu glugă. Aţi făcut progrese în localizarea lui 
Marlor? 

“Cam clătină iarăşi din cap: | 

— O să începem cercetarea prin mijloace electronice, 
dar până acum nu avem nimic. 

— Cum rămâne cu Simmonds? îl întrebă Kenny 
pe Klein. Să continuăm să-l căutăm? 

— Pe bune? rosti Klein, privind în stânga şi în 
dreapta. Mie nu-mi pasă. Mi se rupe dacă se prăjesc 
amândoi. O merită din plin. 

Kenny încercă să-şi reprime un zâmbet după ce Klein 
se îndepărtă. 

— Crezi că a luat totul prea personal? întrebă el. 

— Probabil, răspunse Cam, amintindu-și ce-i po- 
vestise Annie despre interesele politice. Dar, oricum, o 
să continuăm să-i căutăm pe amândoi. 

— Ar fi păcat să-l pierdem pe tipul cu glugă, cum 
zicea şi Steven. 

— Aiura şi el, spuse Cam. Uite care este pentru mine 
adevărata problemă: ce facem dacă data viitoare când 
mai pune pe cineva la prăjit, să zicem pe fratele Flash 
pe care îl văzurăm adineauri, la sfârşit spune: „Asta e 
doar al doilea“? 


— Nu pricep, zise Kenny. 

— Dacă vrea să repete şi a treia oară isprava? Să o 
prăjească pe judecătoare. Putem suporta aşa ceva? 

— Atunci va trebui să pui problema în nume propriu 
pe tema asta, şefu', zise Kenny cu un zâmbet parşiv. 

Cam visa ceva cu adevărat lasciv când sună telefonul lui, 
la ora 2.15 dimineaţa. 

— Richter, mârâi el, încercând să găsească butonul 
lămpii de pe noptieră. Ar fi bine să fie vorba de morți, 
sânge sau incendii. 

Imbătrânise prea mult pentru astfel de porcării în 
miez de noapte. 

Era ofițerul de serviciu de la Departamentul pentru 
Criminalitate Organizată. Avusese loc un incident. 

— Tocmai m-a sunat o femeie isterică, mama unuia 
pe nume Deleon Butts. 

— Şi mie de ce mi-ar păsa? întrebă Cam, după care 
numele ajunse de-a binelea în mintea lui şi el îşi dădu. 
imediat seama de ce i-ar păsa. 

Numai că se înşela. 

— Cucoana a raportat că dragul ei băiat, Deleon, a 
venit epuizat la ea ca să-şi petreacă noaptea după o zi 
dură la poliție. După cum afirmă ea, Deleon a apărut 
pe veranda din fața casei aproape de miezul nopții ca să 
se alăture faunei locale şi poate să ia o doză. Respectivii 
indivizi spun că, aproximativ o oră mai târziu, pe la 

ora unu noaptea, s-a ivit o camionetă. Vehiculul s-a 
oprit brusc în fața casei, tipul dinăuntru a coborât gea- 
mul, a scos un soi de mitralieră pe fereastră şi a început 
să tragă. | 

Cam se trezi de-a binelea. Mitralieră? Cineva care 
voia să-l asasineze pe Flash? 

— L-a ciuruit? întrebă el. 

— Se pare că localnicii n-au stat pe loc ca să afle; 
au dispărut brusc care încotro. Oricum, după ce s-a mai 
limpezit atmosfera, fratele Flash era dispărut fără urmă. 

— Aha. Nu era mort pe trotuar? 

— Doar dispărut. 

— Ceva urme de sînge pe trepte? 

— Nu, dar au rămas tot felul de alte urme, dacă 
înțelegeți ce spun, răspunse sergentul chicotind. Intere- 
sant însă e faptul că nu există nici o urmă de sânge. Şi 
nici urmă de Flash. Un cetățean extrem de beat pretinde 
că a văzut un nenorocit cu cagulă sărind din camionetă, 
înşfăcându-l pe Flash de pe trotuar şi aruncându-l cu 
toată forța în spatele camionetei, apoi demarând în 
trombă, părăsind locul. 

— Şi bineînțeles că dispunem de o descriere completă 
a camionetei, avem numărul de înmatriculare şi aşa mai 
departe... 

— În acel cartier se manifestă acel gen de consens 
cum că toate camionetele arată la fel pentru negri, mai 
ales atunci când din ele se trage cu mitraliera. 

Cam oftă. Un idiot cu cagulă îl răpise pe Flash. „O 


luăm de la capăt“, îşi zise el. 

— Domnule locotenent, vreți să chem detectivii? 
Acum de caz se ocupă poliţiştii de la oraş. 

— Nu, nu încă, răspunse Cam. Răpirea nu înseamnă 
automat crimă. 

„Nu încă“, adăugă el în gând. Apoi, cu voce tare: 

— Pune-i pe cei de la patrulă să strângă tot ce pot 
de la poliţiştii din Iriboro. Vin şi eu acolo peste puțin 
timp. Apoi o să sun ca să anunț dacă preluărn noi cazul 
sau îl lăsăm celor de la oraş. 

— Să-l sun pe şerif? 

— Nu, răspunse Cam. Voi face eu asta când voi şti 
mai multe. 

Cam ajunse la Biroul Şerifului patruzeci de minute 
mai târziu. Comandantul de serviciu era Bud Winters, 
locotenentul care coordona programul poliției comuni- 
tare. EI îl puse pe Cam la curent cu puţinele detalii pe 
care le putuse smulge de la polițiștii metropolitani. Cel 
mai interesant amănunt era acela că, pe lângă lipsa 
urmelor de sânge, în zidurile clădirilor și în maşinile din 
apropiere nu se vedeau nici un fel de urme de gloanțe. 

— Tipul a tras cu gloanţe oarbe? 

— Cei dispuşi să vorbească au spus acelaşi lucru: o - 
mitralieră care părea militară şi împroşca foc. Mult 
zgomot şi un fel de scântei laterale pe țeavă. Asta indică 
faptul că ar fi vorba de gloanțe oarbe. Au rămas cartuşele. 
Aştia ai noştri de la Balistică vor afla mai multe. 

— "Ticălosul! lar Flash a rămas, probabil, paralizat 
de frică. 

— Paralizat şi pişat pe el. Se pare că nu a fost sin- 
gurul. 

— Îi putem da crezare individului care spune că l-a 
văzut pe Flash aruncat în spatele camionetei? 

Locotenentul se uită peste raportul poliţiştilor de 
patrulă. 

— Citez: „Nenorocitul l-a aruncat pe negrotei în 
nenorocita de camionetă, a întors nenorocita de armă 
spre toată nenorocita de stradă încă o dată, apoi a dis- 
părut naibii de acolo“. Am încheiat citatul. Înterpretează 
asta cum vrei. 

Cam nu se putu abține să nu zâmbească: 

— Deci nu avem nici o descriere a trăgătorului sau 
a vehiculului? 

— Nimic fără diverse interacțiuni sexuale extrem de 
intense cu diferite mame, răspunse locotenentul, închi- 
zând dosarul cu raportul. Dacă nu mă înşel, incidentul 
ăsta se leagă de chestia aia a ta de pe Internet cu puştiul 
prăjit, nu? 

— Ai priceput, zise Cam, ezitând şi luând dosarul. 
Cei de la oraş au asigurat locul? 

— Da. Deja se fac pariuri dacă ăsta e numărul al 
doilea sau nu, în caz că te întrebai... 

Cam îşi ridică privirea în tavan: 

— Şi eu urăsc crimele, Bud, dar, în acest caz, dacă 
Simmonds a fost capul răutăților, Flash a jucat rolul 
iepurelui care a stat pitit. 

Bud nu părea impresionat. 

— A fost acolo, replică el. Şi pun pariu că a cheltuit 
o parte din banii pe care i-au furat. Ideea asta cu scaunul 
electric mi se pare foarte bună. 

Îl salută pe Cam cu două degete la frunte şi se 
întoarse la biroul lui. Cam se duse la locul incidentului, 
discută cu poliţiştii din patrulă, apoi se întoarse în 
complexul de pe Washington Street. Se duse la biroul 
lui şi porni filtrul de cafea. Apoi, se aşeză şi încercă să-şi 
dea seama ce naiba să facă în continuare. Sună telefonul; 
era Bobby Lee. 

— Ce ai de gând să faci în legătură cu porcăria asta? 
îl întrebă el direct, fără nici un fel de introducere. Înţeleg 
că te-ai dus în persoană la locul faptei? 

— Nu se poate spune că rămăsese ceva de văzut când 
am ajuns acolo, răspunse Cam. O mulțime de benzi 
galbene şi două unități orăşeneşti de patrulă, dar deja 
se răspândise zvonul că focurile au fost o panoramă şi 
toți obişnuiții locului apucaseră deja să se ascundă. Nici 
măcar nu m-am deranjat cu vreo anchetă. 

— Şi a fost bine ce ai făcut? Totuşi, e vorba despre 
o răpire. Poate că existau dovezi pe stradă, ceva rămas 
de la camionetă sau de la răpitor. 

— Au făcut totul praf. Poliţiştii de la oraş au strâns 
ceea ce au socotit a fi şapca lui Flash şi unul din pantofii 
lui, plus nişte cartuşe pe care vor să le proceseze în labo- 
ratorul nostru. 

— De unde ştiu că era pantoful lui? 

— Pentru că era plin de urină şi mirosea la fel ca 
şapca. Puţinii oameni pe care i-au anchetat la fața locului 
aveau pantofii în picioare. 

Șeriful ezită câteva clipe. 

— Dacă e vorba despre ceea ce cred eu, zise el, atunci 
individul nu va mai avea nevoie de pantofi. 

Cam dădu din cap. Încă putea vedea în fața ochilor 
picioarele goale ale lui Simmonds sudate de scheletul 
scaunului. Se întrebă dacă individul care juca rolul de 
călău avea să curețe scaunul înainte de a-l executa şi pe 
Flash. 

— Ce sens mai are să întrebăm în stânga şi în 
dreapta? zise Cam. Mai bine să-i chemăm pe federali, 
ATF-ul* sau pe amândouă. A fost vorba de o răpire din- 
tr-un spaţiu public, cu o mitralieră, chiar dacă au fost 
trase gloanţe oarbe. Vor face ei toată treaba. 

— Vrei să fii dat la o parte din povestea asta? 

— Ca să fiu sincer, domnule șerif, răspunse Cam, 
eu nu împărtăşesc opinia generală cum că MCAT-ul a 
provocat acest dezastru, aşa că nu simt că aş avea nici 
un fel de legătură cu chestia asta cu scaunul electric. 

— Domnule locotenent, a fost... 

— Judecătoarea Bellamy a fost cea care i-a eliberat 
şi a respins acuzaţiile, ripostă Cam, el însuşi surprins 
că-l întrerupsese pe Bobby Lee, gest pe care poliţiştii 
îl comiteau extrem de rar. 

Şeriful tăcu o vreme, apoi îl luă prin surprindere pe 
Cam: 

— Există motive pentru a preda totul federalilor? 

Uşurat că nu aveau să-şi piardă dimineața luptându-se 
ca doi dulăi, Cam se apucă imediat să i le înşire: 


* Agenţie americană aparținând Departamentului de Finanţe, 
care se ocupă de respectarea legilor privind alcoolul, produsele 
din tutun, armele, explozibilii şi muniţia. (n. tr.) 

— Nu dispunem de mijloacele de a depista sursa 
mesajului video de pe Internet. Kenny Cox este cel 
mai bun specialist web de care dispunem la MCAT, 
iar el spune că e nevoie de o expertiză minuțioasă. Agen- 
tii federali se pricep bine la asta. Au programul ăla prin 
care supraveghează on-line pe toată lumea, aşa că, 
probabil, sunt în stare să depisteze sursa. În plus, acum 
avem de-a face cu o răpire în stil terorist a unei persoane 
care are legătură cu individul despre care se presupune 
că a fost prăjit. Biroul se ocupă de cazurile de răpiri. În 
fine, Internetul este, prin definiţie, transnațional. Cri- 
minalitatea pe teritoriul transnațional reclamă implica- 
rea federalilor. g 

— Dacă intervin ei, te vor da pe tine şi pe oamenii 
tăi la o parte ca pe nişte muşte. 

— Sunt dispus să fiu dat la o parte, zise Cam. Oricum 
nu ajungem nicăieri. 

O altă pauză. 

— Bine, acceptă Bobby Lee. O să-i sun. Să sperăm 
doar că, între timp, nu primim cel de al doilea mesaj 
video. | 

— Dacă vă ajută la ceva, şefu, să ştiţi că s-ar putea ` 
să fiți singurul care speră aşa ceva. 


Chiar înaintea amiezei, secretara şerifului sună ca să 
anunţe venirea celor de la FBI şi că Bobby Lee îl voia 

imediat pe Cam la el. Mult prea tânărul agent se pre- 
zentă ca fiind agentul special de supraveghere Thomas 
McLain. Strânse tare şi nu fără rețineri mâna întinsă de 
Cam. Părea a avea treizeci şi ceva de ani, era înalt şi avea 
părul negru tuns scurt şi ochi cenuşii-verzui sfredelitori. 
Cam îşi zise că, dacă era agent special de supraveghere, 
atunci omul ar fi trebuit să fi fost mai în vârstă decât 
arăta. „Sau poate că îmbătrânesc eu“, îşi continuă el 
gândul. Spre surprinderea lui, McLain era însoţit de 
Jaspreet Kaur Bawa. Femeia dădu din cap spre el: 

— Domnişoară Bawa, rosti Cam, întinzându-i mâna. 
lată că ne întâlnim din nou. Lucraţi la FBI acum? 

— Nu, domnule locotenent, sunt consultantul Biro- 
ului în ancheta lor privind înregistrarea video a execuției. 

— Biiine, răspunse Cam, care nu ştiuse până în acel 
moment că FBl-ul declanşase o anchetă privitoare la 
acele imagini cu scaunul electric. 

Bobby Lee îi aruncă o privire discretă care spunea: 
„Aşa am crezut şi eu“, 

— Vrea cineva cafea? întrebă şeriful. Nu? Bine. 
Tocmai discutam să vă băgăm şi pe voi, oameni buni, 
în porcăria asta, aşa că hai să mergem în sala de confe- 
rinte, unde o să-l las pe locotenentul Richter să vă spună 
ce ştim şi ce nu ştim. Mai degrabă ce nu ştim. 

De fapt, McLain conduse grupul, spunîndu-le tutu- 
ror că FBl-ul deschisese o anchetă pe marginea ima- 
ginilor legate de execuţie şi că se dorea colaborarea cu 
Biroul Şerifului din ţinutul Manceford, de vreme ce 
părea că acel caz debutase acolo. Mai spuse că aprecia 
orice informație pe care poliţiştii i-o puteau oferi. Spre 

marea uşurare a lui Cam, individul nu rosti nimic din 
tradiționalele lor vorbe de genul: „Noi suntem cei mari 
şi tari, voi, amărâţilor, dați-vă la o parte din calea noastră“. 
Omul era politicos, se comporta ca un profesionist şi 
era dornic să asculte, în vreme ce Cam îl puse la curent 
cu evenimentele, începând cu dezastrul de la magazinul 
din benzinărie. McLain pornise un laptop şi îl folosea 
ca să ia notițe, deşi Cam avea impresia că acesta se 
baza pe memoria lui foarte bună. 

Apoi, Cam descrise incidentul cu răpirea din noaptea 
precedentă şi afirmă că, în opinia lui, K-Dog Simmonds 
fusese singurul ucigaș de la magazin; Flash Butts fusese 
doar însoțitorul lui. Observă că buzele domnişoarei Bawa 
se curbaseră în jos când el adusese vorba despre ucigași. 
În mod clar, mânia nu o părăsise nici după atâta vreme. 

— A văzut execuţia pe video şi nu a vrut protecţie? 
se miră McLain. 

— A văzut-o, s-a speriat, dar nu a acceptat ideea de 
închisoare ca formă de protecție. E un drogat. Creierul 
lui este varză. 

— Şi n-avem nici o idee unde ar putea fi James 
Marlor? 

Cam observă acel „n-avem“ şi constată că Bobby Lee 
nu nutrea aceleaşi sentimente, judecând după limbajul 
trupului său. Şeriful apărase întotdeauna cu îndârjire 
prerogativele Biroului Şerifului din ţinutul Manceford 
atunci când venise vorba despre a împărți cazurile. Cam 
bănuia că, asemenea lui Kenny Cox, şeriful trăia doar 
pentru vânătoare. 

— Se pare că plecarea lui a fost planificată, răspunse 
Cam. Am descoperit că Marlor a luat treizeci şi cinci 
de mii de dolari, bani gheață, la o săptămână după ce 
judecătoarea i-a lăsat pe nemernici în libertate. 

— Bani de cheltuială care nu pot fi depistaţi prin 
mijloace electronice, rosti McLain. 

Cam dădu din cap. 

— Aşa credem şi noi. În plus, el e individul cu cele 
mai solide motive pe baza cărora să fi comis fapta. 

După care se uită spre consultantul FBI-ului, ca 
pentru a sugera că femeia venea imediat pe locul al doilea 
din punct de vedere al motivelor. Aceasta se uită drept 
la el, ca şi cum l-ar fi provocat să-şi exprime gândurile 
cu voce tare. 

— Domnişoară Bawa, rosti Cam. Mă preocupă faptul 
că sunteți implicată în acest caz. 

McLain răspunse înaintea ei: 

— Jay-Kay este expert consultant asupra mecanis- 
melor de funcționare a Internetului, rosti el. Şi cum 
sediul ei este în Charlotte, Washington-ul a autorizat 
sucursala din Charlotte să se folosească de serviciile 
dumneaei. 

— Credeam că Biroul dispune de propriile resurse 
pentru aşa ceva, interveni şeriful. 

McLain dădu din cap: 

— Aşa e, dar suntem extrem de ocupați în această 
perioadă. În principal, cu Departamentul de Securitate 
Naţională. 

— Totodată, interveni ea, când lucrez pentru Birou, 
o fac pe gratis. Guvernul nu cheltuie nimic. 

Cam se uită la McLain., Implicarea victimei unei 
infracţiuni într-o anchetă era o greşeală atât la nivel 
federal, cât şi local. McLain înțelese privirea. 

— Primeşte sarcinile de la noi, rosti el. lar acestea 
sunt exclusiv referitoare la chestiile legate de Internet. 
Nu participă la nici o anchetă pe teren şi nu are acces 
la informațiile noastre despre caz. 

„Atunci n-ar trebui să fie aici, la această întâlnire“ | 
gândi Cam. Însă nu voia să-l scoată pe McLain din 
sărite. Cei de la FBI se arătau politicoşi, iar asta conta 
enorm pentru el. 

— Bun, rosti şeriful. E consultantul vostru, voi vă 
descurcați cu el. Cum propuneţi să lucrăm? 

— Am fost instruit să pun activele tehnice ale Biro- 
ului la dispoziția dumneavoastră şi să vă ofer sfaturi 
profesionale pe parcursul investigației ori de câte ori 
sesizez ocazia de a vă sări în ajutor. Este cazul vostru şi 
va rămâne aşa până la producerea unor situații care vizea- 
ză siguranța națională. 

Cam avu impresia că acest mic discurs fusese repetat 
dinainte, dar şeriful îi mulțumi lui McLain pentru oferta 
de ajutor făcută de Birou, apoi îi sugeră lui Cam ca ei 
trei să se revadă în biroul de la MCAT. Ajuns acolo, 
Cam observă că se întorsese Kenny. Îl chemă și îi ceru 
să-i ofere domnişoarei Bawa un terminal de computer. 
Îl duse pe McLain în biroul său personal, unde își scoase 

centura cu pistolul şi îl invită pe McLain să se simtă 
ca la el acasă. 

— V-aţi dat toată silința ca să fiti amabil, rosti Cam 
fără nici un preambul. Apreciez enorm asta, dar de ce? 

McLain zâmbi: 

— În primul rând, chiar suntem extrem de ocupați 
în acest răstimp cu povestea asta cu antiterorismul. În 
al doilea rând, acum, că Butts a fost răpit, noi credem 
că aproape sigur vom avea parte de o a doua execuţie. 

— Prima a reprezentat o noutate macabră, zise Cam. 

— Da, dar o a doua ar pune întreaga administrație 
liberală pe jar. Mulţi vor vrea să ştie cum a fost posibil 
aşa ceva. Hei, pe voi vă interesează chestia asta sau ce? 

Cam izbucni în râs: 

— Asta aţi vrut să spuneţi prin „unele situații“? Dacă 
treaba asta de rahat va atinge un anumit punct critic, 
veți interveni voi? 

— Ceva de genul ăsta, recunoscu el cu un zâmbet. 
Asta presupunând că povestea este adevărată. 

— Mda, asta e una din problemele noastre, rosti Cam. 
Ar putea fi o nenorocită de farsă. 

— Ce înseamnă MCAT? întrebă McLain. 

Cam îi povesti. 

— Interesantă abordare, zise McLain. Vă simțiți 
bine cu noi prin preajmă? 

— La naiba, da, răspunse Cam. Tocmai asta îi 
spuneam şerifului — că ar trebui să-i plasăm Biroului 
povestea asta nenorocită. 

— Şi el a acceptat? 

— Nu pe de-a-ntregul. Are sentimentul că noi — 
adică un om din subordinea mea — am declanşat toată 
mizeria asta printr-o eroare de procedură, aşa că tot noi 
ar trebui să „reparăm“ totul, ca să-l citez. 

— Înţeleg, rosti McLain. 

Cam îi povesti ce spusese şeriful despre o posibilă 
împărțire a muncii. McLain fu imediat de acord. 

— Care e prima acțiune? întrebă el. 

— ÎI socotim pe James Marlor drept posibil făptaş, 
aşa că am cercetat această ipoteză. Însă bineînţeles că 
acum prioritatea noastră absolută este să punem mâna 
pe Deleon Butts. Nu prea avem de ce să ne agățăm, în 
afară de faptul că a fost vorba de un individ cu glugă 
într-o camionetă, tip care a folosit o puşcă automată, 
trăgând însă cu gloanțe oarbe. 

— Mda, oarbe. Am auzit de chestia asta. Aveţi vreo . 
idee? 

Cam ridică din umeri: 

— Poliţiştii de la oraş fac cercetări amănunțite pe 
teren, în anumite cartiere, dar știți cum merg lucrurile 
astea. 

— Şi n-aţi dat de nici o urmă a celuilalt tip, Sim- 
monds? 

— Doar pe web. lar asta e o problemă, evident, pentru 
că nu avem un cadavru. 

McLain se încruntă, dar nu spuse nimic. Cam reveni 
la problema implicării domnişoarei Bawa. Îi povesti - 
lui McLain despre ideile ei privitoare la ce ar fi trebuit 
să se petreacă în sala de tribunal. 

— Mi-a spus şi mie acelaşi lucru, zise McLain. 
E bine de ştiut asta, nu? 

A fost rândul lui Cam să zâmbească. 

— E o valoare, continuă McLain. Atât din punct de 
vedere tehnic, cât şi ca om. A mai lucrat pentru Birou 
înainte, cu oamenii noştri de la Contraterorism. Tehnic, 

e mai mult decât capabilă. Deţine o rețea de computere 
IBM mainframe în biroul ei de acasă şi se conectează 
pe web prin propria ei magistrală de date T-1*. 

_— Îmi traduceţi? rosti Cam. T-1? 

— Adică „o țeavă“ extrem de largă pentru date. 
Cuvântul broadband**nu e suficient pentru descrierea 
ei. Ea spune că nu intră niciodată direct pe Internet. 
Se conectează prin intermediul computerelor ei main- 
frame — pe care le numeşte „tigri“ — și acestea intră 
pe web. 

— Pare cam înfricoşător. Şi chestia asta se petrece 
în Charlotte? 

— Corect. Este un consultant profesionist. A acceptat 
regulile Biroului şi face tot ce i se cere. Şeful meu este 
încântat de chestia asta, în ciuda laturii personale a 
implicării ei. 

— E bine câtă vreme dumneata şi cu mine ne putem 
întâlni aşa cum o facem acum, rosti Cam. Nu-mi place 
să văd că civilii ştiu tot ceea ce facem. 

— Categoric, răspunse McLain. Dar şi ea va avea 
nevoie de un om de legătură aici. 

— O s-o pun în contact cu sergentul Cox — tipul 
ăla masiv pe care l-ai cunoscut. El o să aibă grijă de tot 
ce cere domnișoara Bawa. 

— Jay-Kay. Toată lumea îi spune aşa, îl corectă 


McLain. 


* Bandă largă capabilă să transporte în timp rapid volume 
extrem de mari de date prin Internet. (n.tr.). 
** Bandă largă. (n.tr.) 

Puseră amândoi la punct amănuntele logistice în 
aproximativ cinci minute, apoi se alăturară mulțimii 
de poliţişti şi agenți ai MCAT-ului în biroul principal. 
Arătând superb într-un costum de afaceri de culoarea 
petalei de trandafir, Jay-Kay se afla la computerul lui 
Kenny şi îi arăta ceva acestuia. Kenny se uită la Cam 
peste marginea monitorului. Sergentul ridică privirea 
în tavan, ca şi cum ar fi vrut să spună că ea deja îl ameţise. 
cu amănuntele legate de universul digital. Cam îi 
prezentă lui McLain şi restul echipei MCAT, după care 
propuse să meargă cu toții la prânz la localul din apro- 
piere, după care să țină o ședință comună pentru a vedea 
ce aveau să facă din acel moment. 

Cam simți că-i stă inima în loc la întoarcere, când 
observă că îl aştepta un mesaj de la Departamentul 
pentru Infracțiuni Informatice. În mesaj nu i se spunea 
decât să acceseze o anumită adresă web. Cam îi arătă 
mesajul lui McLain, care gemu. Prânzul era pe cale să 
se ducă naibii. 

Imaginile erau mai îngrozitoare decât prima dată. 
Ştiau cu toții ce urma, iar Butts era complet disperat, 
deoarece știa și el ce urma. Şi poliţiştii de la MCAT reac- 
ționară diferit acum. Îl urmăriseră pe K-Dog șocați şi 
cu groază cum murise, dar existase şi un sentiment de 
satisfacție. Nemernicul ăla primise ceea ce meritase. De 
această dată, oamenii nu se mai îmbulziră şi nici senti- 
mente de satisfacție nu existară. Aşteptară cu toții în- 
frigurați partea importantă — mesajul vocal de final — 
care veni negreşit: 

— Ăsta e al doilea, rosti vocea electronică. 

Discuţiile amicale din cursul prânzului dispărură fără 
urmă. Jay-Kay scoase un mic dispozitiv de mână din 
geanta ei, îl conectă la telefonul mobil, se aşeză la biroul 
lui Kenny şi se apucă de lucru pentru a depista adresa 
web. Cam îl sună pe şerif şi îi dădu vestea cea proastă. 
McLain sună la biroul lui din Charlotte şi procedă 
identic. Oamenii de acolo păreau să fi ştiut deja de 
tărăşenie, aşa că îi cerură lui McLain să aştepte instruc- 
țiuni suplimentare. Cei de la Infracțiuni Informatice 
livrară, câteva minute mai târziu, o bandă video cu 
înregistrarea celei de-a doua execuții, după care se uitară 
cu toții iarăşi la ea, emițând în acelaşi timp ipoteze asupra 
veridicităţii înregistrării. 

— Eu am văzut o executie oficială, comentă McLain. 
Cu excepția câtorva detalii, chestia asta se apropie de 
aşa ceva. 

— Detalii? ceru Cam să afle. 

— Mda. Am fost martor la o execuţie în Marion, 
centrul de detenţie din Illinois. Scaunul electric oficial 
este, de fapt, făcut din lemn, care nu conduce curentul 
electric. Șocul electric trece prin țeastă şi iese printr-un 
electrod montat pe piciorul condamnatului. Se folosesc 
cinci runde de şoc, nu două. Curentul intră printr-o 
cască metalică fixată pe cap, sub care se introduce un 
burete îmbibat în oțet pentru asigurarea conductivității. 
Apoi, curentul iese printr-un picior metalic prin podea. 
Făcu semn cu bărbia spre ecranul cu înregistrarea video: 
Tipul ăsta a introdus electrozii de sus în gura victimei 
şi a făcut în aşa fel încât curentul să treacă prin tot scau- 
nul, pe oriunde pielea atinge metalul. 

Cam se strâmbă gândindu-se la asta. 

— E o diferență puțin cam prea ştiinţifică dacă ţinem 
cont de umorile rezultate, rosti el, deşi se simțea cam 
îngrozit vorbind despre asta. 

— Dar importantă din punct de vedere simbolic, 
sublinie McLain. Cine face asta urășze victimele, dacă 
le bagă electrozii în gură în asemenea mod. După mine, 
povestea asta întăreşte teoria ta că autorul este Marlor. 
Povestea asta devine complet personală. 

— Mă întreb de unde obține tensiunea înaltă. Scau- 
nele oficiale nu folosesc câteva mii de volți? 

McLain dădu gânditor din cap: 

— Mda, vreo două mii, cred. Aşa ceva nu e disponibil 
într-o locuință obişnuită. Ar avea nevoie de un generator 
şi de un transformator de putere considerabilă. Asta 
trebuie să căutăm. | 

Kenny venise lângă ei şi auzise comentariul lui 
McLain. 

— După uraganul Hugo jumătate din cetățenii 
acestui stat şi-au luat generatoare, zise el. Chestia cu 
transformatoarele... hm... merită urmărită. 

— Poţi fi ucis doar de cincizeci de miliamperi de. 
curent continuu, interveni Pardee Bell. Nu e nevoie să 
te conectezi la barajul centralei electrice pentru asta. 

Vocea din înregistrare repetă anunțul că Flash era 
numărul doi. 

Aşadar, cine urma să fie numărul trei? 

McLain avea aceeaşi întrebare pe buze. 

— Doar nu urmează judecătoarea? întrebă el, mai 
mult pentru sine. 

Kenny se aplecă și opri aparatul video. 

— Fie judecătoarea, fie Will Guthridge, zise el. Dacă 
va exista un număr trei, unul din ăştia va fi. I-a lichidat 
pe cei doi ucigaşi. Acum singura posibilitate rămasă este 
să aleagă între polițistul care se presupune că a dat-o 
în bară şi judecătorul care i-a lăsat să plece liberi. 

— Uşoară alegere, rosti Horace. 

McLain mormăi ceva şi se duse să vadă ce făcea 
Jay-Kay. Cam îl trase pe Kenny deoparte. 

— Lucrurile o să o ia razna rău de tot pe aici în 
următoarele ore, zise el. Cred că şeriful vrea o împărțire 
a muncii care să ne menţină în joc: Biroul urmăreşte că- 
Jăul pe Internet, noi îl găsim pe Marlor folosindu-ne de 
faptul că, pe plan local, ştim mai bine cum stau lucrurile. 

Kenny se uită pieziş la Cam când auzi expresia „ştim 
mai bine cum stau lucrurile“. 

— Ştiu, ştiu, zise Cam. Dar pentru început vreau să 
ne oprim asupra celor cincizeci de miare pe care le-a 
scos din bancă acum cinci ani. Banca aia din ținutul 
Surry... Să vedem dacă ne putem face o idee despre ce 
a fost vorba, spuse şi se uită la ceas. Vor urma multe 
telefoane, intervenţii şi urlete pe aici o bucată de vreme, 
aşa că hai să mergem acolo diseară. Le voi cere federalilor 
să se concentreze asupra site-ului web. 

— Mergem când vrei tu, zise Kenny. 

Apoi Cam discută cu McLain ca să vadă de ce anume 
aveau nevoie pentru a se apropia de țintă. Jay-Kay trebuia 
să discute cu administratorul rețelei metropolitane de 
computere ca să afle dacă putea folosi rețeaua fără să se 
împiedice de porțile de protecţie. Kenny chemă un tip 

de la Departamentul pentru Infracțiuni Informatice, 
care o duse pe femeie la administratorul de rețea. Cam 
îi spuse lui McLain că el şi Kenny aveau să se ducă în 
ținutul Surry ca să caute indicii pentru identificarea 
proprietății montane a lui Marlor. 

— Nu puteți cerceta pur şi simplu o bază de date 
cu proprietăți? întrebă agentul. 

— Mda, dar eu optez pentru anchetele desfăşurate 
la fața locului, răspunse Cam. Dată fiind locaţia, e vorba 
de nişte băieți care se ocupă cu afaceri bancare private 
în munții din Carolina. Ar putea să figureze în vreo bază 
de date, dar e la fel de posibil să nu fie înregistrată 
nicăieri. 

McLain vru să ştie dacă era nevoie şi de participarea 
lor. Cam îi spuse că vor apela la ei doar dacă responsabilii 
de la bancă refuzau să coopereze. McLain încuviință. 

— Avem metodele noastre de a lucra cu bancherii 
care se dovedesc prea inflexibili, îi aminti el lui Cam. 

Acesta îi răspunse că va ține cont de acest lucru. De 
fapt, el voia doar să plece naibii de acolo înainte ca vestea 
despre a doua execuție să ajungă la urechile jurnaliştilor. 

Aşa cum era de aşteptat, McLain întrebă dacă Kenny 
ar fi putut rămâne să o ajute pe Jay-Kay, aşa că, până la 
urmă, Cam plecă singur la drum. Ajunse la Biroul Şe- 
rifului din Dobson, capitala ținutului Surry, apoi merse 

într-o localitate, numită Hanging Dog, în apropiere de 
Blue Ridge Parkway. 

Directorul băncii locale se dovedi la început destul 
de inflexibil, astfel încât Cam se simţi nevoit să-i arate 
înregistrarea execuției lui Flash, după care gradul de 
cooperare crescu substanțial. Într-adevăr, James Marlor 
achiziţionase o căbănuță în munți, la vest de localitate. 
Dură încă o oră ca să se facă rost de nişte hărți şi să fie 
localizată, destul de vag, amplasarea proprietății. Biroul 
Şerifului din acel ţinut se oferi să-i dea lui Cam un 
polițist care să-l însoțească şi care propuse să meargă 
la fața locului cu maşina lui. Cam îi mulțumi şerifului 
pentru ajutor, apoi cei doi urcară şoseaua până ce traver- 
sară drumul de acces către Blue Ridge Parkway. După 
aceea, Cam se simți cu adevărat recunoscător că îl avea 
pe celălalt polițist drept şofer şi ghid, deoarece şoseaua 
se transformă rapid într-un drum îngust, semănând cu 
cele forestiere, plin de podeţe, cu o singură bandă de 
acces şi cu gropi care puteau sluji drept capcane chiar 
şi pentru tancuri. De o parte şi de alta se ridicau pante 
împădurite, drumul părând întunecat. Singurele semne 
de civilizaţie se vedeau pe margine; erau căsuțe cochete 
sau rulote învechite, înconjurate de tot felul de vehicule 
în paragină. Fură nevoiți să oprească la un podeț ca să 
lase să treacă un camion cu buşteni ce venea din partea 
opusă, ale cărui frâne generară mai degrabă fum. Şoferul 
aruncă spre maşina de poliţie o privire speriată în vreme 
ce trecea pe lângă ea, dar polițistul local nu păru că 
observă. 

Parcurseră o vale lungă, continuă, pe o distanță de 
opt kilometri, apoi urcară o pantă abruptă timp de două- 
zeci de minute, cu viteza a doua. Când ajunseră sus, 
constatară că nu se aflau în vârful muntelui, aşa că mer- 
seră mai departe printr-un pas abrupt de-a lungul unui 
pârâu învolburat. Cam zări un lac în depărtare şi îl 
întrebă pe polițist cum se numeşte. Acesta îi spuse că 
era vorba de lacul de acumulare Sinclair, format în spatele 
unui baraj înalt de o sută treizeci de metri. Leşiră din acel 
pas; merseră pe un drum pietruit, apoi pe altul din pământ 
roşu. Din fericire, nu plouase de câteva săptămâni, aşa 
că puteau continua chiar şi cu o maşină care nu avea trac- 
țiune față-spate. Acolo, sus, nu se mai vedeau semne cum 
că zona ar fi fost locuită, dar drumul părea să fie folosit 
destul de mult. Polițistul îi explică lui Cam că aceea era 
calea de acces spre hidrocentrala de la barajul Sinclair. 

Continuară să urce puțin, trecând printre pereți din 
ce în ce mai abrupți. Cam nu-şi dădea seama cât de mari 
erau culmile muntoase pentru că maşina se afla pe un 
drum care urma punctele cele mai joase. În cele din 
urmă, urcară o nouă pantă înfricoşătoare şi ieşiră pe 
un platou. Cam constată cu satisfacție că nu mai întâl-. 
niseră camioane cu buşteni pe această ultimă porțiune 
de drum. Polițistul de alături se uită la hartă şi arătă cu 
bărbia spre un şir de dealuri, o întindere de păduri verzi 
şi trei piscuri montane ale căror vârfuri erau acoperite 
de o ceață albăstruie. 

— Într-acolo trebuie să fie, fără îndoială, rosti el. 
Sunt cam 12 kilometri în linie dreaptă şi o jumătate de 
kilometru în sus. 

Acel „fără îndoială“ al polițistului indica o limbă 
abruptă de pământ acoperită doar de tufişuri, care fusese 
defrişată pentru a preveni incendiile; porțiunea se 
întindea pe direcția nord-vest, spre sălbăticie. Mai multe 
linii de înaltă tensiune şerpuiau pe dealuri, de-a lungul 
ei. Zona nu părea potrivită pentru vehiculele pe roți. 
Pentru cele tractate pe cablu, poate, dar în nici un caz 
pentru cele pe roți. Cam întrebă dacă exista vreo altă 
cale de acces spre cabană. Polițistul îi răspunse că era o 
fermă de animale abandonată dincolo de muntele Black- 
berry, pe ale cărei pante frontale se presupunea că se 
afla cabana. Îi dădu lui Cam instrucţiuni de drum. 

În acea seară, Cam îl sună pe Kenny ca să-şi facă o 
idee despre balamucul de acolo. Kenny îi relată că după 
ce Cam plecase, ziua se transformase într-un vârtej de 
şedinţe urgente, întâlniri, alte şedinţe, şi că nici una nu 
adusese vreun progres vizibil în localizarea lui James 
Marlor. | 

— Federalii au pus în mişcare toate sistemele lor, dar, 
după data în care vecina lui susține că el a şters putina, 
nimic nu mai apare. A fost folosit o singură dată un card 
pentru benzinărie cam la un kilometru de casa lui, după 
care informațiile electronice dispar. 

— Încă ne mai ocupăm noi de caz? 

— McLain a discutat cu şeriful şi s-a întâlnit şi cu 
cei de la nivelul superior. Eu am lucrat cu Jay-Kay o 
vreme, dar, apoi, mi-a fost clar că sunt depăşit de lucru- 
rile alea, aşa că m-am retras şi i-am lăsat ei ei computerul 
în întregime, 

— Şi a ajuns la vreun rezultat? 

— Spune că fiecare calup video a fost postat o singură 
dată, apoi site-ul pe care a aterizat a transmis mesajul 
peste tot. Oricine a efectuat postarea a făcut-o printr-un 
server sigur, l-a lăsat acolo, apoi s-a retras. Ea lucrează 
acum la o modalitate de a identifica în mod cert anumite 
aspecte legate de postarea inițială, după care va folosi 
un soi de sistem deştept care poate peria Internetul în 
urmărirea acelor elemente. 

— Cum naiba poate face asta dacă el doar postează 
şi apoi fuge? 

— Spune că are de-a face cu configuraţia datelor 
postate de el, răspunse Kenny. La un asemenea nivel 
eu mă las păgubaş, şefu. 

— Echipele ce fac? 

— Încă îi caută pe K-Dog şi pe Flash. Pe străzi s-a 
răspândit zvonul că de-acum cei doi sunt vedete de film 
pe Internet, aşa că dispare orice ajutor am fi putut primi 
de la rețeaua de informatori. Nimeni nu are chef să se 
trezească în fața casei cu o camionetă condusă de un tip 
cu cagulă pe față. 

— l-ai transmis lui Will Guthridge că că e posibil ca 
şi el să devină o țintă? 

— Am vorbit cu el personal, răspunse Kenny. Nu 
dă acestui lucru prea mare importanță. 

„Probabil că acum îi învață şi aşa ceva la Academia 
de Poliţie“, gândi Cam. Prea mulți poliţişti credeau că 
infractorii aveau întotdeauna rețineri să atenteze la viața 
unui om al legii, deoarece, conform filmelor de la Holly- 
wood, aşa ceva ar fi declanşat o isterie generală a colegilor 
lui, cu efecte care nu justificau riscul. Cam ştia că aşa 

ceva nu mai era de domeniul actualității, dacă fusese 
vreodată. În prezent, un infractor poate ucide un polițist 
cu acelaşi sânge rece cu care ar fi omorât un câine 
vagabond. Nu era vorba de faptul că infractorii nu se 
gândeau la consecințe. Mai degrabă, nu asociau conse- 
cinţele cu ceea ce făceau ei, bun sau rău. 

— Vorbeşte cu șeful lui direct, zise Cam. Du-l la 
secție sub pretextul unor sarcini administrative până 
ce rezolvăm cumva porcăria asta. 

— Am priceput, rosti Kenny. 

— Şi mai e şi judecătoarea, continuă Cam. 

— De asta se ocupă federalii. Ne cer să stabilim 
măsurile de protecție. Mare păcat. 

— Poţi gândi asta, Kenny, dar n-o poți spune. 

— Da, da, ştiu. Dar, după mine, ei i se datorează toată 
porcăria asta. Mă surprinde că individul n-a început 
cu ea. 

— Ei bine, nici nu vrem să sfârșească cu ea, rosti 
Cam. Bellamy este o tipă dură. Poate că e nevoie de o 
discuţie cu ea, la fel ca şi în cazul lui Will. 

— Îmi ceri..., începu Kenny. 

— Nu. Ştiu ce crede acum toată lumea despre jude- 
cătoarea Bellamy. Vorbesc cu McLain mâine când mă 
întorc. 

— Cum rămâne cu cabana? 

— Am făcut rost de un elicopter. 

— Îl vei lua şi pe McLain? 

— Nu, răspunse Cam. O să evaluez situația, apoi 
mă întorc la birou şi discut cu ei. După cazul Eric 

Rudolph”, ar trebui să se miște foarte repede ca să reuşească 
să termine cu toți băieții răi din munții Carolinei. 
Kenny râse auzind asta. 

Cam a plecat din Hanging Dog la ora opt dimineața 
Şi a ajuns înapoi la birou pe la unsprezece. L-a informat 
imediat pe şerif cu privire la ceea ce descoperise în ținutul 
Surry. Bobby Lee l-a ascultat, apoi i-a spus că avea şi 
el noutăți: 

— Biroul se retrage, anunță el, ochii strălucindu-i a 
victorie. 

— Chiar aşa? se miră Cam. Am văzut pe Internet 
cum doi oameni au fost executați pe un scaun electric 
ŞI ei se retrag? 

— Se pare că au fost executați, rosti Bobby Lee. Tot 
ce avem, de fapt, sunt două înregistrări video care par 
să arate execuţia a doi oameni, respectivele înregistrări 
fiind extrase de pe Internet dintr-o sursă necunoscută 
şi imposibil de verificat. Directorii FBI de la Washington 


sunt sceptici. Nu există dovezi fizice — nu există nimic 


* Eric Robert Rudolph (n. 1966) — criminal în serie, 
simpatizant al unor mişcări extremiste. A fost unul dintre cei 
mai căutați criminali de către FBI, între 1998 şi 2003, când a 
fost arestat. În 2005 a fost judecat şi a primit cinci condamnări 
succesive la închisoare pe viață. (n.tr.) 

palpabil. Pe de altă parte, ei trebuie să facă față unei 
adevărate avalanşe de musulmani nebuni. În esență, nu 
se vor mai ocupa de acest caz până ce nu le arătăm „ceva 
carne“, ca să-l citez pe domnul McLain. 

„Să le arătăm ceva carne?“ se miră Cam în gând, 
întrebându-se cine scosese o asemenea perlă. 

— Cadavrele ar putea fi oriunde, rosti el. Ăsta nu e 
FBI-ul pe care îl ştiu eu — dacă intră într-o chestie, nu 
se retrag pur şi simplu — mai ales dintr-un caz atât de 
mediatizat. 

— Lucrurile s-au schimbat, domnule locotenent, 
zise Bobby Lee. După 11 septembrie, Biroul se retrage 
cam din toate cazurile ce presupun infracțiuni de rutină 
şi îşi alocă resursele pentru acțiunile de luptă împotriva 
terorismului. Şefii din clădirea Hoover cred că înregis- 
trările noastre video sunt un soi de scamatorie făcută de 
un hacker. 

— Atunci unde sunt Simmonds şi Butts? întrebă 
Cam. Sau James Marlor? 

— Aştept ca tu să-mi spui asta, replică şeriful. Dar, 
în esență, cei de la Birou par a spune: „Cui îi pasă?“ 

— Cum? se miră Cam. 

Şeriful îi ceru lui Cam să ia loc: 

— Priveşte lucrurile din perspectiva Washington-ului: 
au dispărut doi infractori locali, după ce au fost eliberați 
de către o judecătoare comunistă. Fiindcă nu le-a venit 
să creadă ce noroc dăduse peste ei, amândoi şi-au luat 
tălpăşiţa din Dodge. lar Marlor? Şi-a pierdut două 


neveste. plus fiica vitregă. E perfect logic ca el să plece 

de la Duke Energy şi să se ducă undeva, oriunde, unde 
să stea departe de locurile astea nefericite, 

— Dar cum rămâne cu răpirea? Un tip alb care întră 
într-un cartier de negri la ora unu noaptea şi trage cu 
o puşcă mitralieră? 

— Nu şzim că a fost un alb, sublinie şeriful. Şi nu 
există nici măcar o singură urmă de glonț pe undeva. 
Singurul nostru martor care a văzut răpirea lui Butts 
avea o alcoolemie dublă față de limita legală atunci când 
a dat declaraţia. Iar acum nici e/ nu poate fi găsit nicăieri. 

— De ce ar fi inventat aşa ceva grupul de oameni 
care luau droguri acolo? 

— Pentru că sunt doar o adunătură de drogati, 
traficanţi, bețivi şi curvari care n-au nimic altceva de 
făcut? Ca şi fratele Flash? 

Cam nu ştiu ce să mai spună. 

— Şi acum ce facem, renunțăm? 

Şeriful îi aruncă zâmbetul lui care spunea „te-am 
prins“. 

— Absolut deloc. Lucrăm la caz plecând de la do- 
vezile reale şi nu de la cele virtuale. Mai întâi, găseşte-l 
pe Marlor şi află ce s-a întâmplat cu el. Consideră asta, 
prioritatea absolută. În al doilea rând, trimite pe cineva 
pe urmele celor doi nenorociţi, deoarece, dacă vreunul 
dintre ei iese la suprafaţă, atunci, evident, ne-am scos. 

— Păi, la naiba, poate că federalii au dreptate, ripostă 
Cam. De ce să mai facem ceva? 

Şeriful se ridică şi începu să se plimbe prin birou: 

— Deoarece nu-mi permit să greşesc în privința asta, 
răspunse el. Şi datorită celor spuse de călău atunci când 

l-a executat pe negru: „Ăsta e numărul doi“. Presupunând 
că povestea e reală, atunci cred că o să mai execute pe 
cineva. 

— Acest cineva fiind Bellamy? 

Șeriful încuviință: 

— Cred că da. Oricum, şefii au sentimentul evident 
că porcăria asta a aruncat o pată neagră pe Iriboro. 
Ar vrea să se spele pe mâini, dar sunt îngroziți de ceea 
ce ar crede alegătorii dacă ei nu fac nimic şi judecătoarea 
apare şi ea dansând în flăcări, ca să mă exprim așa. 

— Vor fi alocați bani de la buget pentru protejarea 
ei nonstop, şi dacă da, pentru câtă vreme? 

— Câtă vreme? se miră Bobby Lee. Ce-ar fi până 
când MCAT îl găseşte pe Marlor sau până când apare 
vreuna din cele două presupuse victime. Întenţionez să 
folosesc oameni care au fost antrenați pentru operațiuni 
speciale şi pe cei de la SWAT pentru apărarea judecă- 
toarei, pe care să-i iau, pe rând, de pe la toate birourile 
districtuale. Începând cu sergentul McMichael, ca să 
văd cum a început acest rahat. 

„Bine că se face totuşi ceva dreptate“, gândi Cam. 
Însă şeriful evitase răspunsul la întrebarea lui. 

— S-ar putea să dureze foarte mult, domnule şerif, 
zise Cam, gândindu-se la vasta întindere montană pe 
care tocmai o vizitase. FBl-ul a avut nevoie de patru 
ani ca să-l găsească pe Eric Rudolph, mai ales că, de 
fapt, nu federalii l-au găsit, ci un localnic care le-a dat 
pontul. 

— După cum văd eu lucrurile, rosti şeriful, întor- 
cându-se la birou, dacă toată povestea asta esze adevărată, 

individul va veni după judecătoare. Dacă nu, atunci va 
trebui să dai doar peste unul din cei trei oameni ca să 
dovedeşti că totul a fost o farsă. Evident că găsirea lui 
Marlor va fi cea mai grea, dar cum rămâne cu K-Dog 
şi cu Flash? 

Cam nu rosti cu voce tare ceea ce credea că este 
evident: că era posibil ca nici unul dintre cei trei să nu 
mai fie găsit vreodată. 

În acea noapte, Cam a sunat-o de acasă pe Annie. Pro- 
babil că ea se uitase să vadă cine o sună, deoarece pri- 
mul lucru pe care i l-a spus a fost: 

— Sunt deja aici. 

— Dădacele tale, nu? 

— Mda, îngeraşii mei favoriți. Poliţişti SWAT de 
la autoritatea ținutului. 

— În casă? întrebă Cam. 

— Mai contează? replică ea cu un zâmbet. 

Cam se gândi câteva clipe. Ea era asigurată pentru 
noaptea aceea, iar el cu siguranță nu avea de gând să 
treacă pe la ea pentru una mică. 

— Consideră asta drept o pauză de înviorare, zise el. 

Annie râse cu voce tare pentru prima dată: 

— Aşa şi fac, răspunse ea, doar că nu ştiu de ce sunt 
ei aici. 

— Este o măsură de precauţie pe care trebuie să o 
luăm, Annie, rosti Cam, fără să mai glumească. Tipul 
ăla a dat asigurări că va mai exista o victimă. 

— Asta în mod clar, răspunse ea. 

— Cum adică? se repezi Cam. 

— Am primit un mesaj, zise ea, imitând sunetul pe 
care-l auzi când primeşti un mesaj pe AOL». Îţi vine 
să crezi că era un mesaj complet, cu poza unui tip cu 
glugă care stătea pe scaunul ăla blestemat şi arăta cu 
degetul înspre mine, privitorul? 

Cam se aşeză mai bine pe scaun. Ce dracu” mai era 
şi asta? Şi de ce el nu aflase încă? 

— Când l-ai primit? întrebă el. 

— În această după-amiază târziu, pe computerul 
de la birou. Direct la biroul meu. 

— Doamne, Dumnezeule! Credeam că rețeaua de 
la tribunal e sigură. 

— Se pare că nu, replică ea. A venit ca fişier ataşat 
la un mesaj care, chipurile, venea de la Steven Klein. La 
subiect erau trecute cuvintele: „Apelul în cazul Sim- 
monds“, aşa că bineînţeles că l-am deschis. Auzisem 
cu toții că Raleigh îi ceruse să nu se mai deranjeze cu 
aşa ceva. Şi, ca să fie tacâmul complet, nu Steven îmi 
trimisese mesajul, evident. Nici măcar nu fusese trimis 
de pe computerul lui! 


* Serviciu de Internet activ mai ales în SUA, care anunță 
clienții de primirea unui mesaj electronic prin intermediul unei 
voci preînregistrate. (n.tr.) 

— Nemernicul! Dar cum naiba a intrat cineva în 
rețeaua tribunalului? 

— În reţeaua tribunalului și în rețeaua privată a 
sistemului juridic de stat, a completat ea. 

— Administratorul tău de sistem a văzut despre ce 
e vorba? 

— Da, amice, oftă ea. Plus nişte maniaci foarte 
amabili de la divizia ta de Infracțiuni informatice. Mi 
s-a spus că au rămas cu toţii interzişi. La prima vedere, 
implicațiile nu sunt deloc bune. 

— La naiba, cred şi eu că nu! zise Cam, gîndindu-se 
imediat la scaunul electric. 

Auzi un clic pe linie: | 

— Trebuie să preiau apelul ăsta, rosti ea. 

Cam îi ură noapte bună şi închise. Poate că mesajul 
acela fusese trimis de cineva din interiorul sistemului 
de la tribunal. Şi oriunde se găsea James Marlor, erau 
puține şanse ca el să se ascundă în subsolul tribunalului 
din ținutul Manceford — bineînțeles, în afara cazului 
că dispunea de un ajutor din interior. 

"A doua zi, Cam s-a dus la șerif şi i-a povestit despre 
mesajul care străpunsese rețeaua judecătorească. Bobby 
Lee a înțeles imediat ce presupunea asta. A cerut să vor- 
bească imediat cu cei de la Afaceri Interne, dar Cam l-a 
oprit: 

— Lăsaţi-mă să obțin nişte chestii sigure, să identific 
parametrii tehnici şi apoi vă pun la curent, zise el. 

Chestia asta păru să-l înduplece momentan pe şerif. 
Bobby Lee înnebunea de plăcere când auzea expresia 
„parametri tehnici“. Nimeni din Biroul Şerifului nu 


133 


înțelegea semnificația exactă a expresiei, dar Bobby Lee 
era întotdeauna dispus să aştepte, răbdător, pentru iden- 
tificarea acelor aspecte misterioase. 

Cam s-a întâlnit cu Kenny în biroul său şi l-a întrebat 
de ce nu fusese informat de „pătrunderea prin efrac- 
ție“ în rețeaua informatică a tribunalului. Kenny i-a 
răspuns că nici el nu aflase de povestea asta decât în acea 
dimineață. | 

— Dacă mesajul împotriva judecătoarei Bellamy 
provine de pe Internet, rosti Kenny, atunci el trebuia 
să treacă de serverul de acces în rețeaua mahărilor şi 
de firewall-ul lor, apoi de serverul propriu-zis al rețelei 
şi de alt firewall, pus că ăla de l-a trimis mai trebuia să 
cunoască şi adresa judecătoarei din rețeaua internă. 

— Ea mi-a spus că formatul fişierului ataşat era 
incorect şi că aşa ceva nu ar fi trebuit să treacă prin rețea. 

— Corect, replică Kenny. Sistemul este proiectat doar 
pentru desfăşurarea operațiunilor oficiale, aşa că pozele 
de familie, pornografia, fişierele audio pentru MP3 
playere, toate astea sunt oprite la nivel de firewall. Doar 
administratorul uman al rețelei poate crea excepții de 
la reguli, iar acea persoană trebuie să se afle în fața tas- 
taturii serverului când apare mesajul pentru ca acesta să 
treacă. 

— Dar mesajul a apărut pe terminalul din biroul 
lui Bellamy... 

— Da. Aşadar, cineva din interiorul sistemului trebuia 
să ştie o grămadă de lucruri ca să păcălească ambele 
firewall-uri. 

Cam se duse să ia nişte cafea. Chiar şi o simplă dis- 
cuție despre computere îi provoca o durere de cap. 

— Ce spun amicii de la Infracțiuni Informatice? 
întrebă el. 

— Nevinovaţi? propuse Kenny. Vreau să spun că, 
dacă poate face cineva una ca asta, apoi tipii de acolo 
sunt cu siguranță primii pe listă. 

Cam se uită lung la el: 

— Vrei să spui că e un fel.de glumă proastă? 

Kenny ridică din umeri: 

— Bellamy nu se numără printre favoriţii poliţiştilor 
în acest moment, rosti el. De fapt, putea fi şi un alt 
judecător. Oricine are acces la mica lor rețea internă. 

Cam se aşeză pe scaun şi se roti încet în spatele 
biroului: 

— Şi atunci ce înseamnă toate astea, Kenny? Nu 
poate fi vorba de Marlor. 

— Nu prea, răspunse acesta. Eu înclin spre varianta 
cu gluma proastă — cineva care ştie ce se întâmplă şi 
care este ofticat rău din cauza a ceea ce a făcut ea. 

— Ar putea şti cineva că am pus-o pe Bellamy sub. 
protecție? 

Kenny se aşeză la rândul lui pe unicul scaun din biroul 
lui Cam: 

— Nu, probabil că nu. Asta e o întâmplare. Ezită: 
Oamenii sunt iritați, şefu'! Nu trebuia să respingă acu- 
zațiile. Klein a fost obraznic, poate că ea avea o migrenă, 
dracu’ ştie, dar atunci când i-a eliberat pe nemernicii ăia 
a comis o mare eroare. 

— De ce e nevoie ca să aflăm cine a făcut asta? întrebă 
Cam. Şeriful vrea răspunsuri. 

— În mare parte, este nevoie de timp şi de o echipă 
de experți, răspunse Kenny. Poate că va trebui să o 
angajăm pe draga de Bawa. 

— La două miare pe zi? Nu cred. 

I-a spus lui Kenny că o să mai discute cu şeriful şi 
i-a cerut să scrie un memoriu în care să descrie ceea ce 
tocmai îi explicase despre rețele. 

— Să descriu „parametrii tehnici“? l-a întrebat Kenny 
cu un rânjet. 

— Chiar aşa, răspunse Cam. 

În acea clipă, pe uşă şi-a vârât capul Horace, care 
le-a spus: 

— S-a aranjat cu decolarea. Plecarea de pe acoperişul 
centrului de detenţie este la orele unsprezece, zero, zero. 

La fel ca şi Cam, Horace era un fost militar căruia îi 
plăcea jargonul color din armată: 

— Nu crezi că un elicopter de poliţie care. se ivește 
din senin l-ar putea speria pe individ? întrebă Kenny. 
Mai ales dacă tipul tocmai a prăjit pe scaunul electric 
nişte nemernici? 

— Poate că da, răspunse Cam. Dar, dacă o ia la fugă, 
atunci se va izbi de rețeaua noastră de agenţi şi vom şti 
că e în viață şi în putere. Ar fi aproape la fel de important 
să ştiu asta ca şi găsirea lui. 

Kenny a dat încet din cap, cu o expresie îngândurată 
pe chip: 


— Crezi că e mort? 

— Nu ştiu. Poate că a luat-o razna. Traiul de acolo 
poate că l-a făcut să-şi lase barbă mare, să intre în co- 
muniune cu sălbăticiunile şi să se apuce de studierea 
budismului. 

— Şi dacă el face asta... 

— Corect, rosti Cam. Dacă el face asta, atunci 
altcineva se ocupă de porcării. Cineva mult mai apropiat 
de noi decât Marlor. Şi nici măcar nu vreau să mă gân- 
desc la asta acum. 

Cam nu prea iubea elicopterele, mai ales pe cele cu două 
locuri, unde pasagerul stătea sub rotor, înconjurat de 
ceea ce părea a fi doar o pânză semirigidă. Da, se putea 
vedea bine în jur, iar Cam putea depune mărturie în 
acest sens. Numai că pilotul ales pentru această escapadă 
zburase la bordul unor avioane de război în viaţa lui 
anterioară şi acum îi era evident dor de ele. Cam nu avea 
rău de zbor, dar i se făcea frică, mai ales atunci când 
pilotul cobora pe deasupra copacilor ca să intre în câte 
un canion, fără să ştie ce-l aştepta la celălalt capăt al văii. 
Se dovedea adesea că alegerea lui fusese greşită, astfel 
încât Cam s-a trezit nu de puţine ori asaltat de acea 
senzație de gol în stomac pe care o are cineva atunci 
când un vagon de montagnes-russes se îndreaptă la vale 
doar ca să urce şi să treacă de următorul hop. De fiecare 
dată când se întâmpla aşa ceva, casca îi cădea lui Cam 

peste ochi. Pilotul spunea că îi plăcea la nebunie să 
zboare aşa prin canioane deoarece astfel putea apărea 
brusc deasupra țintei fără un preaviz. Auzind asta, Cam 
îşi dădu seama că pilotul se comporta intenționat atât 
de înfricoşător, şi, în plus, că îi mai şi plăcea la nebunie 
ce făcea. 

leşiră din ultimul canion cam la cincizeci de minute 
după ce începuseră jocul de-a evitarea bateriilor anti- 
aeriene inamice şi se treziră pe o pantă înaltă deasupra 
unui petic de pădure deasă care se întindea pe toată 
panta muntelui Blackberry. Ziua se dovedi limpede şi 
luminoasă atunci când ajunseră la marginea Blue Ridge; 
îşi dădeau seama unde se găseau, dar nu puteau vedea 
nimic în depărtare. Copacii de dedesubtul lor erau groşi 
şi numeroşi, iar frunzișul lor începuse să se îngălbenească. 

— Reperul pe culme, rosti vesel pilotul prin intercom. 

Arătă spre un mic cerc pe harta lui, care corespondea 
cu poziția dată în instrucțiunile de zbor. Cam privi în 
jos şi trase de curelele care îl țineau ca să vadă mai bine 
dacă zăreşte cabana. Nu văzu nimic în afara copacilor. 
Pilotul ridică oblic botul aparatului, astfel încât Cam 
ajunse să atârne pe lateral în chingi, dar cu ocazia asta 
reuşi să vadă chiar sub elicopter. Ceva ca un petic de 
iarbă scânteia într-o deschizătură printre arborii de pe 
panta muntoasă şi, da, se vedea un soi de structură printre 
acei copaci. Dar nu era suficient de mare ca să poată fi 
considerată o cabană. Să fi fost doar un adăpost? Nu 
se găseau chiar deasupra construcției, aşa încât Cam îi 
ceru pilotului să coboare ca să vadă mai bine printre 

copaci — o greşeală imensă, după cum s-a dovedit 
ulterior. 

— Nici o problemă, replică pilotul. 

Apoi elicopterul a plonjat ca o piatră şi a țâşnit, 
practic, pe deasupra structurii, stârnind nori de frunze 
şi alte resturi forestiere printre ceilalți copaci atunci când 
aparatul s-a oprit şi a plutit uşor, iar motoarele spărgeau 
liniştea aerului rarefiat de munte. De la structură se 
vedea cum porneşte o cărăruie care părea mai degrabă 
o potecă pentru cărat unelte. La capătul potecii se vedea 
cabana. 

— Vezi vreun loc de aterizare? întrebă Cam. 

Singurul luminiş în care ar fi putut cobori avea chiar 
în mijloc adăpostul de unelte. 

Pilotul a încuviințat şi apoi a coborât elicopterul pe 
o parte înspre potecă. Şi, când Cam era ferm convins că 
aveau să muşte din sol cu palelele rotorului, pilotul a 
oprit coborârea şi s-a întins ca să desfacă centura lui 
Cam. 

— ÎI ţin pe loc, a rostit el prin intercom. Deschide 
uşa şi ieşi pe patină. Apoi aşează-te pe ea, răsuceşte-te, 
prinde-te cu mâinile de bară şi eu te duc mai aproape 
de sol. După aceea dă-i drumul şi sari. Nu atinge aparatul 
şi solul în acelaşi timp. Ține-ţi casca pe cap până când 
ajungi pe sol. Puneţi-o la loc când vin să te iau. Fă doar 
semn cu mâna şi cobor după tine. OK? 

Cam a vrut să protesteze că era cea mai mare tâm- 
penie pe care o auzise în viața lui, dar înainte de a 
apuca să spună ceva, pilotul desprinsese deja firul de 

comunicații al lui Cam, băgase capătul lui în haina lui 
Cam şi arătă plin de optimism înspre mânerul uşii. 

Cam descoperi că era mai greu decât păruse după 
descriere, mai ales atunci când sfincterele amenințau 
să-i golească exploziv întreg conținutul intestinelor. 
Zgomotul era cumplit, mugetul rotoarelor părea şi mai 
oribil, iar lansarea de pe patinele acelea de metal i se părea 
sinucidere curată. Însă, când a ajuns să atârne ca un sac 
în mijlocul furtunii, pilotul a virat uşor dreapta şi Cam 
a constatat că picioarele lui se găseau la doar vreo treizeci 
de centimetri de sol. „Ce uimitor“, gândi el, după care 
sări, se rostogoli, apoi rămase pe sol când pilotul ridică 
aparatul înapoi în aer. Elicopterul se înălță rapid la câțiva 
zeci de metri, după care începu să se învârtă leneş în 
jurul acelui loc. 

Cam se ridică în picioare şi privi încordat în jurul 
lui. Era tensionat deoarece, dacă Marlor era cu adevărat 
un tip rău care îi lichidase pe nemernicii aceia într-un 
asemenea peisaj montan bizar, atunci avusese cu sigu- 
ranță suficient timp ca să-şi ia pălăria neagră şi arma de 
vânătoare din cui. „Poate că a avut dreptate Kenny“, îşi 
zise el. Când îl întrebase pe pilot dacă îi poate oferi aco- 
perire în caz de nevoie, acesta ridicase o armă MP-5 din 
spatele scaunului şi dăduse încurajator din cap. Numai 
că prin preajmă nu părea să fie nimeni, cu excepția unui 
„milion de foşnete răuvoitoare şi a unei veverițe îngrozite 
care îl înjura din rămăşiţele cuibului ei aflat într-un 
pin din apropiere. 

Cam se ridică, îşi scutură acele de pin din păr, verifică 
dacă arma lui de încredere se mai găsea bine prinsă în 

teacă, îşi îndreptă uniforma, apoi se îndreptă spre cabană. 
Aceasta fie fusese construită în altă parte din buşteni 
şi aşezată acolo cu multă vreme în urmă de un elicopter 
mare, fie fusese construită de foarte mult timp. Arăta ca 
o cutie pătrată, făcută din ceea ce păreau a fi buşteni 
prelucrați manual, uniți între ei cu lut cenușiu pietrificat. 
Veranda din față părea un pic dărăpănată, iar singurul 
horn de piatră părea prea mare pentru dimensiunile 
cabanei. Două ferestre mici, pătrate flancau o uşă de 
lemn cu aspect masiv, dar pe laturile construcţiei nu se 
vedeau alte ferestre. De jur împrejurul cabanei creşteau 
copaci, destul de aproape de ea, la fel ca şi tot felul de 
arbuşti tipici peisajului montan. 

Se opri în fața verandei şi strigă, simțindu-se oarecum 
ridicol după tot acel zgomot făcut de elicopter. Păşi pe 
verandă şi ciocăni în uşă, apoi se zgâi pe geamul unei 
ferestre, având din ce în ce mai mult senzația că nu se 
găsea nimeni acolo. Pe de o parte, era uşurat. Pe de alta, 
era dezamăgit. Ar fi fost bine să fi dat de Marlor la el 
acasă, şezând pe balansoarul lui de pe verandă. L-ar fi 
putut întreba direct dacă se apucase de împărțit dreptatea 
după cum îl tăia capul. Din câte observase Cam la el, 
avea sentimentul că Marlor ar fi răspuns simplu cu da 
sau nu şi asta ar fi fost totul. 

Aşa cum se aşteptase, uşa de la intrare nu era încuiată, 
aşa că o deschise şi păşi înăuntru. Remarcă imediat un 
miros greu, uşor dezgustător, şi imediat se gândi la câteva 
dintre scenele crimelor pe care le văzuse. Lumina era 
slabă din cauza copacilor şi a ferestrelor mici, iar înăuntru 
era o singură încăpere mare, dotată cu mobilier rustic 

din lemn, o masă lungă de bucătărie pusă în fața unui 
cămin uriaş şi un singur pat aşezat în partea laterală a 
căminului. Sub pat se găseau două vase antice de spălat. 
In cameră se vedeau o mulțime de rafturi umplute cu 
conserve şi câteva recipiente opace din plastic, în care 
probabil se găseau alte alimente. Două dulapuri fără uşi 
conțineau bocanci, salopete murdare, pălării, pături, două 
plăpumi şi două haine groase de tip militar. Într-un locaş 
anume de lângă cămin se găseau lemne de foc din belşug, 
alături de care se vedea un snop de alte bucăţi de lemn, 
ca nişte surcele, pe care oamenii locului le numeau uşu- 
rele şi care erau folosite pentru aprinderea focului. O altă 
uşă ducea afară prin spatele cabanei, iar dinăuntru se 
putea vedea un soi de adăpost-toaletă la circa şase metri 
distanță şi uşor sub nivelul cabanei. Cam nu-şi dădea 
seama dacă acolo era şi vreo sursă de apă, dar pe panta 
din fața cabanei curgea un pârâiaş îngust şi adânc. 

Nimic din ce vedea acolo nu-i dezvăluia cine era 
proprietarul, şi absolut nimic, în afara unor şoareci deja 
mumificați, nu arăta că acea cabană era locuită. Totul 
era acoperit cu un strat subțire de praf maroniu, iar unele 
conserve nu mai aveau nici un fel de etichetă, deoarece 
şoarecii făcuseră hârtia bucățele pentru a-şi încropi 
propriile lor cuiburi. Cam bănuia că mirosul persistent 
al morții provenea de la rozătoarele care putreziseră în 
cabană în decursul timpului, până ce se uită pe rafturi 
şi zări frânghia. „Măi să fie“, îşi zise el. 

Era o frânghie din cânepă, groasă de circa un centi- 
metru. Un capăt era prins bine de bârna inferioară de 
susținere a cabanei. Celălalt capăt fusese petrecut peste 

bârna superioară şi acum atârna în jos până în dreptul 
ancorelor acoperişului. Era clar că fusese tăiată sau, mai 
degrabă, cusută din două părți, deoarece la capătul ei 
se vedeau fuioarele de împletitură lăsate libere. Frânghia 
părea veche, dar porțiunea tăiată părea de dată recentă. 
Cam nu ajungea la capătul liber, iar în cameră nu se 
vedea nici o scară. Auzea elicopterul dând târcoale pe 
cer şi se întreba cât timp mai avea la dispoziție. 

Verifică iarăşi interiorul cabanei, căutând orice indicii 
ale prezenței cuiva acolo în ultimele luni. Apoi îşi dădu 
seama că stratul de praf nu era uniform. În unele locuri 
era extrem de gros, în altele nu. Îngenunche pe podea, 
chiar în locul unde atârna frânghia, şi cercetă podeaua. 
I se păru că vede nişte pete acolo, dar nu era deloc sigur, 
cu atâta murdărie în jur şi în lumina aceea chioară. Oare 
pentru ce altceva se putea găsi frânghia aia acolo? Păi, 
putea servi drept suport de tăiere a căprioarelor iarna. 
Intr-o astfel de zonă, temperaturile scădeau iarna con- 
siderabil sub zero grade. Dacă ar fi stat cineva acolo în 
anotimpul rece şi ar fi ucis o căprioară sau un alt animal 
mare pentru hrană, nu l-ar fi putut tranşa afară fără un . 
ferăstrău. Şi atunci, de ce să fi fost frânghia tăiată astfel? 
Habar n-avea de ce, dar asocie imediat acea frânghie cu 
un gest sinucigaș, mai ales că, de câte ori mai văzuse ast- 
fel de frânghii, la capătul lor atârna un chip uman în- 
negrit. Şi mai interesante erau circumstanțele vieții lui 
Marlor din ultimele luni, plus remarca bancherului său 
că Marlor părea un om trist, dar hotărât să îndeplinească 
o misiune. 

Se duse înapoi la uşa de intrare, se răsuci pe călcâie 
Şi inspectă întreaga încăpere cu privirea, ca şi cum aşa 
ar fi putut descoperi ceva important. Din nefericire, nu 
se întâmplă nimic. Era doar o cabană de munte extrem 
de izolată şi de singuratică, şi care, în plus, reuşea să-l 
deprime pe Cam numai când se uita la ea. Începu să re- 
grete că atinsese diverse lucruri, deoarece, spre deosebire 
de reşedinţa lui Marlor, acel loc putea fi scena unei crime. 
Poate nu chiar aşa ceva, dar, cel puțin, un loc care merita 
o anchetă a medicilor legişti. Zâmbi imaginându-şi 
anchetatorii care aveau să sară de pe patinele elicopterelor 
încărcaţi cu toate echipamentele lor moderne. Dar, 
pentru prima dată, începu să mediteze serios la ideea că 
James Marlor putea fi mort. În plus, îşi aminti de discuția 
din acea dimineață cu Kenny: „Tu chiar crezi că e mort?“ 

Lui Cam i-au trebuit cincisprezece minute ca să 
înconjoare cabana. Se uită în buda care nu era decât o 
gaură primitivă în sol. Nasul îi spuse că locul acela nu 
fusese folosit de mult timp. În plus, nu se vedea nici un 
fel de hârtie igienică. Nu se mai zăreau nici un fel de 
construcții prin preajmă, după cum nu se zărea nici un 
generator sau scaun electric. Apoi urcă panta de la cabană 
spre marginea pădurii şi făcu un cerc mare în jurul con- 
strucției, studiind solul. Nu se vedeau nici un fel de urme. 
Tot ce putea zări el era panta abruptă, copacii deşi şi 
tufişurile, precum şi toate acele umbre prelungi în toate 
direcțiile, de unde era posibil să fie urmărit de tot felul 
de vieţuitoare sălbatice, cu grade diferite de interes pentru 
persoana lui. „Muntele esze viu, aşa cum spune cântecul“, 
îşi zise el. Dar oare James Marlor mai era viu? 

Odată ajuns înapoi la birou, s-a schimbat într-o unifor- 
mă curată şi s-a aşezat ca să scrie un raport al vizitei sale 
la cabana lui Marlor. Esenţa era că în continuare nu stiau 
nimic. Încă nu dăduseră de urma lui Marlor sau a celor 
doi cretini care jefuiseră magazinul, iar absența celor trei 
personaje nu demonstra nimic. 

Sună telefonul: 

— Aici Jaspreet Kaur Bawa, se auzi în receptor. Îţi 
aminteşti de mine, domnule locotenent? 

— Cu mare precizie! răspunse Cam. 

— Of, Doamne. De ce cu atâta precizie? Te-am jignit, 
cumva? 

— Nuu, replică el. Nu m-aţi jignit. Îmi amintesc doar 
de privirea pe care mi-ați aruncat-o după ce m-am în- 
tâlnit cu dumneavoastră şi cu domnul Marlor. Şi de 
recomandările legate de ceea ce ar fi trebuit să pățească 
cei doi criminali. | 

— Domnul McLain mi-a spus că nu ţi-a convenit 
că am fost implicată în această investigație. 

— Care investigaţie, domnişoară Bawa? Înţeleg că 
TBl-ul s-a retras. Am presupus că v-aţi retras odată cu ei. 

— Te rog, spune-mi Jay-Kay, rosti ea, părând o idee 
mai amabilă. În America, „domnişoara Bawa“ sună prea 
mult a „domnişoara Bau-Bau“. Şi, cu siguranță, ar fi 
trebuit să ştii că nu e bine să faci presupuneri despre 
ceea ce face Biroul sau nu.. 

— Ei bine, Jay-Kay, eu ştiu doar ce ni s-a spus. 

— Voi fi în Triboro în seara asta. Ţin un curs la 
Marriott mâine dimineaţă. Vrei să fii oaspetele meu la 
cină? 

Asta da surpriză! 

— Păi, da, mi-ar plăcea! rosti Cam, dându-şi până 
şi el seama de ezitarea din vocea lui. La ce oră şi unde? 

— Restaurantul hotelului e destul de bun. Ora opt? 

— Bine, voi fi acolo. Să vin în uniformă? 

Era rândul ei să ezite: | 

— Cum doreşti, domnule locotenent. Eu nu-i las 
niciodată pe bărbați să-mi spună ce să port, mă înţelegi? 

Cam a râs, a asigurat-o că aveau să se întâlnească în 
acea seară, apoi a închis. Venind în spatele lui, Kenny 
l-a întrebat: 

— Să te întâlneşti cu cine în seara asta? 

— Cu o admiratoare secretă, răspunse Cam. Ce se 
aude cu diversele noastre căutări? 

Pe scurt, răspunsul era: mai nimic nou. Nu se obținuse 
nimic din căutarea electronică a lui Marlor. Nici un fel 
de veşti despre posibilele ascunzători ale lui K-Dog şi 
Flash. Kenny părea un pic obosit. 

— Ai avut o noapte agitată? îl întrebă Cam. 

Kenny îi aruncă un zâmbet strâmb: 

— Am fost de pază ghici unde, răspunse el. De la 
miezul nopţii până la şase. Dar cum sunt încă tânăr şi 
puternic nu se vede, nu? 

Kenny Cox se mândrea că îi plăcea la fel de mult 
să-şi petreacă timpul în afara ca şi în interiorul clădirilor. 
Se ducea la vânătoare de căprioare în fiecare toamnă, 
la vânătoare de curcani în fiecare primăvară, iar vara îi 

plăcea să tragă la rame pe nenumăratele pâraie şi iazuri 
de pe cuprinsul statului. Cam se dusese cu el de câteva 
ori, dar avea impresia că, de fapt, Kenny era un vânător 
prea nerăbdător, chestie care se reflecta şi în atitudinea 
lui de la birou. Lui Kenny îi plăcea mereu acțiunea. Cam 
l-a pus la curent cu excursia lui la munte. 

— Frânghia aia te-a făcut să te gândeşti la sinucidere? 
întrebă Kenny. 

Ochii lui erau roşii şi Cam se întrebă dacă el însuşi 
mai era în stare să stea treaz de la miezul nopții până la 
şase dimineața şi să mai fie capabil de ceva a doua zi. În- 
cercă să şi-l imagineze pe Kenny în fața casei lui Annie, 
uitându-se la judecătoarea pe care o disprețuia atât de 
mult, şi se întrebă cum suporta Annie starea aia de arest 
la domiciliu noaptea. 

— Da, aşa e, recunoscu Cam. Sau, poate, un suport 
de prindere care se foloseşte iarna. Dar, dacă e vorba 
de sinucidere, atunci se naşte o întrebare legitimă. 

— Mda, încuviință Kenny. Cine l-a dat jos, nu? 


În acea noapte, Cam şi-a parcat maşina personală, 
un Mercedes 240D vechi de douăzeci şi cinci de ani, pe 
care îl deținea de zece ani, în parcarea hotelului Marriott. 

Jay-Kay şedea într-o poziție provocatoare pe un scaun 
înalt din micul bar intim al hotelului, şi purta o conver- 
sație dezlânată cu un tip care arăta ca un comis-voiajor. 
Era îmbrăcată cu un costum cu pantalon din mătase gri, 
care se lipea periculos de bine pe toate locurile potrivite. 
Cam se schimbase de uniformă într-un costum închis 
la culoare. Păstra la birou un costum complet, cu cămaşă 


147 


şi cravată asortate, gata de purtat tocmai pentru astfel 
de situații. Când l-a văzut, ea i-a zâmbit peste umărul 
comis-voiajorului, şi-a luat la revedere de la acesta, după 
care au intrat amândoi în sala de mese. Şeful de sală 
i-a condus la o masă, a aşteptat ca Jay-Kay să se aşeze, 
le-a lăsat meniurile, a luat comanda de băuturi şi a plecat. 
Fusese o zi nefiresc de caldă. Ca atare, Cam a comandat 
un gin-tonic, la fel ca şi ea. 

— Nu am avut ocazia să spun asta până acum, zise 
el, dar îmi pare cu adevărat rău pentru unchiul tău. Am 
înțeles că însemna enorm pentru tine. 

— Chiar aşa, domnule locotenent, răspunse ea. Îţi 
amineşti cum îl chema? 

Cam recunoscu, sincer, că nu-şi amintea. Şi aşa avea 
probleme cu numele americane, şi nici măcar pe al ei 
nu şi-l amintise decât după ce McLain spusese că toată 
lumea o strigă Jay-Kay. 

— Se numea Jasbir Chopra, rosti ea. Mătuşa mea 
se numeşte Surinder Chopra. Acum e văduvă. 

Cam dădu din cap, aprobator: 

— Regret sincer faptul că ăia doi au scăpat de pe- 
deapsă, zise el. Te rog să mă crezi că nimeni nu a avut 
această intenţie. 

— Cele mai multe greşeli mari nu se comit inten- 
ționat, replică ea. Dar îți mulțumesc pentru amabilitate. 
Am fost foarte apropiată de unchiul meu. El a făcut 
posibil succesul meu aici, în America. Însă nu mai sunt 
aşa de sigură că indivizii aceia doi au scăpat nepedepsiți. 

— Crezi că imaginile alea video erau adevărate? 

Ea dădu din cap. În acea clipă le sosiră băuturile. 
Ridicară paharele în semn de noroc, apoi ea se apucă 
să explice: 

— Cred că sunt adevărate din pricina calității extrem 
de reduse a imaginilor. Dacă ar fi fost realizate de 
profesionişti, cum ar fi, să zicem, de cineva de la Indus- 
trial Light and Magic, calitatea lor ar fi fost mult mai 
bună. Tărăşenia a fost filmată cu o cameră digitală ieftină, 
apoi descărcată pe un computer prin intermediul unui 
cablu, după care a fost postată pe web prin intermediul 
unei conexiuni de bandă largă. 

Cam ridică din sprâncene: 

— Ţi-ai dat seama de toate astea doar uitându-te 
la imagini? 

— Cunosc toate astea în urma unei analize, domnule 
locotenent, rosti ea. Am bănuit despre ce e vorba imediat 
ce am aruncat o privire atentă. Dar pe mine îți aminteşti 
cum mă cheamă? 

— Agentul special McLain spunea că toată lumea 
te strigă Jay-Kay. Îmi amintesc numele t tău, Bawa, dar 
nu şi celelalte prenume. 

— Jaspreet Kaur Bawa, rosti ea. 

Cam repetă numele complet. Ea îi zâmbi ca să-i arate 
că modul în care îl pronunța nu avea o importanță ca- 
pitală. 

— Pe mine mă cheamă Cameron Richter, zise Cam. 
Prietenii îmi spun Cam. 

Ospătarul veni să le ia comenzile: 

— Este adevărat că faci curse auto în rezervația 


cherokee cu un BMW? întrebă Cam. 

Era rândul ei să ridice din sprâncene: 

— M-ai verificat, domnule locotenent Cam? 

— Puțin, recunoscu el. Şi pe tine, şi pe James Marlor. 
El nu era la fel de interesant. Mi s-a spus că scoţi două 
mii de dolari pe zi din lucrul tău cu computerele. 

— Uneori, alteori mai mult, răspunse ea. 

Cam nu-şi putea desprinde privirea de pe chipul ei. 
Tenul uşor creol era perfect, fără nici o pată, şi nu părea 
să fie rezultatul fardurilor. Tânăra continua să nu poarte 
nici un fel de bijuterii, dar se putea detecta o ușoară 
urmă de parfum. Îşi dăduse buzele cu mult ruj roșu, dar, 
grație culorii pielii ei, nu părea deloc un exces. Avea dinți 
foarte albi şi ochi plini de viață, de un căprui închis, 
aproape negri. Cam nu-i putea ghici vârsta, chiar dacă 
îşi amintea vag că o aflase cândva de la Kenny. 

— Sunt inginer de sisteme computerizate cu o înaltă 
pregătire şi cu multă intuiție, continuă ea. Ceva ce exista 
şi în țara voastră înainte ca sistemul vostru de educație 
să se transforme în ceea ce este astăzi. 

În timpul cinei i-a povestit despre educația primită 
în India şi, ulterior, în Statele Unite. Au vorbit la modul 
general despre sistemele de educaţie şi despre universul 
informaticii. Cam a întrebat-o cum se făcea că era plătită 
aşa de bine. Ea i-a răspuns că într-o singură zi putea re- 
zolva o problemă care deranjase o companie sau un 
laborator de cercetare timp de câteva săptămâni sau chiar 
mai mult. Povestea asta însemna bani mulți şi ea îşi 
întocmea contractele de consultanță într-o asemenea 
manieră, încât, în cazul în care rezolva repede problemele, 
încasa o bună parte a economiilor rezultate. li mai spuse 

că maşina îi fusese dată de uzina BMW din Carolina 
de Sud pentru că deblocase în doar trei ore o problemă 
cu linia de producție care costa uzina 200 000 de dolari 
pe zi. 

— Îmi plac lucrurile puternice şi rapide, mărturisi 
ea. Computerele puternice şi rapide, maşinile puternice 
şi rapide. Pentru mine, cele două sunt unul şi acelaşi 
lucru: sisteme inginereşti inteligente şi care răspund 
foarte bine la orice comandă. Presupun că sunt depen- 
dentă de senzațiile tari. Cu cât lucrurile sunt mai aproape 
de extrem, cu atât mai bine. 

— Ceva mai devreme ai spus că analiza făcută de 
tine a dezvăluit câteva amănunte despre acele imagini 
ale execuțiilor. Este vorba de analiza făcută pentru FBI? 

Ea a zâmbit din nou, dar cu o expresie măsurată, 
nicidecum seducătoare: 

— Mă gândeam când o să mă întrebi asta, domnule 
locotenent Cam. 

— Dacă te-au pus pe tine să rezolvi problema, asta 
înseamnă că... 

— Da, răspunse ea imediat Şi ei cred că e vorba de 
ceva real. 

— Dar, când s-au retras, au declarat că o fac din lipsă 
de probe, că nu există nici un fel de indiciu că acele 
imagini ar fi reale. 

— Aşa e, aprobă ea, după care aşteptă ca el să se 
prindă. 

Cam nu înţelegea unde vrea ea să ajungă. Înțelesese 
şi acceptase problema lor legată de resurse — terorismul 
internațional versus criminalitatea locală — şi mai 

înțelesese şi poziția adoptată de ei față de imaginile cu 
execuţii: primiseră o serie de indicii negative, dar nici 
o dovadă concludentă că o păţise cineva. 

Sau... mai exista un alt motiv. Bău o gură de vin în 
vreme ce se gândea la asta. Ospătarul le luă farfuriile 
din față şi plecă să întocmească nota. 

Cam îşi lăsă paharul jos când pricepu, în sfârşit, unde 
bătea ea. Tânăra se uită la el cu o expresie care arăta că 
aşteaptă o reacție. 

— Ei cred că e o problemă în interiorul Biroului 
Şerifului, rosti el. i 

— Bingo! exclamă ea. Îţi aminteşti cum ai primit 
informaţia despre prima scenă de execuţie? 

— Mda, m-au sunat cei de la Infracțiuni Informatice. 
Mi-au spus să intru pe un site. 

— Şi ce altceva au mai spus? 

Cam se gîndi: | 

— Că a venit prin e-mail, care se presupunea că a 
venit de la... | 

— Sediul FBl-ului din Charlotte, încheie ea. Dar 
bineînţeles că nu venise de acolo. 

— Corect. Aşa că... 

— Aşa că am căutat prin rețeaua voastră internă în 
ziua când am venit acolo, zise ea. Toate acele firewall-uri 
de intranet sunt montate pentru a împiedica trecerea 
oricărui mesaj care fie şi numai ar semăna cu un fişier 
video. i 

— Şi atunci cum am putut intra pe acel site? Imi 
amintesc cum Kenny spunea că site-ul stochează infor- 
mația sau ceva de genul ăsta. 

— Da, aşa e, dar asta e altă problemă. Însă este 
imposibil ca divizia voastră de Infracţiuni Informatice 
să fi primit acel fişier video de pe web. Oricum, nu l-a 
primit prin rețeaua internă din cadrul Biroului Şerifului. 

— Aşadar, tu vrei să spui... ce anume? Că mesajul 
provenea dinăuntrul Biroului Şerifului? 

— Aşa dictează logica, afirmă ea. Aţi mai înregistrat 
recent anomalii în cadrul rețelelor interne? 

— Nuuu, zise Cam, apoi îşi aminti de mesajul de 
ameninţare primit de Annie. | 

Jay-Kay sesiză ezitarea lui: 

— Ce e? 

— O ştii pe judecătoarea cazului, Bellamy? A primit 
un e-mail prin rețeaua privată a sistemului juridic în 
care se spunea indirect că ea e următoarea victimă. 

— Chiar aşa? se miră Jaspreet. Spune-mi — ştii 
cumva dacă judecătoarea îşi accesează vreodată compu- 
terul de la birou prin intermediul computerului de acasă? 

— Habar n-am... presupun că e posibil. 

— Dacă o face, generează o vulnerabilitate în 
interiorul rețelei interne. Ar trebui să arunc o privire , 
asupra chestiei ăsteia. Le-ai spus federalilor că a primit 
o amenințare? 

— Nu, răspunse Cam, privind în jur ca să vadă dacă 
nu erau ascultați. Sala de mese era aproape pustie, pre- 
zente fiind doar vreo trei cupluri; ospătarul se întoarse 
cu nota de plată şi Jay-Kay îi dădu cardul ei de credit: 
Biroul s-a retras, aşa că nu le-am spus nimic despre 
mesaj. 

— Poate că ar trebui să o faci, sugeră femeia. Domnul 
McLain este perfect conştient că judecătorul acestui caz 
ar putea deveni o ţintă. Tot el a mai spus că protejarea 
judecătorilor e în „portofoliul“ lor, cred că aşa s-a ex- 
primat. Pe de altă parte... 

— Mada, pe de altă parte, asta ar îndrepta un nou 
deget acuzator către Biroul Șerifului. 

„Doamne“, gândi el, „să fie posibil ca polizișzii să 
comită acele execuţii?“ 

— Hei, mai eşti pe recepţie? întrebă ea, iar el îşi ridică 
privirea. 

Ochii ei îl fixau ca aceia ai unei bufnițe, total con- 
centrați asupra lui. Impactul lor era de-a dreptul fizic. 
Cam avea impresia că îi era despicat creierul pentru 
cercetare. 

— Povestea asta are toate caracteristicile unui de- 
zastru politic, ca să nu mai menționez şi implicarea în 
comiterea unor crime, zise el. | 

La naiba! Ea era un om obişnuit. De ce îi spunea toate 
astea? Doar pentru că ea îi sărise, de bunăvoie, în ajutor? 

Tânăra se lăsă pe spătarul scaunului şi se apucă să 
rearanjeze vesela rămasă pe fața de masă. 

— FBI este o organizație interesantă, rosti ea după 
câteva minute. Oamenii de acolo par să cântărească 
efectele politice ale fiecărui lucru pe care îl ştiu sau îl 
fac. Pe lângă dimensiunile uriaşe ale Biroului, asta 
reprezintă principalul lor punct vulnerabil. 

— Adică? 

— Adică nu există nici o diferență față de problemele 
cu care mă confrunt eu în industria computerelor. Siste- 

mele software reprezintă cea mai apropiată analogie 
de sistemele sociale umane. Orice problemă se reduce, 
în cele din urmă, la o eroare umană apărută undeva. 
Software-ul se repară prin examinarea logică, uneori 
în afara şirurilor de unu şi zero. În universul meu însă 
nu există consecințe politice. 

— Ba evident că există, ripostă Cam. Dacă a distrus 
cineva un soft, atunci acel cineva e în mare belea. La 
fel ca în cazul nostru. Şeriful nu e doar un fel de şef al 
poliției. El răspunde direct în fața alegătorilor. Dacă o 
parte a oamenilor lui s-au organizat într-un pluton de 
execuție ilegal, atunci el însuşi e terminat. 

— Dar nu e la fel de terminat precum oamenii ucişi 
de acel pluton de execuție, observă ea. 

„Vorbeşte la fel ca Annie“, îşi zise el. Inchise ochii 
şi se relaxă. 

— Sunt gata să te ajut, rosti ea. Mai ales acum, când 
cei doi nemernici sunt morți. 

Cam deschise ochii şi se uită la ea. Tânăra ridică 
din umeri. 

— Ti-am spus dinainte ce cred eu că ar fi trebuit să 
se întâmple cu ei, se justifică ea. lar acum s-a făcut 
dreptate, chiar dacă din pură întâmplare, nu? 

— Şi atunci cum mă poți ajuta? 

— Pot afla cine i-a trimis judecătoarei mesajul şi cum 
a procedat. 

— Ea mi-a spus că mesajul a fost şters. 

— Există nenumărate feluri de a şterge ceva, replică 
ea, Lasă-mă să arunc o privire. 

Cam se simţi obligat să întrebe. 

— De ce vrei să ne ajuţi... acum? 

Tânăra se gândi câteva clipe ce să-i răspundă: 

— Deoarece în India am căpătat ceva experiență cu 
plutoanele de execuție. În mod inevitabil, călăilor începe 
să le placă ce fac — să ucidă oameni, să regleze conturi 
vechi. Apoi îşi dau seama că trebuie să facă şi curățenie 
după ei — să lichideze eventualele scăpări, adică pe 
oamenii care ar putea şti prea multe. 

Cam avea sentimentul că ea gândea iarăşi cu mult 
înaintea lui. 

— Adică pe aceia ca mine, continuă ea. Dacă indivizii 
operează prin Internet, atunci ar trebui să ştie că este 
posibil să-i găsească persoane cum sunt eu. Făcu o pauză: 
Şi, bineînţeles, cineva ca tine, mai ales în cazul în care 
decizi să porneşti în căutarea lor. 

Cam nu se gândise la aşa ceva. De fapt, nu se gândise 
la nimic din toate acestea. 

— De unde ştii că nu fac şi eu parte din pluton? 
întrebă el. 

— Bineînţeles că nu ştiu asta. Dar la prima noastră 
întâlnire, erai stânjenit şi nu furios că judecătoarea le-a 
dat drumul. Pe de altă parte, câțiva dintre ceilalți ofițeri 
erau tare furioși. La fel ca mine. 

— Încă s-ar putea să mai dăm peste K-Dog sau 
Flash, zise el. Sau chiar peste Marlor. 

— Să sperăm că aşa va fi, replică ea, uitându-se la ceas. 
Trebuie să plec. Am de condus un seminar tehnic de di- 
mineaţă. Pescui din buzunar o carte de vizită: Sună-mă, 
Cam! Cred că acum ai nevoie de mine. 

Annie Bellamy nu se împăca prea bine cu ideea de arest 
la domiciliu. Din punct de vedere tehnic, nu era deloc 
arestată, dar, la venirea serii, cel mai simplu loc în care 
putea fi protejată era chiar casa unde locuia, ceea ce 
însemna că îşi pierduse o mare parte din intimitatea 
personală. Mercedesul ei mare şi argintiu rămânea în 
garaj până la ivirea zorilor sau până la alte ordine. Cam 
o sunase înainte de a trece pe la ea, după cum îl sunase 
şi pe ofițerul care coordona supravegherea. Acestuia îi 
spusese că are unele chestiuni de discutat cu judecătoarea. 
Ofițerul acceptase cererea. Toate acestea se petreceau 
tocmai pentru a păstra aparențele vizitelor sau contac- 
telor pe care Cam le avea cu Annie sub umbrela trebu- 
rilor profesionale. Cam nu era deloc dispus să se afle la 
Biroul Şerifului că ei doi continuau să întrețină relații 
sociale sau de altă natură. 

Annie i-a întins lui Cam un pahar cu scotch, apoi 
au trecut în biroul ei și au închis uşa. Dispozitivul de 
protecție consta dintr-un polițist în casă, unul afară şi 
o maşină de patrulare care trecea prin împrejurimi la 
intervale de timp care variau în mod aleatoriu. Totodată, 
cei opt acri de sol îngrijit din jurul casei fuseseră îm- 
pânziți cu tot felul de senzori electronici. Oricât de 
neplăcute fuseseră căsătoriile femeii, ele se dovediseră 
extrem de profitabile sub aspect imobiliar. 

Annie purta o fustă până la genunchi şi o bluză fără 
mâneci. Arăta bine. Obosită, dar atrăgătoare. 

— Îţi place captivitatea? o întrebă Cam. 

— Nu prea, răspunse ea. M-am obişnuit cu ideea 
că divorțul înseamnă să nu ai un bărbat care să te încurce 
permanent prin casă. 

— Am putea trimite mai multe polițiste să te 
păzească, propuse Cam, așezându-se pe unul din fotoliile 
mari de piele. 

— Nu, nu vreau. Astea vor mereu să vorbească. 

Se duse la combina muzicală şi dădu volumul mai 
tare, poate o idee mai tare decât era absolut necesar. 
Apoi veni la fotoliu, se aşeză în poala lui Cam, îşi des- 
chise şi apoi scoase bluza şi își mută un picior astfel încât 
să strângă cu coapsele genunchii lui. 

— Spune-mi că nu vrei doar să vorbeşti cu mine, zise 
ea, desfăcându-şi sutienul. 

„Ca de obicei, are dreptate“, îşi zise Cam ceva mai 
târziu, hotărând că să ai tot timpul dreptate e tipic pentru 
judecători. 

Îşi puseră înapoi hainele în ordine, apoi el mărturisi 
că, de fapt, venise la ea ca să discute ceva. Ea îi aruncă 
o privire vag dezamăgită, dar nu chiar atât de îndurerată. 
Din fericire, în birou se mai găsea ceva scotch, aşa că, 
la un pahar, el îi povesti despre întâlnirea cu Jaspreet, 
vrăjitoarea Internetului, şi despre sugestiile ei legate de 
un pluton al morții. 

— Are o părere destul de bună despre ea însăşi, nu? 
întrebă Annie. 

Ședea acum la biroul ei, cu picioarele goale sprijinite 
de un sertar. 

— Dacă i se plătesc două bătrâne pe zi, probabil că 
le merită, răspunse Cam. 

— Cum arată? 

— Ca o indiancă. Cuvântul care îmi vine în minte 
este exotic. Treizeci şi ceva de ani, chip drăguţ şi ochi 
atât de vii, încât te sfredelesc. 

Annie zâmbi, dar nu era un zâmbet prea amabil: 

— Ţi-ar plăcea să te culci cu ea? 

Cam era pregătit pentru aşa ceva. Annie era o ființă 
directă. | 

— Să vedem, rosti el. E femeie, are puls — da, da, 
criteriile esenţiale sunt îndeplinite. Categoric, da! 

— Să ştii că am prieteni buni la seviciul de Imigrări! 
şuieră ea, scoțând un sunet ca de felină care se încordează 
Şi scuipă. 

— Trebuie să trec chestia asta în sarcina lui Bobby 
Lee, zise el, revenind la afaceri. Mă gândesc la o scrisoare, 
preferabil expediată din Grecia sau dintr-un loc la fel 
de îndepărtat. 

— Din Grecia e bine, replică ea. În mod obişnuit, 
treaba asta ar trebui să ajungă la FBI, dar, din câte mi-ai 
spus, federalii s-au retras şi vor să păstreze distanța. 

Cam ridică din umeri: 

— Dacă le cere el oficial, atunci trebuie să revină. 
Este vorba de Internet — plus infracțiune informatică 
şi intruziune. 

— O să apară scurgeri de informații. 

— Atunci asasinii se vor da la fund, răspunse Cam. 
Asta dacă e adevărat. Tot revin la chestia asta. În afara 
absenței victimelor, nu avem nici un fel de dovezi fizice. 

Iar poliţiştilor le place să adulmece vânatul. Dacă există 
un soi de pluton de execuţie, poliţiştii implicați vor simti 
„undele de şoc“ ale informaţiilor care se transmit prin 
rețeaua internă şi se vor da la fund. 

— Şi tu ce joc faci? 

— Doi ticăloşi care au mărturisit crima pe cate o 
comiseseră sunt, probabil, morți. Și nimănui nu-i pasă 
cu adevărat. 

— Oamenilor le-ar păsa dacă făptaşii ar fi poliţişti. 

Cam se întrebă dacă ar fi fost adevărat. Reacţia 
publică la execuţia filmată reprezentase doar obişnuitul 
amestec de bârfe şi speculații media, dar Cam nu prea 
auzise comentarii de genul: „Trebuie neapărat să-i 
prindem pe ticăloşii care au comis o asemenea nele- 
giuire“, nici măcar din partea liberalilor care păreau să 
fi umplut statul în ultimul deceniu. Îi spuse lui Annie 
despre comentariul făcut de Jaspreet în legătură cu călăii 
care deprindeau plăcerea pentru crimă. 

În acea clipă, polițistul din casă ciocăni discret în uşa 
biroului. 

— Aveţi un alt musafir, doamnă judecător! anunță 
el. 

— Bine, răspunse ea cu voce joasă. Apoi adăugă: unul 
care ştie să pice la țanc, cred. 

Cam se ridică, îşi termină băutura şi îşi verifică ținuta 
ca să se asigure că nimic nu trăda cele petrecute acolo. 
Ea îl privi oarecum amuzată, 

— Să deschid fereastra? propuse Annie. 

De fapt, roşise şi ea puțin. 

— Am putea să-l întâmpinăm la uşa din față, sugeră 
Cam. 

Aşa au şi făcut. Polițistul din casă se întoarse în 
bucătărie. Rămaseră amândoi în cadrul deschis al uşii 
ca să întâmpine o maşină care se apropia pe alee. Cam 
o recunoscu drept o maşină de la Biroul Şerifului. Se 
simțea un pic nervos să stea aşa în cadrul luminat al unei 
uşi, până când văzu că maşina era condusă de Kenny 
Cox. | 

Annie verifică să nu fie auzită de polițistul de pază, 
apoi spuse: 

— Dacă aş fi căutat un candidat pentru postul de 
comandant al unui pluton de execuție, atunci ăsta ar fi 
fost numai bun! 

E] îi făcu semn să tacă, în vreme ce Kenny cobori din 
maşină şi îl salută cu un gest pe polițistul care supra- 
veghea împrejurimile casei. Acesta se ivise de după colțul 
clădirii la sosirea lui Kenny. 

— Doamnă judecător, rosti Kenny în direcția lui 
Annie în vreme ce urca treptele. Şefu'! Era îmbrăcat în 
uniformă completă, inclusiv cu pălărie pe cap: Mi-am 
zis că ar fi bine să trec pe aici şi să verific dacă e totul 
în regulă. 

— Se pare că geniile gândesc la fel, răspunse Cam. 

— Aţi descoperit vreo dovadă că e nevoie de ceea 
ce mă înconjoară? se interesă Annie. 

— Nu, doamnă, răspunse Kenny, uitându-se la chipul 
ei, apoi la chipul lui Cam şi din nou la chipul ei. 

Cam se trezi întrebându-se ce ştia sergentul. Kenny 
era un anchetator iscusit şi abilitatea lui de a citi limbajul 
trupului era mai bună decât a lui Cam. 

— Încă n-avem veşti despre Marlor sau despre cele 
două „staruri de cinema“, continuă el. Toată lumea e în 
doliu. 

— lar noi îi căutăm din răsputeri, nu-i aşa? ripostă 
Annie. 

— Da, îi căutăm, răspunse Cam înaintea lui Kenny. 
Găsirea oricăruia dintre ei continuă să fie cea mai bună 
modalitate de a anula acest arest la domiciliu. 

Kenny se uită ciudat la el. 

— Sau ne-am putea retrage oamenii chiar acum, 
domnule locotenent, zise el. Dacă doamna judecător 
crede că nu există nici o ameninţare la adresa domniei 
sale... 

Annie îşi ridică privirea înspre cer: 

— Mulţumesc pentru informaţii, locotenent Richter. 
Am ceva documente de citit. Dădu cu răceală din cap 
înspre Kenny: Sergent! 

Intră înapoi în casă şi Cam închise uşa după ea. 

— Hai să ne plimbăm puțin, îi propuse el lui Kenny. 

Porniră să se plimbe prin spațiul care înconjura clă- 
direa din cărămidă roşie, construită în stil federatist, 
apropiată ca dimensiuni de o reşedinţă de pe vremuri. 
Casa era înconjurată de opt acri bine întreținuți de pajişti, 
grădini şi copaci maturi, precum şi de o piscină cu o casă 
de oaspeți construită chiar în spatele reşedinței prin- 
cipale. Restul proprietății era mărginit pe trei laturi de 
un zid de cărămidă, iar în spate de un gard de sârmă 

înalt de trei metri, ascuns de o lizieră compactă de cedri. 
În spatele proprietăţii era o alee de serviciu pavată, 
construită pentru a permite accesul camioanelor de 
gunoi. Aleea din față era din pietriș şi continua de-a 
lungul unei părți a casei către un garaj exterior pentru 
trei maşini, aşezat perpendicular pe casa de oaspeți. 
Porţile din față erau construite din fier forjat modelat 
şi erau operate electric din interiorul reședinței principale 
sau prin intermediul unei telecomenzi, aflate acum în 
mâinile poliţiştilor de pază. 

Polițistul care stătea afară era îmbrăcat într-un 
costum SWAT modificat. Omul avea ordinul să patru- 
leze peste tot, aşezându-se din când în când la pândă 
pe la colțuri şi în umbră. Dispunea de echipament de 
vedere pe timp de noapte şi de o armă MP-5 pentru in- 
tervenție. Se ivi iarăşi, pentru puțin, atunci când Kenny 
şi Cam dădură colţul pe după aleea din față, dar se 
întoarse repede la adăpostul întunericului. Luna lipsea 
de pe cer, dar ochii celor doi se adaptau uşor la beznă. 

— Şi ce mama dracului urmează să facem? întrebă 
Kenny. Porcăria asta ar putea să nu se termine niciodată, 
mai ales dacă individul nu a vrut decât să-i bage pe: 
nemernici ăia doi în pământ. Şi, de vreme ce i-a executat, 
această ameninţare la adresa judecătoarei este ilogică. 

— Are darul de a-i face ei viața mizerabilă, zise Cam. 
Dacă Marlor este cel care comite chestiile astea, atunci 
există o oarecare logică, mai ales dacă nu are curajul să 
electrocuteze un judecător. 

— Eu aş putea să o fac, ar trebui doar să fie un jude- 
cător anume, spuse Kenny, privind înapoi spre casă. 

Cam fusese cât p-aci să-i dezvăluie ideile cu care 
venise Jaspreet, dar comentariul lui Kenny îl determină 
să tacă. În acea clipă se auzi un zgomot puternic în spa- 
tele garajului, urmat de sunetul unui vehicul care acce- 
lera pe alee. Zgomotul continuă, ca şi cum automobilul 
ar fi tras după el câteva pubele apoi totul luă sfârşit. Cam 
zări o siluetă întunecată ieşind din dreptul zidului de 
cărămidă şi deplasându-se către liziera de cedri din 
spatele proprietății. 

Kenny avea deja arma scoasă, iar Cam şi-a scos şi el 
pistolul. Se ghemuiră amândoi în spatele unui şopron. 
In spatele lor, luminile din bucătăria casei se stinseră, 
lăsând să se vadă doar un licăr gălbui dinspre uşile care 
legau holul central al casei de zona piscinei. Cam ştia 
că ambii poliţişti care erau de pază ar fi trebuit să fi luat 
deja legătura prin radio. Annie ar fi trebuit să fie în biroul 
ei, care se afla în partea din față a casei. Cum el şi Kenny 
nu puteau accesa rețeaua de intervenție, erau acum obli- 
gați să stea la adăpost. 

„— Trebuie să stăm între alee şi casă, rosti încet Kenny, 
ca un ecou la gândurile lui Cam. Să lăsăm poliţiştii să 
descopere ce naiba s-a... 

Ceva se izbi serios de un copac aflat cam la cinci 
metri de locul unde stăteau ei ghemuiți, apoi, imediat, 
se auzi bubuitura unei arme de mare calibru în fața casei. 

— Nemernicul! gemu Kenny, auzind zgomotul făcut 
de a doua maşină pe strada din față. Am fost fraieriți. 

Se ridicară amândoi şi înconjurară în fugă piscina, 
îndreptându-se către uşile de acces în casă. Imediat se 

aprinse un detector de mişcare, care pe moment îi orbi 
pe amândoi cu lumina lui. 

— Du-te la ușa din spate! strigă Kenny, urcând 
treptele câte două. Sergent Cox şi locotenent Richter, 
intrăm în casă! | 

— S-a-nţeles! se auzi vocea polițistului din interiorul 
casei. 

Luminile din holul principal erau stinse acum, dar 
cele de pe veranda din față continuau să fie aprinse, 
aşa că puteau vedea înăuntru. Polițistul care-şi ținea 
arma strâns, cu ambele mâini, li se alătură imediat ce 
intrară. 

— Unde e judecătoarea? întrebă Cam. 

— Era în bibliotecă atunci când a început totul, rosti 
polițistul. Nenorocirea aia suna ca o armă de elefanți. 

Parcurseră repede holul central până la uşile biblio- 
tecii, care continuau să fie închise. Cam ciocăni o singură 
dată şi strigă numele lui Annie. 

— Mă pot ridica acum? întrebă ea. 

Cam împinse uşile duble. Annie se ghemuise pe 
podea în spatele biroului ei. Draperiile din față erau încă 
trase, dar sub ele, pe covor, se strânsese o grămăjoară 
de cioburi. O gaură imensă se căsca într-o oglindă veche 
care atârna la înălțimea capului pe peretele din spate. 
Cam se duse şi o ajută să se ridice. Annie îşi compusese 
expresia cuiva plin de curaj, dar strânsoarea cu care îl 
apucase pe Cam indica altceva. Acesta o ajută să se ducă 
până la un fotoliu, în vreme ce Kenny sună imediat la 
dispeceratul central. Annie nu se putu abține să nu tipe 
atunci când zări ceva în spatele lui, aşa că el se întoarse 

şi constată că polițistul care patrula afară stătea acum 
în cadrul uşii. Omul îşi împinsese casca pe frunte, dar 
hainele negre, vesta din kevlar şi pistolul mitralieră MP-5 
aveau un impact vizual imens. Polițistul fugise până 
acolo, după cum gâfâia acum: 

— O maşină a tras după ea nişte tomberoane pe alee, 
după care s-a îndepărtat în mare viteză, raportă el. La 
poarta din față aştepta un al doilea vehicul, în care s-a 
aflat cel care a tras. 

Cam îl auzea pe Kenny organizând repede o opera- 
țiune de căutare prin împrejurimi, dar bănuia că era deja 
prea târziu pentru aşa ceva. Ambele autoturisme avu-. 
seseră timp berechet ca să dispară pe una dintre nu- 
meroasele străzi laterale din zonă înainte ca poliţiştii 
să plece în urmărirea lor. 

— Se pare că a ştiut şi unde să tragă, rosti Cam, 
uitându-se la oglindă. Ce e în spatele acelui perete? 

— Cămara pentru bucătărie, răspunse polițistul în- 
sărcinat cu paza interiorului. 

— Vezi ce poți să descoperi, îi ceru Cam, apoi se 
întoarse către celălalt polițist. Tu du-te înapoi afară şi 
asigură-te că nu există şi un al doilea trăgător care dă 
târcoale casei în vreme ce noi stăm cu toții aici, des- 
coperiți. 

Polițistul dispăru în direcția uşii de la intrare. Kenny 
închise telefonul. 

— Au pus unităţile să desfăşoare o rețea de prindere, 
zise el, dar expresia de pe chipul lui demonstra clar 
câtă nădejde îşi punea într-o asemenea operațiune. 

Annie anunță că voia să bea ceva. Cam îi pregăti ceva 
de băut într-un pahar luat din bar. 

— Ce căuta înăuntru polițistul de afară? se interesă 
Kenny. 

— Încurca lucrurile, răspunse Cam. Auzind scrâşnete 
de cauciucuri în fața porților de la intrare, i se adresă lui 
Kenny: Ce-ar fi să organizezi oamenii? Vei avea nevoie 
de un ajutor ca să deschizi porțile alea. 

Kenny încuviință, îşi scoase din buzunar casetofonul 
şi părăsi încăperea. După plecarea lui, Cam îngenunche 
lângă fotoliul pe care şedea Annie. 

— Îmi pare rău pentru toate astea, doamnă judecător, 
rosti el. Se pare că s-a terminat cu joaca de-a imaginarea 
diverselor lucruri. 

Annie îşi terminase băutura dintr-o singură înghi- 
țitură, iar acum obrajii i se îmbujoraseră. 

— Uită-te la traiectoria glonțului, Cam! rosti ea, cu 
voce tremurândă. Ăştia ştiau unde e aşezat biroul meu. 

— Cu siguranță ştiau care e încăperea pe care o 
foloseşti drept birou, rosti el, dând din cap. Dar draperiile 
astea au fost trase de când... o 

— Lucrez seara după cină în fiecare noapte, cu 
excepția zilelor de vineri şi de sâmbătă, replică ea imediat. 
Ia ghiceşte cine ar şti în mod cert acest amănunt? 

Cam se mulțumi să se uite la ea: 

— Toţi poliţiştii care au fost de pază aici? 

Fa încuviință: 

— Ţipii ăştia par atât de amabili şi de prietenoși! 
Chiar preocupați. Nu-mi pot imagina că... 

— Ei trebuie să întocmească un jurnal în fiecare 
noapte. În jurnal scrie unde eşti în fiecare clipă: „A luat 
masa în bucătărie. S-a dus să înoate. S-a dus în bibliotecă 
să lucreze. S-a culcat la ora zece.“ Oricine a văzut jurnalul 
a aflat unde obişnuieşti să te afli. 

— Dar planul casei? Cine ar cunoaşte alcătuirea 
reşedinței suficient de bine ca să tragă prin draperiile 
lăsate, chiar pe deasupra capului meu? Am simzit glonțul 
ăla, Cam! 

Cam auzi că polițistul din interior venea spre ei pe 
hol, aşa că se ridică în picioare. 

— Domnule locotenent? rosti polițistul, sugerându-i 
că are să-i arate ceva. 

Nevrând să rămână singură în bibliotecă, Annie se 
duse cu ei. Merseră până în bucătărie, apoi în cămară. 
Cam îşi scosese propriul casetofon, gata să înregistreze 
tot ce vedea. Glonţul izbise plinta peretelui interior al 
cămării, trecuse printr-o cutie cu cereale uscate, care 
acum se imprăştiaseră pe podea, apoi trecuse prin zidul 
opus şi prin tencuiala de afară. Cam îşi aminti sunetul 
de izbitură din copac. Îl duse pe poliţist până la uşa 
din spate şi îi arătă copacul. 

— Spune-le celor de la Investigații să se urce în 
copac — glonțul s-a înfipt acolo, zise el. Polițistul se 
holbă la el. Am auzit izbitura, bine? îi explică Cam. Cam 
la patru, cinci metri înălțime pe tulpină. 

Priviră în jurul lor alte câteva minute, încercând să 
vadă dacă mai exista vreo stricăciune, apoi auziră mai 
multe voci din direcția anchetatorilor care fuseseră poftiți 
în casă de Kenny. Cam îi spuse lui Annie că unul dintre 

aceştia avea să-i ia o declaraţie. Ea îl privi îngrijorată, 
apoi îşi recompuse masca plină de curaj şi se întoarse 
alături de poliţişti în birou, cu aerul unui judecător stăpân 
pe sine. Cam ar fi vrut să o strângă puţin în braţe, doar 
ca să o liniştească, dar de-acum fiecare dintre ei tre- 
buia să joace un rol. Cam îşi spuse că era momentul să 
o şteargă şi să lase tehnicienii să-și facă treaba. Totodată, 
avea cu disperare nevoie de o perioadă de gândire. 

La ora şapte şi jumătate, a doua zi dimineața, Cam se 
întâlni cu Bobby Lee Baggett: 

— Laboratorul nostru de balistică a identificat 
glonțul, rosti şeriful. Îţi vine să crezi că e de calibru 465? 
In esență, e o puşcă pentru vânat de calibru mare. Poate 
un H&H. | 

— Dacă e un H&H, atunci este o armă foarte 
scumpă, adăugă Cam. 

Văzuse una din armele Holland&Holland de vreo 
şaizeci de mii de dolari la târgul Antigues Roadshow, iar 
aceea valora atât de „puţin“ pentru că nu era în perfectă 
stare de funcționare. 

— Corect, aprobă şeriful. Aşadar, probabil că nu 
vorbim despre vreun nemernic din partea locului care 
a ieşit din pârnaie nutrind resentimente față de jude- 
cătoare, mai ales dacă foloseşte o armă de calibru mare. 

— Doar dacă nu a furat-o, sublinie Cam. 

— Păi, asta ne oferă un punct de plecare, nu? zise 
şeriful, uitându-se la Cam, care bănuia că MCAT avea 
să se ocupe şi de acest caz. Lraficanți, oameni care vând 
muniție de un asemenea calibru şi, bineînțeles, orice 
situație în care s-a relatat furtul unei asemenea arme 
în ultimii cinci ani. 

— Şi ar mai trebui să discutăm cu cei de la ATF, 
propuse Cam, însemnându-şi ceva pe o hârtie. 

Invârtiră problema pe toate fețele încă zece minute, 
apoi renunțară. În vreme ce şeriful răspundea la telefon, 
Cam observă pe calendarul de pe birou al lui Bobby Lee 
că acesta era liber la prânz. Văzându-l cum stă în spatele 
biroului său, şeriful se uită cu subînțeles la ceas şi ridică 
din sprâncene. Cam rupse hârtia pe care o scrisese şi i-o 
dădu. În bilet scria: „Vreau să ne întâlnim în parcarea 
hotelului Marriott la 12.30“. Şeriful vru să spună ceva, 
dar Cam îi arătă tavanul şi clătină din cap. Şeriful clipi, 
se încruntă, apoi dădu din cap. 

Se întâlniră la intrarea în parcare, şeriful venind cu 
maşina personală de teren, pe care o parcă alături de 
maşina veche a lui Cam. Acesta cobori şi se urcă în 
maşina şerifului: 

©- — Ce dracu'se petrece, domnule locotenent? întrebă 
Bobby Lee fără nici un preambul. 

— Am motive să cred trei lucruri, rosti Cam. Mai 
întâi, că povestea asta cu scaunul este adevărată; în al 
doilea rând, că nu James Marlor este făptaşul, iar, în al 
treilea rând, cred că este posibil să ne confruntăm cu un 
soi de pluton de execuție provenind chiar de aici, din in- 
teriorul Biroului Șerifului din ţinutul Manceford. 

— Doamne, Dumnezeule! şopti şeriful, vizibil şocat. 

Cam îi povesti totul. Ii spuse despre întâlnirea cu 
Jaspreet şi despre afirmaţiile ei legate de dificultatea 
de a accesa rețeaua informatică a sistemului juridic din 
afara ei. Menţionă ciudățenia acțiunii de a te duce 
într-unul din cele mai periculoase cartiere din Iriboro 
la miezul nopții, cu un pistol mitralieră plin de gloanțe 
oarbe care, apropo, erau greu de obținut dacă nu făceai 
parte dintr-o organizație militară sau polițienească, unde 
aceste gloanţe erau permanent folosite în timpul antre- 
namentelor. Cam îi spuse chiar şi faptul că judecătoarea 
Bellamy se întreba cum era posibil să ştie cineva exact 
locul în care se afla ea la o anumită oră a nopții şi în ce 
cameră se afla biroul ei — mai ales că draperiile erau 
trase. Continuă, afirmând că se ştia că mai mulți poliţişti 
erau furioşi pentru că nemernicii ăia doi scăpaseră aşa 
de uşor de pedeapsă. Apoi îi povesti despre aluziile lui 
Jaspreet în legătură cu bănuiala celor de la sediul din 
Charlotte al FBI că era posibil ca anumiți poliţişti din 
ținutul Manceford să fie adevărații făptuitori ai execu- 
țiilor. În fine, mărturisi că el, unul, credea că e foarte 
puţin probabil ca Marlor să fi fost capabil să racoleze. 
un complice ca să atace casa judecătoarei, mai ales dacă 
stătea bine ascuns undeva. 

După ce Cam termină, şeriful închise ochii şi îşi lăsă 
capul pe spate. Pe rampa de acces în parcare urca o 
mașină de teren mare şi strălucitoare. Cam şi şeriful erau 
amândoi în uniformă, aşa că şoferul autoturismului le 
aruncă o privire plină de curiozitate în vreme ce trecea 
pe lângă ei. 

— Dovezi? ceru şeriful, în cele din urmă. 

— Al dracului de puţine, răspunse Cam. Am putea 
obține nişte dovezi dacă am încerca să dăm de urmele 
intruziunii în rețea din interior în loc să o facem din 
exterior. 

— Dar ar trebui să folosim poliţişti pentru asta, 
ripostă şeriful. Poliţiştii noştri. 

— Atunci ar fi bine să apelăm la federali. Spuneţi-le 
doar că oamenii noştri au ajuns în impas şi vreți ca ei 
să arunce o privire din interior. 

— Dacă există un grup de răzbunători, vor prinde 
de veste într-o clipită. 

— Atunci poate că dau naibii înapoi şi renunță. 
Poate că nu mai avem ce face în privința primelor două 
victime, dar ar fi al naibii de bine să putem preveni o a 
treia crimă. 

Bobby Lee se uită drept în ochii lui Cam: 

— Pe cine bănuieşti? 

Cam clătină din cap. Avea unele idei, dar încă nu era 
dispus să le dea glas. 

Bobby Lee înjură: 

— Am muncit aproape zece ani ca să construiesc cea 
mai profesionistă şi competentă echipă de ajutoare de 
şerif din stat. Am fost primii acreditaţi de pe cuprinsul 
acestui stat. Am câştigat toate premiile importante care 
se pot acorda pentru respectarea şi impunerea legii. Avem 
cele mai moderne jucării, cel mai bun laborator de ana- 
lize, cele mai bune sisteme de comandă şi control. Şi 
acum vrei să mă faci să cred că printre noi există poliţişti 
care ucid suspecți? 

Nu ridică nici o secundă vocea, ceea ce însemna că 
era cu adevărat furios. Bobby Lee nu țipase niciodată. 
Cu cât era mai furios, cu atât devenea mai puţin zgo- 
motos. 

— Nu credeți una ca asta, constată Cam. 

— Nu, nu cred, ripostă el. Nu vreau să o fac. Trebuie 
să existe o altă explicație. Şi mai trebuie să-ți spun, 
domnule locotenent, că, din acest moment, instinctul 
îmi spune să pun pe altcineva să se ocupe de acest caz. 
Doar că dumneata eşti — sau ar trebui să fii — cel 
mai bun om pentru aşa ceva. Se opri ca să inspire adânc, 
apoi să expire: Nu m-ai auzit niciodată spunând asta, 
dar e pentru prima dată în cariera mea de șerif al 
ținutului Manceford când habar n-am ce mama dracului 
să fac. 

„Să dai timpul înapoi!“ rosti Cam în gând. 

— Ne vom continua munca, aşadar, rosti şeriful cu 
voce tare. Vom continua să-i căutăm pe Marlor şi pe cei 
doi ticăloşi. Vom menține paza la domiciliul judecătoarei 
habar n-am câtă vreme. 

Şeriful se uită în gol pe geamul portierei şi începu să 
bată darabana pe chenarul de metal. 

— Cred că ar trebui să-l sunaţi pe McLain, rosti 
Cam. Vreau să lămuresc cu el amănuntele spuse de 
Jaspreet. Vreau să aud din gura lui că el crede că suntem 
implicați. 

— Dacă federalii chiar cred aşa ceva, nu ne-o vor 
mărturisi niciodată. 

— Atunci merită întrebaţi. Un zid al tăcerii reprezintă 
un indiciu destul de bun. 

Din nou darabana bătută cu degetele: 

— Şi poate că ar fi bine să vă duceți personal la sediul 
lor din Charlotte. Să discutați față în față cu ei, propuse 
Cam. 

— Adică să nu vorbesc prin telefon, zise şeriful. 

Cam expiră cu putere: 

— Şi pentru mine lucrurile astea sunt noi, domnule 
şerif, zise el. Dar, da, acesta e motivul pentru care ne-am 
întâlnit şi noi în parcarea asta nenorocită. 

În acea clipă îi sună pagerul. Cam îl scoase şi văzu 
că pe ecran apăruse un mesaj: „Marlor depistat de rețea“. 
Cam îi dădu vestea şerifului, care răsuflă ușurat. 

— Mă duc să văd despre ce e vorba, zise Cam. Însă 
continui să cred că ar trebui să-l contactaţi pe McLain. 
Cereţi-i o întrevedere. 

Bobby Lee arătă cu bărbia spre pagerul lui Cam. 

— Du-te să rezolvi chestia aia, rosti el. Apoi vino 
la mine. Voi decide după aceea. 

Când Cam ajunse înapoi la birou, Kenny discuta 
cu Horace şi Purdy. 

— Unde a ieşit la suprafață? se interesă Cam. 

Kenny deschise un e-mail de la directorul băncii lui 
Marlor. Suspectul încasase un cec de cinci sute de dolari 
de la un ghişeu din centrul localității Winston. Functio- 
nara de acolo sunase pentru a primi confirmarea că 
Marlor dispunea de banii necesari ca să acopere cecul, 
după care îi dăduse omului cei cinci sute de dolari. 

— M-am dus acolo şi am văzut înregistrarea video 
de la ghişeu, zise Kenny. O camionetă Ford albă, produsă 

în anul care trebuie, iar tipul dinăuntru era suficient de 
mare ca să fie Marlor. 

— Nici o imagine din față? 

Kenny ridică din umeri: 

— Ştii cum merg chestiile astea. O imagine cețoasă 
în alb şi negru arată un alb, cu şapcă pe cap şi ochelari 
de soare. Camioneta se potriveşte cu aceea pe care o 
căutăm. În plus, a folosit două acte de identitate — 
permisul de conducere şi cardul de identitate de la Duke 
Energy — ca să scoată banii. 

Cam se aşeză la biroul lui: 

— Cînd s-au întâmplat toate astea? 

— La ora opt şi un sfert azi-dimineață, răspunse 
Kenny. Au sunat la banca lui Marlor ca să lămurească 
povestea. Un funcționar a făcut o cerere prin computer 
şi astfel a fost transmisă imediat o alertă managerului. 
Directoarea a venit la birou abia la opt şi jumătate şi a 
trimis e-mail-ul zece minute mai târziu. Eu l-am adus 
imediat ce a sosit. 

— Vasăzică trăieşte, hotărî Purdy. 

— Aşa s-ar părea, rosti Cam, deşi nu era pe deplin . 
convins. 

Kenny îi observă ezitarea: 

— Ce e? se miră el. 

— Tipul ăsta a scos treizeci şi cinci de miare chiar 
înainte de a dispărea, îşi explică nedumerirea Cam. Pen- 
tru ce naiba ar mai fi avut nevoie de cinci sute amărâte 
în plus? 

În încăpere se lăsă tăcerea. 

— Poate că a plătit un profesionist — ştii tu, ca să-i 
scoată din scenă pe cei doi nemernici și pe judecătoare, 
rosti Purdy într-un târziu. 

— Câţi asasini plătiţi ai auzit tu să folosească un 
scaun electric? interveni Horace. Iar dacă un profesionist 
s-ar fi folosit de o armă împotriva elefanților, ar fi ochit 
o țintă vie, nu o casă. 

— Bun, rosti Cam. Pista asta trebuie urmărită. 
Trimiteţi informaţiile în întregul sistem. de urmărire. 
Spuneţi-le agenților de teren să insiste pe descrierea ve- 
hiculului şi să-i pună la curent şi pe cei de la nivel statal. 
Cel mai bine ar fi să ne concentrăm pe camioneta aia 
dacă tipul mai iese cu ea pe teren. Purdy, ai ceva în pri- 
vința nenorociților ălora doi? 

— Absolut nimic, şefu'! răspunse Purdy. Şi s-ar zice 
Că... 

Cam se mulțumi să se uite fix la el: 

— Bine, în fine, am scos dosarul lui Simmonds de 
la închisoare, am discutat cu câteva dintre pramatiile cu 
care a fost el închis acolo, ca să văd dacă mai obțin ceva 
amănunte. Nimic. Ofiţerul de acolo care îl cunoştea 
spune că, de fapt, K-Dog nu era un tip de care să merite 
să-ți aduci aminte. 

— Şi Flash? Vreo informaţie despre el din sudul 
Triboro? 

— Maică-sa recunoaşte că era un drogat nenorocit, 
zise Purdy. Pe acolo sunt mulți de-ăştia. Am verificat 
la morgă de câteva ori. N-a fost înregistrat nici un ne- 
cunoscut prăjit pe scaunul electric, nici aici şi nici în altă 
parte a statului. 

— Bine. Kenny? Care sunt informațiile din noaptea 
trecută? 

Kenny scoase la iveală o copie după raportul maşinilor 
de patrulă. În mod cert, fuseseră două autoturisme, nici 
unul din ele nefiind identificat vizual. Tipul de pe alee 
legase o frânghie de un tomberon de gunoi şi îl trăsese 
vreo treizeci de metri pe alee, apoi tăiase frânghia. Era 
vorba de o frânghie banală, care se putea găsi la orice 
magazin Wal-Mart. Tipul din fața casei parcase suficient 
de mult maşina ca sub ea să se formeze o băltoacă de 
la aerul condiţionat, dar în urma ei nu rămăsese nici 
un fel de urmă de praf de puşcă, fapt care era perfect 
normal dacă fusese folosită o armă de mare calibru. La 
nici unul dintre evenimente nu existaseră martori. Când 
se declanşase operațiunea de căutare cu maşinile de 
patrulă, în zonă nu mai existau nici un fel de vehicule 
care să dea de bănuit. 

— O zonă care nu este chiar una de doi bani, co- 
mentă Cam, amintindu-și acel cvartal luxos. 

În cartier creşteau din belşug copaci, iar printre case 
existau părculețe, cu pârâiaşe, poienițe cu iarbă densă 
şi felinare la distanţe mari unul de altul. Erau nişte 
case foarte mari şi foarte luxoase, aşezate într-o zonă 
extrem de accesibilă. Lui Cam îi trecu prin minte că, 
dacă făptaşii erau poliţişti, aceştia puteau folosi maşini 
mari de teren, pe care poliţiştii de patrulă le-ar fi ignorat 
complet într-un asemenea mediu. 

— Cercetăm unghiul sub care s-a tras cu arma, zise 
Kenny. Cunosc nişte indivizi care se ocupă cu afaceri cu 

arme sportive în cadrul mafiei locale, aşa că o să mă ocup 
de asta pesonal. 

Cam încuviință. Asemenea multor poliţişti, Kenny 
dispunea de o vastă colecție personală de arme. În 
cea mai mare parte, era vorba de arme de mână, dar 
colecţia includea şi câteva arme de vânătoare de mare 
calibru. 

— Marlor avea permis de port-armă, sublinie Horace. 
Poate că are şi el o colecție? 

— În casa lui n-am văzut nici un fel de rastel de arme 
sau ceva asemănător, dar merită oricum să verificăm şi 
chestia asta, hotărî Cam. Verificaţi cluburile de vânătoare 
şi poligoanele de tragere din zona lui. 

Oamenii îşi luau notițe, dar Cam observă că o făceau 
fără prea mare tragere de inimă. Echipa era obişnuită 
să lucreze la câte un caz odată şi să execute planuri com- 
plexe, ca de campanie militară, atunci când luau urma 
câte unui singur individ. Căutarea simultană a trei 
dispăruți nu reprezenta metoda lor obişnuită de lucru. 
Dăduseră drumul la întreaga maşinărie statală şi locală 
de căutare a subiecților, iar ceea ce se întâmpla de obicei 
în astfel de cazuri era o aşteptare de lungă durată. Se 
uitară cu toții la Cam, aşteptând. 

— Mda, în fine, şi eu aş vrea să am nişte idei geniale, 
zise acesta. Cei doi carbonizați puteau fi îngropați 
undeva, pe teritoriul vreunei ferme sau puteau fi băgați 
în saci de plastic şi aruncaţi în cine ştie ce groapă de 
gunoi. În ceea ce-l priveşte pe Marlor, este posibil ca 

el să-i fi executat pe cei doi şi să fi comis şi atentatul de 
aseară, după care să fi plecat în Mexic. 

— Ar fi avut nevoie de bani, rosti Horace, care se 
încruntă imediat, aducându-şi aminte de cei treizeci şi 
cinci de mii de dolari. 

— S-ar putea să dispună de tot ce are nevoie acum, 
ripostă Cam. lar de restul de bani poate face rost pe cale 
electronică oricând vrea. 

— Atunci hai să-i înghețăm conturile, interveni 
Purdy. Dacă mai încearcă să scoată bani gheaţă, îl 
înşfăcăm. 

Kenny interveni înaintea lui Cam: 

— Nu a comis nici o infracțiune. Nu-i putem face 
nimic până când nu dovedim că a comis ceva. Nici un 
judecător nu i-ar îngheţa conturile. Singura lui „crimă“ 
de până acum este că a scăpat de plasa întinsă. 

— Şi-asta nu-i de-ajuns? exclamă Horace cu indig- 
nare, făcându-i pe toți să râdă. 

Horace ținea mult la ideea unui stat polițienesc, motiv 
pentru care pensionarea lui iminentă era, probabil, un 
lucru bun. Ştiau cu toţii că înființarea unui stat poli- 
țienesc intrase demult în sfera posibilului. 

— Cert este că ne-am înțepenit în povestea asta cu 
scaunul electric, reveni Cam. Nici măcar nu ştim dacă 
a fost vorba de ceva real sau de ceva regizat. Aşa că ar 
fi mai bine să ne concentrăm asupra incidentului de 
azi-noapte. Uitaţi orice legătură cu scaunul ăla blestemat 
şi investigați incidentul de aseară ca pe unul de sine-stă- 
tător. Refaceţi contextul. Este vorba de o armă rară — 

folosiți la maximum acest indiciu. Cineva să verifice 
cardurile de credit ale lui Marlor cu câțiva ani în urmă 
ca să vedem dacă nu cumva el a achiziționat o asemenea 
armă. 

— Va fi nevoie de un mandat, zise Kenny. 

— Du-te să i-l ceri lui Bellamy, replică Purdy. 
Probabil că va spune imediat da după spaima de aseară. 

— Ei, bine? întrebă şeriful. 

— Cineva care semăna cu Marlor a fost văzut într-o 
camionetă care arăta ca a lui Marlor, înarmat cu două 
acte de identitate ale lui Marlor şi a încasat unul din 
cecurile lui de cinci sute de dolari la un ghişeu astăzi. 

— Sau, dacă ne gândim altfel, zise şeriful, James 
Marlor a încasat un cec astăzi dimineață. 

Cam îi reaminti de cei treizeci şi cinci de mii de 
dolari pe care el îi scosese înainte de a se face nevăzut. 
Șeriful întrebă dacă se plătiseră cumva recent ceva datorii 
mari — cum ar fi fost o ipotecă — cu acei bani. Cam 
răspunse negativ. Atunci şeriful înjură, văzând că ra- 
ționamentul lui nu duce nicăieri. 

— Vecina care are grijă de casa lui dispune de carnetul 
de cecuri şi de dreptul de semnătură în cont, zise Cam. 
O voi întreba dacă lipsesc cumva file din acel carnet. 

— Şi chiar dacă lipsesc, asta ce dovedeşte? se miră 
Bobby Lee. Poate că Marlor a luat o filă sau două cu 
el. | 

Fra posibil. Era rândul lui Cam să înjure. O altă 
blestemată de fundătură, dar el era decis să discute cu 
vecina pe tema asta. 

— Bine, acceptă şeriful. O să-l sun pe McLain pe 
canalul securizat de videoconferință. Poate că ne ajută 
el să limpezim atmosfera. 

— După cum spun cei din Charlotte, el trebuie să 
fie acum deja la Washington. 

— Cu siguranță că şi la Washington există mijloace 
care să permită comunicarea în deplină siguranță, ripostă 
Bobby Lee. Însă eu tot nu sunt convins că avem de-a 
face cu nişte poliţişti corupți. Ai folosit toate mijloacele 
necesare ca să-i găseşti pe cei trei? 

Cam dădu din cap, apoi îi povesti ce făceau în acele 
momente. 

— O să cer ajutorul poliției statului în povestea asta 
cu scaunul, decise şeriful. Între timp, nu vreau să te mai 
întâlneşti cu indianca aia. Habar n-avem pentru cine. 
lucrează ea în realitate, iar chestia asta mă deranjează. 

— Noaptea trecută cred că a vorbit în nume propriu, 
zise Cam. Încă vrea să cadă capete pentru ceea ce a păţit 
unchiul ei. 

— Vasăzică, n-o face pentru bani? 

— Nu. Lucra pro bono pentru FBI şi n-a adus nici 
o secundă vorba de bani ca să mă ajute. Cred că e o 
chestie personală. 

— Personal nu înseamnă neapărat şi profesional, 
ripostă şeriful. Păstrează investigația deocamdată la nivel 
oficial. Îţi dau de ştire despre ceea ce aflu de la SBI*. 

Cam îi mulțumi şi se întoarse la biroul său. Discuţia 
cu Biroul de Investigaţii din Carolina de Nord se putea 
dovedi o mutare bună. SBI exista ca să ofere ajutor 
autorităților locale. Orice şerif nu avea decât să le ceară 
ajutorul. Agenţii SBI din Carolina de Nord erau oameni 
pricepuți; Cam bănuia că Bobby Lee avea de gând să 
discute chestiunea şi cu experții de la Afaceri Interne. 

Intre timp, oamenii lui se presupunea că se puseseră 
cu toții în mişcare ca să descopere cele trei ținte. Dar, 
dacă era vorba de o problemă de răzbunare, poate că 
unii dintre ei nu prea erau dispuşi să se agite prea mult. 
Mai ales unul dintre ei. 

Cu mari ezitări, Cam continua să revină la sergentul 
Kenny Cox. Kenny era cu opt ani mai mic decât el şi, 
ca adjunct, urmarea logică era ca el să preia MCAT după 
ce Cam avea să îşi atârne arma în cui. Era originar din 
sudul Virginiei, crescuse într-o familie de fermieri şi 
obținuse o diplomă în criminalistică de la un colegiu de 
rang inferior. Îşi satisfăcuse serviciul militar şi dobândise 
gradul de Ranger înainte de a se transfera la Provost 


Marshall Corps**. 


* State Bureau of Investigations, Biroul de Stat pentru 
Investigaţii, structură aflată sub jurisdicția Departamentului 
american de Justiție, care are rolul de a ajuta autoritățile locale 
dintr-un stat în investigaţiile criminalistice. (n.tr.) 

"* Organizaţie americană paramilitară de poliție militară 
(pentru detalii accesaţi site-ul www.sesostrisshrine.org/html/pro 
vost_marshal.html). (n.tr.) 

Servise acolo un ciclu şi jumătate după care plecase, 
din motive pe care Cam nu le înțelesese niciodată bine. 
El bănuia că totul se lega de dorința tot mai mare a lui 
Kenny de a scăpa de ordinele primite de la tot felul de 
indivizi care nu aveau nici un fel de experiență în poliția 
militară, dar care, datorită poziției, dispuneau de auto- 
ritate peste capul lui. 

Ajunsese în Triboro pe urmele unei tinere sau cel 
puțin aşa susținea el, iar acest amănunt al firii lui nu se 
schimbase defel în timp. Era renumit ca un fustangiu 
de talie mondială, iar el se mândrea cu asta, în vreme ce 
femeile cărora le acorda atenţie păreau să simtă imediat 
intențiile lui şi se conformau. Cam îl întrebase odată 
dacă avea de gând să se însoare vreodată şi să se aşeze 
la casa lui, iar Kenny îi ceruse să-i ofere un singur motiv 
valabil pentru care ar merita să facă asta. Atunci Cam 
îi menţionase confortul la bătrânețe, iar Kenny îi repli- 
case că în planurile lui nu intra bătrâneţea. Părinții lui 
muriseră amândoi către vârsta de şaizeci de ani de cancer 
la plămâni. Kenny însuşi era fumător şi sfida pe oricine 
ori de câte ori venea vorba de relația dintre fumat şi 
sănătate. Odată spusese că unul dintre avantajele de a: 
fi polițist era acela că exista întotdeauna o soluție la 
îndemână dacă se ivea problema unei maladii letale de 
lungă durată. 

Avea o atitudine de cowboy, deşi în realitate era un 
detectiv extrem de competent, care se slujea de tehno- 
logia de ultimă oră în urmărirea infractorilor. Totodată, 
era un lider înnăscut. O parte din charismă se datora 
şi staturii sale impozante, dar, în acelaşi timp, el dispunea 

de o forță a personalităţii care tindea să-l scoată în 
evidență oriunde s-ar fi dus. În cursul carierei sale, se 
trezise implicat în trei incidente armate, şi de fiecare 
dată se socotise că el se aflase în legitimă apărare. Aşa 
ceva însemna mai mult decât media pentru ofițerii 
Biroului Şerifului din ţinutul Manceford, dar nu 
reprezenta ceva nemaiuzit, mai ales că el avea şi calificare 
SWAT. Pe lângă toate acestea, existaseră alte trei ocazii 
în care Kenny doborâse personal un infractor și unul 
în care subiectul, după ce îl văzuse pe Kenny, în 
echipament complet SWAT, intrând în casă şi doar 
uitându-se la el, se predase singur. 

Devenise un soi de legendă în rândul burlacilor tineri 
din birou, dar nu din pricină că i-ar fi stat în fire să le 
povestească tuturor tot felul de isprăvi. De fapt, proceda 
chiar invers, lăsând oamenii să povestească și apoi 
mulțumindu-se să zâmbească cu nevinovăție. Cam ştia 
că nu era un mare băutor şi că îşi păstra secretă viața 
amoroasă. Din când în când, echipa MCAT se retrăgea 
într-unul din barurile pentru poliţişti din zonă şi Kenny 
pleca întotdeauna primul, de obicei sugerând că e aştep- 
tat de o păpuşică tânără. Poate că era adevărat ce sugera 
el sau poate că era doar modul prin care Kenny întreținea 
legenda vie. Singura şi unica dată când Cam îl văzuse 
pe Kenny cu adevărat beat fusese după ce unul din amicii 
cu care el ieşea la vânătoare de căprioare fusese ucis în 
cadrul unei operațiuni SWAT. Kenny fusese liber în acea 
zi, dar tipul care îi ucisese prietenul era un recidivist care 
fusese eliberat de nimeni altcineva decât de Annie 

Bellamy, şi de acea dată, ca o ironie a sorții, tot din cauza. 
unei greşeli de procedură. 

Poliţiştii din ţinut se strânseseră la Frank's Place, 
un bar preferat de gaborii ținutului Manceford şi aflat 
la marginea de vest a oraşului. Cam îl găsise pe Kenny 
bând de unul singur într-un colț şi venise lângă el, în 
ciuda unor priviri de avertizare din partea altor colegi. 
Kenny băuse Jack Daniel's, într-o cantitate mai mare 
decât putea suporta, până la un nivel la care proprietarul, 
Frank, îi luase cheile de la mașină cu forța. În orice 
“caz, fusese prima dată când Cam îl auzise pe Kenny 
dându-şi complet drumul la gură în legătură cu avocații, 
judecătorii, sistemul juridic şi cel mai simplu remediu 
împotriva criminalității în creştere —adică nişte doze 
regulate de justiție administrată în pachete a câte două- 
sprezece gloanţe, preferabil trase dintr-o maşină întu- 
necată, noaptea. 

Cam ştia că nefericitul Kenny era beat, trist şi furios 
în acelaşi timp, dar descoperise atunci o latură a ajuto- 
rului său pe care nu o mai văzuse niciodată înainte. 
Chipul şi vocea lui Kenny dezvăluiau un potențial de 
violență criminală pe măsura dimensiunilor lui fizice 
şi a firii lui agresive, dar nu şi a presupusei lui maturități 
profesionale de polițist. Supradoza de alcool îl trimisese, 
în cele din urmă, în parcarea din spatele localului pentru 
a se uşura, după care Cam îl dusese acasă. Kenny stătuse 
țeapăn pe scaunul din față al maşinii, cu capul atârnân- 
du-i afară pe geamul deschis al portierei. Locuia singur 
într-o veche fermă pe malul râului Deep, la sud-vest 
de oraş, şi amândoi îşi petrecuseră restul nopții bând 

cafea şi rezolvând problemele lumii. În zori, când plecase, 
Cam îl regăsise pe vechiul Kenny, iar monstrul cu ochii 
roşii, dornic să bage toți fiii şi toate fiicele fără creier, 
fără Dumnezeu, cu venele pline de comunism, purtători 
şi purtătoare fără nici o noimă de robă, născuți şi născute 
din curve bolnave, în căzi cu acid de baterie, se înapoiase 
treptat în cavernele sufletului de unde ieşise. 

Și Cam nutrea uneori sentimente similare. Odată se 
jucase cu ideea de a obține o diplomă în Drept ca să-şi 
îmbunătățească CV-ul, aşa că se dusese la Universitatea 
din Carolina de Nord şi dăduse examenul de admitere 
L-SAT, pe care îl picase cu brio. Ceruse o audiență la 
unul din profesorii de Drept şi întrebase ce s-a întâmplat. 

— Simplu, îi răspunsese profesorul după ce se uitase 
la raportul privind rezultatele examenului lui Cam. Nu 
gândeşti ca un avocat; gândeşti ca o ființă umană. 

Testul fusese proiectat astfel încât candidatul să 
găsească fie soluția echitabilă, fie pe cea legală. Cam bi- 
fase mereu soluţia echitabilă, ceea ce însemna că n-avea 
să reuşească niciodată la şcoala de Drept. 

— Testul ăsta ţi-a făcut un mare bine, tinere! îi spu- 
sese profesorul, în cele din urmă. 

[ar de atunci asta fusese marea problemă a lui Cam 
cu avocații. Aceştia examinau infracțiunile din perspec- 
tiva legii, aşa cum se aşteptau cu toții să o facă. Îşi alocau 
inteligența lor debordantă, cunoştinţele complexe despre 
legi, procedurile cele mai elaborate de lucru şi cel mai 
înalt simţ de etică profesională unor oameni care trăiau 
la marginea societății civilizate, nu aveau nici cea mai 
vagă idee despre bine şi rău, şi a căror inteligență se 

manifesta cel mai bine prin viclenie. Avocaţii nu erau 
niciodată prezenți când poliţiştii prindeau acele... chestii, 
adesea încă pline de sângele şi fluidele interne ale 
victimelor lor, cu un cuțit lipicios într-o mână şi pofta 
de sânge sclipindu-le în ochii lor mici, încercând să-și 
dea seama cum să scape din colțul mizerabil în care 
fuseseră încolțiți. În astfel de momente, orice polițist 
simțea nevoia să caute în jurul lui o bâtă cu care să-i 
crape capul criminalului. 

Poliţiştii mai vârstnici le spuneau celor mai tineri 
să se abțină, arătându-le că nu era cazul să se pună singuri 
la acelaşi nivel cu animalele. Adevărul însă era că un 
polițist care devenea tot mai expert în meseria sa îşi 
dădea tot mai mult seama că nemernicul de ucigaş pe 
care îl avea pe bancheta din spate a maşinii avea să fie 
dus într-un loc unde avea să fie spălat şi avea să pri- 
mească primele haine curate din înzreaga lui viață mize- 
rabilă. Apoi individul avea să fie dus în „Catedrala 
Dreptului“ ca să compară în faţa „Marilor Preoţi“, 
dispunând de o şansă confortabilă de a fi exonerat de 
crimele înfăptuite, totul depinzând nu de ceea ce făcuse 
micul monstru, ci de cât de buni sau de proşti erau avo-. 
caţii care se confruntau în micul lor joc pur intelectual. 

Şi atunci ce urma să facă el? În bunul lui stil personal 
ar fi vrut să-l întrebe pur și simplu pe Kenny dacă el era 
cel aflat la conducerea unui pluton de execuţie, însă, dată 
fiind notorietatea cazului, era evident ce răspuns ar fi 
primit. Furnizorii de servicii Internet din întreaga lume 
opriseră afişările cu scenele execuțiilor, dar erau destui 
oamenii care descărcaseră clipurile video ca să întrețină 

atmosfera vie pe această temă în tot felul de chatro- 
om-uri private. Declaraţiile date de poliţie şi de alte auto- 
rități cum că scenele execuțiilor nu erau reale deveneau 
tot mai găunoase cu fiecare zi în care cei doi infractori 
de la benzinărie rămâneau dispăruți şi mai era doar o 
chestiune de timp până când vreunul din marile canale 
de ştiri avea să transmită un reportaj special, prezentând 
scenele execuțiilor laolaltă cu atentatul de la casa lui 
Annie. Cam continua să audă în mintea lui acea voce 
găunoasă rostind: „Ăsta e al doilea“. 

În acel moment l-a sunat secretara șerifului şi i-a 
cerut să se ducă la camera de comunicații asigurate 
pentru o videoconferință. Când Cam a ajuns, Steve Klein 
era deja acolo, iar Bobby Lee a sosit la câteva clipe după 
el. Îşi ocupară cu toții locurile în fața camerei de luat 
vederi, apoi Bobby Lee îi explică lui Steven că avea de 
gând să discute cu FBl-ul pe marginea cazului. Steven 
se dovedi suficient de oripilat, căci era primul om care 
auzea de această intenţie. 

— Ei bine, mai degrabă e vorba de o posibilitate pe 
care o explorăm, zise Bobby Lee. Locotenentul Richter, 
aici de față, are mai mare încredere în această posibilitate 
decât am eu, dar, cum el dispune de indicii că oamenii 
Biroului din Charlotte cred că noi avem o problemă 
internă, am decis să discut cu agentul McLain... — se 
uită la ceas — ... peste trei minute. Se pare că el va vorbi 
din Washington. Domnule locotenent, te rog să-l pui 
pe domnul Klein la curent cu restul detaliilor. 

Cam îi povesti totul lui Steven, care rămase locului, 
ascultând cu atenție. Era un împătimit al luării de notițe, 

iar faptul că acum nu scria nimic dovedea că ştia prea 
bine ce potenţial exploziv aveau informațiile primite. 

— Dar totul este atât de circumstanţial! zise el după 
ce Cam termină de vorbit. | 

— Toată porcăria asta este circumstanțială, răspunse 
Cam. Poziţia oficială a FBI-ului rămâne aceea că nu 
există dovezi fizice privind realitatea execuțiilor transmise 
pe Internet. Numai că joaca aia cu puşcoace de la casa 
judecătoarei Bellamy a fost cât se poate de reală. 

Steven clătină din cap: 

— Sunt o mulțime de țăcăniți din mafiile locale care 
ar vrea să facă aşa ceva. Cum poți lega atentatul de po- 
vestea cu scaunul electric? 

Cam începu să explice, dar în acea clipă porni circuitul 
video şi îl văzură cu toţii pe agentul special McLain ma- 
terializându-se pe ecranul lat de aproape un metru. Se 
aprinseră luminile roşii la toate cele trei camere din față, 
iar tehnicianul care stabilise legătura anunță în difu- 
zoare că dispuneau de o conexiune sigură şi că încăperea 
era izolată. | 

— Domnilor! rosti McLain, părând un pic cam rigid 
în costum şi cravată. 

Camera fixată asupra lui se concentră asupra treimii 
superioare a corpului său, aşa că nu se putea şti dacă 
alături de el se mai găsea cineva în încăpere. Fiind vorba 
de FBI, probabil că băieții de acolo înregistrau totul. 

Şeriful îi prezentă pe Steven și pe Cam, în caz că 
McLain le uitase numele, apoi trecu direct la subiect: 

— Domnule McLain, am auzit că biroul din Char- 
lotte crede că ar putea exista un grup de justițiari aici, 

în Biroul Şerifului din ţinutul Manceford, rosti el, 
aproape plin de solicitudine. Este firesc ca o asemenea 
idee să mă deranjeze, aşa că mi-am zis că e cel mai bine 
să limpezesc atmosfera, într-un fel sau altul. 

— Pot să vă întreb de unde ați aflat aşa ceva, domnule 
şerif? întrebă McLain. 

Bobby Lee se uită la Cam aproape invitându-l. 

— Alaltăieri seara am luat cina cu consultantul vostru 
pe probleme de computere, Jaspreet Kaur Bawa, rosti 
Cam. Fa a exprimat opinia că, în opoziție cu poziția 
oficială a Biroului, oamenii de acolo nutresc impresia că 
imaginile video cu execuțiile sunt reale şi, datorită mo- 
dului în care i-a fost transmisă amenințarea judecătoarei 
Bellamy, cineva din interiorul sistemului nostru fie a 
trimis această amenințare, fie a înlesnit accesul la trans- 
miterea ei. Povestea s-a întâmplat înainte de atentatul 
de la casa judecătoarei Bellamy. 

— Hopa! exclamă McLain: Ce atentat? 

Pe chipul lui Bobby Lee apăru o expresie de iritare. 

— Bănuiam că informațiile au fost transmise deja 
biroului dumneavoastră teritorial, zise el. 

— Domnule şerif, eu sunt deocamdată detaşat tem- 
porar la Washington, replică McLain. Poate că au fost 
transmise. Ce s-a-întâmplat? 

Șeriful îi făcu o sinteză a evenimentelor. La sfârşit, 
McLain dădu din cap: 

— Cred că domnişoara Bawa mai degrabă a auzit o 
conversaţie privată decât o declarație oficială a Biroului, 
zise el. Oamenii s-au împărțit în două tabere în privința 
imaginilor cu execuțiile video, aşa cum bănuiesc că s-a 

întâmplat şi în ograda dumitale, domnule şerif. Pe de 
altă parte, politica este că, fără dovezi fizice, Biroul nu 
va merge mai departe. 

— Bine, rosti Bobby Lee cu calm. Atunci ce stă în 
spatele acelei conversații? 

— Tipii de la laboratorul nostru de computere au 
discutat cu oamenii voştri de la Infracţiuni Informa- 
tice, răspunse McLain. Ca să primească o descriere a 
sistemului ierarhic de securitate de la voi. Domnișoara 
Bawa a participat la acea discuție. S-a ajuns la consensul 
că sistemul vostru este rezonabil de eficient, aşa că logica 
spune că acel mesaj a provenit din interiorul sistemului 
vostru. De fapt, pe baza instalării de parole de acces, a 
provenit chiar de la un alt judecător. Asta e părerea 
noastră. 

— E părerea voastră! ripostă Bobby Lee. 

McLain ridică din umeri: 

— S-ar putea susține faptul că nu a fost cine ştie ce 
amenințare, zise el. lar dacă judecătorii se iau de alți ju- 
decători este treaba şi prerogativa lor. Pe de o parte, nu 
e vorba de nici o crimă, iar comunicațiile de la judecător 
la judecător sunt privilegiate. De aceea nu ne facem cu- 
. noscute opiniile. Apropo, ați aflat ceva în legătură cu 
acele două presupuse victime ale execuțiilor? 

— Nu, răspunse Bobby Lee. Şi n-avem nici o urmă 
nici în ceea ce îl priveşte pe principalul nostru suspect, 
James Marlor. 

„Dar cum rămâne cu cecul?“ rosti Cam în gând, luând 
însă decizia de a-şi ține gura în privința asta. 

— Fii bine, asta e o mare dandana, zise McLain. Noi 
suntem la faza în care credem că poate totul e adevărat, 
dar trebuie să o spun din nou: nu ne vom amesteca până 
când nu vor apărea dovezi fizice ale unei crime. Mă refer 
în mod explicit la cadavre. Şi chiar şi aşa s-ar putea să 
nu intervenim. Cei de la Washington au un argument 
forte: dacă ne amestecăm în povestea asta, nu vom face 
decât să creăm o industrie nenorocită de surferi pe web 
maniaci care vor genera drame pe Internet doar pentru 
a vedea cum anchetăm noi cazurile. Aţi spus că ați pla- 
sat-o pe judecătoare sub protecția poliției? 

— Corect. 

— Păi aş sugera să începi cu asta, domnule șerif. 
Faceți presupunerea că poliţiştii au fost făptaşii, sau 
nu — este alegerea dumneavoastră, evident. Aţi spus că 
ați umplut zona cu unități de patrulare imediat după 
atentat. Pieptănaţi cartierul — vedeţi dacă au fost ob- 
servate acolo maşini de poliţie înainte de atentat. Cam 
asta-i. 

— Mă credeți sau nu, dar noi facem deja asta, rosti 
Bobby Lee, oarecum nervos. 

— N-am avut intenţia să te ofensez, domnule șerif, 
replică McLain, dar Cam observă că individul nu zâm- 
bea. Biroul dumneavoastră se bucură de cea mai înaltă 
apreciere. Dar partea cea mai grea este acea presupunere 
inițială. Din câte îmi amintesc din vizita mea acolo, 
oamenii dumitale au fost extrem de supăraţi când jude- 
cătoarea i-a lăsat pe suspecți să plece. Dacă nu aveți chef 
să aprindeţi un posibil butoi cu pulbere, ce-ar fi să-i 

— Am pus şi chestia asta în mişcare, mărturisi şeriful. 

„Un răspuns rapid“, îşi zise Cam. 

— Uitaţi ce e, am o şedinţă, zise McLain. Mai avem 
ceva de discutat? 

— Nu, răspunse şeriful. Mulţumesc pentru timpul 
acordat. La revedere. 

Atinse un buton de pe masă înainte ca McLain să 
poată spune ceva şi conexiunea se întrerupse brusc. 
Ecranele se înnegriră. 

— Ticălos arogant! mormăi Bobby Lee. 

Steven nu se arătă de acord: 

— Nu, pur şi simplu ei stau în aşteptare, zise el. Din 
punct de vedere birocratic, ăsta e cel mai deştept lucru 
de făcut acum, iar din acest punct de vedere Washing- 
tonul fixează politica, nu agenții de teren. 

— Dar asta nu înseamnă că biroul din Charlotte 
nu lucrează la caz, interveni Cam. 

— Explică-te! zise şeriful, cu o expresie de suspiciune 
pe chip. 

Avea falca împinsă în față, ceea ce însemna că era 
încă supărat pe McLain. 

Cam se aplecă în faţă: 

— Nu a reacţionat atunci când am afirmat că per- 
soana care acţionează ca şi consultant pentru ei a vorbit 
liber. Cred că el a trimis-o ca să ne pună în gardă. Ştia 
că o să vin cu povestea asta la dumneavoastră. Ca şi cum 
ar fi spus că, oficial, povestea asta cu scaunul electric 
vă aparţine, dar noi vă supraveghem oamenii pe care îi 
aveți pe plan local. 

— Ce e cu chestia aia de la judecător la judecător? 
interveni Steven. Asta mă irită mai tare decât speculațiile 
lor pe tema scaunului electric. 

— Bazându-mă pe ceea ce mi-au spus cei de la In- 
fracțiuni Informatice, ar putea fi foarte bine cineva care 
are acces la computerul altui judecător, zise Cam. Nu 
e neapărat nevoie să fie chiar una dintre maiestăţile 
purtătoare de robe. Odată ce un lucru ajunge pe Inter- 
net, el poate fi urmărit înapoi până la o adresă de emi- 
tere, dar nu şi până la degetele persoanei care a acționat 
tastatura. 

— Dar nu ăsta a şi fost scopul? întrebă Klein. Mesajul 
ăla către judecătoare nu a apărut din senin pe Internet. 
S-a găsit pe inżranet. Pe rețeaua internă a sistemului 
juridic. 

— Mă rog, zise Cam. Dar cred totuşi că a avut 
dreptate într-o privință: haideţi să ne concentrăm asupra 
unei singure probleme — cine se află în spatele atenta- 
tului. Doar aici dispunem de unele dovezi tangibile 
legate de infracțiune. Aşa ceva s-ar putea dovedi mai 
productiv decât căutarea asta nesfârşită pe urmele lui 
Marlor, Simmonds şi Butts. 

— Nu te grăbi, rosti şeriful. O fi productiv, dar poate 
fi şi extrem de distructiv. Nu am chef să pornesc nici o 
vânătoare de vrăjitoare în cadrul Biroului Șerifului din 
ținutul Manceford doar pe baza unei discuţii la o cină, 
domnule locotenent, şi încă o discuţie purtată cu un 
consultant civil care lucrează pentru o agenţie federală. 

— Ea m-a sunat, domnule şerif, ripostă Cam. 


194 


— Bine, acceptă şeriful. Gata cu rahatul ăsta! Dom- 
nule locotenent, vei continua să mentii echipa MCAT 
în căutarea lui Flash Gordon şi a amicului său. Și a lui 
James Marlor. Mă voi gândi la cealaltă treabă. Nu vreau 
să începi nici o anchetă internă şi să dau peste cap 
întregul FBI până când nu plănuiesc totul în detaliu şi 
nu discut amănunțit cu cei de la SBI. Steven, noi doi 
trebuie să vorbim. 

Era un semnal clar de plecare pentru Cam, aşa că 
el se conformă. Se întoarse la biroul său, pe care îl des- 
coperi pustiu. O sună pe vecina lui Marlor, dar îi răs- 
punse doar robotul telefonic. Îi lăsă un mesaj, cerându-i 
să verifice dacă toate cecurile erau înseriate, în special 
unul cu numărul 2 499. Numărul părea ultimul dintr-un 
şir. Apoi profită de faptul că restul echipei era plecat din 
birou ca să sune la centrul de operațiuni şi să ceară cu 
dispecera de serviciu. O rugă pe femeie să alcătuiască 
o listă care să conțină numele tuturor poliţiştilor cărora 
li se dăduse o maşină în seara atentatului şi indicativul 
de apel al fiecărei maşini. Polițistă ea însăşi, dispecera 
întrebă ce se petrecea, moment în care, amintindu-și 
avertismentul lui Bobby Lee despre posibilul scandal 
intern, Cam îi spuse că MCAT avea nevoie să o ia de 
la capăt cu cercetarea împrejurimilor atentatului. Femeia 
îi răspunse că îi va trimite datele prin e-mail. 

Următorul apel avea să fie şi mai periculos, dar Cam 
decise să meargă oricum până la capăt. Sună la cele trei 
garaje ale Biroului şi vorbi cu supraveghetorii opera- 
țiunilor de întreținere a maşinilor. Ii ceru fiecăruia în 
parte să alcătuiască o altă listă în care să fie indicate, 

după indicativul de apel, toate autoturismele care in- 
traseră în operațiuni de întreținere şi reparații în ultimele 
douăzeci şi patru de ore. Supraveghetorii erau cu toţii 
angajați civili, aşa că nici unul nu se apucă să pună 
întrebări şi toți trei promiseră că-i vor trimite lista în 
următoarea oră, iarăşi prin e-mail. Apoi, folosindu-se 
de propriul computer, Cam tipări o listă cu toate maşinile 
deținute şi folosite de Biroul Şerifului. Le tăie de pe 
listă pe cele destinate operațiunilor speciale — cum erau 
vehiculul de luptă pentru echipele SWAT şi dubele care 
serveau drept laboratoare mobile — şi trecu pe ea toate 
maşinile de patrulă. 

Cu ajutorul acestei liste şi al celorlalte pe care le 
ceruse, avea să dispună de numerele tuturor autotu- 
rismelor care aparțineau Biroului Şerifului din ținutul 
Manceford şi care fuseseră disponibile pentru patrulare 
pe străzi la ora atentatului. Dintre ele le putea scădea 
pe cele alocate misiunilor şi pe cele intrate în reparații 
şi operații de întreținere. Astfel ar fi rămas doar câteva 
maşini. Putea începe apoi să verifice unde se aflase fiecare 
dintre ele în seara incidentului şi cine le folosise. Ştia că 
era posibil ca poliţiştii de patrulă să fie implicați în aşa 
ceva, dar era mult mai probabil ca într-o asemenea tă- 
răşenie să fie amestecați poliţişti cu rang superior, cel 
puțin sergenți. 

Auzi nişte voci în biroul mare de la MCAT, aşa că 
lăsă deoparte ceea ce făcea şi îşi încuie biroul. Nutrea 
un sentiment ciudat pentru că trebuia să caute infracțiuni 
în interiorul Biroului, dar, cu cât se gândea mai mult la 
asta, cu atât avea sentimentul că era un lucru care trebuia 

făcut. Mai ales că era posibil să fie implicat chiar unul 
dintre oamenii lui. Ştia că trebuie să fie cu mare băgare 
de seamă — Bobby Lee ţinea frâiele treburilor din 
interiorul „parohiei“ lui mai bine decât oricine altcineva. 
Mai mult, ar fi trebuit să îl cerceteze puţin şi pe şeriful 
însuşi. 

Cam se trezi în toiul nopţii din pricina telefonului. Era 
Kenny Cox. Cam auzea în fundal toate zgomotele spe- 
cifice scenei unei crime: stații radio, portiere de maşini 
trântite, oamenii discutând despre desfăşurarea benzii 
izolatoare, generatoare portabile de curent intrând în 
acțiune. 

— Povestea cu scaunul este adevărată, anunță Kenny. 

— Ce ai aflat? întrebă Cam, răsucindu-se înspre 
lampa de pe noptieră şi zgâindu-se la ceasul care arăta 
ora 4.30. 

Evident! 

— Sunt la parcul de cisterne de combustibil de lângă 
calea ferată, la sud de Triboro. Am dat peste un sac arti- 
zana] de băgat cadavre. Cei de aici au decis să purjeze 
conținutul unei cisterne cu motorină şi pompele s-au 
oprit datorită unui blocaj atunci când cisterna aproape 
se golise. 


— Şi? 

— Au obținut o autorizaţie de inspectare a cisternei. 
Au descoperit un sac. Seamănă cu unul din sacii ăia mari 
cam de trei metri care se vând în comerț. Un soi de 
plastic, cu învelitoare de nailon la un capăt. Doar că ăsta 
îl avea pe K-Dog Simmonds înăuntru. 

— Of, Doamne! Suficient de bine conservat pentru 
identificare? 

— Categoric. Motorina curăță chestiile metalice şi 
pare să conserve perfect țesutul uman — chiar şi pe 
cel îngrozitor de ars. El e. Vrei să vii până aici? N-a apă- 
rut nici un ziarist, noaptea nu e încă pe sfârşite. 

Cam îşi făcu repede toaleta, ca în fiecare dimineață 
şi ajunse la cisterna de combustibil patruzeci şi cinci 
de minute mai târziu. Cum era vorba de o zonă indus- 
trială, merse până acolo cu camioneta. Lângă cisternă 
era parcat un vehicul utilitar al primăriei, iar prin preajmă 
se învârteau câțiva muncitori cu căşti de protecție, făcând 
ceea ce se pricepeau cel mai bine — stând şi tăind frunză 
la câini. Echipajul de anchetă defăşurase bandă izola- 
toare în jurul bazei cisternei. La fața locului se afla 
Herman Yarnell, medicul legist al ținutului Manceford, 
care comenta în stilul lui caracteristic: „Tipul e cât se 
poate de mort“. Mirosul puternic de motorină ascundea 
ceea ce, altfel, ar fi putut fi definit ca o duhoare insu- 
portabilă, deşi nu reușea să o mascheze în întregime. 

Cam îşi dădu imediat seama că era vorba de Sim- 
monds, care fusese în mod clar prăjit bine până îşi dăduse 
duhul. Chipul lui K-Dog se potrivea perfect cu imaginea 
întipărită în memoria lui Cam de la sfârşitul primei 
înregistrări video a unei execuții, în care Simmonds 

avusese rol de vedetă. Cam îl compătimea puțin pe 
nefericit, dar foarte puţin. Bănuia că acum K-Dog 
semăna întrucâtva cu cele două ființe umane din dubiță 
cărora el şi Flash /e dăduseră foc. Se întrebă dacă n-ar 
fi fost cazul să o sune pe Jaspreet şi să o lase să vină la 
faţa locului ca să obţină un soi de satisfacție morbidă. 
Numai că ea îl văzuse deja murind şi crezuse în execuţie 
încă de la bun început. | 

— Care este ora aproximativă a morții? îl întrebă 
Cam pe medicul în vârstă, care se uită nedumerit la el 
până când câțiva poliţişti începură să râdă. Nu știți 
cine e, nu? întrebă Cam. 

Omul nu ştia, aşa că primi explicații de la Cam. Nici 
acum nu pricepu, însă Cam renunță, amintindu-și că 
medicii legişti nu prea ieşeau din sălile lor. Ceea ce era 
foarte adevărat în cazul lui Herman, despre care se 
zvonea că îşi îndrăgea enorm locul de muncă. 

— A verificat cineva dacă nu sunt, cumva, două 
cadavre înăuntru? îl întrebă Cam pe Kenny. 

Kenny vru să răspundă, dar se răzgândi şi se duse 
imediat la directorul complexului, care era vizibil nervos, 
ca să-i pună aceeaşi întrebare. Câteva minute mai târziu,- 
muncitorii se deplasară alene către vehiculul cu care 
veniseră ca să se mai uite o dată în cisternă. Kenny se 
întoarse şi Cam îi făcu semn că dorea să-i vorbească 
între patru ochi. Se îndepărtară amândoi de tehnicienii 
care investigau scena crimei. 

— Ce mai e? întrebă Kenny. 

— Păi, aşa cum ai spus şi tu, acum este adevărat. 
Mă refer la scaun. Iar ăla trebuie să fie Simmonds. 

— Presupun că trebuie să-i aşteptăm pe criminalişti, 
dar, da, el e. Și, în mod clar, ceva i-a prăjit bine fundul. 

— Schimbă mai bine cu cineva, zise Cam, uitându-se 
drept în ochii lui Kenny. Singura întrebare rămasă este 
cine? 

Kenny nu trădă prin nimic că ar fi priceput privirea 
directă a lui Cam. Continuau să stea deoparte de restul 
anchetatorilor. 

— Renunţ, zise Kenny. Cine? 

— Cineva care avea motivele, ocazia şi mijloacele 
necesare, rosti Cam, recitând formula standard în caz 
de infracțiune. Eu aş continua să pariez pe Marlor. 

— Are motivele, şi, poate, mijloacele necesare. Dar 
spune-mi părerea ta despre ocazie. Cum ar putea da 
un tip ca Marlor peste un coate-goale precum K-Dog? 

— Prin bani, răspunse prompt Cam. Ştii tu, însce- 
nându-i ceva. Răspândind zvonul că e... nu ştiu. Editor? 
Producător? Jurnalist? Oferindu-se să plătească pentru 
povestea lui K-Dog. Dacă ar fi după mine, i-aş fi sunat 
pe producătorii emisiunii în care a apărut K-Dog şi 
le-aş fi povestit ce vreau. Aceştia l-ar fi sunat pe Sim- 
monds, apoi noi doi am fi avut o întâlnire şi eu i-aș fi 
plimbat pe sub nas o parte din cele treizeci şi cinci de 
miare. Apoi ne-am fi retras undeva ca să încheiem 
afacerea şi acolo i-aş fi prăjit fundul. 

Kenny clătina din cap. 

— Poate că banii ar fi ajutat, zise el. Dar eu nu cred 
că un om de știință precum Marlor este genul de individ 
care să poată face aşa ceva de unul singur. Să prăjească 

un individ şi apoi să-l arunce într-o cisternă de com- 
bustibil? Trebuia să aibă ajutoare. 

Motorul vehiculului utilitar se ambală, ridicând coşul 
sus deasupra cisternei. În coş se găsea un scafandru 
îmbrăcat cu un costum alb de plastic şi dotat cu o mască 
specială de respirat în atmosfera din cisternă. 

— Mda, tot ce se poate, zise Cam, urmărind coşul 
cum se îndreaptă spre platforma de acces. Dar câți asasini 
sunt dotați cu un scaun electric? Mai degrabă genul 
lor este să bage trei gloanțe în „subiect“ cu o armă calibrul 
douăzeci şi doi dotată cu amortizor. 

— Dar cum să facă rost Marlor de un sac comercial 
de curățătorie? întrebă Kenny. Şi cum să arunce cadavrul 
în cisternă? A închiriat un vehicul utilitar? Vine aici în 
toiul nopții, desface capacul cisternei şi apoi trapa de 
acces şi aruncă un sac de peste cincizeci de kilograme 
într-o cisternă plină cu motorină? 

— Vezi vreun paznic prin preajmă? întrebă Cam, 
privind în jurul lui. Camere de luat vederi? Maşini de 
patrulare fără orar prestabilit? Un gard măcar? 

Priviră amândoi în jurul lor şi Kenny a fost nevoit 
să recunoască justețea celor spuse de Cam. Locul era 
luminat, dar cisternele erau uriaşe, cu un diametru de 
circa treizeci de metri şi înalte de cel puțin cincisprezece 
metri. Partea de sus a cisternelor se găsea deasupra zonei 
până unde băteau becurile cu vapori de sodiu, aşa că 
oricine s-ar fi cățărat prin spate către acoperiş nu s-ar 
fi găsit în lumină. Între şirurile de cisterne fuseseră ame- 
najate alei late din pietriș, şi fiecare cisternă era încon- 
jurată de o bandă circulară, suficient de lată ca să oprească 

orice scurgere slabă până la moderată de combustibil. 
Nici unul dintre ei nu văzu vreo cameră video, iar cis- 
ternele nu erau înconjurate de garduri. Într-o latură a 
complexului se întindea o platformă de cale ferată, iar 
de cealaltă parte, o autostradă. Pe platformă se odihnea 
un şir de vagoane-cisternă. Singurul gard vizibil se găsea 
de cealaltă parte a căii ferate. Cam habar n-avea cât de 
uşor ar fi fost ca o camionetă să intre în ferma de cisterne, 
dar, dacă exista un punct de acces, era foarte posibil ca 
acesta să nu dispună permanent de un paznic. 

-= — Bine, zise Cam. Astea sunt toate elementele de 
luat în calcul! spuse el, privindu-l pe medicul legist care 
se apropia de ei. Când putem primi un raport de autop- 
sie? îl întrebă Cam. 

— Cînd voi termina, replică Herman, pe un ton 
amabil. 

— Credem că victima a fost electrocutată intenționat, 
zise Cam. Executată pe un scaun electric. Aş vrea o pă- 
rere privind tipul de curent care a provocat toate astea — 
curent continuu sau alternativ — şi aş vrea să aflu cât 
de puternic a fost acesta, dacă se poate. 

Medicul se scărpină în cap cu mâna fără mănuşă. 

— Va trebui să fac nişte cercetări pe tema asta, zise 
el. Nu sunt sigur că există vreo diferență. Carnea prăjită 
e carne prăjită. Spuneaţi că există imagini video? 

Cam îi spuse că da. 

— Atunci trebuie să le văd. Curentul alternativ diferă 
de cel continuu prin culoarea rezultată a arcului electric. 
Imaginile video sunt colorate? 

— O, da, răspunse Cam. Chiar în culori vii. 

— Bine, atunci. Cum asta nu este scena adevărată a 

crimei, o să dau drumul cadavrului să fie transportat la 
morgă. 
Deoarece Kenny era la conducerea operațiunii, Cam 
se uită la el pentru aprobare şi apoi dădu din cap. Deja 
echipa de anchetă scotocea locul din jurul cisternei şi 
bineînțeles că leşul care zăcea pe pământ era acum 
interesant doar pentru anatomo-patologi. Cam zări o 
dubă albă de televiziune care fusese oprită de un polițist 
dincolo de perimetrul de acces. 

— E timpul s-o şterg, îi spuse el lui Kenny. O să-i 
dau de veste lui Bobby Lee. Se uită iarăşi la cadavru şi 
oftă: Chiar speram ca nemernicii ăştia doi să fie undeva 
în Los Angeles, unde le e locul. 

— Acum este exact unde îi e locul, replică Kenny. În 
iad. Ba chiar dinainte fezandat. 

Cam sesiză clar o notă de triumf în vocea lui. Îşi zise 
că ar fi fost bine să-i dea de veste şi lui Annie. 

Annie şedea la masa de conferințe din biroul ei, alături 
de grefier, când Cam ciocăni în uşa deschisă şi intră. Cei 
doi încheiară ce aveau de făcut şi grefierul închise uşa 
în urma lui. Annie arătă înspre dulăpiorul cu băuturi 
ascuns în bibliotecă și Cam prepară câte un pahar de 
scotch pentru fiecare. Se aşezară unul lângă celălalt pe 
canapea. Lumina de afară începea să se estompeze, 

lăsând loc înserării, iar ceea ce se strecura pe geam dez- 
văluia unele linii şi umbre pe care, în mod normal, Cam 
nu le zărea pe chipul ei frumos. 

— Cum merge cu arestul la domiciliu? întrebă el. 

— E prea lung, răspunse'ea. Mai ales acum, că po- 
vestea asta cu scaunul s-a dovedit adevărată. 

Cam dădu din cap. 

— Aşa se pare, răspunse el. Medicii poate că au o 
altă părere, evident, dar eu am văzut cadavrul. 

— Minunat, exclamă ea, după care privi în gol pe 
fereastră. Şi acum ce urmează? 

El se apropie şi îi mângâie obrazul cu dosul palmei. 
Pielea ei părea netedă, dar oasele feței puteau fi simţite 
uşor, ceea ce însemna că slăbise câteva kilograme. 

— Aş vrea să vin acolo şi să te las să dormi în brațele 
mele, zise el. | 

Ea se lipi cu fața de palma lui şi încuviință. 

— Oi fi eu judecătoarea cea mare şi curajoasă, zise 
ea, dar acum sunt speriată. Se întoarse ca să se uite la 
el: Un polițist a fost cel care a tras cu tunul asupra casei 
mele? 

— Nu ştiu, răspunse Cam. Iar lui Bobby Lee nu prea 
îi pasă de teoriile mele. 

— Ai discutat cu el? 

— El e şeful în problema asta. Nu tine partea 
nimănui, dar cred că joacă cinstit. Nu mi-l imaginez 
patronând o gaşcă de justițiari, dar un simplu zvon 
privind o asemenea acuzație ar răsturna totul cu fundul 
în sus, aşa că am vorbit cu el şi doar cu el. 

În vreme ce rostea cuvintele, Cam îşi dădu seama 
că nu acesta era adevărul gol-goluț. Discutase şi cu Jas- 
preet Kaur Bawa. Ca de obicei, Annie îi citi imediat 
gândurile. 

— Ce e? întrebă ea. 

El îi povesti pe larg despre cina luată cu Jaspreet şi 
despre zvonurile care bântuiau pe coridoarele biroului 
FBI din Charlotte. Îi mai povesti şi despre videocon- 
ferința lor cu McLain şi despre discuțiile discrete purtate 
de şerif cu SBI. 

— Prea mulți oameni discută, spuse ea. Secretul 
vostru nu va mai rămâne secret prea mult timp. Ascul- 
tă... trebuie să mă duc acasă. FBl-ul o trimite pe experta 
ta în computere să se uite la calculatorul meu de acasă. 
Se pare că ei cred că eu am compromis rețeaua internă 
din sistemul juridic şi asta e modalitatea prin care me- 
sajele pătrund în intranet. | | 

— Ai acces de acasă? 

— Bineînţeles — cu toții avem. Se presupune că este 
un acces sigur. Ce-ai zice să faci pe escorta? 

Cam se duse să aducă maşina în vreme ce ea îşi încuie 
biroul şi îşi scoase maşina din parcare. El o urmă până . 
acasă şi îşi continuară amândoi conversaţia în birou. 

— Mă îngrijorează cu adevărat faptul că nu-l găsim 
pe Marlor, zise el. 

— Pe mine mă îngrijorează că ar putea cineva încerca 
să mă omoare, replică ea la obiect, ca o judecătoare. 
Indiferent că e vorba de un individ pe care nu-l găseşte 
o întreagă lume sau de niște poliţişti care acum îşi 
calculează timpul rămas, aşteptând să se mai calmeze 

spiritele sau ca autoritățile să-i retragă pe cei care mă 
păzesc. 

— Nu-ţi poţi lua o vacanță? Să pleci în Europa sau 
altundeva? 

— Şi ce... să amân inevitabilul? Oricine i-a ucis pe 
ăia doi a trecut prin multe ca să o facă, doar a folosit un 
scaun electric, pentru numele lui Dumnezeu! Şi apoi a 
pus cel puțin unul dintre cadavre într-un loc unde trebuia 
să fie găsit, în loc să îl îngroape în munţi undeva. 

— Ştiu şi eu, Annie... Să spunem că vinovații sunt 
poliţişti. I-au lichidat pe cei doi ticăloşi care au comis 
crima, ca să nu menționăm că te-au speriat şi pe tine de 
moarte. Ţi-au trimis un mesaj amenințător printr-un 
circuit care se presupune că e sigur. Au tras cu o puşcă 
de mare calibru în casa ta. Ar trebui să ştie că eşti spe- 
riată — poliţiştii alocați dispozitivului de aici vorbesc 
în mod sigur despre asta la sediu sau în barurile frec- 
ventate de colegii lor. 

— Minunat! rosti ea. 

— Dar uite ce spun eu: trecerea de la hărţuirea la 
uciderea unui judecător reprezintă un pas imens. Dacă 
e vorba de poliţişti, ei ar trebui să ştie că întreaga maşi- 
nărie federală şi locală de aplicare a legii s-ar întoarce 
împotriva lor, i-ar descoperi şi i-ar executa, chiar aici, în 
acest stat. Chiar şi dacă nu mai întreprind nimic, şi-au 
satisfăcut deja pofta bizară de dreptate. Nu văd cum ar 
putea trece toată povestea asta dincolo de hărțuire. 

Annie se răsuci spre el: 

— Şi câtă vreme vor mai trage cu armele pentru vânat 
elefanți prin ferestrele mele? Până când voi demisiona? 
Asta vor ei? 

Cam ridică mâinile în semn că se predă: 

— Habar n-am dacă există aceşti „ei“! Mă refer la 
un soi de pluton de execuție. S-ar putea ca Marlor să 
fie făptaşul. 

Îi povesti ceea ce spusese McLain despre un alt 
judecător care i-ar fi putut trimite mesaje doar pentru 
că o ura. Numai că ea atinsese o coardă sensibilă — dacă 
era vorba de poliţişti, forțarea demisiei ei ar fi însemnat 
o victorie în anumite cercuri din cadrul Biroului Şerifului. 
Kenny Cox, de pildă, ar fi fost în al nouălea cer. 

— Ei bine, oricine o face poate să-şi ia gândul de la 
asta! rosti ea, terminându-și de băut paharul. Nu plec 
nicăieri. Bobby Lee mi-a emis un permis de port-armă 
ieri şi de-acum ţin în casă un Magnum trei-cincizeci- 
şi-şapte. Dacă se mai aude vreun foc de afară, trag şi eu. 
Dacă vrei, poţi să răspândeşti chestia asza prin barurile 
de poliţişti. 

— Eu nu mă duc în barurile de poliţişti, răspunse 
Cam. Şi ce ştii tu despre trasul cu arma? 

— Mi-ai arătat tu, îți aminteşti? 

— Asta s-a întâmplat cu mulți ani în urmă. Nici 
măcar eu nu mai sunt sigur că pot mânui un pistol Mag- 
num acum. Îmi îmbătrânesc mâinile. Arma asta patru- 
zeci şi cinci este taman potrivită pentru mine. 

Annie se ridică, se duse la birou şi scoase la iveală un 
pistol Smith& Wesson strălucitor, apoi adoptă o poziţie 
de luptă potrivită pentru riposta cu ambele mâini şi 

îndreptă arma către uşa biroului, chiar în clipa în care 
polițistul din casă ciocăni în uşă şi o deschise. Expresia 
de pe chipul lui deveni instantaneu interesantă; în cazul 
în care Cam nu ar fi izbucnit în râs, polițistul părea gata 
să leşine. Annie cobori arma, îşi ceru scuze şi clătină din 
cap. | 

— Ce s-a întâmplat? îl întrebă ea pe polițist cu o 
undă de stânjeneală în voce. 

— Aă, răspunse el, probabil întrebându-se dacă nu 
cumva făcuse pe el de frică. O livrare pentru dumnea- 
voastră, doamnă judecător. 

— Ce fel de livrare? întrebă Cam. 

Nu auzise nici un autoturism parcând în fața casei. 

— FedEx. A spus că n-are nevoie de semnătură de 
primire. 

Cam îşi scoase imediat reportofonul lui de încredere 
şi îl porni. 

— Eşti sigur că era un vehicul FedEx? 

— Da, domnule, o dubă albă. Ştiţi genul, avea logo-ul 
FedEx pe lateral. Tipul a adus un pachet la poarta din 
față, l-a trecut prin scanner şi apoi l-a înmânat printre 
gratii. 

— Te aşteptai la un pachet prin FedEx? o întrebă 
Cam pe Annie. 

Fa clătină din cap. 

— Descrie pachetul, ajutor de șerif, ceru Cam, 
asigurându-se că reportofonul putea înregistra cuvintele 
polițistului. 

— O cutie învelită în hârtie maro, cam de mărimea 
unei cutii de pantofi, poate un pic mai mare, Destul de 

grea. Bandă adezivă maro. Nu m-am uitat la eticheta cu 
adresa. Omul arătă în spatele lui. E chiar acolo, pe... 
— Vino încoace, zise Cam, făcându-i semn omului 
să intre în birou şi să închidă uşa. Bine. Acum ieşim 
afară, prin uşile astea. Unde e tipul dinăuntru? 
Polițistul îi spuse lui Cam că schimbase locul cu 
partenerul său, care acum acoperea zona porții exterioare. 
Odată ce ajunseră afară, Cam îi ceru polițistului să 
sune la Departamentul de Intervenţii şi să le spună celor 
de acolo codul pentru un potențial mecanism exploziv, 
apoi codul pentru casa lui Annie. După aceea, se depla- 
sară în celălalt capăt al piscinei. Cam îi spuse polițistului 
să intre pe circuitul radio securizat şi să le descrie detaliat 
celor de la Intervenţii cu ce se confruntau, apoi îi dădu 
omului propriul reportofon şi îi ceru să descrie tot ce-şi 
amintea despre camioneta FedEx, despre șofer şi despre 
pachet în caz că acesta exploda de la sine. Ajutorul de 
şerif spuse că şoferul era un alb, de talie medie, cu oche- 
lari, cu o şapcă FedEx, cămaşă albă cu logo-ul FedEx, pan- 
taloni de culoare închisă, fără însemne sau cicatrici 
evidente. Tipul se grăbea şi nu spusese prea multe lucruri, 
Annie îl întrebă discret pe Cam dacă nu cumva 
exagera: 
— S-ar putea să fie doar un pachet FedEx, Cam. 
— E trecut binişor de ora şase după-amiază, răspunse 
Cam. Oamenii de la FedEx, şoferii UPS — cu toții s-au 
întors la bazele lor la ora asta, ca să completeze rapoartele 
pentru ziua care a trecut. Oricine putea confecționa un 
logo FedEx pe o folie autoadezivă, îl putea aplica pe o 

dubă albă şi nimeni nu i-ar fi acordat atenţie. Aşa că e 
mai bine să fim siguri. 

Geniştii ajunseră acolo în douăzeci de minute, timp 
în care cei patru aşteptară afară, vânând țânțari. Într-un 
târziu, Cam îi spuse ajutorului de şerif să îşi continue 
patrularea. Îşi imagina că, dacă era vorba de o bombă, 
aceasta s-ar fi declanşat la deschiderea pachetului şi nu 
prin acţiunea unui ceas, în afara cazului în care mesagerul 
nu apăsase un buton în interior atunci când livrase 
pachetul la poartă. Cam n-avea de gând să intre ca să 
afle. Continuară să aştepte afară în vreme ce experții 
în explozivi îşi făcură treaba, care se sfârşi atunci când 
robotul pus de ei în mişcare recuperă pachetul pentru 
a-l duce la camionul de transport în vederea cercetării 
conţinutului. 

În vreme ce stăteau acolo, de după colțul casei se iviră 
Jay-Kay Bawa şi un bărbat care părea agent federal. Cam 
o prezentă pe Annie Bellamy, apoi cele două femei se 
îndepărtară să discute între ele. Cam îl întrebă pe agent 
dacă i se explicase ce se întâmplă acolo; omul răspunse 
că erau la curent de ceva vreme, şi că el trimisese un 
raport către sediul din Charlotte. 

— Nu am putut trece de poliţiştii de pază. Jay-Kay 
a reuşit să intre şi apoi a revenit ca să mă ia şi pe mine. 
Omul privi în jurul lui: Şi se crede că ar putea fi o bombă 
adevărată? 

În acea clipă, şeful echipei de genişti ieşi afară, asudat 
din pricina costumului blindat cu care era îmbrăcat, şi 
se îndreptă spre ei. 

— Cu siguranță arată ca o bombă, spuse el. Deşi 
senzorii nu au depistat nitrați sau ceva asemănător. Dar 
e un pachet destul de greu şi nu conţine coduri de bare 
FedEx. Dacă nu face bum! atunci când îl vor duce la 
distanță, am putea obține nişte amprente interesante de 
pe banda adezivă. 

— Ajutorul de şerif susține că şoferul a scanat pa- 
chetul, zise Cam. 

— Atunci s-a prefăcut, zise şeful. Nu există nici un 
cod de bare de scanat. 

— Ați cercetat casa? întrebă Cam. 

— Da. Nimic suspect. 

— Deoarece nu a fost nimeni înăuntru de douăzeci 
de minute şi o bună bucată din perioada asta ambele 
ajutoare de şerif au stat afară. 

— Unul din voi trebuia să vină ca să ne deschidă 
poarta, zise şeful. 

— Doamnă judecător, zise Cam în direcţia lui Annie, 
acum puteți intra în siguranță în casă. Pot să vă rog să 
vă duceți împreună cu ajutorul de șerif Arnold prin casă 
şi să vedeţi dacă totul este aşa cum ar trebui să fie? 

— Mă duc doar eu, domnule locotenent, răspunse: 
ea. Dacă a fost vorba de o bombă, atunci eu sunt cea 
deranjată de la locul ei. Domnişoară Bawa, vino cu mine. 
Te poţi uita la computerul meu în vreme ce eu verific 
interiorul casei. 

Cu voce joasă, Cam îi spuse lui Annie să vină la el 
după ce toată tevatura avea să se stingă. După care, 
negăsind altceva de făcut, Cam se întoarse la biroul lui 
ca să-şi scrie raportul. Îl sună pe şerif acasă ceva mai 

târziu în acea seară ca să-i relateze descoperirile echipei 
de genişti. Nu fusese o bombă. Dar nu fusese vorba nici 
de un colet FedEx adevărat. Cei de la FedEx nu aveau 
nici o evidenţă a vreunei livrări pe adresa lui Annie, iar 
Cam avusese dreptate în privința orei la care curierii 
se întorceau la sedii ca să-şi întocmească rapoartele 
zilnice. Echipa de genişti desfăcuse pachetul cu ajutorul 
robotului lor într-un loc special amenajat pentru 
dezamorsarea bombelor, echipat cu cele necesare lucrului 
de noapte. Oamenii au găsit înăuntru o cutie obişnuită 
din carton, conținând o cărămidă înfăşurată în material 
plastic cu bule de aer, pentru izolare. Nu existau nici 
un fel de fire, declanşatoare sau ceasuri. Cărămida din 
cutie era cât se poate de banală, părând să fi fost în 
prealabil spălată în motorină pentru a fi curățată de orice 
amprente posibile. Nu se găsiseră nici un fel de urme 
pe pachet, pe banda adezivă sau pe plasticul care încon- 
jura cărămida. Cineva inscripționase însă stratul exterior 
de plastic cu literele BFB în tuş. 

— Şi bănuiți ce reprezintă aceste litere, nu-i aşa, 
domnule locotenent? îl întrebase şeful echipei de genişti 
pe Cam. 

Cam bănuia în mod clar. Mai exact, ar fi putut bănui 
dacă ar fi vrut. 

— Trimite-mi un raport, îi răspunsese el. Şi fă-o cu 
mare discreție, din motive pe care nu le pot discuta acum. 

Auzind povestea, şeriful îi ceru lui Cam să trimită 
un raport la sediul FBI din Charlotte la prima oră a 
dimineții. 

— A fost deja trimis, răspunse Cam. 

Îi povesti apoi lui Bobby Lee despre faptul că Jay-Kay 
venise acasă la Annie şi despre faptul că agentul care o 
escortase întocmise un raport. 

— Cum se face că judecătoarea noastră preferată a 
lăsat pe cineva de la FBI să se joace în computerul ei? 
se miră Bobby Lee. | 

— Judecătoarea este mult mai speriată decât lasă ea 
să se vadă, răspunse Cam. Porcăria asta cu bomba, chiar 
dacă a fost doar o farsă, a speriat-o şi mai mult. Așa că 
nu a mai avut nici o reținere să-i lase pe federali să se 
uite. | 

Ii mai spuse şerifului că va trimite un raport pre- 
liminar către sediul FBI din Charlotte înainte de a pleca 
acasă şi o urmare la raport după ce avea să primească 
concluziile finale ale echipei de geniști. După aceea îl 
sună pe Kenny Cox acasă, dar acesta nu era acolo. Să 
se fi dus la o nouă întâlnire fierbinte cu vreo puicuță sau 
era preocupat de ascunderea unei dube albe undeva, în 
sudul Triboro? Cam fu tentat să-i dea un bip pe telefonul 
mobil, dar, de vreme ce nu existase nici o bombă, chestia 
asta putea aştepta până a doua zi de dimineață. Dispe- 
ceratul forțelor de intervenție instituise deja suprave- 
gherea pe o rază de trei districte în căutarea unei dube 
albe cu sigla FedEx pe ea, dar încercarea avea puţine 
şanse de reuşită. Şoferul avusese cel puţin o jumătate de 
oră la dispoziţie ca să oprească în vreo parcare dosnică, 
să scoată emblemele şi apoi să plece iarăşi la drum, fără 
nici o grijă în afară de vreun ambuteiaj nefericit. 

Cam scrise un raport pentru FBI în care sintetiza 
tot ce se întâmplase şi îl trimise către unitatea lor de 

comunicaţii. Apoi îşi verifică mesageria vocală şi ascultă 
un mesaj de la vecina lui Marlor din Lexington. Femeia 
verificase şi, da, descoperise lipsa unei întregi pagini cu 
cecuri de la sfârşitul seriei curente. Nu descoperise lipsa 
până atunci deoarece ea încă folosea-cecuri de la în- 
ceputul carnetului, căci scria doar câteva din ele lunar. 
Lipseau numerele de cecuri 2497, 2498 şi 2499, ultimele 
trei din carnet. 

Femeia înştiințase banca, iar aceasta o informase că 
numărul 2499, un cec în valoare de cinci sute de dolari, 
fusese încasat în Winston și că aveau să emită un ordin 
de oprire la plată pentru celelalte două cecuri — contra 
unui comision standard, evident. Cam decise să iasă și 
să se ducă undeva să mănânce. Avea să se ocupe de toate 
astea de dimineață. Mai întâi însă voia să treacă pe la 
Annie pe acasă să se asigure că ea era în regulă și să vadă 
dacă Jay-Kay reuşise să descopere ceva în computerul 
ăla. Ajunsese în parcare şi pescuia în buzunar după cheile 
de la maşină când se declanşă pagerul. Era un mesaj 
de la departamentul de operațiuni pe teren. „Sună acasă, 
E.T. — 911“. Ultimele trei cifre care clipeau pe ecranul 
pagerului însemnau că se petrecuse ceva groaznic. 


26 


Cam îşi descuie maşina, se strecură pe scaunul şoferului 
şi folosi telefonul mobil primit de la serviciu. Opera- 
toarea îi făcu legătura cu supervizorul Departamentului 
de Intervenţii, care îl informă că la casa judecătoarei 

Bellamy se descoperiseră, până la urmă, două bombe. 
Cea de-a doua funcţionase, din nefericire, fără greşeală. 

Cam rămase încremenit pe locul lui, simțind cum un 
val de greață îi cuprinde partea de jos a corpului. 

— Domnule locotenent, mai sunteți acolo? întrebă 
sergentul de serviciu. 

Cam îşi regăsi glasul: 

— Da, sunt aici. Judecătoarea... a sărit... 

— O, da, domnule, ea, maşina şi garajul ei. Se pare 
că era o bombă al dracului de mare. Tocmai vreau să-l 
sun şi pe şerif. Vă duceți la fața locului? 

Cam dădu din cap, apoi îşi dădu seama că sergentul 
nu putea vedea gestul. 

— Afirmativ, rosti el cu voce spartă, după care închise. 

BFB* — exact aşa cum promitea mesajul de pe am- 
balajul cărămizii. 


Mâinile îi tremurau şi Cam se trezi brusc că nu mai 
reuşeşte să vadă bine în semiîntunericul din parcare. 
În mod evident, nu era în stare să conducă acum, aşa 
că sună la Departamentul de Intervenţii şi ceru ca o ma- - 
şină de patrulă să îl ducă la fața locului. Se întâlni cu 
maşina pe strada Washington, după care se îndreptară 
către cartierul lui Annie cu luminile şi sirena pornite. 
Ajutorul de şerif care conducea se uită la chipul lui Cam 
şi decise că era mai bine să-şi vadă de şofatul lui. 


* Big Fucking Bomb (engl.), „bombă al dracului de mare“. 
(n.tr.) 

Annie era moartă! Dezastrul apăruse taman atunci 
când ei doi păreau să revină la o viață împreună. Cam 
nu îşi putea stăpâni gândurile sau emoțiile. Se simțea 
acum ca un sloi de gheaţă în interior, şi era nerăbdător 
să ajungă la scena dezastrului şi să facă ceva. În mintea 
lui apăru imaginea unui scaun electric. 

Când au ajuns la fața locului au găsit un adevărat haos 
de lumini albastre. Cam se văzu obligat să se legitimeze 
de două ori şi să treacă de trei cordoane de pază. Adul- 
mecă mirosul dezastrului de peste zid înainte de a-l vedea. 
În aer plutea încă o pală groasă de fum, poluând 
împrejurimile superbe şi acoperind copacii mai mici. 
Casa părea în întregime scăldată în lumină, deşi Cam îşi 
dădu seama că toate ferestrele de pe partea cu garajul 
fuseseră spulberate de suflul exploziei. Mulțimea stătea 
îngrămădită în dreptul garajului sau a locului unde fusese 
garajul deoarece acesta dispăruse complet. Din garaj 
rămăsese doar peretele din capăt, şi nici acesta nu se ținea 
prea bine în picioare. Se vedeau echipe de anchetatori, 
aceeaşi echipă de genişti, pompieri, evident, două ambu- 
lante, una cu luminile pornite, cealaltă cu luminile stinse, 
şi mai mulți poliţişti care se învârteau prin zonă cu 
lanternele aprinse. Legiştii păreau să-și fi stabilit un punct 
de lucru în ambulanţa cu luminile stinse, în vreme ce 
băieții de la EMI se învârteau în jurul celei ale cărei lu- 
mini continuau să se învârtă. Un rănit şi un mort. Nu era 
prea greu să-ți dai seama de asta. 

Şeful operațiunilor de la fața locului era comandantul 
de tură de la Biroul Șerifului, locotenentul Frank Myers. 
Frank lucra la Crimă Organizată. Era un tip masiv, fost 
puşcaş marin, dar făcea parte din categoria uriaşilor 

blânzi care preferau luarea cu binişorul şi era îndrăgit 
de colegi. Cam se îndreptă spre el şi se trezi străbătând 
un strat gros de moloz în vreme ce traversa pajiştea 
întunecată. În acele clipe nu mai gândea nimic, dar 
senzația de groază şi starea de vomă începeau să revină. 
O parte a creierului îi spunea că nu avea ce să caute acolo 
chiar atunci, dar el ignoră avertismentul şi continuă să 
înainteze. Ajunse lângă Frank, care vorbea la telefonul 
mobil. Resturile Mercedesului argintiu al lui Annie se 
topeau fumegând în fața fundaţiei garajului. Frank îl 
recunoscu pe Cam şi încetă abrupt conversaţia. 

— Iisuse, îmi pare al naibii de rău pentru toate astea! 
zise Frank, surprinzându-l pe Cam. 

Nu era ceva ce șeful operațiunilor de la locul unui 
atentat cu bombă i-ar fi spus în mod obişnuit şefului 
MCAT. În acea clipă, Cam observă că mai mulţi poliţişti 
se uitau spre el cu expresii de profundă simpatie, ca şi 
Frank. Atunci îşi dădu seama că era foarte posibil ca 
micul secret dintre el şi Annie să nu fi constituit chiar 
aşa o taină. Pe moment, fu copleşit de cele văzute şi 
auzite, dar apoi realitatea faptelor îl determină să re- 
vină cu picioarele pe pământ. „Dă-o naibii“, gândi el, 
inspirând adânc. „Să trecem peste asta!“ 

— Unde e ea? întrebă cât putu de încet. 

Frank îl trase imediat de o parte. Ceilalți oameni se 
întorceau la treburile lor, dar Cam observă că în jurul 
lor se crea un spațiu tot mai mare de libertate în curtea 
distrusă. 

— Rămăşițele judecătoarei sunt în ambulanța cu 
luminile stinse de colo, zise el. 


217 


Cam se răsuci imediat în direcția indicată, dar 
descoperi că Frank îl prinsese de braț şi nu voia să-i dea 
drumul. Cam fu obligat să se oprească. Se uită la Frank, 
care clătina din cap. 

— Nu te duce acolo, zise el. Păstrează imaginea ei 
aşa cum era când trăia, Cam. 

Cam încercă să se smulgă iarăşi, dar Frank era un tip 
masiv, aşa că renunță, moment în care Frank îi dădu 
drumul braţului şi îşi puse mâna uriaşă pe umărul lui. 
Cam simți cum încep să-i curgă lacrimile. Nu ştia ce să 
facă, aşa că Frank îl răsuci cu blândețe dinspre mulțimea 
de poliţişti şi lumini, şi îl duse către întunericul pajiştii, 
continuând să păşească peste resturi de lemne, sticlă şi 
chiar metal — poate chiar peste fragmente minuscule 
din Annie, aşa cum îşi dădu seama cu groază Cam. 

Al dracului de mare bomba aia! 

După circa un minut, Cam reuşi să-şi vină în fire, 
inspiră adânc de câteva ori şi întrebă ce se întâmplase. 

— Oamenii de la FBI au plecat şi judecătoarea a 
decis că vrea să iasă la o plimbare, răspunse Frank. Brusc. 
A spus că se simte îngrozită în casă din pricina celor 
petrecute. Polițistul din casă l-a informat pe colegul său 
de afară şi pe cei de la dispecerat şi i-a spus judecătoarei 
că se duce să ia maşina ca să o însoțească, Aceasta a 
refuzat şi a zis că se duce ea însăşi la maşină, după care 
i-a cerut să se întâlnească cu ea la poarta din față. 

— Aşadar, el nu s-a dus cu ea? 

Frank ridică din umeri: 

— Era Arnold. Este în anul doi de probă, după ce 
abia şi-a terminat practica. Ea era judecător. A făcut 
ceea ce i s-a cerut. 

„— Şi după aceea? 

— Polițistul de afară era Merriweather. A recepționat 
mesajul, a văzut luminile din curtea din spate aprin- 
zându-se, a văzut-o pe judecătoare străbătând aleea de 
acces şi îndreptându-se către garaj. A spus că vederea sa 
de noapte se dusese dracului din pricina tuturor luminilor 
aprinse, aşa că s-a apropiat de zidul din faţă ca să pună 
câţiva copaci între el şi casă. A auzit uşile garajului 
ridicându-se, crede că a auzit maşina pornind, după care 
nu-şi mai aminteşte nimic. Paramedicii susțin că a fost 
lovit de o bucată din acoperişul garajului. Acum se 
pregătesc să-l ducă la spital. 

— E grav rănit? 

— Izbit bine în moalele capului, răspunse Frank. 
Cine dracu' mai ştie în ce stare e? 

— Şi Arnold? 

— Din punct de vedere fizic, e în regulă. 

Frank îi aruncă lui Cam o privire care îl avertiza pe 
acesta să nu cumva să se ducă la polițist ca să-l ia la 
bătaie pentru că nu se dusese cu Annie la garaj. Căci, 
dacă ar fi făcut-o... 

— Bine, bine, replică Cam, recepționând avertis-. 
mentul din privire. Omul nu greşise cu nimic. 

— Mda, aşa vedem şi noi lucrurile acum. Dacă ar fi 
procedat ca la carte, ar fi trebuit să-l trimită pe omul 
de afară să se uite în garaj, ca să se asigure că nu pândeşte 
nimeni pe acolo. Bineînţeles că nu şi-au dat seama de 
pericol. 

— Ar fi trebuit să-mi dau eu seama, răspunse Cam. 
Indivizii au mai procedat aşa şi înainte. 

— Indivizii? La ce te referi? 

— La diversiune. Noaptea în care au tras asupra casei. 
Un tip pe alee, făcând zgomot, în vreme ce trăgătorul 
opreşte în față și trage pe bune. Același lucru şi aici. 
Livrează o bombă falsă, noi ne aruncăm asupra ei, des- 
coperim că e un fals şi ne demobilizăm. Apoi se petrece 
drama reală. În plus, echipa de genişti a verificat casa, 
dar nici una din clădirile anexe. 

— Ştiu şi eu, Cam... replică Frank după câteva clipe. 

Cam îşi zise că Frank dădea dovadă de obtuzitate, 
dar apoi îşi dădu seama că, de fapt, continua să caute un 
vinovat — în afara lui însuşi, evident. 

— Oricine a făcut chestia asta nu avea de unde să 
ştie că ea o să vrea să plece cu maşina în urma unei toane 
de moment, continuă Frank. 

— Depinde cine e şi cât de bine o cunoștea pe Annie, 
replică Cam. Avusese intenţia să spună „doamna jude- 
cător“, Ezită, dar Frank era un tip complet lipsit de idei 
preconcepute: Eu... noi credeam că reuşisem să păstrăm 
ceea ce se petrecea între noi... oarecum secret. 

Frank îşi plecă privirea spre iarba de la picioare pentru 
câteva clipe. 

— Probabil că nu s-a întâmplat aşa, Cam, zise el. 
Aici nu e ditamai LAPD-ul*, înţelegi? Adică, la naiba, 
doar nu făceați nimic nelalocul lui. Aţi fost căsătoriți pe 
vremuri. Cei mai mulți amici de-ai tăi credeau că era, 


* Los Angeles Police Department — Departamentul de 
Poliție al oraşului Los Angeles. (n.tr.) 

probabil, un lucru bun care ți se întâmpla — un lucru 
bun pentru voi doi. 

— Crezi că nenorocirea asta — Cam arătă cu bărbia 
înspre resturile fumegânde ale garajului care putea 
adăposti trei maşini — e legată de decizia ei de a respinge 
acuzaţiile în cazul jafului de la benzinărie? 

Chipul lui Frank reveni la o morgă tipic profesională: 

— N-am nici cea mai vagă idee asupra cauzei acestei 
porcării, Cam, răspunse el. Înțelegi că nu poți lucra la 
cazul ăsta, da? În plus, în mod clar, este un caz pentru 
federali. 

Cam dădu din cap. Apoi spuse că trebuie să se ducă 
înspre ambulanța cu luminile stinse. Frank îi aruncă o 
privire îngrijorată, apoi încuviință, dar merse într-acolo 
alături de Cam. 

Luminile ambulanţei erau stinse, dar locul gemea de 
criminalişti. Unul dintre oameni îl recunoscu pe Cam 
şi le făcu semn celorlalți. Aceştia închiseră portierele din 
spate şi se dădură înapoi în vreme ce Cam se apropia. 
„Pe toate clopotele iadului“, îşi zise el, „cine naiba nu 
stia de povestea noastră?“ 

Ajunseră în partea laterală a ambulanței şi Frank îl 
lăsă singur pe Cam după ce le făcu semn celor de la me- 
dico-legal să se dea într-o parte. Cam ştia că n-avea să 
deschidă blestematele alea de portiere din spatele vehicu- 
lului. În interiorul ambulanţei luminile erau aprinse, dar 
el nu îndrăzni să privească înăuntru. „Păstrează imagi- 
nea ei aşa cum era când trăia, Cam“, îşi spuse el, amintin- 
du-şi cuvintele lui Frank. Rămase acolo lipit locului o 
veşnicie parcă, sprijinindu-se cu capul de peretele alb 

al ambulanţei. Simţea metalul rece pe frunte şi auzea 
zgomotele activității de anchetare a scenei crimei 
estompându-se. O parte a minții îi spunea că era posibil 
ca el să intre în stare de şoc. Apoi, pe neaşteptate, se 
trezi acolo cu Bobby Lee, care îi înconţură umerii cu 
brațul şi îl îndepărtă cu fermitate de ambulanță şi de 
rămăşiţele pământeşti ale lui Annie Bellamy. 

Îl duseră pe Cam acasă două ore mai târziu. Unul dintre 
medicii de la spitalul ținutului care avea grijă de per- 
sonalul Biroului Şerifului îi dădu nişte pastile şi Bobby 
Lee rămase acolo ca să se asigure că el ia măcar una 
dintre ele, abia după aceea îngăduindu-i lui Cam să 
plece. Când ajunseră, găsiră casa în beznă şi ajutorul 
de şerif care îl condusese se oferi să intre el primul şi 
să aprindă luminile. Cam refuză, pretinzând că prefera 
întunericul. Intră în casă, îi mulțumi colegului pentru 
ajutor şi tocmai se apuca să-şi dezlege cravata când îl 
descoperi pe Kenny Cox stând acolo, în livingul întu- 
necat, cu cei doi câini-lup şezând confortabil de o parte 
şi de cealaltă a fotoliului. În acea clipă Cam îşi dădu 
seama că zărise camioneta lui Kenny parcată în fața casei 
atunci când coborâse din maşină, dar pur şi simplu 
mintea lui nu înregistrase cele văzute. Oricum, mintea 
lui nu înregistra prea multe nici acum, şi Cam observă 
că pastila luată începea să-şi facă efectul. 

— Să înțeleg că ai aflat? zise Cam, desfăcându-și 
centura cu arma şi aprinzând câteva lumini. 

Probabil că vocea lui trădase un amestec de oboseală, 
durere şi efect al chestiei pe care i-o dăduseră medicii, 
deoarece Kenny nu se ridică din fotoliu. Cam avu 
senzația că zăreşte un luciu de sticlă în mâna lui Kenny, 
apoi că aude zgomotul făcut de nişte cuburi de gheață. 
Cam îşi dori şi el chiar atunci un pahar cu băutură, dar 
medicul fusese cât se poate de categoric: nici un fel de 
alcool împreună cu pastilele alea. Se prăbuşi pe unul din 
scaunele din living şi se holbă în gol. 

— Am venit ca să mă asigur că te simți bine, zise 
Kenny. 

— Nu mă simt deloc bine, ripostă Cam. Nici pe 
departe! ţipă el, deşi pastila începea să-şi facă efectul. 
Ca să fiu sincer, sunt surprins până în măduva oaselor 
de cele petrecute. | 

Obişnuiţi cu prezenţa lui Kenny, cei doi câini sesizară 
durerea din glasul lui Cam şi veniră repede până la el, 
înfigându-şi boturile în mâinile lui şi începând să 
scâncească. 

— Nu ştiam că o iubeşti. 

Cam zâmbi şi le ceru câinilor să se aşeze pe jos. 

— Iubire e un cuvînt prea dur, zise el. Dar... 

— Mda. „Dar!“ Te-înţeleg! 

— Mă aud pe mine însumi, replică Cam. Chestia 
asta mă epuizează complet. 

— Un alt lucru pe care l-am auzit, rosti Kenny, este 
că tu crezi că poliţiştii sunt cei care comit porcăriile 
astea. 

— Care porcării? întrebă Cam, oarecum rămas fără 
inspirație. 

Simţea cum un soi de pâclă fierbinte îi înconjoară 
creierul. „Pleacă de aici, pâclă nenorocită!“ îşi spuse 
el. | 

— Scaunul electric. Mesajele de amenințare către 
judecătoare. Şi-acum bomba asta. Uciderea lui Annie. 

„Fir-ai al dracului să fii, Kenny“, îşi zise Cam. Marele 
donjuan! Să-i spună şi el Annie, ca şi cum ar fi fost 
prieteni la cataramă! Închise ochii şi nu mai spuse NIMIC. 
Işi dădu seama că era epuizat şi, în plus, pâcla aia începea 
să prindă contur tot mai mult. 

— Aşa e? 

— Tot ce se poate, Kenny, zise Cam. Ameninţările, 
bomba — toate acestea necesită genul de resurse de care 
dispun doar poliţiştii. 

— Crezi că e posibil să mă număr printre ei? 

— Bineînțeles că nu, răspunse iute Cam. 

„Poate un pic prea iute“, îşi zise el. 

— Uite ce e, Kenny, am avut o.noapte cumplită. Şi 
nu dispun de nici o dovadă. În plus, dintre toți, tu eşti 
mult prea deştept ca să faci astfel de chestii. 

Cuburile de gheață se auziră din nou. 

— Am urât-o pe femeia aia, zise Kenny. Nu, nu e 
bine. De fapt, nu o cunoşteam, nu în sens personal. Uram 
ceea ce reprezenta ea. O uram pentru ceea ce făcea în sala 
de judecată — mie şi altor poliţişti. Asta uram la ea. 

— Dar nu îndeajuns ca să-ți distrugi viața personală. 

— Ucigând un judecător? Nu, nici măcar eu nu sunt 
atât de idiot. 

— Aşa credeam şi eu. 

Cam oftă. 

— Mă bucur să aud asta, șefu, rosti Kenny pe un ton 
neutru. Dar tu continui să crezi că ar putea fi vorba de 
poliţişti? 

Cam se lăsă pe spătarul scaunului şi închise ochii. În 
acel moment nu-i păsa de absolut nimic. Deschise ochii 
când auzi motorul camionetei lui Kenny pornind afară, 
dar apoi îi închise la loc şi se cufundă încet în uitare. 

Se trezi a doua zi de dimineaţă cu o durere de gât. 
Câinii îl lingeau, continuând să fie neliniştiți. Se uită 
la ceas. Ora 1.15. Privi pe fereastră. Afară se vedea 
lumina zilei. Bun, deci nu era dimineață. Fusese bună 
pastila aia. Continua să stea prăbuşit pe scaun în living, 
de unde şi durerea de gât, iar telefonul suna. Dacă ar 
fi răspuns, nu ar fi readus-o pe Annie la viață şi nici 
nu i-ar fi trecut durerea de gât, aşa că decise să ignore 
soneria. Dădu de mâncare câinilor şi îi goni afară prin 
uşița lor de acces în casă, apoi se duse în dormitor, se 
dezbrăcă şi făcu un duş lung şi fierbinte, cu furtunul 
îndreptat spre partea gâtului care îl durea cel mai tare. 
In vreme ce aştepta ca apa fierbinte să-şi facă efectul, 
se bărbieri. Lucrurile păreau să intre oarecum în normal 
taman atunci când centrala termică porni să dea semne 
de oboseală. 

[eşi din baie, se şterse, apoi auzi telefonul cum incepe 
iarăşi să sune. Corect! Venise timpul să se alăture iarăşi 
rasei umane. Era Bobby Lee. Îl întrebă pe Cam cum 
se simţea. Acesta îi spuse că încă trăia, abia se trezise şi 
avea nevoie de o cafea. Şeriful îl informă că urma să 

trimită o maşină după el şi că aveau să se întâlnească 
cu agentul special McLain, dacă şi Cam era în stare de 
asta. Cam replică în mod conştiincios că era în stare. 
Bobby Lee nu părea convins, ca şi Cam, de altfel, dar 
oricum era, probabil, mai bine aşa decât să zacă în casă 
tot restul zilei. Se duse să îşi prepare o cafea şi apoi să 
îşi ia o uniformă curată. 

Când ajunse la birou, constată că McLain era deja 
acolo, alături de şerif, locotenentul Frank Myers de la 
Criminalistică şi şeful echipei de geniști. De la SBI 
participa la întâlnire un căpitan. 

McLain începu discuţia recitând formula standard 
că ei se găseau acolo doar ca să ofere ajutor. Toată lumea 
încuviință. Agenţii federalii erau întotdeauna prezenți 
undeva doar ca să ajute. Continuă prin a declara că nu 
se luase încă nici o decizie privind adoptarea jurisdicției 
federale asupra incidentului cu bombă de la casa 
judecătoarei, deşi probabil că o asemenea decizie urma 
să fie luată curând. Şeriful declară că se aştepta ca 
autoritățile federale să preia în întregime cazul şi că 
oamenii lui erau gata să ofere tot sprijinul posibil. McLain 
anunță că incidentul cu bombă nu era, probabil, legat 
de terorism şi toată lumea se grăbi să aprobe din cap. În 
următoarele zece minute se făcură tot felul de declarații 
similare. Cam se mulțumi, în mare, să stea imobil pe 
locul lui. Se gândea la Annie şi îşi spunea în mod repetat 
că ea nici măcar nu conştientizase ce o loveşte. Acum 
băga cheia în contact, iar în clipa următoare în mintea 
ei nu se mai auzea nimic altceva decât un ecou al 
gestului. 

— Domnule locotenent? întrebă şeriful şi Cam îşi 
dădu seama că ratase o întrebare. 

— Îmi cer scuze, zise el, neştiind cine pusese 
întrebarea. A fost o noapte extrem de lungă. Puneți 
din nou întrebarea, vă rog. 

— Am întrebat, repetă McLain, dacă nu cumva cre- 
deți că atentatul cu bombă a fost legat de acel caz de la 
benzinărie şi de execuțiile ulterioare transmise prin In- 
ternet? 

— Ba da, răspunse Cam. 

— De ce? 

— Ea n-ar fi trebuit să respingă acele acuzații. 

Se lăsă un moment de tăcere stânjenitoare şi Cam 
îşi dădu seama că trebuia să nuanțeze răspunsul: 

— Înainte de acest atentat cu bombă s-au petrecut 
patru lucruri importante, preciză el. Simmonds a dispărut 
şi acum ştim că el a fost executat. Butts a dispărut şi 
acum ştim că a fost cel puţin răpit. Date fiind imaginile 
video, şi despre el se poate presupune că a fost executat. 

— De ce „se poate presupune“? întrebă McLain. 

— Avem cadavrul lui K- “Dog, răspunse Cam. Nu şi . 
pe cel al lui Butts. 

McLain dădu din cap şi îşi notă ceva. 

— Celelalte două lucruri sunt mesajul cu „Iu ur- 
mezi“ transmis judecătoarei prin intermediul unei rețele 
presupuse a fi sigure şi private, apoi atentatul cu armă 
de la casa ei. Aşa că da, cred că acest atentat cu bombă 
reprezintă culmea unui efort de răzbunare. 

— Din partea acestui James Marlor, zise McLain. 


Cam ezită şi îl observă pe Bobby Lee aruncându-i 
o privire de avertisment. 

— Asta a fost presupunerea noastră. Marlor a scăpat 
complet de sub supravegherea noastră, cu o singură 
excepție — o retragere de bani din contul său, petrecută 
cu câteva zile în urmă. 

— Este posibil ca Marlor să fi dispus de ajutoare? 
întrebă McLain. 

Auzind întrebarea, şeriful sări ca ars: 

— Cum ar fi? 

— Cum ar fi din partea poliţiei locale, replică 
McLain. 

Cam observă că şeriful nu păru şocat de idee, ceea 
ce însemna că ei doi discutaseră deja posibilitatea înainte 
ca el să ajungă acolo. 

— Posibil, dar nu şi probabil, zise Bobby Lee. Vreau 
să spun că noi avem aici de a face cu răpire, crimă, 
obstrucționarea justiției, apoi uciderea unui judecător. 
Este o încercare cam mare pentru orice polițist, indi- 
ferent cât de furios ar putea fi el din cauza deciziilor 
luate de justiţie. 

— Oamenii dumitale sunt furioşi din cauza deciziilor 
luate de ea? întrebă McLain. 

— Evident că da, răspunse imediat Bobby Lee. Şi 
eu sunt nervos. Din punctul meu de vedere, ea era com- 
plet deplasată. Dar bineînțeles că asta nu ţine de 
domeniul nostru. Şi, odată ce procurorul general a 
acceptat decizia, noi nu mai aveam ce face. Oamenii mei 
mai bârfesc pe tema asta, dar asta-i tot. 

McLain dădu din cap şi îşi privi notițele: 

— Domnule locotenent Richter, înţeleg că aveai o 

relație personală cu judecătoarea Bellamy? 
„— Da, aşa e, răspunse Cam. 

— Care era natura acestei relații, dacă îmi este în- 
găduit să întreb? 

— Personală, răspunse Cam. 

Bobby Lee se strâmbă: 

— Au fost căsătoriți cu mulţi ani în urmă, domnule 
agent, interveni el. Când locotenentul abia începea 
munca de polițist, iar Bellamy era doar o avocată oare- 
care. Au divorțat şi în ultima vreme au revenit unul la 
celălalt. Între timp, ea a mai avut doi soți. 

— Ce importanță au toate astea? se interesă Cam. 
Credeţi că eu am pus bomba? 

— Nu, domnule locotenent, replică McLain. Dar am 
efectuat nişte verificări. Ştii şi dumneata, chestii de bază. 
Cum ar fi cine ar beneficia de moartea judecătoare. 

— Vrei să spui cine i-ar lua cazurile? întrebă Cam, 
nedumerit. 

— Nu, domnule locotenent. Cine ar beneficia pe 
plan personal. 

Se uită la Cam să vadă dacă acesta pricepe. În mod 
evident uluit, Cam îi răspunse la privire cu o privire, după 
care se uită la ceilalți oameni din încăpere. 

— Da, şi? rosti el. 

McLain se aplecă înainte: 

— De fapt, l-am sunat pe avocatul ei. l-am pus nişte 
întrebări despre averea ei. Ştii ce era trecut în testamentul 
ei, domnule locotenent? 

Cam îşi zise că McLain începea să semene cu un 
ofițer de la Afaceri Interne. Clătină din cap. 

— A avut trei soți, incluzându-mă pe mine, rosti el. 
A divorţat de doi şi unul a murit. Nu a avut copii şi era 
copil unic la părinţi. Habar n-am ce e în testamentul ei. 
De ce aş avea habar? 

— Deoarece eşti unicul beneficiar al averii ei, 
răspunse McLain cu o notă prost mascată de triumf în 
voce. Îşi ridică privirea din însemnările lui: Dumneata, 
domnule locotenent, eşti acum milionar. 

Se opri pentru a spori efectul veştii. 

Cam clipi din ochi. Nu ştia ce să spună. 

— Efectiv milionar, continuă McLain. Să înțeleg că 
este o noutate pentru dumneata? 

— Evident că e, replică Cam. Clătină uluit din cap: 
Nu m-am gândit niciodată la aşa ceva. Cred că am 
presupus... 

— Ce ai presupus, domnule locotenent? 

Cam ridică din umeri: 

— Nu m-am gândit niciodată la averea sau la banii 
ei. Când ne-am separat, ea câştiga mult mai mult decât 
câştigam eu ca detectiv, aşa că ne-am despărțit şi asta a 
fost totul. De fapt, ea s-a oferit să-mi plătească o pensie, 
dar eu am refuzat. Dar bani, testamente, proprietăţi? 
Chestia asta nu s-a ivit niciodată între noi. 

— O chestie valorând peste zece milioane, insistă 
McLain, consultându-şi iar notițele. Înţelegi problema 
noastră, domnule locotenent? 

— Nu, răspunse Cam. Nu înțeleg. Care e problema 
voastră? 

— Motivul, domnule locotenent, zise McLain. James 
Marlor avea motiv să-i omoare pe cei doi suspecți care 

au dat foc familiei sale. Avea un motiv cumva mai slab 
să o ucidă şi pe judecătoare, deşi eventualitatea asta stă 
în picioare. Există indicii că o persoană din interiorul 
sistemului polițienesc joacă, de fapt, acest joc. Aşadar, 
cine ar putea fi acest personaj misterios? Cine ar fi 
beneficiat dacă murea judecătoarea? 

— ar acest cineva aş fi eu? întrebă Cam, de-a dreptul 
stupefiat. 

Nu-i răspunse nimeni. Cam se uită la Bobby Lee, 
care rosti fără glas cuvântul avocat. 

Cam clătină furios din cap: 

: — Uite ce e, domnule agent, să ştii că eşti total de- 
plasat cu povestea asta. Annie Bellamy se vedea cu mine. 
Aş putea descrie ceea ce era între noi ca pe un experi- 
ment extins. Nu existau reguli, înțelegeri şi promisiuni. 
Se opri câteva clipe, apoi reluă: Singurul amănunt 
deosebit era acela că fiecare din noi însemna totul pentru 
celălalt. Că nu ne aveam decât unul pe celălat. Eu nu 
mă întâlnesc cu nimeni, și nici ea nu se întâlnea cu 
nimeni. Era ca un soi de... nu ştiu... ușurare că nu mai 
trebuia ca nici unul din noi să o ia de la capăt cu acelaşi 
joc, aşa cum se întâmplă atunci când cunoşti pe cineva 
nou. 

Nimeni nu scoase vreo vorbă câteva clipe, apoi Bobby 
Lee se aplecă în față. 

— Crezi că voi doi mergeați spre ceva permanent? 
întrebă el. Nu mă refer la căsătorie, dar... 

— La naiba, nu ştiu, răspunse Cam. Şi acum cred 
că nu voi şti niciodată. Dar, ca să-ţi răspund la întrebare, 
domnule agent, nu, nu au am ucis-o pe Annie Bellamy. 

Nu am obiceiuri sau gusturi scumpe. În esență, dispun 
de toți banii de care am nevoie şi nu am pe nimeni în 
grijă sau cui să las banii mei. Conduc o maşină cu ade- 
vărat veche și o camionetă uzată. Trăiesc în suburbii, 
într-o casă modestă, cu două dormitoare. Nu joc jocuri 
de noroc. Nu iau droguri. Nu poftesc după băieți tineri 
sau după animale. Cea mai bună chestie în relația mea 
cu Annie era aceea că relația era singurul lucru dintre 
noi, înţelegi? 

McLain dădu încet din cap şi Cam observă cum toată 
lumea din jurul mesei se relaxează. 

— Atunci trebuie să aflăm cine a făcut porcăria asta, 
zise agentul cu tărie, ca şi cum totul ar fi fost stabilit. 
Bun! Am discutat cu cei de la ATF — probabil că ei 
vor prelua ancheta privind atentatul cu bombă. Domnule 
şerif, vom avea nevoie de declaraţiile voastre, de dovezile 
strânse — ştii şi dumneata, ca de obicei. 

Bobby Lee îi spuse că va primi tot sprijinul necesar. 
McLain se oferi să pună cap la cap informațiile lui cu 
informațiile lor pentru că, în opinia lui, Marlor continua 
să fie principalul suspect. Cam rămăsese pironit locului, 
oarecum amuzat de cât de repede trecuse McLain la 
alte lucruri după ce, practic, îl pusese pe el în fața unei 
acuzaţii de crimă. Bobby Lee îi făcu un semn şi amândoi 
se scuzară şi îi lăsară pe ceilalți să discute. leşiră afară 
în anticameră. 

— Îmi cer scuze pentru porcăria aia, zise şeriful. 
McLain mi-a explicat că au discutat cu avocatul şi că 
acesta nu te cunoştea. Voia să vadă cum o să reacționezi. 
Dacă te face să te simți mai bine, a spus că el, unul, crede 

că toată povestea asta este o porcărie, dar era obligat să 
parcurgă toți paşii ceruti. 

— Interesant, zise Cam. Aproape că mă convinsese, 
Ce vreți să mai facă MCAT acum? 

— Hai să procedăm astfel: îi vom lăsa pe federali 
să-şi înceapă propria investigație şi ne vom asigura că 
toată lumea știe că ei conduc spectacolul. După aceea, 
vom găsi noi ceva de făcut. 
© Cam dădu din cap. Ştia că fiecare din ei doi se 
implicase serios în ceea ce se întâmpla acum. Cam se 
implicase personal, şeriful, profesional. | 

— Cine va aranja înmormântarea? întrebă şeriful. 
Cam clipi din ochi. 
— Cred că sarcina asta îmi revine mie, răspunse Cam. 

La o săptămână după înmormântarea lui Annie, Cam 
se întâlni cu avocatul ei, un oarecare domn ]. Oliver 
Strong, care îi confirmă că ea îi lăsase toată averea, mai. 
puţin câteva fonduri destinate operelor de caritate, 
bisericii şi menajerei ei. Cam întrebă cum decurgea 
procesul. Strong îi spuse că, în calitatea lui de executor 
testamentar, avea să lichideze toate proprietățile şi, în 
cele din urmă, să-i trimită lui Cam un cec, minus 
cheltuielile legale şi impozitele. Totul avea să dureze o 
vreme — poate câteva luni — din cauza reparațiilor 
proprietăţii şi apoi vânzării ei, dar Annie făcuse o 

grămadă de bani şi îşi încredințase fondurile experților 
în plasamente financiare, aşa că proprietatea imobiliară 
nu reprezenta, de fapt, cea mai mare felie din plăcintă. 

Întrebă dacă şi Cam voia să se implice în procesul de 
lichidare sau dacă nu cumva voia să-l gestioneze de unul 
singur. Cam îi spuse că nu dorea să se implice. Avea o 
singură întrebare: când fusese întocmit testamentul? 
Strong părea să fi anticipat întrebarea, iar răspunsul lui 
îl surprinse pe Cam: la un an după divorțul lor. De atunci 
singurele schimbări fuseseră banii pentru operele de 
caritate şi fondul pentru menajeră, iar aceste anexe 
fuseseră adăugate cu trei ani în urmă. Altfel, ea nu 
schimbase niciodată testamentul pe care îl întocmise 
după căsătoria cu Cam. Strong îi mai spuse că ea adău- 
gase o clauză conform căreia, atunci când avea să se 
retragă din poliție, Cam urma să primească o rentă 
viageră din averea ei. Ea îi povestise odată lui Strong 
că era vorba de pensia pe care ea ar fi trebuit să o plă- 
tească, de fapt, cu atâția ani în urmă. Strong nutrea 
sentimentul că această clauză continua să fie operațională 
chiar dacă Annie murise. 

Pornind înapoi către sediu, Cam se întrebă dacă ar 
fi trebuit să le povestească federalilor despre momentul 
întocmirii testamentului. Decise să-i dea dracului; 
probabil că ştiau deja acest amănunt. În mod clar, nu 
se punea problema ca el şi Annie să fi revenit împreună 
şi ea să-şi fi schimbat testamentul în favoarea lui. Poate 
că toate astea nu erau decât modul prin care Annie căuta 
să-şi răscumpere infidelitatea inițială. Încercă să uite de 
istoria aceea. Într-o bună zi, avea să se trezească cu un 


234 


cec în cutia poştală şi asta ar fi fost tot. Bănuia că im- 
pozitele vor reține o halcă enormă din toată averea, 
dar, indiferent de sumă, el tot ar fi preferat să o aibă îna- 
poi pe Annie decât o cantitate oarecare de bani. Pro- 
funzimea sentimentului nutrit faţă de ea continua să îl 
surprindă. Pensie alimentară pe viaţă! Însemna, totuşi, 
ceva. 

Pe drumul către birou se opri la o toaletă pentru 
bărbaţi şi intră într-un separeu. Era gata să iasă când 
în toaletă intrară alți doi bărbați ca să folosească pisoarele. 
Cei doi vorbeau între ei — despre el. Cam recunoscu 
o voce ca aparținându-i locotenentului Frank Myers. 
Cealaltă voce îi era necunoscută. 

— Zece milioane de dolari? întrebă celălalt bărbat. 

— Asta e cifra pe care am auzit-o, răspunse Myers. 
Vrăjitoarea aia comunistă i-a lăsat totul. Chiar aşa. Casa 
singură valorează câteva milioane, chiar şi cu stricăciunile 
produse garajului. 

— Credeam că ea ne urăşte pe toți, mari şi înalți 
sau MICI Şi graşi. 

— Se pare că nu şi pe Richter. Ştiai că au fost căsă- 
toriți cu multă vreme în urmă, nu? Se zvoneşte că ea a 
început să calce pe de lături atunci când a dat de sume 
grase de încasat ca avocat; el a descoperit şi a părăsit-o. 

— Măcar atâta lucru să fi făcut, interveni celălalt. 
Şi ea îi plătea pensie? 

— Cine ştie? Oricum o face acum. 

Se auzi zgomot de apă trasă, apoi de şervețele de 
hârtie rupte din suportul lor. 

— Ar trebui să-şi facă bagajele, înţelegi? zise Myers. 
Am fost acolo în noaptea aia. Oricare ar fi fost tonul 
ei în instanță, ea însemna mult pentru el, iar acum a 
ajuns în pământ. Cred că l-a distrus. Poate mai mult 
decât îşi dă el seama. 

— Mda, am auzit că unii din tipii de la MCAT susţin 
același lucru. A ajuns un cadavru umblător. Blestematele 
de femei sunt în stare de aşa ceva! Dar dacă ar demisiona 
acum, şi-ar pierde pensia. 

— Şi de ce i-ar mai păsa de o nenorocită de pensie 
de polițist? Îl aşteaptă nişte bani adevărați de încasat. 
Doar dobânda anuală la zece milioane ar fi... cât, de 
şapte sau de opt ori pensia lui? Şi, din câte am auzit, 
oricum MCAT e pe ducă. 

— MCAT ar trebui desființat, întări celălalt băr- 
bat. Cam recunoscu vocea în sfârşit — era sergentul 
McMichael, de la echipa SWAT: Nişte nenorociţi de 
cowboy, mergând tot timpul ca civilii, conducând maşini 
tari şi sugând toate fondurile suplimentare. Îi scot pe 
oameni din sărite. Toate luminile pe ei şi, de obicei, nu 
fac nici cât o ceapă degerată. La ce naiba e nevoie de ei? 

Cam nu apucă să audă răspunsul lui Myers, deoarece 
poliţiştii ieşiră din toaletă. Rămase locului câteva clipe. 
Ideea de a demisiona nu-i trecuse nici o clipă prin minte. 
Presupusese că se va întoarce la lucru, la conducerea 
MCAT, la hăituirea infractorilor. Era polițist. Cu asta 
se ocupa el. Ce altceva să facă? Dar Myers avea, bine- 
înțeles, dreptate în privința banilor. Din punct de vedere 
financiar, putea pleca de acolo a doua zi fără să mai 
întoarcă privirea. 

leşi din separeu şi se spălă pe mâini. Se holbă la chipul 
lui din oglindă. Slăbise în ultimele două săptămâni şi 
fața lui era încă răvăşită. Ar fi trebuit să se tundă. Uni- 
forma nu era impecabilă, cum ar fi trebuit să fie. Îşi 
cheltuise mult timp şezând pierdut şi privind în gol, şi 
ştia că oamenii lui discutau pe la spatele lui. Chiar şi 
Kenny păstra distanța, ceea ce îl făcea să se simtă ca şi 
cum şi-ar fi pierdut un al doilea prieten. Poliţiştii nu 
ar fi trebuit să aibă prieteni, dar aveau, în sensul în care 
ajungeau să depindă unul de celălalt şi să-şi contopească 
minţile şi reacțiile, mai ales în situații periculoase. Dacă 
prietenia însemna încredere, atunci poliţiştii aveau 
prieteni. Însă el continua să creadă că era posibil ca în 
ceea ce se întâmplase să fie implicați poliţişti. Nu Kenny, 
bineînțeles, şi cu siguranță nu în atentatul cu bombă. Dar 
în execuţia celor doi nemernici? Termină să se şteargă 
pe mâini, scoase telefonul mobil şi îl sună pe avocat. 

— Chestia asta o să valoreze cu adevărat zece mili- 
oane de dolari? întrebă el. 

— Mai mult de atât, cred, depinzând de prețul pe 
care îl obținem pe proprietatea imobiliară, răspunse 
avocatul. Nu ai fost căsătorit, aşa că Fiscul şi autoritatea 
statală vor lua o halcă destul de mare. Cu toate astea... 
vom vedea probabil patru milioane şi jumătate sau cinci 
net, poate mai mult, depinzând de starea pieţei. 

„Vom vedea, îşi zise Cam. „De-acum sunt banii noştri, 
nu?“ 

— Te gândeşti să demisionezi? întrebă avocatul. 

„Lisuse“, exclamă Cam în gând. „Chiar discută toată 
lumea!“ Începea să se simtă puțin ridicol, aşa cum stătea 

într-o toaletă pustie şi vorbea la telefonul mobil. Dar 
cel puțin avea parte de ceva intimitate. Sau nu? 

— Păi..., începu el. 

— Eu aşa aş proceda, îl întrerupse avocatul. Să-ţi 
spun ceva, domnule locotenent. Şi avocaţii bârfesc, 
înţelegi? O facem la fel de mult ca şi poliţiştii. 

„Nu zău“, îi replică Cam în gând: 

— Şi? | 

— Şi, în fine, am auzit unele zvonuri legate de 
posibila implicare a poliţiştilor în execuțiile alea arătate 
pe Internet — chestia aia cu scaunul electric. 

— Eşti avocat, zise Cam. Cu siguranță nu pui mare 
bază pe zvonuri, nu? 

Avocatul izbucni în râs: 

— Ba bineînțeles că da, doar că nu şi în instanță. 
Sunt însă obligat să mă minunez. Chestii cu fum şi foc... 
Povestea cu scaunul a fost nouă şi senzaţională, dar şi 
înainte au mai circulat poveşti despre poliţiştii de la 
Biroul Şerifului care se ocupă cu astfel de afaceri. 

Cam auzise acele poveşti, dar nu le luase niciodată 
în serios, le considera doar nişte simple invenții: „Sunt 
complet nevinovat, onorată instanță. Poliţiştii ăştia mi-au 
înscenat totul“. Acum însă nu mai era atât de sigur. 

— Şi crezi că aşa ceva s-ar putea extinde şi la ceea 
ce a pățit judecătoarea Bellamy? îl întrebă el pe Strong. 

— Nu prea era iubită de comunitatea oamenilor care 
aplică legea, iar în această comunitate pot include mai 
mulți avocați. 

— Asta-i o tâmpenie, ripostă Cam. 

— În legătură cu Bellamy şi relația ei neplăcută cu 
oamenii care aplică legea? 

— Nu, aici te susțin. Nici ea nu prea nutrea respect 
pentru poliţişti. 

„Și nici pentru avocații apărării“, continuă el în gând. 
„Îi numea mâncători de rahat.“ 

— Evident, replică avocatul. În firma noastră sunt 
trei avocați specializați în drept penal. ştia chiar că o 
iubeau. Am avut un alt avocat aici care s-a dus să lucreze 
în biroul procurorului general. El nu o iubea. Dar nu 
la asta voiam să ajung. 

Cam începea să obosească, mai ales că se vedea obli- 
gat să constate că tipul nu prea se plia pe ceea ce gândea 
el. 

— Adică? întrebă el. 

— Nu te simți ofensat, domnule locotenent — eu 
încerc să te ajut. Gândeşte-te aşa: dacă poliţiştii comit 
porcăriile astea şi au avut suficient curaj să arunce în aer 
un judecător, care este următoarea țintă logică, presu- 
punând că există una? 

— Mă dau bătut, spuse Cam. 

— Păi, tu ai fi, domnule locotenent, nu? 

Cam clipi din ochi de surprindere. 

— Deoarece dacă sunt implicați polițiști, continuă 
avocatul, atunci este de aşteptat ca, dintre toți oamenii, 
dumneata să iei cel mai abitir urma lor. Au ucis pe cineva 
care ţi-a fost suficient de apropiat ca să-ți lase moştenire 
averea. Din acest moment povestea asta devine extrem 
de personală. 

— Banii nu transformă povestea în ceva personal, 
ripostă Cam. 

„— Nu la asta m-am referit, replică avocatul. 

— Aici, în Biroul Şerifului, noi nu urmăm nişte 
agende personale, zise Cam. Bobby Lee ne-ar trage pe 
roată pentru aşa ceva. În plus, suntem extrem de ocupați. 

— Fii serios, domnule locotenent, replică Strong. 
Ştiu că eşti obligat să spui asta, dar suntem amândoi 
băieţi din Sud. Nu ai văzut niciodată poliţişti luând 
lucrurile în nume personal? Îmi vine greu să cred aşa 
ceva. Nevastă-mea s-a rățoit la un ajutor de șerif cu un 
an în urmă şi a încasat cinci amenzi în următoarele 
trei luni — toate de la alte ajutoare de șerif. Ca şi cum 
ăştia întocmiseră o listă sau ceva asemănător. Dacă în 
spatele acestor execuţii sunt poliţişti, ar trebui să-şi facă 
griji în legătură cu tine acum. 

— În afară, bineînțeles, de cazul în care şi eu fac parte 
din acest pluton de execuție, zise Cam, hotărât să închidă 
subiectul. 

— Bunule lisuse, Hristoase! Domnule locotenent, 
nici măcar nu vreau să aud aşa ceva. 

— Exact, rosti Cam. Deoarece totul e o porcărie. 
Este un zvon lansat de agenții federali, deoarece nu reu- 
şesc să-l găsească pe suspectul principal. Ascultă, orice 
poliţist ştie că uciderea unui judecător înseamnă asmu- 
țirea federalilor. Tipii ăştia ştiu să fie al naibii de buni 
când vor, aşa că şansele de prindere sunt şi ele mari. În 
acest stat, crima premeditată se pedepseşte cu o condam- 
nare la moarte. Sau, în cel mai bun caz, cu o condamnare 
pe viață fără posibilitatea de eliberare condiționată. In 

plus... puşcărie pentru un polițist? Acul seringii cu otravă 
este de preferat. Lucrurile nu se leagă cap la cap. Pur şi 
simplu nu se leagă. Poate că o urau, dar nici un polițist 
pe care îl cunosc eu nu şi-ar asuma un asemenea risc. 

— Bine, domnule locotenent, te-am înțeles. Dar, dacă 
aş fi în locul tău, eu m-aş gândi serios la o excursie de 
un an în jurul lumii. La naiba, ia-ţi concediu fără plată 
dacă nu vrei să demisionezi! Dar pleacă din oraşul ăsta 
pentru o vreme. Eu asta aş face în locul tău. 

— Nu eşti în locul meu, zise Cam pe un ton cât putea 
de amabil. Dar mulţumesc pentru grija arătată. 

Închise telefonul. Un alt locotenent intră în toaleta 
bărbaților, dădu din cap înspre Cam şi murmură formula 
standard de părere de rău pentru pierderea suferită. 
Acesta îi mulțumi şi se îndreptă spre birourile MCAT. 
Îi ceru lui Sue să-i programeze o întâlnire cu Bobby 
Lee. Îi spusese ce trebuia să-i spună avocatului, anume 
că întreaga poveste era o porcărie. Avea unele rezerve 
în privința asta, dar în acel moment prefera să-şi păstreze 
rezervele pentru sine însuşi. În plus, avocatul venise cu 
o idee la care Cam nu se gândise: un concediu de odihnă. 
Mai erau multe de făcut până la reglementarea situației 
testamentare lăsate de Annie, şi o grămadă de căpuşe 
guvernamentale aveau să încerce să sugă cât mai mult 
din averea ei. Un concediu de odihnă ar fi putut să-l 
ajute să scape de ele. 

Sue îl sună şi îi spuse că şeriful îl putea primi peste 
un sfert de oră. 

— Am primit un raport preliminar în privința aten- 
tatului cu bombă, rosti şeriful, cu o mutră sumbră, după 
ce Cam luă loc. O bombă al dracului de mare! 

— Cred că ştiam asta, zise Cam, amintindu-și dimen- 
siunile distrugerilor. 

— Da, dar a fost o bombă mai mare decât era nevoie, 
ceea ce înseamnă că persoana care a plantat-o nu ştia ce 
face. Se pare că a fost C-4, dintr-o serie relativ veche, 
furat probabil dintr-un depozit al Gărzii Naţionale cu 
vreo zece ani în urmă. | 

— De unde se ştie că e atât de vechi? 

— De zece ani se plantează materiale de urmărire 
în explozibilii militari moderni, astfel încât sursa explo- 
ziei să poată fi identificată pe baza reziduurilor. Bomba 
de acum nu a lăsat reziduuri. Laboratorul ATF spune 
că individul a folosit de cinci ori mai mult C-4 decât 
era nevoie, ceea ce înseamnă că era un amator. 

„Sau un atentator extrem de furios“, îşi zise Cam. 

— Este o nuanță care n-are nici o importanță pentru 
judecătoare, comentă el cu glas tare. 

Şeriful dădu din cap a încuviințare. 

— M-ai căutat, zise el, uitându-se la ceas. 

— Aş vrea să solicit un concediu, zise Cam. 

Şeriful ridică din sprâncene. 

— Pentru cât timp? întrebă el. 

— Un an? 

Şeriful îşi făcu repede o însemnare pe carnețelul lui 
mereu gata de folosire. 

— Dacă este vorba de un concediu real, şi nu de o 
trimitere la vreo instruire sau ceva de genul ăsta pe 

care s-o fi făcut eu, va trebui să fie fără plată, zise el. În 
plus, nu-ţi pot garanta menţinerea poziției de şef al 
MCAT până la întoarcere. 

Cam dădu din cap. Anticipase toate astea. 

— Voi sta până îmi găsiți un succesor la MCAT, 
bineînţeles, zise el. Ca să pot preda ștafeta cum trebuie. 

— Probabil că nu va fi nevoie, replică şeriful. Kenny 
Cox este deja înscris de ceva vreme pe lista de reco- 
mandări pentru poziția de locotenent. Nu este el can- 

„ didatul logic? 

Cam dădu iarăşi din cap. Bineînţeles că era. Jar nevoia 
lui de răzbunare oricum dispăruse. 

— Să te întreb ceva, domnule locotenent, zise şeriful. 
Faci asta din pricina purcoiului de bani care te aşteaptă? 

Cam clătină din cap: 

— Nu chiar, răspunse el. În plus, avocatul spune că 
va fi nevoie de luni de zile până la reglementarea situației. 
Aşadar, nu, nu e vorba de bani. 

— Atunci ți-aş recomanda să te mai gândeşti, zise 
şeriful. Şi spun asta pentru că eşti polițist din cap până 
în picioare. Şi aş mai adăuga eu, unul foarte bun. Nu mi 
te imaginez ocupându-te de grădinărit, de predat la. 
şcoala din cartier sau de vândut proprietăți imobiliare. 
Eşti poliţist de foarte multă vreme, iar dacă renunți 
aşa uşor, vei ajunge să te întrebi cine şi ce mama naibii 
eşti, iar asta conduce prea adesea la o rețetă de salvare 
care are drept principal medicament un pistol Smith 
& Wesson. 

— Dar nu renunţ, protestă Cam. Am doar nevoie de 
un răgaz de gândire. lar oamenii mei merită un şef 

permanent şi un locotenent care se concentrează la 
muncă. Eu nu mai sunt capabil de aşa ceva acum, şi nici 
nu pot prevedea când voi mai fi. Îmi pare rău, dar ăsta 
este adevărul. 

— Femeia aia ura poliţiştii, zise şeriful. Mă chinui 
din răsputeri să împac profunzimea sentimentelor tale 
cu modul în care ea ne trata. Pe toți. 

— Poate că asta era imaginea ei publică, atitudinea 
ei de avocat, zise Cam. În fond, pentru chestia asta a 
devenit faimoasă, aşa că şi-a menţinut imaginea. 

— N-am avut intenția să bârfesc, rosti şeriful în grabă, 
ridicându-şi mâinile în sus. Nu e absolut deloc treaba 
mea. Făcu o pauză: Doar atunci când povestea afectează 
performanțele ofițerilor mei. 

Cam încuviință. Moartea bruscă a lui Annie îl 
afectase, cu siguranță, deşi sentimentul iniţial de pierdere 
irecuperabilă se transformase într-o mânie rece şi într-o 
şi mai mare hotărâre de a descoperi cine comisese o ase- 
menea porcărie. Bobby Lee părea să-i citească gândurile: 

— Trebuie să-ţi mai spun că nu te poţi apuca să 
faci pe şeriful singuratic, îl avertiză el. Dacă îți iei con- 
cediu de odihnă, orice legătură cu Biroul Şerifului în- 
cetează, oficial şi neoficial, până când revii la lucru. 
Legitimația şi arma ta rămân la mine. Aşa trebuie. 

— Da, bineînţeles, zise Cam, rostind prima minciună 
din acea dimineață. | 

Șeriful se uită câteva clipe lungi pe carnețelul din 
faţa lui: 

— Bine, rosti el în cele din urmă. Atunci cred că îți 
voi îndeplini cererea. Scrie ceva oficial — ceva simplu, 


244 


fără discursuri, doar spune că „din motive personale etc.“. 
Adu-mi hârtia astăzi până la ora de terminare a pro- 
gramului. 

— Da, domnule. 

Șeriful ezită: 

— Ai armele tale acasă, nu? 

Cam dădu din cap. Ce poliţist nu le avea? 

— Bine, atunci. N-aş vrea să rămâi complet desco- 
perit. | 

— Credeţi că o să am nevoie de arme? întrebă Cam. 

Şeriful păru să-şi aleagă cuvintele cu o mare grijă: 

— Dacă ai dreptate în privința existenței unui pluton 
de execuție aici în oraş, s-ar putea să ai nevoie, răspunse 
el. Am să mă ocup de chestia asta în felul şi la momentul 
alese de mine. 

— Cu alte cuvinte, replică Cam, trebuie să-mi păzesc 
spatele. 

— Şi faţa, domnule locotenent. 

„Ce uşor“, îşi zise Cam, urcând scările. Însă oare ce 
avusese de gând şeriful să spună prin ultima parte a 
discursului său — „în felul şi la momentul alese de 
mine“? Brusc, avu senzația că ştie. 

La ora 7.30 în acea seară, îmbrăcat cu blugi şi tricou, 
Cam şedea pe veranda casei sale cu un pahar de scotch, 
ca un polițist eliberat de sarcini. Cei doi câini ciobăneşti 
traversaseră pârâul ca să vâneze iepuri pe teritoriul fermei 
Holcomb abandonate din spatele casei lui. Şeriful 
avusese dreptate în privința unui lucru: Cam se simţise 
complet descoperit atunci când traversase parcarea către 
maşina lui, încă în uniformă, dar fără armă, insignă şi 

legitimaţie. Din punct de vedere tehnic, rămânea un 
angajat al Biroului Şerifului, dar, în mod cert, nu mai 
era un polițist operațional. 

„Şi acum vine partea interesantă“, îşi zise el. Şeriful 
îi spusese că nu poate să ancheteze pe ghicite în cazul 
execuțiilor transmise prin Internet sau al atentatului 
cu bombă. Bun, deci n-avea de gând să întreprindă nimic 
în sensul ăsta. Federalii erau la conducere, iar lor nu le 
plăceau nici un fel de interferenţe din exterior. Probabil 
avea de gând să supravegheze îndeaproape modul în 
care câțiva poliţişti ar fi fost capabili să formeze un grup 
de răzbunători. lar dacă acesta era adevărul, de câtă 
vreme se petreceau astfel lucrurile? In fond, nu încălca 
nici o promisiune. Era vorba, mai degrabă, de o anchetă 
ştiinţifică. Corect. 

Inspectă dealul întunecat în căutarea potăilor şi apoi 
auzi cum pocneşte o scândură pe verandă, în spatele lui. 
Se întoarse şi văzu un bărbat masiv, îmbrăcat cu o uni- 
formă de ajutor de şerif şi ochelari de soare extrem de 

mari păşind pe verandă cu un pistol de calibrul .45 la 
fel de mare în mână. 

— Bună seara, rosti Cam cât putu de calm, ținându-și 
mâinile la vedere. 

Se întrebă de ce intrusul își păstra ochelarii la ochi 
când afară era deja aproape beznă, dar apoi îşi dădu 
seama când individul îndreptă arma spre el. 

— Ce dracu, gata cu totul? întrebă Cam într-un 
târziu. 

— Ascultă-mă, rosti bărbatul. Avea o voce educată, 
în care se ghicea o nuanță discretă de autoritate: Con- 
cediul tău de odihnă? Va trebui să pleci. Undeva departe 
de aici. În Europa ar fi bine. În Orientul Îndepărtat ar 
fi şi mai bine. Dar, oricum, undeva departe. Făcu o pauză: 
Mă asculti, domnule locotenent? 

— Am auzit ce ai spus, răspunse Cam, păstrându-şi 
mâinile la vedere, chiar dacă cea mai apropiată armă se 
găsea în dulapul din vestibul. Dar nu cunosc motivul. 
Cine naiba eşti? Despre ce e vorba aici? 

— E vorba despre plecarea ta într-o lungă călătorie, 
zise omul, păstrându-şi vocea calmă, perfect stăpân pe 
sine, ca şi cum îndreptarea armei către alt polițist ar fi 
însemnat o chestiune de rutină pentru el. Acum eşti 
bogat, așa că poți pleca unde vrei. O croazieră pe ocean, 
poate. Una îndelungată — în jurul lumii. Cel mai 
important însă e să pleci. Cu cât mai repede, cu atât mai 
bine. 

— Şi dacă nu o fac? întrebă Cam. 

— Nu ai de ales, domnule locotenent. Ai doar două, 
opțiuni. Una e să pleci. Cealaltă presupune ca toată lumea 
să îmbrace uniforma de gală, să organizăm o paradă 
militară, cu cimpoaie care cântă marşuri funebre. Sunt 
convins că pricepi. 

— Chestia asta se petrece din cauză că am sugerat 
că este posibil ca poliţiştii să fi omorât acei suspecți? 
Poliţişti care se ocupă de execuţii pe scaune electrice 
improvizate? 

— Se spune că eşti deştept. Acum dovedeşte că lumea 
a avut dreptate. Pleacă! 

— Dar cine sunteți voi? 

Bărbatul pocni din buze a dezamăgire: 

— Acum dovedeşti că toată lumea s-a înşelat. Poate 
că nu eşti deloc deştept. Gândeşte-te, domnule loco- 
tenent! Foloseşte-ţi creierul! Spre tine se îndreaptă o 
grămadă de bani. Nu va trebui să mai munceşti. Nu va 
mai trebui să fii polițist, să-ți murdăreşti mâinile cu toate 
scursurile, să mături gunoaiele de pe străzi noapte de 
noapte. Poţi face ce vrei. Te poţi duce unde vrei. Poţi 
avea ce femeie vrei. Câte o femeie nouă în fiecare noapte. 
Îți poţi cumpăra un Mercedes nou-nouțţ, în loc de 
vechitura aia pe care o conduci acum. Cea cu fire verzi 
la aprindere? Ce naiba îți mai pasă ție de aplicarea legii 
în nenorocitul de ținut Manceford? 

— Crima e crimă, sergent! zise Cam, observând 
pentru prima dată petlițele omului. 

Însă nu era din ţinutul Manceford — era prea burtos. 
Bobby Lee l-ar fi luat la maratoane de opt kilometri 
cu el. În acelaşi timp, nu credea că omul ar fi împuşcat 
un alt polițist. Fusese trimis să-l avertizeze. „Eşti sigur 
de asta?“ întrebă o voce subțire din străfundurile minții 
lui. 

— De crimă se poate vorbi în cazul ființelor umane 
decente, domnule locotenent. În cazul indivizilor aflați 
în relații bune cu restul rasei umane. Nu în cazul 
nenorocitilor ălora doi. 

— Judecătoarea Bellamy nu putea fi socotită un gunoi 
uman, ripostă Cam. 

Voia ca individul să continue să vorbească, să îşi 
imprime vocea acestuia în memorie şi să memoreze 
trăsăturile faciale care se vedeau sub ochelari. Ceva din 
fața omului nu părea în regulă — era prea albă, ca fața 
unui individ care lucrează doar la birou, nu ca a unui 
ajutor de şerif care face teren. 

— Judecătoarea Bellamy era un facilitator, domnule 
locotenent! rosti omul. Unul dintre acei judecători care 
fac viața de pe străzi posibilă și profitabilă. A lăsat doi 
criminali care şi-au mărturisit crima să plece liberi din 
sala de judecată, şi a mai fost şi mândră de chestia asta. 
Şi tu ştii ce se spune despre mândrie, nu? Apropo, se zvo- 
neşte că federalii te anchetează pentru atentat. Cu banii 
ăia... E adevărat? Chiar fac asta? 

— Cine ştie... răspunse Cam, devenind tot mai 
neliniștit. Îşi aminti ce spusese despre Will Guthridge 
şi despre presupunerile privind imunitatea poliţiştilor: 
După cum vezi, sunt încă aici. 

— Şi asta este adevărata problemă, domnule loco- 
tenent! Asza e problema. Vrem să pleci. Pe calea uşoară 
sau pe cea grea. 

— Ce înseamnă acest „noi“, sergent? [i-ai lăsat roba ` 
şi cagula Ku Klux Klan acasă în noaptea asta? 

Omul se mulţumi să izbucnească în râs: 

— Ascultă, spuse el. Nu vrem să ne punem cu tine, 
domnule locotenent. Ne pare rău pentru pierderea ta 
şi pentru toată fericirea aia pe care nu o mai ai. Între 
timp însă, pleacă în călătorie, bine? Şi fă-o lungă de tot. 

— Ca în „pleacă dracului de aici şi vei trăi mult mai 
mult? 

— Ai priceput, zise individul. 

Arma lui tremura, şi Cam auzi camera cartuşului 
alunecând în față şi închizându-se. Nu conştientizase 
că pistolul nu fusese armat. Se concentrase, practic, doar 
asupra acelei găuri negre. Acum cartușul era introdus 
pe țeavă, camera închisă şi arma îndreptată fix spre el. 

— Toată lumea va înțelege, reluă individul. Femeia 
ta e moartă, nu te mai interesează nimic din munca de 
polițist şi, brusc, te trezeşti cu mai mulți bani decât are 
Dumnezeu. Îţi faci bagajele şi pleci în noaptea deşertică, 
iar totul va avea logică. În plus, aici este toată poanta, 
domnule locotenent: fie îți aranjezi tu întreaga tărăşenie, 
fie ţi-o aranjăm noi. Încetă să mai vorbească vreo câteva 
secunde, apoi reluă: Şi acum la revedere. 

Omul păşi înăuntrul casei lui Cam. Acesta auzi câinii 
lătrând undeva, pe deal, şi îi înjură în gând. Aşteptă până 
când auzi ușa din față închizându-se, apoi străbătu în 
fugă casa. Auzi afară un motor puternic de maşină. Dădu 
draperia la o parte şi zări ceea ce părea să fie o maşină 
de poliție nemarcată țâşnind din sptele casei. Încercă să 
zărească numărul sau indicativul ținutului, dar luminile 
plăcuței fuseseră stinse. Nici măcar în dreptul felinarelor 
nu se zăriră nici un fel de numere strălucind în alb. 

„Bun“, îşi zise el, „în mod clar nu e din ținutul Man- 
ceford.“ Să fi fost însă vorba de un polițist adevărat? 
Oricine poate face pe polițistul în zilele noastre. 

Începând să se plimbe prin propria casă, îşi dădu 
seama că inima îi bătea de două ori mai repede decât 
era normal. Apoi auzi telefonul sunând şi se repezi la el. 

— Bună seara, locotenent Cam! zise Jaspreet Kaur 
Bawa. Sper că nu te deranjez. 

„Cu greu mă poți deranja după ultimele minute din 
viața mea“, îi răspunse el în gând. 

— Absolut deloc, domnişoară Bawa. Adică Jay-Kay. 

— O, ce bine! Întotdeauna ezit să sun ofițerii de 
poliție acasă. Deşi am înțeles că vei petrece de acum 
înainte ceva timp acasă. 

— Aşa se pare, răspunse Cam. Sunt în concediu de 
odihnă. Dar presupun că deja ştiai asta. 

— Auzisem asta, domnule locotenent, ripostă ea. Şi 
ce vei face? Vei pleca, poate, într-o călătorie? 

— Nu începe şi tu! rosti Cam. 

— Poftim? 

Părea nedumerită în mod real şi Cam îşi dădu seama 
că, probabil, ea încerca doar să susțină în mod politicos 
o conversație. 

— Cum merge ancheta cu scaunul electric? întrebă 
el. Sau mai eşti măcar implicată? Lucrezi şi cu cei de 
la ATF? 

— Lucrez doar pentru FBI, răspunse ea. Dar sediul . 
din Charlotte colaborează, de fapt, îndeaproape cu echipa 
ATF. Ştiu ce fel de exploziv a fost, dar există încă unele 
discuții privind modul în care a fost declanşat. 

— Ei bine, eu am cam ieşit din peisaj acum, zise 
Cam. De fapt, cred că întreg; Biroul Șerifului a cam ieşit 
din peisaj. Şi ca să îți răspund la întrebare, habar n-am 
ce am de gând să fac. Oricum, nu va fi vorba de muncă 


de poliție. 

— Ce s-a întâmplat a fost îngrozitor. lar agentul şi 
cu mine plecasem de acolo doar de... cât, o oră? M-am 
speriat teribil. 

— Inţeleg. Dacă te fereşti de un glonţ nu înseamnă 
că glonțul nu a plecat deja în zbor. 
| — Eşti trist, adică pentru că femeia asta a fost ucisă? 
Inteleg că ai cunoscut-o şi altfel decât ca judecător? 

Cam îi explică istoria dintre el şi Annie Bellamy. 

_— Aşa că, da, sunt trist. Cred că ne îndreptam spre 
ceva permanent. 

— Îmi pare rău, zise ea. Am fost foarte furioasă pe 
ea pentru că i-a lăsat să scape pe ucigașii ăia doi. Dar 
înţeleg că au fost la mijloc chestiuni legale. Iar această 
țară este obsedată de chestiunile legale, nu? Se zvoneşte 
că vei moşteni o grămadă imensă de bani. 

— Aşa se pare, răspunse el. Şi pentru mine a fost o 
mare noutate şi cred că totul va mai dura o vreme. Avo- 
caţi. Aranjamente imobiliare. Taxe. Doar despre chestia 
asta se vorbeşte la cafea în Charlotte? 

Fa izbucni în râs. Vocea ei era plăcută: 

— Mă tem că a fost un subiect interesant de bârfă. 
Drama atentatului, posibila legătură cu execuțiile 
transmise prin Internet, apoi moştenirea ta „surpriză“. 
E mult mai interesant decât să urmăreşti ultima alertă 
teroristă. Dar este posibil ca o parte din discuții să fi avut 
o natură mult mai serioasă, locotenent Cam. 

— Poţi să-mi spui doar Cam, dacă îți convine. Acum 
sunt locotenent doar pe hârtie. 

— Foarte bine, Doar-Cam, zise ea. 

Venise rândul lui să zâmbească: 


252 


— Aşadar, ce se spune? 

— Că motivul pentru a-i executa pe cei doi criminali 
a fost mult mai întemeiat decât acela de a o omori pe 
judecătoare. Asta până când s-a aflat de testament. 

— Cui bono, replică el. 

— Pardon? 

— Cui bono. Este o expresie latina care înseamnă, 
în mare, „cine câştigă? Este un principiu de bază în 
anchetele legate de omucideri. Cine are de câștigat de pe 
urma morții victimei. Și se pare că acest cineva sunt eu. 

— Da, rosti ea. Cred că ăsta era sensul conversaţiilor. 
Domnul McLain nu a luat o astfel de idee prea în serios, 
dar se pare că oamenii de la ATF au făcut-o. 

— Mă bucur să aud că McLain e de partea mea. 
Aşadar, Jaspreet, ăsta e motivul pentru care m-ai sunat? 
Ca să mă avertizezi că este posibil să fiu suspect în cazul 
morții lui Bellamy? 

— Păi, da, răspunse ea. 

— Nu-ţi face griji. Nu am făcut-o eu. Habar n-aveam 
de vreun testament sau de vreo moştenire, după cum nu 
eram conştient de nici un motiv pentru care aş fi bene- 
ficiat de pe urma morții lui Annie. De fapt, lucrurile . 
stăteau exact invers. Dar îți apreciez îngrijorarea. 

— Ei bine, cineva a comis această faptă oribilă, 
Doar-Cam, zise ea. 

— Da, cineva a comis-o, Jaspreet. Şi am toată încre- 
derea în faptul că resursele combinate ale Biroului şi 
ATF-ului vor afla cine sunt făptaşii şi vor pune laba pe 
ei. Tu nu crezi acelaşi lucru? 

Era rândul ei să ezite. 

— Nu sunt aşa de sigură, răspunse ea. Se pare că 
această anchetă înseamnă mai mult decât căutarea unei 
singure persoane. Dar evident că eu sunt doar consultant, 
aşa că sunt multe lucruri cu care nu sunt la curent. 

— Asta, bineînţeles, în afară de cazul în care deschizi 
calculatoarele alea mari şi începi să citeşti mesajele altora, 
replică el. 

Ea râse din nou: 

— Trebuie să mărturisesc că îmi place să îi las pe oa- 
meni să creadă că pot face mult mai multe lucruri decât 
sunt eu în stare, zise ea. Cifrurile federale sunt furnizate 
de NSA*. Nimeni nu poate sparge aceste cifruri. 

— În afară de cazul în care poţi intra în biroul de 
unde se transmit, insistă el. Şi apoi te lasă să deschizi o 
stație de lucru ca să examinezi protecţia din birouri şi 
dispozitivele de securitate. Aşa cum am procedat în 
Biroul Şerifului. Şi la tribunal. 

— Uneori este nevoie de un asemenea nivel de acces 
dacă clienții mei au nevoie de ajutorul meu, ripostă ea 
imediat. 

— Şi computerele tale nu uită niciodată vreo linie 
de cod, nu? 

— Asta e firea lor. 

— Fii prudentă, Jaspreet! Aşa cum ai spus-o chiar tu, 
agenții federali dispun acum de computere cu adevărat 
mari şi chiar ne supraveghează pe toți. Dacă se vor uita 
la tine, vor vedea clar ce faci. 


* National Security Agenty, Agenţia Naţională de Securitate 
a Statelor Unite. (n.tr.). 

— Sunt întodeauna prudentă, Doar-Cam, zise ea. Şi 
am tot respectul pentru computerele guvernului. Poate 
mai puțin respect pentru oamenii care le operează, ştii? 
Oricum, şi tu ar trebui să fii prudent. Păstrăm legătura? 

— Cât pot de mult, Jaspreet, răspunse el. Cât pot 
de mult. Şi poate chiar am să plec pentru o vreme. 

— Poate iei laptop-ul ăla Dell cu tine, îl sfătui ea. 
Cel pe care l-ai cumpărat acum doi ani? 

El chicoti. Acum ea îşi arăta muşchii. 

— Să te întreb ceva, zise el. L-ai căutat pe James 
Marlor? 

— Nu. Vrei să încerc? 

El îi povesti despre cabana de la munte. 

— Nu mi-am putut da seama dacă a fost recent fo- 
losită sau nu. Dar pare locul perfect ca să te ascunzi. 

Fa îl întrebă dacă îi poate oferi o locaţie precisă. El 
îşi scoase carnețelul și îi dădu coordonatele GPS pe care 
le dăduse şi pilotului de elicopter. 

— Să ai o noapte bună, Doar-Cam, îi ură ea. Şi 
păstrăm legătura, bine? Sigur că o vom păstra! Pa! 

» După ce închise, el îşi aminti că avusese intenţia să 
o întrebe ce descoperise în computerul lui Annie, dacă . 
descoperise ceva. Pe de altă parte, aşa ceva probabil că 
nu mai avea nici un sens acum. 

A doua zi de dimineaţă, Cam îşi cercetă maşina, căutând 
urme de intruziune în sistemele electrice şi de aprindere. 
Se uită pe dedesubt, verifică apoi cablurile de frână, 
rezervoarele de lichide, capacul rezervorului de benzină 
şi întregul interior al autoturismului. Apoi verifică 
dispozitivele de supraveghere montate în spatele plăcu- 
telor de înmatriculare şi toate celelalte locuri unde el şi 
oamenii lui plantau în mod obişnuit astfel de dispozitive. 

Apoi scoase stația radio şi o examină în căutarea unor 
„extra“ caracteristici, cum ar fi fost o a doua antenă sau 
un circuit integrat minuscul, suplimentar. Staţia radio 
dintr-o maşină reprezenta locul favorit de plasare a unui 
transmițător parazit, deoarece beneficia permanent de 
sursă de putere şi era legată la o antenă. Nu descoperi 
nimic ieşit din comun. Apoi îşi verifică telefonul celular, 
dar nici acesta nu părea modificat. Staţia radio a poliției 
era un fransceiver multicanal, o stație care, totodată, putea 
să fie şi transmițător, şi receptor radio, dar prin care nu 
se putea pătrunde în sistemul securizat de comunicații 
din Biroul Şerifului fără introducerea unui cod care se 
schimba zilnic. Deoarece era un dispozitiv criptat, stația 
era o unitate complet izolată, şi nici ea nu prezenta 
semne de intruziune. Verifică toate antenele exterioare, 
căutând conexiuni suplimentare sau lipituri pe cabluri. 
Nici aici nu era nimic. Verifică apoi barele de protecţie 
ale maşinii din față şi din spate în căutarea unor indicii 
de modificare recentă. Oamenii lui procedaseră aşa o 

dată — luaseră maşina țintei lor cu o camionetă de 
remorcare la primele ore ale dimineții, o duseseră la 
laborator pentru instalarea unui sistem de supraveghere, 
apoi reveniseră cu maşina în locul unde ținta lor o 
parcase. În locurile unde sistemul fusese ataşat nu 
rămăseseră nici un fel de urme. 

Efectuă apoi aceleaşi verificări şi în cazul camionetei, 
un Ford cu tracțiune integrală, cu care făcuse până atunci 
aproape optzeci de mii de mile. După ce termină, se 
aşeză la volanul camionetei şi se gândi la ceea ce făcuse. 
Nu observase nici un indiciu al vreunei modificări, cu 
excepția cazului în care cineva operase o modificare 
extrem de sofisticată. Aşadar, ce era cu acel „sergent“ 
care vorbea despre sistemul de aprindere? Fusese pur 
şi simplu o amenințare. Maşina lui Bellamy sărise în aer 
atunci când ea acționase cheia în contact. „Şi a ta poate 
sări la fel de bine, amice“, îşi spuse el. Pe de altă parte, 
raportul ATF vorbea de descoperirea resturilor unui ceas 
în curtea lui Annie. Aici opiniile erau diferite: fie ceasul 
reprezentase declanşatorul, fie el fusese plasat în maşină 
ca să-i deruteze pe cei care vor efectua ulterior ancheta. 
Unii oameni erau convinşi că pornirea maşinii declanşase 
bomba. În favoarea opiniei lor stătea faptul că atentatorii 
nu aveau de unde să ştie când se va urca Annie la volan. 
Mai mult, în cadrul Biroului Şerifului umbla zvonul că 
bomba fusese plasată în circuitul de aprindere. Individul 
care îl vizitase în noaptea precedentă îl îndemnase cu 
tărie să plece de acolo. Bun, poate că avea să se con- 
formeze sfatului. Nu primise nici un apel de la Kenny 
Cox privitor la vreun caz în derulare, aşa că era de 

presupus că, în cazul apariției unor dificultăți, Kenny se 
putea descurca cu ele. În plus, aşa cum spusese şi 
musafirul, era liber să se ducă oriunde. Poate că o croa- 
zieră în jurul lumii mai avea de aşteptat, dar n-avea nici 
un sens să se posteze singur la gura unei țevi de armă, 
aşteptând să se întâmple ceva rău. Îşi frecă bărbia Şi simţi 
cum îi crescuse barba. Decise să o lase să crească — doar 
ca pe o declaraţie minoră a nou-descoperitei sale inde- 
pendente. Bobby Lee nu admitea nici un fel de bărbi 
în cadrul Biroului său. În plus, avea să înceteze să se mai 
tundă la zece zile. Destul cu porcăriile astea care țineau 
de spiritul puşcaşilor marini! Se gândi să se reapuce şi 
de fumat, apoi zâmbi. Avusese nevoie de doi ani ca să 
renunțe, iar unele incendii erau prea periculoase ca să 
merite să te joci cu ele. Mai întâi, însă, avea să efectueze 
o schimbare importantă. Se întoarse în casă şi sună la 
dealerul Ford din partea locului ca să afle ce aveau în 
depozit în materie de camionete noi. 

După apusul soarelui, în aceeaşi zi, Cam şedea pe un 
vechi balansoar pe veranda din fața casei lui Kenny Cox. 
Afară se răcise considerabil, iar Cam purta blugi, o 
cămaşă roşie groasă, pălăria neagră de munte şi o haină 
groasă de vânătoare. Venise cu vechiul lui Mercedes, 
încă nedorind să lase pe cineva să-l vadă la volanul unei 
camionete noi. lar Mercedesul lui era bine cunoscut. 
In vreme ce părăsea Iriboro, trecuse pe lângă o maşină 
de patrulă a Biroului Şerifului postată ca radar pe 
marginea drumului, iar polițistul dinăuntru îl salutase. 
Ca amuzament, îşi pocise intenționat numele pe actele 
de înregistrare ale noii camionete, în speranța de a scăpa 

de rețeaua de computere prea curioase cu amănuntele 
din viețile indivizilor. 

Îşi adusese cu el arma favorită din colecția personală, 
un Colt calibrul .45 cu o singură acțiune. Ştia că un astfel 
de revolver nu se dovedea prea eficient în cele mai multe 
operațiuni tactice ale poliției, dar fusese învățat să lucreze 
cu el la şcoala de pușcași marini, unde se sublinia efica- 
citatea unui foc bine țintit în dauna unei abordări de tip 
mitralieră. Obligaţia de a trage cocoşul înapoi la fiecare 
foc forța trăgătorul să încetinească ritmul tragerii şi să 
țintească apoi cu mare atenție. Singurul lucru de care 
era nevoie atunci când un infractor pus pe rele trăgea 
în tine era o mână fermă şi un curaj neabătut. Iar acum, 
Coltul mare şi greu însemna o umflătură confortabilă 
într-unul din buzunarele încăpătoare ale hainei. 

Parcase maşina chiar acolo unde Kenny obişnuia să-şi 
parcheze camioneta — pe aleea circulară din pietriş din 
faţa casei. Voia să discute cu Kenny, nu să-l ia prin 
surprindere. Luna apăruse pe cer ca o seceră şi nori 
argintii treceau prin fața ei pe cerul nopții. Ferma avea 
aproape cincizeci de acri de pământ, în cea mai mare 
parte fiind o luncă de-a lungul malurilor lui Deep River. : 
Casa cu două etaje se găsea pe o mică ridicătură în spa- 
tele proprietății, era înconjurată de stejari bătrâni şi 
era despărțită de o distanță foarte mică de apă atunci 
când aceasta se umfla. Kenny avea grijă de curtea din 
jurul casei, dar câmpul și gardurile reveniseră de multă 
vreme la starea lor de sălbăticie. Cam putea zări silueta 
unui tractor antic care se transforma încet într-un 
morman de rugină pe unul din câmpuri. 

Casa în sine era așezată la aproape un kilometru de 
şosea, fapt care îi permise lui Cam să-l vadă de departe 
pe Kenny cum apare pe drumul de acces. Farurile înalte 
ale camionetei îl luminară în întregime pe verandă timp 
de aproape cinci secunde înainte de a fi stinse. Kenny 
coborî de la volan, trânti portiera şi urcă treptele verandei. 
Era îmbrăcat în uniformă. 

— Nu mi-ai zis niciodată nimic despre toate şedin- 
tele! îi spuse el, oprindu-se pe treapta de sus. 

= — Popularitatea birocratică! răspunse Cam. Vine 
odată cu biroul privat şi cu banii în plus la salariu. 

Kenny oftă: 

— Vrei să bei ceva? 

Cam se ridică şi îl urmă pe Kenny în casă. Se duseră 
drept în bucătărie, unde Kenny aprinse lumina şi scoase 
o sticlă de whiskey. urnă câte o portie pentru amândoi, 
îi dădu un pahar lui Cam, apoi pescui un scaun de sub 
masa din bucătărie. Cam luă loc şi îşi puse pălăria pe 
un alt scaun liber. 

— O singură zi a trecut şi deja arăţi altfel, rosti Kenny. 

— Şi tu. Felicitări pentru promovare! 

— Extrem de temporară, replică Kenny. Sper. 

— Poate că nu, ripostă Cam. 

Băură amândoi din pahare şi se uitară în gol undeva, 
în depărtare. Cam îşi zise că, de fapt, Kenny arăta obosit. 

— În legătură cu noaptea trecută... începu Cam, dar 
Kenny îl opri cu un gest. 

— Am fost deplasat, zise el. Ai fost izbit în moalele 
capului. Nu era treaba mea să mă aflu acolo sau să vor- 
besc despre... cealaltă chestie. 

Se uită la Cam. Chiar şi şezând la masă, Kenny 
continua să fie suficient de mare ca să fie obligat să 
privească în jos către fostul lui partener. 

Cam dădu din cap câteva clipe, neavând încredere 
în el că va reuşi să vorbească fără să rostească o stupizenie. 

— Ce se mai aude cu bomba? întrebă el. 

— Nu-ţi pot spune, răspunse Kenny. 

Cam ridică din sprâncene. 

— Şeriful mi-a spus că ţi-ai luat concediu, explică 
apoi Kenny. Una din condiţiile preluării de către mine 
a treburilor a fost ca ție să nu-ți povestesc nimic despre 
orice se petrece acolo. 

— Şi ce altceva ţi-a mai spus Bobby Lee? 

— Că, dacă discut cu tine, să nu fie vorba de vreo 
problemă serioasă, fiindcă e foarte probabil să pleci direct 
din oraş. 

— A spus el asta? se miră Cam, neîncercând să-şi 
ascundă suprinderea. 

— Ce ai în buzunarul hainei? întrebă Kenny. 

— Un pacificator, răspunse Cam. O replică. 

Kenny pufni. 

— De ce te mai deranjezi? se miră el. Revolver cu. 
singură acțiune — e inutil. 

Cam ridică din umeri, în acelaşi timp luând revolverul 
cu mâna dreaptă şi scoțându-l la lumină. Kenny încre- 
meni când văzu că se iveşte arma. Cam pretinse că 
admiră revolverul greu. 

— Bobby Lee mi-a cerut să predau tot ce am primit 
de la Biroul Şerifului, zise el. Însă s-a asigurat că dețin 
şi ceva arme personale. Am luat asta drept un îndemn. 

Aşa că acum port asta la mine. Sunt încă în stare să trag 
bine de la cincizeci de paşi. 

Răsuci arma în mână şi îi mângâie butoiaşul. Avu 
grijă să nu o îndrepte către Kenny, a cărui mână liberă 
nu se mai vedea. Instinct de polițist. Lăsă trăgaciul jos 
pe butoiaşul gol şi strecură arma înapoi în buzunarul 
hainei. Imediat, pe masă apărură şi mâinile lu: Kenny, 
iar acesta luă o nouă gură de whiskey. 

— Deci, ce ai de gând să faci? întrebă Kenny. 

Cam ridică iarăşi din umeri: 

— Încă nu ştiu, recunoscu el. O parte din mine vrea 
să se apuce de săpat după detalii în cazul atentatului cu 
bombă, dar ştiu că aşa ceva ar scoate pe toată lumea 
din sărite. 

— Agenţii federali te-ar sălta pentru că te-ai ames- 
tecat în treburile lor, zise Kenny. Mai ales echipa ATF 
care se ocupă de acest caz. 

— Mda, ştiu asta. Poate că o să plec naibii în călătoria 
aia de care toată lumea vorbeşte atât de mult. 

— Pare o idee bună, sugeră Kenny. Te îndepărtezi 
de tentaţii. 

— Şi totuşi e greu. Sunt atâtea lucruri neterminate... 

— De-acum asta e problema noastră, zise Kenny, 
terminându-şi băutura. Cred că tot ce avem de făcut 
este să-l găsim pe Marlor, după care toată porcăria 
asta — scaunul electric, bomba — va începe să se 
desluşească pentru noi. 

Cam dădu din cap. 

— În legătură cu cealaltă teorie... începu el. 

De această dată, Kenny nu îl mai opri. 

— Este imposibil ca un singur tip să fi reuşit toate 
astea, continuă Cam. Aşadar, trebuie să fie vorba de o 
mică celulă, oameni care au încredere nestrămutată unii 
în alții. Mă refer la oameni cu experiență. Poliţişti 
veterani. 

— Cineva ca mine? întrebă Kenny. 

Cam nu-i răspunse. 

— Sau cineva ca tine? continuă Kenny, zâmbind. 

Cam se uită fix la el, întrebându-se dacă nu cumva 
replica fusese o invitație piezişă. 

— Adică, la naiba, reveni Kenny, să nu-mi spui că 
nu te-ai gândit niciodată la asta. 

— Poate că da, în vâltoarea evenimentelor, zise Cam. 

Îşi aminti de o bătaie de stradă în care fusese implicat 
ca tânăr polițist, în cadrul căreia situația ar fi justificat 
uciderea cu sânge rece a unui suspect dependent de me- 
tadonă şi apoi dispariția acestuia. În loc să procedeze 
aşa, îl potolise pe acel puşti cu strigătele. 

— Dar dacă mi-ar fi propus cineva să fac parte din- 
tr-un pluton de execuție, aş fi refuzat. Un motiv ar fi 
acela că e foarte greu de alcătuit. 

— Chiar aşa? rosti Kenny. 

— Evident. Ar trebui să existe un soi de proces de 
inițiere. Un nou recrut ar trebui să întreprindă ceva extrem 
de deplasat pentru ca restul celulei să fie interesat de el. 

Kenny dădu gânditor din cap. 

— Și ar mai avea nevoie de un sistem de comunicaţii 
sigur, continuă Cam, urmărindu-l cu atenție pe Kenny, 
în căutarea unui indiciu de aprobare. Poate un sistem în 
interiorul altui sistem. Un soi de cod care s-ar întinde 

peste sistemele actuale de comunicaţii. Şi o modalitate 
de a discuta fără a atrage atenția asupra grupului. 

— Presupun că e posibil, zise Kenny, fără să trădeze 
nimic pe chip. Deşi ceea ce noi am socoti justiție, legea 
ar socoti drept crimă de fiecare dată. 

— Ai perfectă dreptate, dar, fiind vorba de poliţişti, 
aceştia ar putea crede că sunt invulnerabili, că, fiind 
din interiorul sistemului, nu ar fi niciodată prinşi. 

— Nu ştiu ce să zic, Cam, rosti Kenny. Tu cunoşti 
pe toată lumea din Biroul Şerifului. Cu toții discutăm 
în fel şi chip ce le-am face infractorilor, dar nimeni din 
cei pe care îi cunosc eu nu şi-ar periclita slujba şi pensia, 
ca să nu mai vorbesc despre libertatea personală, doar 
pentru o clipă de satisfacție. 

— Afacerile înaintea plăcerii, nu? zise Cam. 

— Mda, chiar aşa. Vreau să spun: cui nu i-ar plăcea 
să-i zboare creierii unui ticălos chiar în fața maică-sii? 
Dar, la naiba, Cam, să fim realişti! Nici un poliţist din 
lume nu vrea să intre la pârnaie pentru chestia asta. 

— Singurul lucru care ar putea ameninţa cu adevărat 
o astfel de celulă ar fi un alt polițist care ar deveni prea 
curios, continuă Cam cu prudență. Cu el sau cu ea ar 
trebui avută mare grijă. 

— Da, şi? zise Kenny, ascultând cu mare atenție 
acum. 

— Şi poate că asta e taxa de inițiere, răspunse Cam. 
Poate un avertisment, apoi o acțiune directă. 

— Un astfel de avertisment e departe de a dovedi 
existența unei astfel de celule, zise Kenny. Nu ar rfi chiar 
aşa de idioti. 

— În afara cazului în care ar fi luat deja decizia să 
rezolve problema. 

— Dar n-am pierdut nici un poliţist până acum, 
sublinie Kenny. Toate cazurile celor căzuţi la datorie 
au fost investigate în amănunţime. Nici un mister. Nici 
unul. 

Cam dădu din cap. Nu se mai uita la Kenny. Aproape 
că se temea să o facă din pricina celor pe care le-ar fi putut 
desluşi în ochii acestuia. Privirea lui se întorsese în timp. 
În plus, se așteptase ca, într-o bună măsură, Kenny să 
respingă întregul concept, să îl socotească o mare tâm- 
penie. Nu asta se întâmpla însă acolo. Decise să schimbe 
tactica. | 

— Este foarte posibil ca un singur individ să-i fi 
terminat pe cei doi criminali de la benzinărie, zise el. Dar 
incidentele de la casa lui Annie — acestea trebuiau or- 
ganizate bine. Nu poate fi vorba de un singur individ 
care acționează din răzbunare şi în urma unui impuls 
brusc. | 

— Nu un polițist care să vrea răzbunare, rosti Kenny 
cu mare prudență. Femeia aia era disprețuită de toți 
cei din Biroul Şerifului. Tu ai fost, probabil, singurul . 
polițist din oraş care simțea şi altceva în afară de dispreţ 
pentru ea. 

Cam se uită fix la băutura din paharul lui. Ştia că, 
în realitate, Kenny era o persoană mult mai complica- 
tă decât lăsa să se vadă imaginea lui publică de poli- 
țist-cowboy şi vânător de fuste. 

— Nu a fost dragoste, zise el. Cred că a fost mai 
degrabă vorba de o tovărăşie confortabilă. 

Kenny pufni şi se strâmbă. 

— Ei bine, rosti el, tu ştii istoria mea cu ea. Femeia 
aia s-a luat şi de alți poliţişti. Nu ştiu cine a pus-o pe ea 
în locul lui Dumnezeu, dar exact aşa se comporta. 

Cam simți un fior de mânie, dar nu venise până acolo 
ca să se ia la bătaie. Voia să-l părăsească pe Kenny cel 
puțin într-o stare de neutralitate, aşa că nu se apucă să 
argumenteze că propriile acțiuni ale lui Kenny îi adu- 
seseră acestuia sancțiunile tribunalului. 

— Relaţia noastră a însemnat o mulțime de lucruri, 
continuă el. Unele vechi, altele noi, iar altele rezultate 
din imboldul momentului. Ar mai trebui să ştii că nici 
ea nu era prea fericită de rezultatul cazului de la ben- 
zinărie. Dar asta era meseria ei şi, dacă îți aminteşti, a 
fost vorba, mai degrabă, de ratarea noastră decât de 
voința ei. 

Kenny se încruntă: 

— Vrei să spui ratarea echipei SWAT, iar între ea şi 
noi istoria evenimentelor e mult mai amplă. Oricum 
însă, responsabil de chestia asta trebuie să fie James 
Marlor. Sunt convins. Legea de bază: „cea mai simplă 
soluție de obicei este s0/zzia“. Un pluton de execuție 
format din poliţişti nu are sens, mai ales când există un 
suspect perfect. Nu trebuie decât să dăm de el. După 
aia, totul se va termina. 

— Presupun că da, rosti Cam. Avea chef să plece 
lăsând lucrurile într-o situație convenabilă; într-o notă 
dezarmantă, pentru orice eventualitate: Presupun că 
va trebui să-mi văd de restul vieții. 


266 


— Şi de moştenirea care se îndreaptă spre tine, su- 
blinie Kenny. Presupunând că agenţii federali nu îţi pun 
bețe în roate pe tema asta. 

Cam se întrebă dacă remarca nu era, cumva, o ame- 
nințare subtilă, un mic indiciu al faptului că zarurile nu 
erau încă definitiv aruncate. Zâmbi şi se ridică în picioare. 

— Încă nu am primit-o, zise el. 

— Cei de la Fisc nu ţi-o vor căsăpi pe toată. 

— O să încerce, ripostă Cam. Aminteşte-ţi ce obţii 
atunci când alături cuvântul fisc de orice lucru. 

— Atunci bucură-te de timpul liber, zise Kenny. 
Rămase aşezat la masă, şi chipul lui era un amestec 
interesant de amabilitate şi satisfacție tăcută; chicoti: 
Deşi tipii de la birou fac pariuri privind timpul cât vei 
sta departe de treburi. 

— S-ar putea să te surprind aici, zise Cam, frecân- 
du-şi perii țepoşi din barbă. Poate că începe să-mi placă 
aşa cum sunt acum. 

Kenny îl salută cu paharul gol. 

— Atunci îţi urez zile plăcute, rosti el. Aminteşte-ți 
însă că, dacă vrei să te desprinzi, atunci desprinde-te 
de tot. Nu privi înapoi. lar dacă există o problemă cu 
poliţişti răzbunători, crede-mă că ne vom ocupa de ea. 

— Sunt convins că o veţi face, zise Cam, după care 
plecă din casă. 

„Şi cu asta, basta“, îşi zise el. 

Din maşină putea zări fața lui Kenny printr-o fe- 
reastră. Intră în marşarier şi porni pe aleea lungă înspre 
vârful întunecat al dealului. Venise acolo aşteptându-se 
la negări vehemente şi la câteva întrebări privind credința 

lui nestrămutată în existența unui grup de poliţişti care 
făceau pe călăii. În loc de asta, primise — ce anume, mai 
exact? Kenny adusese la lumină o posibilitate supără- 
toare, şi anume că ancheta se putea foarte bine întoarce 
asupra omului care avea să primească atâția bani într-un 
mod neaşteptat. Iar şeriful se dovedise enervant de grăbit 
în a accepta cererea lui de concediu. Dacă Marlor nu 
era descoperit mai repede, era foarte posibil ca anche- 
tatorii să se ia în curând şi de altcineva în afara acestuia 
pentru a-l acuza de comiterea tuturor celor trei crime. 

— Dacă încerci să faci ceva, ar fi mai bine să acționezi 
repede, zise el cu voce tare. 

În acea clipă începu să sune telefonul lui celular. Era 
Jay-Kay. 

— Am veşti bune, zise ea. A fost folosit un telefon 
mobil din zona Lexington, la şase kilometri distanță 
de locul din munţi care te interesează. Trebuie să anunț 
pe toată lumea despre asta? 

— Nu, şi îți mulțumesc foarte, foarte mult. 

— Fii prudent, Doar-Cam! E posibil să nu fiu singura 


persoană care are habar de noutatea asta. 

In vreme ce se întorcea în Triboro, primi un mesaj 
de la dispecer să se întâlnească cu şeriful la Arboretum”. 


* Grădină botanică în Statele Unite. (n.tr.) 


268 


Ajunse acolo cu douăzeci de minute mai devreme. Porţile 
de intrare erau închise, dar drumul de serviciu din spate 
nu avea porți. Locul era o combinaţie de pâlcuri de 
copaci şi grădină botanică aflată în mijlocul unui cartier 
rezidenţial de lux. În acel moment, era mai mult o 
grădină decât un amestec de copaci, graţie unei furtuni 
de gheață care doborâse aproape şaizeci la sută din copaci 
cu un an înainte. Trase maşina în parcarea personalului, 
stinse farurile şi aşteptă. Parcarea era iluminată de un 
singur felinar. Într-un astfel de loc, securitatea nu re- 
prezenta o preocupare prea mare. 

Văzu o maşină de patrulă apropiindu-se cu repezi- 
ciune, cu farurile aprinse, pe intrarea de serviciu şi câteva 
secunde mai târziu Bobby Lee urca pe locul pasagerului 
din Mercedes. 

— Îmi pare rău pentru tot misterul ăsta, rosti el 
închizând portiera. 

— Şi mie, zise Cam. 

Se întrebă dacă şeriful cunoştea faptul că întregul 
Departament de Investigaţii îl urmărea din maşină de 
patrulă în maşină de patrulă. Sau cum îl botezaseră prin 
reţea. Probabil că ştia. | 

Șeriful se uită scurt la fața lui Cam. 

— Ai nevoie de un bărbierit, domnule locotenent. 

— Poate că îmi las barbă, răspunse Cam. 

Șeriful înălță privirea în tavanul maşinii: 

— Cred că îţi iei concediul mult prea în serios. 
Ascultă, m-am gândit bine la ce ai spus. 

Cam nu avea nevoie să întrebe la ce anume făcea 
referire. 

— Vreau să arunci o privire asupra chestiunii. Să vezi 
dacă poți da de ceva mai substanţial decât nişte simple 
zvonuri legate de aceste incidente sau de alte incidente, 
din trecut. Ceva consistent. 

— Cum ar fi dovezile. 

— Mada, dovezile ar fi, cu adevărat, ceva bun. 

— Am nevoie de acces la computer, rosti imediat 
Cam. 
= — Pentru ce? 

— Ca să studiez cazurile din trecut. Să văd dacă nu 
au fost executați şi alți suspecți. 

- — Bine, dar cum să te bag în sistem fără ca admi- 
nistratorul să ştie? 

Cam ridică din umeri. 

— Nu ştiu, domnule șerif, răspunse el. Dar cunosc 
pe cineva care probabil ştie. | 

Şeriful se uită câteva clipe prostit la el, apoi îşi aduse 
aminte. 

— Dar ea lucrează pentru federali, zise el. 

— Asta e a doua mea grijă, răspunse Cam. Federalii 
ar trebui să ştie că mă ocup de chestia asta în mod oare- 
cum oficial. Altfel, ne încrucișăm drumurile... 

— Şi atunci s-ar speria. Corect. Ai încredere în femeia 
aia? 

— Dacă garantez personal pentru ea? Nu. Dar ar fi 
un canal de încredere în comunicarea cu federalii. 

— Şi cum ne ajută chestia asta? 

— Le dovedeşte că ne ocupăm personal de posibila 
noastră problemă internă. Uitaţi ce propun eu: mergeţi 
direct la Jay-Kay. Spuneţi-i că lucrez sub acoperire. Apoi 

angajaţi-o sub un pretext oarecare. Ea va inventa un 
consultant sau un asociat fictiv, adică pe mine, iar eu 
m-aş ocupa de treaba mea aşa cum trebuie, folosind-o 
pe ea drept ajutor pentru computere. Aşa atingem două 
obiective: sunt şi eu acoperit, deoarece lucrez oficial, şi 
sunteți şi dumneavoastră acoperit, deoarece dovediți 
că luați măsuri active pentru a descoperi ce se petrece. 

Nu mai adăugă şi un al treilea obiectiv: dacă lucra 
sub acoperire, acest fapt ar fi neutralizat orice eforturi 
din partea federalilor şi a lui Kenny de a-l învinui pe el 
de ceva. 

Șeriful încuviință, gânditor: 

— Mda, se leagă. Problema e că trebuie să te mențin 
în concediu ca să pot folosi acoperirea. Mă refer, din 
punct de vedere administrativ. Asta înseamnă că nu te 
pot plăti. 

Cam zâmbi: 

— O să primesc recompensa atunci când vom pune 
mâna pe nemernic. 

Şeriful gemu scurt. 

— Cum vom comunica? întrebă Cam. 

— Voi face rost de pagere, răspunse Bobby Lee. Vor- 
bim doar atunci când ne putem întâlni. Fără telefoane 
şi fără blestematele alea de e-mail-uri. 

— Şi cu nimeni altcineva de la birou decât cu 
dumneata? 

Şeriful dădu din cap: 

— Nu îmi place, dar pentru aşa ceva... 

— Cum rămâne cu Steven Klein? 

— Mă voi gândi. Lui Steven îi place câteodată să 
se dea mare, ca să impresioneze lumea cu ce ştie. Mai 
ales la petreceri. 

Cam se gândi la oamenii de la Afaceri Interne din 
cadrul Biroului Şerifului, dar apoi renunță la idee. 

— Ce v-a făcut să vă răzgândiți? întrebă el. 

Șeriful îl privi. În lumina aruncată de felinar, chipul 
lui părea supt şi el părea mai bătrân decât îşi aducea 
Cam aminte: 

— Agenţii federali au încetat să mai discute cu noi, 
răspunse el. 

— Ei bine, am fost informat, zise Cam, după care îi 
povesti şerifului despre vizitatorul nocturn. 

Când termină, şeriful trase o înjurătură. 

— L-ai putea identifica din poze? întrebă Bobby 
Lee. 

— Probabil că nu, recunoscu Cam. Am stat cu ochii 
numai pe arma aia blestemată. Am fost surprins de tot 
când el a făcut chestia aia. În mod clar, era un polițist 
vechi. Bineînţeles că uniforma şi maşina puteau fi fabri- 
cate. Cineva care să fi cumpărat o veche maşină de pa- 
trulă la vreo licitație. 

— Arăta şi părea real, nu? 

— Da, domnule. 

— Şi a recunoscut că i-a ucis pe cei doi amărâți şi 
pe judecătoare? 

— Nuuu, nu a făcut-o, admise Cam. A venit la mine 
ca să mă avertizeze să plec din oraş. 

— Ticălosul! Deci e adevărat! 

— Nu era unul de-ai noştri, domnule şerif. 

— E o consolare prea slabă. Trebuie să raportez 
chestia asta agenților federali. 

— De ce să vorbiti cu ei dacă ei nu vor să mai discute 
cu dumneavoastră? se miră Cam. Porniţi propria inves- 
tigație internă, în interiorul rețelei de angajați din ținut. 
La un moment dat, vor dori să schimbe informații şi 
atunci veți avea ceva să le dați. 

— Şi între timp? 

— Între timp, trebuie să fac să pară că am înţeles 

mesajul lor, răspunse Cam. 


32 


Două zile mai târziu, Cam urca, în pas constant, o potecă 
nenorocită de pe versantul nordic al muntelui Blackberry. 
Sinclair Reservoir sclipea pe toată suprafața lui de două 
mii de acri înspre nord-vest, transformând copacii din 
spatele lui în siluete negre în ceața dimineții. Cei doi 
câini ciobăneşti alergau în fața lui, traversând poteca 
în zigzag, cu nasurile în pământ şi dând entuziasmați. 
din coadă. Fuioare de ceață îmbrăcau culmile crestelor, 
iar aerul greu făcea ca paşii lui să răsune nefiresc de tare. 
Dinspre înălțimi cobora o briză uşoară, care nu se putea 
hotărî dacă vrea să fie rece sau caldă. De vreme ce se 
deschisese oficial sezonul de vânătoare, Cam era îm- 
brăcat cu o vestă portocalie strălucitoare din nailon peste 
haina lui de tăietor de lemne. Ducea cu el un toiag lung 
de peste doi metri şi îşi ținea revolverul Colt într-unul 

din buzunarele hainei, iar în celălalt buzunar un flacon 
mic cu spray lacrimogen. În spate căra un rucsăcel. Nu 
avea intenţia să rămână acolo peste noapte, dar nu se 
ducea niciodată în codru fără un rucsac care să conţină 
un minimum necesar pentru supravieţuire, mai ales 
toamna. Vremea din munții Carolinei de Vest se putea 
schimba în mod dramatic în decurs de câteva ore, iar 
înspre vest, deasupra lui Blue Ridge, se vedeau deja nori 
negri adunându-se. 

Cam nu era un debutant în ale drumețiilor montane. 
Se ducea pe dealuri şi urca munţii aproape în fiecare 
weekend, de obicei luându-și câinii cu el, şi făcea chestia 
asta de mulți ani. Astăzi le pusese botniță câinilor. Nu 
încerca să se furişeze până la cabana lui Marlor, dar nici 
nu avea chef să-l avertizeze pe acesta cu o jumătate de 
oră înainte de sosirea lui. Pe astfel de dealuri împădurite 
sunetul se transmitea departe. Cam urca uşor, în ritm 
constant, chiar dacă nu se grăbea din cale afară. Probabil 
că poteca era folosită de oameni pentru culegerea de 
rădăcini de ginseng, căci din loc în loc observase unele 
săpături. Erau mulți oameni ai muntelui care, săraci 
fiind, îşi suplimentau ajutoarele sociale primite adunând 
plante medicinale de prin astfel de păduri. 

Urmase aceeaşi rută pe care o urmase polițistul din 
ținutul Surry către ferma abandonată de pe versantul 
nordic al muntelui. După căutări de jumătate de oră, 
descoperise ceva ce semăna cu camioneta lui Marlor 
ascunsă într-un hambar dărăpănat de tractoare. Uşile 
hambarului fuseseră închise, aşa că nu putuse intra ca 
să se asigure, dar trimisese câinii să descopere o potecă 

mai departe, iar aceştia dăduseră imediat peste o cărăruie 
care se îndrepta în sus, peste creasta nordică. Din când 
în când, îşi consulta dispozitivul GPS ca să fie sigur că 
merge în direcția corectă. Urca, aşadar, cu mare atenţie, 
conştient că uneori puteau exista alte ființe care să-l 
urmărească. Mai erau unii la astfel de înălțimi care aveau 
plăcerea diabolică de a şoca turiştii stând nemişcați lângă 
un trunchi mare de copac chiar alături de potecă, fără 
să se mişte sau să spună ceva până când turiștii ajungeau 
la doi metri de ei. Asta era unul dintre motivele pentru 
care venise cu câinii — aceștia puteau depista orice ființă 
umană şi o mare parte din animale cu mult înaintea 
lui Cam. Altfel ar fi fost obligat să urce în stilul indian: 
mişcare, oprire, privire în jur, ascultare, apoi iarăşi mişcare. 
Ar fi fost interesant să procedeze aşa, dar nu şi dacă 
încerca să ajungă undeva şi înapoi înainte de căderea 
serii. 

Se dusese mai devreme la o cabină telefonică şi 
vorbise cu Jay-Kay despre modul în care aflase ea de 
apelul de pe telefonul mobil. Cu ajutorul companiei 
de telefoane, ea localizase singurul repetitor capabil să 
deservească orice telefon celular activat pe o rază de opt. 
kilometri în jurul coordonatelor GPS ale cabanei de 
pe versantul sudic al muntelui Blackberry. Apoi localizase 
alte două repetitoare pe aceeaşi linie vizuală cu cabana, 
dar mult mai departe, unul spre est, celălalt către vest. 
Dincolo de condițiile atmosferice, exista o probabilitate 
mai mare ca un semnal de la un telefon celular activat 
mai sus sau în apropierea cabanei să ajungă mai întâi 
la primul repetitor, în vreme ce ar fi fost respins de 

celelalte două. Dar dacă toate trei repetitoarele înre- 
gistrau un semnal, chiar şi unul respins, topografia 
versantului sudic făcea mai probabilă preuspunerea că 
semnalul îşi avea originile undeva, pe munte. Apoi ea 
îşi pusese oamenii să inițieze o scanare continuă a 
serverelor repetitoarelor pentru a găsi un telefon din 
zona Lexington care să satisfacă aceste criterii. Existase 
un singur astfel de semnal şi atunci ea îl sunase imediat 
pe Cam. Desigur, exista întotdeauna posibilitatea ca 
semnalul să fi fost lansat de un turist inocent din Le- 
xington, dar, oricum, asta însemna ceva față de neantul 
cu care se luptau de zile întregi. 

Până la ora unu urmase poteca dinspre liziera pădurii 
din spatele cabanei lui Marlor. Chemase câinii lângă 
el cu o jumătate de oră înainte, şi acum animalele stăteau 
cuminţi pe patul de ace de conifere în vreme ce el studia 
cabana în căutarea oricăror semne de viață. Avea impresia 
că simte miros de lemn ars în aer, ceea ce îi spunea că, 
poate, de data asta avea noroc. Pescui în rucsac după 
două sandvişuri cu carne uscată şi își hrăni cu ele câinii. 
Apoi scotoci din nou şi scoase de acolo un sandviș pentru 
sine, pe care îl mâncă în vreme ce studia cabana şi îm- 
prejurimile acesteia. Copacii încremeniseră şi Cam abia 
auzea susurul apei care curgea în partea din față a ca- 
banei. Temperatura începea să scadă şi vântul părea 
că se decisese, în sfârşit, să bată înspre nord. Cam își ridică 
privirea şi avu confirmarea că lumina soarelui scădea 
în intensitate, ceea ce însemna că era foarte posibil să 
se întoarcă pe ninsoare. Vestea bună era că poteca fusese 
curată şi îl dusese drept la cabană. Vestea proastă era 

că dispozitivul GPS nu prea valora mare lucru pe nin- 
soare, dar, câtă vreme nu începea viscolul, n-avea de ce 
să se teamă prea tare. 

Auzi zgomote din cealaltă parte a cabanei, iar câinii 
ciuliră urechile. Îl văzu pe James Marlor apărând la colțul 
cabanei, pentru puțină vreme, apoi dispărând din raza 
vizuală, în direcţia privatei. Cam zâmbi, mulțumit că 
instinctul îl ghidase bine. Iar sincronizarea era perfectă. 
Când Marlor ieşi de la privată, încheindu-se la haine, Cam 
şedea pe veranda din față a cabanei cu cei doi câini 
ciobăneşti şi cu rucsacul pe podea în fața lui. Frick stătea 
culcat pe lemnul podelei şi se uită cu nepăsare la Marlor 
în vreme ce acesta se înapoia la cabană. Frack se ridică 
pe cele patru labe, ca de obicei, imitând atitudinea unui 
lup şi uitându-se fix la omul care se apropia cu ochii lui 
chihlimbarii, dar Marlor nu părea impresionat de câini. 
Urcă panta cu indiferență, ignorând animalele, dădu din 
cap înspre Cam ca şi cum l-ar fi aşteptat, şi intră în 
cabană, lăsând uşa deschisă. Cam rămase pe balansoarul 
lui, dar își puse o mână pe revolver. Marlor ieşi iarăşi afară 
cu o sticlă mică de bourbon ascunsă sub braț şi două 

căni de tablă în mâna stângă. În dreapta ducea o armă 
veche semiautomată de calibru .45. 

Întoarse celălalt balansoar cu piciorul, ca să stea în 
faţa lui Cam, apoi se aşeză. Îşi puse arma în poală şi apoi 
îşi turnă de băut. 

— Beţi? întrebă el. 

Cam se uită lung la arma din poala lui Marlor. Acesta 
îi răspunse, uitându-se cu răbdare la el. 

— Nu, mulțumesc, domnule, răspunse Cam într-un 
târziu. 

— În noaptea asta o să mor, anunță Marlor pe un 
ton plin de hotărâre. Ați putea bea ceva cu: mine. 

Cam încercă să nu-şi trădeze surprinderea. 

— Dacă puneţi lucrurile într-o asemenea lumină, 
atunci cred că o să beau, replică el. 

Marlor îi turnă un deget şi îi dădu cana. Se lăsă pe 
spate pe balansoar, înclină cana sa în direcția lui Cam, 
apoi luară amândoi o înghițitură. De după colţul caba- 
nei bătea acum o pală de vânt rece şi umed, confirmând 
suspiciunile lui Cam legate de zăpada care se apropia. 
Alcoolul tare îi curăță imediat sinusurile. 

— Drăguți câini, zise Marlor. Am avut şi eu o femelă 
de ciobănesc odată, dar era nebună. Excitată în perma- 
nență. Se lua de maşini. Una a făcut-o zob. 

— Uneori se comportă aşa, rosti Cam. De obicei, 
este vina oamenilor. Câinii simt că e de datoria lor să fie 
cu tine, să te păzească permanent. Dacă tu te duci la mun- 
că toată ziua, ei nu-şi pot face treaba. Iar chestia asta îi 
scoate uneori din minți. 

Marlor dădu din cap, şi Cam decise să nu mai 
rostească nimic. Voia să vadă ce avea de gând Marlor să 
facă mai departe. Fără să știe de ce anume, nu mai era 
îngrijorat din pricina armei celuilalt. Teama durase totuşi 
câteva minute. Acum Frick moțăia; Frack pusese ochii 
pe o veveriță care îşi sfida norocul undeva în curte. 

Marlor avea faţa suptă, un indiciu al faptului că nu 
mai mâncase de ceva vreme. De la ultima întâlnire 
îmbătrânise, iar ochii lui păreau mai plini de intensitate 


278 


chiar dacă el nu se uita la nimic anume în josul muntelui, 
probabil în vreme ce se gândea că în acea noapte avea 
să moară oricum. Îşi lăsase o barbă neagră neîngrijită 
şi avea mare nevoie de o tunsoare. Cam simţea mirosul 
de lemn ars emanând din hainele lui. Din pricina acelei 
priviri hăituite şi sfidătoare în acelaşi timp, omul arăta 
ca un portret al lui Robert E. Lee” pictat după Războiul 
Civil. | 

— De ce aţi venit aici? întrebă Marlor într-un târziu. 

— Voiam să discut cu dumneavoastră. 

— Pe unde ați venit? 

— Prima dată am venit cu elicopterul, răspunse Cam. 
N-am găsit pe nimeni acasă. De această dată am urcat 
pe jos pe versantul nordic. 

— Ce v-a făcut să reveniți? întrebă Marlor. 

— Cred că aţi folosit un telefon celular de aici, zise 
Cam. 

Marlor oftă şi dădu din cap: 

— Mă întrebam eu. Trebuie că sunteţi tare buni! 

— Aş fi vrut să fim mai buni când i-am arestat pe 
cei doi ticăloşi care v-au nenorocit familia. 

— Oamenii voştri şi-au bătut joc de arestarea aia? 

Cam clătină din cap: 

— Nu oamenii mei, direct, ci oamenii de la Biroul Şe- 
rifului. Îmi pare extrem de rău pentru povestea aia. 

— Aţi venit singur? 

Cam zâmbi: 


* Faimos general al armatei Confederaţilor în timpul 
Războiului Civil american. (n.tr.) 

— Aici ar trebui să răspund că dispun de o mulțime 
de ajutoare în pădure. De lunetişti ascunşi printre ramuri. 
De elicoptere care aşteaptă apelul meu. De echipe 
SWAT care ard de nerăbdare să intervină. 

Marlor gemu: 

— Cred că aş fi auzit astfel de mişcări de trupe, re- 
plică el. 

— Nu m-aţi auzit nici pe mine măcar, ripostă Cam. 

— Adevărat, recunoscu Marlor. Aşadar, vă simţiți 
bine în pădure. 

— Foarte, admise Cam. Uitaţi ce e, n-am venit până 
aici ca să vă arestez. 

— Asta am priceput-o, zise Marlor, bătând uşor cu 
mâna arma din poală. | 

— Vreau doar să discutăm. 

— Bine, zise Marlor, întinzând iarăşi mâna după 
sticlă. Vorbiți. 

Îşi turnă din sticlă şi bău cu mâna stângă; mâna 
dreaptă şi-o păstră, liniştit, în poală. 

— L-am găsit pe Simmonds, zise Cam. 

Marlor dădu din cap: 

— Bine. 

— Dar nu am dat de Butts. 

— Probabil nici nu veți da. Doar dacă nu trimiteţi 
câteva mii de oameni să caute. Atunci ați putea. 

— Sunt curios. Ce fel de armă ați folosit când ați 
pus mâna pe Butts? 

— M-şaisprezece-A-trei, cu ţeavă sudată. 

— Sudată? 

— Altfel nu avea suficient recul de la cartuşele oarbe 
ca să reincarce automat. 

— E un cartier cam rău famat ca un alb să se ducă 
acolo înarmat doar cu cartuşe oarbe. 

— Mie nu mi s-a părut deloc aşa, replică Marlor. 
Bineînțeles că nu am văzut acolo decât drogaţi şi bos- 
chetari. 

Cam zâmbi: 

— Mada, am auzit asta. 

— Cred că o parte din tipii ăia duri lasă duritatea la 
o parte dacă sunt niţel stimulați, zise Marlor. 

Soarele aproape dispăruse, iar lumina rămasă avea 
mai degrabă un luciu metalic decât un licăr normal. 
Ce se mai vedea din soare avea un inel în jur, ca şi cum 
ar fi salutat apropierea furtunii. 

— Aţi fost militar? întrebă Cam. 

Marlor se uită la el peste marginea cănii de tablă: 

— Sunt încă. 

Cam îl credea: 

„— Şi eu am făcut parte din armată. Am lucrat pentru 
un batalion de genişti. 

— Ce indicativ ați avut? 

Cam îi dădu codul militar pentru lunetişti-cercetaşi. 
Părând să-l recunoască, Marlor gemu scurt: 

— Cu ce trăgeați? 

— Barrett cincizeci. 

— Bună armă! Şcoala de armată sau de infanterie 
marină? 

— Infanteria marină. 

Vântul prinsese destulă tărie ca să facă brazii din 
jur să vuiască. 

— Ce voiați să aflați? întrebă Marlor. 

Cam decise să treacă direct la subiect: 

— Suntem cu toții curioşi — cum ați reuşit să trans- 
miteți execuțiile alea pe Internet fără să puteți fi depistat? 

— M-am dus la un Internet café din Charlotte. 
Mi-am făcut un cont pe AOL şi am acceptat un cont 
gratuit de testare. Am folosit nume fals şi toate datele 
false — oricum nu le pasă decât atunci când vor să 
încaseze bani, iar la început ai la dispoziție câteva sute 
de ore gratuite. Apoi am creat un al doilea nume de 
fațadă, am trimis înregistrarea video unui Z/ogger, ca 
fişier ataşat unui e-mail. Am presupus că tipul va posta 
imaginile ca un fel de distracție generală. Apoi am închis 
contul AOL. 

Cam îşi aminti că văzuse însemnele de neconfundat 
ale AOL. 

— Nu am dat niciodată de nici un Z/ogger. 

— Nici nu puteaţi. Omul a desprins ataşamentul 
video şi l-a postat anonim pe cel mai la modă site de 
discuţii al zilei. Primul tip care l-a văzut l-a trimis mai 
departe. Dacă apare ceva cu adevărat interesant pe 
Internet, se răspândeşte ca focul în preerie. Gândiţi-vă 
la o progresie geometrică. Am procedat la fel cu al doilea. 
Cu serviciile astea gratuite poți fi oricine, cel puțin pentru 
o vreme. 

— Cu toate astea cred că federalii puteau depista 
sursa. 

— Am auzit că se pricep destul de bine la asta, zise 
Marlor. Poate că au făcut-o, dar nu v-au împărtășit. 
informația. Oricum, maximul pe care îl puteau face era 
să ajungă în Charlotte. Tot ce ştiu eu este că mesajul a 
ieşit pe rețea şi s-a împrăștiat în circa două ore. 

— Şi au rezultat comentarii diverse, bineînțeles. 

— Nu de la cineva care să fi ştiut ce au făcut ne- 
mernicii ăia doi, replică Marlor. Îl privi curios pe Cam: 
Voi, poliţiştii, ce ați crezut când l-aţi văzut? 

— Eu aparţin forțelor de menţinere a legii, domnule 
Marlor. Ne supărăm pe cetățenii care îşi rezolvă 
problemele pe cont propriu. 

— Am întrebat ce părere ați avut. Să spunem, în 
termeni de dreptate. 

— Asta e o cu totul altă discuţie, zise Cam. 

Marlor gemu iarăşi scurt, dar nu mai spuse nimic. 

— Ce ați făcut cu Flash? continuă Cam. 

— Am hrănit cu el turbinele unei hidrocentrale, 
răspunse Marlor. 

Cam rămase tăcut un minut. Apoi îi veni în minte 
o altă întrebare. 

— La sfârşitul celei de-a doua executii aţi spus „Ăsta | 
e numărul doi“. Ca şi cum urma să existe şi o a treia. 

Marlor pufni şi clătină din cap: 

„— M-am gândit la judecătoare, recunoscu el. Să 
pui laba pe gunoaie de pe stradă e una. Dar un judecător? 
Protejat de poliție? 

— De unde ştiați că beneficia de protecție? 

Marlor zâmbi, dar nu răspunse. Cam se gândi să 
insiste pe tema asta. Fie că Marlor făcuse o recunoaştere, 

fie cineva îl informase că la ușa lui Annie erau postați 
poliţişti. Să fi fost cineva din interiorul Biroului Şerifului? 

— În plus, reluă Marlor, am tras concluzia că ea nu 
a făcut decât ceea ce a crezut că e treaba ei. Spre deo- 
sebire de cei doi nenorociţi, care nu s-au gândit de două 
ori când mi-au căsăpit familia. 

— Avea şi ea la dispoziţie alternative, zise Cam. 

— Aşa ați spus şi la acea întâlnire, replică Marlor. 
Şi atunci ce mama naibii a vrut să demonstreze? 

Cam ezită puţin: 

— Noi credem că decizia ei țintea în noi. Nu prea 
avea la inimă majoritatea polițiștilor. 

Marlor ridică din sprâncene: 

— Nu prea avea? La trecut? 

— Alaltăieri noapte cineva a plasat o bombă în 
maşina ei, zise Cam. E moartă. | 

Marlor se încruntă şi-şi făcu buzele pungă câteva 
clipe: | 

— Nu eu am făcut asta, rosti el în cele din urmă. 

Ceva din comportamentul lui Marlor îl determină 
pe Cam să îl creadă pe individ. Stătea în fața unui om 
care declarase că avea de gând să se sinucidă în acea 
noapte. Omul era calm, relaxat, chiar împăcat cu ideea. 
Cam credea că Marlor ar fi recunoscut dacă el ar fi 
plantat acea bombă. 

— Cum aţi dat de Simmonds şi de Butts la început? 
întrebă el. 

— Am primit un e-mail, răspunse Marlor. Am pre- 


supus că era de la cineva din interiorul forțelor de ordine. 

Nu prea mi-a păsat câtă vreme informaţiile erau de 
încredere. Şi au fost. 

— Şi arma M-16? 

— E a mea dintr-o viață anterioară. 

— Şi cartuşele oarbe? 

— Prin poștă. 

— Aţi comandat cartușe oarbe prin poştă pentru o 
carabină M-16? se miră Cam, nevenindu-i să creadă. 

— Nu, răspunse Marlor, aruncându-i o privire care 
spunea că n-are de gând să dezvolte prea mult subiectul. 
Cam aştepta: Cred că i-ați putea spune un cadou, rosti 
Marlor în cele din urmă. 

— De la aceiaşi oameni care v-au trimis mesajul 
electronic? 

— Poate. Nu-mi amintesc. 

Cam dădu din cap. Nu-şi amintea sau nu voia să-şi 
amintească. Se întrebă dacă ar fi putut descoperi com- 
puterul lui Marlor. 

— Scaunul ăla electric mai e aruncat pe undeva? 

Marlor încuviință: 

— Am lăsat şi aparatul de sudură acolo, zise el. Dacă 
va dori cineva să le folosească din nou... 

— Aparat de sudură! repetă Cam. Nu ne-am gândit 
la asta. Am tot căutat transformatoare de putere. Sau 
un generator. 

— Presupuneaţi că folosesc curent alternativ de doi- 
patruzeci. Am folosit curent continuu. Mult mai simplu. 
Ia totuşi ceva mai mult timp. 

Marlor scoase un sunet ca de false regrete. 

„Şi oricum ţi-a luat mai mult timp să găseşti ce cauţi, 
nu?“ gândi Cam. Vântul suflă iarăşi cu putere şi Cam 
se întrebă dacă luase cu el şi o haină destul de groasă. 
Și câinii observară schimbarea, iar acum adulmecau aerul. 
Marlor îşi termină băutura şi îşi puse cana de tablă jos 
pe duşumea. Se lăsă pe spătarul şezlongului şi se strâmbă, 
ca şi cum ar fi fost chinuit de o rană veche. 

— Am terminat? întrebă el. Trebuie să mă mai duc 
undeva şi mai am câte ceva de făcut. 

— Cum rămâne cu ascunzătoarea scaunului electric? 
întrebă Cam. 

— Am trimis un răspuns la acel mesaj anonim — 
cel care mă informa unde pot da de cei doi ucigaşi. Ori- 
cine ar fi, ştie unde e scaunul. Marlor făcu un gest în- 
spre cer cu bărbia: Ar fi mai bine să vă întoarceți. Poteca 
nu va mai fi vizibilă dacă ninge tare. 

— Mă vor duce înapoi câinii, răspunse Cam. Să în- 
cerc să aflu ce aveți de gând să faceți? 

Marlor clătină din cap: 

— l-am ucis pe nemernicii ăia doi, declară el. Nu şi 
pe neprețuita dumitale judecătoare. Mi-am pierdut 
prima soție din pricina unui şofer beat, care a scăpat 
cu doi ani şi eliberare condiţionată deoarece, aşa cum a 
comentat judecătorul, individul era la prima lui infrac- 
țiune. Cred că aici lucrurile au fost în regulă. Dar drep- 
tatea în cazul celei de-a doua soții şi a singurului meu 
copil a fost uitată din pricina aşa-zisului sistem juridic. 
Acum, că am reglat conturile, a venit vremea ca şi eu 
să lichidez treaba. 

— Bănuiesc că aș putea încerca să vă opresc, zise 
Cam. Pentru propria dumneavoastră protecție. 

Marlor pufni: 

— Nu ați urcat până aici ca să mă arestați sau să mă 
protejați. Iar eu žu mă duc la nici o nenorocită de pârnaie. 

Cam dădu din cap. De fapt, i se părea destul de 
rezonabil ceea ce avea de gând să facă Marlor. Probabil 
că şi el ar fi procedat la fel. 

— Pot face ceva pentru dumneavoastră? întrebă el. 
Există cineva căruia să-i fac o vizită mai târziu? 

— Sora mea nu va înţelege niciodată, zise Marlor. 
Spuneţi-i ceva drăguţ, dacă vreți. Privi de-a lungul pantei 
muntoase şi se încruntă: Dar unde vă sunt ajutoarele? 
întrebă el, uitându-se la Cam. Voi nu lucraţi singuri, dar 
nu simt pe nimeni altcineva în pădure. Se uită suspicios 
la Cam: Sunteţi plecat de unul singur la vânătoare în 
povestea asta, nu-i aşa? 

— Aceasta însemnând ce, mai exact? rosti Cam, 
încercând să evite răspunsul direct. 

— Însemnând că sunteți aici pe cont propriu. Nu 
sunteți în uniformă. Iar câinii ăştia vă aparțin dum- 
neavoastră, nu poliției. 

„Uluitor“, gândi Cam. Poate că apropierea morții 
ascuțea intuiţia lui Marlor. „Ce naiba?“ îşi spuse el. 
„Povesteşte- -i!“ Îi explică situația şi motivul pentru care 
intrase în concediu. Îi descrise, de asemenea, şi ceea ce 
credea el să se petrece în Biroul Şerifului. 

— Aţi avut o relaţie intimă cu judecătoarea? întrebă 


Marlor. 

— Mda, recunoscu Cam. A fost vorba de ceva 
complicat. 

Marlor nu spuse nimic timp de un minut. 

— Când nu e complicat? rosti el, în cele din urmă. 

— De fapt, am crezut că ați dispărut, zise Cam. Că, 
poate, nişte poliţişti răzbunători au comis execuțiile. 
Cu excepţia faptului că ați dispărut complet. Nimeni 
nu procedează aşa. 

— Am avut nevoie de ceva planificare, admise 
Marlor. Dar nu, eu i-am lichidat pe cei doi nemernici. 
Cu judecătoarea însă s-ar putea să aveți dreptate. Mă 
refer la poliţişti. 

— De-asta trebuie să aflu de acel e-mail, zise Cam. 
Al celui care i-a localizat pe Flash şi pe K-Dog pentru 
dumneavoastră. 

— Nu vă pot ajuta, rosti Marlor. În primul rând, zău 
că nu-mi amintesc, apoi zău dacă îmi pasă. După mine, 
poliţiştii care rezolvă diverse treburi pe cont propriu nu 
sunt în mod necesar nişte poliţişti răi. 

— Ba da, sunt, spuse Cam. Deoarece, odată ce încep, 
situația devine tot mai rea. Mai ales dacă prind gustul. 
Pot deveni foarte simplu nişte mâncători de oameni. 

— Tot nu-mi pasă, zise Marlor, frecându-şi fața cu 
palmele. 

— Aţi încasat recent un cec de cinci sute de dolari? 

Marlor clătină din cap. Apoi se uită la Cam: 

— Aţi fost vreodată însurat? 

— Pentru scurt timp, răspunse Cam. Nu a funcționat. 

„Cel puţin până de curând“, continuă el în gând. 

— Există vreun motiv pentru care nu ați încercat din 
nou? 

— Slujba mi se părea suficientă, replică el, deşi îşi 
dădu seama, chiar în clipa în care rostea cuvintele, că 
sună jalnic. 

_— Atunci nu aveți idee ce am pierdut eu, zise Marlor. 

— Povestițţi-mi! 

Marlor clipi, îşi turnă iarăşi de băut, apoi începu să 
vorbească. Pornind încet, dar devenind tot mai pasional, 
el descrise fiecare lucru bun şi valoros care îi fusese furat 
din viață de jaful de la benzinărie. Cam ascultă o litanie 
tot mai viguroasă despre elementele banale, dacă le luai 
individual, dar de nepreţuit şi chiar sclipitoare când le 
luai ca întreg ale unei bune căsnicii şi ale unei familii 
solide şi iubitoare: dependența, întrajutorarea, grija, 
planurile de viitor, optimismul, participarea deplină la 
şuvoiul vieții — stâncile de bază ale unei construcții de 
durată. Când Marlor rămase fără suflu şi cuvinte, Cam 
zări lacrimi pe obrazul lui. Marlor avea dreptate: habar 
n-avusese ce înseamnă o căsnicie. 

Marlor îşi termină băutura: 

— Eliminarea celor doi a fost cel mai neînsemnat 
lucru pe care îl puteam face, concluzionă el. 

Iar Cam nu putu face altceva decât să dea din cap. 
Omul din faţa lui îi răpise pe cei doi ticăloşi şi apoi îi 
pusese la frigare în suc propriu. Iar după ce auzise acum, 
totul părea perfect justificabil. Din punct de vedere legal, 
ştia că fusese comisă o mare greşeală, dar îi era imposibil 
în acel moment să aducă nişte argumente bune în favoa- 
rea unei asemenea idei. 

— Păreți destul de rezonabil, pentru un polițist, zise 
Marlor. Făcu o pauză, ca şi cum ar fi încercat să se ho- 
tărască: Mi-am petrecut multă vreme în munții din 
vestul Carolinei, continuă el. Compania mea a fost 
învinuită pentru daunele aduse pădurilor de termocen- 
tralele ei. Treaba mea era să demonstrez că daunele erau 
provocate de uzinele din Tennessee şi Kentucky, nu de 
către Duke. Dovezile în acest sens se regăsesc în Munţii 
Smokie. 

— Am fost acolo, zise Cam. 

— Aţi auzit vreodată de nişte indivizi numiţi 
hăitaşii? 

— Ce? 

— Hăitaşii. 

— Nu. 

— Probabil că ar trebui să verificaţi. Începeţi în ți- 
nutul Haywood, în jurul rezervației cherokee. 

— Ce este un hăitaș? 

Marlor ignoră întrebarea: 

— Întrebaţi de un om pe nume White Eye Mitchell. 
Tinutul Haywood. Ținutul Swain. La marginea estică 
a rezervației. 

— Ce e un hăitaş? întrebă iarăşi Cam. 

— Cred că e răspunsul la toate întrebările dumnea- 
voastră, răspunse Marlor. 

— Ăsta nu e un răspuns. 

— E problema dumitale, domnule locotenent, zise 
Marlor, uitându-se semnificativ la ceas. Acum însă nu 
prea mai am timp. 

Fra clar că Marlor nu avea de gând să-i spună mai 
multe, după cum era la fel de clar că lui Cam îi era im- 
posibil să îl controleze pe acel om. 

— Vă vom mai găsi? întrebă Cam. 

Cerul începea să se întunece serios. Cam abia dacă 
mai vedea ochii lui Marlor în umbra verandei. 

— Nu cred, răspunse el. Dar, la naiba, m-am mai 
înşelat şi înainte. 

— Ca noi toți, zise Cam, ridicându-se şi apucând 
rucsacul. Câinii reacționară imediat şi plecară de pe 
verandă: Continui să simt că ar trebui să încerc să vă fac 
să vă răzgândiți. 

Marlor clătină din cap: 

— Vreau să îmi regăsesc soţia şi fata, zise el. Pentru 
asta trebuie să traversez Marele Fluviu. Dacă functio- 
nează, bine, dacă nu, ce mai contează? Păstraţi vântul 
în stânga pe drumul de întoarcere. 

— Ar trebui să fiu atent la vreo vieţuitoare anume? 
întrebă Cam. | 

Marlor clătină din cap: 

— Urşii şi şerpii au intrat deja în hibernare. Pe aici 
orice altceva ar fi mai degrabă speriat de dumneata. 

Cam zâmbi: 

— E ciudat cum ştiu animalele să se apere, nu? rosti 
el. 

Apoi îşi chemă câinii şi porni spre pădurea din spatele 
cabanei. Când ajunse la primii copaci, din cer începură 
să cadă fulgi de nea. Cam se uită înapoi, dar cabana deja 
dispărea într-o mare albă, împreună cu James Marlor. 

La jumătatea pantei muntoase, Cam auzi bubuitura 
unei arme. Se opri locului pentru un moment. Noaptea 
se lăsase mai devreme la cabană. 

Cam ajunse înapoi acasă la ora patru şi jumătate dimi- 
neața. Ceea ce fusese zăpadă pe munte se transformase 
în ploaie înghețată în Iriboro şi Cam avusese noroc 
reuşind să se întoarcă, dat fiind haosul de pe autostrăzi. 
Dădu drumul câinilor să alerge prin curte, iar el intră 
în casă. Sistemul de alarmă era pornit, iar înăuntru nu 
se vedea nici un semn de intrare forțată. Îşi verifică 
Mercedesul din garaj, dar micile semne pe care le pusese 

special ca să detecteze orice intruziune erau intacte. Îi 
spuseseră să plece din oraş şi el se conformase. Acum, 
că se întorsese, se întreba cât va dura până ce se va afla 
de asta. Îşi chemă câinii şi îi băgă în baie ca să îi ştear- 
gă. Apoi se duse în bucătărie şi verifică telefonul. Se 
auzea un pârâit în receptor. 

„Gândeşte-te“, îşi comandă. Dacă, în calitate de 
polițist, voiai să afli dacă un urmărit este acasă sau nu, 
aveai trei opțiuni: te duceai la fața locului ca să verifici, 
instituiai un dispozitiv de supraveghere permanentă sau 
puneai un emițător în telefonul lui de acasă. Montarea 
unui emițător necesita emiterea unui ordin judecătoresc, 
dar, dacă nu se dorea să se afle decât dacă telefonul era 
utilizat sau nu, era posibil ca operatorul telefonic să ofere 

informaţia şi fără un astfel de ordin. „Aşa că nu folosi 
telefonul.“ Utiliză mobilul personal ca să asculte mesajul 
de pe telefonul fix. Era de la Jaspreet, care îi cerea să o 
sune. Şterse mesajul; apoi îi veni o idee. Accesă meniul 
pentru căsuţa poştală şi îşi schimbă salutul de întâm- 
pinare, astfel încât să lase de înțeles că va fi plecat pentru 
cel puțin o lună. Apelanții erau invitați să lase un mesaj, 
pe care el îl putea asculta de oriunde s-ar fi aflat. 

Ce altceva mai putea verifica? Cutia poștală. leşi în 
curte, cu un ziar deasupra capului, pentru că începuse 
iar lapovița. Cutia poştală era aproape plină, deşi respec- 
tând standardul american: un sfert — plicuri utile şi trei 
sferturi — reclame. Irecu în revistă corespondența, puse 
cea mai mare parte a reclamelor înapoi în cutie şi se 
grăbi să intre înapoi în casă. Creierul lui devenea tot mai 
încețoşat din pricina oboselii, aşa că decise să renunțe 
la orice altceva în acea noapte. Câinii aveau să-l anunţe 
dacă apărea cineva în preajma casei şi poate că lumina 
zilei avea să-l inspire în privinţa următorilor paşi. Cel 
mai puţin important lucru pe care îl putea face era să-i 
povestească şerifului despre Marlor. Apoi îşi dădu seama 
că poate era mai bine să nu procedeze astfel. Cam nu 
credea că şeriful avea să înțeleagă cvasicomplicitatea lui 
la sinuciderea lui Marlor. 

A doua zi, la ora unsprezece dimineaţa, Cam intra 
cu noua lui camionetă în parcarea subterană a clădirii 
cu zece etaje din apropiere de centrul Charlotte, unde 
locuia Jaspreet Kaur Bawa. Introduse codul dat de ea pe 
tastatură şi dispozitivul bâzâi, expulză un tichet şi ridică 
automat bariera de la intrare. Tichetul îl informa că 

putea parca în orice spațiu unde nu figurau un nume şi 
un număr. Cam parcă, intră în clădire, găsi ascensoarele 
şi apăsă butonul pentru etajul nouă. 

Mişcarea ascensorului rapid îi provocă înfundarea 
urechilor. După ce se deschiseră uşile, Cam se trezi în- 
tr-un hol ultramodern, construit din sticlă şi oțel. Pe 
nişte uşi duble, chiar din fața lui stătea scris, cu litere 
aurii: TIGEREYE ANALYTICS, iar o recepționeră îi 
deschise ușile de sticlă cu un bâzâit. Uşile către birourile 
din spatele ei nu mai erau din sticlă şi fiecare dintre 
ele aveau nişte tastaturi mari în loc de clanțe, iar la nivelul 
broaştei se vedea o cutie care emitea o lumină roşie. 
Recepţionera verifică apoi cine era şi îi ceru să ia loc 
lângă biroul ei. Apoi, îi ceru să introducă cele cinci degete 
ale mâinii drepte într-o cutiuță de plastic în formă de 
mănuşă. Cutia emise un sunet şi femeia îi spuse să-şi re- 
tragă mâna. Apoi îi dădu ceea ce păreau a fi un soi de 
ochelari cum sunt cei folosiți la spectacolele de operă, 
cu o sârmă ataşată. Cam văzu un model verzui mate- 
rializându-se în fața ochilor, model care deveni roșu aprins 
şi apoi se transformă într-un auriu liniştitor. Auzi un 
nou sunet în clipa în care i se înregistră tiparul retinei. 
După aceea, recepţionera efectuă câteva operaţiuni la 
computerul ei. 

— O să vreți şi o mostră de ADN? o întrebă el. 

Femeia zâmbi. 

— Nu astăzi, domnule locotenent. Jay-Kay vă aşteap- 
tă la etaj, în apartamentele în care locuieşte. Scările sunt 
chiar acolo. - 

Cam îi mulțumi şi porni spre scări, care erau largi şi 
acoperite de o mochetă frumoasă. Cam glumise în 
privința ADN-ului. Recepţioniera, nu. La palierul de la 
jumătatea scărilor îl aşteptau nişte dispozitive care să-i 
analizeze amprentele şi retina, apoi se deschiseră alte 
uşi. Cam se răsuci şi urcă în continuare. Jaspreet îl aştepta 
în capul scărilor. Cam observase micile camere de luat 
vederi care îi supravegheau fiecare mişcare, pe măsură 
ce el se apropia. 

Îmbrăcată cu un deux-piece din mătase, croit în stil 
eclectic, indian şi italian, Jay-Kay era la fel de exotică 
precum toate lucrurile din jur. 

— Bună dimineața, Doar-Cam, rosti ea cu vocea ei 
minunat de melodioasă. Te-ai descurcat? 

— Floare la ureche, răspunse el. 

Fluieră când observă panorama oraşului pe care o 
oferea livingul ei. I se părea că apartamentul acoperea 
întregul etaj. 

— Clădirea asta este a ta? 

— E a unui consorțiu, zise ea. Fu am luat-o cu chirie. 
Locul unde trăiesc nu constituie niciodată proprietatea 
mea. Așa, pot pleca oricând fără probleme, dacă am chef. 
Dar sunt singura care lucrează şi locuieşte aici. 

Îl duse pe Cam în livingul luxos şi îi oferi o cafea. 
Cam găsea că lumina era un pic prea puternică şi vru 
să îşi pună la loc ochelarii de soare la ochi; în aceeaşi 
clipă ea luă o telecomandă şi schimbă intensitatea luminii 
filtrate de ferestrele care acopereau suprafața dintre tavan 
şi podea. 

— Câţi oameni lucrează pentru tine? întrebă el, 
savurând cafeaua tare. 

— Numărul variază. Nu am angajați permanenți, cu 
excepția lui Sharon, femeia de jos. Alcătuiesc echipe 
atunci când am nevoie, deoarece fiecare treabă cere un 
anumit tip de expertiză. În cea mai mare parte, angajaţii 
mei sunt nişte computere. 

— Şi unde sunt tigrii? întrebă el. 

__— Jos, în laborator. Am şi eu un terminal aici, bine- 
înțeles. Șeriful a fost un pic cam vag în privința celor 
cerute de la mine. 

— Mai colaborezi cu federalii? se interesă el. 

— Acum nu mai am contracte în derulare cu ei, 
răspunse ea. Dacă mă sună, bineînțeles că mă duc. 

— A preluat echipa ATF investigația în cazul aten- 
tatului cu bombă? 

— Pui prea multe întrebări, Doar-Cam. Spune- mi, 
te rog, de ce ne-am întâlnit? 

El se ridică de pe canapeaua de piele, din pricina 
căreia începuse să-l doară spatele. 

— Nu sunt prea sigur, Jay-Kay, replică el, îndrep- 
tându-se spre una dintre ferestre. 

Zgomotul traficului străzii de jos nu răzbătea până 
acolo. 

— Oficial, sunt în concediu de odihnă, ceea ce înseamnă 
că n-am insignă şi nici autoritatea dată de uniformă. Seriful 
vrea să aflu dacă există un grup de justițiari în Biroul 
Șerifului din ținutul Manceford. 


Se întoarse cu fața spre ea. 

— l-am spus că am nevoie de sprijin informatic, 
evident, asigurat sub acoperire, adică de o modalitate de 
a accesa cazurile vechi şi e-mail-urile sistemului poliție- 
nesc al ținutului. 

— Ca să cauţi ce anume? 

— Din nou nu sunt prea sigur, recunoscu el. De 
preferat, ceva dovezi. Indicii din cazuri trecute care se 
aseamănă cu ceea ce s-a întâmplat cu cei doi jefuitori de 
la benzinărie. Comentarii pe e-mail asupra atentatului 
cu bombă. Şeriful a ajuns la ideea că s-ar putea să existe 
o problemă în interior. Vrea să arunc o privire înăuntru, 
înainte să o facă alții. 

— Şi ce va face dacă dai de dovezi despre o asemenea 
activitate? 

— Bobby Lee? O să-i cheme pe cei de la SBI şi apoi 
o să ţină o conferință de presă. 

— Nu ar ascunde dovezile? 

Cam nu stătu pe gânduri în privința răspunsului: 

— În nici un caz. Bobby Lee Baggett e atât de corect, 
încât nu se poate minți nici pe sine. 

Ea îşi lăsă jos ceaşca de cafea şi veni lângă el la fereastră. | 

— Mie mi se pare un pic ciudat, după ce am lucrat 
la agenţiile federale, ca el să angajeze un singur agent 
sub acoperire pentru a scoate toată povestea asta la 
lumină, fără a apela, să zicem, la Afacerile Interne, sau 
chiar la federali. 

Cam conştientiză faptul că ei doi aveau cam aceeaşi 
înălțime. Avu impresia că simțea un iz de parfum ema- 


nând din părul ei negru. 

— Cred că e, mai degrabă, vorba de faptul că el vrea 
să ştie cum stă treaba înaintea oricui altcuiva. Este modul 
lui obişnuit de lucru. Când pune o întrebare dificilă, 
de obicei cunoaşte deja răspunsul. În plus, situațiile în 
care unii polițiști îi anchetează pe alții reprezintă afaceri 
delicate. 

— Cum adică? 

— Păi, în biroul unui şerif toți veteranii se strâng 
laolaltă. Ne-am protejat reciproc spatele unii altora în 
mai multe rânduri. Uneori, îi datorăm viața altui polițist; 
cu toţii trebuie să acționăm la unison în cazuri delicate 
sau dificile. Funcţionează supoziţia de încredere totală. 
E greu să anchetezi pe cineva în care ai încredere ab- 
solută. Iar, după aceea, încrederea s-a dus naibii pe 
vecie... 

— Şi de ce ai fi tu mai capabil să faci aşa ceva? 

Cam zâmbi: 

— Pentru că am un interes personal în a descoperi 
cine a omorât-o pe Annie Bellamy. 

— Dar nu şi să afli cine i-a ucis pe cei doi jefuitori? 

El se întoarse spre ea: 

— De fapt, ştiu cine a făcut asta. Poţi să păstrezi un 
secret? 

Când ea răspunse afirmativ, el îi povesti că avusese 
dreptate în privința telefonului mobil al lui Marlor. Îi 
redă discuţia de la cabană și ce se întâmplase după aceea. 
Îi mai spuse despre avertismentul transmis de misteriosul 
ajutor de șerif care îl vizitase. Ea se reîntoarse spre cana- 
pea şi se aşeză după ce el termină de vorbit. 

— Mai ştie cineva despre toate astea? Că James 
Marlor e mort... 

— Nu cred, doar dacă nu cumva am fost urmărit. 
Şi trebuie să recunosc că am făcut presupunerea că el 
s-a sinucis şi nu a tras, să zicem,un foc de armă în pădure 
ca doar să mă facă să cred că s-a omorât. Ar putea fi 
încă în viață. 

— Dar tu nu crezi asta. 

— Nu. Nu mai avea pentru ce să trăiască şi părea 
hotărât să plece dincolo. | 

Ea dădu din cap. 

— Trebuie să fi beneficiat de ajutoare, rosti Jay-Kay. 

— Evident. Cineva l-a pus pe urmele celor doi. El 
însuşi a recunoscut asta. Şi a mai trimis şi un răspuns, 
spunându-i celui care l-a contactat unde a pus scaunul 
electric. 

— Care între timp a dispărut? 

— Nu neapărat, răspunse el, amintindu-şi de co- 
mentariile aprobatoare ale poliţiştilor care urmăriseră 
imaginile execuțiilor. 

— Dar nu vorbim de un standard dublu aici? întrebă. 
ea. Este în regulă pentru Marlor ca el să omoare, cu 
ajutorul poliției, doi oameni, dar nu şi ca altcineva, pro- 
babil din poliție, să o omoare pe judecătoare? 

— Prea multe întrebări, zise Cam, răspunzându-i cu 
aceeaşi monedă. Da, este un standard dublu. Annie 
Bellamy era un om de valoare. Cei doi nemernici, nu. 
În plus, echilibrul a fost restabilit: Marlor a făcut ce 
trebuia să facă, iar, acum, este şi el mort, adăugă, apoi 

se opri pentru câteva secunde. Îmi amintesc că tu vorbeai 
despre decapitarea vinovaţilor în piața publică? 

Obraţii ei se îmbujorară; dădu din cap. 

=- — Da, am spus asta. Şi nu mă deranjează deloc ceea 
ce a făcut Marlor. Voiam doar să mă asigur că tu ai 
convingeri ferme, Doar-Cam. Deoarece, dacă îi dai în 
vileag pe poliţiştii care fac asemenea lucruri, va începe 
un adevărat război. Nu vei mai avea răgazul să te răz- 
gândeşti. Mai ales dacă se află ce faci tu înainte de a-ți 
termina treaba. 

Cam se uită lung în podea preț de câteva clipe. Ştia 
că depăşise un prag important atunci când îl lăsase pe 
Marlor să-şi ia viața. 

— Mda, înțeleg.. . Cum rămâne cu tine? Mai vrei să 
te implici în chestia asta? Şi pentru tine ar putea fi la 
fel de periculoasă ca pentru mine. 

— Pare o provocare interesantă, zise ea ridicând din 
umeri. În plus, eu sunt dependentă de adrenalină. 

El râse: 

— Să-ţi aminteşti aceste cuvinte! Acum mi-ar plăcea 
să văd dacă îmi poți identifica noua camionetă. 

Fa îl privi nedumerită şi Cam îi povesti că îşi cum- 
părase o camionetă nouă: | 

— Toți poliţiştii îmi cunosc vechiul Mercedes. Nu 
la fel de mulți îmi ştiau vechea camionetă, care acum 
presupun că răspunde la comenzi date în limba spaniolă. 
Vreau să aflu dacă micul meu truc a funcționat. 

Fa luă telecomanda pentru draperii şi ferestrele se 
întunecară. Apoi luă o a doua telecomandă şi o îndreptă 
spre ceea ce părea o secțiune tapetată a peretelui interior 

din living. Două panouri se dădură instantaneu în lături, 
dezvăluind un ecran plat şi pătrat, lat de peste un metru. 
Pe ecran pluteau chipurile unor tigri bengalezi într-o 
mişcare ca de screensaver. Jay-Kay rosti o singură co- 
mandă într-o limbă pe care Cam nu o recunoscu. Tigrii 
mârâiră la unison, dispărură şi fură înlocuiți de o hartă 
organizațională a administraţiei statului Carolina de 
Nord. Un cursor strălucitor clipea pe caseta guverna- 
torului. Jay-Kay dădu alte comenzi vocale, prin care 
cursorul se deplasă în dreptul Registrului Auto, după 
care pe ecran apăru o singură casetă. Apoi, ea rosti o 
serie de cuvinte, ceea ce determină apariția de numere 
în casetă, apoi ecranul clipi: pe el apăru o pagină cu baze 
de date care permitea căutarea şoferilor după permisele 
înregistrate. Rosti una câte una literele care formau 
numele lui Cam şi două vehicule se iviră pe ecran, îm- 
preună cu permisul lui emis în Carolina de Nord. 

— De unde ai parola aia? întrebă Cam. 

— Biroul mi-a oferit una pentru ultimul proiect la 
care am lucrat. Permite accesul la toate bazele de date 
statale. | 

— Dau astfel de parole pur şi simplu subcontrac- 
torilor de proiecte? 

— Nu, le dau doar pentru anumite proiecte. Parola 
este retrasă după încheierea contractului. Dar numerele 
sunt generate dintr-o listă secvențială de numere alocate 
biroului FBI din Charlotte. Eu am acea listă. Maşinile 
mele pur şi simplu aleg un număr care nu a fost încă 
emis, precum cel pe care l-am folosit, plus alte câteva 

sute de variante mai jos pe listă. Astea sunt vechile tale 
maşini? 

— Mda, vechea mea camionetă apare încă în sistem 
ca fiind înregistrată pe numele meu, replică el. 

— Şi noua camionetă? 

— Arytrebui să fie înregistrată pe numele unui 
oarecare Cam Bichter. 

Ea verifică pe computer acest nume, dar nu descoperi 
nimic. 

— Când ai cumpărat camioneta? 

— Cu câteva zile în urmă. 

— Atunci, hârtiile nu au intrat încă în sistem. Dar 
nimic din toate astea nu va rămâne așa prea multă vreme. 
Sistemul foloseşte numere VIN. În cele din urmă, 
tranzacțiile efectuate vor apărea în sistem şi se va vedea 
o nepotrivire VIN. 

Cam simți că se înroşeşte. Ar fi trebuit să ştie că nu 
va funcționa. Ea turnă un pic gaz pe foc: 

— Cealaltă problemă este legată de asigurări. Noua 
ta camionetă este asigurată, nu? 

— Desigur. 

— Atunci compania de asigurări trebuie să raporteze 
acest fapt Registrului Auto. Este singura dovadă de 
asigurare pe care sistemul o recunoaşte în zilele noastre. 
Asigurarea este bazată pe numărul VIN. Asta te va 
deconspira imediat, presupunând că există cineva care 
să caute cu atenție. 

— La naiba, am uitat de asta, zise Cam. 

— Acum aproape toate aspectele vieții noastre sunt 
legate unul de altul, rosti ea, provocând golirea ecranului 

printr-o nouă comandă vocală. Conturile bancare, 
cumpărăturile sau vânzările făcute, asigurările medicale, 
asigurările de viață, cardurile de credit şi orice altceva ai 
face on-line — toate sunt identificabile de către cineva 
priceput. 

— Deci dacă aş vrea să induc pe cineva în eroare... 

— Ai putea trimite prin poştă un card de credit unei 
stațiuni balneare mexicane, zise ea. Una dintre acele 
solicitări care ne vin prin poştă? Pune o limită de 500 
de dolari pe el şi speră că îl va fura sau îl va folosi cineva. 
Imediat ce o va face, te trezeşti că sistemul informatic 
va spune că eşti în Mexic. 

— E aşa de simplu? 

— Nu, nu când vine vorba despre forțele de ordine, 
zise ea, lăsând iarăşi lumina să pătrundă prin ferestre. 
Forțele de ordine vor verifica dacă a existat un bilet de 
avion care se potriveşte, o rezervare de hotel sau o 
închiriere de maşină, chestii de genul ăsta, care să sprijine 
supoziţia presupusei tale călătorii. Dacă vrei cu adevărat 
să-i induci în eroare, trebuie să o faci în stil mare. 

— Marlor a scos o cantitate mare de bani gheață. 
El nu a vrut să creeze confuzie, ci, pur şi simplu, să 
iasă de sub supravegherea sistemului. 

— Pentru un om care se uită unde trebuie, a scoate 
o cantitate mare de bani gheață în absența, să spunem, 
unei achiziții de un fel sau altul semnalează în mare 
exact faptul că asta vei face, zise ea. Chiar şi tu ai ajuns 
imediat la concluzia asta despre Marlor. 


Cam dădu din cap. 

— Şeriful vrea ca eu să aflu dacă există un pluton al 
morții care operează în ținutul Manceford sub nasul lui, 
zise Cam. De asemenea, vrea să ştie dacă poliţiştii au 
vreo legătură cu ceea ce a pățit Annie. Dar eu nu cred 
că pot întreprinde ceva în acest caz de atentat cu bom- 
bă fără să mă interferez cu investigația în derulare a 
FBl-ului. 

— Sunt de acord cu tine, replică ea. Federalii caută 
pe urmele lăsate de explozibil şi încearcă să rezolve 
chestiunea declanşatorului. Vor genera o listă de suspecți 
şi vor încerca să facă legătura dintre ei şi bombă sau 
componentele acesteia. Şi mai cred că vor urmări şi pista 
legată de plutonul de poliţişti. Vor cerceta toate cazurile 
de abatere disciplinară din cadrul poliției şi apoi îl vor 
cerceta pe fiecare polițist, în căutarea de motive. 

— Exact aşa cum aş proceda şi eu, recunoscu Cam, 
gândindu-se la Kenny Cox. Iar, apoi, aş începe intero- 
gările — în profunzime. Presupunând că plutonul există 
acolo şi este unul organizat. -aş interoga în staule 
pentru vite. 

— Da, rosti ea. Dar dacă tu te apuci de așa ceva, Biroul 
îşi va da seama. lar asta ar fi o mare problemă. 

— Ce-ar fi atunci să lucrăm pornind de la o altă 
perspectivă? propuse el. Hai să ne concentrăm asupra 
criminalilor! Oameni ca Flash şi K-Dog, care au comis 
crime, dar nu au fost pedepsiți pentru ele... Acuzaţi 
de infracțiuni grave care au trecut prin sala de judecată 
a lui Bellamy, plimbându-se de plăcere pe acolo sau chiar 
dansând de bucurie....Şi care, poate, au murit, apoi, 
din diverse cauze... 

Ea zâmbi: 

— Acum defineşti nişte criterii de căutare, zise 
Jay-Kay. Cât de mult să ne întoarcem în timp? 

— Cinci ani? Zece? La naiba, nu ştiu. Alege tu un 
interval. Poate e bine să începi cu arhiva de dosare din 
cazurile de infracțiuni grave judecate în sala lui Bellamy. 
Apoi să întocmeşti o listă cu decizii pentru fiecare caz. 
Unii dintre cei judecaţi poate sunt încă în puşcărie. Alții 
sunt în libertate. Unii sunt morți. Vezi dacă există un 
model care să se potrivească în cazul celor morți. 

Ea se aşeză şi luă ceea ce Cam socoti a fi o revistă, 
doar că aceasta avea un ecran. Jay-Kay se folosea de o 
unghie pe post de stilou pentru a scrie pe ecran, în vreme 
ce el vorbea. | 

— Iar, apoi, continuă Cam, vezi dacă-i putem intro- 
duce cumva în ecuaţie pe ofițerii care au efectuat ares- 
tările sau pe cei care au depus mărturie, Află cine s-a 
ocupat de anchetă în fiecare caz. 

— Crezi că e vorba aici de liste ample de nume? 
întrebă ea. 

— Nu. Fiecare birou dispune de doar trei, poate patru 
detectivi. Sergenți. Vor fi cam aceleaşi nume mereu. Vom. 
avea nevoie de ceva care să le lege. 

— Asta fac tigrii mei, Doar-Cam, rosti ea. Caută 
legături. De obicei, totul se reduce la a introduce sufi- 
ciente date. 

— Poţi face toate astea de la distanță? Fără să fii 
obligată să te duci la tribunal? 

— Dacă documentele au fost arhivate electronic, da. 
Șeriful îmi poate obține accesul necesar. Dacă arhivele 

sunt ținute pe hârtie, atunci este nevoie de o căutare la 
faţa locului. 

— Ştiu că toate dosarele noastre zilnice trebuie 
introduse în computer, zise Cam. Să sperăm că şi tri- 
bunalul trebuie să îndeplinească aceleaşi cerințe. Între 
timp... 

— Da, ce vei face tu? 

— Voi căuta ceva ce se numeşte „hăitaş“. 

[i povesti ce aflase de la Marlor. Menţionă numele 
White Eye Mitchell şi îi spuse că va începe cu rezervația 
de indieni cherokee din sud-vestul statului. Crezu că 
observă un licăr în ochii ei care indica faptul că totul îi 
era familiar. | 

— Cunosc zona aia, zise ea. 

— Datorită curselor nocturne de maşini? 

Jay-Kay zâmbi: 

— Astea sunt doar nişte legende urbane. 

— Evident, ripostă el. Probabil ca şi hăitaşii, oricine 
şi orice ar fi ei. 

Jay-Kay se ridică în picioare. 

— Sună-mă diseară. 

— De pe telefonul de acasă sau de pe mobil? 

Fa zâmbi cu superioritate: 

— Mai bine ai renunța la toate, Doar-Cam. Foloseşte 
ce telefon vrei. Pur şi simplu, nu cunoşti destule lucruri 
ca să induci eficient lumea în eroare. 

— Minunat, ripostă el. 

Imediat ce reintră în ţinutul Manceford, Cam depistă 
un urmăritor. Din ce vedea în oglinda retrovizoare, îşi 
dădu seama că era vorba de o maşină de patrulă a Bi- 
roului Şerifului, nu una ce monitorizează autostrăzile. 
Verifică indicatorul care arăta o viteză cu vreo 16 kilo- 
metri mai mare decât limita legală, dar el fusese depăşit 
până atunci de alte maşini, până ce apăruse acest vehicul 
de patrulă. Putea zări o mulțime de autoturisme înce- 
pând să formeze o coadă în spatele maşinii de poliție. 
În cele din urmă, după vreo trei minute de mers aşa, în 
vreme ce el se apropia de o cale de ieşire, maşina de po- 
liţie se apropie şi îi făcu semn cu farurile. Cam se supuse 
şi viră pe rampa de ieşire. [mediat în dreapta se afla o 
benzinărie BP. Îşi duse camioneta într-acolo şi, apoi, 
înconjură benzinăria. Faptul că polițistul de la volan 
nu folosise girofarurile de pe capotă putea însemna că 
el voia doar să stea de vorbă. 

Maşina de poliţie trase alături, invers față de cami- 
onetă; Cam coborâ geamul portierei. Îl recunoscu pe 
omul de la volan ca pe unul din sergenții de la secția 
locală din High Point. Sergentul îi dădu bună dimineața 
şi îi înmână lui Cam un pager. 

— Cum v-aţi dat seama de camionetă? întrebă Cam. 
Abia am cumpărat-o. 

— Mda, ştiu. Unul dintre colegii noştri noi îşi bea 
cafeaua de dimineață în locul acela. A spus că ați apărut 
şi v-aţi cumpărat o camionetă nouă. Roşu 1-15, cu 

numere de înmatriculare temporare de la dealer. Secretara 
şerifului a spus că vă veți întoarce din Charlotte cam pe 
la ora asta şi mi-a zis să vă dau pagerul ăla. O zi bună, 
domnule locotenent! 

Cam zâmbi, în vreme ce maşina de poliție se îndepărtă 
şi se întoarse la supravegherea traficului de coşmar de pe 
autostradă. În ciuda dezvoltării, oraşul continua să rămână 
unul mic. Iar Jay-Kay avusese dreptate pe de-a-ntregul. 
Cam setă pagerul să vibreze în loc să sune şi îl băgă în 
buzunar. Apoi, se luă după maşina de poliție, înapoi spre 
autostradă. Aşadar, toate eforturile sale de a pretinde că 
părăsise oraşul fuseseră inutile. Şi de unde ştiuse secreta- 
ra şerifului că venea dinspre nord, pe 1-85, spre Triboro? 
Pentru că era foarte probabil ca Jay-Kay să-l fi sunat 
pe şerif ca să ceară accesul în rețea. Dar dacă o persoană 
care nu avea mai nimic de a face cu anchetele ştia că el 
continuă să se plimbe prin ţinut, atunci oricine lucra 
cu acel musafir nocturn de la casa lui putea şti acelaşi 
lucru. „La dracu” cu toate astea!“, îşi zise el. „Mă duc 
acasă, iau nişte lucruri şi apoi plec spre vest, către rezer- 
vație. Aşa nu va mai trebui să mă prefac că am plecat 
din oraş.“ 

În vreme ce vira pe rampa spre vest a autostrăzii 1-40, 
pagerul începu să-i vibreze în buzunar. Cam îl scoase. 
Pe ecranul mic putu citi „Lilly's 10“. Fu surprins. Tilly's 
era un mic local pentru motociclişti de la marginea zonei 
de depozite angro aflate la periferia Iriboro. Se bucura 
de reputația de local pentru băieți răi şi fusese scena 
multor scandaluri publice şi chiar a câtorva înjunghieri 
şi schimburi de focuri de armă. Şeriful lăsase localul să 

funcţioneze doar pentru că era locul ideal în care se 
întâlneau infractorii. Teoria lui Bobby Lee spunea că 
era bine ca nemernicii să aibă un loc al lor, pentru ca 
poliţiştii să ştie unde să dea de ei. Dar Tilly's nu era un 
local pentru întâlniri discrete, căci şeriful ar fi fost imediat 
recunoscut acolo; la fel şi Cam. Pe de altă parte, nu era 
un loc unde poliţiştii să-și piardă vremea, cu excepția 
momentelor când erau în misiune, căutându-l pe vreun 
anume individ. Aşadar, Tilly's? 

Era tentat să sune şi să sugereze un alt loc, dar şeriful 

specificase clar că nu voia apeluri telefonice sau e-mail-uri. 
Bun, avea să se ducă acolo în acea seară şi să încerce 
să-l convingă pe Bobby Lee să meargă altundeva. Între 
timp, avea să-și petreacă restul zilei făcându-şi bagajele 
pentru călătoria spre vestul Carolinei. 

La ora 9.45, Cam trecu pe lângă localul în care se 
întâlneau motociclişti. Era o clădire urâtă din oțel, fără 
ferestre, cu un singur indicator roşu de neon care anunța 
numele patronului. Tilly Hogg cântărea 140 de kilogra- 
me şi se mândrea cu o coadă neagră şi unsuroasă, o barbă 
mare, o burtă imensă şi antebraţe ca nişte imense șunci 
tatuate. Îşi luase numele de Tilly pentru că astfel stârnea 
insultele şi, apoi, bătăile, iar lui îi plăcea la nebunie să 
se bată. Adevăratul lui nume era Raymond. Pe trei laturi 
ale clădirii se aflau parcări neamenajate, iar în spate se 
găseau ghenele de gunoi. Locul era lipsit de copaci şi 
înconjurat de un gard de plasă metalică înalt de trei 
metri, cu sârmă ghimpată la vârf. Singura cale de intrare 
sau de ieşire era printre porțile de plasă manevrate de 
doi giganți raşi în cap, îmbrăcați mereu cu hainele 

obligatorii din piele neagră, pline de accesorii metalice — 
inele şi lanţuri. În jurul clădirii se vedea o puzderie de 
motociclete Harley Davidson parcate cu boturile spre 
ieşire, în vreme ce, în restul parcării, se puteau vedea 
maşini cu motoare puternice, camionete şi chiar două 
tractoare cromate la greu. De pe acoperişul de deasupra 
parcării luceau spoturi luminoase albe, ceea ce făcea 
aproape imposibil să distingi ceva în acea aglomerație. 
Din singurul coş de ventilator montat pe acoperiş ieşea 
un şuvoi gros de fum din bar, iar Cam auzi zdrăngănitul 
unei chitare bas, în vreme ce trecea pe lângă local. Cei 
doi mastodonți de la poartă nici măcar nu se uitară spre 
e]. Pentru ei, Cam arăta ca orice şofer de camion care 
se îndrepta spre zona de depozite ca să-şi ridice urmă- 
torul transport de marfă. 

Când poliţiştii din partea locului voiau să dea iama 
în mizeria de la Tillys, aduceau cu ei o echipă SWAT 
sau două, înconjurau locul, îi săltau pe paznicii de la poar- 
tă şi legau cu lanţuri toate motocicletele. Apoi, o echipă 
dădea drumul unei haite de câini de pază şi apărare prin 
uşa din spate, în vreme ce echipa cealaltă se posta la 
intrarea principală ca să le dea la cap tuturor celor care 
ieșeau în fugă dinăuntru. Pentru întâlnirea din seara asta, 
Cam o adusese cu el pe Frick, iar cățeaua stătea atentă 
pe canapeaua din spate, cu o căutătură fioroasă spre bar, 
în vreme ce se apropiau de el. Pentru a face impresie, 
Cam prinsese la gâtul câinelui zgarda cu ţepi. Frack 
aproape înnebunise când îşi dăduse seama că rămâne 
acasă. Cam fusese obligat să-l lege ca să poată ieşi din 

casă; când era vorba de confruntare, Frick era adevărata 
luptătoare. 

Cam era îmbrăcat cu blugi, îşi luase bocancii specifici 
trupelor SWAT, cu talpă de oțel, şi un tricou gros sub 
un blazer desfăcut la nasturi. De harnaşamentul prins 
de umărul stâng atârna revolverul Peacemaker, încărcat 
cu şase gloanțe în butoiaş în loc de cinci, ca de obicei. Sub 
ciorapul drept îşi fixase un pistol Derringer de calibrul 
38, cu țeavă dublă, iar pe locul din dreapta lui se afla 
un recipient sclipitor, lung de aproape 25 de centimetri, 
plin cu spray lacrimogen. De la distanță, grozăvia arăta 
ca un lansator de grenade. 

În mod normal, şeriful conducea un hibrid la modă 
atunci, pe jumătate camionetă, pe jumătate vehicul de 
teren. Cam încercă să depisteze o astfel de maşină în 
parcare, dar lumina împrăştiată de spoturile luminoase 
efectiv îl orbea. Merse două străzi mai departe, apoi 
începu să supravegheze zona de la distanță, uitându-se 
după vehicule aparte sau alte indicii ale existenței unor 
poliţişti în vecinătate. Se uită la ceas. Era aproape ora zece. 
Reduse lumina farurilor şi se înapoie pe stradă până ce 
ajunse aproape de porțile de acces sprg Tilly’s. Trase pe - 
dreapta şi lăsă motorul să meargă, aşteptând să vadă cine 
sau ce îşi făcea intrarea. Verifică pagerul din buzunar ca 
să se asigure că funcționa şi că el nu ratase vreun mesaj, 
dar ecranul nu arăta nimic. 

“După zece minute, din direcția opusă, apăru pe stradă 
un Dodge singuratic, care se opri în fața porților. Unul 
dintre mastodonți ridică bariera şi ieşi să discute cu 
şoferul, cât timp celălalt ieşi şi se duse în partea opusă 

a maşinii, cu mâna dreaptă în buzunarul jachetei. Cam 
desluşi o faţă albă pe partea şoferului, apoi se ivi o claie 
de păr blond pe geamul portierei când o femeie îşi înălță 
capul din poala şoferului. Se auziră hohote de râs la 
poartă, apoi primul gigant îi făcu semn celuilalt să des- 
chidă poarta. Vehiculul scrâşni din cauciucuri şi țâşni 
spre parcare. Cei doi paznici închiseră apoi porțile la 
loc, continuând să râdă zgomotos. 

Cam îşi privi din nou ceasul: zece fix. Era imposibil 
ca Bobby Lee Baggett să fi trecut singur printre acele 
porți, iar Cam nu era dispus să încerce o asemenea casca- 
dorie fără un ajutor pe care să se bazeze. Mesajul spunea: 
„Tilly's 10“. La Tilly's, la ora zece. Limpede ca lumina 
zilei. Decise să aştepte şi să vadă ce avea să se mai întâm- 
ple timp de treizeci de minute, apoi să plece naibii de 
acolo înainte de a atrage atenția cuiva, lucru pe care nu 
şi-l dorea. Patronii acelui bar se distrau înțepându-se cu 
cuțitele şi apoi spălându-şi rănile cu whiskey. Nu s-ar 
fi gândit de două ori înainte de a omori un polițai în 
bătaie, a-i pune cadavrul într-o ghenă de gunoi, şi apoi 
a-i da foc. 

Trecu şi jumătatea de oră. Cam se uitase cum în in- 
cinta localului pătrunseseră câteva motociclete Harley 
cumplit de zgomotoase, fiecare având în şa câte o pereche 
de hominizi de sex imposibil de precizat. Nu se vedea 
însă nici urmă de Bobby Lee sau de oamenii săi. şi veri- 
fică iarăşi pagerul, dar ecranul continua să fie mort. Îşi 
verifică telefonul mobil în căutarea vreunui mesaj, dar 
nu era nici unul. În acel moment, izbucni o bătaie la ușa 
de intrare a barului, cu doi indivizi izbindu-se reciproc 

cu ceea ce păreau a fi bucăți de mobilier. Paznicii de la 
poartă urmăriră scena, în vreme ce dinăuntru ieşeau 
motociclişti. Cam îşi dădu seama de pericol şi îi ordonă 
câinelui să se întindă pe banchetă. Apoi, porni motorul 
camionetei şi o întoarse pe stradă într-un U leneş, înde- 
părtându-se de Tilly's. Lăsă farurile stinse până ce se 
depărtă de agitație, apoi făcu la dreapta pe prima stradă, 
către zona de depozite. Fu obligat să aştepte la un indi- 
cator de oprire la colțul următor pentru ca trei camioane 
lungi şi grele să traverseze intersecția, moment în care 
deveni conştient de faptul că, în spatele lui, se afla un 
vehicul. După înălțimea la care se aflau farurile, avu 
impresia că era un camion, dar designul nu era cel uzual. 

După ce ultimul camion părăsi intersecţia, Cam tra- 
versă intersecția, intrând adânc în complexul de depozite. 
Farurile îl urmară fără a se preface măcar că vehiculul 
staționează la indicatorul de oprire. Cam îi dădu lui 
Frick o nouă comandă de a sta întinsă. Nu voia ca urmă- 
ritorul să-i zărească silueta prin geamul din spate. Viră 
la stânga la următorul colț şi parcurse întreaga lungime 
a unui depozit la ale cărui rampe de încărcare aşteptau 
două duzini de camioane. Văzu stivuitoarele manevrând 
marfa când trecu prin apropierea lor. Vehiculul urmăritor 
rămase în spatele lui, iar Cam avu impresia că, în oglinda 
retrovizoare, recunoștea forma unei maşini de teren Che- 
vrolet Suburban. 

„Bun, cine mai e şi ăsta?“ se întrebă el. Nu i se făceau 
nici un fel de semne, iar pagerul din buzunar ar fi trebuit 
să vibreze dacă la volan s-ar fi aflat Bobby Lee. Biroul 


Şerifului avea câteva astfel de maşini, deşi preferința 


313 


tuturor părea să se îndrepte spre produsele Ford. Cam 
îşi aminti în vreme ce luă un alt viraj — de această dată 
spre dreapta — că federalilor le plăcea acest model. Mări 
viteza ca să treacă prin spatele depozitului. În stânga lui 
se vedea o lizieră, iar, dincolo de asta, se întindea șanțul 
puturos care fusese, pe vremuri, pârâul Cross. Urmă- 
ritorul rămase aproape, trecând de indicatorul de oprire, 
la fel cum procedase Cam. Acesta ştia că ieşirea prin- 
cipală din complex avea să-l ducă din nou pe lângă Tilly, 
o direcţie în care n-avea chef să se îndrepte. Se întrebă 
dacă exista vreo modalitate de a-i trimite un mesaj prin 
pager şerifului, dar habar n-avea de vreun număr de apel. 
Gândindu-se mai bine la asta îşi dădu seama că era 
ciudat: şeriful îi spusese că voia ca pagerele să funcționeze 
ca nişte canale de comunicare bilaterale. Deci era posibil 
ca dispozitivul pe care îl avea la el să îi fi fost dat de 
altcineva. 

Trecu pe lângă alte două alei cu depozite, apoi fu 
obligat să vireze la dreapta, deoarece pârâul şi drumul 
ce-l urma făceau un cot abrupt spre dreapta. Parcările 
depozitelor erau toate luminate şi pline cu containere care 
aşteptau camioanele de transport. Şi ele erau înconjurate 
de garduri înalte de plasă, astfel încât i-ar fi fost imposibil 
să se ascundă. Coti iarăşi la dreapta, fapt care îl îndreptă 
din nou către Terminal Avenue. Chevrolet-ul continuă 
să-l urmărească, fără să se apropie sau să se depărteze. 
La următorul viraj, Cam observă o semiremorcă ieşind 
pe porțile unei rampe de încărcare a unui depozit. Viră 
dreapta şi trecu prin poartă în vreme ce semiremorca 
se îndepărta, ignorând strigătele furioase ale paznicului 

în vârstă de la poartă. Chevrolet-ul fusese obligat să se 
oprească pentru a lăsa semiremorca să treacă prin inter- 
secție, dar, după aceea, viră la dreapta şi apăru la poartă 
în vreme ce paznicul se chinuia să o închidă. Cam se în- 
dreptă spre unul dintre locurile goale de încărcare, întoarse 
camioneta pe loc ca şi cum s-ar fi îndreptat cu spatele 
spre rampa de încărcare, apoi se opri. 

De o parte şi de alta a lui se găseau platforme cu 
containere, dar Cam îşi rezervase suficient loc ca să poată 
manevra în viteză dacă era cazul. Îşi lăsă farurile aprinse 
şi motorul mergând. Un şofer de stivuitor de pe rampă 
dădu cu spatele din apropierea unei platforme cu o 
încărcătură la bord; nu păruse a-l fi zărit pe Cam. Acesta 
îl văzu pe paznicul de la poartă certându-se cu cineva 
care stătea pe partea stângă a Chevrolet-ului, apoi, spre 
surprinderea lui, se ivi un bărbat imens, îmbrăcat în 
negru din cap până în picioare, care înconjură Che- 
vrolet-ul, îl înşfăcă pe paznic şi îl aruncă pe bancheta din 
spate a maşinii. Apoi, individul deschise larg poarta şi 
se urcă la rândul lui pe bancheta din spate, trântind 
portiera după el. 

„Începe distracţia!“, îşi zise Cam. Erau cel puțin trei. 
inamici. Un şofer, cineva în spate care îl ținea pe paznicul 
de la poartă, individul acela masiv şi, poate, chiar un al 
patrulea pe scaunul din față dreapta. Cam puse piciorul 
pe frână, băgă în viteză şi aşteptă până ce Chevrolet-ul 
se ivi în dreptul locului unde era el, oprindu-se cam la 
cinci metri în fața lui. Toate cele patru portiere se des- 
chiseră simultan şi, când văzu în cadrul fiecăreia nişte 
siluete cu ceva în mâini care semănau cu nişte bâte de 

baseball, Cam apăsă pedala de acceleraţie până la podea, 
făcând camioneta să ţâşnească înainte, şi lovi mai întâi 
portierele de pe partea şoferului, făcându-le zob înainte 
ca oamenii dinăuntru să poată sări în afara maşinii. Apoi 
roti volanul spre stânga, călcă frâna cu putere, introduse 
maneta în marşarier şi, de această dată, țâşni cu toată 
viteza cu spatele de cealaltă latură a Chevrolet-ului, 
îndreptându-se către portierele de pe partea dreaptă, 
deşi oamenii din acea parte care ieşiseră deja săreau 
din calea camionetei nebune care izbi cu toată forța cu 
spatele şi rupse portierele, desprinzându-le de vehicul. 
Apoi, Cam apăsă iarăşi frâna, opri mașina, deschise por- 
tiera din dreapta lui şi o asmuţi pe Frick cu o comandă 
scurtă: 

— Şo pe ei! 

După care, prin cadrul celeilalte portiere, se strecură 
repede sub platforma învecinată, scoțând din mers re- 
volverul; stătea acum pe vine în spatele peretelui de pro- 
tecție din oțel oferit de platformă. 

Câinele produse o surpriză colosală. Sări asupra celui 
mai apropiat om de pe partea dreaptă şi îl aruncă la 
pământ mârâind şi arătându-şi colții înfiorători. De sub 
platformă, Cam nu putea zări jumătatea superioară a 
celui de-al patrulea om, dar putea vedea că avea o bâtă 
de baseball într-o mână şi o armă în cealaltă, iar asta era 
de-ajuns. Băieţii nu veniseră ca să poarte o conversație. 
Tinti picioarele omului, trase o singură dată cu revolverul 
şi văzu cum glonțul îl loveşte pe individ în glezna dreaptă, 
făcându-l să țipe de durere şi să se dea în spate către 
platforma de încărcare, în acelaşi timp scăpând din mâini 

arma şi bâta de baseball. Apoi, Cam se roti pentru a-l 
tinti pe cel care se lupta cu Frick, dar tipul zăcea deja 
pe caldarâm, încercând să-şi protejeze brațele şi faţa 
de atacurile dezlănțuite ale ciobănescului german. Bâta 
individului zăcea şi ea pe asfalt. 

Cam se uită repede la Chevrolet ca să vadă dacă 
ceilalți doi dinăuntru aveau de gând să iasă, dar poziția 
şi propria camionetă îi reduceau câmpul vizual. Ca să se 
asigure că nu avea să se întâmple asta, ținti cu atenție şi 
trase două cartuşe, câte unul în fiecare parte a parbrizului 
vehiculului. Alesese o astfel de traiectorie încât să nu 
rănească pe nimeni dinăuntru, dar gloanțele de calibru 
mare îşi făcură treaba în mod satisfăcător, împrăştiind 
o mare cantitate de cioburi în interior. Apoi Cam se 
rostogoli pe jos, în caz că s-ar fi tras spre el, şi ieşi prin 
spatele platformei. Frick continua să se joace cu omul 
de pe caladarâm ca un terrier cu un şobolan. Individul 
împuşcat de Cam stătea ghemuit în poziție fetală, 
sprijinindu-se de platforma de beton, ţinându-se de 
piciorul rănit şi gemând. Cam sprintă spre camionetă, 
lovind în drum arma de pe caldarâm şi trimițând-o sub 
Chevrolet, apoi deschise portiera şi strigă după Frick, 
care-i dădu drumul victimei, se întoarse imediat şi sări 
în maşină. De-acum, Cam vedea chipuri pe platforma 
de încărcare şi oameni arătând spre cele două siluete 
de pe caldarâm. Irânti portiera şi demară spre poartă, 
cauciucurile scrâşnind pe caldarâm. Poarta era încă 
deschisă. Făcu un viraj pe două roți spre stânga şi țâşni 
din zona depozitelor pe Terminal Avenue, îndreptân- 
du-se înapoi către Tilly's. Cei doi giganți de la intrarea 

în local se uitară fix la el atunci când Cam trecu pe lângă 
ei. Fu tentat să tragă câteva cartuşe în direcția lor, doar 
aşa, din principiu, dar trecu prea repede de ei. Se uită 
în oglinda retrovizoare, dar nu văzu nici un fel de faruri 
în urma lui. 

Incetini când ajunse aproape de capătul șoselei și viră 
la dreapta pe drumul de acces, la timp ca să vadă două 
semiremorci ivindu-se la intrarea în complexul comercial. 
În lumina aruncată de farurile vehiculelor zări sânge 
pe zparda lui Frick. Cam o antrenase să se repeadă cu 
viteză maximă asupra țintei, să o doboare, să o muşte 
de câteva ori de braţe, apoi să-şi înfigă colții în haina sau 
cămaşa victimei şi să tragă de ea până ce ținta înceta să 
mai opună rezistență şi se calma, în tot acest timp sco- 
țând cele mai înfricoşătoare mârâituri de care era în stare. 
Frack nu era capabil de un asemenea atac, deşi putea 
face chiar mai mult dacă intra cineva în casă sau dacă 
stăpânul lui era atacat. Cântărind 45 de kilograme, Frick 
se descurca însă excelent, iar apariția bruscă a unui 
ciobănesc german gonind, cu urechile lipite de țeastă, cu 
colții imenşi şi mârâitul de lup, era, de obicei, suficientă 
pentru anihilarea oricărui atacator. 

— Bine, fetiţo, o lăudă el de mai multe ori, în vreme 
ce conducea pe drumul de acces către autostradă, cu 
viteză normală, încercând să-şi controleze tremurul 
brațelor. Foarte bine, fetițo. 

Incepuse să plouă, aşa că acționă ştergătoarele de 
parbriz. Vestea bună era că scăpase de cei patru atacatori 
şi nici unul dintre aceştia nu avea să mai fie capabil să 
întreprindă mare lucru pentru o vreme. Vestea proastă 

era că patru indivizi reuşiseră să-l fraierească şi să-l 
atragă într-o ambuscadă, folosindu-se de canalul de 
comunicare pe care îl crezuse secret, modalitate prin 
care el şi Bobby Lee conveniseră de comun acord să ţină 
legătura. Dacă tipii ăia erau poliţişti, probabil că aveau 
să dispară de la fața locului înaintea apariţiei celor de 
la Biroul Şerifului, ca urmare a apelurilor efectuate de 
personalul depozitelor. Aveau să se descotorosească 
undeva de paznicul de la poartă şi apoi să se debaraseze 
şi de Chevrolet, care era, probabil, o maşină confiscată 
în urma unei intervenţii contra traficanților de droguri, 
în vreun cimitir de maşini al cărui proprietar nu pune 
întrebări. Rana de glonț avea să fie mai greu de explicat 
într-un spital, dar se mai întâmpla ca poliţiştii să se 
rănească singuri atunci când se distrau cu armele din 
dotare. Nu era nevoie decât de un amic care să confirme 
circumstanțele „accidentale“ ale întâmplării, după care 
totul se reducea la completarea unor formulare şi la 
suportarea ironiilor din partea colegilor. Şi totuşi, 
muşcăturile de câine ar fi putut constitui o problemă 
mai greu de explicat. 

Incercă să-şi aducă aminte de chipuri, să-şi amin- 
tească dacă-l mai văzuse pe vreunul din indivizi înainte, 
dar singurul lucru de care era destul de sigur era acela 
că nu erau poliţişti din ţinutul Manceford, la fel ca şi 
polițistul mai vârstnic care îi făcuse acea vizită acasă. 
Adevărul era că el încă nu ştia nimic despre atacatorii 
lui. Putea fi vorba de un singur polițist ajutat de nişte 
amici sau de o bandă de mercenari. Nimeni nu prezentase 
nici o insignă şi nu-i strigase: „Poliția! Stai pe loc!“ 

Aşadar, dacă erau cu toții poliţişti, atunci povestea asta 
îşi țesuse ițele cu mult dincolo de limitele ținutului 


Manceford. 

Cam o curăță pe Frick şi îi scoase zgarda cu ţepi, asi- 
gurându-se că animalul nu se rănise în cursul evenimen- 
telor. Apoi, scoase iarăși câinii la patrulare prin curtea 
casei. Se văzu nevoit să folosească o perie de sârmă ca 
să scoată petele de vopsea lăsate de Chevrolet pe partea 
din stânga a barei de protecție a camionetei. Munca lui 
de curățare nu putea rezista unei examinări atente din 
partea unei echipe de experți, dar orice privire de amator 
aruncată nu putea observa nici un fel de stricăciune. 
Bara din spate nu indica nimic, în afara unei uşoare 
deformări, dar, în privința asta, nu putea face mare lucru. 
Îşi curăță revolverul şi îl reîncărcă, apoi îşi spălă mâinile 
cu diluant de vopsea şi apă cu săpun, ca să scape de 
reziduurile de praf de puşcă. După aceea, aspiră cu 
atenţie interiorul camionetei ca să nu mai rămână păr 
de câine. Gândind defensiv, conectă de bara camionetei 
dispozitivul propriu de remorcare, la nivelul de sus al 
echipamentului de prindere, apoi îl sună pe şerif. 

Ca de obicei, şeriful veni în uniformă acasă la Cam. 
Acesta îi dădu o ceaşcă de cafea şi, apoi, se aşezară amân- 
doi la masa din bucătărie, iar Cam se apucă să-i po- 

vestească pățania lui. După ce Cam termină, şeriful dădu 
din cap: 

— Am primit un apel telefonic privitor la tulburarea 
liniştii publice din acea zonă de depozite imediat după 
ora zece şi jumătate, rosti el. Când echipajele de in- 
tervenție au ajuns acolo, ambele vehicule implicate în 
incident dispăruseră. Paznicul de la poartă a povestit 
despre episodul răpirii lui din faţa porții. 

— Nu a fost rănit? 

— Nu. A fost tăbăcit serios, înfricoşat, dar nu rănit. 
L-au aruncat pe bancheta din spate şi i-au spus să în- 
chidă ochii şi să stea nemişcat. Omul s-a conformat. 
A spus că cei doi tipi din partea stângă au fost serios 
răniți când ai lovit portierele. Tocmai încerca să se 
strecoare peste tipul din spate când ai tras în parbriz. 
Şi-a zis atunci că era un moment bun să se întindă la 
loc pe banchetă şi să rămână acolo. Indivizii au oprit 
cam la o stradă distanță de scena bătăliei, l-au aruncat 
din maşină şi, apoi, s-au făcut nevăzuți. 

— Mai puțin portierele din partea dreaptă. 

— Probabil, deşi acestea nu au fost găsite la fața 
locului. 

— M-a văzut cineva? 

— Nu prea. Oamenii nu discutau decât despre câine. 

— A echilibrat balanța, zise Cam. 

Şeriful zâmbi. Ii plăceau la nebunie câinii, mai ales 
cei poliţişti. 

— Nu pricep cum au reuşit să treacă pe lângă cele 
două echipaje de intervenție, zise el. Un Chevrolet 
Suburban fără portiere, cu parbrizul făcut praf... lar 

oamenii noştri au ajuns la faţa locului în mai puțin de 
cinci minute. 

— Dacă e vorba de cele două echipaje zărite de mine, 
au fost mai rapide de atât, replică Cam. Uitaţi ce e: am 
fost chemat acolo în urma unui apel pe pager. Cum a 
fost posibil aşa ceva? 

Şeriful luă o gură de cafea: 

— Nu ştiu. Am luat pagerele din inventarul de probe. 
Chestii aruncate acolo. Am luat patru, spuse şi se uită 
la Cam. Încă le mai am pe toate patru. 

— Prin urmare cineva de la evidența probelor a 
vorbit, zise Cam. 

— Oamenii discută mereu despre mine şi despre ceea 
ce fac, replică şeriful. Dar eşti convins că nu erau oameni 
din Manceford? 

— Ştiu sigur că nu erau poliţişti din ținutul Man- 
ceford, răspunse Cam. Dar nu ştiu dacă erau poliţişti. 

Şeriful dădu din cap: 

— Asta-i problema. Nu ai ascultat de primul avertis- 
ment, iar acum ne trezim cu porcăria asta. Îndivizi cu 
arme şi bâte de baseball? Să fie oameni care au mai lucrat 
împreună şi înainte? 

— Mai e şi altceva, zise Cam. 

Îi povesti şerifului despre întâlnirea cu Marlor, despre 
scurta lor discuție de pe veranda de la intrarea în cabană 
şi despre ceea ce afirmase Marlor că avea de gând să facă. 
Șeriful ascultă în tăcere, având pe chip o expresie de ne- 
încredere din ce în ce mai mare. 

— Şi tu l-ai lăsat să o facă? 

— Mi-a spus că se va sinucide, dar nu şi când sau 
cum. 

— De ce nu l-ai arestat, pur şi simplu? Să-l fi adus 
la sediu? Să-l punem sub tratament psihiatric s sau ceva 
asemănător? 

— Ca să citez instrucțiunile dumneavoastră, şefu, 
eu nu pot aresta pe oricine. În plus, nu prea am fost în 
dezacord cu planurile lui. 

Şeriful îi aruncă o privire exasperată, dar, apoi, dădu 
încet din cap: 

— Şi el a recunoscut că i-a lichidat pe cei doi ticăloşi, 
dar a negat atentatul cu bombă? 

— Jar eu l-am crezut. Dacă ar fi să depun mărturie 
chiar acum, aş spune că totul a semănat cu testamentul 
unui muribund. Nu avea nici un motiv să mintă. 

— Şi el credea că poliţiştii l-au îndrumat către cei 
doi nemernici? 

— Da, domnule, dar nu a vrut să dezvăluie de unde 
provenea acel mesaj electronic. Spunea că nu ştie şi că 
nu-i pasă. 

Ii povesti şerifului despre comentariul lui Marlor 
legat de hăitaşi. 

— La ce naiba se mai referă şi chestia asta? 

— Habar n-am, dar cred că ăsta este următorul meu 
pas. les din Dodge pentru o vreme şi mă duc să văd ce 
descopăr. Va trebui să decideți ce e de făcut în privința 
lui Marlor. 

Şeriful oftă, îşi termină cafeaua şi se ridică să pună 
ceaşca în chiuvetă. 

— Măi să fie! exclamă el. 

— l-am povestit toate astea şi lui Jay-Kay Bawa, 
consultanta în informatică, zise Cam. Este posibil — 
sau nu — ca ea să le dea informaţii federalilor. 

Şeriful se întoarse la masă şi se aşeză. 

— Nu au mai zis nimic de când echipa ATF a preluat 
ancheta atentatului cu bombă, rosti el. Nu au pus nici 
măcar întrebările de rutină. 

— Dacă plec în ținuturile din vest, nu ar trebui să-mi 
recapăt statutul oficial? întrebă Cam. S-ar putea să am 
nevoie de ajutor din partea autorităților locale. 

— Dacă tipii ăia erau poliţişti şi erau din afara ținu- 
tului nostru, în cine te-ai putea încrede acolo? îi replică 
şeriful. În plus, dacă-ți redau statutul, toată lumea de 
aici ar afla asta imediat ce va deschide gura prima func- 
ționară din aparatul administrativ. 

— Faceţi documentele necesare! Băgaţi-le în seif! 
Daţi-mi înapoi legitimaţia şi insigna! Dacă sună cineva, 
veți spune ceea ce trebuie. Am propriile mele arme. 

Șeriful zâmbi: 

— Te simți descoperit, nu-i aşa? Ai fost polițist 
întreaga ta viață. L-ai lăsat pe Marlor să-şi ia viața pentru 
că nu erai sigur ce eşti fără legitimație şi insignă. 

— Poate că da, rosti Cam, oarecum în defensivă. Dar 
m-am gândit că are logică ceea ce spunea el că avea de 
gând să facă. Părea un soi de... justiție. 

Șeriful clătină din cap: 

— Justiţia există doar în interiorul sistemului, ripostă 
el. Marlor a recunoscut răpirile şi crimele. Nu depinde 
de noi să spunem cât de juste au fost. Însă e treaba noas- 
tră să-l aducem în tribunal şi să-l băgăm în proces, 

continuă, apoi se încruntă. Într-un fel, faptul că l-ai lăsat 
pe Marlor să facă asta nu diferă cu mult de ceea ce a 
făcut acel polițist — dacă era polițist — care i-a dezvăluit 
lui Marlor unde erau nemernicii ăia doi. 

Cam simți că se înroşeşte: 

— Păi atunci, şefu', zise el, dacă asta e ceea ce simțiți, 
vă urez mult noroc în privința rezolvării problemelor 
dumneavoastră. În privința tuturor. Cred că voi pleca în 
acea croazieră în jurul lumii. 

Şeriful dădu din mână. 

— Nu te aprinde aşa! îl potoli el. Ştii « că, din punct 
de vedere tehnic şi legal, am dreptate. Din punct de 
vedere moral şi personal, ei bine..., nu ştiu cum aş fi 
procedat cu amărâtul ăla în aceleaşi circumstanțe. Ştiu 
că aş ține prelegeri pe tema asta. Dar... 

Cam aşteptă. Şeriful era încurcat rău. În mod normal, 
ar fi alergat la federali sau măcar la SBI cu problema 
asta. Federalii nu constituiau o alternativă, nu câtă vreme 
indivizii îl țineau sub obroc până ce se declarau satisfăcuți 
că Biroul Şerifului din ținutul Manceford era curat ca 
lacrima. Între timp însă, Cam reprezenta, probabil, sin- 
gurul as pe care şeriful îl putea arunca în joc, mai ales. 
în afara ținutului. 

— Bine, rosti şeriful. Du- -te în vest să culegi infor- 
maţii. Eu îi voi cere şerifului din ținutul Surry să recu- 
pereze cadavrul lui Marlor. Să vedem ce afli despre 
felinele alea hăituite sau ce o fi fost chestia aia despre 
care bolborosea Marlor. Sună-mă acasă, spune-mi unde 
ai aterizat şi-ţi voi trimite lucrurile prin FedEx! Mâine 
dimineață voi întocmi chiar eu actele necesare. 

Cam aprobă din cap: 

— Şi o voi folosi pe Jay-Kay Bawa drept canal de 
comunicare dacă am nevoie de informații din diverse 
baze de date statale, zise el, apoi ezită. Continui să cred 
că ar trebui să vă duceți la McLain şi să-i spuneți ce 
faceți. 

— Nu-mi răspunde la apeluri, îi explică şeriful. 

— Sunaţi-l din nou! Spuneţi-i că vreți să vă întâl- 
niţi — pe terenul dumneavoastră — sau se poate uita 
la ştirile de seară ca să vă audă mesajul. Federalii urăsc 
amenințările care implică presa. 

Şeriful îi aruncă o privire întrebătoare: 

— La naiba, domnule locotenent, devii alunecos la 
bătrâneţe... Spune-mi un lucru: încă mai ai încredere 
în Kenny Cox? 

Cam fu surprins, dar încuviință: 

— Sunt în proporţie de nouăzeci şi nouă la sută sigur 
că el nu face parte din acest complot. E prea deştept ca 
să intre într-o astfel de combinație. 

— Nouăzeci şi nouă? 

Cam se gândi puţin. Nu putea defini exact de unde 
provenea rezerva. 

— Kenny a greşit, a fost pus la zid de judecătoarea 
Bellamy, o ura pentru asta şi nu-şi ascundea sentimentele. 
Toată lumea ştie acest lucru. În plus, credea că povestea 
cu scaunul electric ar fi un minunat exemplu pozitiv. 
În plus... 

— Mda? 

— Kenny face parte dintre poliţiştii care trăiesc 
pentru senzațiile tari. li p/ace să fie polițist şi îi place să 

vâneze infractori. Asta este viața lui. De aceea, nu cred 
că ar pune în pericol totul pentru a deveni parte dintr-un 
pluton de execuție. 

— Asta dacă nu cumva s-a cam plictisit...? 

Cam ridică din umeri: | 

— Nu ştiu. Uneori, fiecare se plictiseşte. Kenny s-ar 
putea să se fi plictisit. Dar nu cred că ar trece la acţiune 
din pricina asta. E, probabil, motivul pentru care îşi chel- 
tuie tot timpul liber vânând femei. Poate obţine orice 
fel de emoție are chef. 

— Bine... Pentru că am senzaţia că am nevoie de un 
om în interior şi de unul în afară. Vreau să-i povestesc 
ce faci tu. Voi vorbi şi cu McLain. Dacă ştie ceva care 
să fie împotriva vreunui om de-al meu, va trebui să-mi 
arate ce are. 

— Vreți să țin legătura prin Kenny? 

— Nu, vreau să vii exclusiv la mine. Dar, dacă trebuie 
să deplasez forțe ca să-ți vin în ajutor, îl voi folosi pe 
Kenny. Între timp, scrie-mi o declarație despre cele 
întâmplate în seara asta. Trimite-o prin poştă acasă la 
mine. Iei câinii ăştia cu tine? 

— Categoric, răspunse Cam. 

— Minunată idee, replică şeriful. În privința lor, nu 
se pune problema de partea cui sunt. 

Găsirea lui White Eye Mitchell se dovedi o treabă uşoară. 


Cam merse până în Pineville, centrul administrativ al 

ținutului Carrigan, şi închirie o cabană. Folosi cardul de 
credit personal ca să plătească, astfel încât Jaspreet şi 
tigrii ei să ştie unde se afla. Îşi luă o zi ca să se acomodeze 
şi încercă să pescuiască păstrăvi, ceea ce îi oferi şerifului 
răgazul necesar pentru a-i trimite documentele şi insigna. 
A doua zi, se duse la Biroul Şerifului din ținutul Carrigan 
şi le spuse celor de acolo că îl căuta pe Mitchell. Omul 
era cunoscut în partea locului drept unul dintre ghizii 
pentru turiştii care urcau în munți. Un sergent îi spuse 
că Mitchell era trecut binişor de şaizeci de ani, poate 
chiar mai în vârstă; era posibil să fie în parte indian, în 
parte Dumnezeu ştie ce altceva, dar asta nu constituia 
o problemă pentru nimeni. Poliția chiar îl folosise de 
câteva ori ca ajutor în găsirea turiştilor rătăciți. Astea 
fiind zise, nimeni din birou nu-i putu spune cu certitu- 
dine cum sau unde să-l găsească pe individ. Se presupu- 
nea că locuia la marginea rezervației naturale, dar nimeni 
nu avea mai multe date. Îi sugerară să facă un tur al fer- 
melor din ținutul Carrigan şi poate chiar din Cherokee 
și prin. orăşelele de la marginile rezervației indienilor. 

— Întrebaţi lumea, îi recomandă sergentul. În cele 
din urmă, zvonul că e căutat va ajunge la el şi e mai mult 
ca probabil că vă va găsi el. 

Cam băgă câinii în camionetă la sfârşitul după-amie- 
zii, îşi luă la revedere de la poliţiştii locali, cumpără 
mai multe baxuri de bere la cutie decât o făcuse în ulti- 
mul timp şi îşi începu căutările. Un singur barman îi 
spuse că îi ştia numele; nici unul dintre localnici nu îl 
văzuse pe Mitchell de mult timp, mai ales acum, că venise 
toamna şi odată cu ea sfârşitul sezonului turistic. Cam 

le spuse tuturor celor cu care vorbea că stătea în cabanele 
Blue Valley de pe Road 16, că nu era vorba de nici o 
problemă şi că voia doar să discute ceva cu Mitchell. 
Se întoarse la cabană cu puţin înainte de ora unsprezece 
noaptea, luă câțiva buşteni de pe verandă ca să aprindă 
focul în cămin, lăsă câinii să alerge în voie prin preajmă 
timp de zece minute, îi aduse înapoi în cabană, apoi se 
întinse ca să doarmă. Celelalte cabane păreau pustii, ceea 
ce nu constituia o surpriză, dat fiind sezonul şi faptul 
că erau la mare altitudine. 

A doua zi de dimineaţă, îl trezi un mârâit pe ton 
jos scos de Frack, care stătea în fața uşii de lemn a 
cabanei, cu perii ridicați pe ceafă. Frick încerca să vadă 
ceva pe ferestrele din față, dar jaluzelele erau trase. Cam 
se uită la ceas şi văzu că abia trecuse de ora şapte. Se 
dădu jos din pat şi îşi trase blugii, bocancii şi o cămaşă 
peste izmene. Apoi găsi revolverul, verifică încărcătura 
şi le ordonă încet celor doi câini să se aşeze. Deschise uşa 
şi se trezi cu un bărbat cu barbă sură şezând pe unul din 
balansoarele de lemn, cu spatele spre Cam. Purta, ca oa- 
menii de la munte, o pălărie neagră cu boruri înguste, 
genul acelora pe care Cam le văzuse de vânzare în câteva 
baruri locale în noaptea precedentă, o haină de blugi 
cu guler din piele de oaie, blugi, mănuşi şi cizme cu un 
desen complicat, cu carâmbii îmbrăcați în piele de că- 
prioară. Individul se uită pieziş la Cam, fiind vizibil 
motivul pentru care era supranumit White Eye. Pupilele 
lui aveau o nuanță argintie deranjantă, părând nişte bile 


de rulment. 

— Mă căutai să-mi vorbeşti? îl întrebă omul cu o 
voce gravă. 

— Eşti Mitchell? 

Omul dădu scurt din cap. 

— Stai să închid câinii, zise Cam. 

— Nu-i nevoie, rosti Mitchell. Câinii nu mă deran- 
jează. Şi n-am armă la mine, aşa că poți pune buşteanu' 
ăla deoparte dacă vrei. 

Cam ridică revolverul şi îl băgă la centură. 

— Atunci intră. O să fac o cafea. 

Bărbatul se ridică şi intră pe uşă, urmându-l pe Cam. 
Câinii îl priviră fix, iar el se opri şi întinse ambele mâini, 
cu palmele în jos, în direcția lor. Frick veni prima şi adul- 
mecă cu prudență, apoi se apropie şi Frack. Păreau amân- 
doi extrem de interesați de mirosul hainei. Mitchell se 
aşeză turceşte şi îşi dezgoli intenționat ceafa pentru Frack, 
care adulmecă din nou, mai bine de un sfert de minut, 
îşi satisfăcu pe deplin curiozitatea, apoi se îndepărtă. 
Frick se apropie şi făcu acelaşi lucru, amuşinând ceafa 
şi părul omului, înainte de a se îndepărta la rândul ei şi 
de a se aşeza alături de Frack într-un colț al încăperii. 
Cam vedea că amândoi se uitau la Mitchell, dar în 
atitudinea lor nu mai exista nici un fel de încordare. Omul 
muntelui îi dezarmase complet, cel puțin pe moment. 

Cam se apucă să pregătească cafeaua şi îl invită pe 
Mitchell să se aşeze la masa din unica încăpere a cabanei, 
care servea atât ca living, cât şi ca loc de luat masa. 
Mitchell îşi dădu jos pălăria şi haina şi le aşeză pe podea. 
Era subţire ca o trestie, iar părul grizonat îi strălucea 
din pricina uleiului cu care era dat; îl purta strâns în 

coadă. Hainele lui miroseau a lemn ars, dar erau curate. 
Cam scoase două căni şi se aşeză la masă. Arma de la 
centură i se înfipse în abdomen, dar el ignoră durerea. 
Îşi frecă barba care începea să-i crească, întrebându-se 
dacă va ajunge vreodată la fel de stufoasă ca a lui Mitchell. 
Cu siguranță, avea să devină la fel de sură. 

— Sunt locotenent în cadrul Biroului Şerifului din 
ținutul Manceford, zise el, încercând să nu se holbeze 
la ochii aceia ca nişte bile de rulment. 

Mitchell dădu din cap. Mâinile lui se odihneau pe 
masă şi purtau semnele vieţii trăite în sălbăticie. 

— Trebuie să aflu ce este acela un hăitaş, zise Cam. 

Mitchell se uită la el câteva secunde: 

— De ce mă întrebi pe mine? 

— Mi-a spus un om să te întreb, răspunse Cam. Un 
om pe nume James Marlor. Îl cunoşti? 

Cam nu observă nici o reacţie în ochii lui Mitchell 
la menționarea numelui lui Marlor. 

— Nu, răspunse Mitchell cu calm. 

— Ei bine, e mort, continuă Cam. S-a sinucis. Şi-a 
pierdut soția şi fata într-un jaf armat care a degenerat, 
un jaf petrecut în ţinutul Manceford. 

Mitchell clipi, se uită în altă parte pentru o secundă, 
dar nu zise nimic. | 

— Înainte de a se sinucide, i-a prins pe cei doi făptaşi 
ai jafului armat care i-au ucis familia. I-a prins, i-a luat 
prizonieri şi apoi i-a pus pe un scaun electric manu- 
facturat şi i-a prăjit. 

Sprâncenele lui Mitchell se ridicară cu câțiva mili- 
metri. 

— Mi se pare corect, aprecie el. 

— Ei bine, din punct de vedere legal, noi, poliţiştii, 
nu-i privim cu ochi buni pe cetățenii care comit astfel 
de porcării. 

— Din punct de vedere legal, zise Mitchell. 

— Mda. 

_— Şi ce are asta de-a face cu mine? întrebă Mitchell. 

Cam ezită. Nu-l cunoştea pe acel om şi nu ştia nici 
ce relație existase între el şi James Marlor, dacă existase 
vreuna. Sau între el şi posibilii poliţişti din afara ținutului 
Manceford, care trecuseră de cealaltă parte a legii. În 
încăpere se răspândi aroma cafelei. Cam se ridică şi turnă 
câte o cană pentru fiecare. Decise să nu facă nici o referire 
la uciderea lui Bellamy. 

— Eu am dat de Marlor. Am discutat cu el înainte 
de a muri. 

— Adică înainte de a se sinucide, îl corectă Mitchell. 

— Corect. Chiar înainte de a face asta. Sunt anumite 
aspecte ale cazului pe care nu reuşim să le înțelegem. El 
a lămurit o parte din ele, dar, apoi, a sugerat să vin până 
aici şi să te întreb despre hăitaşi. Te-a numit în mod ex- 
plicit. A fost o chestie fără sens, chiar şi pentru mine, 
dar, uite, sunt aici. 

— L-ai văzut făcând-o? întrebă Mitchell. 

Îşi ținea cana cu cafea aproape de bărbie. Când 
sorbi din ea, Cam văzu că dinţii lui erau într-o stare 
deplorabilă, galbeni şi, pe alocuri, chiar negri. Omul 
se uită direct spre Cam, care nu se putu împiedica să 
nu se holbeze la el. Ochii aceia argintii erau ciudat de 
atrăgători, 

Ezită, apoi îi povesti lui Mitchell ce se întâmplase. 

— Tu eşti polițai, îi zise Mitchell. Nu ar fi trebuit 
să împiedici un asemenea lucru? 

Cam se uită în altă parte. | 

— Nu am făcut-o, răspunse el încet, deoarece am 
simţit că am afinități cu acel om. Pentru el alternativa 
era să fi mers la închisoare sau poate chiar să fi sfârșit în 
rândurile celor condamnați la moarte. 

— Pencă făcuse ceea ce trebuia, zise Mitchell. 

— Uciderea din răzbunare nu e corectă, ripostă Cam. 
Pentru asta există legea. 

Mitchell pufni disprețuitor: 

— Legea e pentru blestemaţii de avocați, zise el. 

Îşi împinse scaunul şi îşi termină cafeaua. Era clar 
că se pregăteşte să se ridice şi să plece: 

— Nu ştiu nimic despre nici un fel de hăituire. 

Cam avea impresia că Mitchell ştia că el îi ascundea 
ceva. Dar nu putea trece peste anii de pregătire poliție- 
nească. Când făceai o anchetă, îi spuneai celui cu care 
discutai cât mai puţine lucruri. Orice ţi se spunea nu 
trebuia, astfel, cel puţin teoretic, să fi fost deformat de 
indiciile legate de scopurile anchetei. 

— Bine, rosti Cam. Apreciez venirea ta aici. Nu am 
văzut nici un vehicul afară. Ai nevoie să te duc cu maşina? 

— Merg pe jos, zise Mitchell, luându-şi pălăria şi 
haina de pe podea. Mă voi întoarce pe jos. 

— Şi nu l-ai întâlnit niciodată pe James Marlor? 

— Nu cred. Dar eu fac pe ghidul prin păduri pentru 
o groază de indivizi. Poa că a fost unul dintre ei, dar 
nu-mi amintesc numele. 

— Dacă am nevoie să discut din nou cu tine, cum 
pot da cel mai repede de tine? 

— Magazinul lui Carter, spre Cherokee, zise el, 
punându-și pălăria pe cap. Tu şi cu mine? Nu cred că 
avem prea multe de discutat, domnule. 

— S-ar putea, zise Cam, dorindu-şi să fi fost mai 
inspirat. 

— O discuţie poate fi reală doar dacă ambele părți 
sunt sincere, zise Mitchell. Străinii care vin prin părțile 
astea şi pun o groază de întrebări... Cei mai mulți habar 
n-au de nimic. 

— Voi ţine minte asta. Îţi multumesc că ai venit. 

Mitchell dădu scurt din cap, ieşi şi închise uşa în 
urma lui. Nici unul din câini nu păru să-i acorde prea 
mare atenție. 

Cam se ridică şi îşi turnă o nouă cană de cafea. „Bun. 
Timp irosit“, îşi zise el. Omul spusese că nu-l cunoştea 
pe Marlor sau pe aşa-zişii hăitaşi, iar Cam nu avea nici 
un motiv să se îndoiască de asta. Decise să-i întrebe şi 
pe alții, începând cu poliţiştii din partea locului. 

Jumătate de oră mai târziu plecă de la cabană cu câi- 
nii şi se duse la camionetă. Cu o noapte înainte se lăsase 
bruma şi toate geamurile erau albe. Băgă câinii pe cana- 
peaua din spate şi tocmai se urca la volan când observă 
ceva pe capotă. leşi din nou afară. 

Capota era acoperită cu un strat destul de gros de 
brumă albă, dar chiar în mijloc se vedea ceva ce semăna 
cu o urmă de labă. Era o urmă mare, completă, cu sem- 
ne de gheare şi pernute, cu un diametru de cincisprezece 
centimetri — poate chiar puțin mai mare. Cam o studie 
cu atenție, apoi privi în jur după alte urme pe sol, dar 

nu le zări decât pe acelea lăsate de câinii lui, mult mai 
mici decât cea de pe capotă. Examină din nou urma 
aceea mare. Prezența uneia singure era ilogică. Dădu 
roată camionetei, cercetând solul. Nimic în afara pro- 
priilor urme şi celor ale câinilor. Dar chestia aceea era 
uriaşă şi arăta în mod clar a urmă de felină. Văzuse unele 
de urşi înainte, dar aceea era complet diferită. 

Se întoarse la cabană şi cercetă solul din jurul micii 
clădiri pentru a identifica urmele de cizme lăsate de 
Mitchell, dar nu zări nimic. Erau doar urmele lui şi cele 
lăsate de cei doi câini în locurile unde ieşiseră din cabană 
pentru plimbarea lor obişnuită de dimineață, Frack 
repezindu-se la copaci şi Frick adulmecând mirosurile 
nopții ce trecuse. Absolut nici un semn legat de intrarea 
şi ieşirea lui Mitchell. Privi spre dealurile înconjurătoa- 
re, unde pinii, paltinii şi alte soiuri de copaci de esență 
tare stăteau ca nişte santinele înghețate, la datorie, pe 
pante. Un corb se ridică de pe o creangă îndepărtată ca 
o rachetă. Cum reuşise să facă asta individul? — se întreba 
Cam. Cum să vină şi să plece fără să lase nici o urmă? 

Apoi se gândi la urma de pe capotă. Poate că asta era 
modalitatea prin care Mitchell îi dezvăluia ceva despre 
hăitaşi. Începu să tremure din pricina aerului rece de munte. 

Zări două maşini de patrulă în fața Waffle House când 
ajunse în oraş, aşa că opri şi el. Incetase să se mai ducă 
la astfel de localuri cu vreo cinci ani în urmă, când 

începuse să-şi supravegheze silueta rotunjoară, dar se 
simţi imediat ca acasă adulmecând aroma de fum de 
țigară, grăsime încinsă, şuncă şi cafea. Doi poliţişti în- 
desați îşi luau micul dejun la tejghea, aşa că luă şi el 
loc şi ceru ceea ce comanda de obicei. Dădu din cap spre 
cel mai apropiat polițist, pe care îl văzuse în sediul 
şerifului din ţinutul Carrigan cu o zi înainte. 

— L-aţi găsit pe White Eye? îl întrebă omul, stin- 
gându-şi ţigara şi aprinzându-şi una nouă. 

Era gras, dar părea destul de musculos. Avea o față 
rotundă şi roşie şi un abdomen care îi întindea la 
maximum cămaşa uniformei. Pistolul lui Glock arăta 
ca o armă de jucărie în teacă. Haina verzuie şi strălucitor 
de curată părea de mărimea cincizeci şi doi, dacă nu 
cumva mai mare. 

— De fapt, el m-a găsit pe mine, îi răspunse Cam. 

Ambii poliţişti dădură din cap auzind asta, ca şi cum 
ar fi confirmat ce se ştia deja. 

— Şi ați obținut ce ați vrut? îl întrebă cel de-al doilea 
polițist. 

Era mai tânăr şi mai subțire decât polițistul de lângă 
Cam, dar avea antebrațele şi bicepşii formați, ca de 
halterofil. Una dintre chelnerițe se ivi în spatele tejghelei 
unduindu-şi şoldurile şi le umplu la loc ceştile de cafea 
cu trei mişcări iuți, în vreme ce dădea un ordin peste 
umăr omului de la grătar, în jargonul casei. 

— Nu. A fost suficient de amabil, dar mi-a zis că 
habar n-are de toate cele despre care l-am întrebat eu. 

— Şi despre ce era vorba, domnule locotenent? îl 
întrebă polițistul gras, uitându-se la Cam n printr-un nor 
de fum de țigară. 

Cam ezită, dar, apoi, îşi spuse că n-avea nimic de 
pierdut: 

— În ţinutul Manceford se desfăşoară o anchetă 
privind o crimă. A apărut un termen pe care nu-l putem 
desluşi: ăizașii. Se presupune că Mitchell ăsta ştie ce 
naiba înseamnă. 

Cei doi poliţişti se uitară unul la celălalt şi apoi re- 
începură să mănânce. Cam auzea fragmente de discuții 
din stațiile lor de emisie-recepţie prinse de umeri. 

— Aţi auzit vreodată acest termen? întrebă el. 

Amândoi clătinară simultan din cap. 

— Ţinutul Manceford, zise individul gras. Asta e la 
mare distanță spre est de aici. Cine v-a atras atenția 
asupra lui White Eye? 

— Un suspect, răspunse Cam. Un individ care acum 
e mort. 

Poliţiştii înghițiră vestea aparent cu seninătate. Când 
eşti suspect, viața e plină de riscuri. „Feline“, îşi spuse 
Cam. Îşi aminti de urma imensă. 

_— Există pe aici, prin munţi, feline de talie mare? 
se interesă el. 

— Circulă o mulțime de poveşti, zise polițistul mai 
mic. Luriştii şi cei care fac rafting se întorc spunând că 
au văzut pume. Unii fermieri de la marginile rezervației 
naturale pretind că au pierdut animale din cirezi. Oficial 
însă, cei de la administrația rezervației spun că acestea 
s-au dus înspre est. 

— Avem însă râşi, interveni imediat polițistul mare. 
Coioţi...Unii spun că şi lupi. Şi o mulțime de urși. 

Colegul lui îl aprobă dând din cap: 

— Şi totuşi nimeni nu poate confunda un râs cu o 
pumă, zise Cam. 

„Ceilalți doi fură imediat de acord că avea dreptate. 
Cam întrebă dacă erau şi alți ghizi prin zonă. Poliţiştii 
îi răspunseră că da, dar cei mai mulți dintre ei nu-şi mai 
ofereau serviciile, ba chiar se îndreptaseră spre sud către 
ținuturi mai calde în cursul iernii, din lipsă de activitate. 

— Dar White Eye rămâne aici? întrebă Cam. 

— White Eye este unicat, zise polițistul gras, 
stingându-şși tigara pe farfurie. Este ghid, dar e năzuros. 
Îi place să facă numai chestii neobişnuite, din câte am 
auzit. Îi duce pe oameni la peşteri sau la crescătorii secrete 
de păstrăvi. Am mai auzit şi că ar cere cam mult. Își 
alege cu grijă clienții. 

— Chiar este pe jumătate indian? 

— Aşa se spune. Dar sunt o mulțime de afaceri ilegale 
care se desfăşoară în rezervație, mai ales în jurul cazi- 
noului. O mulțime din aşa-zişii indieni au venit aici din 
New York. Dar, la naiba, câtă vreme turiştilor nu le pasă, 
nu ne pasă nici nouă. Dacă vreo altercaţie degenerează, 
intervenim imediat. 

Polițistul mai subțire trase stația mai aproape de 
ureche ca să asculte ceva şi apoi îi dădu ghiont colegului 
său: 

— Accident rutier „cu“, zise el. La treabă! 

Aruncară amândoi câteva bancnote pe farfurii, îl 
salutară de la revedere pe Cam şi se îndreptară spre 
maşinile lor. | _ 

„Hăitaşii...“, îşi spuse Cam. În mod era clar ceva aici, 
după felul în care amândoi poliţiştii negaseră imediat. 
Nici un fel de discuţie, nici o cerere ca el să repete 
termenul, nici un fel de schimb de replici sau de ezitări. 
Doar o negare scurtă la auzul expresiei şi, apoi, o schim- 
bare rapidă de subiect. Pe urmă, mai era şi White Eye, 
vorbind criptic despre conversaţia care trebuie să fie 
sinceră de ambele părți. El trebuia să fi fost cel care 
lăsase urma de felină pe capota maşinii. Poate avea chef 
să se joace puțin? 

Se întorcea la camioneta lui când pagerul începu să-i 
bâzâie în buzunar. Îl scoase şi citi numărul. În anticamera 
localului se găsea un telefon public, aşa că se întoarse. 
Îi răspunse chiar şeriful: 

— Ceva noroc? 

Cam îi povesti ce văzuse şi ce auzise până atunci. 

— Cred că sunt oameni pe aici care ştiu ce înseamnă 
termenul sau l-au mai auzit. Dar nimeni nu vorbeşte. 

— Găseşte o femeie, îl sfătui şeriful. Cineva care - 
conduce o afacere pe-acolo. Nu există vreun cazino? 
Găseşte curvele. Ele le ştiu pe toate şi femeilor le place 
să vorbească. 

— Curve? Aici?! 

Şeriful chicoti: 

— Curve sunt pretutindeni, domnule locotenent, 
în ciuda experienței tale limitate. 

Cam râse din toată inima. 

— Cum merge cu federalii? 

— S-a dezumflat gogoaşa, îi răspunse şeriful. Le-am 
cerut celor de la SBI să intermedieze o întâlnire cu 
FBl-ul şi ATF-ul. Ceea ce numim noi „o trecere 
exhaustivă în revistă“. Ne adunăm mâine cu toții în 
Raleigh. Am folosit faptul că Marlor e mort ca să 
deschid dosarele ținute la păstrare. 

— Deci chiar s-a sinucis? | 

— Categoric. Cei din ţinutul Surry au dat peste. 
cadavru. Un glonț tras sub bărbie. De calibrul .45, cum 
al spus. 

„Urât“, gândi Cam. „Foarte urât.“ 

— Kenny şi băieții au mai descoperit ceva în plus 
în legătură cu atentatul cu bombă sau cu ceea ce s-a 
întâmplat la zona de depozite? 

— Verifică pe tot teritoriul statului ca să vadă dacă 
au existat ceva schimburi „accidentale“ de focuri la vreu- 
nul dintre birourile locale ale şerifilor, zise Bobby Lee. 
Încă n-avem nimic. Trebuie să-ți spun că el tot nu 
crede că în povestea cu judecătoarea sunt amestecați 
poliţişti... 

— Ei bine, nu a fost Marlor de vină, replică Cam. 

_— Cunoaştem doar versiunea lui în acest sens. Am 
nevoie să obţii informații de acolo de unde eşti, domnule 
locotenent. Cu cât mai repede, cu atât mai bine. 

— Bine, mă duc să-mi găsesc nişte curve, zise Cam 
şi închise. 

FHotări că venise vremea să se ducă până la cazinoul 
din Franklin şi să verifice. 

În realitate, cazinoul şi hotelul de care ţinea se do- 
vediră un eşec în privința curvelor disponibile. Locul 
era unul ultramodern, populat cu familii venite să se 
distreze, iar toate jocurile de noroc erau computerizate. 
Apoi, Cam se duse în câteva dintre localitățile mai mici 
din apropiere de Franklin, parcurgând străzi pe trotuarele 
cărora se înşiruiau fast-food-uri, magazine de articole 
turistice, cele mai multe închise iarna, şi moteluri cu nu- 
me precum Wig-Wam Lodge sau Tee-Pee Campground. 
Merse aşa o vreme, nesigur pe ceea ce căuta, până ce 
zări magazinul Carter's Trading Post, o clădire imitând 
cabanele din buşteni, cu o verandă plină cu şezlonguri. 
La ambele capăte ale clădirii se înălțau coşuri de pia- 
tră, ele părând funcționale şi deservind câte un cămin 
dinăuntru. Cam îşi aminti denumirea locului din mica 
sa discuție cu Mitchell, aşa că parcă maşina în cel mai 
apropiat loc cu putință, îl scoase pe Frack afară, îi puse 
zgarda şi intră în clădire. Magazinul era exact aşa cum 
se aştepta, plin cu rafturi cu mii de articole de turism 
şi dispunând de un bar într-un colț. În spatele tejghelei 
principale, una dintre cele mai grase femei văzute de el 
până atunci completa nişte hârtii. În magazin nu se mai 
vedeau alți clienți. 

Cam se plimbă pe-acolo, prefăcându-se că studia cu 
atenție tot felul de kitsch-uri indiene aflate la vânzare 
pe post de suvenir, cu Frack lipit de coapsa lui stângă. În- 
tr-un târziu, se duse la tejghea şi o salută pe femeia de 
150 de kilograme care avea grijă de registru. Ea îi zâmbi, 
lucru ce îi schimbă în sens bun expresia, îi răspunse la 
salut, apoi îl salută şi pe Frack, care se uită la ea. Nu părea 

deloc deranjată de imensul ciobănesc german negru. 
Cam o întrebă dacă putea fi servit cu o ceaşcă de cafea şi 
ea îi spuse: „Desigur, dulceaţă“, după care se duse să pună 
un ibric la fiert. Era îmbrăcată cu un soi de veșmânt indian 
care putea constitui, la fel de bine, o reclamă antituristică. 
Duşumeaua de lemn scârțâia la fiecare pas al ei. 

— Va dura câteva minute, îl anunță ea, în vreme ce 
pregătea cafeaua. De unde vii? . 

— Din zona lriboro, răspunse el. Sunt locotenent 
în cadrul Biroului Șerifului din ținutul Manceford. 

— Mda, mi-am cam dat seama că eşti polițai, rosti 
ea plină de amabilitate. Soţul meu e sergent în cadrul 
poliției din rezervație. Ce câine frumos! Şi el e polițist? 

— Depinde, zise Cam. Frack e mai mult un filozof 
decât un luptător. Adevărata bestie se odihneşte în 
camionetă. | 

— Cel mai bine este să fie doi, replică femeia. Cei 
mai mulți o rup la fugă dacă văd un ciobănesc german. 
Nu ştiu de ce nu li se dă tuturor poliţiştilor câte un câine 
din prima lor zi de lucru. 

— Nu sunt destui câini, răspunse el. 

Femeia verifică ibricul ca să se asigure că licoarea este 
în curs de preparare şi se reîntoarse la tejghea. 

— Aşadar, ai venit aici în afara sezonului, ceea ce 
înseamnă că ai venit cu afaceri. Te pot ajuta cu ceva? 

Cam fu un pic surprins de amabilitatea ei atât de 
explicită, dar, în definitiv, şi soțul ei era polițist. Decise 
să vorbească la fel de direct şi îi povesti ce căuta: 

— Hăitaşii, repetă ea. Mda, am auzit ceva poveşti, 
dar sunt cam de prin alte părți, dacă înţelegi la ce mă 
refer. 

— Mi-ar fi de ajutor orice mi-ai putea spune, deoa- 
rece, în acest moment, sunt pleoştit ca o ciupercă înainte 
de ploaie. 

Fa râse auzind asta. 

— Nu ştii încotro s-o apuci și toată lumea îți vinde 
gogoşi, nu? zise ea. ÎN-am mai auzit poanta asta de când 
lucram la stat. Ei bine, hăitaşii... Se spune că e vorba 
de un grup secret de oameni care urcă pe crestele Smo- 
kies” şi hăituiesc pumele. | 

— Credeam că pumele au dispărut de pe-aici. 

— Asta e versiunea oficială, într-un fel, şi are sens 
ce susțin ei: nimeni nu a mai reușit să filmeze o pumă 
de foarte multă vreme. Circulă o mulțime de poveşti, 
spuse între prieteni, la un pahar, istorisiri despre zărirea 
vreunei pume, dar nimeni nu a venit cu vreo dovadă în 
acest sens. 

— Ar trebui ca, în ziua de azi, cu toate dispozitivele 
electronice pe care le avem, cineva să poată transmite 
nişte imagini video sau câteva poze. 

— Exact asta spun şi poliţiştii rezervației naturale: 
aduceţi-ne o poză care să demonstreze ce ați văzut acolo 
sus şi punctul nostru de vedere se va schimba. Încă nu 
s-a întâmplat aşa ceva. Oricum, se presupune că hăitaşii 
ăştia se adună, apoi unul dintre ei se duce şi urmăreşte 


* Lanţul muntos Smoky Mountains din SUA. (n.tr.) 

o pumă până la sălaşul ei, în vreme ce toți ceilalți vin 
după el ca să vadă ce se întâmplă. 

— Cum urmăresc animalele? 

— Prin metodele străvechi: pe jos, cercetând solul. 
Fără câini. Apoi vine partea cea mai grea. Urmăritorul 
trebuie să se apropie îndeajuns ca să facă o poză frontală 
felinei, apoi să se salveze pentru a spune povestea. 

— O poză? | 

— Corect. Se presupune că, de fapt, asta e ideea: in- 
dividul trebuie să fie un vânător al naibii de bun ca să 
găsească o astfel de felină, să-i descopere bârlogul şi, 
apoi, s-o fotografieze de aproape, fără să-i facă vreun 
rău felinei, reuşind, în acelaşi timp, să supravieţuiască 
experienței. Fotoreportaj în sălbăticie, un fel de sport 
extrem. 

Cam clătină din cap: 

— Mie mi se pare o tâmpenie absolută, zise el. 

Femeia ridică din umeri: 

— Aşa sunt şi tipii ăia care se urcă pe versanți de 
stâncă verticali de o mie de metri prin munții ăştia — 
fără frânghii, fără un partener în vârf care să-i susțină 
în momente grele. Ca ăia care fac snowboarding în zonele 
de avalanșă, ştii? Cu toţii sunt nişte tâmpiţi. Căutători 
de senzații tari. Şi mai toți sunt nişte zărghiți de prin 
părțile de unde vii tu — fără supărare —, plictisiți să tot 
facă bani şi să conducă maşini de lux. 

— A văzut cineva vreodată o astfel de poză? întrebă 
Cam. 

Femeia izbucni în râs: 

— Nu. Motiv pentru care cei mai mulți dintre noi 
credem că povestea asta este un basm pentru fraieri. 
Mai ales că se ştie că o pumă simte de la o poştă atunci 
când e urmărită și, imediat, devine din vânat vânător. 

— La naiba! Păi atunci ce-ar fi să abordăm altfel 
lucrurile? A existat în ultima vreme vreun incident în 
care o ființă umană să fie sfâşiată de o astfel de felină? 

Femeia se duse să verifice ibricul de cafea şi turnă 
câte o ceașcă, chiar dacă licoarea nu fiersese suficient. 
Mirosul de cafea proaspăt preparată umplu imediat 
încăperea. 

— Ei bine, rosti ea, nu chiar. În ultimii zece ani au 
existat mai multe dispariții în munții Smokies. Uneori, 
câte un turist care nu se mai întoarce din zonele sălbatice 
mai îndepărtate... Lângă cuierul pentru pălării sunt 
câteva anunțuri pe tema asta. Am avut doi poliţişti 
omorâți de nişte drogați şi, cu cinci ani în urmă, am avut 
un caz de viol şi crimă rămas nerezolvat în zona Appa- 
lachian Trail. O studentă. N-a fost nimeni prins. Oricum, 
nici unul din aceste cazuri nu a fost legat de vreo felină 
de mari dimensiuni. 

— Dar, dacă există oameni care fac astfel de chestii. 
legate de pume, este de imaginat că se pot răni destul 
de uşor. 

— Dacă oamenii sunt singuri — şi se presupune că 
asta e esența jocului — nu ar fi doar „răniți“ pur şi simplu, 
comentă ea cu un zâmbet plin de înțeles. 

Cam se gândi câteva momente la cele auzite, apoi 
dădu din cap. „Corect“, îşi zise el. „Omul ar fi imediat 
mâncat.“ Se întâmplau astfel de lucruri mai către vestul 

țării, cu o frecvenţă în creștere, cu cicliști, cu copii care 
fugeau de sub supraveghere, cu animale de casă, cu turişti 
rătăcați. 

— Dar atunci ar trebui să se raporteze dispariții. 
Ar trebui să apară oameni pe aici şi să întrebe peste tot 
dacă nu l-a văzut cineva pe Joe. Sau pe Jim. 

Fa ridică din umeri, apoi arătă spre panoul cu anun- 
turi, îşi turnă o ceaşcă de cafea şi veni lângă el la tejghea. 

— Avem şi aşa ceva, deşi privitor la asta trebuie să 
vorbeşti cu cei care supraveghează rezervația naturală. 
Ei se ocupă de disparițiile din rezervaţie. Aş pune însă 
pariu că nu primesc nici un fel de cerere de la oameni 
care să vină aici întrebând de alții care au spus că pleacă 
la vânătoare de pume. 

— Asta dacă există pume aici, zise el. Cunoşti un 
individ pe jumătate indian pe nume Mitchell? 

— White Eye? Desigur. Nu sunt convinsă că este 
chiar indian, fie şi pe jumătate... Nici măcar nu seamănă 
deloc cu un cherokee. Dar pare suficient de cumsecade. 
Face pe ghidul. Se presupune că este bun la asta. Vine 
şi pleacă. Nu spune prea multe. Oamenii care se folosesc 
de serviciile lui par să-l fi cunoscut dinainte. 

— Ce fel de oameni ar apela la el? 

— Albi, de vârsta ta. Vin aici şi spun că trebuie să 
discute cu White Eye. Presupun că îi găseşte el după aceea. 
Uite ce e, ar trebui să te duci la postul din Twenty Mile 
pentru versantul ăsta al munților. E pe Route 28. Eşti 
singur? | 

Cam fu surprins de întrebare, dar îi spuse că da. 

— Minunat. Întreabă de Mary Ellen Goode. Ea este 
responsabila pe probleme de mediu şi arată şi destul 
de bine. 

— Păi, atunci lucrurile se potrivesc, replică el 
zâmbind. 

Apoi se încruntă şi întrebă dacă Mary Ellen Goode 
avea vreun prieten masiv sau, mai rău, un soț. Ea clătină 
din cap: | 

— Nu mai e cazul, răspunse femeia, cu o expresie 
ciudată pe față. 

Cam primi instrucțiuni cum să dea de biroul lui 
Goode după ce întrebă la recepţia din hol. Mary Ellen 
Goode arăta, într-adevăr, bine, fiind exact opusul femeii 
cu care vorbise el înainte. Era înaltă cam de un metru 
şaptezeci; avea păr negru tuns scurt şi buclat, ochi albaştri 
strălucitori, o siluetă care sfida croiala severă a uniformei 
ei de polițist şi un zâmbet extrem de larg şi de generos.. 
În mod clar, era o femeie care ştia că arată bine şi se 
obişnuise cu chestia asta. Cam observă că avea titulatura 
de „doctor“ în fața numelui ei de pe legitimaţie, fapt 
pe care el îl descoperise în vreme ce făcea şi alte cons- 
tatări. Titulatura ei oficială era specialist în ecologie în 
cadrul rezervațiilor. Cam se prezentă, îi arătă legitima- 
tia, apoi o întrebă despre prezența pumelor în munții 
Smokies. 

_— Un punct de vedere oficial? întrebă ea. N-avem 
nici cea mai mică idee. Se consideră că pumele au fost 
exterminate din ecosistemul acestor munți. Nu au mai 
existat confirmări ale existenței lor aici din anii 1920. 

— „Exterminate“? se miră el. 

— Este un cuvânt care indică faptul că au fost vânate 
până la dispariție. Există un studiu din 1977 efectuat de 
un cercetător pe nume Culbertson, care sugerează că 
în această rezervație au continuat să trăiască între trei 
şi şase pume. Probabil că era vorba de exemplare descen- 
dente ale populației din secolul al XIX-lea. Acum, noi 
credem că oamenii zăresc, de fapt, dacă nu vreun râs, 
atunci vreo altă felină scăpată din captivitate. 

— Creşterea în captivitate este legală? întrebă Cam. 

— Nu în Carolina de Nord, dar este legal să deții 
pume din rasa occidentală în Tennessee. Felinelor prinse 
sau descoperite în statele de pe Coasta de Est li se scot 
de obicei ghearele sau colții, ceea ce indică creşterea în 
captivitate. 

_— Dar, pe aici, au fost oameni care să le fi văzut? 

— Evident, în fiecare an. Dar atunci când cercetăm 
zona în care s-au raportat astfel de întâlniri, nu observăm 
nici un semn şi nici nu primim vreo poză care să confir- 
me autenticitatea afirmației. În plus, unii dintre cei care 
relatează astfel de întâlniri nu ştiu să deosebească o pumă 
de o capră de munte. 

— Cât de mare poate creşte un astfel de animal? 

— Poate ajunge la o greutate între şaizeci şi o sută 
zece kilograme, cu o lungime de doi metri, doi metri şi 
jumătate. Urma labei din spate ar trebui să aibă un 

diametru de aproximativ 15-20 de centimetri, poate 
chiar mai mare. 

El se gândi la amprenta lăsată în pojghița de brumă 
de pe capota camionetei sale. 

— Suficient de mare ca să doboare un om... 

— La naiba, da, confirmă ea. Gândiţi-vă cum ar fi 
să vă jucaţi cu pisica de acasă pe canapea până ce se 
enervează şi începe să zgârie şi cu labele ei din spate. 
Inmulțiţi proporţiile cu douăzeci şi imaginați-vă o 
chestie de o sută de kilograme aterizându-vă pe cap din- 
tr-un copac, lipindu-vă cu spatele de sol, suficient ca 
să vă taie respirația, înşfăcându-vă întreaga față cu fălcile 
ei, înfigându-şi colții în obraji şi în sinusuri, cu ghearele 
din față sfâşiindu-vă toată carnea de pe coaste, în vreme 
ce labele din spate vă împrăştie intestinele pe potecă. Şi 
toate astea cam în cinci secunde, timp în care se aud 
răgetele ei îngrozitoare. 

— Cred că ar trebui să merg urgent la toaletă, zise Cam. 

— Exact. Şi bestiile pot face toate astea şi de la sol, 
din alergare, aşa cum descoperă bicicliştii în părțile nu 
neapărat izolate din California. Aţi văzut vreodată un 
film documentar cu un ghepard care doboară o gazelă?. 
Şi o pumă poate face asta, doar că nu poate alerga atât 
de mult. Se hrănesc, în principal, cu căprioare, care nu 
sunt nişte animale tocmai lente. 

— Şi dacă aşa ceva s-ar întâmpla cu o ființă umană, 
ce ar face felina cu... ăăă... rămăşiţele? 

— Ar consuma mai întâi toate părțile moi şi sucu- 
lente, apoi ar târî leșul către un ascunziş, unde l-ar de- 
pozita sub o grămadă de crengi, sau undeva sus într-un 

copac, după care ar reveni pentru un al doilea şi un al 
treilea festin până ce n-ar mai rămâne nimic din victimă. 
Dacă e vorba de o femelă, aceasta ar duce brațele şi 
picioarele la bârlog pentru pui. Ar sfărâma oasele mari 
pentru măduvă. Ar goli țeasta de conținut. 

Cam încercă să uite imaginile de coşmar descrise 
de femeie: 

— E uşor să le iei urma, să le hăituieşti? 

Ea se uită întrebător la el: 

— Să le hăituieşti? Cred că a venit rândul dumitale, 
domnule locotenent. De fapt, ce doriți să aflați? 

El îi povesti despre legenda hăitaşilor, reluând în 
mare parte ceea ce îi spusese femeia de la local mai 
devreme. | 

Ea începu să clatine din cap spre sfârşitul relatării 
lui. 

— E foarte, foarte puţin probabil. Puma este un 
animal nocturn şi căruia îi dai foarte greu de urmă. Ar 
trebui să ştii aproape exact unde îşi are sălașul şi apoi 
să cercetezi zona ei de vânătoare. Şi chiar şi atunci... 

— Şi atunci... ce? | 

— Fi bine, felinele astea sunt foarte interesante. Sunt 
vânători de primă mână; sunt extrem de pricepute la 
ambuscade. Au simțurile foarte fine — auzul, mirosul, 
vederea de noapte, perceperea vibratiilor. Aţi încercat 
să urmăriți o pumă fără a dispune de câini special 
antrenați? O astfel de felină ar da totul peste cap după 
amurgul soarelui şi, probabil, ați sfârşi drept cina ei în 
respectiva seară. E 

— Dar un urmăritor cu adevărat bun? Aşa cum sunt 
indienii? 

Fa ridică din umeri: 

— Presupun că e posibil. Dar eu, una, n-aş încerca 
niciodată aşa ceva. Urmărirea unui urs e mult mai uşoară 
decât urmărirea unei pume. Şi toate astea doar pentru 
o poză? Nici gând... 

Cam rămăsese fără întrebări şi, oricât i-ar fi plăcut 
să mai petreacă o vreme în compania frumoasei doctor 
Goode, ştia că trebuia să scurteze întâlnirea. Îi mulțumi 
şi o întrebă cum putea găsi nişte ghizi buni pentru acea 
zonă. | 

— Aţi încercat în Pagini Aurii? îi sugeră ea cu un 
zâmbet. 

— Ştiam că asta o să-mi spuneți, îi replică el. 

Cam își petrecu restul zilei vizitând diversele agenţii 
unde se puteau organiza expediţii şi găsi ghizi din 
orăşelele Lore şi Irailwood, dar află extrem de puţine 
lucruri. În acea seară, ieşi la o scurtă plimbare ca să-și 
mai antreneze câinii. Plimbarea a fost scurtă din pricină 
că înserarea s-a lăsat brusc şi temperatura a scăzut rapid, 
imediat ce s-a estompat lumina zilei. Îşi hrăni câinii, îi 
lăsă în cabană, băgă lemne în sobă şi se întoarse în oraş 
în jurul orei şapte ca să găsească ceva de mâncare. 
Atracția cea mai mare şi evidentă o constituia un local 
din bârne, o clădire înconjurată de verande. La intrare 
se putea citi o reclamă privitoare la bucătăria montană, 
iar el habar n-avea ce-o mai fi însemnând şi asta. 

Înăuntru, locul era împărțit în două încăperi mari, 
separate de spaţiul pentru bucătărie. Încăperea mai mică 

era pentru luat masa, iar în cea mai mare se afla un bar 
mare şi bine garnisit cu băuturi. În sala de mese erau 
doi oameni, în vreme ce în bar se aflau mai bine de două- 
zeci, bărbaţi şi femei. În încăpere se mai aflau un to- 
nomat, mese pentru două şi patru persoane, un mic ring 
de dans, o scenă, într-un colț al camerei, pentru mini- 
recitaluri şi o tejghea din lemn lustruit, lungă de mai 
bine de zece metri. Cam se aşeză pe un scaun înalt la bar, 
inspectă selecția surprinzător de bună de băuturi şi 
comandă un pahar de Maccallan cu gheață unuia din 
barmanii extrem de ocupați. 

Îşi termină băutura, plăti şi se îndreptă spre sala de 
mese. În acest timp, pe uşa din față intrară trei oameni 
în uniformă. Unul dintre ei era încântătoarea doctor 
Goode. Femeia îi zâmbi şi făcu apoi cu mâna în direcția 
lui în vreme ce se îndreptau cu toții spre bar, gest care 
îl făcu pe unul dintre tinerii care o însoțeau să-i arunce 
lui Cam o privire rapidă şi bănuitoare. Cam răspunse la 
salut cu un gest şi o lăsă pe chelneriță să-l conducă la o 
masă. 

Tocmai îşi termina cina când poliţiştii plecară. Câteva 
minute mai târziu, Mary Ellen Goode se întoarse şi veni 
spre el. Cam vru să se ridice, dar ea îi făcu semn să stea 
jos şi se aşeză la rândul ei pe un scaun. 

— Ai luat masa? o întrebă el. 

Fa clătină din cap: 

— Mănânc mai târziu. 

Se uită în jurul ei câteva clipe ca să vadă dacă îi ur- 
mărea cineva. 

— Ascultă, m-am mai gândit la solicitarea ta. Chestia 
asta e serioasă? 

El îi povesti despre scaunul electric, apoi îi mai spuse 
doar că un suspect menţionase termenul „hăitaşi“ ca 
fiind cumva legat de execuții. 

— Legat în ce fel? vru ea să ştie. 

— Habar n-am. Nu ştiam ce-i cu ăştia până când nu 
mi-a povestit cucoana de la magazin toată tărăşenia. Dar 
atâta vreme cît de pume nici nu se pune problema, cred 
că am să mă recunosc învins și am să mă întorc acasă. 

— Fi bine, rosti ea, uitându-se câteva clipe la masă. 
Ce am spus este punctul de vedere oficial al adminis- 
trației rezervației. Dar... 

El termină de mâncat, se şterse la gură şi îşi dădu la 
o parte farfuria şi tacâmurile: 

— Spune mai departe! 

— Un polițist cu care mă întâlneam acum vreo doi 
ani mi-a povestit odată aceeaşi poveste. De fapt, el se 
gândea să deschidă o anchetă în privința asta, doar că 
avea sentimentul că toți cei de la centru aveau să râdă 
de el. Credea că era posibil ca povestea să fi fost reală 
şi că oamenii implicați erau periculoși. 

— Noaptea trecută am văzut un polițist împachetând 
o centură de gloanţe şi o armă, zise el. Nimeni nu-i aso- 
ciază pe cei care asigură paza rezervațiilor naturale cu 
nişte indivizi periculoşi. Ştii tu, ofițerii din rezervații 
sunt acei oameni binevoitori care-ţi dau sfaturi înțelepte. 

Chipul ei se întunecă. 

— Acum avem o mulțime de ofițeri corupți, zise 
ea. Cu doi ani în urmă, câţiva motociclişti din Atlanta 

au venit în rezervația noastră şi au înființat un laborator 
clandestin de fabricare a drogurilor, într-un camping. 
Doi dintre gardienii noştri s-au dus să vadă ce-i cu 
emanaţiile alea şi nemernicii i-au lichidat cu focuri de 
armă atunci când ei le-au ciocănit în uşă. Unul dintre 
ei era Joel Hatch, logodnicul meu. 

— Aoleu! exclamă Cam. Îmi pare rău. 

— Ei bine, nenorocirile li se întâmplă şi oamenilor 
care-şi văd de treaba lor, nu? Vestea bună este că o echipă 
specială de intervenție din Atlanta i-a prins pe nemernici 
într-un bar din Blue Ridge, din Georgia. Se pare că tipii 
au opus rezistență. 

Cam dădu din cap: 

— Rezistența asta e bine venită, zise el. Scuteşte pe 
toată lumea de o groază de timp şi efort pierdut. Dar 
îmi pare rău pentru ceea ce-ai pierdut... 

Vru să-i povestească despre Annie, apoi se răzgândi. 

— Mulţumesc, rosti ea automat. În fine, uitasem cu 
totul de treaba cu felinele alea până astăzi, când m-ai 
întrebat tu. Oricum, nu am auzit niciodată de aceşti 
hăitaşi. | | | 

— Cunoşti un tip pe nume White Eye Mitchell? 

— Doar după reputaţie. Se pare că el l-a găsit pe 
un turist rătăcit cu cinci ani înainte, după ce toată lumea 
renunțase să-l mai caute. 

— Se pare? 

— Fi bine, noi credem că el fusese ghidul omului. 
Zvonurile spun că ei doi s-au certat, iar Mitchell l-a 
lăsat acolo pentru ca omul să-și revizuiască atitudinea, 

Nu a existat nici o dovadă în acest sens, bineînțeles, iar 
cel salvat nu a vrut să vorbească din cine ştie ce motiv. 

Cam dădu din cap: 

— Te-aş putea ruga să recurgi la sursele de aici ca 
să vezi dacă mai descoperi ceva? 

Ea îl privi: 

— Îmi ascunzi unele lucruri. Am dreptate? 

— Da, răspunse el. Dar te asigur că am un caz extrem 
de serios de rezolvat şi nu mă joc cu asta.. 

— Şeriful nostru ştie că te afli aici? 

— Da, ştie. Primul lucru pe care l-am făcut a fost 
să-l vizitez. Dar nici el nu cunoaşte întreaga poveste şi 
am reuşit să-l conving că ăsta este un loc bun unde să-mi 
desfăşor ancheta. 

— Bine, acceptă ea. O să întreb în jur. Cât vei sta 
aici? 

— Nu ştiu, răspunse Cam. Până când descopăr ceva. 

— Sau până când altceva te descoperă pe tine, replică 
ea cu voce moale. 

Era rândul lui să se holbeze la ea: 

— Ce vrea să însemne şi asta, mai exact? 

— Nu sunt deloc sigură, răspunse ea. Dar locurile cu 
adevărat sălbatice din ținutul ăsta par să atragă tot felul 
de indivizi ciudaţi în prezent, spuse şi clătină din cap, 
ca şi cum ar fi vrut să scape de un gând rău. Nu mă lua 
în seamă, continuă ea cu un zâmbet. Cred că sunt de 
prea multă vreme singură. 

— În privința asta şi eu stau la fel, începu el, dar, în 
acea clipă, în sala de mese se iviră doi bărbați venind 


dinspre bar şi o salutară pe Mary Ellen. 

Fa se scuză şi se duse spre ei. Cam îşi plăti nota şi 
ieşi din local. Era frig, dar aerul era limpede. Avea chef 
de o plimbare. Cerul nopții era atât de încărcat de stele 
sclipitoare, încât el se opri în parcare ca să le privească. 

Când ajunse înapoi la camionetă, descoperi un bilețel 
înghesuit în rama portierei din dreptul şoferului. 

„es de la serviciu la 23.00“, scria în bilet. „Lrebuie 
să discutăm.“ Însemnarea era urmată de un număr de 
telefon mobil şi o semnătură: „M.E.G“. 

Când ajunse înapoi la cabane, Cam observă că, în partea 
aceea, se aşternuse o pătură subțire de nea suficientă însă 
ca să evidenţieze faptul că un vehicul intrase în zona 
cabanelor cândva după lăsarea zăpezii şi că apoi ieşise. 
Înainte de a coti spre parcarea din faţa cabanei sale, Cam 
se dădu jos ca să vadă dacă vehiculul se oprise, dar nu i 
se păru că o făcuse. Urmele erau drepte, fiind lăsate de 
cauciucuri mari, cum erau cele de la camioneta lui. Se 
lăsă pe vine şi atinse marginile urmelor care, dacă lu- 
crurile s-ar fi petrecut într-un film, ar fi trebuit să-i 
indice cât de proaspete erau. În loc de asta, particulele 
de zăpadă şi noroi i se topiră în palmă fără să-i dea 
nici un fel de alte indicii. Cam decise că nu era bun de 
iscoadă indiană. 

Zăpada aşternută lângă cabana lui şi pe treptele de 
la intrare şi care la marginile verandei înghețase părea 

neatinsă. Cam lăsă câinii afară şi îi urmări, să vadă dacă 
ei observau ceva în preajma cabanei, dar Frick alerga 
fericită, cu botul în pământ şi cu coada pe sus, în vreme 
ce Frack se apucă să însemneze cu urină copacii. Cam 
verifică mică terasă din spate, unde se găsea un grătar 
pe roți ruginit, dar nu sesiză nici un semn al vizitei'cuiva 
acolo — doar dacă acel cineva nu trecuse înainte de 
căderea zăpezii. Îşi spuse că ajungea cu atâta suspiciune 
şi se duse înăuntru ca să vadă dacă îl putea deranja pe 
Bobby Lee Baggett. Aşa cum se aştepta, îi răspunse 
mesageria vocală. Îşi lăsă numele şi numărul de telefon, 
apoi se duse să cheme câinii înăuntru. 

După ce aprinse focul în sobă, îşi aminti că lăsase 
arma în compartimentul pentru mănuşi al maşinii. Se 
întoarse la camionetă ca să o ia şi aruncă iarăşi o privire 
în jur. Cabana lui părea în continuare singura ocupată. 
Doar o lumină aprinsă se vedea la recepţia din capătul 
șirului de cabane. Între timp, cerul se acoperise parțial 
de nori şi aerul mirosea a zăpadă. Nu se simțea nici o 
adiere de vânt; se auzeau doar zgomotele scoase de mo- 
torul camionetei, care se răcea în aerul geros. Încercă 
să-şi imagineze o pumă furişându-se tăcută prin preajma 
cabanelor, cu ochii verzi licărind în beznă. Auzi o bucată 
de zăpadă căzând de pe un copac în spatele lui şi zări 
forma unei păsări de pradă mari şi cenuşii, ieșită la vânat, 
alunecând fără zgomot prin văzduh, deasupra văii dintre 
şirurile de cabane. Dealurile înconjurătoare erau doar 
nişte forme întunecate. Parcarea cabanei era prea joasă 
ca el să vadă crestele munților, care îşi arcuiau culmile 
spre vest, spre Tennessee, la doar opt kilometri distanță 

de acel loc. Îl apucă tremuratul în aerul nopții. Cam îşi 
chemă câinii şi se întoarse în cabană, unde soba degaja 
de-acum o căldură plăcută. Îşi scoase cartea şi se aşeză 
să citească în linişte despre expediția lui Grant împotriva 
fortului Donaldson de pe râul Tennessee, descrisă de 
Shelby Foote*. Şeriful îl sună la ora zece seara. Cam îi 
povesti versiunea scurtă a ceea ce făcuse şi îi mai spuse 
că aflase ce era cu hăitaşii. 

— Să sperăm că nu e o chestie prea încurcată. 

— Pare că e, îi răspunse Cam, ceea ce îl făcu pe şerif 
să geamă. | 

Gemu încă o dată atunci când auzi istorisirea. 

— Pume? Indivizi care urmăresc pumele pentru... 
Ce, care e scopul ăla nemaipomenit? 

— De fapt, pentru o poză, zise Cam. Bineînţeles că 
asta explică totul. Bănuiesc că e vorba de adrenalina pe 
care ţi-o oferă experiența asta extremă în sălbăticie. 
Aşteptaţi să se facă şi documentarul... 

— Iisuse! exclamă şeriful. Și poliţiştii ți-au spus că 
pumele au dispărut din acea zonă? 

— Din nefericire, da. Din când în când, apar relatări 
despre observarea unui animal, însă fără nici o dovadă 
în acest sens. 

— Şi atunci cum se leagă tâmpenia asta de problema 
pe care o avem noi de rezolvat în ținutul Manceford? 

Cam începu să fredoneze ceva ce semăna cu in- 
cantațiile indiene, fapt care indica faptul că habar n-avea 
care era răspunsul. Şeriful trase o înjurătură. 


* Shelby Foote — istoric american; a scris despre Războiul 
Civil. (n.tr.) 

— Ascultă, zise el. Mai stai o zi sau două acolo, apoi 
întoarce-te şi vom lua o decizie spre ce să ne îndreptăm 
atenţia pe mai departe! 

— Da, şefu'! îi răspunse Cam, după care închise. 

Se duse la uşa de la intrare şi privi afară. Ningea din 
nou, iar, de această dată, părea a fi mai mult decât o sim- 
plă fulguială. Se întrebă dacă era cazul să se aventureze 
în parcare ca să pună lanțuri la cauciucurile camionetei, 
dar se hotărî să n-o facă. Buletinul meteo de la radio 
pomenise doar de nişte fulguieli. 

O jumătate de oră mai târziu, dădu un alt telefon. 
Spre surprinderea lui, îi răspunse un bărbat. 

— Am primit un bilet să sun la acest număr zise 
Cam. Cu cine stau de vorbă? 

— Vrei să afli cine sunt hăitașii? 

— Exact, replică Cam. 

— Unde stai? 

Cam îi spuse. 

— Care cabană? 

— Este singura ocupată. Vei vedea camioneta mea. 
Eşti polițist? 

— În jumătate de oră, replică individul şi închise. 

Cam îşi căută carnețelul şi îşi notă pe el numărul de 
telefon, împreună cu o însemnare ca să-şi amintească 
să-i ceară lui Jay-Kay să identifice numărul respectiv. 
Se uită iarăşi afară şi văzu că ninsoarea continua. 

Se gândi la situaţia în care se afla. Tocmai îi spusese 
unui străin unde se afla şi că era singur într-un parc de 
cabane pustii. Exista un singur drum de acces către şi 
dinspre cabane. Dacă avea să apară o nouă echipă de 

ucigaşi, ar fi fost extrem de rău pentru el să fie prins 
astfel în capcană. Din nefericire, nu-şi adusese îmbrăcă- 
minte groasă cu el, avea la dispoziție o singură armă 
uşoară şi nu dispunea de nici un sprijin. Presupusese că 
acel număr de telefon îi aparținea lui Mary Ellen Goode, 
polițista zâmbitoare. 

Putea să încerce să sune la postul local de poliție. Şi 
ce să le spună? Frick se ridică şi veni să vadă ce anume 
îl deranja pe stăpânul ei. „Măi, să fie, am ajutoare“, gândi 
el începând să-şi mângâie câinele pe după urechi. Frack 
veni şi el imediat la mângâliat. Câinii simțeau imediat 
care era dispoziția lui sufletească, de parcă ar fi văzut 
prin el. 

[şi puse pe el o a doua pereche de ciorapi, izmene şi 
o haină mai groasă peste cămaşa flanelată. Îşi luă haina 
cu care ieşea afară şi mănuşile şi descoperi cu bucurie 
o şapcă tricotată în bagaj. Deschise uşa de la intrare şi 
privi afară. Capota camionetei era deja acoperită de un 
strat de câțiva centimetri de zăpadă. Cerul era plin de 
nori şi vârtejurile de ninsoare generau o perdea dincolo 
de care era aproape imposibil să vezi ceva. Urmele lăsate - 
de camionetă pe şosea abia mai puteau fi zărite acum. 

Lăsând luminile aprinse în cabană, Cam încuie uşa 
de la intrare. Îşi luă arma, scoase câinii afară pe uşa din 
spate şi merse până la cabana învecinată. Parcurse 
distanţa pe o latură a cabanei, pentru ca urmele să fie 
cât mai puțin vizibile. Încercă uşa din față. Era încuiată, 
dar uşa din spate nu era. Întră în cabană î împreună cu 
câinii şi descuie uşa de la intrare dinăuntru. Temperatura 
de afară nu era chiar atât de scăzută; erau aproximativ 

minus zece grade Celsius, la fel ca înăuntrul cabanei 
goale. Câinii erau obişnuiţi cu iernile, aşa că n-aveau 
să pățească nimic. Cam aşeză un scaun, astfel încât să 
vadă spațiul acoperit de zăpadă dintre cabane, apoi luă 
loc pe el ca să aştepte. Singurele lumini vizibile erau cea 
lăsată aprinsă înăuntrul cabanei lui şi cea de la recepție. 
Încercă telefonul din cabana în care se afla, dar linia 
nu funcționa. Se gândi să se ducă înapoi şi să-şi ia 
telefonul mobil, dar se răzgândi. Avea câinii, avea arma 
şi nu se afla unde spusese că va fi. Dacă veneau ina- 
mici, atunci măcar să ştie dinainte. 

După treizeci de minute de aşteptare se ridică şi 
începu să se plimbe prin cabana pustie. Frigul montan 
începuse să pătrundă prin straturile de îmbrăcăminte, 
ceea ce îl făcea să simtă nevoia de a-şi pune sângele în 
mişcare. Câinii stăteau tolăniți pe pragul uşii de la intra- 
re. Frack moțăia, în vreme ce Frick se uita la Cam. Afară, 
ninsoarea continua să cadă, iar lumina de la intrarea în 
parcul de cabane se mai vedea doar ca un licăr chihlim- 
bariu. Şi fumul scos de soba din cabana lui de-abia 
mai era vizibil. 

Poate că individul renunțase la drum din pricina ` 
ninsorii abundente. lar dacă povestea asta fusese un soi 
de atragere în capcană, furtuna care se declanşase ar fi 
făcut o asemenea acțiune dificilă. Cam hotări să aştepte 
încă o jumătate de oră şi, apoi, să se întoarcă la cabana 
lui încălzită. Verifică ferestrele din spate ale cabanei, dar 
ninsoarea ascundea culmea dealului din spate. Se întoar- 
se la ferestrele din față — nici o schimbare: ninsoare 
abundentă, toate lucrurile pierzându-și forma. Apoi 

Frick începu să mârâie, cu un sunet profund, din rărunchi 
care îl trezi şi pe Frack din moțăială. Acesta se ridică, 
se duse la uşă şi o adulmecă, apoi se uită la Frick, care 
continua să stea întinsă pe podea, cu urechile ciulite şi 
mârâind. | 

— Ce e acolo, un criminal? întrebă Cam cu voce tare, 
după care Frick se ridică pe cele patru labe şi se duse la 
ferestrele din față. | 

Orice ar fi fost, Frack nu auzise nimic, iar Cam nici 
atât, dar omul învățase să le dea atenție câinilor când 
aceştia observau ceva în neregulă. Îşi ascunse revol- 
verul în palmă şi începu să se plimbe de la o fereastră la 
alta prin cabana întunecată, având grijă să nu se expună. 
Deşi nu se vedea luna, zăpada lumina bezna nopții, astfel 
încât Cam reuşea să vadă destul de clar zona din ime- 
diata apropiere. Frick continuă să mârâie încet, deşi cu 
o intensitate mai mică. Se întinse lângă pragul uşii de 
la intrare. Cam se gândi să-i dea drumul afară, dar, dacă 
era vorba doar de o căprioară, câinele s-ar fi putut ră- 
tăci în hăituirea care ar fi urmat. Mai exista şi posibilitatea 
să fi fost doar un urs venit după trufandalele din gunoi, 
doar că, pe o asemenea vreme, urşii ar fi trebuit să 
hiberneze. Cam nu auzise nici un fel de zgomot de motor, 
aşa că era, probabil, vorba de vreun animal sălbatic. 

Făcu un alt tur pe sub ferestre. Nimic. Se gândi să 
se ducă în cabana lui ca să ia mobilul, să formeze iarăşi 
numărul de telefon, dar ceva îi spunea să nu iasă. Se uită 
la câini. Frick stătea cu capul pe podea, dar cu ochii la 
pândă. Frack se uita la ea, ca de obicei, gata să se ia după 
partenera lui mai agresivă. Nici unul din câini nu părea 

nerăbdător să iasă, ceea ce îi spunea lui Cam că era 
posibil ca ei să se teamă de ceea ce ar fi putut descoperi 
acolo. 

Apoi, Frick intră brusc în alertă, sculându-se şi 
uitându-se fix la uşă, dar fără să scoată vreun sunet, 
cu părul ridicat pe spate şi cu trupul încordat în poziția 
de atac. Frack veni în spatele ei, uitându-se şi el fix la 
crăpătura din partea de jos a uşii de la intrare. Cam se 
duse în colțul încăperii, postându-se într-o relativă 
penumbră Şi privi spre ferestre. De afară nu se auzea 
nici un sunet — nici de vânt, nici de paşi prin zăpadă, 
nici de motor. În aerul înghețat, respirația lui scotea 
norişori de abur. Apoi crezu că auzise ceva afară, dar 
era un sunet extrem de subtil: o. presiune uşoară pe 
duşumeaua verandei, ca un soi de pas înfundat. Cam 
se ghemui în colțul încăperii, îndreptă revolverul către 
uşă şi privi cu mare atenție spre ferestrele din față, 
căutând forme sau umbre pe fundalul ninsorii. Câinii 
se aruncară brusc la podea, cu ochii încă ațintiți asupra 
uşii de la intrare, dar cu trupurile mai relaxate. De fapt, 
Frick adoptă chiar o poziție de supunere, în vreme ce 
Frack se aşeză, pur şi simplu, cu capul într-o parte, ascul- . 
tând ceva. Cam crezu că desluşeşte şi el ceva afară, dar 
îşi dădu seama că era vorba doar de o reacţie la atitudinea 
câinilor. 

Cei trei rămaseră nemişcați în cabană încă un minut, 
apoi câinii se relaxară treptat. Nu se mai auzea nici un fel 
de sunet pe verandă, ceea ce îl-făcu pe Cam să se răsu- 
cească încet pe călcâie şi să se uite la ferestrele şi uşa din 
spate. Pocni încet din degete şi Frick veni spre el, urmată 

de Frack. Amândoi se aflau lângă el, în colț. Câinii îi 
linseră mâinile, în timp ce cozile lor măturau podeaua. 
Relaxarea lor era de-a dreptul palpabilă. Orice ar fi 
fost afară plecase şi, cum simțurile lor erau mult mai 
evoluate decât ale lui, Cam se ridică şi se duse la ferestrele 
din față. Câinii îl însoțiră, lipiţi de picioarele lui. Cam 
studie curtea din față şi drumul, dar nu văzu altceva 
decât zăpadă. Apoi se uită spre duşumeaua verandei şi 
zări o linie de urme mari cât o farfurie de supă în stratul 
subțire de zăpadă care se strânsese acolo. 

Urmele se întindeau de-a lungul întregii verande şi 
semănau mult cu ceea ce el văzuse pe capota camionetei 
în acea dimineață. În adânciturile urmelor se forma deja 
un strat subțire de gheață. Respirația lui începu să abu- 
rească geamul ferestrei, aşa că el nu putu distinge detalii, 
cum ar fi fost direcţia în care plecase animalul sau dacă 
urmele includeau şi semne de gheare sau nu. Acum Cam 
avea o idee despre ce fusese animalul care le dăduse 
târcoale şi de ce câinii fuseseră speriaţi. 

Verifică iarăşi toate ferestrele, dar nu se mişca nimic 
afară, în fața cabanei. Îşi luă câinii şi ieşi pe uşa din spate, 
cu arma în mână, în caz că presupunerea lui fusese gre- 
şită. Rămase o clipă pe terasa din spate. Fulgii de nea 
îi gâdilau fața. Zăpada cădea destul de abundent ca el 
s-o audă cum se aşterne pe ramurile copacilor. Câinii 
rămaseră lipiți de el, fără a mai fi relaxaţi. Cam se întoarse 
la cabana lui şi o înconjură ca să vadă dacă mai existau 
şi alte urme, dar zăpada părea nederanjată până ce el 
ajunse pe veranda din față, unde se vedeau urme fără 
formă în zăpada din fața cabanei. Cam încercă să se ia 

după ele până la șosea, dar stratul de zăpadă era prea 
mare. Urmele păreau să ducă de pe veranda cabanei lui 
până pe veranda cabanei învecinate, iar el înțelesese că 
felina fusese probabil în stare să-și dea seama unde se 
ascundea el. Dar, oare, unde dispăruse? 

Le comandă câinilor să plece în căutare şi aceştia se 
depărtară ezitând de el, adulmecând urmele care dis- 
păreau cu repeziciune, învârtindu-se în jurul lor, dar evi- 
tând în mod clar să se avânte în întunecimea codrului. 
Cam îşi zise că era în mod clar mai frig afară, în vreme 
ce inspecta cu privirea umbrele dintre copaci în căutarea 
oricărei urme de vietate sălbatică. Câinii se întoarseră, 
uitându-se la el, ca şi cum l-ar fi întrebat: „Ti-a fost de 
ajuns?“ Lumina de la recepție abia se mai vedea. Cam 
miji ochii înspre şosea ca să observe dacă se vedea vreun 
vehicul. Apoi vârfurile copacilor se agitară şi el simți o 
pală bruscă de aer mai rece venind dinspre crestele de 
deasupra şi izbind acoperișurile cabanelor. Ninsoarea 
intră pe moment într-un vârtej şi cei doi câini îşi ridicară 
boturile ca să cerceteze aerul. Frick scoase iarăşi acel 
mârâit pe ton jos, iar Cam simți cum i se ridică părul 
de pe ceafă. Se mişcă înapoi spre veranda cabanei sale, 
însoțit îndeaproape de câini, în acelaşi timp ținând arma 
ațintită spre vârtejul de aer. Vântul scoase un geamăt şi 
undeva la dreapta lui Cam un brad pocni şi apoi se 
prăbuşi la pământ cu un bufnet surd. Cam continuă să 
meargă cu spatele până când simți treptele verandei 
lângă glezne, apoi urcă pe verandă şi întinse mâna după 
mânerul uşii. 

Acesta nu se clinti. Era încuiat. Cam se gândi câteva 
clipe, apoi îşi aminti că el încuiase broasca înainte de a 
ieşi pe uşa din spate. 

Porni în lateral pe verandă, continuând să urmărească 
drumul dintre cabane şi clădirile înconjurătoare. Câinii 
se uitau amândoi fix la ceva în direcţia recepției. Cam 
ajunse la colțul cabane: şi privi pe după ea în întuneric. 
Studie zăpada, dar nu se vedeau nici un fel de urme în 
ea. Dădu colțul şi, sprijinit cu spatele de perete, merse 
de-a lungul duşumelei până ce ajunse la colțul din spate. 
Apoi îşi dădu seama că nu mai avea câinii alături. li 
chemă cât putu de încet, dar aceştia nu veniră. Înjură 
şi îşi schimbă sensul de mers către partea din față a 
cabanei, simțindu-se extrem de expus în lumina ciudată 
creată de ninsoarea care cădea din cer. Se zgâi pe după 
colțul cabanei. | 

Câinii dispăruseră. | 

Privi în jurul lui şi crezu că zăreşte urmele lor în- 
dreptându-se către cabana în care era recepţia. Vântul 
gemu din nou, iar ninsoarea se transformă iarăşi în vârtej 
drept răspuns. Un nou pocnet se auzi în codru. În mintea 
lui Cam răsună o voce interioară: intră în cabană. Intră 
acum. 

Se conformă. Fără a mai încerca să fie discret, tropăi 
prin zăpadă pe terasa din spate şi intră în cabană. Îl 
întâmpină ca o binecuvântare căldura sobei. Închise uşa 
din spate şi apoi se duse la ferestrele din față ca să vadă 
dacă se zăreau câinii, dar nu văzu nimic. Aprinse lumina 
pe verandă, descuie şi deschise uşa, după care îi strigă. 
Nimic. Închise uşa la loc. Dacă ciobăneştii luaseră urma 

vreuriei căprioare, puteau da de necaz, deoarece căprioara 
îi putea duce spre locuri unde viața lor ar fi fost pusă 
în pericol. Dacă se duseseră după o blestemată de pumă, 
atunci chiar intrau în bucluc şi totul se sfârşea. Vântul 
sufla constant afară, făcând coşul sobei să vâjâie. Mai puse 
un buştean pe grătar şi agită jarul. Ştia că n-are sens să 
iasă afară pe jos ca să-şi caute câinii. Cu toată ninsoarea 
de afară, se putea rătăci extrem de uşor şi el nu era nici 
îmbrăcat, nici echipat corespunzător pentru o astfel de 
aventură. Apoi, ceva izbi în uşa din spate şi Cam auzi 
zgomotul scos de nişte gheare nerăbdătoare. Descuie 
uşa şi lăsă câinii să intre. Ei cercetară surescitați prin 
cabană, răsuflând din greu, ca şi cum tocmai s-ar fi întors 
dintr-o urmărire pe cinste. Cam fu tentat să tipe la ei, 
dar îşi dădu seama că era, de fapt, extrem de mulțumit 
că se întorseseră. 

Verifică dacă sunt încuiase toate uşile, apoi se pregăti 
de culcare. A doua zi avea să ceară să fie pus sub urmărire 
acel număr de mobil ca să-l depisteze pe misteriosul 
vorbitor. Vântul se înteți afară şi valurile de ninsoare 
începură să se izbească cu putere-de acoperiş. Stinse 
toate luminile, se mai uită încă o dată pe fiecare geam, 
îşi aşeză revolverul pe noptieră şi se strecură în pat. Câinii 
se întinseră lângă sobă şi se ghemuiră. În vreme ce simțea 
cum adoarme, Cam crezu că auzise un țipăt prelung peste 
zgomotul vântului, dar se linişti singur, spunându-şi că 
era doar sunetul furtunii. Sigur că asta era. 

Mary Ellen Goode zâmbea a doua zi de dimineață, când 
Cam intră în postul de poliție. Ziua începuse strălu- 
citoare şi limpede, cu un strat de zăpadă de aproape 
cincizeci de centimetri aşternut pe sol şi cu o temperatură 
de minus zece grade Celsius, cât să desfunde bine nările 
tuturor. Şoselele fuseseră date cu nisip şi curățate, astfel 
încât Cam ajunse într-un timp relativ scurt la sediul 
poliției. Îşi pusese vechea lui pălărie de ajutor de şerif 
şi ochelarii de soare, ca să se ferească de priviri isco- 
ditoare, iar Mary Ellen îi spuse cu o expresie serioasă 
că nimeni nu l-ar fi putut socoti polițist aşa cum se 
deghizase. 

Îi oferi o cană de cafea, pe care el o acceptă, recunos- 
cător. Apoi, Cam îi povesti de bilet şi de numărul de 
telefon, iar sprâncenele ei se arcuiră în sus. 

— Este numărul telefonului mobil de la post, zise 
ea. Dar e chiar..., făcu şi privi spre birou. Ei bine, era 
chiar aici. Ăsta e încărcătorul lui. 

— Oricine a lăsat acel bilet ştia, aşadar, al cui este 
telefonul, replică el. 

Se întrebă dacă era vorba de cineva din acel birou. 
Îi povesti femeii despre inițialele de pe bilet. 

— Nu-mi place deloc chestia asta, zise ea, încrun- 
tându-se. 

— Dă-mi voie să te întreb ceva: dacă urmele au fost 
lăsate de un animal mare în zăpadă şi, apoi, peste astea 
a continuat să ningă, după care s-a format o crustă prin 


368 


îngheț, ar mai putea cineva să încerce depistarea acelor 
urme? 

Fa îl privi fix câteva secunde: 

— Eu n-aş putea s-o fac, dar avem un polițist aici 
care ar putea încerca. 

O oră mai târziu, se întoarseră la cabana lui Cam. 
Un polițist înalt şi deşirat, care semăna izbitor cu Abra- 
ham Lincoln stătea în patru labe pe veranda din față a 
cabanei lui Cam, dând uşor zăpada depusă cu o rindea. 
Încercând să nu ia în seamă frigul pătrunzător, Cam şi 
Mary îl urmăreau din cadrul uşii. 

— În mod normal, zise omul, urmele s-ar umple pur 
şi simplu cu zăpadă, dar spuneţi că ați văzut o peliculă 
de gheață. Asta caut eu. Cât de adâncă spuneți că era ză- 
pada atunci când au fost lăsate urmele? 

— Era doar un strat subțire de zăpadă, răspunse Cam. 
De o adâncime maximă de un centimetru. 

Respirațiile tuturor se transformau în abur în aerul 
îngheţat. Polițistul schimbă unealta cu o pensulă în 
vreme ce continua să caute prin zăpadă de-a lungul unei 
zone de un metru în afara celei unde Cam şi câinii 
bătătoriseră zăpada. La una dintre ferestrele din față . 
se zăreau două perechi de urechi de câine ciobănesc. 

— Păi, e posibil ca tot efortul să fi fost făcut în zadar 
dacă stratul ăla de zăpadă... Staţi aşa... Am găsit! Am 
găsit! | 

Omul schimbă pensula mare cu una mult mai mică 
și mai fină, după care începu să îndepărteze zăpada de 
pe linia lui de căutare. În urma acestei acțiuni, se ivi . 
conturul unei urme de patruped. 

Mary Ellen privi peste umărul lui şi fluieră 
încetişor: 

— E ditamai animalul, rosti ea. 

— Mda, aşa aş zice şi eu, replică polițistul, curățând 
zăpada rămasă aproape fulg cu fulg, până ce dezvălui pe 
de-a-ntregul urma. 

Apoi, scoase un tub din trusa cu care venise şi pulve- 
riză dintr-un spray peste urmă. 

— E un compus pe bază de silicon, explică el. Se 
solidifică în contact cu materia rece. 

Substanța era vag gălbuie, dar suficient de colorată 
ca amprenta să se reliefeze clar. De această dată, Cam 
putu vedea vârfurile ghearelor, lucru ce-i dădu fiori. 
Polițistul se ridică în genunchi. 

— Pot spune, declară el, că asta a fost o felină mare. 
După dimensiuni. | 

Puse un strat nou de substanță, aşteptă câteva clipe, 
apoi repetă operațiunea. | 

— Şi nici măcar nu are ghearele scoase, comentă 
Mary Ellen. | 

— Mda, replică polițistul, scoțând un aparat foto din 
trusă. 

Trase câteva cadre din unghiuri diferite, apoi înjură, 
luă un metru din lemn, îl aşeză de-a lungul urmei şi 
repetă operațiunile. Lui Cam i se păru că amprenta avea 
diametrul de cel puțin douăzeci de centimetri. 

— Mai sunt şi altele? întrebă polițistul. 

— A fostun şir de-a lungul întregii verande, răspunse 
Cam. Câinii au venit aici ieşind pe uşă, răvăşind urmele, 

motiv pentru care te-am pus să începi de la mijlocul 
verandei. Mai sunt şi altele pe veranda de colo. 

Polițistul dădu din cap şi începu să-şi extindă căutarea 
prin zăpadă. 

— Mai am nevoie de una, preferabil chiar de două, 
ca să pot estima lungimea pasului. Chestia asta îmi va 
lua ceva vreme. 

Câinii începeau să se agite în cabană, motiv pentru 
care Cam se întoarse înăuntru, urmat de Mary Ellen. 
Fa îi întâmpină pe amândoi câinii cu afecțiune, iar aceştia 
îi răspunseră gudurându-se. | 

— Ce câini minunaţi! rosti Mary Ellen. Lasă-mă 
să ghicesc: cu ăsta rezolvi treburile grele şi cu celălalt 
te distrezi, ieşind la plimbare? 

— Ai dreptate, răspunse Cam. Deşi cel negru poate 
rezolva şi el probleme dacă trebuie. În marea parte a 
timpului însă, doar sperie oamenii, fie şi doar privindu-i 
fix. 

— Mi se pare corect, răspunse ea. Cum au reacționat 
la chestia care s-a plimbat pe veranda de afară? 

— N-au fost prea curajoşi. 

— Ce câini deştepţi! 

Mary Ellen îşi scoase haina. Sub tunica uniformei 
avea o centură de piele, de care era prins un revolver 
Glock. Îl surprinse pe Cam uitându-se la ea. 

— Nu plec de acasă sau de la birou fără el, zise ea. 
De când... 

— Am priceput, i-o tăie scurt Cam. 

Se duse în bucătărie să pregătească ibricul pentru 


cafea. 

— Spune-mi, domnule locotenent, ce te-a adus în 
realitate aici, în țara pădurilor? Ai apărut, spunând tot 
felul de poveşti despre nişte hăitaşi; cineva îmi fură 
numărul de telefon, stabileşte o întâlnire pe care nu o 
respectă şi iată, acum avem prima urmă adevărată a unei 
pume după mai bine de treizeci de ani. 

Cam îşi trase un scaun din bucătărie şi se aşeză pe 
el ca să aştepte cafeaua să fiarbă. Mary Ellen se duse 
lângă sobă, încercând complet degajat să-şi încălzească 
simultan fundul şi mâinile. Il auziră amândoi pe polițistul 
de afară exclamând: „Da!“; descoperise o altă amprentă. 

Cam se uită fix spre masă câteva clipe care părură 
lungi, încercând să-şi dea seama cât de multe putea 
să-i spună. Mary Ellen nu-l presă. 

— Aţi auzit pe aici de execuțiile alea transmise pe 
Internet? întrebă el. 

— O, da. Au circulat prin toate rețelele interne. Am 
văzut-o şi eu pe una din ele. 

— Chestia asta s-a petrecut în părțile de unde sunt, 
iar eu trebuie să aflu cine a făcut-o. 

— De unul singur? 

Cam zâmbi. „Isteață fată“, îşi zise el. 

— Deocamdată, răspunse Cam cu glas tare. S-ar 
putea să beneficiem de ceva ajutoare federale. 

— Aha. Aşadar, e vorba de un joc cu prietenii voştri, 
federalii, şi de un alt joc, pentru edificarea şerifului? 

— Cam aşa ceva, răspunse el. 

Nu voia deloc să discute despre eventualitatea ames- 
tecului unei grupări de justițiari în toată povestea asta. 

— Şi nu cumva a mai existat un caz, cel al unei 
judecătoare care a murit din pricina unei explozii acolo, 
în Triboro, de curând? continuă Mary Ellen. Are vreo 
legătură cu cele două execuţii? 

— Poate, îi răspunse el în doi peri. Adevărul e că 
nu ştim, dar menţinem toate pistele deschise. Ea a fost 
judecătoarea care le-a dat drumul celor doi nemernici 
din cauza unui viciu de procedură. 

Mary Ellen se uită cu subînțeles la el din cealaltă 
parte a încăperii. 

— O judecătoare liberală le dă drumul, apoi cei doi 
sunt prinşi de o persoană sau de un grup de persoane 
necunoscute şi sfârşesc pe un scaun electric? 

— Le-au ucis pe soția şi pe fata unui cercetător de 
la compania Duke Energy în timpul unui jaf armat. Au 
plecat liberi, din pricină că poliția a greşit când i-a arestat. 
Respectivul cercetător ne scapă din ochi, apoi, cei doi 
nemernici apar pe post de vedete pe scaunul electric. 
Aşa că... 

— Şi voi credeți că tot el a omorât-o şi pe jude- 
cătoare? 

Cam ridică stânjenit din umeri. Mary Ellen se apro-. 
pia periculos de mult de a-şi da seama ce anume investiga 
el mai exact. 

— Aşa cum am mai spus, suntem la început, iar 
federalii au şi ei teoriile lor, ca de obicei. 

— În caz că am uitat să-ți spun, rezervaţia se află şi 
ea sub control federal, zise ea. Iar ăsta nu e un răspuns. 
Nu suntem în mod necesar inamicii tăi, domnule 
locotenent... 

Cam a fost salvat de ibricul în care apa începuse să 
fiarbă. Se ridică de pe scaun şi turnă cafea în trei ceşti. 
Îi întinse una lui Mary Ellen şi, apoi, îi duse alta poli- 
țistului de afară, care descoperise o a doua urmă şi în- 
cepea să lucreze şi la o a treia. Mary Ellen veni şi ea în 
cadrul uşii, amestecând cu lingurița zahărul în ceaşca ei. 

— Cât e de mare, Larry? 

— Are peste doi metri, îi răspunse polițistul, stând 
pe genunchi şi suflând în ceaşca lui cu cafea fierbinte. 
Nu pot estima greutatea pe duşumelele astea, dar, după 
lungimea pasului, ar trebui să aibă şaptezeci sau optzeci 
de kilograme. O felină cu adevărat mare. Această a treia 
urmă nu e prea bună, așa că o să mai caut şi prin altă parte 
pe verandă. 

— Şi ce naiba a căutat aici? întrebă Cam. 

— Ai lăsat câinii să alerge pe-afară? se interesă Mary 
Ellen. 

Cam dădu din cap. 

— Atunci, probabil asta a căutat, replică ea. O pumă 
de o asemenea mărime nu ș-ar teme de doi câini. Le-ar 
trage câte o labă şi i-ar păpa imediat. 

Larry plecase de pe verandă şi căuta prin zăpada de 
la capătul cabanei. Ghemuit în omăt, arăta ca o barză 
în cuib. Cam reveni în cabană. 

— Aşadar, poate că e ceva adevăr în povestea ta cu 
hăitaşii, zise ea. Dar care e legătura cu ceea ce anchetezi 
tu? 

El îi zâmbi: 

— Nu sunt convins că există așa ceva. E vorba doar 
de ceea ce a menționat individul în cursul anchetei, aşa 

că iată-mă aici... În esență, verific cele spuse. Așa pro- 
cedăm noi când nu avem alte indicii. Probabil că nu 
există nici o legătură. | 

Fa îl privi cu scepticism. 

— Mi-am dat doctoratul în zoologie, rosti Mary 
Ellen. Întâmplător, m-am specializat în urşi, nu în 
felinele mari. Urmele astea vor genera nişte dezbateri 
foarte interesante la bar. Dar bineînțeles că va trebui să 
dovedeşti că nu le-ai fabricat chiar tu. Ştii tu, ca un fel 
de al doilea Bigfoot... Sasquatch în munții Smokies... 

— Fii serioasă! rosti el. Doar nu caut să public un 
articol bombă în Enguirer. În esență, mi-ai răspuns la 
întrebări. | 

Ea dădu din cap cu un zâmbet uşor triumfător. „La 
dracu“, îşi zise el. „Locmai m-a prins în capcană.“ Îi 
zâmbi şi el: 

— Bine. Frumos lucrat. 

— Mulţumesc. Şi adevărul-adevărat care ar fi? 

Era rândul lui să o surprindă. 

— Nu-ţi mai pot spune nimic altceva despre această 
investigație, mărturisi Cam. E o chestie extrem de deli- 
cată, înţelegi? 

Ea clipi. Cam se uită fix la ea până când Mary Ellen 
pricepu. 

— Aha! exclamă ea. O problemă internă. 

— Eu nu am spus așa ceva și, din acest punct, nu mai 
putem discuta, replică el. Nu vreau să te supăr. 

— Nu mă superi. Cum te putem ajuta? 

— Hăitaşii. Mi-ar fi de folos orice poți afla despre 
acest lucru de la oamenii de pe aici. Accept zvonuri, 
bârfe, nume şi adrese. Orice. 

— Chiar că eşti în ceață total, constată ea. Bine, o 
să-i pun pe oamenii mei să întrebe în jur, continuă Mary 
Ellen, după care se gândi o clipă. Cel puțin acum se pare 
că avem şi felina necesară. 

Cam aşteptă încă o oră, în timp ce polițistul tot încercă 
să scoată la iveală noi urme, după care urcă amândoi 
câinii în camionetă şi se întoarse la sediul Biroului 
Şerifului din ținutul Carrigan, unde se întâlni cu un 
oarecare locotenent Grayson, care conducea Departa- 
mentul de Investigații Criminalistice. Le ceru direct 
ajutorul celor de acolo în oferirea oricăror informații 
disponibile despre tărăşenia cu hăitaşii, intrebându-i 
dacă există vreo legătură între această poveste şi White 
Eye Mitchell. Descrise cazul execuțiilor pe scaunul 
electric, incidentul cu bomba şi faptul că principalul 
lor suspect se sinucisese, dar nu făcu nici o referire la 
suspiciunile privitoare la implicarea poliţiei. Un individ 
înalt, cu prestanță, de cincizeci şi ceva de ani, Grayson 
ascultă cu mare atenție şi promise că va cerceta atent, 
apoi îl întrebă dacă era vreo problemă în cazul în care 
voiau să verifice cele auzite la Biroul Şerifului din ținutul 
Manceford. Cam îi răspunse că era în regulă şi îi dădu 

locotenentului numerele de telefon pentru a putea lua 
legătura cu Bobby Lee. 

— Am auzit de dimineaţă nişte zvonuri despre o 
pumă, zise Grayson. 

Cam dădu din cap. Uitase cât de repede circulă zvo- 
nurile într-o regiune ca aceea. Descrise urmele şi repro- 
duse ce credea cel care le analizase despre ele. Menţionă 
şi comentariul lui Mary Ellen despre posibilitatea ca 
însuşi Cam să fi fabricat urmele. 

— Oamenii lui Mary Ellen sunt oameni buni, replică 
Grayson. Trebuie să asculte o mulțime de prostii în secția 
aia. Luriştii văd cele mai ciudate lucruri: pantere, lupi, 
cobre regale, urşi grizzly — tot ce vrei. 

— Mi-a oferit explicația oficială a administrației 
parcurilor: nu există pume aici. Apoi, ulterior, a cam 
lăsat de înțeles că este posibil să nu fie adevărat ce a 
spus. Mi s-a părut ciudat. Pare să fie... drăguță. 

— Ţi-a povestit ce s-a întâmplat cu logodnicul ei, 
Joel Hatch? | 

— A fost la locul nepotrivit în momentul nepotrivit? 

Grayson bătu câteva clipe darabana cu un pix pe 
birou: 

— Fratele Joel era un picuț cowboy, mai ales când 
venea vorba despre administrarea parcului. Era un pic 
prea dedicat serviciului. În opinia noastră, avea veleități 
de cowboy, ca vedetele din filme. 

— Şi de-asta a fost împuşcat? 

— A fost împuşcat pentru că a vrut să facă o razie 
într-un laborator de producere a metadonei; i s-a spus 
să aştepte întăriri din partea noastră, însă el l-a convins 

pe partenerul lui să procedeze în stil John Wayne. Pentru 
noi, nu a fost o surpriză împuşcarea lui, dar ne-a părut 
rău pentru Mary Ellen. Și pentru partenerul lui, spuse 
şi îi aruncă lui Cam o privire semnificativă. Mary Ellen 
este o doamnă cu un statut aparte în această comunitate, 
mă înţelegi? 

Odată primit avertismentul, Cam dădu din cap şi 
se gândi la cele auzite. 

— Există şi fire de păr în acele urme? îl întrebă 
Grayson. 

— Cred că da, răspunse Cam. 

Îşi aminti că polițistul se dusese până la maşina lui 
ca să ia pungi pentru recoltarea dovezilor. 

— Bine, zise Grayson. Avem aici, în oraş, în diverse 
colecții private, câteva specimene împăiate, de la 
începutul secolului XX. Se poate face o analiză com- 
parativă a ADN-ului ca să vedem dacă e vorba despre 
o pumă din varietatea orientală sau occidentală. Sau 
de păr de iepure de pe o farfurie plată cu nişte gheare 
de urs lipite pe ea. Care e legătura lui White Eye cu 
toată povestea asta? 

Cam ezită. Era destul de sigur că schimbarea bruscă 
de subiect din partea lui Grayson fusese calculată, aşa 
că hotărî să se ascundă în spatele aceleiaşi replici pe care 
i-o dăduse şi lui Mary Ellen Goode: 

— Cazul ăsta e mai complicat decât am eu libertatea 
să mărturisesc despre el, îi zise el locotenentului. 

— Nu zău! replică Grayson cu o expresie amuzată 
pe chip. 


Cam zâmbi sfios. 

— Cel mai bun lucru ar fi probabil ca şeful tău să 
discute cu şeful meu. Astfel nu îmi voi depăşi limitele 
legate de ceea ce pot spune şi ceea ce nu pot. Personal, 
cred că Mitchell e posibil să ştie câte ceva despre po- 
vestea asta cu hăitaşii, deşi el susține că nu a auzit nici- 
odată de aşa ceva. 

— Nici eu, replică Grayson. Ca să nu mai menționez 
faptul că să încerci aşa ceva cu o pumă ar constitui o 
mare tâmpenie. 

— Exact! Toată chestia asta este, probabil, o fun- 
dătură. 

— Cu excepția faptului că ai venit tocmai aici din 
tinutul Manceford, punând întrebări despre pume, după 
care, brusc, ne trezim cu ceea ce pare a fi prima dovadă 
confirmată a existenței uneia după mulți ani. E o coin- 
cidență cam mare aici şi presupun că şi tu nutreşti ace- 
leaşi sentimente față de coincidente ca şi noi. 

— Aşa e, răspunse Cam. Şi totuşi, ceva e ciudat... 

Apoi descrise conversaţia pe care o purtase cu cele 
„două ajutoare de șerif în Waffle House şi bănuiala lui 
că şi ei ar fi putut şti câte ceva. Grayson îşi însemnă nu- 
mele lor, spuse că ştia cine erau cei doi şi promise că va, 
cerceta şi această pistă. 

Cam îi mulțumi: 

— Cum am mai spus, suntem cam depăşiţi de acest 
caz. Şi, în plus, îi mai avem şi pe federali pe capul nostru. 

— Ar putea exista aici şi punctul de vedere al celor 
de la Afacerile Interne? îi sugeră Grayson. 

Cam se uită la el cu cea mai nevinovată expresie de 
care era capabil. 

— De ce întrebi asta, domnule locotenent? 

Grayson zâmbi şi răspunse doar că vor investiga şi 
îi vor transmite rezultatele lui Cam. Acesta îi mulțumi 
din nou şi plecă. 

Ajunse înapoi la cabane, puţin după lăsarea amur- 
ului. Cerul era plin cu nori albi care coborau dinspre 
munte, iar temperatura scădea cu repeziciune. Când 
intră în zona cabanelor, constată cu surprindere că 
luminile primei cabane erau stinse, lăsându-le pe celelalte 
într-un întuneric şi mai adânc decât de obicei. Aspectul 
sinistru al locului era intensificat de luna care se ivea 
din când în când, aruncând umbre prelungi pe zăpada 
depusă. Cam trase în parcarea din fața cabanei sale şi 
le dădu drumul câinilor. După o zi petrecută în ca- 
mionetă, în cursul căreia nu beneficiaseră decât de ieşiri 
ocazionale pentru a-şi face nevoile, câinii se bucurară să 
alerge printre copacii acoperiți de omăt. Cam nu putea 
decât să spere că pe acolo nu se învârteau diverse animale 
înfometate. 

Îşi petrecuse după-amiaza mergând dintr-un magazin 
de suveniruri în altul, întrebând de Mitchell şi despre 
povestea de necrezut a oamenilor care luau urma pu- 
melor doar ca să se distreze. Nu aflase absolut nimic nou. 
Apoi, se oprise la biroul poliţiei parcului, special ca să 
afle ce rezultase din analiza urmelor, dar şi pentru a o 
vedea din nou pe Mary Ellen cum zâmbeşte. Urmele 
fuseseră modelate în gips şi urmau să fie trimise unui 
laborator pentru a fi analizate. Mary Ellen se pregătea 
să se ducă la o conferință de o zi în Asheville şi, chiar 
dacă se dovedise politicoasă şi chiar prietenoasă, lăsase 

clar să se înțeleagă că era ocupată. Dezamăgit, Cam 
plecase şi se înapoiase la cabana lui. 

Auzi câinii lătrând la ceva de pe pantele muntoase 
din spatele cabanei, fără să fi părut extrem de agitați. 
Probabil că lătrau doar de dragul de a lătra. Cam închise 
uşa şi apăsă comutatorul. Nu se întâmplă nimic. Acum 
ştia de ce cabana de la intrare nu era luminată. Probabil 
că întregul complex rămăsese fără energie electrică. 
Interiorul cabanei era aproape complet în beznă, luminat 
fiind doar de fluctuațiile luminii lunii prin ferestre. În 
aerul rece dinăuntru, răsuflarea lui scotea aburi. Cel 
puţin, focul din cămin era alimentat doar cu lemne, 
aşa că măcar era cald acolo, chiar dacă era întuneric. 
Îşi scoase haina, o atârnă de uşa de la intrare şi se duse 
să încarce căminul cu buşteni. Se aplecă în fața cămi- 
nului, încercând să facă un băț de chibrit să rămână 
aprins în ciuda curentului care venea dinspre coş. În acea 
clipă zări ceva în colțul încăperii principale, ceva care 
îl făcu să încremenească. Chibritul îi ajunse până la 
buricele degetelor, aşa că îi dădu drumul, ratând hârtia 
înghesuită sub buşteni. 

Privirea îi spunea că se uita la o pereche de ochi verzi. 
fixați asupra lui ca nişte magneți. Ochii au dispărut când 
norii acoperiră luna, dar reapărură de fiecare dată când 
luna ieşea pe cer. Îşi zise imediat: „Unde sunt blestemaţii 
de câini atunci când am nevoie de ei?“ Erau încă afară 
şi continuau să latre, dar ceva mai departe acum. Cam 
se uită iarăşi în colț şi constată că erau ochii unei fe- 
line mari, cu blană scurtă, cu un cap ca o mască întu- 
necată, şi două urechi rotunde, cu smocuri de păr alb 

în interior. Era o față mare, mult mai mare decât îşi 
imaginase el. 

Rămase nemişcat timp de jumătate de minut, după 
care încet, foarte încet, în vreme ce continua să stea 
îngenuncheat în fața căminului, pescui un alt chibrit şi 
îl aprinse, de această dată reuşind să lumineze încăperea. 
Licărul de lumină îi confirmă cele mai negre suspiciuni: 
în cabana lui se afla-o pumă. 

Înghiţind cu greu în sec, împinse chibritul sub hârtii 
şi, de această dată, reuşi să le aprindă, aruncând un con 
gălbui de lumină pe podea şi asupra lui însuşi. Continuă 
să se uite la felină, care, la rândul ei, continua să-l 
privească fix. Haina cu revolverul se găsea la trei metri 
depărtare, aşa că opțiunea asta ieşea din calcul. Văzuse 
clar felina şi ea îl văzuse pe el. Nu trebuia să ştie prea 
multe despre pume ca să îşi dea seama că, într-un ase- 
menea moment, după ce se uitaseră fix unul la celălalt, 
orice mişcare bruscă din partea lui ar fi provocat o miş- 
care similară din partea imensului animal, cu consecințe 
cât se poate de neplăcute. [nima începu să-i bată cu pu- 
tere şi probabil că fața îi era acum un pic mai albă decât 
îi fusese cu câteva minute înainte. 

Focul începu să crească în intensitate şi Cam se văzu 
nevoit să-şi retragă chipul din cauza fierbinţelii bruște. 
O simplă mişcare ca aceasta, mai mult o ajustare de 

poziție decât o mişcare, stârni un mârâit profund şi intens 
din colțul încăperii. Putea vedea clar ochii felinei, dar 
nu şi corpul ei. Stătea, oare, ghemuită, gata să sară? 
Sau întinsă, aşteptând să vadă care avea să fie următoarea 
lui mutare? 

„Bun“, îşi zise el, „trebuie neapărat să fac ceva“. Se 
uită în şemineu şi. zări o surcea mai subțire care ardea 
puternic la un capăt. Ar fi trebuit să întindă mâna printre 
flăcări ca să o apuce, dar, dacă reuşea şi arunca surceaua 
înspre felină, ar fi câştigat suficient timp ca să pună mâna 
pe revolver şi, aşa, avea o şansă. Felina mârâi din nou, cu 
un sunet profund, din gâtlej, ca şi cum i-ar fi citit gân- 
durile. Ochii ăia galben-verzui priveau neclintiți, fără 
să clipească. Ştia că ideea lui nu ar da rezultate. Poate 
că reușea să strecoare mâna în şemineu, dar, apoi, reflexele 
lui ar fi preluat controlul imediat ce nervii periferici ar 
fi simţit căldura, iar el şi-ar fi tras mâna cu un gest brusc, 
după care, animalul ăla imens ar fi sărit într-o fracțiune 
de secundă asupra sa. 

L-ar fi făcut instantaneu bucăţi 

Nu mai auzea câinii, iar picioarele începeau să-i 
tremure. Zări forma felinei modificându-se uşor în 
umbra profundă din colțul încăperii, ca şi cum aceasta 
s-ar fi ghemuit. „La dracu’ cu chestia asta!“, îşi zise 
el şi începu să-şi deplaseze mâna înapoi către gura 
şemineului. 

„Nici nu văzu mişcarea. O clipă înainte încerca să 
supravegheze felina, în timp ce îşi poziționa mâna ca să 
înşface surceaua aprinsă, iar, în clipa următoare, se trezise 
întins pe spate, cu capul izbindu-se de duşumea şi cu o 

sută de kilograme de blană udă şi colți deasupra feței 
lui. Respirația felinei era urât mirositoare şi două labe 
de mărimea unei farfurii îi strângeau capul din lateral. 
Cam ţipă din toți rărunchii, vag conştient că urinase 
pe el, cu gura la doar câțiva centimetri de colții ăia lungi 
şi curbați, apoi felina dispăru şi el constată că se uită la 
pereți, încă paralizat de frică, încercând să-şi concentreze 
privirea undeva, sus. Of, Doamne, fă să nu fie tot un 
animal... Apoi, îşi dădu seama că se uita la chipul 
zâmbitor al lui White Eye Mitchell. 

— Nu e o frumuseţe? zise Mitchell încetişor, ochii 
lui părând să strălucească în lumina aruncată de focul 
din cămin. Ar trebui să-i vezi fraţii. 

Cam rămăsese fără grai după atacul felinei. White 
Eye părea să plutească, apoi să se ghemuiască fără zgo- 
mot pe podea. Se îndreptă de spate şi îi oferi lui Cam 
o mână ca acesta să se ridice. 

— Ce mama dracului?! exclamă Cam, încercând să 
vorbească cu o voce cât mai normală cu putință. 

Mitchell trase două scaune, împinse unul spre Cam 
şi se aşeză pe celălalt. Cam privi în jur după pumă şi o 
descoperi şezând ca o pisică lângă uşă, continuând să se 
uite la el. Se ridică încet în capul oaselor, întrebându-se 
dacă era cazul să-şi ia arma, care se afla tot în buzunarul 
hainei care atârna cam la treizeci de centimetri de felină. 
Îi era imposibil să facă asta şi, în plus, White Eye îl văzu 
uitându-se într-acolo. 

— Nu ai nevoie de armă, zise el. Acum trebuie să 
mă asculți. 

— Repet întrebarea: ce mama dracului se petrece 
aici? întrebă Cam. 

— Tu îţi dresezi câinii, nu? Ei bine, eu dresez feline. 
Cum ar veni, le fac să mănânce mere, înţelegi? 

Cam nu putu face altceva decât să se holbeze la el. 

— Voiai să afli ce-i cu hăitaşii, nu? 

Cam dădu din cap. Încă nu-i ieşise din cap ideea de 
a pune mâna pe revolver. Ar fi împuşcat mai întâi felina, 
apoi pe Mitchell. Exact asta trebuia să facă. Şi unde 
naiba erau câinii? Încă îi persista în nări mirosul în- 
grozitor emanat de felină. Îşi dădu seama că încă tremura 
din toate încheieturile. Mitchell se ridică, se duse la 
uşă şi scoase arma lui Cam. Se întoarse şi se aşeză la loc, 
ținând revolverul la îndemână, în poală. 

— Du-te acolo, îi spuse el, indicând dormitorul cu 
o mişcare a capului, şi îmbracă-te pentru o excursie prin 
zăpadă! Ia-ți cele mai calde țoale pe care le ai. Şi încă 
un lucru, spuse aruncând o privire spre pantalonii lui 
Cam. Să fie uscate. Night-Night” va veni să privească. 

— „Night-Night? 

— Du-te! îl îndemnă Mitchell făcându-i semn cu 
arma. Nu am toată noaptea la dispoziție. Şi lasă uşa 
deschisă. 

Cam se ridică cu greu şi porni spre dormitor; hainele 
sale se aflau pe un scaun. În urma unui semnal transmis 
de Mitchell pe care Cam nu îl zărise, felina se ridică şi 
veni după el în cameră, unde se aşeză în pragul uşii şi 


* Noapte-Noapte (engl.). (n.tr.) 

începu să-şi lingă una dintre labele ei enorme, urmă- 
rindu-l cu atenție. Cam îl auzi pe Mitchell ridicându-se 
şi ducându-se în bucătărie. 

Se schimbă de haine în beznă şi începu să-şi tragă 
pe el mai multe rânduri de îmbrăcăminte. „Night-Night“, 
îşi spuse el în gând. Se uită la felină cât timp se îmbrăcă. 
Trebuia să recunoască faptul că era un animal frumos. 
Puma încetă să se mai lingă şi îl privi fix, cu o labă imensă 
încremenită în dreptul botului. Ochii ei licăreau ca focul 
mocnit, părând ostili. „E, dresată“, îşi spuse Cam. 

Când termină, porni spre uşă, dar felina îşi schimbă 
poziţia astfel încât să-l blocheze pe Cam. White Eye 
scoase un soi de mârâit din gâtlej şi felina se dădu la o 
parte din uşă. Când ieşi din dormitor, Cam simți aroma 
cafelei. Focul din cămin se intensificase, iar în cabană, 
lumina crescuse în intensitate. 

— Stai jos, rosti Mitchell. 

Cam se aşeză, mişcându-se greu din pricina multelor 
rânduri de haine. Mitchell aduse două căni cu cafea, 
împinse una peste masă către Cam şi se aşeză la rândul 
lui. 

— Cred că toți îți spun că povestea cu hăitaşii e o 
prostie, reluă el. 

— Corect, răspunse Cam; în cana lui se vedeau resturi 
de boabe de cafea agitându-se în lichid. Poliţiştii spun 
că pumele sau cuguarii au dispărut din această regiune. 

Mitchell pufni: 

— Mie mi se părea destul de reală când puma stătea 
pe pieptul tău, nu? 

— Cred că se refereau la pumele sălbatice, zise Cam. 
Nu la cele îmblânzite. 

— Se înşeală şi aici, zise Mitchell. Doar pencă nu 
le-au văzut nu înseamnă că nu mai există acolo. Polițiş- 
tilor nu prea le place să iasă din birourile lor calde. Doar 
unul dintre ei se aventurează pe munte. 

— Şi hăitaşii? Cu ei cum rămâne? 

Mitchell se uită lung la Cam: 

— Mergi pe munte? întrebă el. 

— Uneori. Dar de obicei, nu iarna. 

— Asta nu-i iarnă, ripostă Mitchell. Nu încă. Pot să-ți 
arăt ce vrei să vezi, dar tre’ să vii cu mine chiar acum. 

— În noaptea asta? 

— Chiar acu. Nu-i încă iarnă, dar va fi. 

— Am de ales? 

— Vrei să afli câte ceva despre chestia asta sau ce? 
Pencă dacă vrei, eu sunt omul de care ai nevoie. Aici ai 
avut dreptate. 

— Vreau arma aia înapoi. 

„White Eye ridică din umeri, scoase revolverul din 
buzunarul hainei sale, extrase gloanțele din el, apoi îi 
dădu arma înapoi lui Cam. Băgă gloanţele scoase în. 
propriul buzunar. 

— Rămâne descărcat până ce vezi ce vreau să-ți arăt, 
zise el. Aminteşte-ți că tu ai început cu toată porcăria 
asta. 

— Ce legătură are James Marlor cu toate astea? 

— Nu ştiu, îi răspunse Mitchell, apoi se ridică şi 
închise uşița şemineului cu piciorul. Să mergem! 

— Unde sunt câinii mei? întrebă Mitchell. 

— Au fugit când au simţit mirosul lui Night-Night. 
Sunt câini deştepţi. O să se întoarcă. Lasă-i să zburde 
niţel! Şi ia cu tine oala aia cu cafea! 

Două ore mai târziu înaintau pe îngustul drum de munte, 
în vechea camionetă Bronco a lui White Eye, iar Cam 
îşi spunea că drum nu era un cuvânt prea potrivit. Era, 
mai degrabă, vorba de o potecă. Un drum făcut de 
caprele de munte. Iracțiunea integrală a camionetei 
funcţiona foarte bine, dar chiar şi cu motorul mergând 
la maxim nu reuşeau să depăşească viteza de opt kilometri 
pe oră, adesea viteza fiind chiar mai mică. White Eye 
scosese vehiculul din spatele recepției cabanelor, de unde 
repusese în funcțiune instalația de curent electric. Night- 
Night alerga pe lângă maşină aproape fără efort şi Cam 
era recunoscător că felina rămăsese afară şi nu pe 
bancheta din spate, la doi paşi de gâtul lui. 

Habar n-avea unde mergeau. Mitchell făcuse vreo 
treizeci de metri pe şosea către oraş, apoi virase brusc la 
dreapta pe ceea ce Cam avusese impresia că era o pă- 
şune pustie, după care îndreptase vehiculul către panta 
muntelui. Zăpada nu se depusese în strat prea gros, 
dar avea crustă de gheață, din pricina căreia roțile scoteau 
un zgomot continuu. 

Cam la o jumătate de oră după ce plecaseră, White 
Eye îşi scosese haina şi o pusese peste consola din centrul 

bordului, fiindcă în maşină începea să se simtă că radia- 
torul funcționa. Cam procedase la fel, punându-și haina 
peste haina lui White Eye. După care, pe furiș, folo- 
sindu-se de mâna stângă, reuşise să scoată trei gloanțe 
din buzunarul hainei lui White Eye, pe care le strecurase 
fără să fie văzut în buzunarul propriilor pantaloni. 
Trebuia să vadă cum să reintroducă gloanțele în revolver 
după ce avea să-şi îmbrace haina. Era destul de sigur 
că White Eye nu dorea să-i facă vreun rău. 

„Şi totuşi“, îşi spuse el. Cam nu uitase de misteriosul 
individ care-l sunase şi de felina care îl vizitase noaptea 
în urma acelui apel. Să fi fost lucrătura lui White Eye? 
Şi, oare, câte pume dresate se aflau prin părțile acelea? 
Umplu cănile de cafea cu ceea ce mai era în cafetiera 
luată de la cabană, apoi o aşeză pe bancheta din spate, 
loc încărcat până la refuz cu diverse echipamente. 

— Unde mergem? întrebă el într-un târziu. 

— Catlett's Bald”, răspunse White Eye. O să mergem 
direct acolo, dacă nu patinăm prea tare şi râul nu e plin 
cu sloiuri. 

— Ce e aia o căpăţână! se interesă Cam. 

— Uite nişte căpăţâni, replică Mitchell. 

Cam se uită cu atenție prin parbriz, în vreme ce 
vehiculul urca un dâmb şi priveliştea aproape îl lăsă fără 
suflare. În fața lor se deschidea întregul peisaj al ma- 
sivului Smoky, ca nişte şiruri succesive de cocoaşe de 
granit luminate de lună. Stâncile acelea care se ridicau 


„-* „Căpăţâna lui Catlett“ (engl.). (n.t.) 

spre cer se înşirau dinspre sud-vest către nord-est. Cei 
mai apropiați munţi se înălțau de o parte şi de alta a 
drumului; se vedeau copaci în partea mai joasă a lor, dar 
spre vârf erau golaşi, crestele fiind acoperite de zăpadă. 
Văzuse pe hartă că în zonă erau vârfuri de trei mii de 
metri, dar, privindu-le, toate păreau mai înalte decât în 
momentul în care apucaseră pe acel drum. 

. — Aşadar, căpăzână înseamnă „coamă“, zise Cam. . 

White Eye îi aruncă o privire piezişă şi plină de 
superioritate, ca şi cum ar fi vrut să-i spună: „Da, tâm- 
pitule, li se spune căpățâni“. Cam continuă să privească 
înainte în vreme ce coborau panta trecătorii, uitându-se 
în oglinda laterală dacă felina continua să se țină după 
ei. Pentru câteva clipe nu o văzu, apoi o întrezări. Puma 
alerga ca şi cum asta ar fi făcut în fiecare noapte, iar 
Cam putea să jure, în același timp, că îl privise şi ea în 
oglindă. 

— Povesteşte-mi despre hăitaşi, reveni el, aşezându-se 
mai comod pe scaun în vreme ce vehiculul trecu peste 
o movilă de zăpadă. 

Luna lumina atât cât să creeze tot felul de i imagini 
pe zăpada aşternută. 

— Sunt şapte, răspunse White Eye. Doar atâția. 
Nu ştiu cine sunt. Îşi spun Bob, Frank, Jim şi aşa mai 
departe, dar, după felul cum se uită când îşi spun pe nume, 
ştii ce cred? N-aş băga mâna-n foc că-s numele lor reale. 

— Tineri? Bătrâni? | 

— Şi, şi; treizeci, cincizeci, da' nu-s puşti, dacă asta 
întrebi. 

— Şi ce fac, mai exact? 

— Primu a venit să mă vadă cu cinşpe', poate şaişpe' 
ani în urmă; spunea că vrea să-i găsesc o pumă. şi spunea 
Carl. De treizeci şi ceva de ani. Un tip mare, dur, dar nu 
agresiv. Unul cu care n-ai fi avut chef să te pui într-un 
bar. Avea privirea aia tipică. Asta-i Carl. Nu şi-a dat al 
doilea nume şi eu nu l-am mai întrebat după ce am văzut 
cum scoate verzişorii. Oricum, i-am spus că nu mai sunt 
pume. El mi-a spus că ştie că am eu una. M-a luat prin 
surprindere. 

— Era un secret? 

— O, da, la naiba... E ilegal în Carlina. E legal în 
Tennessee, dar tre' să plăteşti mult pentru a avea dreptul. 
Le iau din vest de undeva, spuse şi se uită iarăşi pieziş 
la Cam. lo nu cred în plăți — taxe, impozite, licențe, 
chestii d-astea — mă înţelegi... | 

— E bine dacă te poți descurca, replică Cam. De 
unde ştia că ai o felină? 

— Să fiu al dracului dacă am idee, dar ştia. Mai ştia 
că era îmblânzită şi că mă însoțea din când în când. Ba 
îi ştia şi numele. Mi-a spus că voia cu adevărat să înveţe 
cum să urmărească o felină mare. L-am întrebat ce face 
dacă se nimereşte față în față cu vreuna. Ştii ce-mi spune? 
Că îi face o poză. M-a surprins foarte tare. l-am spus 
că e o nebunie, că ea-i foarte periculoasă. El scoate un 
plic cu cinci mii de dolari în el. Mă întreabă dacă nu 
vreau să reconsider propunerea lui, continuă White Eye 
şi chicoti. Da, ăsta era cuvântul. Să-i re-e-e-consider 
propunerea. La dracu’! Mi-a luat vreo două secunde. 

— Aşadar, există pume sălbatice acolo sus? îl întrebă 
Cam. 

White Eye nu-i răspunse imediat. Se chinuia să 
manevreze vehiculul peste un pârâu înghețat, schimbând 
vitezele cu brutalitate, pe măsură ce crusta de gheață 
se spărgea şi maşina se apleca periculos de mult într-o 
parte sau alta. Cam se agăță instantaneu de un mâner. 

— Aici? Ntt! Nu aici. Sus, rosti White Eye în cele 
din urmă, făcând un gest cu capul spre crestele munților. 
Mult încolo. L-am spus şi lui asta. Fără vehicule. Pe jos 
tot drumul. Patruzeci, cincizeci de kilometri mai încolo 
şi tot atâta în sus. O excursie al naibii de scumpă. Spunea 
că înțelege asta. Spunea că de unde vine el sunt mult 
mai mulți bani. Avea timp la dispoziţie, chiar şi ani dacă 
era nevoie. Spunea că era în formă şi că îi plăcea pe munte. 
Chiar şi iarna. l-am spus că asta e bine: cel mai bine se 
urmăreşte o felină mare iarna. Vara, toamna? E pericol 
mare să fii tu vânat. Şi chiar şi iarna te joci cu focu. 

— Spune-mi de ce... 

— Felinele mari au şapte vieți şi şase simțuri. Ele șziu 
când cineva se distrează cu ele, mai ales un om şi mai 
ales când se află pe teritoriul lor. Când crezi că ai luat 
urma uneia, te trezeşti că şi ea ţi-a luat ție urma. 
Șmecheria e să ştii asta, că, dacă nu, felina o să-ți facă 
zie poza, dacă pricepi ce vreau să zic. 

— Cum naiba să ştii măcar de unde să începi? Cât 
de mare e rezervaţia asta? Trebuie să fie un pătrat cu 
latura de vreo 75 de kilometri, nu? 

— Nu-i aşa mare; mai degrab' vreo 1200 de kilometri 
pătrați. Ceva de genul ăsta. 

— E un teritoriu vast. 

— Eu am un avantaj când e vorba de hăituit o pumă, 
rosti White Eye zâmbind pe jumătate.. 

Cam îl privi şi apoi înțelese: 

— Night-Night. 

White Eye dădu din cap: 

— Night-Night. Dacă vreun mascul de acolo vede 
un om se va întinde şi va aştepta, da nu se va arăta 
niciodată decât dacă îl întărâți. Dar o femelă de pumă? 
Masculu' o simte de la distanțe de kilometri şi începe 
să se agite. 

— Şi apoi ce se întâmplă? 

— Odată ce descopăr animalul, plecăm naibii de 
acolo. Felina nu-și părăseşte, de obicei, teritoriul, aşa că, 
după ce se opreşte, ştiu unde începe teritoriul ei. Dup aia, 
ne întoarcem — eu şi Carl — şi îi arăt cum să o urmă- 
rească şi urme şi să rămână viu în timpu ăsta, ca să 
facă blestemata aia de poză. Apoi, mă trezesc cu a doua 
supriză. Credeam că are şi el unu din aparatele alea cu 
obiectiv, corect? 

— Şi nu avea aşa ceva? 

— Nţţ. Îmi arată chestia aia mică de-ți intră în bu- 
zunaru' hainei. O chestie de-aia de aruncat la gunoi de 
la Wal-Mart. 

— Nu prea ai cum să faci poze de la distanță cu aşa 
ceva, zise Cam. 

— Păi asta-i şi ideea... Tre’ să te apropii mult ca 
s-o foloseşti. Foarte mult. 

— Asta-i partea nebunească. 

— Corect. Îi spun: „Lu du-te naibii înainte“. 

— Ce voia să faci tu? 


393 


— Să-i găsesc un bârlog. Trebuia să fie femelă cu 
pui, că masculii nu au bârlog. Doar mămicile, şi doar 
pen câteva luni. Dup aia îşi ascund puii împreună cu 
prăzile. 

— Şi voia să-l duci drept la un bârlog de pumă? 

— l-am spus: „lo-mi fac tabără la câțiva kilometri 
distanță şi tu du-te să te furişezi acolo într-o noapte şi 
să-i faci nenorocita aia de poză dacă vrei. Dar dac'te aud 
că tipi, nu-ți sar în ajutor până ce nu se potolesc zgo- 
motele festinului şi se luminează. 

— Se poate ajunge chiar aşa de aproape? 

— L-am dus pe băiatu ăla prin codru vreo doi ani, 
de fiecare dată când putea veni aici, în Smokies. Vara, 
iarna, oricând. L-am învățat mersul Injun, cum să se 
ascundă şi să nu fie descoperit. Cum să-şi transforme 
mirosu' de om în miros de animal. Cum să asculte. Cum 
să se uite. Cum să stea nemișcat într-un loc ore întregi 
dacă e nevoie. Cum să vâneze. Ştii ce-ţi spun eu? Şi-ţi mai 
spun ceva: avea talent pentru asta. Aş fi jurat că o mai 
făcuse înainte. 

— Cine sunt tipii ăştia? Ai habar? întrebă Cam. 

Vehiculul se zgudui trecând peste un copac doborât 
şi ascuns de zăpadă, zgălțâindu-l pe Cam şi stârnind 
praful în cabină. White Eye continuă să conducă de parcă 
nu s-ar fi întâmplat nimic, după care clătină din cap: 

— Nu ştiu, zise el. Nişte nemernici demenți, asta 
sunt. Vânători de căprioare. Plictisiți de viață. Îşi spun 
sportivi. Seamănă cu tine. 

— Nu-s deloc ca mine, ripostă Cam. Adică eu sunt 
polițist. Noi îi vânăm pe cei răi, dar o facem folosindu-ne 

de mijloace tehnologice, prin intermediul echipelor de 
detectivi şi procurori. Niciodată nu mi-ar trece prin cap 
să mă pun cu o pumă sau cu vreun alt animal sălbatic 
mare pe teritoriul lui. Nu-s chiar atât de plictisit de viață. 

— E doar o vorbă, replică White Eye. Cred că ei 
de-asta o fac. Sunt plictisiți. Vor senzații tari. Sunt deja 
vânători, dar chestia asta e altceva. Cu totul altceva. Îi 
spun „provocare“. Le strălucesc ochii când vin aici. Asta 
se vede mai ales la Carl. Spune „extrem“. Şi cred că 
lucrurile s-au schimbat după ce Carl l-a adus pe al treilea. 

— Cum adică? 

` — Carl a avut nevoie de trei ani şi cincizeci de copci 

pe spate ca să facă prima poză. Blestemata aia de felină a 
ajuns atât de aproape — pocni din degete ca indicație —, 
aproape să-i smulgă ţeasta. Asta se întâmpla în Chop. 
Coborâse pe o frânghie de alpinist ca să ajungă la același 
nivel cu bârlogul, apoi s-a legănat ca să facă poza cu 
aparatu' ăla de doi bani. Felina s-a dat la el şi a sărit pe 
blestemata de frânghie. Au căzut amândoi cinşpe metri 
în pârâu. Felina răgea, Carl urla. Spusesern că n-o s-o fac, 
dar m-am dus imediat în fugă, am folosit un puşcoci ca 
să alung animalu' şi apoi l-am văzut pe blestematu' de 
Carl plutind în apă. Era în decembrie, gheața era plină 
de sânge şi dobitocul ăla nu voia decât să-şi găsească 
aparatu lui nenorocit, deşi avea tot spatele sfâşiat, adică 
1 se vedea albu' coastelor. Adică, /a naiba! Mă durea pe 
mine când mă uitam la el. 

— Dar şi-a făcut poza? 

— O, da, şi-a făcut blestemata de poză. Câteva luni 
mai târziu, Carl vine cu un al doilea. Unu cu un nume 

comun. Am uitat. Bill, John, ceva de genul ăsta. Semăna 
niţel cu Carl. La fel, un tip cu bani, aşa că nu m-a mai 
interesat numele. L-am antrenat pe ăla nou aşa cum îl 
antrenasem şi pe Carl. Absolvirea, tot la Chop. Oricum, 
cred că ăştia doi au transformat toată chestia într-un soi 
de test pentru un al treilea tip. Dacă vrei să fii ca noi, 
mai întâi trebuie să obţii prim-planul. 
— „Prim-planul? - 

— Aşa îi spuneau. Contează doar dacă ai o poză din 
prim-plan a felinei de suficient de aproape ca oricine o 
vede să stie că tipu’ care a făcut-o a fost faţă-n față cu ea, 

Surprins, Cam clătină din cap. Un asemenea aparat 
ieftin de fotografiat însemna o apropiere de maxim 
trei metri pentru o poză optimă. 

leşiră dintre copaci şi ajunseră pe o păşune întinsă 
aflată sub o creastă. Cam vedea vârful următorului munte 
înălțându-se în spatele crestei. Se uită la indicatorul de 
combustibil al vehiculului şi văzu că acesta indica faptul 
că rezervorul era plin, chiar dacă maşina mersese mai 
mereu cu viteza a doua prin zăpada înşelătoare. 

_— Yonder's Catlett's Bald, îl informă White Eye, 


indicând muntele din spatele crestei. 


Puteau merge ceva mai repede acum pentru că tra- 
versau o păşune, deşi stratul de zăpadă era mai gros. Îna- 
intau cu farurile stinse, dar nici nu aveau nevoie de ele. 
White Eye îndreptă vehiculul spre stânga crestei, unde 
părea să existe. o mică trecătoare între stâncă şi liziera 
pădurii. 

— Al patrulea a fost omorât, zise White Eye, fără 
nici o legătură cu cele de dinainte. 

— Hopa! Cum? 

— Tu cum crezi? 

— L-a prins puma? 

— O, da... Eu şi Carl stăteam ascunși pe o creastă 
cam la juma de kilometru de bârlog. Oricine ar fi Carl 
ăsta, ştiu totuşi că el e şefu'. Fram în spatele muntelui 
Whittier. Acolo e un canion, pe unde trece râul Bullet. 
Băiatu ăsta s-a dus după miezu nopții, sperând să ajungă 
pe frânghie până la bârlog cam cu o oră înainte de ivirea 
zorilor. S-a încurcat cu trecerea unui torent pe la jumatea 
crestei şi a făcut zgomot. Carl nu l-a auzit, da eu da. La 
fel l-a auzit şi felina. Băiatu' ăsta nu s-a mai întors, aşa 
că ne-am dus acolo pe la amiază. Am găsit un picior în 
râu şi o şapcă plină de păr. 

— Şi restul? 

Mitchell pufni: 

— Hrană pentru pui. 

— Aţi vânat animalul? 

— La naiba, nu! Felina făcuse exact ceea ce ar fi 
trebuit să facă: şi-a apărat bârlogul. Când stă în bârlog, 
are pui. Carl spunea că le-a zis tuturor tâmpiţilor: „dacă 
felina învinge, sunteți pierduţi“. Asta e... Altfel, chestia 
asta n-are farmec... 

— Fir-ar al dracului! zise Cam încet, deşi începea 
să înțeleagă. 

Carl — sau cine o fi fost individul — transformase 
acest joc cu moartea într-un soi de ritual de inițiere. Dar 
cine erau indivizii ăştia? Şi în ce îi iniția? 

— Dar asta nu o transformă pe felină în mâncătoare 
de oameni? întrebă Cam. Dacă animalul capătă gustul 
cărnii de om? 

— Să capete? se miră White Eye. Domnule, felinele 
astea deja au căpătat gustul ăsta şi le place cel mai mult. 
Ia uită-te la felinele din California! Mănâncă oameni 
cu nemiluita. Şi de ce să n-o facă? Doar nu le spune de 
pomană lei de munte“. În plus, hai să privim lucrurile 
Şi aşa: cele mai multe animale sălbatice nu stau în calea 
vreunei pume. Aşa că apare animalu' ăsta cu două 
picioare, începe să se învârtă prin preajma bârlogului, 
fără să respecte regulile. Puma tre' să facă ceva în privința 
asta, pencă, aşa cum vede ea treaba, dacă animalu' ăla 
nu se comportă ca o pradă, atunci tre'să fie un prădător, 
corect? Aş spune că e al dracului de logic. 

— Şi atunci tu de ce ţii o pumă? 

White Eye zâmbi: 

— Pentru că îmi plac. Prima pe care am găsit-o, la 
graniţa cu Tennessee, cu douăjdoi de ani în urmă, era 
un pui. Bestia aia mică mieuna într-un copac; era moartă 
de foame. Cre’ că se pierduse de mă-sa. Am luat-o acasă 
şi am crescut-o aşa cum creşti pisicile. Mă distra când 
veneau străini pe la mine, mai ales după ce a mai crescut. 
Venea vreun gunoi alb noaptea să-mi fure vreun pui 
de găină... Dădea peste Night-Night în şopron... 
Dimineaţa descopeream prin curte o dâră lungă de rahat 
de om. 


* Mountain lions, în engleză. (n.tr.) 

Intrară în trecătoarea îngustă, mergând pe lângă 
un pârâiaş ce părea negru şi care curgea prin valea 
dintre cele două creste. leşiră pe o păşune mai mică, cu 
un perete ce se ridica abrupt în fața lor. Cam îşi zise 
că peisajul semăna cu cel din ilustratele cu El Capitan 
din Parcul Naţional Yosemite. Spre stânga se vedea 
un perete de pini înalți şi deşi, iar solul se ridica spre 
sud, în spatele pinilor; spre vârful căpățânii se vedeau 
alți copaci mai mari şi mai groşi care se înălțau sin- 
guratici. White Eye opri vehiculul în mijlocul păşu- 
nii, dar lăsă motorul să meargă. Lumina lunii era 
suficient de intensă ca pinii să-şi arate verdele în toată 
splendoarea lor. 

— Pune-ţi echipamentul, zise el. A venit vremea să-ți 
arăt câte ceva despre hăituire. 

Cam deschise portiera din dreptul lui şi îşi luă haina 
groasă şi încălțările de pus peste cizme; White Eye 
procedă la fel. Se uită la ceas. Era ora 3.30 dimineața, 
dar amestecul de cafea preparat de Mitchell continua 
să-l țină treaz. Îşi puse mănuşi, o şapcă groasă pe cap, 
apoi o căciulă ajustabilă peste şapca neagră. Verifică uşor 
cu palma arma ca să se asigure că se afla în buzunar, apoi 
îşi strecură cu discreție cele trei gloanțe în buzunarul 
hainei din cel al pantalonilor, atunci când White Eye nu 
se uita la el. Se dădu jos, în zăpadă, la fel ca şi White 
Eye. 

— O laşi mergând? întrebă Cam. 

— Da. Merge foarte bine, dar, uneori, porneşte greu. 

Cam îl urmă pe White Eye spre pădurea de pini, 
aflată cam la două sute de metri distanță. Din fericire, 
nu sufla deloc vântul, aşa că temperatura nu părea extrem 
de scăzută. În aerul nopții se auzea zgomotul scos de 
cizmele lor care zdrobeau crusta de gheață a zăpezii. 
White Eye intră direct în pădurea de pini, care semăna 
enorm cu chiparoşii pe care Cam îi plantase în jurul 
casei sale, cu ramuri dese coborând până la nivelul 
omătului. Cam îl urmă, forțându-se să mențină ritmul 
în vreme ce silueta celuilalt dispărea în masa verde. Stră- 
bătuseră deja vreo douăzeci de metri când Cam ajunse 
într-un mic luminiş, unde White Eye îl aştepta. 

— Chiar aici, zise individul şi Cam privi în jur, 
neştiind ce avea să urmeze. 

— Ce vom face? întrebă Cam. 

— O să-ţi arăt ceva despre urmărirea prin pădure a 
unui animal mare, îi răspunse White Eye. Tu aşteaptă 
aici! Eu mă duc înapoi, mut maşina aia în trecătoare, 
apoi mă întorc pe jos printre pinii ăştia. Nu pe același 
drum pe care am venit, da? Vreau să cânți cu voce tare 
când mă auzi venind. 

— Asta nu se va întâmpla niciodată, ripostă Cam. 
Din pricina zăpezii ăsteia moi. 

White Eye clătină din cap şi se deplasă în jurul 
luminişului; zgomotul paşilor se distingea foarte bine. 

— Pe aici s-a făcut gheaţă, zise el. Chiar şi aşa, o să 
mă întorc aici şi o să te bat pe umăr înainte ca tu să auzi 
ceva. 

— Şi de ce facem asta? 

— Pencă nu înţelegi cât mă pricep eu la rahaturile 
astea, spuse bătrânul. Tre’ să înţelegi cât de greu e înainte 
de a merge să vezi o pumă. 

Cam îl privi, îngrozit: 

— Acolo mergem noi? Ca să vedem o pumă? 

— Ai vrut să afli totul despre hăitaşi, nu-i aşa? Şi 
ce-nseamnă hăituirea pumelor, nu? Tot spilul e să priveşti 
sălbăticiunea-n ochi, aşa că taman asta o să-ți arăt io, 
dom'le. Da mai întâi, o să văd dacă ai vreun pic de sânge 
de om al pădurii. Aşa că stai aici, în luminișu ăsta, şi să 
nu te prind că te-apuci să dai târcoale! 

White Eye se răsuci pe călcâie şi dispăru printre 
ramurile de pin, lăsându-l pe Cam să se uite cum propria 
respirație se transformă în cristale minuscule de gheață 
sub ochii săi. Aşteptă un minut, încercând să descopere 
sunetele înaintării celuilalt printre pini, dar nu auzea 
absolut nimic. Bineînţeles că era posibil ca White Eye 
să se fi oprit la un metru distanță în desişul de pini ca 
să vadă ce avea Cam de gând, aşa că el nu făcu nimic preţ 
de câteva minute în afară de a se deplasa spre centrul 
luminişului. Cel mai apropiat pin se găsea cam la şase 
metri depărtare, aşa că era imposibil ca individul să apară 
din desiş şi să-l bată pe umăr fără să-l vadă înainte. 

Apoi, Cam auzi zgomotele ambalării motorului şi, 
apoi, ale vehiculului care întoarce. Erau, dificil de 
localizat, dar păreau să indice că maşina, într-adevăr, 
se îndrepta către intrarea spre păşune, deşi totul părea 
să dureze îngrozitor de mult. Cam luă revolverul din 
buzunar şi introduse cele trei cartuşe în el, verificând în 

acelaşi timp dacă o făcuse bine. Metalul era rece şi cilin- 
drul părea înțepenit, dar se răsucea şi ăsta era cel mai 
important lucru. Introduse arma înapoi în buzunar şi 
îi puse piedica. Ciuli urechile ca să audă maşina şi avu 
impresia că îi desluşeşte zgomotul. Părea că vine de şi 
mai departe acum. 

„Oare nebunul ăla bătrân m-a lăsat aici?“ se întrebă 
el. Privi cerul în căutarea unor semne că va ninge, dar 
acesta era curat ca lacrima şi împărțit de un milion de 
stele. Îşi ridică marginea din față a şepcii şi ascultă cu 
mare atenţie. Avu impresia că încă mai aude vehiculul, 
dar era posibil ca imaginaţia să-i joace feste. Însă era 
clar că White Eye trecuse de marginea pajiştii. Îşi lăsă 
urechile descoperite, ca să-l simtă mai bine pe celălalt 
întorcându-se. Şi trebuia să-l simtă, pentru că aerul părea 
încremnenit. Auzea până şi cum îi foşneşte uşor propria 
haină din pricina mişcărilor pieptului în timp ce respira. 
Mâna lui dreaptă pipăia inconştient umflătura din 
buzunarul hainei. 

„Poate că ar trebui să ies din luminiş, să intru printre 
pini în loc să stau aici, în mijloc, aşteptând să simt o mână 
pe umăr“, îşi zise el. Dar, apoi, îşi dădu seama că îi era 
imposibil să procedeze aşa fără să lase o dâră de urme 
care ar fi dus direct către el. Păi, atunci, poate... Încetă 
să se mai gândească şi ciuli urechile. Auzise ceva acolo. 

Îşi făcu palmele căuş în spatele urechilor şi întoarse 
încet capul, ca o antenă de radar, încercând să se con- 
centreze asupra sunetului. Nu erau paşi, nu era zgomot 
de motor; era vorba de altceva. Apoi auzi din nou 
sunetul. O tuse joasă, acoperită de altceva, mai profund. 

Venind... din ce parte? Era imposibil de spus. Era un 
sunet pe care îl mai auzise şi înainte. Dar unde? Ştia că 
de curând... Atunci îşi dădu seama despre ce era vorba. 

Night-Night. 

Uitase cu totul de puma lui White Eye, care îşi pe- 
trecuse ultimele câteva ore alergând după vehiculul lui 
Mitchell. O pusese să alerge ca să-i facă poftă de 
mâncare? Nenorocitul! 

Auzi un alt sunet, dar nu-şi dădu seama de unde 
venea. Orice ar fi fost, părea şi mai aproape de el. Hotări 
să nu mai rămână în luminiş, mai ales dacă blestemata 
aia de felină venea spre el. Calculă iute în ce direcție s-o 
apuce. El şi White Eye veniseră dinspre păşune, iar 
urmele lor erau încă vizibile. În celalaltă direcție, spre 
panta muntelui, erau copaci cu ramuri mari, groase. 
N-avea nici o şansă împotriva felinei dacă aceasta îl 
prindea în hățişul de pini. Dar undeva sus, într-un copac, 
înarmat cu un revolver de calibrul .45? Şansele creșteau 
simțitor. 

Asta dacă putea ajunge acolo. 

Se întoarse cu spatele la urmele lăsate de ei şi se aven- . 
tură prin desişul de pini. Îşi croi drum printre copaci cam 
vreo cincisprezece metri, după care se opri. Se întoarse 
ca să vadă dacă mersese în linie dreaptă, dar pinii îi 
blocau vederea. Era destul de sigur că mersese drept, dar 
în pădure este foarte greu să-ți dai seama de asta. Ciuli 
urechile, sperând să audă zgomotele scoase de felină, 
dar nu auzi decât propria-i respirație precipitată. 


| 


„Du-te!“ îşi zise el. „Acum! 

Se întoarse din nou în direcţia arborilor mari şi con- 
tinuă să îşi croiască drum, ignorând înțepăturile acelor 
de conifere pe față. Ştia că producea mult zgomot, dar 
nu-i mai păsa. Trebuia să iasă din hățișul de ramuri verzi. 
Parcă nenorociții de copaci se prăbuşeau peste el, 
opunându-se eforturilor lui de a evada, chiar dacă o voce 
interioară îi spunea să încerce să n-o ia razna. 

După aproape trei minute de astfel de eforturi se: 
opri să asculte din nou, de această dată mai mult de 
câteva secunde. Încercă să-şi liniştească respirația. Se 
întrebă la ce altitudine se afla, apoi îşi aminti că urechile 
îi pocniseră de mai multe ori pe drum. Ar fi trebuit să 
fi ieşit din desiş până în acel moment. 

O altă tuse. 

Din direcția aceea... Mai aproape... 

Cam privi în jos, la propriile picioare, ca să stabilească 
direcția şi simți cum se înroşeşte zărind cele două rânduri 
de urme. Mersese în cerc. Simti picături de sudoare pe 
frunte, în ciuda aerului înghețat. Ce să facă acum? 

Să urce într-un copac. Să urce şi să vadă pe unde pu- 
tea scăpa. Dar chestia asta nu avea să-i iasă. Pinul pur 
şi simplu avea să se îndoaie când el ar fi ajuns pe la ju- 
mătatea înălțimii lui. 

Stelele. Să se folosească de stele. Să aleagă o stea şi 
să se țină după ea. Dar în ce direcție? 

În orice direcție... Numai să meargă drept şi să iasă 
din desișul ăla. Chiar dacă ajungea înapoi pe păşune, 
unde măcar putea să vadă în jur. Doar că astfel l-ar fi 
putut vedea felina. 

Îşi dădu seama că nenorocita de fiară nu avea nea- 
părat nevoie să-l vadă. Ea șria unde e el. 

Apoi îşi dădu seama că piciorul lui stâng era mai 
ridicat decât piciorul drept. Se afla pe un dâmb. 

În sus. Stejarii erau după desişul de pini. Trebuia să 
meargă în sus. 

Încercând cu disperare să nu intre în panică, se răsuci 
în direcția în care credea el că se găseşte panta şi începu 
să-şi croiască drum cu toate forțele, fără a mai acorda 
vreo atenție zgomotelor. Tocmai când era pe punctul de 
a renunța şi de a încerca să se orienteze după stele, ieşi 
din desişul de pini şi se trezi înaintea stejarilor. 

Se opri şi privi cu atenție liziera verde de la marginea 
desişului. Avea de parcurs mai bine de o sută de metri 
de spaţiu deschis până la primul arbore. 

- Făcu un pas. Aici stratul de zăpădă era foarte gros. 

Ascultă, dar dinspre desişul de pini nu se mai auzea 
nimic. Unde era animalul ăla blestemat? Să fi aşteptat 
cumva la marginea lizierei ca el să iasă în spaţiu deschis? 
Îşi aminti imaginea bestiei îmblănite care alergase în 
spatele vehiculului cu o remarcabilă uşurinţă — şi făcuse 
asta mulți kilometri. | 

Inspectă cu privirea copacii pe care îi vedea în față 
şi scoase arma. Pusese cartuşele în locașuri. Dacă apăsa 
pe trăgaci, avea să nimerească, oare, un locaş gol sau un 
glonț: 

Îşi zise că trebuia să plece de acolo. Se uită spre co- 
pacii din depărtare, încercând să aleagă deja unul cu 
ramuri suficient de joase ca el să se poată urca. Zări unul 
potrivit, apoi se întoarse cu spatele, urcând panta şi 

supraveghind desişul de pini. Îşi ținu arma aproape lipită 
de burtă pentru a o păstra caldă, încercând din răsputeri 
să nu se uite peste umăr ca să vadă ce venea din spate. 
li era greu să meargă aşa pe măsură ce panta devenea 
tot mai abruptă, iar zăpada mai adâncă, de cel puțin trei- 
zeci de centimetri, chiar dacă el ştia că lucrurile nu 
stăteau chiar aşa. 

Se opri, gâfâind, când crezu să sesizează o mişcare în 
colțul din dreapta al desişului. Miji ochii, care îi lăcrimară 
din pricina efortului, dar nu văzu nimic acolo. Inspectă 
iarăşi întregul desiş, căutând vreun semn. Nimic. Privi 
peste umăr. Copacul la care voia să ajungă se găsea la 
şase metri. Era mai mare decât crezuse el, cu un trunchi 
contorsionat şi gros poate de trei metri în diametru. 

lar dincolo de el se vedea... Ce anume? 

Creierul îi comandă să se uite spre zăpadă. O făcu. 
Nici un fel de urme în apropiere de copac. 

Inspectă iarăşi cu privirea desişul de pini, de la stânga 
la dreapta, iar când reîncepu să se mişte cu spatele, 
mintea lui porni să repete propoziții simple: „Nu e nimic 
în spatele tău cu excepția copacului. Nici o urmă, nici 
o felină. Lighioana aia nu putea să zboare.“ 

Continuă să se uite spre pini, mai ales la umbrele 
prelungi de la baza lor. „Greşit“, îşi spuse el. „Uită-te 
spre vârfuri.“ Dacă venea ceva printre copacii ăia, vâr- 
furile lor aveau să se agite. 

La naiba, chiar se agitau — chiar în mijlocul desişului, 
chiar pe unde ieşise el. Erau nişte mişcări aproape in- 
sesizabile în lumina lunii, dar vârfurile se mişcau. Ceva 
venea printre copaci. lar acolo se aflau urmele lui. 

Night-Night? Sau White Eye? Sau amândoi? 

Apoi ceva îl lovi în spate, iar el scoase un țipăt scurt, 
înainte să-şi dea seama că se lipise de trunchiul copacului. 
Privi pentru ultima dată în jur, băgă arma în buzunar 
şi încercă să se urce în copac. Ramurile lui, care înainte 
păruseră aproape de sol, erau mai sus. Dădu ocol copacului, 
căutând ceva de care se agațe, apoi făcu acelaşi lucru cu 
copacul cel mai apropiat, apoi trecu la altul din cealaltă 
parte, apoi se uită iarăşi spre desişul de pini. 

Acolo de unde felina tocmai ieșise la iveală şi începea 
să urce panta, chiar spre el, cu ochii strălucind în lumina 
intensă a lunii. 

Adrenalina care se descărcase brusc în sânge îl făcu 
să se ghemuiască în zăpadă şi apoi să sară, suficient de 
mult cât să apuce o creangă mică, care însă se rupse, iar 
el căzu grămadă. Privind cu colțul ochiului, văzu că felina 
era deja la jumătatea distanței, gonind direct spre el. 

Sări din nou şi apucă ciotul crengii rupte. De această 
dată reuşi să se agațe şi se ridică până la prima ramură 
mai groasă. Întinse cealaltă mână şi se trezi în aer, lup- 
tându-se să se cațere. 

Felina scoase un răget chiar de sub c copac, deter- 
minându-l să-şi piardă echilibrul şi aproape să cadă. 
Reuşi să se agațe de trunchi, căutând cu disperare din 
priviri alte ramuri. Se descotorosi de mănuşi ca să se 
prindă mai bine, în vreme ce puma mârâia, dând târcoale 
copacului şi uitându-se în sus la el. | 

„La naiba“, îşi zise Cam în vreme ce se urca pe un 
al treilea rând de ramuri, undeva, la vreo şase metri 
deasupra solului. „Felinele se pot cățăra. Și pot sări.“ 

Dădea şi el târcoale trunchiului acum, fără să încerce 
să ajungă mai sus, ci, asemenea unei veverițe, încercând 
să se ascundă în spatele trunchiului pentru a ieşi din 
raza vizuală a bestiei. Puma dădea ocol pe dedesubt, 
cu mai multă răbdare acum, urmărindu-l în tăcere în 
vremș ce se concentra asupra prăzii, scoțând firicele de 
abur, pe nas. 

„Bestia asta nenorocită gândeşte“, îşi zise Cam. „Ale- 
ge cea mai bună ramură. Nenorocita aia o să urce aici“. 

Îşi găsi o poziție cât mai bună, se sprijini cu spatele 
de trunchiul imens al copacului şi îşi fixă picioarele pe 
două ramuri. Îşi scoase arma din buzunar. Avu grijă să 
atingă doar mânerul de lemn. Oţelul înghețat i-ar fi 
jupuit pielea. 

Felina mai ocoli copacul încă o dată, ajunse în locul 
de unde îl vedea clar pe Cam şi se aşeză pe picioarele 
din spate. O fracțiune de secundă Cam crezu că animalul 
renunțase. Apoi felina sări drept în sus cu o mişcare 
grațioasă şi se prinse de trunchi cu toate cele patru 
labe exact la nivelul primei ramuri pe care se urcase Cam. 
Rămase acolo pentru o fracțiune de secundă, apoi intră 
în rămuriş, nedezlipindu-şi privirea de el şi fără să se 
uite unde îşi punea labele imense. Ghearele ei stârneau 
deja un norişor de aşchii ce zburau, aşternându-se apoi 
pe zăpada de dedesubt. 

Cu încă un efort, animalul ajunse la al doilea rând 
de crengi, cu ochii scânteind a victorie în vreme ce urca. 
Respirația felinei scotea nori mai mari de abur acum, 
iar privirea indica faptul ca era sigură pe ea. „le-am 
prins, omule! E vremea să te mănânc.“ Cam îi putea 

simți deja blana udă şi respirația urât mirositoare. „ Le-am 
prins acum.“ 

Cam îşi sprijini spatele mai bine de trunchi în vreme 
ce felina se mişca dedesubt, la doar trei metri distanță, 
menținându-și echilibrul plină de siguranță, cu toate 
cele patru labe pe o singură creangă, privind, evaluând. 
Fra un animal imens. 

Cam ţinti un punct între ochii felinei şi apoi expe- 
riența acumulată în orele îndelungate de antrenament 
preluă controlul asupra instinctelor lui. N-avea sens să 
tragă acolo. Pieptul. Trebuia să țintească pieptul. 

Felina se ghemui pe ramură, mârâind din fundul 
gâtlejului, în vreme ce se pregătea de saltul final către 
locul unde stătea el. Cam atinse trăgaciul. 

Muşchii pumei tremurau încordaţi în pregătirea 
saltului. Animalul se uită direct în ochii lui, provocându-l 
să se miște, să o ia la fugă, să încerce măcar să scape. Cu- 
vintele „ţinteşte“ şi „trage“ trecură instantaneu prin 
mintea lui Cam, după care apăsă trăgaciul. 

Pistolul bubui, sunetul revărsându-se în împrejurimi, 
iar puma sfişie aerul înghețat cu urletul ei de moarte. 
Se rostogoli inertă pe zăpada de la baza copacului. Cam 
simți izbitura corpului ei de sol. Din instinct ridică 
cocoşul armei pentru un nou foc, dar nu mai era nevoie. 
Imensa felină zăcea la baza copacului, iar din pieptul 
ei ieşeau clar picături de sânge pe zăpadă. Cam auzi 
un alt zgomot, un țipăt urmat de un urlet disperat. Se 
răsuci şi îl văzu pe White Eye alergând prin zăpadă, 
traversând spațiul deschis dintre desişul de pini şi pâlcul 
de stejari. Țipa: „Nu, nu!“ şi dădea înnebunit din brațe, 

gonind prin zăpadă de parcă era beat. Cam îndreptă 
arma spre el, dar individul nici măcar nu se uita la el. 
Alerga spre felină, care încerca să se ridice în patru labe, 
dar nu reuşea. Din gâtlej îi ieşea un soi de mârâit 
groaznic. 

White Eye se opri împiedicându-se, îl privi cu ură 
Cam, apoi se lăsă în genunchi lângă pumă. Cam se 
aştepta ca animalul să încerce să se târască spre stăpânul 
ei, dar nu, se întâmplă altceva. Puma se rostogoli şi, apoi, 
în agonia ei, îşi fixă privirea asupra lui White Eye şi, 
cu o mişcare prea rapidă pentru Cam, se năpusti asupra 
lui Mitchell cu labele din față, dând din ele cu ferocitate 
şi izbindu-l în mod repetat pe White Eye peste figură, 
ca un boxer în sacul de antrenament, după care se prăbuşi 
pe zăpadă cu un geamăt intens. Din bot năvăli un şuvoi 
de sânge. 

Cam se holbă la spectacolul sângeros de sub el. Felina 
stătea acum pe spate, fiind clar că murise, chiar dacă 
muşchii imenşi ai coapselor ei continuau să tremure 
spasmodic. White Eye zăcea şi el întins pe spate, cu 
ochii larg deschişi. Bucăţi mari din figura sa practic dis- 
păruseră, iar degetele lui strângeau în pumn zăpada din 
jur. | | | 

Cu picioarele tremurându-i şi cu inima bătându-i 
nebuneşte în piept, Cam începu să coboare. Avu nevoie 
de mai mult timp decât crezuse, dar, odată ajuns pe 
ultima ramură, se uită iarăşi la pumă ca să se asigure că 
murise înainte de a se hotări să sară în zăpadă. Scoase 
arma şi rămase ghemuit câteva clipe, adunându-şi curajul 
şi asigurându-se că bestia nu avea de gând să se ridice 

din nou. În cele din urmă, înconjură trunchiul copacului 
şi se opri. Corpul animalului nu mai tresălta, dar trupul 
lui White Eye tremura din încheieturi. Cam îngenunche 
alături de el, încercând să-şi reprime senzația pe care o 
încerca privindu-i fața, care arăta acum ca o bilă roşie, 
descărnată. Cam îşi zise că omul nu avea cum să supra- 
viețuiască. Se uită în ochii lui Mitchell care, după câteva 
clipe, se concentrară asupra lui Cam. White Eye deschise 
gura să vorbească, dar se înecă din cauza sângelui acu- 
mulat în gât. Întoarse capul într-o parte, tuşi, apoi se 
uită iarăşi la Cam: 

— Fii blestemat! icni el. 

— Tu ai ucis-o, nu eu, zise Cam. 

White Eye clipi, ca şi cum nu ar fi priceput. 

— Când ai trimis-o după mine, explică locotenentul. 

— Ai avut gloanțe, zise bătrânul. 

De fiecare dată când rostea cuvinte, din figura sa 
zdrobită țâşnea sânge. 

— Te-am buzunărit, admise Cam. Nu mai vorbi. 

Mitchell încercă să întindă mâna ca să-i atingă fața, 
dar nu reuşi. 

— Cât de rău..., şopti el. 

Cam clătină din cap:. 

— Îmi spui cine sunt hăitaşii? 

White Eye scoase un nou gâjâit sinistru din gâtlej, 
moment în care Cam îşi dădu seama că puma îi făcuse 
o despicătură şi acolo. Apoi individul se uită iarăşi la 
Cam. Unul din ochii lui ciudați se dădu peste cap îna- 
inte de a se concentra iarăşi asupra lui. Piciorul drept 

începuse să-i tresalte spasmodic. „Creierul îşi pierde 
controlul asupra trupului“, îşi zise Cam. 

— Nu ştiu, rosti el, iar Cam fu obligat să se apropie 
mai mult ca să audă. Sunt zori politai. Ca tine. Blestemat 
să fii în veci! 

Apoi privirea lui se rătăci. Bătrânul se mai înecă o 
dată, apoi încetă să mai respire. 

Cam se lăsă pe spate şi înghiți cu greu din pricina 
nodului din gât. Hăitaşii erau cu toții poliţişti. În sfârşit, 
avea impresia că-şi dădea seama ce se petrece. 

Străbătu mai bine de un kilometru prin zăpada groasă 
ca să găsească vehiculul. Descoperi că maşina nu avea 
nici o problemă la pornire. Merse cu ea înapoi până la 
marginea pâlcului de stejari și trase înăuntru cadavrul 
lui Mitchell. Încercă să ridice şi felina, dar pur şi simplu 
corpul ei era prea greu, aşa că luă o cazma din maşină, 
descăpățână animalul şi puse trofeul alături de trupul 
lui Mitchell, acoperind apoi rămăşiţele cât putu de bine 
cu o pătură. În mod obişnuit, nu ar fi deranjat nimic 
din cele aflate acolo şi ar fi chemat autorităţile, dar acum 
nu ar mai fi rămas nimic din cadavre odată ce prădătorii 
le-ar fi descoperit. Acolo, în munti, telefonul lui mobil 
nu avea semnal. Merse înapoi pe drumul pe care veniseră, 
împotmolindu-se o singură dată, lucru ce îl costă o 
jumătate de oră de dat la lopată. 

Merse direct la Biroul Şerifului din ținutul Carrigan 
din Pineville, ajungând acolo cu ochii roşii de oboseală, 
imediat după răsăritul soarelui. Ofiţerul de serviciu veni 
până la maşină, dădu pătura la o parte, fluieră o dată 
tare şi îl sună pe şerif acasă. Cam le povesti pe scurt cele 
petrecute, apoi le spuse că trebuia să se ducă înapoi la ca- 
bană, să se schimbe, să se spele şi să mănânce ceva. Le 
mai spuse că avea să se întoarcă la ora zece pentru a da 
o declarație completă. Propunerea părea să le convină 
tuturor. După încă un interogatoriu, mult mai lung, îi 
dădu telefon lui Bobby Lee ca să-i spună că se petrecuse 
ceva şi că autoritățile din partea locului voiau ca el să 
mai rămână acolo câteva zile. 

— „Ceva“? se mirase şeriful. 

— Vorbesc pe linia locală, zise Cam, amintindu-i 
astfel lui Bobby Lee ordinele pe care tocmai el le dăduse. 

Fără telefoane, fără mesaje. Cam îi ceru să-l sune 
pe telefonul mobil de pe o linie mai sigură. 

— Cum se leagă cele petrecute de problema noastră? 
îl întrebă Bobby Lee cinci minute mai târziu. 

=- — Un mic grup de poliţişti — conform dezvăluirii 
făcute de un suspect, James Marlor — care urmăresc. 
pume sălbatice pentru a urma un soi de ritual de inițiere 
în... În ce? zise Cam. 

— Şi tu crezi că ăştia sunt justițiarii noştri? 

— Este destul de probabil şefu', îi răspunse Cam. 
Mai ales dacă sunt de pe teritoriul întregului stat. Nu de 
la un singur birou de șerif, ci de la şapte. O rețea de 
poliţişti care se întrunesc periodic pentru a se ocupa 
de afacerile nerezolvate... În ținutul Manceford ar părea 

nişte străini — precum tipul ăla care m-a avertizat să 
plec din oraş. 

— Dar ai spus că Marlor a recunoscut că i-a ucis 
pe cei doi jefuitori de la benzinărie. 

— Cu ajutorul cuiva din instituţiile care veghează 
la aplicarea legii, care i-a dezvăluit locurile unde Marlor 
îi putea prinde. Şi bomba de la casa lui Annie? Acolo 
nu a fost Marlor.. 

— Ne bazăm doar pe ceea ce ne-a spus el în privința 
asta. 

— Anterior a existat incidentul cu focurile de armă — 
şi era nevoie de doi oameni pentru asta. Marlor era un 
lup singuratic. Cred că tipii ăştia au profitat de ceea ce 
făcea Marlor ca să elimine un judecător pe care îl dis- 
prețuiau. Astfel se leagă cele două tipuri de crime, iar noi 
ne-am concentrat cu toții doar asupra lui Marlor. 

Șeriful oftă zgomotos: 

— Tu spui că unul dintre tipii ăştia lucrează chiar 
sub acoperişul nostru. 

— Fie asta, fie cunoaşte pe cineva din cadrul biroului 
nostru care cel puțin aprobă ceea ce fac ei, îi răspunse Cam. 
E posibil ca lucrurile să se desfăşoare astfel. Ar putea exis- 
ta o celulă constituită din cei ce acționează şi care contează 
pe simpatizanți, poliţişti sau persoane din administrație 
care sunt dispuse să răspundă la întrebări fără să ceară 
prea multe lămuriri. Îndivizi care nu vor să afle ce se 
va petrece pornindu-se de la informațiile furnizate, dar 
care sunt dornici să transmită mai departe diverse lucruri, 
animați de un spirit justițiar... Ca atunci când cei doi 
ticăloşi de la benzinărie au scăpat nevătămați... 

— Vorbeşti de complicitate la răpire şi crimă, zise 
şeriful. Poliţiştii ar trebui să ştie asta. 

— Ştiu şi eu, şefu'... Da, ar trebui să ştie... Dar pot 
înţelege perfect cum unii dintre poliţiştii cunoscuţi de 
mine pot face distincţia între executarea cuiva şi accep- 
tarea unor scurgeri de informaţii. În fond, ei nu pun în 
pericol viețile poliţiştilor sau rezolvările diverselor cazuri; 
doar îşi exprimă o opinie, de pildă, în privinţa locurilor 
unde ar putea fi găsiți indivizii precum K-Dog şi Flash. 

— Dar din punct de vedere legal... 

— Da, şefu,, ştiu! Dar este posibil ca aceştia să fie 
nişte tipi noi, uşor de influențat de către poliţiştii cu 
experiență. 

— Şi cine sunt făptaşii? 

— Unii oameni ai legii sătui de lucrurile pe care le-au 
tot văzut... Tipi duri, la activ cu zece, cincisprezece 
sau douăzeci de ani de frustrări acumulate din pricina 
sistemului. Nu genul de oameni din conducere, ci, mai 
degrabă, supervizori ai echipajelor de patrulă. Poate 
nu doar poliţişti... Poate chiar nişte procurori rebeli. 
Probabil că încep ca simpatizanți şi apoi câțiva dintre 
ei, după cine ştie ce selecție, devin făptaşi. White Eye 
mi-a spus că grupul consta din doar şapte indivizi — 
nici mai mulți, nici mai puţini. Este o celulă extrem de 
mică şi alături de astfel tipi nu intri în joc decât după 
ce dovedeşti că eşti suficient de bărbat ca să faci lucruri 
precum tâmpenia asta cu fotografierea pumelor. 

Şeriful tăcu, suficient de mult pentru ca subalternul 
său să se întrebe dacă nu cumva pierduse legătura. 

— Te întorci aici cât poți de repede, zise, în cele din 
urmă, Bobby Lee. Nu pot merge mai departe cu ches- 
tia asta până când nu vii aici. 

Cam îi spuse că va încerca să-l convingă pe şeriful 
din ținutul Carrigan să urgenteze cazul cât poate de 
mult şi să îl mențină la nivel local, dar, pentru asta, 
probabil că avea nevoie de o acoperire, ca de la şerif la 
şerif. Bobby Lee înțelese şi notă numărul de telefon al 
şerifului Hanson. 

— Am câinii cu mine, zise e Cam. Aşa că mai întâi 
va trebui să mă duc acasă. Vreți să ne întâlnim acolo? 
Procedurile de anchetare de aici se vor derula mâine — 
la ora două —, iar după aceea mă pot întoarce în Iriboro 
pe la ora şapte sau opt seara. 

— Bine. Şi vezi să vorbeşti cu femeia aia, Bawa. 
A sunat aici toată ziua. 

O oră mai târziu dădu de Jay-Kay. Bai îi spuse că tigrii 
ei reuşiseră să pătrundă în arhivele statale, ea căutând si- 
milarități între cazuri în care fuseseră implicați prizonieri, 
acuzați judecători şi decese violente rămase nerezolvate. 

— Să intre în arhive, repetă Cam. E ca într-o ope-, 
rațiune sub acoperire? 

— Nu, mai degrabă ca într-un proces de acces liber 
la informaţie, cu puţin ajutor pornind de la sursele 
federale. Dar aici apare elementul cel mai interesant: am 
fost deconectați după doar trei sesiuni de căutare. Nu 
reuşesc să descopăr motivul sau autorul... 

— Deconectaţi? 

— Mi-a fost interzis accesul. Şi se pare că o maşinărie 
face asta, nu un operator de sistem cu o tastatură în față. 

Cam nu prea înțelegea ce însemnau toate acestea. 

— Şi ce o să faci în continuare? 

— O să procedăm aşa cum ştiu eu. 

— Nu cred că vreau să aflu cum, replică el, zâmbind. 
Altceva: ai mai aflat ceva nou despre interesul manifestat 
de federali pentru preocupările mele vizând atentatul 
cu bombă? | 

— Nimic. Ceea ce în sine înseamnă ceva... Mai exact, 
că a fost ridicat un zid de nepătruns... Ei ştiu că lucrez 
cu tine şi nimeni nu îmi spune nimic. 

— Poţi să procedezi aşa cum ştii tu şi în privința asta? 

„— Este posibil, din punct de vedere tehnic, dar n-aş 
vrea să o fac. Spre deosebire de majoritatea sistemelor 
de computere din agențiile de stat, rețelele federale caută 
cu disperare intruşi în zilele noastre. Când te întorci? 

— Foarte curând, răspunse el. Lucrurile au ieşit destul 
de urât aici, dar au fost productive dintr-un anume punct 
de vedere. Spune-mi, ai avut de-a face cu sergentul Cox? 

— Nu direct. Dar n-ar fi mai bine să discutăm despre 
asta când te întorci? replică ea, mesajul fiind clar: „Nu 
vorbi despre asta pe o linie nesigură, fraierule!“ 

Epuizat, Cam se întoarse la cabană şi trase un somn 
de după-amiază. La apusul soarelui îl trezi un ciocănit 
în uşă. Câinii păreau curioşi, dar nu agitați. Cu toate 
astea, se simțea pregătit să deschidă uşa şi să se trezească 
în față cu vreo rudă de-a lui Night-Night care căuta să 
se răzbune. Întrebă cine era la ușă. 

— Mary Ellen Goode, îi răspunse o voce. Cred că 
trebuie să stăm de vorbă. 

Cam stătea în izmene în spatele uşii, simțindu-se 
încă adormit. 

— Aăă..., făcu el. 

— Îmi cer scuze. Te-am trezit, nu-i aşa? Hai să facem 
aşa: ne întâlnim la localul Sky Lodge” peste o oră. 

[i spuse unde se afla restaurantul, apoi plecă. 

O oră mai târziu, Cam şedea lângă o fereastră, 
aşteptând-o pe Mary Ellen. Se mirase în privința numelui 
ales pentru local, căci, din față, clădirea nu părea altceva 
decât o casă din buşteni. După ce o chelneriță îl conduse 
prin bar la un nivel inferior, către sala de mese, Cam îşi 
dădu seama de ce fusese ales un asemenea nume: o 
fereastră imensă, înaltă cât un perete, dădea spre o cascadă 
de cel puțin o sută cincizeci de metri care se vărsa într-un 
torent vijelios. Cam comandă cafea, încercând să se 
trezească de-a binelea. Mary Ellen apăru câteva minute 
mai târziu şi el se dezmetici instantaneu. Ea se schimbase 
de uniforma de polițist şi se îmbrăcase cu o rochie, se 
machiase puțin, îşi aranjase părul, aşa încât, în timp ce o 
urma pe chelneriță, capetele tuturor se întorceau după ea. 
Îmbrăcat cu blugi şi cu o cămaşă groasă, Cam se simți 
ca şi dezbrăcat în comparație cu ea. 

— Măi să fie! exclamă el, ridicându-se în picioare. 
Uite o fată! 

Ea zâmbi şi se aşeză la masă. 

— De fapt, o femeie, replică Mary Ellen. Care a venit 
aici ca să-şi ceară scuze pentru ce ai pățit acolo sus, pe 
munte. 


* „Sălaşul cerului“ (engl.). (n.tr.). 

E] se aşeză încet înapoi pe scaun. 

— Să-ţi ceri scuze? 

Mary Ellen comandă un pahar de vin ospătarului, 
care lăsă două meniuri pe masă. 

— Nu am fost în întregime sinceră cu tine în legătură 
cu chestia asta cu hăitaşii. Trebuie să-ți explic unele 
lucruri. 

Ospătarul aduse vinul ei şi Mary Ellen luă o gură 
zdravănă. - 

— Bun, zise ea. Să-i dăm drumul! Povestea asta îl 
priveşte pe răposatul meu logodnic, Joel Hatch, spuse 
apoi făcu o pauză. Cum să-l ţi-l descriu pe Joel...? 

— Locotenentul Grayson spunea că făcea un pic 
pe cowboyul, sugeră Cam. Mai exact, că ar fi fost genul 
de polițist care voia să ajungă star de televiziune. Şi că 
îi plăcea mai mult să joace rolul de polițist decât să fie 
supraveghetor al rezervației. 

Fa se uită preț de câteva clipe, fără să vorbească, iar 
Cam se întrebă dacă nu fusese prea direct, 

— Ţi-au povestit ce s-a întâmplat în ziua aia? întrebă 
el. 

Fa dădu din cap: 

— Nu de la început. Ulterior, am discutat cu câțiva 
dintre poliţiştii implicați. De fapt, el şi cu mine ne cer- 
taserăm de câteva ori în privința modului în care se 
comporta şi a unor chestii pe care le făcea. Și apoi... 

— După aceea, te-ai simţit vinovată pentru că a 
murit. 


— Un pic. Da, cred că da. 

— Înţeleg perfect, zise el, şi se apucă să-i povestească 
despre atentatul cu bombă şi despre relația lui complicată 
cu Annie Bellamy. 

Ospătarul reveni şi le luă comenzile de mâncare. 

— Cred că am devenit fatalistă, zise ea după ce 
ospătarul se îndepărtă. Cred că atunci când nu evaluezi 
cum trebuie oamenii pe care îi iubeşti, zeii ți-i iau de 
lângă tine. 

— Eu cred că iei ceea ce viața are de oferit şi încerci. 
să profiți la maximum de asta, ripostă el. Noi nu deținem 
controlul. Voiai să-mi spui ceva despre hăitaşi? 

Mary Ellen zâmbi: 

— Nu te poate face nimic să uiţi de ce te interesează 
în principal? Bine, hăitaşii.. Am auzit pentru prima 
dată de ei de la Joel. Îi trecuseră pe la ureche unele zvo- 
nuri, cum că White Eye Mitchell se ocupa cu tot felul 
de chestii bizare prin munți, lucruri care aveau legătură 
cu periculoasele pume săbatice. | 

— Care nu există, punctă Cam. 

— Corect. | | 

— Pe de altă parte, tu însăți nu ai cercetat asta nici- 
odată, nu? 

— Nu, avem şi aşa destule de făcut. Biroul nu are 
suficienți oameni, iar turiştii care vin în rezervație ne 
dau mult de lucru. Dar Joel a plecat într-acolo de câteva 
ori în anul de dinaintea morții, iar eu cred că el a cãutat. 
Apoi, a încetat să mai vorbească despre asta. 

— Dar a folosit termenul „hăitaşi“? 

— O dată. Îmi amintesc asta. Spunea că este cel mai 
extraordinar lucru de care a auzit vreodată. Pentru Joel, 

extraordinar era orice implica pericole extreme. Nu mi-a 
spus însă exact ce înseamnă, în afară de faptul că asta 
implica să te apropii foarte mult de țintă. Apoi, de parcă 
şi-ar fi dat seama că divulgase ceva, a vrut să nu mai 
discute despre lucrurile astea. 

Ospătarul veni cu mâncarea lor şi Cam folosi acest 
prilej ca să se gândească cât de multe îi putea povesti 
femeii. Ii plăcea de ea, avea încredere în ea, iar Mary 
Ellen îşi dăduse deja seama că, în privința misiunii sale, 
exista şi ceva legat de Afacerile Interne. 

— Bun, roşti el. Să te mai întreb un lucru: dacă ți 
s-a părut că Joel s-a amestecat într-o poveste ciudată cu 
pume sălbatice, de ce nu ai raportat acest lucru? 

— Eşti polițist de carieră, replică ea. Ştii deja răs- 
punsul. 

El stătu pe gânduri preț de câteva clipe: 

— Hai să vedem... Toată lumea ştia că voi doi sunteți 
împreună şi tu te-ai temut ca toată povestea asta să nu 
aibă repercursiuni asupra carierei tale? 

— Nu e un lucru cu care să mă mândresc, dar, în 
esenţă, cam despre asta era vorba. Ar fi trebuit să-l 
cunoşti pe Joel. Am încercat să gândesc logic spunân- 
du-mi că, pur şi simplu, în munții ăştia nu au cum să 
mai existe feline mari. Oricum, nu feline cu totul 
sălbatice. Şi chiar dacă existau, nimeni nu ar fi fost atât 
de nebun încât să rişte o confruntare cu ele, față în 
față. 

- El dădu aprobator din cap: 

— Probabil că şi eu aş fi procedat la fel, mărturisi 

Cam. 

Se hotări că putea avea încredere în ea, o puse să 
promită că nu va spune nimănui nimic, apoi îi relată în 
amănunt motivele venirii lui în acea zonă. 

— Doamne! gemu ea înfundat după ce el termină. 
O iniţiere? Şi unul dintre ei a fost ucis? 

Cam privi în jur, prin sala de mese. Nu era multă 
lume, dar n-avea chef să fie auzit de cine ştie cine: 

— Asta mi-a spus White Eye. lar acum, că am văzut 
ce poate face o pumă aşa-zis domesticită, îl cred. 

Mary Ellen începu să tremure. 

— Vor să depun mâine mărturie — în cadrul anche- 
tei — despre cum s-ar fi putut petrece aşa ceva. Doar 
era animalul lui... 

— S-ar putea să am nevoie să depui mărturie în fa- 
voarea mea, zise el şi se opri când sesiză expresia de pe 
figura ei. Poate că mărturie nu e cuvântul potrivit. Am 
nevoie, de fapt, de o confirmare că nu am inventat nimic. 
Şi, bineînţeles, problema cea mai mare pare a fi aceea 
că este posibil să avem de-a face cu un pluton al morții, 
care operează în tot statul. 

Fa se lăsă pe spatele scaunului, uitând de cină i gân- 
dindu-se la ceea ce îi cerea Cam. 

— După cum îţi poți imagina, toate treburile astea 
se desfăşoară cu o maximă discreţie, continuă el. Pur şi 
simplu, nu poți vorbi despre ele. La naiba, zici eu nu 
pot vorbi... 

În aceeaşi secundă îşi dădu seama că tocmai o făcuse. 

— Deoarece nu ştii ce hram poartă fiecare, zise ea. 

— Exact! Mâine seară mă întâlnesc cu şeriful şi cu 
procurorul nostru. 

— Ce naiba să-i spun şefului meu? îl întrebă ea. 
— Că ai nevoie de câteva zile de concediu...? 

— Mă voi gândi la asta. La naiba, domnule locotenent! 
— Ar trebui să-mi spui Cam, zise el. 

— Eşti sigur că vrei asta? îl întrebă ea cu tristeţe. 

Pe tot drumul de întoarcere câinii au părut apatici. Îi 
certase că nu se ținuseră după maşină şi nu îl salvaseră 
atunci când îl atacase puma. Expresiile lor arătau clar 
că nici un ciobănesc german inteligent şi care se respectă 
nu s-ar fi dat vreodată la o pumă şi, în plus, vasele pline 
cu mâncare de pe verandă îi împiedicaseră să-şi facă 
datoria, indiferent cât de importantă ar fi fost aceasta. 
Cam îşi dădu seama de asta, dar îi certă în continuare, 
pe tot drumul de întoarcere spre Triboro. Lucrul acesta 
păru să-i deranjeze teribil, cel puțin timp de cinci minute 
până adormiră pe canapeaua din spate. 
Cam ajunse la casa lui din Summerland imediat după 
apusul soarelui. Le dădu drumul câinilor în curtea din 
spate, luă scrisorile venite, opri sistemul de alarmă şi 
intră în casă. Făcu o inspecție rapidă a interiorului, dar 
nu descoperi nimic nelalocul lui. Îl sună pe şerif acasă 
şi lăsă telefonul să sune o singură dată, apoi închise. Făcu 
un duş, îşi luă ceva de mâncare şi, în urma unui impuls 
de moment, se schimbă în uniformă. Bobby Lee ajunse 
douăzeci de minute mai târziu cu maşina lui personală. 

La cinci minute după el, apăru şi procurorul Steven 
Klein. Şeriful era în uniformă şi Cam se simţi bine că 
se schimbase. Nu îşi răsese însă barba, iar acest fapt îl 
făcu pe şerif să-i arunce o privire mustrătoare în vreme 
ce îi înapoia documentele. Luară loc în bucătăria lui 
Cam, unde acesta turnă cafea pentru toată lumea. 

Cam îi puse la curent cu tot ceea ce aflase în ținutul 
Carrigan, precum şi cu detaliile evenimentelor petrecute 
la Catlett Bald. Menţionă că avea un martor care putea 
confirma spusele lui, numai că acesta nu decisese încă 
dacă voia sau nu să fie implicat în poveste. Şeriful îl 
informă în legătură cu descoperirile lui Jaspreet Kaur 
Bawa făcute în cursul cercetării ei legate de judecători, 
cazuri şi infractori achitați care ulterior muriseră. 
Căutările ei vizaseră o perioadă de zece ani. 

— Şaptesprezece morți din cauze necunoscute, spuse 
el sobru, ceea ce îl determină pe Klein să caşte gura a 
uimire. Două dintre aceste decese ar putea fi legate de 
răzbunări care au de-a face cu treburi petrecute în închi- 
soare, dar chiar şi fără a le lua în calcul pe acestea, rămân 
cincisprezece cazuri nerezolvate, incluzându-le aici şi 
pe cele două recente vedete de pe Internet. 

— La nivelul întregului stat? făcu Steven. 

Şeriful aprobă din cap: 

— Cincisprezece cazuri de ticăloşi în mod evident 
vinovați şi care au scăpat doar pentru a fi ucişi apoi, în 
timp ce noi am rămas cu ochii în soare în privința făptaşilor. 

— Trebuie să verificăm şi altceva, zise Cam. White 
Eye mi-a spus că unul dintre acei hăitaşi a fost mâncat 

de pume. N-a fost prea explicit în privința momentului 
. când s-a întâmplat asta, aşa încât totul ar putea fi o 
prostie, dar ar trebui să căutăm dacă nu cumva a dispărut 
la un moment dat vreun polițist, să zicem, în ultimi 
doisprezece ani. 

— De ce doisprezece? se miră Bobby Lee. 

— Pentru că White Eye a spus că tipul care îşi zicea 
Carl a venit pentru prima dată la el acum cincisprezece 
ani. A avut nevoie de doi ani ca să-l învețe pe Carl cum 
să vâneze animale sălbatice. În cele din urmă, Carl a 
făcut prima lui poză cu o pumă sălbatică după trei ani. 
Câteva luni mai târziu, a adus cu el un al doilea tip, apoi 
pe alții. Cazurile noastre nerezolvate de crimă în care 
victimele erau infractori rămaşi nepedepsiți par să aco- 
pere perioada ultimilor zece ani, aşa că, dacă lucrurile 
chiar aşa stau, omul respectiv a murit cândva cu zece 
sau doisprezece ani în urmă. 

— Mă duc la SBI cu chestia asta, promise Bobby 
Lee. 

— Sau lăsaţi-o pe Jay-Kay să se ocupe de problemă, 
îi propuse Cam. Computerele ei se descurcă de minune 
când vine vorba despre căutări. 

— „Se descurcă“? interveni Steven. 

— Nu mă întreba cum! îl sfătui Bobby Lee, clătinând 
din cap. A încercat să-mi explice cum funcționează 
sistemul ăsta şi m-a băgat în ceață. 

— Adevărata întrebare, zise Steven, este cum îi oprim 
pe nemernicii ăştia din ceea ce fac, presupunând că ei 
chiar există? 

Cu toții se concentrară câteva clipe asupa cănilor lor 
cu cafea. Afară se auzea vântul care bătea cu putere şi 
agita vârfurile chiparoşilor. 

— Au existat lucruri care s-au repetat în cazul acestor 
crime, ca să ne dăm seama dacă ele sunt legate între ele? 
întrebă Cam. 

— Ce fel de lucruri? 

— Cum a survenit decesul, locul descoperirii 
cadavrelor, datele deceselor, răni similare, evenimente 
anterioare crimelor, de pildă, răpiri, perioade de detenție, 
urmate de execuții... Sau avem de-a face cu evenimente 
disparate? 

— Nu ştiu, răspunse Bobby Lee. Asta e o altă temă 
de cercetare. Dar cum naiba îi oprim? Să-i dăm drumul 
unui alt infractor pe post de momeală? 

— Cred că Mitchell a stârnit intenționat felina aia 
împotriva mea, zise Cam. Cred că făcea parte din grup 
şi au vrut să mă elimine, pur şi simplu ca să nu le mai 
stau în cale. 

— Crezi? pufni Bobby Lee. Ai un cadavru şi o pumă 
moartă... O pumă îmblânzită, nu una sălbatică. Nimeni 
nu a dovedit că mai există specimene sălbatice în acei 
munți... Asta o ştiu şi cei de la administrația parcului 
național. Nu există nici cea mai mică dovadă. 

— Cred că dispunem de ceva dovezi, îl contrazise 
Cam. Avem cadavrul lui K-Dog Simmonds, descoperit 
într-o cisternă de depozitare a motorinei. Avem de-a 
face cu o crimă îndelung gândită, cu o infracțiune 
elaborată, nu cu o simplă răzbunare din partea unora cu 
care individul stătuse în închisoare sau cu o crimă făcută 

de traficanții de droguri. Mai sunt şi imaginile provenind 
de la cele două execuţii şi leziunile pe care autopsia 
cadavrului lui Simmonds le-a confirmat. Avem un tip 
care a venit aici cu o maşină de patrulă doar pentru a-mi 
spune să dispar din zonă. Avem incidentul cu focurile 
de armă de la casa lui Annie, anterior atentatului cu 
bombă, care trebuie să fi implicat cel puțin două per- 
soane. Şi să nu uităm de James Marlor, care ştia ceva 
despre chestia asta cu fotografierea felinelor. 

Cam se opri, aşteptând comentarii, dar ceilalți doi 
stăteau şi se uitau în gol spre tăblia mesei. Văzând asta, 
se apucă să repete toate argumentele sale în favoarea 
implicării poliţiştilor în poveste. Iarăşi tăcere. 

— Bine, rosti el. Recunosc că unele dintre aceste do- 
vezi sunt, de fapt, circumstanțiale. Dar am reuşit să 
băgăm la puşcărie destui indivizi pe baza dovezilor cir- 
cumstanțiale. 

— Dacă sunt poliţişti, zise Steven, s-ar putea da la 
fund după cele petrecute în ținutul Carrigan, iar noi am 
rămâne cu cincisprezece cazuri nerezolvate, fără să ne 
facem măcar o idee despre cine sunt oamenii ăştia. 

— Ştiu eu o cale, zise Bobby Lee. 

Ceilalți doi îşi ridicară privirile spre el. 

— Începem să vorbim despre un proces demonstrativ. 
Spunem că avem dovezi despre existența unui pluton 
de execuţie format din justițiari care operează pe teri- 
toriul statului, că avem un martor-cheie, în persoana 
locotenentului Richter aici de faţă, care ştie cine sunt 
aceşti oameni, deoarece bătrânul vânător i-a mărturisit 
totul înainte de a muri. 

— Dar aşa locotenentul Richter va deveni brusc o 
țintă prioritară, nu? întrebă Steven. | 

— Spuneai că vrei să-i opreşti. Cred că aşa vom reuși. 

— Domnule locotenent? întrebă Steven. Cum te 
simți pe post de pradă în cuşca leilor? 

Cam expiră cu putere: 

— Dacă altfel nu se poate..., făcu el. Nu am nici o 
idee mai bună. Adică putem investiga elementele care 
leagă toate aceste lucruri ca să vedem dacă există vreo 
asemănare în felul în care acționează aceşti indivizi şi 
unele birouri locale ale şerifilor, dar asta ar putea dura 
extrem de mult. 

— Ei ştiu de Mitchell, zise Bobby Lee. Vestea a 
fost transmisă pe toate canalele de ştiri. Ştiu că locote- 
nentul Richter a fost cel care l-a adus. Cu siguranță, 
sunt deja în alertă. 

— Dar e o problemă, interveni Cam. Nu cred că 
White Eye chiar le ştia numele sau alte lucruri despre - 
ei, în afara faptului că bănuia că ar fi poliţişti. Dacă e 
adevărat, şi ei șziu asta, este posibil ca o astfel de capcană 
să nu funcționeze. 

— Rahat! exclamă Steven. Ne învârtim în cerc. 

— Şapte indivizi, zise Cam, agitându-şi ceaşca de 
cafea şi ce mai rămăsese din lichid. Şapte indivizi care 
sunt în aşa măsură dependenți de adrenalină, încât sunt 
dispuşi să urmărească o pumă, să se apropie periculos 
de mult de ea, pentru a-i face o poză frontală, care se 
întrunesc din când în când ca să vâneze şi să execute 
infractori lăsați în libertate şi care pot organiza un atentat 
cu bombă la casa unui judecător aflat sub protecția 

Biroului Şerifului. Pentru a face toate astea trebuie să 
fii o persoană aparte. 

— Ce vrei să spui? întrebă Steven. 

— Vreau să spun următoarele: hai să-i cerem fiecărui 
şerif din Carolina de Nord să numească un individ din 
cadrul biroului lui care ar putea fi suficient de nebun 
ca să se califice pentru a deveni membru al unui astfel 
de grup. Cred că ne interesează mai ales agenții opera- 
tivi — probabil, sergenții —, adică aceia care au trecut 
prin multe, sunt indivizi duri, dar şi exasperaţi de modul 
în care funcționează întregul sistem şi capabili să meargă 
până la capăt când îşi asumă asemenea riscuri. Ne-am 
întâlnit fiecare dintre noi cu astfel de indivizi, la un 
moment dat. De obicei, îi pensionăm înainte de vreme. 

Cam observă că şeriful se uita cu mare atenţie la el, 
măsurându-l din priviri, ca şi cum ar fi vrut să spună: 
„Ie gândeşti la cineva anume pentru ținutul Manceford, 
nu?“ 

— Va trebui să vorbiți despre asta ca de la șerif la 
şerif, îi spuse Cam lui Bobby Lee, 

— Şi după aceea? interveni Steven. Întocmim o listă? 

— Facem presiuni asupra lor, răspunse Cam. Folosim . 
orice fel de canale pentru a afla unde au fost şi ce făceau 
atunci când Flash a fost răpit după rafala de gloanțe 
oarbe. Sau când Annie Bellamy a fost proiectată în 
stratosferă. 

— E o abordare stil cowboy, replică Steven. Cred 
că nici măcar nu e validă din punct de vedere legal. 

— Aveţi idei mai bune? îi întrebă Cam, dar nimeni 
nu-i răspunse. Bineînțeles că nu vom pune mâna pe toți, 

dar poate că avem noroc, continuă el. Îl prindem pe unul 
dintre ei, îl anchetăm şi dăm de urma celorlalți. Ne 
infiltrăm printre ei. Punem una dintre echipele de de- 
tectivi FBI pe urmele lor. Găsim toate legăturile între 
ei şi ținutul Carrigan. Le supunem nevestele şi prietenele 
la diverese presiuni. Merge des în vest? Vânează mult? 
Îşi ia des concediu? 
_Şeriful nu părea convins. 

= — Dacă sunt poliţişti veterani şi au luat parte la 
inițierea asta în care sunt folosite pume, nu vei scoate 
vreo vorbă de la ei. Şi, apoi, ce va urma? 

— Invocăm acel Patriot Act* răspunse Cam. Îi 
închidem la Guantanamo Bay şi trimitem câțiva agenți 
CIA pe teren. Atentatul cu bombă reprezintă o justificare 
suficientă. 

— Bine, sunt de acord, zise Steven. Dacă locotenentul 
Richter este dispus să facă asta, cred că ideea de a răs- 
pândi zvonul privind mărturisirea de dinaintea morții 
printre cei ce lucrează pe lângă birourile şerifilor din 
acest stat reprezintă cea mai bună acțiune posibilă. Dacă 
au ucis un judecător, nu vor ezita să elimine şi un polițist. 

— Atunci trebuie protecție asigurată de federali, zise 
şeriful. 

— Corect, aprobă Steven de acord. Trebuie să întoc- 
mim un plan. Vor avea şi ei nevoie de timp să se organi- 
zeze, să ia decizii şi, apoi, să se pregătească. Trebuie să 


* Act legislativ american controversat, adoptat în 2001, în 
urma atentatului de la 11 septembrie și care permite diverselor 
organizații ale statului să încalce diverse libertăți ale cetățenilor 
atunci când anchetează presupuşi teroriști. (n.tr.) 

mă întâlnesc cu McLain în Charlotte. Şefu”, hai să ne 
vedem între patru ochi mâine dimineață în biroul meu. 

Bobby Lee fu de acord. Steven spuse că el trebuia 
să plece. Şeriful rămase după plecarea lui Klein. 

— Te simți bine după toate chestiile astea? îl întrebă 
el pe Cam, stând pe veranda casei. 

Cam ridică din umeri: 

— Câtă vreme avansăm mai repede, răspunse el. 
Habar n-am cum se mişcă şi cum comunică indivizii 
ăştia, dar e posibil să nu le ia prea mult până se vor lua 
de mine. 

„— Vrei nişte oameni aici la noapte? 

— Pe cine să chemați, şefu'? Nu mi-ar plăcea deloc 
ca din dispozitivul meu de protecție să facă parte exact 
cine nu trebuie. 

— Crezi că sergentul Cox este unul dintre ei, aşa-i? 

Cam se gândi câteva clipe înainte de a-i răspunde: 

— Dumneavoastră pe cine ați numi dacă ați fi între- 
bat care dintre poliţişti operează la limita legii? rosti el 
în cele din urmă. 

Şeriful dădu încet din cap: 

— A depăşit de mai multe ori limitele. De-aia l-a 
admonestat Bellamy. Doar că... 

— Doar că MCAI-ul reprezenta locul perfect pentru 
el, zise Cam, terminând propoziţia în locul şerifului. 
Nimeni nu reuşeşte să facă tot ce face Kenny Cox. 

— Şi atunci să-l mut altundeva? 

— Cum? 

— Să-i dau o însărcinare temporară? Un proiect 
special, cum ar fi, de exemplu, o detaşare la sediul FBI 
din Charlotte? 

— Ar fi interesant, răspunse Cam. 

Auzi telefonul sunând înăuntru, dar îl ignoră. 

— Dacă teoria mea e corectă, hăitaşii nu întreprind 
nici o acţiune acasă la ei. Vin cei dinafara oraşului, cum 
a fost individul care m-a avertizat pe mine. Nu, eu aş 
spune că e mai bine să găsim o cale de a şti permanent 
unde e el şi apoi să vedem ce se mai întâmplă. 

— Hmmm, făcu şeriful. Vino mai devreme mâine la 
serviciu. Aici eşti îngrozitor de izolat. 

Cam pocni din degete şi câinii se repeziră la uşă 
într-o secundă, cu urechile ridicate şi aşteptând o 
comandă. 

— Nu chiar, zise Cam. 

După plecarea şerifului, Cam ascultă mesajul de pe 
` robot. Era de la Jay-Kay. „Poţi veni până la Charlotte? 
Fără telefoane. Vino cât de repede poți!“ Ezitând, Cam 
„se duse să-şi mai facă o cafea. 

Jay-Kay nu lăsa prin nimic să se vadă că ar fi fost sur- 
prinsă de venirea lui Cam la ora trei şi jumătate noaptea. 
După cum arăta, Cam bănuia că ea se trezise deja. El 
însuşi cunoştea mulți maniaci ai computerelor care lucrau 
noaptea la fel de mult ca şi ziua. A luat loc în bucătăria 

ei ultramodernă şi a pus-o la curent cu toate detaliile 
drumului său în vestul statului. Jay-Kay era îmbăcată în 
blugi şi tricou, iar părul îi era strâns într-un coc. Se 
uita cu atenție la chipul lui obosit şi a pregătit nişte cafea, 
cu aceeaşi eficiență maximă pe care o demonstra în viața 
profesională. Bucătăria nu arăta ca şi cum ar fi fost 
folosită în mod curent. Jay-Kay s-a strâmbat când el i-a 
descris ce pățise White Eye Mitchell, apoi a scris pe o 
hârtie numele lui Mary Ellen şi numărul ei de telefon 
de la birou. 

— Părinții mei spuneau poveşti despre tigrii care 
mănâncă oameni şi care înşfăcau săteni noaptea din pa- 
turile lor, zise ea. Am avut coşmaruri ani de zile din 
pricina asta. 

— Nu cred că felina aia își dădea seama ce face — 
sau cui, i-a răspuns Cam. Pentru ea nu a fost decât un 
gest reflex, incredibil de rapid. 

Jay-Kay i-a dat lui Cam o cană de cafea, iar pentru 
ea şi-a pregătit o cană de ceai. 

— Dumneata, domnule, ai o mare problemă, decretă 
ea. 

— Doar una? 

— Una ajunge. Am fost la sediul FBl-ului astăzi, 
pentru o chestiune care nu are nici o legătură cu acest 
caz. Doi dintre agenții cu care am lucrat anterior s-au 
apucat să sporovăiască cu mine despre maşini. În- mod 
firesc, a apărut în discuție subiectul cu tărăşenia din vestul 
Carolinei şi eu am menționat că tu ai fost acolo ca să lucrezi 
la ceva ce are de-a face cu cazul Bellamy, cu atentatul cu 
bombă. Unul dintre ei mi-a dezvăluit că ATF-ul şi 

FBl-ul nu împărtăşesc aceeaşi opinie în legătură cu 
direcția în care ar trebui să meargă acest caz. 

— Cum adică? | 

— Biroul are o „teorie diferită despre caz“, aşa cum 
mi-a spus unul dintre tineri. Nu a vrut să-mi dea mai 
multe detalii, dar a afirmat că ATF-ul crede că e posibil 
ca tu să fi avut un amestec în plasarea bombei, deoarece 
aveai habar de imensa bogăție care te aştepta dacă ar fi 
murit fosta ta soție. 

Cam clătină din cap: 

— Eu sunt polițist, zise el. Ar fi fost firesc să ştiu că 
voi fi primul pe care îl va arăta toată lumea cu degetul. 
Și ar mai fi trebuit să ştiu că, dacă aş fi fost în vreun fel 
implicat în moartea ei, nu aş fi văzut nici un sfant. Ce 
mai spune Biroul? 

— Doar atât: cele două organisme nu cad de acord 
şi aşteaptă rezultate din partea celor de la Investigații 
ca să decidă pe ce drum vor merge mai departe. 

— Uitasem ce limbaj folosesc. lar teoria ATF-ului 
la asta se reduce? Eu sunt moştenitorul şi, ca atare, 
sunt vinovat de crimă? 

— Au exclus terorismul pe baza caracteristicilor fizice 
ale bombei, care se pare că era extrem de rudimentară 
şi mult prea mare pentru scopul ei. Plus că tu te aflai 
în postura perfectă de a-i furniza lui James Marlor 
informaţii despre cum să localizeze cele două victime 
ale execuțiilor şi că ai fost singurul martor al dispariției 
lui Marlor. 

— lar acum apare povestea asta din ținutul Carrigan, 
zise Cam. Marlor mă îndreaptă spre clubul ăla de inițiați, 

eu apar cu omul care i-a instruit să urmărească pume, 
iar acesta moare în prezența mea. 

Jay-Kay dădu din cap: | 

— Suspectul principal în imaginile cu execuțiile a 
fost Marlor, zise ea. lar el a murit imediat după ce l-ai 
anchetat. Îți spun asta ca să înţelegi cât de multe lucruri 
ştie. Apoi, aşa cum tocmai ai afirmat, personajul principal 
din toată această poveste cu hăitaşi moare în prezența ta. 
Iar în ambele cazuri există doar versiunea ta despre cele 
întâmplate. Şi ai mai cerut şi concediu de odihnă după 
atentatul cu bombă de la casa lui Bellamy. 

— Şeriful a sugerat asta, pentru numele lui Dum- 
nezeu! | 

— Chiar aşa? se miră ea. Credeam că tu ai cerut. 

„Aşa s-a întâmplat“, îşi zise Cam. „Rahat!“ 

— Agenţii se concentrează asupra circuitului hârtiilor. 
Tu ai făcut o cerere scrisă. De ce? Ca să te ocupi de 
treburile neterminate. Care au fost „terminate“ apoi. 

El se uită fix la ea şi i se răspunse cu o privire im- 
pasibilă. | 

— Şi tu crezi toate astea? rosti el, în cele din urmă. 

— Nu, nu cred, răspunse ea. Dar, aşa cum spun ei, 
totul se leagă. 

Cam se ridică, pentru că voia să îşi întindă picioarele 
care-i amorțiseră. 

— Ai spus mai devreme că ai aflat ceva despre Kenny 
Cox, zise el. Şi că vom discuta mai târziu...? 

Fa îşi amestecă ceaiul câteva secunde. 

— Da, aşa am zis. Mi-ai cerut să verific apelurile 
de pe telefonul lui mobil. Am făcut-o, atât pentru 
telefonul personal, cât şi pentru cel primit de la serviciu. 

— Şi? 

— Cel oficial a fost folosit numai pentru discuții 
oficiale. Pe telefonul personal aproape că nu au existat 
apeluri. Se pare că are un plan minimal de apelare, ca 
plata serviciului să-i fie dedusă automat din cont. 

— Pare un plan asemănător cu al meu. 

_— Dar tu îl foloseşti pe al tău, Doar-Cam. Telefonul 
ăsta aproape că zace mort, iar asta m-a făcut curioasă. 
Adică, dacă nu voia decât un telefon pentru cazuri de 
urgență, există astfel de aparate pentru sume de nimic. 
Aşa că am abordat problema invers. 

— Adică? 

— Adică am făcut o verificare ca să văd ce alte facturi 
sunt deduse automat din acel cont. 

— Cum naiba ai putut face aşa ceva? Băncile nu dau 
astfel de informații oricui. 

Fa zâmbi: | | 

— Prin emulaţie. Şi mai degrabă tigrii mei au făcut 
toată treaba. În acest caz, am imitat o cerere de audit 
fiscal. Este o întrebare de rutină în cadrul aşa-ziselor 
audituri practicate de Fisc. Datorită reducerilor bugetare, 
Fiscul foloseşte diverşi contractori externi pentru 
operațiuni precum cercetările de cont. Nu mă pot preface 
că sunt Fiscul, dar îi pot imita pe unii dintre contractorii 
lui. O fac mereu când FBl-ul nu vrea să-şi vadă numele 
apărând în cadrul anchetelor. 

— Şi o bancă te lasă să intri aşa? Fără un mandat? 

— Cine le poate spune celor de la Fisc să se care? 
În plus, marile bănci primesc zeci de astfel de cereri în 
fiecare zi de la birouri de credit, companii ipotecare, 
agenţii de recuperare a datoriilor, alte bănci. În fond, 
nimeni nu cere bani, aşa că oricare cerere a Fiscului 
primeşte imediat un răspuns. 

— La naiba! Şi ce ai descoperit? 

— Că el are un alt cont telefonic — pe un nume diferit. 
Iar chestia asta cred că te va interesa mult. Numele res- 
pectiv e Carl Marlor. Sună cunoscut? 

— Marlor! exclamă Cam. Se aşeză la loc pe scaun. 
Sfinte Sisoie! 

De-abia apoi îl izbi şi prenumele persoanei, Carl. 

Primul hăitaş? Cam se gândi câteva clipe, încercând 
să-şi amintească descrierea făcută de White Eye omului 
căruia îi spunea Carl. Un tip masiv. Avea aerul unui 
individ cu care nu era bine să te încurci în vreun local 
public. Oare, îl descrisese pe Kenny? Avea părul blond 
sau brunet? Nu-şi mai amintea. 

— Şi compania de telefoane nu verifică oamenii ca 
să vadă dacă nu folosesc un nume inventat? 

— Doar dacă acel client vrea un credit de orice fel. 
Competiţia din acest domeniu este atât de acerbă în 
prezent, încât firmele ar fi în stare să-l aboneze şi pe 
Mickey Mouse. Gândeşte-te numai la toți puştii ăia care 
se joacă întruna cu telefoanele mobile prin mall-uri. 

— Vrei să spui că, de fapt, Kenny a definit o identitate 
pentru acest Carl Marlor? Că a comis o infracțiune de 
furt de identitate? 

— Invers. Nu fură identitatea cuiva în schimbul 
banilor. A făcut exact ceea ce trebuie făcut pentru a avea 
o identitate — a deschis nişte conturi de consum, le-a 
plătit prin deduceri automate astfel încât să fie per- 
manent actualizate. Are o adresă, cât se poate de reală. 
Nu deţine un telefon fix, ci doar unul mobil — dar în 
prezent asta este moda. În plus, numărul e real. 

— Există vreun număr de înregistrare la asigurările 
sociale? | 

— ÎI foloseşte pe al lui propriu. Pe cel real. 

— Şi chestia asta nu alertează programele de com- 
puter care verifică validitatea datelor? 

Fa făcu semn că nu: 

— Birourile de credit îl au listat pe Carl Marlor, cu 
o notificare interesantă în secțiunea de comentarii — 
două nume care apar în dreptul aceluiaşi număr de asis- 
tență socială. Dar explicația pare reală. El şi-a schimbat 
numele cu aproape cincisprezece ani în urmă. 

— În mod legal? 

— Aşa se pare. Există chiar şi o hotărâre judecăto- 
rească la dosar. 

— Şi asta rezolvă problema? 

— Nu există nici un fel de fraude asociate neplății 
vreunei facturi, replică ea. Dacă ar fi cerut un împrumut 
sau un credit? Aici ar fi fost altceva şi el ar fi fost nevoit 
să ofere explicații, deşi orice verificare a creditului ar fi 
dezvăluit răspunsul. O verificare de rutină ar descoperi 
imediat totul, bineînțeles, adică exact ceea ce s-a întâm- 
plat atunci când am depus eu cererea. 

— Doar că el nu fură pe nimeni şi nu comite fraude. 
Şi e legal să-ți schimbi numele. 

— Da. ar chestia asta îi permite să genereze conturi 
telefonice pe un alt nume şi, astfel, să efectueze convor- 
biri telefonice care să nu poată fi folosite ca dovezi în 
instanță dacă el ar comite ceva ilegal. Aşa cum e cazul 
cu foarte multe apeluri efectuate în acest stat. Apelurile 
erau inițiate din cabine telefonice. Este cazul, mai ales, 
al numărului unui telefon public din Pineville. 

— Astea sunt date recente? 

— Foarte. 

Cam îşi frecă fața cu ambele palme. Îi v veni în minte 
imaginea unei mașini de patrulă parcată alături de o 
cabină telefonică. Era un lucru obişnuit. 

— Spune-mi... zise el. Ai zis că dispui de computere 
capabile să efectueze analizele privind anumite modele. 
Ar putea găsi arhivele cu apeluri ale cabinelor telefonice 
spre care a sunat Kenny şi apoi să determine dacă au 
fost efectuate apeluri din aceste cabine telefonice către 
alte destinații în mod regulat? 

— Bineînțeles. 

El o privi cu atenție. 

— E aşa de simplu? 

Ea îi zâmbi: | 

— Nu, nu e chiar aşa de simplu. Dar tu cauti într-o 
anumită arie geografică în raport cu care probabilitatea 
efectuării acestor apeluri e mai mare, nu-i aşa? 

Cam aprobă din cap: 

— Teoria mea spune că aceşti şapte indivizi sunt 
poliţişti activi, pensionari sau chiar unii care au fost dați 

afară. Cred că sunt de pe tot cuprinsul statului şi să se 
întrunesc din când în când ca să facă treaba unui pluton 
de execuţie. Sunt ca un fel de societate secretă, în care, 
ca să intri, trebuie să vii cu poza frontală a unei pume 
sălbatice, fotografie pe care trebuie s-o faci de la o 
distanță de câțiva zeci de centimetri. 

— Hăitașii tăi... 

— Nu ai mei, dar aşa stau lucrurile. I-am cerut şi 
şerifului să facă unele investigații, de această dată privind 
ceea ce noi numim comportamente gen „cowboy“ în 
birourile şerifilor de pe tot cuprinsul statului. Dacă 
descoperim tiparul, schema conform căreia sunt folosite 
cabinele telefonice şi găsim nişte nume care să coincidă, 
atunci avem o pistă. 

— Şeriful e de partea ta în chestia asta? îl întrebă ea. 

— Cred că da. L-am suspectat şi pe el, dar am văzut 
că e „curat“. Dacă există vreun hăitaş în biroul lui, îl va 
face praf. 

— Îi poți convinge să-mi dea o comandă pentru a 
realiza aceste două analize ale tiparelor? Vreau acoperire 
de la vârf. | o 

— Categoric, răspunse el. Crezi că tipii ăştia vor veni 
după tine când vei începe să cauţi? 

Fa ridică din umeri: 

— Depinde de locul unde sunt stocate datele şi de 
cât de multă atenţie acordă ei conturilor lor on-line. 
Mi-am pus tigrii să supravegheze computerul lui James 
Marlor, în caz că îl are sergentul Cox. 

Cam îşi înăbuşi un căscat: 

— Ştiu că trebuie să mai fac ceva, dar să fiu al naibii 
dacă îmi pot da seama acum ce anume. 

— Ascultă, zise ea. Eşti epuizat. Am-un apartament 
de oaspeţi. Du-te şi fă un duş fierbinte, apoi culcă-te! 
Limpezeşte-ţi creierii! Eu am de lucru în laborator. 
Du-te să dormi câteva ore! 

Cam se trezi dând din cap, aprobator. Ce spunea ea 
era logic. Apoiî îşi aminti de câinii rămaşi în camionetă. 
Îi explică şi ei problema. 

— Du-i în cealaltă parte a străzii. E un şantier de 
zece acri acolo. Apoi îi poți aduce aici, sus. 

— Lasă păr peste tot, o avertiză el. 

— Nu facem asta noi toți, Doar-Cam? replică ea, 
cu un zâmbet compătimitor. Du-te! 

Cam se trezi auzind un zgomot de zgârietură la uşă. 
Se uită la ceas. Ora două şi jumătate. Clipi. Două şi 
jumătate după-amiaza? Se sculă, găsi în baie un halat şi 
deschise uşa. Ambii câini stăteau în fața uşii, gata să iasă 
afară, iar expresia lor spunea clar: „Ce bine ar fi dacă 
asta s-ar întâmpla acum!“ Cam se duse să-şi caute hainele. 

Când se întoarse, descoperi că Jay-Kay îi lăsase un 
bilet în bucătărie. Hrănise câinii. Avea să fie plecată 
toată ziua şi el putea să se servească singur cu ce dorea. 
Cam se plimbă prin încăperile foarte mari şi fu izbit 
iarăşi de senzația că nimeni nu părea să locuiască acolo. 

Jay-Kay se dusese afară şi cumpărase o cutie cu hrană 
pentru câini, iar pe jos se afla un vas cu apă. Cam se 
întrebă când a apucat ea să doarmă; însă el se simțea 
foarte bine. Îşi pregăti nişte pâine prăjită şi cafea, după 
care îl sună pe Bobby Lee. 

— Eşti în Charlotte? îl întrebă şeriful. 

Cam avu impresia că în fundal se auzeau nişte voci. 

— Cu consultantul nostru, zise Cam, întrebându-se 
cine putea fi în încăpere, alături de șerif. Trebuie să ne 
întâlnim. Între patru ochi. 

Şeriful vru să spună ceva, dar Cam scurtă convorbirea, 
propunându-i să se vadă în barul de la Marriott la ora 
7.30. 

După aceea, se aşeză la masa din bucătărie cu un 
carnet în față şi începu să scrie un raport, începând cu 
execuțiile filmate. Scrise totul cât putu de succint, axat 
pe fapte, fără să facă nici un fel de teorii sau presupuneri. 
Când termină, raportul cuprindea aproape douăzeci 
de pagini. 

Apoi scrise un altul, de această dată subliniind teoriile 
proprii legate de ceea ce se petrecea, referindu-se la 
existența unei celule de răzbunători în Carolina de Nord. 
Declară, de această dată în scris, că nu ştiuse nimic de 
testamentul lui Annie, subliniind că acel document 
fusese întocmit în vremea când ei erau deja divorțați şi 
nu mai trăiau împreună. Declară că Oliver Strong fusese 
avocatul ei de mult timp şi că el putea depune mărturie 
că nu-l cunoscuse niciodată pe Cam înainte de a-l 
chema, după moartea ei. Respinse vehement varianta că 
el ar fi avut de-a face cu decesul judecătoarei. 

Apoi, scrise un al treilea raport, de această dată pre- 
cizând ce şi-ar fi dorit ca şeriful sau instituţiile fede- 
rale să o autorizeze pe Jay-Kay să facă — de această dată 
pe baza unor mandate oficiale — pentru a investiga 
trecutul personal al sergentului Kenny Cox din cadrul 
Biroului Şerifului din ţinutul Manceford. Sugeră chiar 
contactarea autorităților militare pentru a se verifica 
dosarul lui Cox şi modul cum se încheiase cariera militară 
a acestuia. Sublinie faptul că, în ipoteza unei legături de 
rudenie între Kenny şi James Marlor, imaginile cu exe- 
cuțiile indicau probabil un amestec al poliției în asasi- 
narea celor doi criminali şi că, de vreme ce Marlor „le“ 
spusese unde se găsea scaunul de execuție — probabil 
chiar în Iriboro —, era posibil să mai apară şi alte 
execuții. Apoi descrise modelul de analiză pe care îl dis- 
cutase cu Jay-Kay în cursul nopții şi recomandă conti- 
nuarea lui ca pe o chestiune de maximă urgență. 

Când termină, afară se făcuse aproape întuneric. 
Cobori spre recepție. Fata de la birou era încă acolo şi 
îl ajută pe Cam să facă trei copii ale rapoartelor scrise. 
Cam îi trimise o copie lui Thomas McLain de la biroul 
FBI din Charlotte şi pe cea de-a doua copie lui Mark . 
Pierce la SBI. În fine, pe a treia o luă cu el ca să i-o în- 
mâneze lui Bobby Lee. 

Când ajunse în apropiere de Iriboro, o luă pe o scur- 
tătură ce ieşea din autostradă, un drum care ducea spre 
centrul oraşului. Ajuns înapoi în ţinutul Manceford, 
apăsă pedala de acceleraţie, uitând că nu se mai găsea 
într-un vehicul care să fie recunoscut de poliția locală 
ca fiind condus de un coleg polițist. După cinci minute 

de mers cu viteză mare, zări lumini albastre în oglinda 
retrovizoare. Înjură şi începu să încetinească. Maşina de 
patrulare se apropie de el şi luminile păliră, ceea ce în- 
semna că erau lumini de poziție. Se uită iarăşi în oglinda 
retrovizoare şi observă clar că pe maşina din spatele lui 
nu se găsea bara cu lumini de avertizare. Faptul îl făcu 
să se întrebe ce naiba se petrecea. Poliţiştii statali aveau 
astfel de bare pe maşini, dar cei de la circulație din cadrul 
Biroului local al Şerifului, nu. lar acela nu era un drum 
pe care să se afle poliţişti statali la acea oră cu trafic 
intens. 

leşi de pe asfalt pe pietrişul de pe marginea drumului. 
Celălalt vehicul se apropie mult, manevră pe care nici 
un ajutor de şerif nu ar fi făcut-o. Întotdeauna trebuia 
să lași o anumită distanță, dacă nu din alt motiv, atunci 
fie şi doar ca să vezi bine numărul de înmatriculare al 
maşinii oprite. Tipul ăla oprise chiar în spatele lui. Cam 
îşi lăsă motorul pornit şi îşi căută actul de identitate. 
Arma se afla sub scaun, dar nu se putea apleca după ea 
fără ca individul din spate să îl vadă. Ceva nu era în 
regulă. Din maşina de poliție din spatele lui nu cobora 
nimeni. O altă maşină trecu pe lângă ei, luminând pentru 
o clipă două siluete în maşina din spate. 

Acum, Cam ştia clar că era ceva în neregulă: în ținutul 
Manceford poliţiştii nu mergeau niciodată câte doi într-o 
maşină de patrulă, iar el era în ținutul cu pricina. 
Sesizând îngrijorarea crescândă a lui Cam, cei doi câini 
deveniseră tot mai agitați, aşteptând parcă o comandă. 
Cam le spuse să stea întinşi pe canapea, apoi cobori gea- 
murile din spate şi geamul din dreptul lui. Îşi puse am- 


bele mâini pe volan şi se uită în oglinzi. La un moment 
dat, ambii oameni din maşina din spate se dădură jos 
simultan şi porniră spre el. Vedea nişte chipuri albe în 
lumina farurilor, dar nu-şi putu da seama dacă indivizii 
erau în uniformă sau nu. Nici unul nu-și pusese pălăria 
pe cap, un alt gest pe care un ajutor de șerif l-ar fi făcut 
întotdeauna atunci când cobora ca să cerceteze un 
vehicul pe care îl oprise. Cetăţenii recunoşteau pălăria, 
chiar dacă nu puteau distinge uniforma. 

Indivizii aceia nu erau ajutoare de şerif din Man- 
ceford. 

Se apropiară și Cam zări armele scoase, pe care cei 
doi le țineau, cu ţevile în jos şi cu palmele strângând 
mânerele. Nimic nu era cum trebuia. Cam se gândi să 
înşface arma, dar n-avea timp pentru asta, plus că era 
vorba de două ţinte. În loc să se întoarcă pentru a se uita 
la individul care venea pe partea lui, îşi menținu capul 
drept şi cercetă cele trei oglinzi retrovizoare doar miş- 
cându-şi ochii. În clipa în care omul din stânga ajunse 
în dreptul maşinii, Cam dădu o comandă. La ambele 
geamuri din spate apăru brusc câte un ciobănesc german 
lătrând cu furie. Frick se afla pe partea lui Cam, Frack . 
pe cea opusă. Ambii indivizi săriră de lângă camionetă. 
Cel de pe partea lui Cam se împiedică în încercarea 
lui disperată de a se feri să fie mușcat și căzu cât era de 
lung pe caldarâm. Cam băgă maneta de viteză în 
marșarier şi dădu cu spatele, până ce bara de protecție 
imensă a camionetei izbi puternic radiatorul celeilalte 
maşini, înfundându-l zdravăn, după care băgă maneta 
în viteza întâi şi demară, plecând iute de acolo, roțile 

maşinii aruncând pietriş spre acei indivizi, înainte ca 
vreunul dintre ei să apuce să-şi folosească arma. Ajunse 
la peste o sută treizeci de kilometru pe oră în câteva 
secunde şi fu cât pe ce să se răstoarne în următoarea 
curbă, dar reuşi să observe că, în oglinda retrovizoare, 
nu mai apărea nici o lumină. Încetini şi se uită spre 
prietenii lui din spate. Câinii se ridicaseră, având 
picioarele încordate din pricina manevrelor executate 
de vehicul. Ghearele lor intraseră în tapițeria banchetei, 
dar parcă aveau o expresie ce spunea: „Ne-am distrat pe 
cinste“. Cam se relaxă şi ridică geamurile. 

Șeriful clătină din cap atunci când Cam îi povesti 
despre cele întâmplate pe şoseaua din Iriboro. 

— Asta mie mi se datorează, rosti el cu o expresie 
de mânie pe chip. Doar eu am spus: „Eşti în Charlotte“? 

— Cine mai era în încăpere? 

— Horace Stackpole. Şi Kenny. 

— Oh, nu! exclamă Cam, iar chelnerița tânără şi 
drăguță care le punea băuturile pe masă îl privi mirată. 

Cam îi dădu şerifului plicul cu rapoartele. Îi spuse 
despre ce era vorba şi îl înştiință că îi expediase câte un 

lic asemănător lui McLain şi lui Mike Pierce de la SBI. 

Înainte ca Bobby Lee să apuce să protesteze, Cam îi 
relată ceea ce îi povestise Jay-Kay despre opiniile diferite 
ale celor de la ATF şi de la FBI în privinţa atentatului 
cu bombă. 

— Eu presupun că Biroul nu are o opinie fermă în 
privinţa noastră, a celor din ținutul Manceford, zise el. 
Se pare că AT F-ul are propriul program. Ceva se petrece 


acolo, nu-mi dau seama ce anume. Mike Pierce se va 

duce la cine trebuie de la SBI. De aceea, am aşternut 
totul pe hârtie. Mi se pare că e mult mai bine ca totul 
să vină de la mine, decât spre mine. 

— Chestia asta va duce la suspendarea ta, zise şeriful. 
Ăsta e primul lucru care se va petrece... 

— Suspendarea mea nu e un lucru chiar atât de rău, 
replică Cam. Uitaţi ce e, indivizii ăştia au încercat să mă 
elimine de două ori. Până acum, am avut noroc cu carul, 
dar data viitoare voi avea de-a face cu cine ştie ce armă 
de calibru mare şi, astfel, se va termina totul... Aşa, 
procedăm cum e mai bine şi cum trebuie: aducem o 
mulțime de oficiali să ancheteze totul. Transformăm 
întreaga poveste într-un caz oficial, cu mandate şi ordine 
judecătoreşti. Iar dacă treceţi la suspendări, ar fi bine 
să procedaţi la fel şi în privința sergentului Cox. 

— Jay-Kay e sigură că a înțeles exact ce trebuia — 
şi anume că numele lui a fost Marlor? 

— O puteţi întreba direct, dar ce face ea cu bleste- 
matele alea de computere numai joacă nu este. 

— Şi eu care credeam că doar femeile care au un 
pistol provoacă spaime, ripostă Bobby Lee. 

Şeriful luă o gură din pahar. 

— Nu-mi place faptul că în toată povestea asta sunt 
amestecați atâția oameni. 

— Din punct de vedere politic? 

— Mă descurc cu asta, replică şeriful, dând a lehamite 
din mână. Mă refer la scoaterea oamenilor de pe teren. 
Ai raportat către dispecerat falsa interpelare produsă pe 
drum? 

— Nu. 

— Unde s-a întâmplat mai exact? 

Cam îi spuse. 

— Ar trebui să fi rămas măcar o mică baltă de antigel 
pe marginea drumului, zise el, chiar dacă vehiculul a 
dispărut între timp. 

Şeriful îşi scoase telefonul mobil şi efectuă un apel. 
Le ceru celor de la biroul din districtul sudic să trimită 
o unitate de anchetă în acel loc ca să vadă ce puteau des- 
coperi. Le transmise ca apoi să i se raporteze totul direct 
lui. În vreme ce mâncau, Cam se apucă să-i explice teoria 
lui despre legătura dintre listele de apeluri telefonice şi 
cea cu poliţiştii cu comportament de cowboy, iar Bobby 
Lee îi spuse că demarase deja acțiunea de întocmire a 
acelei liste. Când terminară, sună telefonul şerifului. 
Acesta răspunse, ascultă, apoi ceru ca fiecare indiciu ră- 
mas să fie cules şi introdus în pungile de protecție pentru 
dovezi. 

— Au găsit locul? întrebă Cam. 

— Da. Au zărit în acea zonă un coiot lingând ceva 
şi au descoperit antigelul, plus o mulțime de fragmente 
de plastic şi o bucată provenind de la radiator. În plus, 
au găsit urmele unei maşini de remorcare în fața celor 
lăsate de camioneta ta, de unde reiese că tipii au chemat, 
probabil, un astfel de vehicul. Vom cerceta toate atelierele 
din zonă. Nu ar trebui să fie un lucru chiar aşa de greu. 

— Coiotul ăla o să crape, zise Cam. 

Ştia că fermierii puneau prin curți vase cu antigel 
atunci când coioţii şi alte animale de pradă începeau 
să le ucidă animalele domestice. Animalele nu rezistau 
tentaţiei şi, pe urmă, mureau în chinuri groaznice. Cea 

mai mare problemă legată de antigel era că ucidea orice 
sălbaticiune care s-ar fi dus să bea din el. 

— Ce veți face în privinţa lui Kenny? îl întrebă Cam 
după ce chelnerița le luă farfuriile din față. 

— Când va primi SBl-ul plicul tău? 

— FBl-ul îl va primi la prima oră a dimineații, iar 
SBI-ul în jurul prânzului. 

— O să-l sun pe Mark Pierce la prima oră şi o să-i 
„acord un răgaz ca să apuce să citească rapoartele tale, apoi 
voi fixa un interogatoriu cu Kenny mâine după-amiază, 
împreună cu cei de la SBI, în biroul meu. 

— Dacă el e unul dintre hăitaşi, va afla despre cele 
petrecute în noaptea asta, zise Cam. 

— Poate că da, poate că nu... Dacă teoria ta despre 
faptul că nici unul nu operează pe terenul propriu e 
corectă, atunci e posibil să nu fi aflat. Cred că avem o 
zi la dispoziție. Până atunci vom afla câte ceva despre 
vehiculul ăla. 

— Cred că e posibil să fi fost poliţişti statali sub 
acoperire, începu Cam. . 

Șeriful clătină din cap: 

— Ar fi dat la iveală legitimaţiile. Ar fi scos obişnuitele 
zgomote de intimidare. Și s-ar fi întocmit rapoarte peste 
rapoarte, mai ales când cineva ar fi fugit aşa de nişte 
poliţişti în uniformă. Până acum, aş fi aflat toate detaliile. 

Cam aprobă din cap. Într-un fel, ar fi preferat să fi 
existat o altă explicație. 

— Unde te duci în noaptea asta? întrebă şeriful. 

Cam ridică din umeri: 

— Cred că înapoi acasă. 

Îşi dădu seama că era o idee tâmpită chiar în mo- 
mentul în care o enunta. 

— Du-te la un motel, undeva, zise şeriful. La naiba, 
rămâi aici! Ăsta e şi hotel. 

— Am câinii cu mine. 

Șeriful privi în jur: 

— De-asta Dumnezeu a creat intrările de serviciu 
şi lifturile de marfă, spuse el. De fapt, e posibil să-i poţi 
băga înăuntru pe rampa aia de acces din garaj spre etajul 
al doilea. Se pare că ei te-au salvat în noaptea asta... 

Cam încuviință. Ar fi vrut să se fi dus acasă, să-şi fi 
schimbat hainele, să fi putut afla dacă se întâmplase ceva 
cu casa lui, dar şeriful avea dreptate. 

— La ce oră vreți să vin mâine? 

— Du-te acasă de dimineață, spală-te şi apoi vino la 
birou! Atunci vom dispune de o adevărată armată de 
ajutoare. 

— Nu prea aştept cu nerăbdare chestia asta, răspunse 
Cam. 

Şeriful se uită spre holul hotelului câteva clipe. Cam 
îşi zise'că omul îmbătrânise vizibil în ultima săptămână. 

— O să ne revenim noi, rosti el în cele din urmă. Dar 
probabil că nu înainte de a mânji cu noroi nişte oameni 
de treabă. 

Ajunse înapoi acasă pe la ora cinci, în dimineața urmă- 
toare. Câinii începuseră să se agite în camera de hotel 


450 


de pe la ora patru, aşa că el hotărâse că venise vremea să 
plece de acolo şi să pornească spre casă înainte ca tra- 
ficul să se aglomereze. Era încă întuneric când viră pe 
aleea dinspre casă, iar copacii erau învăluiți într-o ceață 
subțire. Lăsă camioneta pe alee şi băgă câinii în curtea 
din spate, urmărindu-i să vadă ce făceau. Dacă era cineva 
în casă, ei ar fi reacționat imediat ce ar fi adulmecat 
vreun miros străin, Câinii se comportară normal, patru- 
lând prin curte, aşa că el intră în casă pe uşa principală. 
Sistemul de alarmă emise un sunet la intrarea lui, dar 
Cam nu-l pusese în funcțiune înainte de a pleca de acasă 
cu două nopți înainte. 

Se duse în bucătărie şi aprinse câteva lumini, îşi lăsă 
rucsacul pe un scaun şi porni cafetiera. Scoase una dintre 
cănile lui militare din dulap şi tocmai se întorcea spre 
masă când vocea cuiva stând în prag îi ceru să pregătească 
două căni. 

Era Kenny Cox, la intrarea dinspre bucătărie. Era 
îmbrăcat în haine de vânător, dar la brâu era încins cu 
centura de polițist, iar la subrat avea arma. Chipul şi 
hainele lui indicau faptul că el îşi petrecuse noaptea pe 
unul dintre fotoliile din livingul casei lui Cam. Cam se 
îndreptă de spate şi încercă să nu-şi arate surpriza. 

— De câtă vreme ești aici? întrebă el. 

— Cam de pe la 2.30, replică Kenny. 

— Şi cărui fapt îi datorez această vizită? 

— O discuţie... Trebuie să discutăm cu tine. 

— „Să discutăm“! Aşadar, e adevărat. 

Kenny intră în bucătărie, scoase cu piciorul un scaun 
de sub masă şi se aşeză pe el cu greutate. Arma de la 

subraţ se izbi cu un sunet înfundat de spătarul scaunului. 
Omul era atât de mare, că scaunul pârâi din toate în- 
cheieturile când el se aşeză. 

— Depinde la ce te referi, zise Kenny. Nu noi am pus 
bomba. Vreau să fiu cât se poate de clar în privința 
asta. Nu am fost noi. 

Cam se uită fix la el. Încă nu-i venea să creadă că 
Kenny Cox era unul dintre ei... Că totul era adevărat... 
Kenny observă dezamăgirea de pe chipul lui Cam, ridică 
din umeri și îşi frecă ceafa cu palma lui cât o lopată. 

— Ştiu, zise el. | 

— Ce ştii, mai exact?! îl repezi Cam, încercând să-şi 
stăpânească furia. 

Se întrebă dacă Kenny era singur la el în casă. Bles- 
temata de armă rămăsese în camionetă, câinii erau afară, 
iar centura lui se afla la etaj. 

— Ştiu la ce te gândeşti. Linişteşte-te! Nu mai e 
nimeni aici, iar eu am venit doar ca să stăm de vorbă. 

Cam î îşi încrucişă brațele la piept: . 

— Atunci vorbeşte! 

— Ştiam că era doar o chestiune de timp după ex- 
plozia bombei, zise Kenny. N-am avut nici o problemă 
cu faptul că ai dat vina pe Marlor în problema aia cu 
nemernicii de la benzinărie, dar după ce au început 
atacurile împotriva lui Bellamy nu am mai fost la fel 
de siguri. 

Cafetiera încetă să mai scoată vreun sunet şi Cam 
scoase o a doua cană din dulap: 

— Tu l-ai ajutat pe Marlor să-i găsească? 

— Evident. l-am făcut rost de gloanţele oarbe, ba 
chiar i-am asigurat şi spatele când a pus laba pe Flash. 
A fost distractiv. 

— Nu şi pentru Flash, i-o trânti Cam. 

— Şi nici pentru soția şi copilul lui Marlor, ripostă 
Kenny, dezvelindu-şi dinții. Nemernicii ăia au primit 
exact ce meritau. 

Cam turnă cafea pentru amândoi: 

— Avem şedinţă în dimineața asta. Povestea asta 
începe să se lege. Am identificat cincisprezece posibile 
victime de când voi v-aţi început acțiunile. 

— Victime? ripostă Kenny cu o voce răutăcioasă. 
Adevăratele victime au fost primele. Vânzătorii coreeni 
dintr-un magazinaş ucişi pentru cincisprezece dolari. 
Tânăra mamă violată în parcarea mall-ului în timp ce 
mașina îi era furată. Copilul aruncat pe fereastra maşinii 
furate în cazul jafului de pe autostradă. Băiatul care livra 
pizza şi care s-a ales cu gâtul retezat — nu pentru bani, 
ci din cauza blestematei de pizza. Baschetbalistul care 
primeşte un glonț în gât de la un ticălos care trecea pe 
acolo, doar pentru că stătea în stația nepotrivită de 
autobuz la momentul nepotrivit sau pentru că vreun 
nemernic trebuia să-şi câştige respectul găştii sale de 
cartier. Turiştii străini care sunt bătuți până la moarte 
şi cărora le e furată maşina închiriată doar pentru că se 
plimbau pe unde nu trebuia. Acestea sunt victimele! 

— Şi voi prin ce anume sunteți altfel? 

— Noi suntem tipii care egalăm scorul pe tabelă, Cam. 
Zeii din vechime care ofereau fiecăruia ce merita, după 
dreptate, au ajuns acum într-un azil pentru boşorogi 

în Florida. Să nu îndrăzneşti să-i numeşti victime pe 
aceşti nemernici. Nu sunt decât nişte scursuri ale 
societății. Noi nu am făcut decât să le facem cunoştinţă 
cu tăişul sabiei pe care o poartă Doamna Justiţie, şi 
asta pentru că instanțele nu-şi mai fac treaba azi. Și au 
fost optsprezece cazuri, nu cincisprezece. 

— Kenny..., începu Cam, dar acesta nu terminase 
ce avea de spus. 

— Nu-mi ține mie predici, omule! continuă el. Tu 
eşti încă un pion în toată această treabă. Eu am operat 
de mult distincția între ceea ce e bine şi ceea ce e rău. 
Cu toţii am făcut-o şi cu toţii suntem mulțumiți de 
rezultat, bine? Toţi nemernicii ăia au acţionat cu sânge 
rece şi fiecare dintre ei a fost făcut scăpat de către vreun 
polițist tembel sau de către vreun judecător fără vlagă, 
iar ticăloşii s-au mai şi lăudat cu asta. Lauda în gura mare 
este cea care îi cheamă pe hăitaşi, Cam. 

Cam se aşeză la masă: 

— Ei bine, chestia asta s-a terminat acum. 

— Ce, o să-mi spui că ai o listă de nume? 

— Aţi folosit cabine telefonice. ca să comunicaţi între 
voi, aşa-i? Îţi aminteşti de domnişoara Jaspreet Kaur 
Bawa? 

— Prințesa? Categoric. 

— Ei bine, prințesa a pus la treabă computerele ei 
ca să te verifice, Kenny. Bobby Lee discută cu omologii 
lui din fiecare ținut al statului, cerându-le o listă cu 
cowboy. Va obține numele acestea de pe tot teritoriul 
statului, iar Bawa va căuta legături între locațiile cabi- 
nelor telefonice şi istoricul apelurilor efectuate de pe 

telefonul tău mobil. De exemplu, cel înscris pe fostul 
tău nume... 

Kenny clipi. Bău o gură de cafea, privindu-l pe Cam 
pe deasupra buzei cănii. 

— Sunt cu toţii poliţişti, nu-i aşa? reluă Cam. Fie 
activi, fie retraşi? 

Kenny aprobă din cap. 

— Şi James Marlor? Frate? Văr? Ce anume? 

Kenny zâmbi: 

— Până aici te-ai descurcat destul de bine. Ia spu- 
ne-mi tu ce e! 

— Nu ştiu. Dar vom afla. 

— Bine, acceptă Kenny. Dar nu vei înțelege niciodată. 
Tu nu. 

— Aici ai dreptate, Kenny. 

Cam auzi câinii mişcându-se în cerc pe terasa din 
spate, numai că mirosul lui Kenny nu îi alarma: Kenny 
era un amic. 

— Şi rahatul ăsta cu hăituirea — să dai nas în nas 
cu o pumă? Ce dracu mai e şi cu povestea asta? 

— Nici asta n-ai înțelege... 

— Pune-mă la încercare! 

Kenny se uită câteva clipe în altă parte: 

— Aveam nevoie de un anumit gen de oameni: de 
cei care se săturaseră până peste cap să joace după reguli. 
Spuneai că veți căuta cowboy, dar noi nu suntem cowboy. 
Am trecut de faza asta. Suntem la un cu totul alt nivel. 

— Sunteţi judecători, jurați şi călăi? 

— Ceva de genul ăsta. Aveam nevoie de persoane 
revoltate din cauza întregului sistem şi care să aibă 

capacitatea de a se confrunta cu moartea şi de a-i râde 
în față. Fără să le pese nici cât negru sub unghie. Să te 
confrunți cu unul dintre cele mai chinuitoare moduri 
de a muri? E un test al naibii de dur, Dumnezeule! Nu 
există un mai bun generator de adrenalină. 

Cam clătină din cap: 

— Cred că e foarte bine că nu-ți pasă, pentru că 
întreg sistemul o să te toace mărunt. 

— Poate că da, replică Kenny. Dar veți avea nevoie 
de dovezi, iar astea se obțin extrem de greu. Sistemul 
pe care îl aperi cu atâta râvnă se va dovedi extrem de le- 
neş când va veni vorba să fim scoşi din uz. 

— lar viața ta la asta se rezumă acum? La cât mai 
multă adrenalină? La vânarea criminalilor lăsaţi liberi 
şi la executarea lor? Câţi poliţişti ai eliminat, Kenny? 
Indivizii care au mirosit ceea ce faci tu şi poate că s-au 
apucat să întrebe în stânga şi-n dreapta? 

— Nici unul, răspunse Kenny. Niciodată. 

_— Nu zău? Gaşca ta s-a dat la mine de două ori. 
Ce aveau de gând — să-mi ofere ceai şi biscuiţi? 

Kenny se încruntă: 

— Ai fost avertizat. White Eye trebuia doar să te 
sperie, dar recunosc că lucrurile au luat-o razna. Dar 
asta a fost tot. Spui că s-a întâmplat de două ori? 

Cam îi povesti despre atacul de la depozit şi despre 
oprirea de pe şosea. Kenny clătină din cap: 

— White Eye acţiona conform ordinelor noastre. 
Celelalte chestii? N-am fost noi. 

— Poate că grupul tău se destramă, ripostă Cam. 
Cineva s-a speriat şi acționează pe cont propriu. 

Kenny clătină iarăşi din cap. 

— Imposibil, mormăi el. E imposibil. 

Era rândul lui Cam să se uite în altă parte. Fie Kenny 
mințea, fie cu adevărat nu ştia ce se întâmpla în cadrul 
restrânsului său grup de asasini. Cam însă ştia că nu 
Visase. 

— Şi nu tu ai tras cu arma pentru elefanți în casa 
lui Annie? întrebă el. | 

— Nu. După cum nici bomba n-a fost pusă de mine. 
De fapt... 

— De fapt, ce? 

— Aşa cum am mai spus, atunci am aflat şi noi. 
Am avut aceeaşi senzație când Jimmie s-a sinucis. Ştiam 
că n-o să ne meargă la infinit. lar după ce s-a întâmplat 
la Catlett Bald am convenit să nu ne mai arătăm. Am 
fost cu toții de acord. 

— Toți şapte? 

— Cei şase rămaşi după Jimmie. Eu... Noi nu ne- 
am aşteptat la asta. Am înțeles gestul, într-un fel. Dar 
tot am fost şocați. 

— Jimmie... Aşadar era fratele tău? 

— Mda. La naiba! Jimmie era fratele meu mai mare. . 
El a fost cel care a început povestea cu pumele sălbatice. 
Fra mai mereu prin munții ăia, lucrând pentru Duke. 
Trebuie să înţelegi... Jimmie a fost mereu puțin mai 
ciudat. De aceea am fost obligat să părăsesc serviciul 
militar. El şi cu mine am făcut o nebunie şi cei de acolo 
au aflat de asta. 

— Dar povestea cu răzbunarea — asta a fost ideea 
ta, nu-i aşa? întrebă Cam. Mai ales atunci când ţi-ai dat 


457 


seama că dispuneai de mijloace care nu dădeau greş în 
a furniza candidați pentru plutonul de execuție. Dacă 
erau în stare să se confrunte cu felina, atunci erau su- 
ficient de bărbaţi ca să-i lichideze pe ticăloşi şi să nu 
scoată nici o vorbă despre asta. 

Kenny dădu din cap. 

— Ne-ai numit cowboy... Nu suntem aşa ceva. 

— Ştii ce am vrut să spun. Oameni ai legii care 
operează întotdeauna la limita legală. Poliţişti care vor să 
scoată armele. Care zrăiesc ca să tragă. Poliţişti care urăsc 
infractorii. Care înlocuiesc profesionalismul cu pasiunea. 

— Tu n-ai cum să înţelegi asta, spuse Kenny. 

— Aici ai dreptate. Aşa cum ţi-am mai spus, în 
dimineața asta avem şedinţă. Vii şi tu? 

— O voi face dacă se emite un mandat pe numele 
meu, deşi nu cred că vei obține unul. Nu ai dovezi. 

— Am ceea ce am aflat de la tine. 

— Şi tu eşti mânjit. Tu eşti cel care a devenit milionar 
după ce Bellamy a sărit în aer. Singurul lucru care îm- 
„piedică suspendarea ta din funcție este că Biroul nu crede 
că eşti implicat. | 

— O să-mi asum riscurile, zise Cam. Ştiu doar că 
nu eu am pus bomba şi nici nu sunt autorul celorlalte 
atentate. Tu, pe de altă parte, ştii foarte bine ce ai făcut. 

— Nu noi am pus bomba şi nici nu am tras cu arma 
în casa aia, amice. Aşadar, cine a făcut-o? Ai vreo idee? 

— Bănuiala mea e că a fost vorba de grupul tău, chiar 
dacă tu n-ai fost implicat. Probabil că vom reuşi să de- 
monstrăm şi asta după ce se va face legătura dintre voi 
Şi crime. 

— Asta nu se va întâmpla niciodată, Cam, deoarece 
nu noi am făcut-o. Aşa cum nici tu n-ai făcut-o. Aşadar, 
iată un mister numai bun pentru tine: cine a fost? 

— Renunţ... Cine? 

Kenny se ridică şi îşi închise fermoarul hainei: 

— Eu am o teorie, dar nu văd nici un motiv pentru 
care ți-aş împărtăşi-o. 

— Unde te duci? 

— Îmi iau un scurt concediu inopinat, răspunse 
Kenny. Simt nevoia de o hăituire. Poate pentru ultima 
dată, mai ales dacă dă peste voi norocul. Dacă aveți ne- 
voie de mine în următoarele două săptămâni, veniți până 
la Chop. 

— Ce dracu’ mai e şi acest Chop? 

— Supraveghetorii de la administrația parcului ştiu 
unde e. Întreab-o pe frumuşica aia, Mary nu ştiu cum. 

— Prietenul ei făcea parte din grup? Joel Hatch... 

— Cine ţi-a spus asta? 

— Mary Ellen. A recunoscut că ştie care era treaba 
cu hăitaşii. 

Kenny pufni: 

— Hatch îşi băga ca prostul nasul unde nu-i fierbea 
oala. White Eye l-a făcut bucăți. I s-a pus pata să bată 
la miezul nopții la uşa care nu trebuia şi să strige: 
„Deschideţi, în numele legii!“ Rahat! Nu-i de mirare că 
l-au lichidat. Adio, amice! 

Cam se gândi să încerce să-l oprească, dar îşi dădu 
seama cât de inutil ar fi fost gestul. Chiar dacă ar fi în- 
dreptat o armă spre Kenny şi i-ar fi spus că-l arestează, 

acesta i-ar fi râs în nas. Ştiau amândoi că nici unul dintre 
ei nu ar fi fost în stare să apese pe trăgaci. 

Se iveau zorii. Cam îşi teimină cafeaua şi se duse sus 
să se pregătească pentru ziua care începea. Se gândi la 
cele spuse de Kenny. Dacă nu era grupul de răzbunători 
vinovat de atentatul cu bombă? Dacă nu ei, atunci cine 
dracu făcuse asta? Şi de ce? 

Trei zile mai târziu, Cam se găsea iarăşi în ținutul Car- 
rigan, îndreptându-se către o întâlnire de la ora cinci 
după-amiaza cu poliţiştii parcului național. Scrisorile 
lui inițiaseră deschiderea unei anchete oficiale a SBI 
care înființase un birou temporar în ținutul Manceford 
pentru a desfăşura ancheta în deplină cooperare cu Biroul 
Șerifului şi în concurenţă cu FBl-ul. Bobby Lee îi sunáse 
pe şerifii tuturor tinuturilor din Carolina de Nord, 
reuşind să obțină rezultate aproape deloc concludente, 
aşa cum se şi aşteptase, de altfel. Unii dintre şerifi îi 
dăduseră cu tifla, alții afirmaseră că la ei în birou nu 
există nici un cowboy, iar alții furnizaseră nume. Nouă 
în total. Lista numelor îi fusese predată lui Jaspreet 
pentru ca ea să analizeze istoricul convorbirilor tele- 
fonice, al criminalilor morți şi al locaţiilor, precum şi 
dosarele de serviciu ale celor nouă ofițeri. 
Cam îi povestise şerifului între patru ochi discuţia 
avută cu Kenny Cox, care, din punctul lui de vedere, 

confirma existenţa celulei, chiar dacă nu dispunea încă 
de dovezi substanţiale în acest sens. Cu o noapte înainte 
de a veni să-l vadă pe Cam, Kenny lăsase actele de 
concediu la biroul de personal şi „omisese“ să completeze 
adresa unde putea fi găsit. Nici Cam şi nici şeriful nu 
i-au informat pe cei de la SBI de confesiunea lui Kenny, 
hotărând să aştepte şi să vadă ce rezultate va da la iveală 
analiza lui Jay-Kay şi dacă această analiză avea să ducă 
la deconspirarea implicării lui Kenny. Se asigurară în 
schimb că numele lui intră pe lista celor care urmau să 
fie analizați. 

La sfârşitul celei de-a doua zile, Jaspreet era gata să 
dea raportul. Identificase un model care, din punct de 
vedere statistic, era plin de semnificații. Era vorba de 
schema convorbirilor telefonice care legau două din 
numele țintă alese, ca şi pe cel al sergentului Cox, de 
cabinele telefonice aflate în locurile unde fuseseră li- 
chidați unii dintre criminalii lăsați în libertate. Apoi 
ea revenise şi căutase prin arhiva de convorbiri telefonice 
a lui James Marlor şi descoperise alte legături cu aceeaşi 
rețea de cabine telefonice. Unul din cele două nume era 
al unui ofiţer în serviciul activ, iar o căutare prin dosarele 
Biroului Şerifului din ţinutul respectiv dăduse la iveală 
faptul că respectivul acumulase mai multe absente în 
perioadele relevante din ultimii cinci ani. Al doilea nume 
aparținea unui sergent-şef care fusese forțat să se pen- 
sioneze după un incident neclarificat în care se schim- 
baseră focuri de armă. Ar fi fost interesant să se adauge 
şi dosarul lui White Eye Mitchell la această analiză, dar, 


aşa cum raportase şeriful din ținutul Carrigan, nu 

fuseseră descoperite nici un fel de dosare sau de conturi 
bancare pe numele acestuia. Se părea că White Eye nu 
credea în hârtii şi că banca lui personală fusese chiar 
salteaua pe care dormea. Interesant era că, în realitate, 
„călăuza indiană“ White Eye Mitchell fusese ofițer de 
poliție în Detroit — numele lui real era Junious Mitchell 
Smith — înainte de a deveni o „călăuză indiană“ în ma- 
sivul Smokies. Contractul de muncă al lui Smith nu 
fusese reînnoit din pricina a ceea ce fusese denumită 
„nepotrivire temperamentală“. [i percheziționaseră 
proprietatea, dar nu descoperiră nici o dovadă a existenței 
vreunei feline mari. 

SBI trimisese o cerere de obţinere a dosarului din 
armată al lui Kenny Cox, dar avea să mai dureze cel 
puțin două săptămâni până când dosarul avea să fie scos 
din arhiva centrală aflată în St. Louis. Aveau nevoie de 
acest dosar ca să poată înțelege de ce el îşi schimbase 
numele din Marlor în Cox. Nici unul din tipii de la 
MCAT, inclusiv Cam, nu ştia nimic despre trecutul lui 
Kenny. Când începuseră căutările, înţeleseseră însă 
repede că nimeni nu ştia cum îşi petrecea Kenny timpul 
liber, iar acest lucru îi făcuse să tragă concluzia că, poate, 
toate legendele privitoare la faptul că era cel mai în- 
verşunat căutător de infractori din Biroul Şerifului din 
ținutul Manceford nu erau decât o perdea de fum. Bobby 
Lee a fost cel care a hotărât strategia finală: Cam a fost 
detaşat să se ducă după Kenny Cox pentru a-l convinge 
să vină înapoi. Dacă îl puteau face pe Kenny să vorbească, 
atunci se puteau duce după ceilalți doi oameni identi- 
ficați ca să încerce să pună mâna pe întregul grup. Dacă 

însă Kenny refuza să vină sau dacă nu dădeau de el, 
atunci urmau să îi lase pe agenții FBI să se ocupe de 
problemă. 

Când a ajuns la postul de la Twenty Mile, Cam a 
observat, cu surprindere, că era aşteptat de doi dintre 
cei trei poliţişti de acolo. Era întuneric deplin afară şi 
postul fusese închis pentru restul zilei. Unul dintre po- 
lițişti era Mary Ellen, iar celălalt, care părea mai în vârstă, 
s-a prezentat ca fiind Ranger Marshall, ofiţer în forțele 
de pază ale rezervației. Adăugase că era şeful de post. 
După ce şi-au luat câte o cafea, cei trei s-au dus în camera 
de şedinţe, unde Cam le-a explicat de ce venise acolo. 

— Trebuie să dăm de unul din oamenii noştri, a 
început el. A devenit suspect în cadrul unei investigații 
a Afacerilor Interne care se desfăşoară în ținutul Man- 
ceford. 

— Ce fel de investigaţie, mai exact? se interesă Mar- 
shall. 

Cam a evitat să dezvăluie adevărata natură a proble- 
mei, ceea ce a generat o altă întrebare: povestea asta avea 
vreo legătură cu moartea lui White Eye Mitchell care 
survenise în timpul vizitei precedente a lui Cam în zonă? 
Cam a răspuns afirmativ. Apoi s-a lăsat tăcerea. Mary 
Fllen a pretins că nu ştie nimic. 

— Prin urmare, ce vreți de la noi? l-a întrebat Mar- 
shall direct. 

— Am motive să cred că sergentul Cox se găseşte 
într-o zonă denumită Chop. Vă spune ceva numele ăsta? 

Cei doi au dat din cap, aprobator. 


463 


— Chop este o formațiune geologică din partea de 
nord-vest a parcului, răspunse Mary Ellen. Se găseşte 
parțial în Carolina de Nord şi parţial în Tennessee. 

— Ce înseamnă numele ăsta? 

— Gândiţi-vă că Dumnezeu a pus mâna pe o secure 
şi a dat o spectaculoasă lovitură de şaisprezece sau 
douăzeci de kilometri prin spinarea muntelui. Este un 
Joc extrem de izolat unde un masiv imens s-a fisurat 
în două cu un milion de ani în urmă şi este străbătut 
de un râu vijelios. | 

— Cum ajung acolo în acest anotimp? 

— Cu elicopterul, răspunse Marshall. Dar nu pentru 
mult timp. 

— Din pricina vremii? 

Cei doi dădură din cap: 

— Meteorologii spun că un front de aer rece va 
ajunge în această regiune în aproximativ şaptezeci şi 
două de ore, după care va fi imposibil să mergi acolo. 

— Chiar şi cu elicopterul? 

— Gândiţi-vă că vorbim de aproape opt metri de 
zăpadă, domnule locotenent, zise Mary Ellen, pe un ton 
oficial. Era clar că voia să ascundă de şeful ei faptul că 
se întâlnise cu Cam şi altfel decât în timpul serviciului: 
Nu există nici un loc de aterizare în afara intrării, unde 
vânturile vor bătea cu nouăzeci până la o sută zece 
kilometri pe oră, iar în Chop nu se va putea pătrunde 
nicicum, decât cu parașuta. Dacă vă duceți acolo, trebuie 
să sunăm dispeceratul parcului din Gatlinburg chiar 
acum. Ei dispun de elicoptere şi de piloți calificați pentru 
aşa ceva. 

— Dar dumneavoastră sunteți antrenat să vă duceți 
într-o zonă cu adevărat sălbatică? întrebă Mitchell. 

Cam răspunse afirmativ, cu toate că le mărturisi că 
apreciază orice sfat privind cățăratul pe munte iarna. 

— Ce naiba caută tipul ăsta aşa departe? îl întrebă 
Mitchell. 

— Cred că fotografiază pume. 

— O, hai să fim serioşi! pufni Mitchell cu dispreţ. 
Am auzit de chestia asta când ați venit data trecută aici. 
Nu există pume în zona aceea. Chiar şi urmele de blană 
luate de pe amprenta descoperită data trecută au fost 
identificate ca aparținând unei feline din vest. 

Cam ridică din umeri: 

— Cea împuşcată de mine a fost îmblânzită şi an- 
trenată să atace oamenii, replică el. Am aflat asta pe 
cea mai grea cale cu putință, dacă vă amintiți. Eu, unul, 
cred că nici unul dintre noi nu are idee ce trăieşte în 
zona aia. | 

— Uitaţi ce e, interveni Mary Ellen. E adevărat că 
nu ştim. Este destul de puțin probabil, dar Mitchell avea 
în mod clar de-a face cu feline mari. Tipul ăsta v-a spus 
că se duce la Chop? 

— Da. 

— Aveţi idee cum plănuia să ajungă acolo? 

— Au trecut aproape patru zile de atunci. El vine 
aici de ani de zile, aşa că probabil are la dispoziție un 
mijloc oarecare de transport. Un snowmobil, poate? Ha- 
bar n-am. Şi acum urmează cealaltă întrebare a mea: 
pot primi vreun ajutor de la voi în chestiunea asta? Sunt 
obişnuit cu ținuturile sălbatice, dar nu cunosc terenul 

acesta şi, cu siguranță, nu voi putea descoperi zonele 
unde zăpada are opt metri adâncime. 

În jurul mesei se lăsă tăcerea câteva momente, apoi 
Mary Ellen se aplecă înainte: 

— A dat el cumva de înțeles că ar exista un cuguar 
în zona Chop sau în preajma ei? 

Cam dădu din cap: 

„— De fapt, l-am întrebat ce e acest Chop şi mi-a 
spus să vă întreb pe voi — pentru că voi ați fost acolo. 

— Da, am fost acolo. Am străbătut tot parcul ăsta 
național. Cei mai mulți dintre noi au fost. Dar nu m-am 
dus acolo să caut o pumă. 

— Şi sergentul ăsta va veni înapoi de bunăvoie? 
întrebă Marshall. 

Cam ezită: 

— Adevărul e că nu ştiu. Dar chestia asta va rămâne 
între mine şi el. În nici un caz nu va face rău vreunui 
alt polițist. 

— Cât de periculos e tipul ăsta? E dezaxat mintal? 
"— Ştiţi ce înseamnă NAFOD*? întrebă Cam 
“Înţelese însă că nimeni nu avea habar ce înseamnă: 

— În zilele noastre forţele de păstrare a ordinii 
presupun mai mult decât oricând muncă în echipă. De 
la parteneriate în doi, până la echipe SWAT complete. 
Te bazezi pe tipul care îți păzeşte spatele — ai încredere 
să-ţi pui viaţa în mâinile lui. Cel care nu dă randament 
într-un astfel de cadru este un tip căruia nu pare să-i 


* No Apparent Fear Of Death — Fără Frică de Moarte (n.tr.). 

fie frică de moarte. NAFOD este un termen din aviația 
militară. Un tip care manifestă NAFOD poate şi 
probabil va determina moartea cuiva din echipa lui 
pentru că el nu se teme de nimic. Kenny e periculos în 
sensul ăsta. 

— Chestia asta dintre el şi dumneata e personală? 

— Era ajutorul meu în ţinutul Manceford. Îl cunosc 
şi lucrez cu el de mulți ani. Credeam că îl ştiu bine, dar 
acum am aflat că el face poze din prim- plan pumelor 
doar ca să se distreze. Îl voi ruga să vină cu mine. Îi voi 
spune că le-am dezvăluit tuturor unde se află. Dacă 
refuză, vom pleca şi vom preda cazul unor oameni care 
probabil nu-l vor mai întreba nimic. 

— Bine, zise Marshall. Merg şi eu să vă ajut să faceți 
o tabără la bază. Vă voi descrie cum arată Chop şi cum 
să pătrundem înăuntru. Dar nu o să pornesc în urmărirea 
unui țăcănit care vrea să moară, cu orice preț, şi nici 
n-am de gând să mângâi pe fund vreun cuguar. 

Cam se strâmbă auzind termenul „polițist țăcănit“, 
dar se mulțumi să dea din cap aprobator. 

— Şi vom pleca înainte de venirea furtunii, ceea ce 
înseamnă că dacă ne vom putea ridica până acolo, să: 
zicem, până mâine la amiază, veți avea vreo patruzeci 
şi opt de ore la dispoziție ca să dați de tipul ăsta, după 
care va trebui să plecăm. De acord? 

„Ca şi cum aş avea de ales“, îşi zise Cam. 

— Da, categoric. Şi, ca să fie clar, eu nu sufăr de 
NAFOD. 

Au început apoi să discute probleme de logistică 
pentru câteva minute, în vreme ce Mary Ellen s-a dus 

să contacteze dispeceratul. Când Cam s-a ridicat să 
plece, ea aranjase deja un zbor pentru ora zece a doua 
zi, pornind din parcarea postului de poliție. Marshall a 
apelat la unul dintre comercianții locali şi l-a rugat să-şi 
deschidă magazinul în acea seară pentru ca ei să se poată 
echipa pentru expediție. Mary Ellen îl opri pe Cam pe 
hol în vreme ce el se pregătea să plece. 

— Numai două lucruri vreau să-ți spun, începu ea. 

— Dă-i drumul. 

— Billy Marshall este un fost puşcaş marin care a 
operat în misiuni de recunoaştere. Acum este detaşat ca 
ofițer în forțele de ordine. Singurul motiv pentru care 
s-a oferit voluntar ca să meargă cu tine este ca să te pro- 
tejeze, dar se bazează pe cuvântul tău că ai mai urcat 
pe munte înainte. Ai mai urcat? 

Cam răspunse afirmativ: 

— O să-mi iau câinii cu mine şi mi-am n adus propriile 
echipamente. Dacă vrea să se retragă, probabil că mă 
pot descurca şi pe cont propriu. 

Ea zâmbi: 

— Nu vrea să se retragă. Vrea doar să afle cât de mare 
este pericolul în care vrei să-l bagi. 

— Dacă rămâne în tabăra de la bază, cea mai mare 
problemă a lui va fi plictiseala. Şi a doua chestiune? 

— Vreau să vin şi eu. 

El o privi, apoi înţelese: 

— Şi vrei să vezi dacă într-adevăr există vreo fiară 
sălbatică acolo, nu-i aşa? 

— Aşa e. 

— Dacă este, depui mărturie pentru mine când se 
va ajunge la asta? 

— Da. 

— Bine, acceptă el. Un ultim lucru: când va veni 
vorba de aducerea sergentului Cox, va trebui să o fac 
de unul singur. 

— Nici o problemă, zise ea, mai veselă. Nici eu nu 


sufăr de NAFOD. 

Au aterizat a doua zi la ora prânzului într-un vârtej de 
zăpadă produs de palele rotorului. Elicopterul era un 
Blackhawk militar modificat, purtând însemnele Depar- 
tamentului de Stat pentru Resurse Naturale. Copilotul 
s-a dat primul jos, fără să-şi desprindă casca de comu- 
nicații de pe cap. Omul a păşit în jur pe stratul de zăpadă 
câteva clipe, apoi le-a făcut semn celorlalți să coboare. 
Marshall i-a întins copilotului gențile cu echipamente 
şi apoi a sărit jos, urmat de Cam, Mary Ellen şi de cei 
doi ciobăneşti germani. Cam le-a făcut semn câinilor 
să vină cu el, după care s-au îndepărtat de elicopter. 
Copilotul s-a cățărat înapoi la locul lui, a verificat ma- 
netele, apoi aparatul de zbor s-a ridicat într-un cerc larg 
către est, lăsând în urmă doar o tăcere profundă. 
Aterizaseră într-un luminiş din vârful unei pante 
acoperite cu pini, unde zăpada era adâncă doar de vreo 
douăzeci de centimetri şi avea o crustă solidă. Panta 

largă cobora spre vest peste o păşune care conducea către 
un râu îngust, dar năvalnic, dincolo de care se vedea 
un perete masiv de granit acoperit de zăpadă care se 
înălța aproape şase sute de metri drept spre cer. Creasta 
principală se derula pe direcţia nord-est sud-vest pe o 
distanță de câțiva kilometri în ambele sensuri, dar chiar 
în fața lor se găsea Chop, un canion în formă de V care 
arăta ca şi cum într-adevăr Dmnezeu l-ar fi cioplit cu 
toporul. Tăietura avea cam două sute de metri lățime 
la bază şi ajungea cam la o jumătate de kilometru la 
vârful crestelor. Râul ieşea năvalnic din tăietură şi apoi 
vira în unghi drept spre nord şi dispărea într-o pădure 
de pini. Cerul de deasupra crestelor era de un albastru 
profund, iar în loc de vânt, în partea lor de creastă sufla 
o briză slabă de aer înghețat, aducând cu ea mirosuri 
de răşină și gheață. 

Îşi aşezară tabăra într-o adâncitură deasupra râului, 
trei corturi de o persoană pentru dormit şi un al patrulea, 
mai larg, pentru luat masa. Ştiind că nu vor avea de cărat 
echipamente cu ei, Marshall optase pentru confortul 
maxim, chiar dacă totul trebuia să se petreacă în decurs 
de patruzeci şi opt de ore. Au atârnat sacoşele cu mâncare 
într-un copac din apropiere şi apoi Marshall i-a dus 
până la râu ca să le arate cum să treacă de cealaltă parte 
a acestuia. Intrarea în Chop se găsea în umbră, deoarece 
soarele î incepuse să apună dincolo de creasta masivă. 
Râul tumultos ieşea negru din canion, cu furie. Îşi 
încetinea năvala când ajungea la cot şi la canalul pe care 
îl săpase în stânca golaşă, apoi se lățea şi îşi micşora 
adâncimea. 

— Puteţi trece dincolo pe aici, ceea ce vă va duce 
pe partea nordică a apei în interiorul canionului. La 
intrare, râul spală peretele sudic al stâncilor. 

— Cât de mult merge canionul ăsta încolo? întrebă 
Cam. 

Câinii adulmecau pietrele de pe malul apei. 

— Cam doisprezece kilometri către baza crestei ăleia. 
Pe măsură ce mergeţi înapoi, devine mai lat. Pe la mijloc 
are aproape o jumătate de kilometru lățime şi face un 
soi de V. Se îngustează iarăși în partea dinspre Tennessee, 
apoi se lăţeşte din nou cu vreo trei sute de metri mai 
sus. Cât sunteți înăuntru, veți urca mereu, iar acolo 
este destul de multă umbră, cu excepția miezului zilei. 

Cam studie câteva clipe apa năvalnică: 

— Şi mai exact cum putem trece pe aici? 

— Din piatră în piatră, răspunse Marshall cu un 
zâmbet. 

Cam se temuse de asta. Ştia că e în stare de aşa ceva, 
dar nu credea că şi câinii erau. Marshall îşi dădu seama 
care era problema. 

— Tu traversezi, lăsând pe partea asta a malului un 
capăt al unei frânghii. Noi o să mergem mai sus, chiar 
lângă cot, unde vom lega funia în jurul unui câine, apoi 
tu îl chemi. Odată ajuns în apă, tragi de funie şi curentul 
îl va purta până la tine. 

Cam dădu din cap. Ar fi trebuit să țină şmecheria 
asta, deşi Frack nu prea iubea apa. Pe de altă parte, Frick 
era dispusă să încerce orice. Cu vreo trei sute de metri 
mai sus pe peretele stâncos, un vultur își chema partenera 

de viață. Cu toții s-au oprit câteva clipe ca să se uite la 
el cum zboară maiestuos. 

— Îşi vine să crezi că aceasta e patria pumelor? o 
întrebă Cam pe Mary Ellen. 

Ea dădu din cap: 

— Patria pumei este tot una cu patria căprioarei, 
iar în canionul ăla sunt căprioare. Acolo e apă, umbră 
şi loc de vânat. 

Rămaseră pe loc, admirând priveliștea, câteva minute, 
privind pereţii lucitori de granit ai crestei, umbrele tot 
mai prelungi care înghițeau pinii din canion şi ascultând 
mugetul apelor râului. Cam se întrebă dacă era cazul 
să meargă mai departe. Marshall păru să înțeleagă din 
nou la ce se gândea el. 

— Hai să ne fixăm tabăra şi să studiem nişte hărți 
topografice, spuse el. Dacă omul dumitale este în ca- 
nionul ăla, atunci îți pot arăta unde e cel mai probabil 
să îşi facă tabără. 

Cam tremura din cauza frigului şi a ideii de a se duce 
sus în canion, în căutarea lui Kenny. Se întrebă dacă 
era Kenny cu adevărat acolo sau dacă nu cumva se găsea 
în celălalt masiv, aflat cu 20 de kilometri mai spre nord. 
Era posibil să fie o căutare în zadar, aşa că îşi dezvălui 
cu glas tare grijile față de Marshall. 

— Atunci va fi o căutare scurtă, replică Marshall. Voi 
doi intrați la ivirea zorilor şi va trebui să vă întoarceți 
aici până poimâine la prânz. Tipii cu elicopterul vor 
aştepta până când va începe ninsoarea, dar apoi vor pleca 
de aici. Şi eu plec odată cu ei. Se întoarse către Mary 

Ellen: Eşti sigură că vrei să iei parte la chestia asta? 
Vânarea fugarilor nu face parte din slujba ta. 

— Kenny nu e chiar un fugar, ripostă Cam. 

Încă“, îşi continuă el ideea în gând. 

— Eu caut dovezi ale existenței unei pume, zise Mary 
Ellen. Locotenentul se ocupă de problema fugarului. 

— Sper să menţineţi distincția asta, îi spuse Marshall. 
Bine, hai să ne aranțăm. lar după aceea ce-ar fi să prin- 
dem nişte păstrăv proaspăt pentru cină? 

Cam se trezi în acea noapte fără un motiv clar şi își 
atinse ceasul ca să vadă cât era ora. Limbile arătau 1.15. 
Era făcut sul în sacul lui de dormit, cu câte un câine de 
o parte şi de alta în cortul minuscul. În mod clar, era o 
noapte în care aveai nevoie de blana a doi câini lângă 
tine. Temperatura scăzuse vertiginos imediat după apusul 
soarelui şi el fusese şocat să constate cât de frig se face 
după ce ieşiseră din cortul de luat masa. Din fericire, nu 
se stârnise şi vântul, dar Cam îşi închipuia că nici calm 
perfect nu era afară. Frick îl linse pe obraz imediat ce 
îşi dădu seama că el se trezise. Apoi urechile i se ridicară. 
Ceva umbla pe afară. 

Cam ascultă cu atenţie în vreme ce căuta cu mâna 
dreaptă revolverul pe care îl pusese în sacul de dormit 
alături de el. Era acolo. Un pârâit slab al zăpezii — foarte 
slab. Frack ciuli şi el urechile, dar nici unul din câini 
nu părea alarmat. Cam se încruntă în beznă. Dacă ar fi 
fost un urs sau vreun alt animal sălbatic, câinii ar fi 
reacționat diferit. Să fi fost Marshall? Să se fi sculat 
pentru un telefon în toiul nopții? Mary Ellen, căutând 

un loc unde să se cuibărească? „Poate în visele tale“, îşi 
zise Cam, zâmbind în sinea lui. 

Un alt pârâit moale. Mai aproape. Câinii ascultau, 
dar nu mârâiau. 

Cam privea cu atenție partea laterală a cortului, 
confecționată din material alb. Lumina lunii abia se 
vedea prin ferestruica de aerisire din față. Apoi lumina 
a fost blocată de ceva mare, care brusc s-a încovoiat la 
jumătate din statură. Câinii urmăreau totul, dar con- 
tinuau să nu pară deranjați. 

Cam înțelese. Ştiau cine e acolo. 

La fel ca şi el. 

Se ridică în sacul de dormit, îşi eliberă brațele şi des- 
făcu fermoarul cortului. Kenny stătea ghemuit în lumina 
lunii, cu chipul acoperit de ceva ce semăna cu o glugă 
de eschimos, şi zâmbea. Îşi duse degetul la buze şi îi făcu 
un gest lui Cam să iasă din cort. Apoi arătă înspre câini, 
îşi desfăcu palmele larg şi făcu gestul clasic de „Stai 
jos şi aşteaptă“ în direcţia lor. Cam se încruntă şi clăti- 
nă din cap. Kenny repetă gestul. Câinii trebuiau să 
rămână în urmă. Apoi se ridică să-l aştepte pe Cam să 
se echipeze. 

Zece minute mai târziu, ajunseră tăcuți în pădure, 
îndreptându-se către râu. Odată ce ajungeau lângă apa 
care curgea cu putere, puteau discuta fără să-i deranjeze 
pe ceilalți doi. Cam îşi luase arma cu el, dar şi-ar fi dorit 
mai degrabă să aibă câinii alături. Aceştia nu se simțiseră 
deloc fericiți să fie abandonați, dar erau ciobăneşti ger- 
mani şi disciplina triumfase, ca întotdeauna. 

— Elicopterul nostru cu nivel redus de zgomot nu 
te-a păcălit, nu? zise Cam. 

Kenny pufni: 

— Cu zgomot redus pe dracu’! Am auzit chestia 
aia venind încă de când eraţi deasupra crestei de colo. 
Cine mai e cu tine? 

Cam îi spuse. | 

— Şi ea moare de poftă să vadă o sălbăticiune, nu? 
zise Kenny. 

— Am senzația că ea nu crede în existența pumelor, 
replică Cam. Cu toții au sentimentul că orice sălbăticiune 
de pe aici trebuie să fie un fost animal captiv care a reuşit 
să se elibereze. Iar astea nu se pun la socoteală. 

__— Se înşeală. Dar tu nu de asta eşti aici. 

— Nu. Eu sunt aici ca să te aduc înapoi. Să refor- 
mulez: să te rog politicos să te întorci. Fi ştiu totul, Kenny. 

— Nu ştiu nimic şi nici nu pot dovedi nimic, Cam, 
ripostă Kenny. Ochii îi sclipeau în lumina lunii; o bufniță 
zbură pe deasupra capetelor lor, făcând să vibreze aerul 
încremenit, o mişcare pe care ei o puteau simți, fără să 
o şi audă: Nu trebuie decât să intrăm în tăcere radio o 
vreme şi suntem în siguranță. Apelurile telefonice şi 
statisticile nu constituie dovezi într-un caz. 

— Vom proceda aşa cum procedăm mereu, Kenny, 
zise Cam. Vom cerceta şi vom tot cerceta, şi, în cele 
din urmă, vom aduce pe cineva în camera de interoga- 
torii. Apoi îl vom convinge pe acel cineva că totul s-a 
terminat şi că toți ceilalți dau cu subsemnatul şi apoi îl 
vom convinge să îşi uşureze situația lui personală — ştii 

tu, un loc mai bun într-o închisoare decentă în loc de 
detenția la comun într-o pârnaie statală. 

— Nu ne cunoşti, replică Kenny. Vom face ceea ce 
ne-a învățat White Eye să facem — ne vom adăposti, 
vom deveni statui, vom închide ochii, ne vom ascunde 
în pădure, vom deveni ca nişte copaci. Vom deveni invi- 
zibili chiar sub privirile voastre. Tu crezi că dacă îl poți 
înfrânge pe unul dintre noi, restul vor cădea de la sine? 
Nu se va întâmpla asta. | 

— De ce, pentru că voi hăituiți pume? 

Kenny inspiră adânc şi se uită câteva clipe în altă 
parte: 

— Nu e vorba de hăituirea în sine, explică el în cele 
din urmă. Este vorba de starea mentală care îi face să 
meargă într-acolo şi să facă o poză din prim-plan ani- 
malului. Poliţişti duri care s-au săturat de sistemul 
corupt. Care ar ucide fără probleme toți avocaţii de pe 
o rază de aproape 60 de kilometri în jurul lor dacă ar 
putea. Şi mai ştii ce, Cam? Unii dintre ei cred că şi 
această misiune ar putea fi dusă la îndeplinire. 

— Ce anume vrei să spui? 

— Vreau să spun că nimeni nu va vorbi şi nu se va 
lăsa doborât. Cu toții s-au confruntat cu ceva mult mai 
sinistru decât cu un procuror de doi bani ca Steven Klein. 
Nu poți înfrânge aşa ceva, doar dacă nu cumva cedează 
cineva, iar eu îți spun că nimeni nu va ceda. 

Râul părea mai zgomotos decât păruse ceva mai 
devreme. Cam decise să încerce altă tactică: 

— Bine, dacă aşa stau lucrurile, atunci vino înapoi 
cu mine. Aşează-te pe scaun şi oferă-ne argumentele 
tale. 

Kenny râse, amar şi strident. 

— Poate că voi face asta, zise el. Dar cu o condiție. 

— Care e aia? i | 

— Vii cu mine pentru o ultimă hăituire. In Chop. 

— Am fost acolo şi am făcut asta, ripostă Cam. 
Împreună cu White Eye, îţi aminteşti? Voia să-mi facă 
o mică demonstrație de orientare în pădure şi m-am 
trezit urcând într-un nenorocit de copac cu o blestemată 
de pumă pe urmele mele. Nu, mulțumesc, Kenny! 

— De data asta, te urci mai întâi în copac ca să ur- 
măreşti totul, zise Kenny. Doar ca să urmăreşti. Asta 
putem face aici, în Chop. Aici ne-am antrenat. Râul 
împarte canionul în două treimi şi o treime. Tu te duci 
pe partea mai lată, eu pe cealaltă. Ştiu unde e vizuina. 
Vreau să vezi chestia asta, Cam. Vreau să înţelegi de ce 
nu ne vei frânge niciodată. Apoi, dacă mai vrei, o să 
mă întorc cu tine. 

— E o nebunie, Kenny. 

— Mda, probabil. Dar să îndulcesc niţel lucrurile. 
Tu vii cu mine. Chiar acum. Îi laşi pe civilii ăia unde 
sunt. lar după ce terminăm, îți spun cine a plantat 
bomba. 

— Spuneai că... 

— Am spus că n-am făcut-o noi. Şi aşa e. Dar ştiu 
cine a făcut-o. Tu vii cu mine şi eu îţi spun. Ăsta e tariful 
de admitere. După aia, facem cum vrei. Vin cu tine sau 
nu. Pentru asta ai venit aici, aşa-i? Îți pasez pisica ție. 

— De unde ştiu că nu o să mă mătrăşiți în canionul 
ăla? In fond, ați încercat deja de două ori asta. 

— Nu, nu am încercat noi, dar ce mai contează asta, 
oricum? răspunse Kenny. SBl-ul ştie ce ştii şi tu, corect? 
L-ai pus la curent pe Bobby Lee? 

— Da. El m-a trimis aici. i 

— Fi bine, eu deţin adevăratul răspuns. Îţi spun ție, 
dar nimănui altcuiva. Nu vrei să-l ştii? 

— Hai să lămurim ceva, Kenny, zise Cam. Noi doi 
nu mai suntem prieteni. Nu suntem colegi. Ai fost 
poliţist, şi încă unul foarte bun, dar ai trecut linia de 
demarcaţie. Poate că nu reuşim să dovedim asta, dar tu 
şi cu mine o ştim prea bine. Ai devenit un mâncător 
de oameni şi acum ai căpătat gustul chestiei ăsteia. 

— Tu l-ai lăsat pe fratele meu să se sinucidă şi n-ai 
ridicat un deget ca să-l împiedici, ripostă Kenny. Ştiai 
foarte bine ce are de gând şi ce ai făcut tu — ai plecat 
de acolo? Nu-mi ține mie predici despre datorie şi despre 
lucrurile corecte. 

— Bine, recunosc, zise Cam. M-am răzgândit în 
privința unor lucruri pe măsură ce am mai îmbătrânit. 
Dacă un tip vrea s-o termine cu viața, cred că e treaba 
lui. 

— Ţine minte ideea asta, domnule locotenent, rosti 
Kenny cu o expresie ciudată în ochi. Şi vino cu mine. 

Sărind din piatră în piatră, traversară râul chiar înainte 
de marele cot. Apa era neagră, limpede şi adâncă, iar 
Cam se întreba ce naiba căuta el acolo. În acelaşi timp, 
nu-i plăcea că intra în sălbăticie fără câini, dar Kenny 
insistase: câinii ar fi stricat totul, şi chiar ar fi putut fi 
ucişi în cursul evenimentelor. Odată ajunşi de cealaltă 
parte a râului, intrară în canionul îngust, rămânând pe 
malurile acoperite cu pietriş ale apei. Intrarea era largă 
doar de câteva sute de metri, iar pereţii de stâncă ai 
canionului reverberau zgomotele apei. După un sfert de 
kilometru de mers se ivi o micuță cascadă, cu marginea 
de sus formată dintr-un şir de bolovani. Chiar dincolo 
de gura râului, peretele sudic se înălța abrupt, chiar din 
apă. Kenny arătă spre şirul de bolovani. 

— Vom traversa pe acolo, zise el. Vom rămâne e pe 
malul sudic pentru aproximativ un kilometru, apoi vom 
traversa din nou prin pădure. 

— Vrei să faci porcăria asta pe întuneric? 

— Nu. La prima geană de lumină. Dar trebuie să fiu 
pe poziție deasupra cuibului până atunci. Te voi lăsa 
într-un loc de unde să poți vedea vizuina, dar în partea 
cealaltă a râului față de el. 

— Cum ajungi la sălaşul pumei? 

— Pe un cablu, de deasupra. Eşafodajul de susținere 
e deja montat acolo. Haide, trebuie să ne mişcăm. 

— Felina e în bârlogul ei? 


Kenny se uită la Cam cu un aer de superioritate. 

— Felinele dorm ziua, şefu'! Noaptea vânează. 
E undeva pe aici, aşa că încearcă să nu faci zgomot. 

Pereţii de stâncă ai canionului reflectau o parte din 
lumina lunii până jos, dar nu prea multă, aşa că fură 
nevoiţi să meargă încet, cățărându-se peste pietrele mari 
şi pe aluviunile depuse de apă în perioadele în care nivelul 
ei creştea. Era aproape ora patru dimineața când au virat 
la stânga față de malul râului şi au apucat pe o pantă 
împădurită. Solul nu era acoperit de prea multă zăpadă. 
Pereții canionului din partea nordică erau drepți şi urcau 
în terase cu aproape trei sute de metri mai sus. Panta 
sudică era mai puțin abruptă, chiar dacă ajungea la ace- 
eaşi înălțime. 

Kenny l-a condus pe Cam în susul pantei de-a lungul 
unei diagonale până când au ajuns la un promontoriu 
stâncos care se retrăpea ca să formeze o terasă deasupra 
apei, curgând cam lao sută de metri sub ei. Pinii coborau 
aproape până la buza terasei de piatră, după care se 
retrăgeau, lăsând în urma lor un mic luminiş cu pietriş 
pe jos. Stând deasupra râului zgomotos de dedesubt, 
Cam avea impresia că stă la prova unui vas aflat în plin 
marş, 

Aici lumina era oarecum mai bună. Kenny îi dădu 
lui Cam un mic binoclu. Arătă înspre peretele stâncos 
din cealaltă parte, aflat la doar vreo două sute de metri 
distanță în linie dreaptă. 

— Prima terasă în sus, deasupra grohotişului, vei 
vedea o peşteră, şopti el. O gaură neagră în stâncă. Nu 
foarte mare. Deasupra ei, la vreo treizeci de metri mai 
sus, se vede o lespede ca o copertină. 

Cam căută, dar nu descoperi nimic. Apoi reuşi. Era 
mult mai mică decât se aşteptase el. Îşi ridică binoclul, 
dar nu depistă lespedea în umbră. 

— Zorii mijesc peste trei ore, anunță Kenny. Trebuie 
să cobor, să traversez şi să urc deasupra sălaşului până: 
atunci. 

— Şi felina o să te audă venind? întrebă Cam. 

— Nu, pentru că nu e acolo, şefu'. Aşa sper eu. 

— Ştii unde e? 

Kenny clătină din cap: 

— Cele mai bune locuri de vânat căprioare sunt în 
susul canionului, deşi ar putea fi oriunde. Inclusiv pe 
drumul meu către acea terasă. Kenny zâmbi: Totul face 
parte din provocare. Mai ai cu tine arma aia antică? 

Cam răspunse că da. | 

— Tine-o la îndemână. 

Cam se uită peste marginea terasei înspre râu, care 
se auzea foarte bine chiar şi la o asemenea înălțime. 

— Cum treci dincolo? întrebă el. 

— Am legat un al doilea cablu, chiar acolo jos. Voi 
trece suspendat în mâini, apoi e grohotișul ăla până la 
prima terasă, iar de acolo va trebui să fac ceva alpinism. 
până la a doua terasă. Cablul e fixat pe o platformă de 
acolo. Râul va ascunde zgomotele scoase de mine când 
urc grohotişul. După aceea trebuie să fiu foarte tăcut, în 
caz că felina nu e în vizuina. Tu stai chiar aici. Vei vedea 
totul. 

— Ai o armă? întrebă Cam. 

— Nu, doar aparatul foto, răspunse Kenny. Scoase 
aparatul din buzunar; învelise obiectul într-un soi de 

- material care să-l protejeze de elementele naturii: Asta 
e tot. Am la mine un spray lacrimogen cu rază scurtă 
de acțiune în caz că lucrurile scapă de sub control, dar 
la asta se rezumă totul. Noi avem o regulă: Nu rănim 
animalele. 

— Şi felinele? 

— Ele nu au reguli. 

Acum, că se găseau în canion, era puțin mai cald, dar 
nu mult. Cam începu să tremure amintindu-şi cum 
stătuse în acel copac, cu Night-Night pe urmele sale. 

— Kenny, ascultă, zise el. M-ai convins, bine? Să 
spunem că ai câştigat şi hai să ne întoarcem naibii în 
oraş. Nu e nevoie să văd chestia asta. 

— Ba da, e nevoie, şefu'! răspunse Kenny. Abia când 
vezi crezi cu adevărat în jocul ăsta. Acum însă întoarce-te 
între copaci până la prima geană de zi. Felinele astea 
pot vedea foarte bine în întuneric. Uite, ia asta. Îi dădu 
lui Cam o manta de plastic înfășurată: Îmbracă chestia 
asta şi refugiază-te într-un pin. Şi încearcă să rămâi 
treaz. 

După care se făcu nevăzut. 

Cam cercetă cu binoclul peretele stâncos de dincolo 
de albia râului timp de câteva minute, studiind la lumina 
lunii grohotişurile şi terasele cenuşii care se înălțau dea- 
supra pantelor mai domoale. Încercă din nou să vadă peş- 
tera, dar nu reuşi. Se întrebă de câte milioane de ani 
îşi croia drum râul de jos printre pereții de granit. Partea 
de sus a muntelui din față era acoperită cu zăpadă, dar 
cea mai mare parte a versantului sudic era curată, cu 

excepția locurilor unde pârâiaşele de apă transformate 
în gheață punctau fața stâncoasă ca nişte panglici argintii. 

Se întoarse la primii copaci, cam la cincisprezece 
metri depărtare de marginea terasei, şi scoase cât putu 
de încet mantaua din sacul ei. Era confecționată dintr-un 
material demn de era spaţială şi avea grosimea foliei 
termorezistente folosite la coacerea alimentelor în cuptor. 
Arată mai degrabă ca o salopetă, completată cu o glugă 
şi avea să-i conserve în mare parte căldura corpului, 
ferindu-l astfel de hipotermie, chiar şi în cazul unor 
temperaturi extrem de scăzute. Cam se îmbrăcă apoi cu 
atenţie cu salopeta şi îşi găsi un loc unde să stea, dând 
la o parte ramurile mai joase ale unor pini. Se aşeză ca 
într-un cuib, cu spatele la trunchiul copacului, bătu încet 
cu mâna peste forma dură a revolverului din buzunarul 
hainei şi începu imediat să moțăie. 

L-a trezit sunetul lapoviţei care îi cădea pe glugă. 
A deschis ochii şi a văzut o adevărată perdea de zăpadă 
şi gheață. „Ce naiba!“ îşi zise el. Atmosfera fusese 
limpede cu un minut în urmă. Se răsuci într-o parte şi 
aprinse lumina ceasului. Era 6.30. Apoi valul de zăpadă 
dispăru la fel de repede precum apăruse, doar ca să fie 
urmat un minut mai târziu de altul. Când şi acesta se 
domoli, Cam se uită spre creste şi îşi dădu seama ce se 
petrece. Un vânt zdravăn se pornise pe crestele munților, 
de pe care sufla cu putere zăpada şi gheața în interiorul 
canionului adânc. Odată cu apropierea zorilor, cerul de 
deasupra nu mai era negru, ci cenuşiu. Cam se feri când 
un alt val de precipitații se abătu cu putere asupra lui, 

apoi se dezbrăcă de salopetă şi cobori spre marginea 
terasei, cu binoclul în mână. 

Ca o ironie, zorile care se apropiau aruncau umbre 
şi mai profunde asupra peretelui opus, aşa că la început 
Cam nu zări nimic, cu excepția imensului perete cenușiu 
de stâncă. Kenny îi spusese să urmărească a doua terasă. 
Cam inspectă iarăşi peretele, începând de la grohotiș 
şi urcând cu privirea până ce avu impresia că vede les- 
pedea care reprezenta a doua terasă. Apoi căută în stânga 
şi în dreapta. Trebuie să se ferească de un alt val de 
cristale de gheață care veneau cu putere de sus, iar când 
s-a uitat din nou a zărit o sclipire luminoasă în dreapta 
locului unde privise el înainte. Şi-a reglat binoclul mai 
bine pe acea porțiune de perete stâncos şi, în cele din 
urmă, l-a zărit pe Kenny. Vântul de pe creastă a pătruns 
iarăşi câteva clipe în canion şi ochii lui Cam au început 
să lăcrimeze din pricina valului brusc de gheață. „Ar fi 
trebuit să rămân cu salopeta aia pe mine“, îşi zise el. 

Kenny i-a făcut încă o dată semn cu o lanternă mică, 
apoi s-a agăţat de cablul invizibil de la o asemenea dis- 
tanță. Cam şi-a îndreptat binoclul asupra peretelui stân- 
cos şi a reuşit, într-un târziu, să vadă peştera. De fapt, 
totul devenea mai vizibil pe măsură ce se apropia răsăritul 
soarelui. Şi-a ridicat privirea şi a văzut că vântul de pe 
creastă îşi schimbase direcţia şi acum arunca particulele 
de gheață spre sud-vest, tot în canion. 

L-a regăsit pe Kenny şi l-a urmărit cum coboară pe 
cablu, cu un braţ întins în lateral, ca să nu se răsucească 
în jurul propriei axe. Terasa părea să iasă chiar deasupra 
buzei peşterii, deoarece Kenny atârna în gol, cam la şase 

metri distanță de peretele stâncos şi la aproape şaizeci 
de metri deasupra apei. Cobora acum cu salturi mici 
până când a ajuns cam la acelaşi nivel cu intrarea în 
peşteră, apoi a mai coborât puțin, poate vreo doi metri. 
După care s-a oprit. S-a răsucit încet cu cablul şi s-a 
uitat drept spre Cam. Ținându-şi binoclul la ochi, acesta 
şi-a scos o mănuşă și i-a făcut semn cu mâna goală. 
Kenny i-a răspuns la gest şi Cam a văzut că avea ceva 
în mână, probabil aparatul foto. Apoi hăitaşul s-a răsucit 
la loc şi a început să dea din picioare, inițiind o mişcare 
de balans către peretele stâncos. Cam se uita la peşteră, 
dar nu a văzut nimic în afara unei găuri negre. 

Kenny continuă să se balanseze, apropiindu-se de pe- 
retele stâncos cu fiecare mişcare şi folosindu-și brațele ca 
să se echilibreze, acum că nu mai cobora pe cablu. Într-un 
anumit moment, Cam a avut impresia că, de fapt, Kenny 
aproape se izbeşte de peretele stâncos, dar de fiecare dată 
omul reuşea să se îndepărteze când ajungea la capătul 
arcului. Kenny împinse pentru ultima dată cu picioarele 
în perete, mai cu forță, apoi reveni spre peşteră. În aceeaşi 
secundă, din interiorul peşterii se auzi un răget feroce, 
amplificat de cavitatea din peretele stâncos, şi felina îşi 
făcu apariţia în fracțiunea de secundă în care Kenny s-a 
apropiat de peşteră şi a declanşat aparatul. Deranjată de 
bliț, felina scoase un nou răget cumplit, şi Kenny se 
îndepărtă, răsucindu-se ca un titirez în jurul propriei axe, 
odată eliberat de grija de a face o poză ca lumea. 

Numai că uitase de balans. 

În vreme ce cablul revenea spre perete, Cam văzu 
cum zâmbetul triumfător al lui Kenny se transformă 

în expresie de groază când felina furioasă se încordă pe 
cele patru labe. Îl văzu pe Kenny încercând să oprească 
balansul, dând nebuneşte din picioare, dar fără să 
reuşească. În punctul de maximă apropiere al arcului, 
felina sări din peşteră, acoperind cu corpul ei spațiul 
deschis dintre stâncă şi omul care atârna de cablu. Cam 
avu impresia că zăreşte o nouă declanşare de bliț, apoi 
felina îl învălui pe Kenny într-o îmbrățișare feroce. În 
vreme ce cablul se îndepărta de perete, între om şi animal 
începu o luptă dură timp de câteva secunde, după care 
cele două corpuri căzură ca nişte pietre în apele 
învolburate ale râului aflat la aproape treizeci de metri 
dedesubt, ieşind din raza vizuală a lui Cam înainte de 
a atinge apa. | 

Cam băgă binoclul în buzunar şi se grăbi să coboare 
panta terasei, dând nebunește din brațe ca să se apere 
de pietricelele care amenințau să-l facă să se prăbuşească 
în hău din cauza grabei cu care erau dizlocate de la locul 
lor. Ajunse în patru labe şi se uită peste marginea terasei, 
dar nu văzu altceva decât râul care se izbea cu furie de 
pereţii canionului. Se simți brusc extrem de expus pe 
acea terasă îngustă. Continând să stea în patru labe, se 
dădu înapoi de la margine, după care se ridică în picioare. 
Inima îi bătea cu putere şi el îşi dădu seama că își ţinuse 
respirația. Trebuia să ajungă jos cât mai repede. 

Jos unde? Nici măcar nu văzuse unde căzuseră. Dacă 
într-adevăr căzuseră undeva şi nu cumva fuseseră 
zdrobiți de bolovanii ăia imenşi de la marginea râului 
năvalnic. Luă binoclul şi reveni la marginea terasei ca 
să cerceteze malul opus, căutând hainele roşii ale lui 
Kenny sau blana felinei. 

Nimic. Nici un indiciu, în afara apelor negre care se 
rostogoleau cu furie dedesubt. 

Se lăsă pe vine, încercând să decidă ce avea de făcut. 
Trebuia să coboare. Trebuia să caute. Chiar sub peşteră, 
apoi în josul apei. Râul nu era adânc, cu excepția locurilor 
unde umplea cavități geologice, iar în mijlocul torentului 
se găseau multe pietre mari de care se putea agăța. 

Lumina zilei începea să se înstăpânească bine 
de-acum, iar felina era probabil moartă sau prea rănită 
ca să mai prezinte vreun pericol. Cele nouă vieți prover- 
biale nu se puneau la socoteală. O cădere de treizeci de 
metri drept în apă putea să omoare orice vietate. Cam 
nu-şi făcea vreo iluzie că-l va găsi pe Kenny în viață. 
Ceea ce nu reuşise felina, probabil încheiase căderea în 
gol. 

„Ţine minte ideea asta“, îi spusese Kenny. Ce naiba. 
se petrecea cu indivizii ăştia? Hăituirea aia idioată 
însemna cu adevărat dorința de a muri? Aproape la fel 
ca în cazul indivizilor care, înconjurați de poliţişti cu 
armele scoase şi ațintite asupra lor, duceau mâna la arma 
proprie. „Sinucidere prin poliţişti“ era denumirea dată 
unui asemenea gest. NAFOD: Fără Frică de Moarte. 

[şi croi drum în josul pantei, urmând ceea ce credea 
că este aceeaşi potecă pe care urcase mai devreme. Avea 


487 


sufletul greu. Kenny Cox trebuia să fi murit. Se întrebă 
ce indicii nu remarcase în toți acei ani, de câte ori 
ignorase delirurile furioase ale lui Kenny despre victoriile 
repurtate de ticăloşi şi despre modul în care avocații şi 
judecătorii sufocau America şi asta pentru că-şi urmă- 
reau scopurile lor bolnave, obținerea banilor şi a puterii, 
la fel de implacabili ca şi cancerul. 

„Nu acordă nici o atenție împrejurimilor în vreme 
ce cobora, pe jumătate mergând, pe jumătate rostogo- 
lindu-se de-a lungul pantei. De câteva ori declanşă câte 
o mică avalanșă de pietricele şi fu cât pe-aci să-şi 
scrântească glezna. Când ajunse la râu, era complet 
transpirat din pricina numeroaselor rânduri de haine cu 
care era îmbrăcat. Soarele nu se vedea în canion, dar 
lumina lui picta deja pereții stâncoși şi copacii cu nişte 
culori vii în aerul tare de munte. Păși pe un bolovan mai 
mare, întrebându-se dacă acesta căzuse de pe munte şi 
cu câtă vreme în urmă, după care inspectă râul. 

Nici urmă de Kenny sau de felină! Nu putea decât 
să o ia în josul apei, ridicându-se din când în când pe 
câte o stâncă mai înaltă ca să vadă mai bine la distanță. 
S-a poticnit printre bolovani, ocolind câțiva și trecând 
peste alții, după care a descoperit că nu mai poate înainta. 
A fost tentat să sară în apă şi să lase curentul să-l ducă 
la vale către gura canionului. „Asta dacă vrei să mori prin 
îngheț la jumătatea drumului“, îşi zise el. Apoi a zărit 
ceva roşu cam la o sută de metri mai jos. 

Cam îl strigă pe Kenny pe nume şi încercă să se gră- 
bească, dar se trezi din nou poticnindu-se printre bolo- 
vani. S-a văzut nevoit să se dea înapoi, să treacă prin 

câteva bălți cu apă rece ca gheața, să urce pe un bolovan 
mare ca să-şi dea seama cum să ajungă mai departe în 
josul apei, apoi să coboare şi să repete manevrele. Două- 
zeci de minute mai târziu se găsea suficient de aproape 
ca să folosească binoclul. Nu putea fi sigur, dar avea 
impresia că Kenny era în continuare îmbrăcat cu hainele 
lui, lipit de faţa unui bolovan imens care zăcea într-un 
mic golf la marginea albiei principale a râului. Strigă 
iarăşi că vine într-acolo, apoi îşi reluă încercările de a-şi 
croi drum prin labirintul de granit. 

Când a ajuns, în sfârşit, la Kenny, a fost obligat să 
dea la o parte un bolovan ca să ajungă la mica întindere 
de nisip a golfulețului. Kenny zăcea ca o grămadă 
informă pe nisipul ud. Râul era mult mai zgomotos la 
mal, ca şi cum ar fi vrut să le amintească tuturor ce forță 
deține. Cam îşi dădu seama că nu mai avea nici un drum 
de întoarcere, dcât să se cațere pe pietrele ude. Îngenun- 
che ca să-l examineze pe Kenny. 

Felina provocase răni profunde. Faţa lui Kenny era 
tăiată de gheare, ca şi materialul hainei. lar mâinile 
lui — Cam simţi nevoia să închidă ochii câteva clipe: 
Kenny zăcea cu genunchii strânşi la piept, iar partea 
de jos a hainei era mai roşie decât partea de sus. Chipul 
1 se făcuse păstos şi cenuşiu, aproape albicios, iar gura 
îi era uşor întredeschisă. Cam era sigur că murise, până 
când pieptul lui Kenny fu scuturat de o tuse uşoară. 

— Sunt aici, omule, sunt aici, zise Cam, suficient 
de tare ca să fie auzit peste zgomotul infernal al apei. 

Vru să ridice capul lui Kenny de pe piatra udă, dar 
se temu să-l mişte. Kenny deschise ochii, clipi şi apoi 
încercă să-şi concentreze privirea. 

— Sunt chiar aici, Kenny, repetă Cam, simțindu-se 
neațutorat. 

„Chiar aici şi nu pot face absolut nimic pentru tine“, 
gândi el. 

Ochii lui Kenny se rostogoliră în orbite câteva clipe, 
apoi reuşiră să se concentreze asupra lui Cam. 

— Sal tare, cârâi el şi încercă să zâmbească, fără să 
reuşească. Buzunar. 

Cam nu-l auzi bine. 

— Buzunar, repetă Kenny. Aparat. 

„Doamne, Dumnezeule!“ exclamă Cam în gând. 
„Prin câte a trecut şi el vrea să ştie dacă i-a reuşit ne- 
norocita de poză — prim-planul lui.“ Se uită la haina 
lui Kenny şi zări o mică umflătură în dreapta. Băgă cu 
atenție mâna în buzunarul fostului său coleg, atinse 
aparatul foto cu degetele şi simți nişte chestii păstoase 
sub materialul hainei — chestii pe care nu voia să le simtă. 
Aparatul era legat de interiorul buzunarului cu un fir 
gros de nailon. Kenny gemu de durere în vreme ce Cam 
desfăcu aparatul de legătură şi îl scoase din adăpost. Era 
un aparat ieftin şi de pe el curgeau picături de apă. 

— L-am luat, Kenny, zise el. E chiar aici. 

Îl ridică apoi astfel încât Kenny să îl vadă. Kenny se 
concentră asupra aparatului şi apoi asupra chipului lui 
Cam. Încerca să spună ceva, dar de pe buze nu îi ieşea 
nici un cuvânt. 

— Nu încerca să vorbeşti, omule, zise Cam. Rămâi 
nemişcat. Voi aduce ajutoare. 

— Nu. Nu se poate, icni Kenny. Sunt terminat. De 
tot. Zâmbi iarăşi şi pentru o clipă Cam îl revăzu pe 
Kenny pe care îl cunoştea demult: Am tras cu un 
prim-plan mai mult decât ar fi trebuit. 

Pieptul i se ridică din pricina unei tuse chinuitoare 
şi Kenny se albi complet din pricina durerii. 

Cam se aşeză pe vine şi încercă să gândească ce avea 
de făcut. Din albia principală a râului valuri mici veneau 
în golfuleț, după care se întorceau în curentul principal, 
acum colorate în roz. Kenny mişcă iarăşi din buze. 

— Bombă, rosti el. 

Cam se aplecă mai mult: 

— Ce e, Kenny? Bombă? Ce e cu bomba? 

— Bombă, rosti iarăşi Kenny, din ce în ce mai slab. 
Nu noi. 

— Ştiu, omule, rosti Kenny, punându-și mâna pe 
țeasta distrusă a lui Kenny. Mi-ai spus asta şi eu te cred. 

Vru să întrebe cine era de vină dacă nu ei, dar era prea 
răvăşit acum ca să-i mai pese cu adevărat. Kenny Cox 
părăsea această lume şi el nu putea face nimic ca să 
împiedice plecarea lui, nu acolo în orice caz, şi probabil 
că n-ar fi reuşit nimic oriunde s-ar fi aflat. 

Kenny zise ceva, dar Cam nu-i prinse vorbele. 

Aşa că se aplecă în față, ca să audă mai bine: 

— Nu noi. Ei. Spune McLain. Uite-te în oglindă. 

Cam clipi. Auzise bine? Viză-te în oglindă? Mâna 
stângă a lui Kenny se ridică în aer şi îl apucă de mâna 

dreaptă. O strânse cu putere, surprinzându-l pe Cam, 
apoi capul i se dădu pe spate şi îşi dădu ultima suflare. 

Cam lăsă mâna lipsită de viață a lui Kenny să cadă şi 
se ridică în picioare. Kenny păru să se facă mai mic chiar 
sub ochii lui, apoi Cam observă că apa se ridicase în 
golfuleț. Gluga hainei lui Kenny era învăluită acum de 
un şuvoi de apă care nu existase înainte. Cam privi în 
jur. Era înconjurat de bolovani înalți de cinci metri, 
dar lumina soarelui din canion era mult mai intensă. Să 
fi fost de vină doar imaginația lui sau râul clipocea altfel? 
Și ce se întâmplase pentru ca nivelul lui să crească atât 
de repede? 

Privi iarăşi în jur. Apa creştea în mod clar. Îi ajunsese 
în jurul bocancilor şi se pregătea să ducă trupul lui Kenny 
la vale. Voia să-l tragă pe Kenny de acolo, undeva sus, 
pe o stâncă uscată, dar îi era imposibil să care o sută de 
kilograme de carne inertă. Băgă aparatul foto în buzu- 
narul propriei haine şi începu să se cațere pe stânca 
alunecoasă. Când ajunse în vâf, descoperi că bolovanul 
pe care se afla acum devenise o mică insulă, separată de 
mal de o panglică lată de doi metri de apă care curgea 
tumultos. Era clar: râul devenise mai lat, colectând alte 
torente de-a lungul canionului de piatră. Cam nu mai 
aşteptă. Se lăsă de cealaltă parte a stâncii şi sări în apa, 
care, din fericire, nu-i depăşea glezna. Îşi croi drum până 
la următoarea stâncă, încercând să ignore răceala de 
gheață care îi cuprinsese membrele inferioare. Ajunse 
la următoarea piatră şi apoi la următoarea, până când, 
într-un târziu, reuşi să se urce pe o limbă lată de nisip 
acoperită de pietriş de mărimea unei mingi de baseball. 

Traversă stratul de pietriş şi urcă vreo doi metri înspre 
ceea ce părea malul adevărat al râului, plin de trunchiuri 
de copaci morți şi petice noroioase de iarbă zgribulită. 
Curentul principal era acum invizibil în spatele bolo- 
vanilor mai mari, dar scotea clar un zgomot mai puternic, 
iar Cam auzea sunetul pietricelelor care se izbeau de 
stânci pe măsură ce râul devenea tot mai lat. Când se 
aşeză pe jos şi îşi scoase bocancii şi ciorapii uzi din 
picioare simți cum începe să adie un vânt rece. Se uită 
înspre vest şi zări marginea unui nor negru ivindu-se 
deasupra crestei cam la zece kilometri distanță. Avu 
impresia că zăreşte şi o perdea de ploaie care curgea din 
el, dar probabil că era doar o furtună de gheață stârnită 
de vânt. Undeva, în susul râului, probabil că începuse 
ploaia. Nu era deloc bine. 

[şi stoarse cât putu de bine ciorapii uzi, apoi îi puse 
la loc în picioare şi se luptă cu bocancii şi cu şireturile 
ude. Trebuia să se întoarcă de-a lungul canionului şi să 
treacă dincolo de-a lungul şirului de bolovani de la cot 
înainte ca aceştia să se scufunde sub nivelul apei şi să-l 
prindă pe el în capcană. Nu-şi făcea iluzii în privința 
lucrurilor care se puteau petrece. La cincisprezece metri. 
deasupra lui se vedeau semnele clare ale nivelului la care 
putea ajunge apa, iar în defileul îngust de dedesubt putea 
ajunge chiar mai adâncă de atât. Se ridică în picioare 
şi porni de-a lungul râului cât de repede putea, încercând 
să nu se uite deasupra şi în spatele lui la cerul care se 
întuneca din ce în ce mai mult. 

Treizeci de minute mai târziu observă că defileul se 
îngusta, ceea ce însemna că se apropia de intrare. Trans- 
pira din belşug, în ciuda aerului rece. Tocmai traversa 
o pantă plină de ace de pin. Nu vedea deloc formațiunea 
stâncoasă pe care o zărise de la nivelul taberei, dar fațada 
nordică a canionului nu mai era terasată şi el îşi amintea 
că îşi croise drum prin acel desiş la venire. După aceea, 
pereții canionului aveau să conveargă spre intrare. Se 
întrebă dacă bolovanii se mai găseau deasupra nivelului 
apei şi ce îi rămânea lui de făcut în cazul în care nu se 
mai ițeau din apă. 

Păşi într-o groapă şi căzu cu un geamăt de durere, 
abia reuşind să se agațe de ramurile unui copac. Îşi trase 
glezna udă din groapă şi începu să şi-o maseze. Canionul 
era străbătut de o pală de vânt care îndoi vârfurile copa- 
cilor cu un vâjâit prelung. Fu şocat atunci când dintre 
copaci, la circa cincisprezece metri în spatele lui, îşi făcu 
apariția o pasăre, dând aprig din aripi. 

Apoi auzi tusea. 

Încremeni şi simți cum i se face părul măciucă. Ceva 
speriase pasărea. lar el auzise şi înainte acea tuse guturală. 

Vântul se înteți iarăşi, înclinând pinii încoace şi încolo 
şi ridicând acele de pe sol în nişte mici vârtejuri 
înțepătoare. Lumina soarelui părea să îşi schimbe nuanța, 
devenind, din gălbuie, argintie. 

Nu putea rămâne acolo. Trebuia să coboare mai 


departe, să se apropie de locul unde erau ceilalți. Probabil 

că ei deja descoperiseră lipsa lui, la răsăritul soarelui. 
Ştiau unde plecase. Aveau să vină după el, măcar Mary 
Ellen. Aşa spera el, cel puțin. 

Se ridică şi îşi încercă glezna. Putea să meargă. Scoase 
arma din buzunar şi verifică dacă funcționează. Era 
bocnă din pricina înghețului, dar putea fi folosită Şi în 
cea mai mare parte nu fusese atinsă de apă. Îşi luă bagajul 
şi începu să meargă spre est, în josul pantei, printre pereții 
înalți de stâncă. Merse mai departe, învârtindu-se în 
acelaşi timp în cercuri mici, conştient că puma deținea 
avantajul pe un asemenea teren. Ar fi trebuit să fie rănită 
după o asemenea cădere, dar poate că nu se întâmplase 
aşa — în definitiv, pisicile supraviețuiau fără probleme 
după o cădere din copac. Hotări că nu mai avea timp 
să se oprească şi să asculte — felina nu făcea zgomot şi 
el oricum nu putea auzi nimic din pricina râului şi a 
vântului. | 

„Continuă să mergi“, îşi comandă sieşi. „Continuă să 
cobori. Depărtează-te de sălaşul ei şi de teritoriul ei.“ 
Pentru o fracțiune de secundă i se păru că zăreşte ca- 
davrul lui Kenny care era luat de apă şi purtat prin 
defileu. Se întrebă dacă era cazul să tragă un foc de armă . 
ca să-i alerteze pe ceilalți. Trebuia ca ei să se întrebe 
unde naiba era el şi poate că focul de armă avea să sperie 
felina. Corect. 

Îşi ridică pistolul calibrul .45 şi trase o dată. În spațiul 
strâmt al canionului, zgomotul armei se auzi incredibil 
de tare, ricoşând înainte şi înapoi de pereții de stâncă. 
Dacă un foc era bun, atunci două erau şi mai bune. Trase 
din nou, de această dată în pinii din spatele lui, în direcția 

acelei tuse amenințătoare. Apoi mai trase o dată, ca să 
fie trei focuri, semnalul standard pentru cerere de ajutor 
în sălbăticie. 

„Haideţi, oameni buni!“ 

Nu se opri deloc, continuând să facă piruete printre 
pini, urmărind cu privirea fiecare umbră, locurile unde 
punea piciorul, ignorând săgețile dureroase din gleznă 
şi continuând să transpire. „De la oboseală“, îşi spuse 
el. Evident! Oare blestemaţii ăia de copaci nu aveau să 
se mai termine odată? Îşi dădu seama că începuse să 
urce uşor, așa că îşi ajustă cursul în jos către sunetul acum 
înfundat al râului, dând la o parte ramurile pinilor din 
fața lui şi imaginându-şi cum felina aceea imensă se 
strecurase pe urmele lui, cu botul în pământ, dând din 
coadă, complet neimpresionată de focurile de armă. Cam 
ciuli urechile ca să audă un semnal de răspuns, dar nu 
auzi nimic în afara zgomotului propriei respirații şi al 
vâjâitului constant al ramurilor de pini stârnite de vânt. 
Desişul părea mai compact acum. Cam lovea ramurile 
cu țeava armei, continuând să meargă în cercuri, urmă- 
rind semne ale bestiei de pe urmele lui. Oare plecase? 
Oare ştia ce înseamnă un foc de armă? Cum naiba supra- 
viețuise plonjonului în gol? 

Zgomotul apei crescu brusc în intensitate. Cam ieşi 
din desiş într-un mic luminiş, de unde cel puțin putea 
să-şi dea seama unde se află. Râul curgea la o sută de 
metri mai jos şi în stânga lui, ascuns de mai multe stânci. 
Părea mult mai puternic acum. Intrarea în canion se 
găsea la doar un sfert de kilometru în fața lui, nu mai 
departe, marcată de o ieşitură ascuțită de granit în 

dreapta, care se curba spre nord ca o imensă gheară de 
piatră. 

Apoi Cam î işi dădu seama de ceva: râul ieşea din 
canion şi cotea spre nord. El se găsea pe partea sudică 
a canionului. Nu trebuia să traverseze apa. Nu avea decât 
să-şi continue drumul, nu? Dacă se gândea mai bine la 
asta, de ce naiba îl dusese Kenny atât de ocolit, traversând 
râul nu o dată, ci de două ori? Încercă să se desco- 
torosească de nevoia de a-şi închide ochii sub imperiul 
dorinței de a dormi. Sesiză că îi scăpa ceva. Era extrem 
de tentat să găsească o piatră ferită de apă şi să se odih- 
nească pentru câteva minute. Se uită însă înapoi la 
vârfurile crestelor şi constată că norul negru se extinsese 
în ambele direcții cât putea cuprinde el cu privirea. Ceva 
creştea serios nivelul apei şi acel ceva avea legătură cu 
norul. 

Pinii din fața lui erau mai mari, dar şi spaţiile dintre 
ei erau mai largi. N-avea cum să treacă de acel câmp 
de bolovani dacă nu ajungea chiar la intrarea în canion, 
aşa că alese să-şi continue drumul de-a lungul malului 
sudic. Ascultă cu mare atenție doar, doar va auzi ceva 
care să-i dea de veste că era urmărit de vreo vietate prin 
hățişul dens din spatele lui, dar auzea doar mugetul apei. 
Unde erau ceilalți doi oameni? Oare auziseră cele trei 
focuri? 

Porni spre intrarea în canion, supraveghind, în acelaşi 
timp, ce se întâmpla în spatele lui pe măsură ce trecea 
de copacii mai groşi. După o vreme îşi dădu seama că 
solul se ridica în dreapta, covorul de ace de pin înălțân- 
du-se până la nivelul granitului. Trecu printr-o perdea 

de apă ca o ceață care cădea de sus, de la un mic torent 
aflat la înălțime. Continua să fie atent la posibila apariție 
a felinei. Îi mai rămăseseră două cartuşe în revolver, căci, 
din motive se securitate, nu încărca niciodată butoiaşul 
cu cartuş sub trăgaci. Un cartuş fusese suficient pentru 
felina de mai devreme, aşa că nu trebuia acum decât să 
o lovească. Asta presupunând că avea să o vadă când se 
va apropia. 

Se opri brusc când îşi dădu seama că poate vedea o 
mică porțiune din râu spre stânga şi sub el. Oare de ce 
urca? Era tentat să se urce într-un copac ca să vadă unde 
naiba se găsea față de intrarea efectivă în Chop. „De ce 
nu?“ îşi zise. „Dacă urc suficient de sus, ar trebui să văd 
tabăra.“ 

Dar în acea clipă se auzi ceva în spatele lui. Cam se 
dădu cu spatele până la un copac mare şi încremeni, 
ținând arma cu ambele mâini. Abia vedea urmele lăsate 
de el pe solul pietros. Se uită cu atenție printre copaci 
de la stânga la dreapta, încercând să descopere ce scosese 
acel sunet. Printre vârfurile copacilor se strecura un vânt 
mai rece acum. Îşi ridică privirea şi îşi dădu seama că 
pereţii stâncoşi se apropiaseră de el. „Ar trebui să se 
deschidă, nu să se închidă“, îşi spuse el. 

Ezită. _Începea să capete senzația că intra într-o 
capcană. În mod clar, uitase ceva important. Trebuia să 
aibă legătură cu motivul pentru care Kenny îl pusese 
să traverseze de două ori râul. Închise ochii şi încercă 
să vizualizeze ce zărise la aterizare, cu o zi înainte, dar 
nu putu desluși imaginea intrării în Chop. Era întuneric, 

cu siguranță, şi erau prea mulți copaci. În plus, era foarte 
obosit. 

„Urcă-te într-un copac“, îşi spuse el. „Vezi unde eşti. 
Orientează-te. Apoi treci la acţiune.“ Privi în sus şi oftă. 
Din pricina altitudinii şi a oboselii acumulate, nu era 
deloc convins că ar fi reuşit să se cațere într-un copac. 
Iar ultima dată când procedase aşa, blestemata de felină 
venise după el. 

Bun, cățărarea într-un copac ieşea din calcul. 

Continuă să meargă înainte, fără să-şi mai păzească 
spatele, ca să câştige timp. Era hotărât să iasă din canion. 
Poliţiştii îi dăduseră patruzeci şi opt de ore, dar frontul 
atmosferic în mod clar nu avea să aştepte atât până să 
declanşeze o furtună de zăpadă. Cam nu avea nici un 
chef să se mai găsească în canion în caz că nivelul apei 
creştea şi cu siguranță nu avea chef să ajungă înapoi la 
tabără şi să descopere că acolo rămăsese un singur cort. 

Ajunse la un alt pâlc des de pini, mai des decât tot 
ce străbătuse el până atunci. Sunetele pe care le făceau 
râul se schimbaseră, părând acum să aparțină mai de- 
grabă unui torent decât unui râu vijelios. Cam se avântă 
printre pini, convins că de cealaltă parte a lor se găsea 
ieşirea şi, în cele din urmă, ieşi pe o plajă lată, acoperită 
de pietriş. Lumina bruscă a soarelui îi dezvălui faptul 
că reuşise să ajungă la ieşirea din canion. Râul cotea spre 
nord în stânga sa în cadrul unui arc lat şi argintiu, deşi 
părea de două ori mai lat decât înainte. Se vedea şi pa- 
jiştea din față printre pini, iar corturile erau la locurile 
lor. Asta era vestea bună. 

Vestea proastă îl făcu însă să încremenească pe loc. 
Acum înțelegea de ce Kenny îl adusese prin cealaltă 
parte. Acolo unde cotea râul, curentul scobise malul 
sudic până la dispariție. Plaja cu pietriş se îngusta până 
la o limbă care zăcea scufundată sub apă la circa treizeci 
de metri în fața lui, după care se vedea doar o creastă de 
piatră înălțându-se din mijlocul apei la câteva zeci de 
metri în susul peretelui sudic al canionului. Râul curgea 
pe acolo fără să facă nici cel mai mic val, semn că apa 
era extrem de adâncă. De la limba de pietriş până la 
celălalt mal, distanța era mai mare de două sute de metri. 
Lumina blândă a soarelui părea să-şi bată joc de Cam. 
în vreme ce el rămase țintuit locului, prins în capcană pe 
latura nepotrivită a unui râu în creştere. 

În vreme ce Cam analiza situația în care se găsea, 
puma ieşi calmă dintre pini la vreo zece metri depărtare 
şi se uită fix în direcţia lui Cam. 

Cam încremeni văzând animalul postat între el şi malul 
râului. Încercă să gândească repede ce avea de făcut. Să 
intre înapoi în desişul de pini? Să scoată arma și să tragă 
ambele cartuşe rămase? Să o ia la fugă în față şi să se 
arunce cu capul înainte în apă? 

Se uită la felină. Nu părea deloc rănită sau atinsă în 
vreun fel. Se întrebă dacă era aceeaşi felină care îl schin- 
giuise pe Kenny sau alta? Un partener al primei? Felina 

se uita drept spre el, iar omul putea să o zărească în toate 
detaliile acum, în lumina strălucitoare a soarelui. Coada 
începu să i se mişte. Cam scoase în tăcere revolverul şi 
îl tinu în lateral, cu țeava în jos. 

Nu avea sens să se întoarcă în desiş. Dacă felina îl 
voia, ar fi avut un avantaj acolo, iar Cam probabil că 
nu ar fi văzut-o sau auzit-o când ar fi sărit asupra lui. 
Copacii erau prea subțiri ca să se cațere în ei şi probabil 
că avea de străbătut cel puțin treizeci de metri până la 
primul copac mai gros. 

Felina scoase din nou acea tuse guturală şi se întinse 
pe pietriş, cu corpul îndreptat în direcția lui Cam. Acesta 
văzuse pisici procedând la fel atunci când zăreau un 
şoricel în mijlocul unei camere. Pentru o fracțiune 
nebunească de secundă, Cam fu tentat să se îndrepte 
spre animal, drept spre el, şi să vadă dacă îl poate împușca 
la fel ca pe cealaltă fiară, chiar de-a lungul trupului. Apoi 
zări însă muşchii de la umerii felinei încordându-se. 
Bestia îşi dezgoli colții, lăsându-l pe Cam să-i vadă, 
galbeni și puternici. 

Se uită la apă, dar n-avea cum să întreacă bestia în 
fugă dacă ea ataca. Când ataca. Se lăsă încet într-un 
genunchi, luă poziție de ochire, se îmbărbătă cum putu, 
îndreptând spre pumă arma pregătită să tragă. Felina 
mârâi văzându-l că se mişcă, dar continuă să rămână 
neclintită. Coada i se mişca acum încoace şi încolo. 
Era clar că animalul devenea tot mai agitat. Cam se con- 
centră asupra ochilor felinei prin cătarea armei şi apoi 
tinti uşor mai jos de capul animalului. Dacă trăgea acum, 
probabil că ar fi lovit puma în piept, dar focul ar fi fost 

uşor în jos şi suficient de îndepărtat ca rana rezultată 
să nu o afecteze deloc. 

Inspiră adânc şi încercă să nu lăcrimeze în timp ce 
aştepta. Revolverul devenea tot mai greu în mâinile lui 
pe măsură ce se scurgeau secundele. Felina începu să 
înainteze pe burtă, măsurându-şi permanent paşii, cu 
ochii plini de furie. Cam îşi alese un nou punct în care 
să ochească, pe măsură ce fiara înainta. Animalul con- 
tinua să stea cu burta lipită de pietriş. Respirația lui se 
auzea tot mai clar pe măsură ce se apropia. Cam îşi 
aminti că undeva citise că acesta era momentul în care 
ar fi trebuit să încerce să se umfle cît putea el, ca să pară 
cât de mare şi de înalt era posibil, pentru ca felina să se 
oprească, dar nu avea chef să-și strice poziția de ochire. 
Mai avea doar două cartuşe la dispoziţie şi probabil un 
singur foc de tras înainte ca blestemăția aia să sară pe 
el. Îşi aminti ce îi făcuse bestia rănită mortal lui White 
Eye, cu ghearele-i lungi de şase centimetri pe care le 
abătuse atât de repede pe corpul omului. Și ce pățise 
Kenny, cu toate rândurile de haine de pe el. 

Felina se opri, la șase metri depărtare, şi începu să 
tremure din tot corpul. Îşi ținea capul plecat, oferindu-i 
lui Cam o țintă mai mică, în ciuda apropierii. 

Atunci Cam îşi aminti de aparatul foto. 

Ţinând arma în mâna dreaptă, îşi deschise buzunarul 
din stânga al hainei şi scoase de acolo obiectul cu pricina, 
alunecos în îmbrăcămintea lui de protecţie din plastic. 
Atent să nu facă mişcări bruşte, ridică aparatul la nivelul 
ochilor, în direcția felinei, armă blițul şi căută butonul 
de acţiune. O clipă mai târziu totul sclipi în jur şi felina 

scoase un răget în direcția lui. Cam repetă manevra, apoi 
din nou, de fiecare dată felina scoțând un răget. Ochii 
ei începuseră însă să clipească. În mod clar, blițul o 
încurcase din planurile ei de atac. 

Cam declanşă din nou blițul, apoi iarăşi, şi de fiecare 
dată felina reacționă. După a şasea declanșare, Cam băgă 
aparatul înapoi în buzunar şi îşi reluă poziția de tragere. 
Felina nu se mai apropiase, dar continua să clipească, 
furioasă. Coada i se agita cu şi mai mare violență, dar 
expresia calmă de „acuş vin la tine“ dispăruse de pe 
chipul ei. | 

În acea clipă, două umbre țâşniră dintre copacii aflați 
între felină şi malul râului. 

Puma observă schimbarea şi reacționă la noul pericol 
chiar înainte ca omul să îşi dea seama ce se petrece. Se 
răsuci în jurul cozii pe pietriş, încă ghemuită şi, cu colții 
dezgoliți şi urechile ridicate, scoase un răget cumplit 
în direcția celor doi ciobăneşti. Aceştia încremeniră pe 
loc, împroşcând pietricelele din fața lor, apoi se despărțiră, 
câte unul pe fiecare latură a felinei, menținându-se cam 
la cinci metri depărtare de ea, cu părul ridicat pe spinări 
şi arătându-şi din plin colții. Frick se găsea pe partea, 
dreaptă a lui Cam în sensul de curgere al apei, în vreme 
ce Frack luase poziție în apropiere de pâlcul de pini. 

Câini îi lăsaseră felinei o singură cale de scăpare, 
printre pini, dar aceasta nu voia să plece. Scoase din nou 
un răget şi se repezi spre Frack, care îi răspunse cu un 
mârâit impresionant, cu colții larg dezveliţi. Câinele 
rămase pe loc, spre surprinderea lui Cam, în vreme ce 
Frick continuă să se mişte, cu burta lipită de sol, precum 


503 


puma, mârâind şi arătându-şi colții, determinând astfel 
felina să se răsucească pentru a menţine câinele în raza 
ei vizuală. Imediat Frack începu să se furişeze spre 
dreapta. Cam continua să fie atât de surprins să-şi vadă 
câinii, că nu schiță nici un gest. Îşi reveni însă repede 
şi trecu la acțiune. Luă o mână de pietriş şi o aruncă 
pe spatele felinei. 

Puma se răsuci şi scoase un răget în direcţia lui, 
oferindu-le astfel câinilor ocazia de a-şi ajusta poziţiile. 
În mod evident, ştiau că nu se pot pune cu un cuguar, 
dar nici nu părăseau zona de bătălie. Felina trebuia să 
se descurce acum cu trei amenințări şi devenea tot mai 
agitată. Cam îşi dădu seama că putea să tragă acum în 
plin în ea, dar, spre propria uimire, constată că ezita să 
o facă. „Noi am început asta, nu animalul“, îşi spuse el. 

„Fugi, fir-ar să fie“, blestemă Cam felina în gând. 
„Pleacă de aici!“ Aruncă o altă mână de pietriş. Felina 
se răsuci şi, de această dată, ambii câini se prefăcură că 
sar la gâtul ei. 

Gestul lor a fost suficient. Puma mai scoase un ultim 
răget, apoi sări printre pini, parcurgând cu uşurinţă vreo 
şase metri aproape fără să atingă solul, după care dispăru. 
Câinii o luară la fugă la marginea desişului de pini, dar 
se opriră acolo, plini de înțelepciune, şi lătrară din 
răsputeri. Cam simți ceva asemănător unei stări de vomă 
cuprinzându-l şi avu brusc nevoie să se aşeze. Frick veni 
la el şi îi linse fața şi gâtul, în vreme ce Frack se plimba 
nervos în fața pinilor, cu botul în jos, ca şi cum ar fi 
încercat să adulmece mirosul felinei. Cam îşi dădu seama 
că felina parcursese dintr-un singur salt aceeaşi distanță 

care o separase de el. Chiar şi cu arma aţintită asupra 
ei, probabil că n-ar fi reuşit să tragă nici un foc în plin. 

Resimți imperios dorința de a răspunde unei nevoi 
fireşti, aşa că se ridică şi se duse spre malul râului, unde 
curentul de apă deplasa în mod vizibil pietre mai mici 
de-a lungul malului. Frick îl urmă, apoi şi Frack. 

Îşi lăudă câinii în vreme ce îşi satisfăcea nevoile, după 
care asigură revolverul şi îl puse la loc în buzunar. Apoi 
strecură şi aparatul foto înapoi în haină. Dacă chestia 
aia funcționa, Mary Ellen avea să dispună, în sfârşit, 
de dovada pe care o căuta. 

— Ei, unde sunt poliţiştii, amicilor? întrebă el cu glas 
tare. 

Observă că amândoi câinii aveau blana udă, aşadar 
reuşiseră să traverseze râul pe undeva. Privi de cealaltă 
parte a apei spre malul nordic, dar nu văzu pe nimeni 
acolo. Bolovanii mari peste care păşise împreună cu 
Kenny deveniseră acum doar nişte pietre mici, încon- 
jurate de vârtejurile curentului vijelios. Ştia ce erau ne- 
voiți să facă: aveau să intre în apă cam în acea zonă şi 
apoi să lase curentul de gheață să îi ducă spre celălalt 
mal, după cot. 

Cam avea încă binoclul lui Kenny în jurul gâtului, 
aşa că îl folosi acum ca să inspecteze celălalt mal. 

Se putea traversa într-acolo, dacă supraviețuia apei 
reci şi dacă nu se trezea strivit de vreuna dintre pietrele 
devenite invizibile prin creşterea nivelului apei. Ca şi 
cum ar fi vrut să confirme situația disperată, Cam îşi 
dădu seama că vârfurile bocancilor lui ajunseseră între 
timp în apă. Privi înapoi spre creste şi descoperi că norul 

negru dinspre vest se lăţise peste întregul canion. Se 
vedeau clar perdelele de apă curgând de la baza norului, 
ceea ce însemna că râul avea să mai crească. 

Se întrebă dacă prietenii lui cu patru labe aveau să-l 
urmeze în apă sau dacă nu era mai bine să-i lege cumva 
de el, ca să rămână cu toții împreună. Dar cu ce? 

Câinii se aşezară în fața lui, ca şi cum ar fi vrut să 
spună: „a fost distractiv. De-a ce ne mai jucăm, tataie?“ 
Cam îngenunche ca să-i mângâie pe cap, moment în 
care puma țâşni dintre pini într-o cursă pe viață şi pe 
moarte şi veni drept spre ei, cu ochii strălucind, acoperind 
solul pietros cu salturi lungi de şase metri. 

Puma scoase din nou un răget cumplit şi se repezi la 
țintele care acum stăteau grupate, cu gura larg deschisă, 
cu labele din față şi ghearele răşchirate, proiectându-şi 
silueta imensă pe fundalul cerului. Cam abia reuşi să 
se arunce pe spate, în vreme ce câinii se lipiră instinctiv 
de sol, aşa că felina ateriză în apă în loc să aterizeze pe 
vreunul dintre ei. Într-o fracțiune de secundă, bestia a 
fost luată de curentul puternic, chiar dacă încerca să 
revină pe sol, dând cu furie din labe, încă hotărâtă să le 
vină de hac. Stând pe spate, cu coatele în apă, Cam ur- 
mări şocat cum cuguarul dispare în tumultul negru al 
apei. Avu impresia că zăreşte căpățâna animalului răsă- 
rind deasupra apei ceva mai la vale, dar apoi o pierdu 

iarăşi din vedere. După care pietrişul de sub el cedă şi 
se prăvăli în torent, luându-l şi pe Cam. 

Cam îşi strigă câinii, dar aceştia rămaseră pe loc în 
vreme ce el era absorbit în mijlocul curentului sălbatic. 
Partea inferioară a trupului se strânse brusc parcă, din 
pricina senzației de frig pătrunzător, iar plămânii refuzară 
să mai respire din cauza şocului termic. 

„Înoată!“ îi poruncea mintea lui, dar nimic nu mai 
funcționa. Apoi genunchiul drept i se izbi de ceva sub 
apă. Se învârti pe loc într-o piruetă completă, ceea ce 
îl dezorientă total. Strigă iarăşi după câini să-l urmeze, 
dar nu-i putea vedea şi acum trebuia să se concentreze 
asupra ajungerii pe malul drept al râului şi asupra felului 
în care avea să iasă din curentul puternic din mijloc. Nu 
putea înota, ci doar plescăia apa, în vreme ce creierul 
încerca să se adapteze faptului că înainta în josul curen- 
tului, fără nici un control. Malul din dreapta lui era ca 
o ceaţă de copaci şi pietre. Îşi dădu seama că trupul 
începea să-i cedeze, strângând tot sângele de la extre- 
mităţi spre creier în încercarea de a lupta cu apa înghe- 
tată. Hainele îl trăgeau şi ele în jos. | 

— Trebuie să meargă, trebuie să meargă, trebuie să 
meargă! începu el să recite printre dinții încleştați. 

Dădu din picioare ca să iasă din curent, dar râul îl 
rostogolea, şi de fiecare dată când el credea că se în- 
dreaptă spre mal, constata că lucrurile nu stăteau aşa. 
Apoi auzi pe cineva strigând şi o zări pe Mary Ellen 
pe malul îndepărtat, alergând în josul apei şi țipând 
la el. 


507 


Lovi o altă piatră, care de data asta îl țintui locului, 
generând un mic val care i se ridică deasupra capului. 
Pentru o fracțiune de secundă îşi zise: „E prea greu. 
Renunță, încetează cu lupta asta inutilă.“ Nu putea să 
respire, şi totuşi se relansă în bătălie, folosind piatra ca 
trambulină, şi astfel reuşi să se îndrepte spre mal. Lovi 
altă piatră, de această dată cu burta, şi se înfăşură în jurul 
ei. Nu mai putea să se îndrepte şi să înoate din nou. şi 
tinu capul deasupra apei şi izbucni într-un râs isteric. 
Curentul era suficient de puternic ca să-l țintuiască de 
piatră şi el nu putea face nimic în privința asta. Îşi simțea 
mâinile ca două cărămizi înghețate. 

Ridică privirea şi văzu că nu era departe de mal, dacă 
ar fi reușit să se desprindă de blestemata aia de piatră! 
În acea clipă zări două urechi negre venind prin apă 
spre el. Frack trecu pe lângă el, cu o expresie de groază 
pe chip. Cam întinse mâna după câine şi îl apucă de 
zgardă. Greutatea animalului îl dezlipi pe Cam de piatră 
şi o clipă mai târziu se treziră amândoi rostogolindu-se 
în ape puţin adânci în afara curentului principal. Mary 
Ellen se avântă în apă cu o creangă lungă în mâini. Cam 
se apucă de ea cu o mână şi, ținându-l pe Frack de zgardă 
cu cealaltă, reuşi să se tragă spre apă mică. 

— Unde-i Frick? icni el, fără să dea drumul zgardei 
câinelui. 

— Nu ştiu, strigă ea pe deasupra tumultului apei. 
Trebuie să te uscăm imediat. Eşti vânăt la față. Dă dru- 
mul câinelui! 

Cam îşi desprinse degetele de pe zgarda lui Frack 
şi încercă să se ridice în picioare. Hainele ude păreau 

să stea ca un lințoliu pe el şi Cam îşi dădu seama că 
avusese mare noroc că nu se înecase din pricina lor. Apoi 
Frack lătră şi sări prin apa mică, oprindu-se la marginea 
curentului principal. Cam se uită într-acolo. Prin mijlocul 
apei trecea Frick, dând din labe cu forță, cu urechile ridi- 
cate ca nişte periscoape, dar mult prea departe în mijlocul 
apel. Cam strigă ca să-i atragă atenţia, dar câinele merse 
mai departe şi dispăru după un cot al râului. 

Cam se ridică şi începu să alerge pe mal. Mary Ellen 
îl prinse din urmă în vreme ce el se împiedica îngrozitor. 
Muşchii picioarelor îi erau prea înțepeniți ca să mai 
funcționeze corespunzător. Apoi tunetele din minte 
deveniră mai puternice decât mugetul apei şi el leşină. 

Când se trezi, o văzu pe Mary Ellen Goode venind 
spre el cu un braț de vreascuri. Fusese aşezat în poziție 
şezândă şi cu spatele lipit de o piatră mare, iar Mary 
Ellen făcuse focul chiar în pietrişul de pe malul apei. 
Soarele nu mai strălucea pe cer, ci era învăluit într-o 
ceață rece şi fumurie. Haina lui se odihnea alături de 
el, bocancii stăteau înfipți în nişte pari, iar Frack şedea 
de cealaltă parte a focului, uitându-se cu atenție la el. Îl 
durea genunchiul şi se simțea ca şi cum ar fi primit mai 
multe lovituri în stomac, dar extremitățile corpului răs- 
pundeau la comenzi. Partea din față a hainelor de pe 
el părea umedă şi rigidă, iar pe spate continua să şiroiască 
apa. Cam se scutură de frig, tuşi şi scoase nişte apă pe 
gură. 

— Bun venit înapoi, zise Mary Ellen, lăsând surcelele 
în apropiere de foc. Am crezut că vom fi obligați să te 
abandonăm aici. 

Arătă cu bărbia spre norul negru imens care se profila 
deasupra crestelor. 

— Vreun semn de viață de la celălalt câine al meu? 
întrebă Cam. 

— Nu încă, dar înota cu putere. Probabil că şi puma 
a supraviețuit. 

— Ai văzut-o? 

„— Preţ de o secundă, răspunse Mary Ellen. Aveam 
binoclul aţintit asupra ta când ai ieşit în zona aia. Încer- 
cam să-mi dau seama cum să-ți atrag atenția, dar nu 
mi-am adus nici o armă cu mine. A fost cât pe-aci să o 
pățeşti. 

— Am mai trecut prin asta, zise Cam. Marshall 
unde e? 

— La tabără, cu telefonul prin satelit, încercând să 
aducă elicopterul încoace. Vremea s-a stricat mai repede 
decât ne aşteptam. Unde e sergentul tău? 

Cam se mulțumi să clatine din cap. Nu avea chef să 
discute despre asta acum. 

— L-ai găsit? 

— El m-a găsit pe mine. Acolo m-am dus noaptea 
trecută. 

Ea dădu din cap: 

— Ne-am dat seama de asta când am dat de două 
şiruri de urme. Marshall a crezut că te-ai decis să pleci 
de unul singur. Am fost dezamăgită. Voiam să merg 
acolo cu tine. Să văd dacă e adevărat totul. 

Cam se gândi la aparatul foto din haină, dar decise 
să păstreze acest lucru secret deocamdată. Mai degrabă 
se îndoia că filmul supraviețuise apei, chiar şi cu îmbră- 

cămintea de protecție. În definitiv, era doar un aparat 
ieftin, bun de aruncat după folosire. 

Mary Ellen se ghemui lângă foc şi agită tăciunii. 

— Am auzit focurile de armă, continuă ea. Până 
atunci râul se umflase însă. Nu aveam cum să trecem 
dincolo. 

— Nu-ţi face griji în privința asta, zise Cam. Ne-ai 
scos pe mine şi pe Frack din apă. Mulţumesc. 

Apoi Cam începu să tremure fără să se poată stăpâni. 

Fa veni pe după foc, se aşeză lângă el şi îl luă în brațe. 
Cam se abandonă căldurii trupului ei şi Mary Ellen îl 
tinu aşa până când el încetă să mai tremure. După care, 
auzind amândoi strigăte din depărtare, se despărțiră. 

Marshall veni de-a lungul pajiştei şi se aşeză lângă 
foc. N 

— Trei ore, rosti el. Se uită la Cam şi la câine: Înţeleg 
că ați înotat zdravăn. Unde e sergentul? 

Cam se uită la curentul de apă şi spuse doar că ser- 
gentul Cox murise. Ceilalți doi se uitară surprinși la el. 

— Adică e în râu? întrebă Marshall, privind pieziş 
la apă. 

— Da, răspunse Cam. 

O pală bruscă de vânt rece îi determină să se uite 
spre creastă, unde frontul atmosferic care se apropia 
arăta ca un val imens şi negru. Cam avu impresia că 
zăreşte un fulger undeva, în dreapta lui. Peretele stâncos 
dinspre est îşi schimba culoarea în lumina soarelui. 

— Cât de înaltă e creasta aia? se interesă el. 

— Cam o mie cinci sute de metri, răspunse Marshall. 
O altă pală de vânt suflă dinspre pajişte în direcția 

frontului care se apropia, lipind de sol iarba: Trei ore 
înseamnă că vom fi la limită. M-au întrebat dacă am 
putea să evităm pasajul frontal. Le-am răspuns că nu. 

— Bun răspuns, replică Mary Ellen. Studie iarăşi 
norul imens. Presupun că am putea, dacă ei vor fi nevoiți 
să anuleze misiunea. Numai că porcăria aia se va 
dezlănțui oribil când va ajunge în partea asta. Se întoarse 
către Cam: Poţi să mergi? 

El îi răspunse că da. 

— Bine. Trebuie să ne întoarcem la tabără ca să ne 
pregătim pentru plecare. 

Cam se ridică cu greu în picioare, gemând când se 
lăsă cu greutate pe genunchi, apoi îl ajută pe Marshall 
să stingă focul. Nu-i fu greu, căci râul ajunsese la mai 
puţin de doi metri de locul unde stătea el. Cam se uită 
pentru ultima dată în josul apei după Frick, dar nu văzu 
nimic. Ura gândul să o lase singură acolo. 

— Puteți voi să vă ocupați de tabără? întrebă el. Aş 
vrea să mă duc după câine. 

Marshall se uită la Mary Ellen, care încuviință. 

— Bine, acceptă el, dar să te întorci în două ore — 
maximum. Şi dacă vezi chestia aia că începe să coboare 
pe pantă, ia-o la fugă înapoi spre tabără. Îţi vine să crezi 
sau nu, vârfurile crestelor sunt cam la douăzeci de 
kilometri depărtare, dar furtuna aia ar putea izbucni ca 
o avalanşă. 

Cam îşi luă haina udă şi îşi puse bocancii, apoi se 
duse să o caute pe Frick. 

Două ore mai târziu urca panta înapoi către poliţiştii 
care îl aşteptau, cu Frack alături de el, dar fără Frick. 

Cercetase malul, mergând în josul apei timp de o oră, 
apoi întorcându-se cu mari ezitări. Cerul devenise 
cenuşiu întunecat, pe măsură ce norul care se apropia 
începea să coboare panta muntelui. Temperatura crescuse 
un pic şi aerul mirosea a umed. Îşi pusese iarăşi haina 
pe el; materialul aproape se uscase. Îşi simțea capul ca 
atunci când îl păştea o răceală groaznică. Poliţiştii des- 
făcuseră şi împachetaseră cea mai mare parte a taberei, 
dar lăsaseră cortul mai mare montat în caz că vremea 
rea reuşea să devanseze elicopterul. Mary Ellen îi dădu 
lui Cam o cană cu supă fierbinte preparată la primus. 

— N-am avut noroc, zise el cuprinzând cu palmele 
cana fierbinte din metal. Fa îi dădu şi un sandviş şi, după 
ce el îşi termină supa, Cam mâncă jumătate, apoi îi dădu 
cealaltă jumătate lui Frack, care aştepta în afara cortului: 
N-am găsit nici un cadvru, însă, continuă el. Cu excepția 
unei căprioare. 

— Mary Ellen spune că a zărit o felină, zise Marshall. 
Aşa că povestea asta a devenit oficială de-acum. 

Cam dădu din cap. Continua să nu vrea să vorbească 
despre ce i se întâmplase lui Kenny. Marshall îşi drese 
glasul. 

— Va trebui să întocmim un raport, începu el. 

— Ştiu, replică Cam. lar eu vă voi descrie totul la 
momentul potrivit. Aveţi un telefon sigur la post? 

Marshall râse: 

— Ne ocupăm de paza parcului, îți aduci aminte? 

— Găseşti unul la Biroul Şerifului, zise Mary Ellen. 

Cam dădu din cap. 

— Voi face un raport după ce ne întoarcem. Ce-ar 
fi să ascultați şi voi atunci? Mă scuteşte să repet lucrurile. 
—E bine, acceptă Marshall. Adică, ştiu că noi nu... 

Cam i-o reteză: 

— Ba da. Trebuie să aflați chestia asta. Colegul meu 
a fost ucis de felina aia. 

Marshall clipi: 

— O! reuşi el să îngaime. 

— Dar n-a fost vina ei, continuă Cam. Kenny o 
hăituia. 

— O, Doamne! făcu Marshall. Prin urmare, chestia 
asta e adevărată? 

Auziră toți trei simultan zgomotul elicopterului care 
se apropia şi care le curmă conversaţia. leşiră din cort 
şi începură să-l desfacă. Vântul creştea în intensitate şi 
pe partea lor de creastă norul imens coborâse, deşi nu 
părea să aibă încă intenția de a se năpusti spre ei. 

Flicopterul apăru dinspre est, dădu ocol zonei o dată, 
se puse în linie cu direcția vântului care mătura pajiştea, 
apoi ateriză exact în locul unde fusese tabăra. Era același 
echipaj care îi adusese sus. | 

Începură să arunce bagajele în carlingă imediat ce 
copilotul deschise trapa, ghemuindu-se ca să stea sub 
palele rotorului. Cam zări clar acum un fulger dincolo 
de creastă, în interiorul canionului, care între timp se 
întunecase ca noaptea. După ce toate bagajele ajunseră 
la bord, îl urcară pe Frack şi apoi se suiră și ei. Copilotul 
aruncă o ultimă privire peste zona de aterizare, vorbi 
în sistemul de comunicaţii, apoi sări la bord. Închise 

trapa şi verifică dacă toată lumea îşi pusese centura de 
siguranță. 

Aparatul de zbor se înălță uşurel şi imediat se îndreptă 
spre râu. Cam privi peste pajiştea acoperită de zăpadă 
şi zări forma de neconfundat a unui ciobănesc german 
gonind peste zăpada înghețată în urmărirea elicopterului. 
Strigă spre copilot şi apoi arătă sub ei. Copilotul privi 
afară şi rosti ceva în sistemul de comunicații. Între timp, 
Frack îşi zărise partenera pe fereastră şi începuse să latre. 
Copilotul ascultă şi apoi clătină din cap. 

— Nu merge, strigă el. Pilotul spune că trebuie să 
plecăm. 

— Pe dracu”! ripostă Cam. Nu o puteți lăsa aici să 
moară de foame. 

Copilotul încercă din nou să-şi convingă colegul, 
pe măsură ce elicopterul se înălța. Sub ei şi acum în 
spatele lor, Frick încerca în zadar să țină pasul, ca şi cum 
ar fi ştiut că ei sunt în aparatul acela de zbor. 

Copilotul făcu o față dezamăgită şi clătină iarăşi din 
cap. De această dată, Cam îşi desfăcu centura de 
siguranță, se ridică, îi făcu semn lui Frack să îl urmeze, 
trecu peste copilot şi deschise trapa dintre comparti- 
mentul echipajului şi carlingă. Ii făcu iarăşi semn lui 
Frack şi câinele trecu prin uşă şi începu să facă pe mons- 
trul rău față de cei doi piloți: lătrături furioase, colți dez- 
veliți, împroşcături cu salivă. Cam fu obligat să se sprijine 
de ceva când elicopterul se agită cu violență de două ori, 
după care, pricepând mesajul, pilotul întoarse aparatul 
de zbor şi se pregăti să îl lase iarăşi pe sol. Cam îl rechemă 
pe Frack în cabină, ignorând expresia de uluială de pe 

chipul copilotului. Avu chiar impresia că o zăreşte pe 
Mary Ellen zâmbind din spatele ochelarilor ei mari de 
soare. | 

Aterizară din nou şi copilotul deschise trapa de 
exterior. Cam sări afară şi o chemă pe Frick, care se găsea 
la peste o sută de metri depărtare, dar continua să alerge. 
Câinele se forță mai tare şi reuşi să sară chiar prin trapă 
după ce ajunse acolo, cu ghearele agățându-se de puntea 
metalică. Cam reveni la bord şi îşi puse din nou centura: 
de siguranță, după ce fu bine lins de amândoi câinii. 
Elicopterul decolă din nou cu un salt furios. Urmă o 
discuție aprinsă între pilot şi copilot, care se uita la Cam 
şi la cei doi câini. Cam îşi scoase revolverul din haină 
şi se apucă să scoată din cămară cartuşele golite. Copi- 
lotul se opri din vorbit când zări arma, şi pentru restul 
zborului până în Pineville rămase cât putea de departe 
de pasagerii săi, cu vizorul de protecție contra luminii 
solare tras complet peste față. În spatele lor, norul de 
furtună se revărsă în sfârşit peste creastă şi îngropă Chop 
în prima furtună adevărată din acea iarnă. Cam se strânse 
mai bine în hainele sale încă umede, amintindu-şi 
senzația pe care o simţise când Mary Ellen îl cuprinsese 
strâns în braţe. Irecuse deja atât de mult de atunci! 

Cu un tremurat violent, Cam se trezi în camera lui de 
motel şi se gândi câteva clipe bune ca să-şi amintească 

unde se găsea. Îi dăduse raportul lui Bobby Lee din 
Biroul Şerifului din ţinutul Carrigan şi, după cum 
promisese, îi lăsase pe cei doi poliţişti să asculte raportul 
său legat de ceea ce pățise Kenny sus pe munte. Șeriful 
ascultă până la capăt şi îi spuse lui Cam să se întoarcă 
în Iriboro a doua zi. Îi găsiră o cameră la motel, unde 
el se prăbuşise pe pat după ce îi spusese lui Mary Ellen 
că se va întâlni cu ea în acea seară la un bar. 

„ Acum îl durea capul, îl dureau rău genunchii şi era 
destul de convins că avea temperatură. Încercă să se uite 
la ceas, dar avea probleme cu aprinsul luminii ecranului. 
Hotări să facă o baie fierbinte ca să scape de răceală. 
După aceea se băgă la loc în pat şi se acoperi cu tot ce 
putea. Apoi camera deveni insuportabil de fierbinte, aşa 
că se sculă şi dădu drumul aparatului de aer condiționat 
la maximum. Zăcu acolo, dorindu-și să fi avut o aspirină 
la dispoziție, apoi începu să vorbească cu sine cum putea 
reuşi să ajungă la o farmacie. După aceea auzi voci afară. 
Cineva ciocăni în uşă, o dată, şi încă o dată. În cele din 
urmă, uşa se deschise dinafară şi înăuntru pătrunseră 
recepționerul motelului, extrem de îngrijorat, şi Mary 
Ellen Goode. 

— Cioc, cioc! rosti ea când intră în cameră. 

Cam schiță un zâmbet şi încercă să spună ceva, dar 
reuşi doar să clănțăne din dinți. Mary Ellen începu să 
tremure în camera friguroasă i închise aerul condiționat. 
Îi mulțumi recepționerului şi acesta ieşi, închizând uşa 
în spatele lui. 

— Uită-te la tine, zise ea, clătinând din cap. M-ai 
lăsat baltă, să ştii. 

— Câ...cât e ceasul? îngăimă Cam. 

— Unsprezece şi jumătate, răspunse ea. 

Găsi cheia de la camera lui şi îi spuse că avea să se 
întoarcă de îndată. Douăzeci de minute mai târziu îi 
dădu să înghită o pastilă şi îl făcu să bea o întreagă sticlă 
de apă. 

— Mulţumesc că ai trecut să vezi cum mă simt, zise 
el. Nu am mai zăcut în halul ăsta niciodată. 

— Se cheamă „şoc post-traumatic“, explică ea. Vedem 
asta tot timpul după o operaţiune de salvare. Oamenii 
supraviețuiesc datorită adrenalinei care îi menține alerți, 
dar corpul îşi cere drepturile după aceea. Ezită: Îmi pare 
rău de colegul tău. 

Cam dădu din cap, chiar dacă îl durea cumplit. 

— Era un om bun şi un polițist pe cinste, zise el. 
Încă nu-mi vine să cred. 

— Că se număra printre ei? 

Cam răspunse afirmativ. Pastila începea să dea 
rezultate. Din camera de alături se auzeau zgomote: o 
voce masculină înfundată şi un chicotit de fată. 

— Kenny mi-a spus că totul a fost adevărat. Că ei 
l-au ajutat pe James Marlor să-i prăjească pe ăia doi. 
Erau mândri de ceea ce făceau. 

— Şi judecătoarea? 

— Nu, răspunse el. A spus că nu ei au omorât-o. 
Apoi, chiar la final, a rostit ceva ce n-are nici un sens. 
Ceva despre privitul în oglindă. Cred că era doar delirul 
de final. 

— Şi tu te simți ca naiba deoarece ai fost obligat 
să-l abandonezi acolo. 

Cam dădu din cap: 

— Mda. Ştiu că nu puteam face nimic, dar nu-ți 
abandonezi niciodată colegii în suferință. 

— Era încă în viață când ai ieşit de acolo? 

— Păi nu, dar totuşi... 

Zgomotele de alături deveniseră mai înfocate şi mai 
puțin frivole. 

— Ei se distrează mai bine ca noi, zise Cam, schițând 
un zâmbet. 

Zâmbetul ei lumină încăperea: 

— Voi, bărbaţii... Nu renunțați niciodată, nu-i aşa? 
Uite sticluța cu pastile şi va trebui să mai bei o sticlă 
cu apă. Vrei să încerci să mănânci micul dejun? 

El se gândi la micul dejun şi stomacul i se răzvrăti. 
Mary Ellen păru să sesizeze reacția lui. Apropie coşul 
de gunoi de pat. 

— Scuze că am abordat subiectul, ca să mă exprim 
aşa, zise ea. Ce-ar fi să mă suni când te pui pe picioare? 
Mă întorc cu tine după anchetă, dacă tu crezi cu adevărat 
că-ți pot fi de ajutor. 

El dădu din cap. Nu avea încredere în stomacul lui 
acum. Închise ochii. Mai era ceva ce ar fi vrut să-i spună 
lui Mary Ellen, dar nu-şi putea aduce aminte ce anume. 
Apoi luminile se stinseră şi el auzi uşa închizându-se. 
În camera alăturată situația ajunsese la un soi de punct 
culminant. „Unii tipi chiar au noroc cu carul pe lumea 
asta“, îşi spuse el. 

— Să te uiţi în oglindă? se miră Jay-Kay. Dacă mă 
uit într-o oglindă, mă văd pe mine însămi. 

Şedeau în livingul apartamentului ei din Charlotte. 
Cam şi Mary Ellen se înapoiaseră în Iriboro şi se în- 
tâlniseră cu Bobby Lee şi Steven Klein. Şeriful ma- 
nifestase un interes maxim pentru tot ce avea ea să spună 
despre povestea lui Cam. Apoi, ei trei, mai puțin pro- 
curorul, se duseseră în Charlotte la cererea agentului 
special McLain de la biroul FBI din Charlotte. Cam îl 
pusese la curent pe McLain cu evenimentele din ținutul 
Carrigan. McLain luase notițe fără să comenteze, aşa 
cum procedaseră şi ceilalți doi agenți speciali care par- 
ticipaseră la întrevedere. Cam se simţise destul de 
neplăcut când văzuse că federalii nu spuneau nimic, dar 
Bobby Lee nu părea prea îngrijorat. Luaseră o pauză de 
cafea, şi McLain dispăruse câteva minute. La întoarcere 
sugerase cu voce şoptită ca şeriful, Cam, Mary Ellen şi 
el să se revadă în apartamentul lui Jay-Kay peste o oră. 

Cam resimțea încă dureri în urma diverselor contuzii 
pricinuite de pietrele râului şi fu obligat să se ridice şi 
să se plimbe în jurul mesei pe măsură ce vorbea, dar, din 
fericire, febra îi dispăruse în cursul nopții. 

— A fost, practic, ultimul lucru pe care l-a spus, rosti 
el. Ajunsese să delireze destul de mult. Blestemăția aia 
i-a scos, practic, mațele. 

Șeriful era vizibil supărat din pricină că îl pierduse 
pe Kenny şi încă şi mai supărat că trupul lui fusese 

abandonat în munți. O întrebase deja pe Mary Ellen 
dacă exista vreo şansă de recuperare a cadavrului, iar 
ea îi răspunsese că nu până în primăvara următoare. 
lar până atunci, evident... 

— A recunoscut el în mod clar că a ajutat la 
executarea celor doi jefuitori? întrebă McLain. 

Cam dădu din cap: 

— Fratele lui a construit scaunul şi a comis fapta, dar 
Kenny l-a pus pe urmele celor doi. Bănuiesc că ajutorul 
lui a fost mai mare decât a recunoscut el, dar nu vom 
şti niciodată în ce mod. Cu toate astea, a insistat cu în- 
verşunare că atentatul cu bombă a aparținut altcuiva. 

McLain se încruntă gândindu-se la cele aflate de la 
Cam, ceea ce îl făcu pe acesta să se întrebe ce poziţie ocupa 
pe lista de suspecți a FBI-ului. 

— Şi scaunul? se interesă McLain. Unde e? 

— Pe afară, pe undeva. Marlor a spus că le-a dezvăluit 
oamenilor care l-au ajutat unde e. 

_— Bine, rosti şeriful. Avem doi suspecți, pe baza 
cercetărilor domnişoarei Bawa. Apropo, nici unul din 
cei doi nu a fost rănit în ultima vreme. | 

— Grupul se presupune că are doar şapte membri, 
zise Cam. Avem doi suspecți, plus Kenny şi Marlor. Asta 
înseamnă trei necunoscuți. Unul dintre ei ar putea fi 
rănit. Jay-Kay, cercetările tale au luat şi asta în calcul? 
Răni căpătate în timpul serviciului, concedii medicale? 

— Da şi nu, replică ea. Informațiile medicale au o 
natură mai aparte față de dosarele privind concediile şi 
prezențele la lucru, dar cred că agenția statală care se 


521 


ocupă cu asta sau companiile de asigurări mă vor ajuta 
în această privință, 

— Ei ştiu? întrebă şeriful. 

Jay-Kay se mulțumi să zâmbească. Şeriful nu insistă. 

— Să revenim la chestia cu oglinda, zise Cam. Să 
presupunem că totuși Kenny spunea adevărul. 

— De ce ar fi început acum? se repezi şeriful, 
morocănos. 

— Ca o confesiune pe patul de moarte? sugeră Cam. 
Nu avea nimic de câştigat dacă minţea. A jurat că nu ei 
au plănuit atentatul cu bombă de la casa lui Annie. Apoi 
a zis: „Spune-i lui McLain: «priveşte în oglindă»“. Se 
întoarse către McLain, care privea absent podeaua: Ce 
crezi că a vrut să spună? 

McLain se uită brusc la el: 

— Ce ai spus? 

— Am spus: „Ce crezi că...“ 

— Nu... cuvintele sergentului. 

— „Spune-i lui McLain...“ 

— Da, zise el. Are sens. Ceva mai devreme ai zis: 
„Spune-le lor“. La naiba, la naiba, /a naiba! 

Bobby Lee se aplecă în față: 

— Există un al doilea grup? 

— Şi? zise McLain, cu o expresie bolnăvicioasă pe 
chip. 

— Şi asta este compusă din agenți federali, replică 
Bobby Lee. 

McLain dădu încet din cap. 

— Ştiaţi chestia asta, nu? întrebă Cam de unde se 
afla, în apropiere de fereastră. Bănuiați deja ceva, nu? 

McLain ezită, apoi dădu iarăși din cap. 

— Motiv pentru care ați intrat brusc într-un con 
de umbră. 

— Aveam aceeaşi problemă pe care şeriful o avea 
pe plan local, zise McLain. Nu ştiam în cine să am 
încredere. Agenţii ăia de la întâlnirea de azi? Sunt de- 
taşați aici temporar de la Washington. După ce mi-ați 
povestit despre atentatul cu bombă, am pus la treabă 
oamenii noştri de la Standard. 

— lar mie, în vreme ce efectuam o căutare pe web ca 
să găsesc conexiunile lui James Marlor cu biroul tău — 
îi zise Jay-Kay lui McLain — mi s-a spus să nu mă 
mai deranjez cu conexiunile federale, deoarece el nu se 
regăsea în nici una din bazele de date cu infractori la 
nivel național şi nici măcar în baza de date AFIS (Siste- 
mul Automat de Identificare după Amprente). Mi-au 
spus că au căutat ei deja. Nu am verificat niciodată 
chestia asta. i 

McLain gemu: 

— Ar trebui să fie în AFIS, zise el. A fost în serviciul 
militar. Tuturor militarilor li se iau amprentele. > 

— În căutările tale, Jay-Kay, ai rămas exclusiv în 
sistemul de informatii de stat? întrebă Cam. = y 

Ea dădu din cap. 

— Vrea să-mi spună cineva şi mie ce se petrece aici? 
interveni Mary Ellen. 

McLain o ignoră. Cam îşi zise că agentul arăta ca 
şi cum avea să se confrunte cu o execuție de tip birocratic, 
şi poate că aşa şi era. FHlăitaşi justițiari din birourile şe- 
rifilor însemnau una, dar justițiari şi în FBI? 

— Chestia asta e mai rea decât am crezut, zise 
McLain. Uite ce propun eu: Jay-Kay, îi poți permite 
ofițerului Goode să stea aici cu tine? Nu cred că ea ar 
trebui să se întoarcă în Triboro chiar acum. 

— De ce ar fi mai în siguranță aici, în Charlotte? se 
miră Cam. 

— Deoarece dumneata l-ai pierdut pe sergentul Cox, 
replică McLain. Oamenii vor fi supăraţi. Şi au văzut-o 
venind încoace cu tine. 

— Şi de ce aş fi în vreun pericol? întrebă Mary Ellen. 

— Probabil că nu eşti, Miss Goode, replică McLain. 
Dar până când şeriful aici de față şi cu mine nu rezolvăm 
problema celor implicați în porcăria asta, aş prefera să 
te am în apropierea mea. Şerif Baggett, suntem de acord 
în privința asta? 

— Categoric, replică Bobby Lee. În mod evident, 
crezi că aceste două grupuri de hăitaşi se cunosc între 
ele? 

— Da, răspunse McLain. lar combinaţia e mortală. 
Mă întreb însă dacă vreunul dintre oamenii noştri a 
făcut chestia asta cu hăituirea. Mă gândesc la oamenii 
din biroul nostru, şi nu-mi vine nici un chip în minte. 

— Poate că nu oamenii dumitale sunt implicați, 
interveni Cam. Poate e vorba de oameni din ATF, DEA, 
CIA. Poate fi oricine. 

Întâlnirea luă sfârşit, cu Mary Ellen convenind să 
rămână în apartamentul lui Jay-Kay, în vreme ce Cam 
şi şeriful se întoarseră în Iriboro. McLain promise să ia 
legătura cu ei a doua zi, când avea să le propună şi un plan 
de acțiune. 

A doua zi a fost ocupată de şedinţe la care Cam a 
participat în încercarea de a descâlci consecințele admi- 
nistrative ale morții unui polițist în circumstanţe extra- 
ordinare. McLain nu i-a telefonat ca să-i spună planul 
lui de acţiune, iar şeriful i-a spus că procurorul districtual 
Steven Klein îl sfătuise să aştepte ca federalii să preia 
inițiativa. Cam a vorbit cu Mary Ellen o singură dată 
la amiază ca să se asigure că ea era bine, şi a descoperit 
astfel că Mary Ellen îşi petrecuse ceva timp cu Jay-Kay 
cercetând cum sistemele de computere dezvăluie miste- 
rele din spatele unor sisteme de date statale, aşa-zis sigure. 

La sfârşitul zilei, Cam se postă în fața biroului lui Bobby 
Lee şi aşteptă. Șeriful îl chemă, în sfârşit, la ora 6.30. 

— Cum stăm? întrebă Cam fără nici un fel de cere- 
monie. 

— Ai avut o zi bună, domnule locotenent? replică 
Bobby Lee. Pentru că eu am avut o zi minunată. Vrei 
să auzi mai multe despre minunata mea zi? 

Cam se aşeză. 

— Povestiţi-mi despre ziua dumneavoastră şi o să vă 
povestesc şi eu cum a fost ziua mea, zise el. 

Șeriful schiță un zâmbet: 

— JFC*, zise el, ceea ce însemna o adevărată înju- 
rătură pentru Bobby Lee. Am mâncat alfabetul cu 


* JFC-Jesus Fucking Christ — pe nenorocitul de Iisus Hristos 
(traducere aproximativă). (n.tr.) 

lingura de supă toată ziua, de la o oră la alta: FBI, SBI, 
ATF, ADA", ME”, IA™ şi aşa mai departe. După soco- 
teala mea, singura care a lipsit azi a fost CIA. La tine 
cum a fost? 

— Cam la fel, răspunse Cam. Mi-am cheltuit o groa- 
ză de timp cu ținerea zvonurilor sub control. McLain 
nu a sunat? 

— Nu. Au sunat câțiva indivizi care se ocupă cu di- 
verse analize din clădirea Hoover din Washington””*. 
Cred că sunt gata să pun bazele propriului meu grup de 
hăitaşi justițiari. Făcu o pauză, apoi deveni mai serios: 
Oamenii cum reacționează? 

— Minţile curioase vor să afle totul, răspunse Cam. 
Iar eu, personal, am parte de mai multă răceală decât 
vreodată până acum. Ca şi cum mi s-ar spune: „lu ai 
fost acolo, în ultimul lui ceas. Unde e prietenul nostru?“ 

Şeriful se ridică în picioare şi se duse până la unica 
fereastră din încăpere. Luminile din parcare erau aprinse 
şi, cu toate acestea, afară erau parcate destul de multe 
autoturisme personale. | 

— Îţi pot spune că ai procedat corect, zise el. Dar 
asta te va încălzi prea puțin data viitoare când vei intra 
în birou. Kenny Cox a stârnit valuri serioase aici. În 
ciuda a ceea ce făcea el. 


* Agenția Anti-drog. (n.tr.) 
** Ministry of Environment — Ministerul Mediului. (n.tr.) 
*** Internal Affairs — Afacerile Interne. (n.tr.) 
*** Sediul central FBI. (n.tr.) 

— Poate chiar datorită acestui lucru, răspunse Cam. 
Este foarte posibil să nu mai pot rămâne la birou după 
ce se termină această poveste. 

Bobby Lee se uită ciudat la el: 

— S-ar putea să ai dreptate aici, domnule locotenent. 
Tu te-ai întors. Kenny Cox, nu. Oamenii îşi vor aminti 
chestia asta. 

Fură întrerupți de un apel telefonic. Şeriful ridică 
receptorul şi se identifică. Ascultă un minut, scrise ceva 
pe o hârtie şi apoi spuse: 

— Bine. 

Apoi închise. 

— Era centrul de operațiuni, anunță el. Se pare că 
aceia care răspund la apelurile oamenilor au primit un 
telefon prin care eu eram sfătuit să-mi verific e-mail-urile. 
Spunea că, dacă ne-au plăcut imaginile în care erau 
prăjiți cei doi ticăloşi, vom îndrăgi şi acest mesaj. 

Cam simți că îl ia cu frig în vreme ce şeriful se duse 
la computer, deschise programul de mesagerie, se uită 
la el câteva clipe, apoi începu să descarce un e-mail. Cam 
veni în spatele lui să privească. Era un filmuleţ, iar sce- 
nariul era la fel ca înainte: un ecran negru, pe care un 
scaun electric care se ivea din întuneric. | 

— O, la dracu”! exclamă Cam cu voce moale. 

Personajul de pe scaun purta glugă, ca şi înainte. 
De asemenea, se auzea bâzâitul de fundal, ceea ce făcea 
ca unul din difuzoarele computerului să vibreze. Apoi 
se auzi vocea distorsionată electronic: 

— Cu toţii să se ridice, începu vocea, maimuțărind 
formula de început a unui proces. Bâzâitul se amplifică, 

apoi se diminuă uşor: Spune-i locotenentului că are ceva 
ce ne aparține şi vrem înapoi ce e al nostru. 

— Ce mama dracului? făcu Bobby Lee. Se referă la 
tine? 

„Aşa se pare“, îşi zise Cam. În acelaşi timp, observă 
că vocea spunea „noi“ în loc de „eu“. 

— Locotenentul are un prim- plan care ne aparține. 
Nu el l-a câştigat. Îl vrem înapoi. Vom face schimb. 
Fotografia din prim-plan pentru tipa asta. 

Şi, în timp ce se auzeau aceste cuvinte, o mână înmă- 
nuşată se ivi din spatele scaunului şi ridică gluga de pe 
fața persoanei de pe scaun, lăsând să se vadă chipul în- 
grozit al lui Mary Ellen Goode. 

Cam simți o lovitură în pântece. Chestia asta nu tre- 
buia să se întâmple cu nici un chip. 

— Faţa asta pentru prim-planul nostru. lar Richter 
este cel care se va ocupa de schimb. li vom comunica 
unde şi când. Jucaţi corect, altfel ea va fi prăjită. 

Ecranul se estompă încet până ce deveni negru, lăsân- 
du-i pe Cam şi pe șerif să se uite șocați la el. | 

Cam îi explică repede lui Bobby Lee ce însemna ter- 
menul de „prim-plan“ pentru hăitaşi. Apoi îşi aminti 
ceva: adusese înapoi aparatul foto al lui Kenny. Habar 
n-avea dacă filmul dinăuntru mai era bun de ceva după 
lupta cu apa, dar aparatul era intact din punct de vedere 
fizic şi se găsea sus, în biroul lui. Îi povesti totul lui 
Bobby Lee. 

Şeriful se uită prostit la el. Îşi drese glasul cu grijă, 
ca ŞI cum ar fi încercat să-şi recapete vocea, apoi îl trimise 
pe Cam să aducă aparatul foto astfel ca oamenii de la 


528 


laborator să încerce să salveze ce se mai putea din pozele 
făcute, Cam se conformă, îi dădu aparatul unui tehnician, 
apoi se întoarse în biroul şerifului. 

Bobby Lee sună la biroul lui McLain. Devie convor- 
birea pe difuzoarele aparatului. Agentul special McLain 
nu era disponibil momentan. 

— Atunci făceți-l disponibil, se rățoi Bobby Lee, sur- 
prinzându-l pe Cam cu atitudinea lui. Asta nu e o cerere. 
Şi aş aprecia dacă ați face-o acum. 

Aşteptară cinci minute, în cursul cărora Cam o sună 
pe Jay-Kay. Nici un răspuns. În cele din urmă, McLain 
veni la aparat. Bobby Lee îi povesti ce se întâmplase. 
McLain înjură şi anunță că va trimite câțiva oameni la 
clădirea lui Jay-Kay. 

— Ştiţi despre ce e vorba, nu? întrebă şeriful. 

— ÎI vor pe locotenentul Richter, nu pozele, răspunse 
McLain. 

— Exact. lar noi nu jucăm un astfel de joc. 

Gândindu-se la chipul alb al lui Mary Ellen, Cam 
vru să spună ceva, dar Bobby Lee i-o reteză scurt cu un 
gest din mână. 

— Cred că e nevoie să aducem o echipă în Iriboro, 
zise McLain. 

— În ţinutul Manceford nu obişnuim să negociem 
cu cei care iau ostatici, domnule agent, replică Bobby Lee 
cu răceală. Vorbim cu răpitorii o singură dată, ca să le 
dăm de veste cum stau lucrurile, iar dacă ei nu se supun, 
îi ucidem. Pe toți. 

— Trebuie să venim acolo, domnule șerif, insistă 


McLain. 

_— Eu cred că trebuie să vă găsiți consultantul. Ne- 
mernicii ăştia au pus mâna pe polițist, dar unde e vră- 
jitorul vostru? 

— La treabă, răspunse McLain. Dar eu continui să 
cred că trebuie să venim acolo. 

— Atunci faceţi-o repede, răspunse Bobby Lee. 

Apoi închise şi îi sună pe cei de la Operaţiuni Speciale 
ca să adune o echipă SWAT. Cam hotărî că venise vre- 
mea să se ducă în parcare şi să ia o gură de aer proaspăt. 
Cum stătea el acolo, din laboratorul criminaliştilor aflat 
în clădirea Walker, din cealaltă parte a parcării, ieşi 
tehnicianul de laborator, cu un plic în mână. ÎI văzu pe 
Cam şi se îndreptă spre el ca să-i dea plicul. 

— Pozele nu s-au distrus, zise omul. Aparatele astea 
sunt rezistente la apă, chiar dacă sunt ieftine. Chestia 
aia a mai fost protejată şi cu îmbrăcăminte de protecţie, 
iar cartuşul cu filmul era sigilat contra pătrunderii lu- 
minii. Privi în jur, ezitând: Trebuia să fii curajos peste 
măsură ca să faci astfel de instantanee, adăugă el. 

— Habar n-ai tu, replică Cam. 

— Asta a pățit sergentul Cox? 

— N-am nici un comentariu de făcut, zise Cam, deşi 
din cap încuviința. 

— La naiba! rosti tehnicianul, cuprins brusc de un 
fior. 

Cam îi mulțumi şi deschise plicul. Fu surprins să 
constate că înăuntru se găseau vreo două duzini de foto- 
grafii de format opt pe zece. 

Unele dintre ele erau instantanee panoramice din 
masivul Smokies, apoi câteva imagini de aproape ale 

urmelor de labe lăsate în nisipul şi noroiul de lângă 
râu, alte imagini ale pantelor stâncoase şi câteva instan- 
tanee cu peretele din Chop, în care se vedea intrarea în 
peşteră. Apoi urmau pozele dramatice: felina ieşind la 
buza peşterii, îmbăiată în lumina blițului şi deja încor- 
dată în vreme ce Kenny se apropia de ea; un instantaneu 
voalat al feței animalului, luat probabil atunci când Ken- 
ny ajunsese la mai puţin de trei metri distanță; un al 
doilea instantaneu, foarte prost, cu Kenny balansându-se 
înapoi, urmat de altul în care felina umplea întregul 
cadru în vreme ce sărea asupra lui Kenny. După acestea 
veneau instantaneele care demonstrau eforturile lui Cam 
de a orbi felina, cele mai multe luate fără fixare pe obiec- 
tiv, cu excepția unuia superb, în care animalul se vedea 

perfect în centru. În fundal se vedea şi o parte dintr-un 
câine. Mai existau câteva instantanee supraexpuse, apoi 
o ultimă fotografie cu un foc de tabără. 

Cam o studie cu atenție pe aceasta. Lumina nu era 
excelentă, iar oamenii din jurul focului de tabără purtau 
cu toții cagule, cu excepția unui singur individ: White 
Eye Mitchell. 

Hăitaşii? 

Cam privi cu atenție ochii tuturor, încercând să re- 
cunoască pe cineva după trăsături. La un moment dat a 
avut impresia că unul dintre personaje seamănă cu Kenny, 
dar apoi îşi aminti că acesta făcuse probabil fotografia. 
Și totuşi, Cam recunoştea acei ochi. Indivizii erau îm- 
brăcați cu haine de vreme rece, aşa că nu putea spune 
prea multe despre forme şi dimensiuni. Studie hainele 
umflate şi şepcile lor, căutând ceva cunoscut, cum ar fi 

fost un dispozitiv din dotările poliției sau o insignă. În 
afară de White Eye, în jurul focului stăteau patru oa- 
meni. Plus cel care făcuse poza erau cinci, aşa că doi lip- 
siseră de la petrecere. Habar n-avea când fusese făcută 
acea fotografie. 

Se grăbi să intre înapoi în clădire, unde îi arătă pozele 
şerifului. 

— FBl-ul va încerca cu disperare să pună mâna pe 
chestiile astea, zise Bobby Lee. Cel puţin până îi înşfacă 
pe nemermnicii ăştia. Ceea ce probabil explică de ce McLain 
vrea ca noi să nu întreprindem nimic până când nu vin 
ei aici. 

— Trebuie să-mi verific e-mail-urile, zise Cam, ca 
să văd dacă au început jocul. 

— Ai înțeles ce am spus mai devreme? zise şeriful. 
Ăştia nu vor pozele. Te vor pe tine. Dacă te scot din 
ecuație, nu va mai exista nimeni care să ateste existența 
vreunuia din grupurile de hăitaşi. Iar dacă reuşesc să facă 
asta, se pot descotorosi fără probleme de prietena ta 
polițistă. 

— Poate că agenții federali nu ar fi dezamăgiți de 
un asemenea rezultat, răspunse Cam. . 

Șeriful clătină din cap: 

— Nu, nu pot crede asta. Vor vrea să dețină controlul 
asupra poveștii, dar nu-şi vor dori o operațiune de aco- 
perire a urmelor. 

— Cred că au stabilit deja contactul între cele două 
grupuri. Trebuie să ne mişcăm repede, nu să aşteptăm alte 
şedinţe. Mary Ellen e în mare belea. Eu nu pot aştepta 
cu mâinile în sân. 

— N-ai folosit cea mai bună expresie, domnule 
locotenent, dar nu te contrazic. Din punct de vedere 
profesional, lucrul pe care îl am eu de făcut este să te dau 
la o parte şi să pun pe altcineva să se ocupe de chestia 
asta — din cauza identităţii ostaticului. 

Cam dădu din cap, apoi se gândi la ceva: 

— Bine, suspendaţi-mă din funcţie. Ordonaţi-mi să 
mă duc acasă şi să rămân acolo. Aşa aş putea să nu mă 
supun ordinelor. Dacă totul o ia razna, veți putea spune 
că am fost suspendat şi că am luat-o razna. 

— Tu auzi ce spui? îl întrebă Bobby Lee cu un 
zâmbet trist. Ascultă, aici e Biroul Şerifului din ţinutul 
Manceford. Avem o problemă. O vom rezolva, ca întot- 
deauna. Du-te să-ți verifici mesajele, adună-ți echipa, 
apoi întoarce-te naibii aici. 

— Nu-i aşteptăm pe agenţii federali? 

— Care e motto-ul Biroului Şerifului din ţinutul 
Manceford — cel despre care se presupune că nu ştiu 
nimic? 

— „Opune-te celor mai buni şi-o să mori ca un jeg“? 

— Ăsta. 

Cam îi ceru şerifului să-i trimită e-mail-ul cu filmu- 
lețul ataşat, apoi se duse în birou şi își verifică mesajele 
vocale. Nimic. Spre surprinderea lui, descoperi că întrea- 
ga lui echipă îl aştepta în biroul MCAT. Cumva se răs- 
pândise zvonul că avea să se întâmple ceva grozav şi 
oamenii își întinseseră la maximum antenele. Cam îşi 
porni computerul, apoi se aşeză în capul mesei de şe- 
dințe. 

— Bun, rosti el. Kenny Cox... 

„Toată lumea aştepta. Le povesti întreaga tărăşenie, 
terminând cu o descriere detaliată a celor petrecute în 
munți. La sfârşit, dădu din mână în mână fotografiile 
ultimei întâlniri a lui Kenny cu puma. După care se duse 
cu scaunul la computerul lui, deschise filmul primit de 
la şerif şi îi lăsă pe toți să îl vadă. 

— O vor înapoia în schimbul chestiilor ăstora? 
întrebă Tony, arătând spre poze. Adică, ar trebui să ştie 
„că ne-am făcut copii. 

— Doar dacă eu le livrez, răspunse Cam şi toată 
lumea înțelese imediat. 

În acea clipă sună telefonul. 

— Cei de la pază spun că un curier tocmai a adus 
ceva care seamănă cu o scrisoare-capcană pentru dum- 
neavoastră, domnule locotenent, anunță cu voce gâtuită 
ofiţerul de serviciu. 

— Poţi să repeți? 

— Păi, este un pachet FedEx de mărimea unei 
scrisori, îmbrăcat în bandă maro. Adresa e scrisă cu litere 
de mână; la adresa expeditorului e scris doar I.M. Jones 
şi am recunoscut şi adresa poştală — e vorba de în- 
chisoarea din orașul Triboro. 

— Bine, executați procedura de dezamorsare, îi ceru 
Cam. 

O oră mai târziu, după agitația de rigoare, chiar şi 
limitată la minimum, şeful echipei de genişti veni în bi- 
roul lui Cam şi îi dădu o pungă transparentă de plastic 
pentru dovezi care conținea un plic alb simplu. 

— Bomba dumneavoastră, domnule, rosti omul cu 
un zâmbet. 

— Mai bine să fii sigur decât să-ți pară rău! răspunse 
Cam, luând punga. 

— Aşa e, replică ofițerul, după care ieşi din î încăpere. 

Înăuntrul plicului se găseau o fotografie şi un bilet 
scris de mână. Era vorba de poza lui Mary Ellen Goode, 
de această dată fără glugă, şezând pe scaunul electric. 
Antebrațele, brațele şi picioarele îi erau legate de scaun. 
În poala ei se odihnea un telefon mobil, din care ieşea un 
fir alb care dispărea mai încolo din cadru. În bilet scria: 

„La tine acasă. În noaptea asta. Târziu. Un prim-plan 
pentru alt prim-plan. Dacă vedem întăriri, telefonul 
mobil declanşează distracţia“. 

— Dacă ne punem chiar acum în mișcare, zise Tony, 
am putea amplasa oamenii pe poziție înainte de a fi prea 
târziu. 

— Este vorba de un grup de hăitaşi, Tony, zise Cam. 
Sunt mai multe persoane. Probabil că supraveghează 
deja locul. De-asta au făcut chestia asta să arate ca o 
scrisoare-capcană. [mediat ce au văzut echipa de genişti 
ducând scrisoarea în afara clădirii au ştiut că le voi primi 
mesajul. 

— Nu te poți duce singur acolo, şefu”, zise Horace. 

— Ce-ar fi să lansăm un cal troian? propuse Pardee. 
Te duci singur acasă cu o maşină mare. Numai că în 
spatele ei stau trei tipi ascunşi sub ceva. Bagi maşina 
în garaj, închizi uşa garajului, ieşi şi intri în casă. Inăuntru 
sunt deja trei trăgători SWAT — şi astfel cresc şansele. 

— Sau, interveni Billy Mays, anunțăm presa că s-a 
întâmplat ceva grozav, te scoatem afară în cătuşe ca să 
fie vizibil pentru toți că te-am arestat, apoi te urcăm 

într-o maşină de patrulă. Totul apare la televizor la ştirile 
de la ora unsprezece. Apoi trimitem o echipă acasă la 
tine pretinzând că trebuie să-ți întoarcem casa cu fundu' 
în sus. Doar că trimitem vreo doişpe' tipi şi ies afară de 
acolo doar nouă. Apoi, a doua zi, îţi dăm drumul şi luăm 
jocul de la capăt. 

— Bună încercare, drăguților! zise Cam, zâmbind. 
Dar uitaţi un lucru: hăitaşii aştia sunt poliţişti şi, probabil, 
şi agenți federali. Gândiţi-vă la ce pot face în termeni 
de ascultare a comunicațiilor noastre şi de identificare 
a capcanelor plantate de noi. La naiba, poate că unul 
dintre cei trei trăgători din echipa SWAT pe care vreți 
să îi plantați în casa mea face şi el parte dintr-un grup 
de justițiari. 

— Nu te poți duce singur acolo, şefu'! insistă Horace. 

Cam oftă: 

— De data asta cred că trebuie să o fac. În chestia 
asta e amestecată şi femeia aia nevinovată. Trebuie să 
o salvez. Deja l-am pierdut pe Kenny. 

„Le cercetă chipurile şi îi urmări cum caută să priceapă. 
Văzu că oamenii înțelegeau perfect la ce se referea el. 


60 


Cam se hotărî să se ducă acasă şi să-i aştepte acolo pe 
membrii grupului de hăitaşi. Restul echipei sale, toți 
poliţişti calificați pentru intervenții SWAT, s-au dus să 
afle unde trebuiau să se adune pentru a începe acțiunea. 

Mary Ellen Goode avusese încredere în el. Habar 
n-avea de vreo chestiune importantă şi fusese doar un 
personaj secundar în toată povestea. lar acum era ca şi 
moartă dacă lucrurile nu aveau să se desfășoare irepro- 
şabil. Şi ce şanse erau ca situația să se rezolve cu bine? 
„Lotul e din vina mea, fir-ar să fie!“ îşi spuse Cam. Încă 
mai înjura când a ieşit pe uşă, ceea ce i-a surprins pe cei 
câțiva oameni care intrau în birou. 

După ce a ajuns acasă, le-a dat câinilor să mănânce, 
apoi şi-a verificat mesajele de pe robotul telefonic şi 
e-mail-urile din computer. Nimic, Şi-a făcut o cafea. 
L-a sunat şeriful. Echipa SWAT se întrunise la secția 
de poliţie din centrul oraşului. McLain revenise cu un 
telefon şi spusese că solicitase şi intervenția echipei FBI 
care era specializată în salvarea ostaticilor, dar i se 
comunicase că era nevoie de douăzeci şi patru de ore 
pentru ca aceasta să se strângă. Atunci anulase cererea 
şi anunţase că avea să trimită o echipă tactică în Iriboro 
până la unsprezece seara. Totodată, oferise serviciile celei 
mai moderne aeronave de supraveghere pe timp de 
noapte de care dispuneau ei, Ow!. 

— Bine, renunţ. Ce mai e şi Ow/ asta? l-a întrebat 
Cam pe șerif. 

— Un planor cu un mic motor cu reacție. Poate opera 
pe timp de noapte, susține greutatea unui pilot şi a unui 
agent special dotat cu echipamente sofisticate care permit 
vederea pe timp de noapte. Indivizii se pot posta dea- 
supra unei scene, pot rămâne acolo câtă vreme adie vân- 
tul, şi nu scot nici un sunet. Spre deosebire de elicopterele 
noastre. 

— Mai întâi trebuie să sune ei, zise Cam. 

— Să nu te postezi în faţa vreunei ferestre, îi ceru 
Bobby Lee. 

— Le am pe cele două potăi ale mele, zise Cam, 
uitându-se la cei doi câini care îl flancau, pe deplin con- 
ştienți că se petrecea ceva. 

Cam stinse toate luminile care nu erau strict necesare, 
apoi activă luminile de pază de pe acoperiş. Câinii îl 
urmară din încăpere în încăpere. Cam îşi curăță re- 
volverul şi scoase la îndemână echipamentele tactice de 
luptă. Îşi mai făcu o cafea. Abia se făcuse ora zece când 
a sunat telefonul. 

In loc de vreunul din cei pe care se aştepta să-i audă, 
în receptor a desluşit vocea lui Jay-Kay. 

— Am plecat din Charlotte şi sunt pe autostrada 52, 
zise ea. Cum ajung cel mai bine la tine acasă? 

— Ce mama naibii se întâmplă, Jay-Kay? 

— E mai rău decât crezi. Dă-mi indicaţiile necesare, 
te rog. 

Patruzeci şi cinci de minute mai târziu, Jay-Kay era 
în living-ul lui. Cam făcuse un duş şi îşi îmbrăcase costu- 
mul de luptă. Ea purta un costum cu pantalon. Cam îi 
oferi cafea, dar ea refuză. 

— Cum s-a întâmplat? o întrebă Cam. 

— Nu ştiu. Am ieşit puțin afară chiar după ce secre- 
tara mea şi-a terminat programul; fiul ei avea o partidă 
de fotbal, aşa că a plecat mai devreme. Am lăsat-o pe 
ofițer Goode în apartament, iar când m-am întors, am 
observat că dispăruse. 

— Şi sistemele tale de securitate? 

— Nu există nici un semn că s-ar fi intrat prin 
efracție. | 

— Ceea ce înseamnă că au fost nişte agenți federali, 
nu? zise el. Agenți, sau măcar alți angajați FBI care se 
găseau deja în interiorul sistemului tău? 

— Nu ştiu, rosti ea cu voce neutră. 

— Spuneai că e mai rău decât credeam eu. O au pe 
Mary Ellen Goode. Ce poate fi mai rău decât asta? 

— McLain şi FBl-ul vă joacă pe degete pe tine şi pe 
serif. 

— Cum anume? 

— O să-ţi arăt într-un minut, dar, mai întâi, spune-mi 
unde e computerul tău personal. 

Cam arătă spre birou. Ea scoase o cutie cu CD-uri 
din geantă şi se duse la maşinărie. 

— Voi executa o operaţiune de ştergere completă 
pe computerul tău, zise Jay-Kay. Mai întâi însă, vom . 
salva toate datele. 

— Ăă, bine, cred. Pot să întreb de ce? 

— Pentru că am descoperit ceva atunci când îi arătam 
ofițerului Goode câteva dintre fişierele FBI-ului despre 
povestea asta cu hăitaşii justițiari. Jay-Kay apelă la un 
program de gestiune a fişierelor: Am descoperit că data 
viitoare când vei intra on-line, te va aştepta un computer 
FBI care o să extragă toate datele de pe hard-disk-ul 
computerului tău, continuă ea, în vreme ce degetele îi 
zburau pe tastatură. Am mai făcut şi alte descoperiri, 
Doar-Cam, şi nu prea sunt de bun augur. Cred că şi eu 
am fost folosită. 

Jay-Kay a arhivat toate datele pe CD-uri, apoi a 
introdus un CD de-al ei în computer. În zece secunde, 
ecranul monitorului a devenit negru. 

— Aşa, rosti ea. Am distrus totul, cu excepția ser- 
viciului tău de acces on-line şi a sistemului de operare. 
Computerul va reveni la viață într-un minut, iar când 
ei vor vrea să se logheze la el, vor da peste un progrămel 
foarte rău care va fi transmis împreună cu ceea ce a mai 
rămas pe hard-disk-ul tău. După aceea, se va apuca să 
şteargă hardurile FBl-ului. 

Cam nu prea ştia ce înseamnă „să şteargă hardurile“, 
dar suna extrem de periculos. 

— Şi-acum — zise Jay-Kay, ridicându-se de pe sca- 
un — ziceai ceva de o cafea? 

Luară loc în bucătăria lui Cam şi Jay-Kay îi explică 
faptul că detectase o tentativă de pătrundere în sistemele 
ei când se dusese la AFIS ca să vadă dacă la dosar existau 
amprentele lui Marlor. 

— Dispun de un firewall diabolic, zise ea. Maşinile 
mele sunt configurate să detecteze orice intruziune şi 
să o absoarbă cu totul, făcându-l pe spion să creadă că 
a intrat în sistem, când, de fapt, tigrii mei intră în com- 
puterul lui şi îi şterg toate codurile de bază ale progra- 
melor de inițializare. Ştii tu, chestia aia care porneşte 
calculatorul. La ieşire, programul meu comandă o re- 
pornire şi computerul spionului devine obiect de muzeu. 

Cam dădu din cap, pretinzând că înțelege ce spune 
ea: 

— Şi de data asta ce s-a întâmplat? 

— De data asta, în procesul de blocare a intruziunii, 
tigrii au fost respinşi. Computerele mainframe IBM care 
derulează nenumărate operațiuni în paralel de obicei 
depăşesc din punct de vedere al performanțelor majori- 
tatea celorlalte computere, aşa că asta trebuia să fie o 
maşinărie federală mare, care funcționa, probabil, pe 
baza vreunui cod NSA”. 

— Aşadar, care-i treaba? întrebă el. 

Jay-Kay oftă: 

— Eu sunt consultant federal. Dispun de acces legal. 
Și totuşi cineva din structurile federale a dat ordin să se 
pătrundă în computerele mele. Am verificat cu respon- 
sabila de operaţiuni din cadrul biroului FBI din Char- 
lotte. Din întâmplare, o cunosc şi am ajutat-o cu nişte 
probleme de securitate a sistemului. Ba chiar am făcut 
o glumă din povestea asta: „ce e, dragilor, v-aţi plictisit? 
N-aveţi ce face în schimbul de noapte? Vreti să vă puneţi 
cu tigrii mei?“ 

— Şi? 

— Ei bine, mi-a spus că Thomas McLain voia să 
găsească un fișier care conține raportul despre analiza 
schemelor de acţiune în computerele mele şi să vadă 
dacă poate să-l fure. Ca să-mi testeze vigilența. Şi l-au 
furat. 

— Hopa! 

— Da, pentru că asta înseamnă că ei căutau un fişier 
anume — după numele lui. Eu am livrat acel fişier în 


* National Security Agency, Agenţia Naţională de Securi- 
tate a Statelor Unite. (n.tr.). 

sistemul poliției din ținutul Manceford, motiv pentru 
care probabil au aflat şi numele fişierului. Sorbi o gură 
de cafea şi apoi zâmbi: Din fericire, fişierul e codat. 

— Şi nu-l pot sparge? 

Fa clătină din cap: 

— Fişierul se bazează pe un cod optic cu o cheie 
fizică de unică folosință. Trebuie să pună mâna pe cea- 
laltă jumătate a unei anumite bucăți de plastic sensibile 
la temperatură ca să-l deschidă. 

Cam se ridică şi începu să se plimbe prin bucătărie. 

— McLain a fost mereu în defensivă cu porcăria asta, 
zise el. Să presupunem că există un al doilea grup de 
justițiari, constituit din federali, şi care operează aici, 
în Carolina de Nord. Sau că alături de hăitaşi sunt im- 
plicați şi agenţi federali. Să presupunem că McLain 
crede că aşa ceva e adevărat. Ce ar face FBl-ul? 

— Directoratul de la Standarde Profesionale s-ar 
ocupa de tot, răspunse ea. Ar veni imediat aici nişte 
tipi de la Washington. 

— Mclain spunea că ambii agenți care au fost pre- 
zenti la întâlnirea la care am participat şi eu sunt de la 
acel directorat. 

— Nu cred. Nu ştiu cine sunt, dar toată lumea din 
biroul local ar şti dacă în clădire s-ar afla nişte indivizi 
de la Standarde. N-ar mai discuta despre nimic altceva. 

Telefonul sună iarăşi. Era şeriful. 

— O am pe domnişoara Bawa aici cu mine, zise Cam. 
Ea crede că e ceva putred în biroul FBI din Charlotte. 

Reluă pe scurt ceea ce tocmai aflase de la Jay-Kay. 

— Ei bine, n-au apărut nici aici, spuse şeriful. Iar 
Horace tocmai a sunat. Spunea că are ceva veşti. Ştii 
filmulețul ăsta nou? Oamenii noştri de la Infracţiuni 
Informatice au impresia că imaginile sunt trucate — un 
soi de falsificare digitală. Ceva nu e în regulă cu ochii. 
Se pare că retina umană reflectă lumina doar o anumită 
lungime de undă într-un film, în vreme ce la o fotografie 
nu se întâmplă asta. 

— Cât de siguri sunt de măsluire? întrebă Cam. 

— Ei bine, tu n-ai scăpat încă de pericol, răspunse 
şeriful. Deoarece şoarecii noştri de laborator nu sunt 
dispuşi să-şi pună la bătaie funduri/e lor că imaginile 
sunt trucate. Aşa că, pentru a-ți răspunde la întrebare, 
nu suntem siguri. 

— Minunat! 

— E posibil însă să avem şi ceva solid. În aceste 
imagini lumina e diferită. În filmele cu execuţii nu se 
vedea nimic în fundal. În cel de acum se vede un pic 
podeaua. Unul din tipii noştri de la laborator a fost şofer 
de camion. El spune că e vorba de podeaua unei remorci 
de trailer — se pare că se văd nişte urme de paleți. Şi 
dacă te gândeşti la chestia asta.. 

— Mda, ar fi perfect, zise Cam, exact în clipa î în care 
Jay-Kay se întoarse în bucătărie. Aşadar, bănuiesc că voi 
continua să aştept mesajul? 

— Cred că trebuie să presupunem că Mary Ellen e 
vie şi că e ținută prizonieră, apoi să vedem ce se mai 
întâmplă, domnule locotenent, rosti şeriful. Am pus 
echipa SWAT în alertă şi am cerut şi un elicopter în caz 
că povestea aia cu Ow/ se dovedeşte o prostie. 

— Cum rămâne cu oamenii de la sol? întrebă Cam. 

— Vom juca şi noi după cum ni se cântă. Să vedem 
ce mai apare. Hai să încheiem conversaţia şi, orice s-ar 
întâmpla, du-o pe cucoană acasă. 

— "Nţeles, zise Cam şi închise. 

— Computerul tău este în mod oficial curățat, zise 
Jay-Kay. Am lăsat CD-urile, dar ar fi bine să le ascunzi. 

— Bomba plantată de tine a explodat? 

— Nu ştiu, dar, dacă am dreptate în privința originii 
acelei intruziuni, atunci mâine, într-un anumit moment, 
ar trebui să primesc un apel telefonic acasă ca să mă pre- 
zint şi să descopăr de ce s-a autodistrus o anumită rețea. 
Oamenii tăi ce au decis să facă? 

Cam îi povesti. Fa întrebă cum poate fi de ajutor. 

— De fapt, rosti Cam, şeriful mi-a ordonat să mă asi- 
gur că nu vei fi implicată în orice s-ar întâmpla în noap- 
tea asta. 

Ea se încruntă. 

— N-am vrut să spun că aş avea vreo intenție să 
mă amestec în jocul vostru, ripostă Jay-Kay. Cum pot 
să ajut făcând ceea ce ştiu eu cel mai bine să fac? 

— Habar n-am, răspunse el. 

Afară vântul începuse să se întețească, aşa că el porni 
focul în cămin şi turnă încă două căni de cafea. Se aşezară 
amândoi în living. Frick şi Frack se postară de o parte 
şi de cealaltă a căminului şi adormiră. Jay-Kay băgă 
mâna în geantă şi scoase telefonul mobil ca să-şi verifice 
mesajele. 

— Acum cred că vom aştepta, zise Cam. Sunt destul 
de sigur că Biroul Şerifului s-a conectat la telefonul meu 
ca să poată încerca să descopere de unde primesc apeluri. 

— Poate că nu va veni nimeni aici ca să ia pozele? 

— Sentimentul general este că eu sunt, de fapt, ținta, 
nu pozele. Eu sunt cel care poate depune mărturie. 

— Cu siguranță ai fost suspendat deja din funcție? 

— Da şi nu, răspunse el. Şeriful ştie tot ce ştiu şi eu 
şi, în plus, i-am pus la curent şi pe membrii echipei mele 
din MCAT. Chestia asta e suficientă pentru a rezolva 
problema Kenny Cox, dar nu şi pentru cea federală. 

— Dacă există aşa ceva. 

— Trebuie să existe. Altfel de ce ar fi încercat tipii 
ăia să mă elimine? Sau să o ia ostatică pe Mary Ellen? 

— Eu cred că răpirea are legătură cu neutralizarea, 
nu cu omorârea ta. Până la atentatul cu bombă, era vorba 
de un caz de răzbunare din partea lui James Marlor, cu 
ceva ajutor din interiorul Biroului Şerifului. Bomba 
aia a schimbat totul. Cred că a fost o greşeală. 

— O greşeală? Un explozibil C-4 montat într-o 
maşină? Trebuie să fi fost un gest intenționat. 

— Cred că bomba trebuia să explodeze şi să o sperie. 
pe judecătoare atât de tare, încât ea să-şi dea demisia. Nu 
s-a avut în vedere decizia ei de a se urca la volanul maşinii. 
De aceea ei au trimis prima bombă, cea falsă, ca să se 
asigure că ea înțelege că se află într-un pericol real şi 
să o facă să stea acasă. După ce a fost ucisă, ei şi-au dat 
seama că s-au autoexpus în mod inutil. Apoi ai apărut tu, 
şi te-ai apucat să spui tuturor că de vină trebuia să fie 
altcineva, nu James Marlor. 

— Dar ştiu că te-ai gândit mult la chestia asta! rosti 
Cam. | 

Fa îl privea cu acea expresie de superioritate pe care 
el o mai văzuse când Jay-Kay discuta cu muritorii pe 
care-i socotea inferiori. Fără ca măcar să se uite la tas- 
tatură, ea introducea acum un număr de telefon în 
dispozitivul mobil. 

Telefonul ei mobil. 

Tl izbi din plin şi neaşteptat frigul. Nu avea să existe 
nici un apel telefonic. „Ei“ stăteau, de fapt, chiar în fața 
lui. 

Fa zâmbi când citi în ochii lui că începe să înțeleagă. 

— Eşti aici pentru poze, nu? întrebă el. 

Ea zâmbi din nou: 

— Nota zece, domnule locotenent. 

El vru să se ridice, dar ea ridică telefonul mobil şi îi 
ceru să se aşeze la loc. Cam îşi aminti filmul şi telefonul 
mobil din poala lui Mary Ellen. Se aşeză la loc. Jay-Kay 
scoase un pistol semiautomat cu amortizor din geantă. 

— Ala pentru ce mai e? întrebă el. 

— Pentru ca întâlnirea noastră să rămână decentă — 
ştii tu, mai degrabă pentru protejarea mea decât pentru 
a-ți face ție vreun rău. 

Cam se uită la câini, întrebându-se dacă îi putea 
determina să treacă la acţiune. Numai că ea avea o armă 

şi îi putea împuşca pe amândoi înainte ca el să poată 
face vreo mişcare salvatoare. Se uită iarăşi la ea: 

— Ai făcut parte din banda asta tot timpul? 

— De ceva vreme, răspunse ea. Eu sunt ochii şi 
urechile lor. 

— Cum? Şi de ce, pentru a te dezlănțui cum vrei? 

— Cum? Am hăituit o pumă odată, ca toţi ceilalți, 
bineînţeles. E singurul mod de a intra în gaşcă. Am 
reuşit chiar să obțin un prim-plan. 

Cam îşi aminti ochii pe care crezuse că-i recunoaşte. 
Ai ei erau. 

— Şi de ce? 

— Mai întâi, pentru că oamenii pe care i-am omorât 
îşi merită pe deplin soarta. Ai văzut care e adevărata 
mea fire în sala de judecată în ziua aceea. Capete înfipte 
în ţeapă şi tot tacâmul. Şi pentru că e un joc periculos, 
rapid şi incredibil de incitant, domnule locotenent. Cred 
că ţi-am spus asta odată — eu trăiesc pentru emoţii tari. 

— A, da, eşti dependentă de adrenalină. Dar voi 
trebuie să ştiţi că dispunem de copii ale acelor poze şi 
că Biroul Şerifului în mod clar nu consideră porcăria asta 
drept un joc. Am pierdut deja un polițist şi, dacă mai. 
pierdem unul, voi toți o să muriți. 

— În primul şi în primul rând, : ar trebui să ne des- 
coperiți. 

— Ştim deja... 

Ea se aplecă în față: 

— Nu șsżiżi nimic, cu excepția celor pe care vi le-am 
dezvăluit eu. Şi dacă v-am pus pe urmele unor oameni 
nevinovaţi? În plus, nu noi am provocat moartea 

sergentului Cox. E/ şi-a provocat-o singur. Avea deja 
două prim-planuri. Avea mai mult decât oricine altcineva. 
A devenit lacom şi felina, în cele din urmă, a câştigat. 
Se mai întâmplă. 

— A făcut asta deoarece micul vostru joc începea 
să se fâsâie, ripostă Cam. Puteai face porcăria aia cu bu- 
nul samaritean câtă vreme nimeni nu bănuia că poliţiştii 
sunt ucigașii. Acum, că ştim care e „jocul vostru“, cum 
îl numeşti tu, s-a terminat. Şi vă vom găsi pe toți. Tu 
ne-ai învățat cum, îţi aminteşti? 

— Nici măcar în visele tale să nu crezi aşa ceva, 
domnule locotenent. Aminteşte-ţi că eu am efectuat o 
analiză de tipar pe date reale, care e posibil să mai existe 
sau nu. Pot pătrunde oriunde şi pot modifica orice dată, 
îți aminteşti? Aşa că nu trebuie să facem mai nimic ca 
să nu fim descoperiți. 

— Tu ai deschis subiectul ăsta cu justițiarii — la 
hotel, când am luat cina împreună. De ce ai făcut asta? 

— Pentru a creşte miza, evident. În plus, dacă m-aţi 
fi inclus şi pe mine în ancheta voastră, aş fi putut-o 
controla mai uşor. 

— Şi tot tu mi l-ai dat pe Kenny Cox? De ce? Era 
unul dintre voi. 

— Deoarece erai deja pe urmele lui, nu? Teoria noas- 
tră spunea că, dacă ţi-l dau pe Cox, am putea ascunde 
celălalt grup. 

— Dar acum noi ştim totul. 

Fa zâmbi: 

— Tocmai a început un nou joc, domnule locotenent. 
Tigrii mei şi cu mine suntem gata dacă eşti şi tu. Și nu 

trebuie să fim în Charlotte, Carolina de Nord, ca să ne 
jucăm. Ce e acolo nu reprezintă singura mea avere. Între 
timp, ascultă-mă bine. O vrei pe Mary Ellen Goode 
înapoi şi vie? 

— Bineînțeles. 

— Atunci în memoria ta vor apărea câteva goluri 
semnificative. E simplu. Nu te vrem mort. Noi nu uci- 
dem poliţişti. Mai întâi, trebuie să promiţi că vei uita tot 
ce ştii, apoi îți vom spune unde să o găseşti. 

El se uită fix la ea. Să fi fost Mary Ellen deja moartă? 
Să fi avut dreptate tipii de la Infracțiuni Informatice? 
În plus, femeia aia chiar credea că el poate promite aşa 
ceva ca să o aducă pe Mary Ellen înapoi, şi după aceea 
să-şi țină promisiunea? Lucrase cu oamenii legii suficient 
de mult timp ca să ştie că poliţiştii erau în stare să pro- 
mită orice ca să scape un ostatic. Ridică din umeri. 

— Bine, s-a făcut, zise el. Unde e, aşadar? 

Fa izbucni în râs: 

— Nu aşa de repede. Ai habar că FBl-ul a cerut un 
mandat de arestare pe numele tău? 

El clătină din cap: 

— Pe ce bază? 

— Pe baza unui lanț de dovezi circumstanţiale, 
domnule locotenent, dovezi care incriminează atât Biroul 
Șerifului din ţinutul Manceford, cât şi pe tine personal. 
Unul dintre oamenii tăi a făcut-o de oaie în cazul arestării 
care a declanşat totul. Şi apoi tu însuți ai devenit o gaură 
neagră. 

— Asta ce mai înseamnă? 

— James Marlor a murit după ce l-ai vizitat tu. White 
Eye Mitchell a murit sub ochii tăi. Sergentul Cox a 
murit sub ochii tăi. Toate cele trei explicaţii legate de 
modul în care au murit provin de la tine şi, în esență, 
nu sunt confirmate de nimic. Tu ai vizitat terenul şi casa 
judecătoarei Bellamy când ea se afla sub protecția poliției. 
Tu ai fost acolo când cineva a tras cu o puşcă de mare 
calibru în casa ei. Tu eşti singurul beneficiar al averii 
ei, ceea ce reprezintă o dovadă substanţială. Oriunde 
ar apărea cineva, apari și Zu, şi-i distrugi viața. 

_— Dar pot explica fiecare din aceste... 

— Poţi încerca, domnule locotenent, i-o reteză ea, 
dar FBl-ul a construit un caz pe baza a tot ce ţi-am spus 
înainte, plus „clinciul“, cum îl denumesc ei. 

— Asta ce mai e? 

— Nişte date foarte interesante şi direct incrimi- 
natoare din arhivele comunicațiilor tale telefonice. 

— Nu se poate! 

— Telefoanele publice. Le-ai apelat şi pe acestea. 

— Dar e o tâmpenie — nu am făcut-o niciodată. 

— Arhivele operatorilor telefonici spun că ai făcut-o. 
Cel puţin acum spun asta. Ai vrea să verifici? 

Fa lăsă jos telefonul mobil şi trecu arma în cealaltă 
mână. 

— Ascultă, zise ea. Guvernul crede cu adevărat că în 
Biroul Şerifului din acest stat există un pluton al morții. 
În acest moment se crede că şi tu faci parte din el. În 
definitiv, deții poziția perfectă ca să fii de ajutor. 


El se holbă la ea. 

— Îmi pare rău să-ți comunic că i-am ajutat să-şi 
formeze o asemenea impresie și că le pot întări această 
impresie. În plus, pot face asta de oriunde vreau eu. 

Cam nu ştia ce să mai spună. Ce spusese ea înainte? 
Dacă putea intra undeva, putea şi să modifice datele de 
acolo? Şi tocmai îi ştersese computerul, cu aprobarea 
lui. Sau, de fapt, plantase ceva şi acolo? 

— Cum rămâne cu plutonul de execuție format din 
agenți federali? 

— Ce motivaţie are guvernul ca să urmeze o astfel 
de teorie? ripostă ea. Nici una. 

— Dar Kenny spunea că.. 

— Asta e ceea ce 4 ai afirmat că a spus sergentul 
Cox, domnule locotenent. Și chiar şi aşa, totul a fost 
ambiguu şi rostit în timpul delirului de dinaintea morții. 
Chiar tu ai susținut asta. 

Cam se lăsă pe spătarul scaunului. În încăpere se 
făcuse brusc prea cald. 

— Prin urmare, tu i-ai trimis lui Annie mesajul ăla 
prin e-mail? 

— Din interiorul biroului zăz, da. De fapt, chiar de 
pe computerul tău. 

— Şi tot tu ai plantat şi bomba? 

— Nu. Omul care era cu mine a plantat bomba, în 
vreme ce eu eram înăuntru cu judecătoarea ta, obținând 
accesul la computerul ei de acasă şi, de acolo, în întreaga 
rețea a sistemului judiciar, 

— La naiba, żu ai ucis-o pe Annie Bellamy. 

— S-a omorât singură, domnule locotenent. Şi nu 
cumva te-am auzit spunându-i să vină la tine după ce 
toată lumea pleca? Poate că tu ai ucis-o. 

Cam simți cum îl cuprinde furia. O putea ucide. 
Putea răcni la ea precum puma aia mare şi putea sări din- 
colo, smulgându-i'jucăria aia de aruncat boabe de fasole 
din mână şi apoi smulgându-i pe loc căpățâna. Dacă 
ar fi atacat-o, i s-ar fi alăturat imediat şi câinii. Unul din 
ei ar fi răpus-o, cu siguranță. Ea observă pornirile lui 
criminale şi ridică telefonul mobil. 

— Dacă apăs butonul ăsta, ea moare, rosti Jay-Kay 
cu calm. Cam se prăbuşi la loc pe scaun: Să revenim la 
partea ta de înțelegere, domnule locotenent. Pe scurt, 
iată despre ce e vorba: nu ai voie să depui mărturie. Nici 
acum, nici altădată. Când ne vom convinge că îți onorezi 
angajamentele, o vom elibera pe polițista ta drăguță. 

— Cât va dura? 

Fa nu-i răspunse. Cam îşi aminti ce spuseseră cei de 
la Infracţiuni Informatice despre imaginile video. 

— Cred că minti, rosti el. Cred că e deja moartă. 

— Atunci să apăs pe butonul ăsta? Cu toate că nu 
se va auzi vreo explozie uriaşă care să deranjeze jumătate 
din oraş. 

El ezită. Jay-Kay lăsă telefonul în jos. 

— Din punctul tău de vedere, execuțiile vor înceta. 
Ba chiar vom lăsa felinele în pace. Pur şi simplu, va trebui 
să refuzi să depui mărturie. 

— Mclain nu va accepta asta, replică el. FBl-ul va 
continua ancheta la nesfârşit. 

— Ne asumăm riscul cu McLain. Poate că îl ştim pe 
el şi ce va face cu toată povestea asta mai bine decât tine, 
dacă e-mail-urile îți pot da un indiciu în acest sens. Se 
ceartă cu cei din ATF încă de pe vremea atentatului cu 
bombă vizavi de adevărata natură a evenimentelor, dar 
nici ei nu pot ignora faptul că totul continuă să te indice 
pe tine. Dacă vei tăcea şi noi ne vom face nevăzuți, atunci 
ei au toate motivele să-şi înceteze căutările, ca să nu mai 
spun că, de fapt, asta vrea şi Washingtonul. 

Cam îşi spuse că ea se înşela aici, dar nu era mo- 
mentul să aibă o dispută. 

— Aşadar, târgul ăsta cere ca eu să amuţesc, Mary 
Ellen să fie eliberată şi voi să scăpaţi nevătămați? 

— Noi nu am făcut decât să ajutăm justiția, domnule 
locotenent — justiția propovăduită de vechii zei, nu 
de cei corecți din punct de vedere politic. În plus, „amu- 
tirea“ asta a ta nu va fi chiar aşa de evidentă. Aminteşte-ți 
că tu eşti dovada vie. Dacă tu nu vorbeşti, nimeni nu mai 
are nici un caz la care să lucreze. 

— Şi dacă eu le-am povestit deja? 

— Dacă va fi nevoie, vei retracta. Nu mai eşti la fel 
de sigur pe ce ai declarat. Au fost situații pline de stres 
şi poate că te-ai înşelat. 

Cam nu ştia ce să mai spună. Stătuse chiar acolo, în 
casa aia, şi îi pusese la curent pe şerif şi pe procuror, aşa 
că, dintr-un anume punct de vedere, depusese deja măr- 
turie. Dar era posibil ca ea să nu ştie asta. Sau ştia? Se 
înapoiaseră ei la birourile lor şi scriseseră totul într-un 
raport pe computer? Pe care ea să-l fi putut citi? Pe de 
altă parte, ce-l putea împiedica pe şerif să redeschidă 

cazul imediat ce ei o eliberau pe Mary Ellen? Mai exis- 
taseră astfel de situații. Se hotărî ca deocamdată să-i 
facă jocul. 

— Chiar dacă nu vor veni după mine, zise el, eu tot 
va trebui să ies din joc. Să mă pensionez. 

— Da, probabil că o vei face, dar e mai bine decât 
să fii împuşcat cu o pușcă de vânătoare prin fereastra de 
la bucătărie într-o noapte oarecare, nu-i aşa? Nu ai fost 
iscoadă militară şi lunetist? Ştii că s-ar putea face asta, 
nu? 

El îşi aminti de cazul doctorului de la clinica de 
obstretică şi încercă să alunge imaginea neplăcută din 
minte. o 

— Gândeşte aşa, domnule locotenent: să zicem că 
vei reuşi şi ne vei scoate pe toți din afacere. Jay-Kay se 
uită la ceas: Trebuie să prind avionul. Işi lăsă telefonul 
mobil pe măsuţa de cafea: Telefonul ăsta poate apela ra- 
pid anumite numere. Selectezi zero şi se activează scau- 
nul. Tastezi zero şi doi şi se dezactivează scaunul. Să nu 
cumva să le încurci. 

Se uită iarăşi la ceas. 

— Peste două ore, dar nu mai devreme, şi folosind 
telefonul ăsta, selectează zero-trei. Vei ajunge la o căsuță 
vocală. Spune „da“ şi închide. Aşteaptă cinci minute, 
apoi selectează zero-doi. 

— De ce să nu formez zero-doi chiar acum? 

— Pentru că tu deții jumătate din cheia problemei, 
domnule locotenent. Dacă nu e apelată şi cealaltă jumă- 
tate de cheie, oaze tastele declanşează scaunul. Aşa că 
fă ce vrei, te rog, eşti invitatul meu. 

Încă şocat de cele auzite, el dădu încet din cap. 
Jay-Kay îi repetă instrucțiunile, ca să le priceapă bine. 

— Când o vom avea înapoi? 

Ea îi ignoră iarăşi întrebarea: 

— Acum voi pleca, spuse ea. Ce ţi-am făcut eu poate 
fi desfăcut. Sau făcut şi mai interesant, dacă va fi nevoie 
de asta. Pot să procedez la fel şi cu şeriful. Pot construi 
un zid acuzator de unu şi zero în jurul oricui are o le- 
gătură oarecare cu universul computerelor, ceea ce în 
America, evident, înseamnă oricine e cât de cât 
important. Noi suntem înăuntrul sistemului de aplicare 
a legii, domnule locotenent şi, în caz că n-ai fost atent, 
e vorba de un sistem care devine tot mai puternic pe zi 
ce trece. Să nu uiţi niciodată asta. 

El privi drept înainte, în vreme ce ea ieşi din încăpere. 
Câinii o urmăriră cum pleacă şi apoi se uitară la Cam. 

— Cred că sunt distrus, prieteni, rosti el încet. 

O oră şi jumătate mai târziu, era înapoi în centru, în bi- 
roul şerifului. Prețiosul telefon mobil se odihnea pe tăblia 
biroului. Ceasul lui Cam stătea chiar alături, socotind 
minutele scurse. 

Singurul necunoscut care era în încăpere atunci când 
intrase Cam era Mark Pierce de la SBI. Cam le povestise 
despre mica lui întâlnire cu Jay-Kay. Şeriful vru să ia 
imediat legătura cu ea, dar Cam îl potoli. 

— Haideţi să lucrăm ca la carte, să o aducem pe 
ofițerul Goode înapoi şi apoi îi putem vâna pe nemernici, 
zise el. 

Mike Pierce avea raportul de analiză pe care li-l 
dăduse Jay-Kay. Subliniase numerele cabinelor telefonice 
şi se dusese să verifice arhivele apelurilor lui Cam pentru 
a vedea dacă era adevărat că Jay-Kay îl implicase şi pe 
el în poveste. 

După plecarea lui Mike, Cam se uită fix la telefonul 
mobil. 

— Am o singură mare problemă cu tot rahatul ăsta 
legat de telefonul mobil, zise el. 

— Care? 

— Ea a spus că toate butoanele de apelare rapidă vor 
declanşa scaunul dacă nu efectuez acel apel. Se uită la 
şerif: Şi dacă totul rămâne valabil şi după ce efectuez 
apelul? Sau când efectuez apelul? Dacă toată chestia asta 
e doar praf în ochi şi eu voi trimite semnalul care o va 
ucide pe Mary Ellen? 

Şeriful se încruntă şi Cam îşi dădu seama că arăta 
mai bătrân şi că albise mai tare de când începuseră toate 
acele porcării. 

— O fac eu, dacă vrei, răspunse şeriful. Tu trebuie 
doar să spui şi eu voi apăsa butoanele. Am echipa SWAT 
în aşteptare şi centrul de operațiuni este gata să urmă- 
rească numerele care vor apărea pe ecran. 

Cam oftă şi se prăbuşi pe scaun: 

— M-a pus la zid, domnule şerif, zise el. Cu sprijinul 


dumitale, probabil că voi putea evita o condamnare 

federală, dar, dacă nu depun mărturie, cariera mea de 
om al legii s-a dus dracului. 

Şeriful nu-i răspunse. Verifică ceasul, care ticăia în 
legea lui pe birou. 

— Unde sunt McLain şi echipa lui tactică? întrebă 
Cam. 

— Habar n-am. 

Mark Pierce se întoarse în încăpere, strângând în 
braţe raportul. Închise uşa şi se aşeză. 

— Te rog să confirmi numărul tău de acasă, domnule 
locotenent, zise el. 

Cam i-l] dădu. Mike cercetă raportul şi dădu din cap. 

— Voi n-aţi parcurs toate datele, nu? Aţi citit doar 
sumarul şi concluziile? 

Încuviințară amândoi. 

— Ei bine, nu glumea. A plasat deja numărul 
dumitale de telefon aici ca unul din numerele de contact 
des folosite în rețeaua de telefoane publice. Doar că nu 
a evidențiat acest lucru în paragraful cu concluzii. 

— Nemernica! exclamă Cam. A făcut-o. Cum naiba 
a putut să facă asta? 

— Le-am pus oamenilor care se ocupă cu controlul. 
tehnic de la compania de telefoane aceeaşi întrebare, 
replică Pierce. Ei mi-au zis că listele de apeluri sunt co- 
nectate cu sistemul de facturare. Ei nu țin arhive privi- 
toare la clienţii lor doar pentru că există posibilitatea 
vagă a unei anchete polițienești, dar țin arhive cu facturi. 
Ştiţi când daţi telefon la serviciul cu clienții şi vă plângeți 
în legătură cu o factură? 

Dădură iarăşi amândoi din cap. 

— Ei bine, ţineţi minte cum uneori cei de acolo fac 
frumos şi anulează o anumită plată de pe factură? Pot 
face asta prin ştergerea înregistrării convorbirii. Apoi 
sistemul de facturare reface calculele. Ce vreau eu să 
spun e că sistemul nu e deloc sigur. Chiar şi un repre- 
zentant al serviciului de relații cu clienții din Bombay 
poate face aşa ceva. 

— ar ea intră în sistemul lor cu două computere 
mainframe, zise Cam. Rahat! | 

— Cât timp mai avem? întrebă Pierce. 

Şeriful se uită la ceas. 

— Douăzeci şi şapte de minute, zise el, după care 
se apucă să-i explice lui Pierce temerile lui Cam legate 
de butoanele de apelare rapidă. 

Pierce clătină frustrat din cap: 

— Ce altceva putem face? întrebă el. O prăjesc, iar 
dumneata rămâi în continuare în vizor, mai ales în urma 
porcăriei ăsteia. 

— Dar totul a fost fabricat de ea, protestă Cam. 

— Şi cine susține asta? întrebă Pierce cu blândețe. 

Cam simţi brusc nevoia de a lovi pe cineva. 

— Mai e ceva, zise Pierce. Am sunat la numărul femeii 
din Charlotte şi ne-a răspuns un robot. Femeia care a 
sunat înapoi spunea că este asistenta executivă a dom- 
nișoarei Bawa. Nu ştie unde e domnişoara Bawa, dar se 
pare că aşa ceva nu e neobişnuit. Doar ca să mai scor- 
monesc după ceva, am întrebat dacă v-a văzut vreodată 
în acel sediu. „Ofițerul cu câinii?“ a întrebat ea imediat. 

— Pot explica asta, zise Cam, cu vocea grea. Am... 

Pierce ridică mâna, indicându-i lui Cam să tacă. 

— Am făcut facultatea de Drept la seral, zise el. Cred 
că din acest moment ar trebui să urmați sfatul cucoanei 
şi să nu mai spuneți nimic. Şeriful aici de față se pune 
chezaş pentru dumneata şi mie îmi ajunge asta. Dar cea 
mai bună variantă pentru ca agenţii federali să rezolve 
problema lor cu plutonul de execuţie e să vă execute în 
public, să-şi declare oficial victoria, chiar dacă parțială, 
apoi să-şi continue vânătoarea în spatele ușilor închise. 
Imaginea reprezintă totul pentru tipii ăia, 

— Dar înţelegeţi că toată porcăria asta blestemată 
e o înscenare? ripostă Cam. 

Îşi dădu seama că ajunsese aproape să țipe. 

— Ar fi trebuit să vă luaţi nişte măsuri de precauţie, 
pe cineva care să susțină varianta dumneavoastră, răs- 
punse Pierce, imperturbabil. 

— Pe cine? rosti furios Cam. Pe sergentul Cox? 

— Destul, interveni Bobby Lee. Mai bine să ne con- 
centrăm asupra recuperării fără probleme a ofițerului, 
în regulă? 

Îl sună apoi pe locotenentul desemnat drept condu- 
cător al echipei SWAT, cerând o actualizare a situaţiei, 
iar şeriful îi spuse că vor efectua apelurile cu pricina cam. 
peste douăzeci de minute. 

— Să sperăm că va suna cineva la centrul de opera- 
țiuni şi că o să ni se confirme unde se află ostaticul după 
ce facem apelurile cerute pe telefonul mobil. 

Se uitară cu toții la telefon şi aşteptară, în timp ce 
minutele se scurgeau. Cu cât Cam se gândea mai mult, 
cu atât credea mai puțin că va exista vreun apel, cel puțin 
nu imediat. Voia să iasă din clădire şi să urle la lună. 

Toate astea pentru că un tâmpit uitase să le citească 
drepturile unor nemernici? Se gândi la Mary Ellen, 
legată de acel scaun oribil, aşteptând să întreprindă 
cineva ceva. De câtă vreme era acolo? Oare mai trăia 
încă? Filmul fusese făcut în noaptea când fusese luată 
ostatic? Sau toate acele imagini erau trucate, produsul 
vreunui dispozitiv digital? Îi reveni în minte cadavrul 
îmbibat în motorină al unuia dintre jefuitori zăcând 
pe sol alături de cisternă. Oare Mary Ellen se găsea acum 
şi ea într-un asemenea loc? „Nu am face niciodată rău 
vreunui alt polițist“, spusese Kenny, dar acum Kenny 
se transformase într-o grămadă de oase înghețate 
undeva, în munții din vestul Carolinei. 

— Bine, mai avem două minute, rosti şeriful. Chestia 
asta are un semnal. O faci tu, sau eu? 

— O fac eu, zise Cam, ridicându-se şi ducându-se 
spre biroul şerifului. 

Se uitară cum minutarul ceasului avansează, apoi 
tresăriră când se auzi bâzâitul alarmei. Cam apucă tele- 
fonul şi tastă zero-trei. Se strâmbă când în aceeaşi clipă 
cineva trânti uşa de la intrare. Zero-doi scotea din func- 
țiune scaunul electric. Corect? 

Mâinile îi asudau în vreme ce în receptor se auzea 
soneria. „Haide“, rosti el în gând. „Haide!“ 

Apoi răspunse un robot telefonic. Spre marea lui 
surprindere, Cam îşi auzi propriul mesaj de pe robot. 
Îndepărtă telefonul de ureche şi se uită la numărul pe 
care îl apelase cu tastele respective. Era numărul lui de 
acasă. 

— Ei bine? întrebă şeriful. Nu trebuia să spui ceva? 

„Propriul meu telefon?“ se miră Cam, dar apoi rosti 
cuvântul magic şi închise. 

Resetă cronometrul ceasului pentru cinci minute şi 
apoi aşteptară din nou. După aceea, Cam inspiră adânc 
şi formă zero-doi. Telefonul sună o dată, de două ori, apoi 
răspunse o maşinărie care semăna cu un fax, care se opri 
imediat. Apoi se aşternu tăcerea şi Cam închise din nou. 

— Nu vă va veni să credeți, anunţă el. Primul număr 
pe care l-am apelat era numărul meu. 

— Se potriveşte, zise Mike Pierce. Ea a avut grijă şi 
de asta. 

Aşteptară încă o oră, dar nu mai primiră nici un telefon. 
In cele din urmă, Cam îşi apelă propriul robot telefonic 
de acasă. Un mesaj înregistrat, nu cel lăsat de el. Ascultă 
cu atenție, îl puse din nou de la capăt, apoi îl salvă pe 
casetă. 

— Părea o bandă, raportă el. Un terminal de cami- 
oane în partea de sud a autostrăzii 1-40, din drumul spre 
aeroport. Se pare că vom căuta un treiler. Mi-au spus să 
mă duc singur, altfel pornesc curentul pentru scaunul 
electric. 

— Nu! se opuse Bobby Lee. Imposibil! 

— Eu am băgat-o în toată porcăria asta, domnule 
şerif, protestă Cam. Cel mai mărunt lucru pe care pot 
să-l fac e să o scot de acolo. 

— Nu vei reuşi decât să te sinucizi. Nu, îmi pare rău, 
dar e vorba de un ostatic. Mereu îmi pare rău când e 
vorba de un ostatic. Dar vom pătrunde în forță. 

— Cum rămâne cu acel Ow? întrebă Pierce. Î! tri- 
mitem pe sus cu ceva echipamente termo-sensibile şi 
vedem dacă descoperă un treiler diferit de toate celelalte? 

— Cât va dura? întrebă şeriful. 

Treizeci de minute mai târziu, aveau un plan. Ow/ 
avea să efectueze o inspecție şi apoi să raporteze orice 
ținte depista, oricât de neînsemnate. Echipa SWAT avea 
să se aşeze în afara platformei de acces în parcul de trei- 
lere. Cam avea să se plimbe prin parc singur într-o 
maşină de patrulare, îmbrăcat cu echipament complet 
de luptă, pretinzând că, de fapt, cercetează treilerele cu 
un dispozitiv manual de scanare a temeperaturii. Avea 
să se plimbe aşa suficient de mult ca să permită echipei 
SWAT să ajungă pe poziții în spatele treilerului, după 
care aveau să atace. Dacă Ow/ nu descoperea NIMIC, 
aveau să se regrupeze şi să încerce altceva. 

Avură nevoie de încă o oră ca să aducă aeronava pe 
poziție deasupra parcului. Cam se duse împreună cu 
echipa sa MCAT într-o maşină Suburban într-un loc 
aflat la trei străzi distanță de parc. Apoi el se mută într-o 
maşină de patrulare, în vreme ce oamenii lui se duseră 
să se alăture echipei SWAT la postul de comandă. Şeriful 
şi Mark Pierce se duseră direct la postul de comandă în 
maşina personală a şerifului. 

Cam ajunse în parc în cinci minute şi trecu de porțile 
de securitate. Era un parc de containere de mărime 
mijlocie după standardele din Triboro — zece depozite 


562 


echipate cu platforme mecanizate de încărcare a camioa- 
nelor. Unele depozite nu erau active, dar la jumătate din 
ele se vedeau camioane şi treilere adunate în fața plat- 
formelor şi a motostivuitoarelor care operau în fața uşilor 
luminate ale depozitelor. Sergentul din vehiculul de 
comandă şi control anunță pe frecvenţa de operaţiuni că 
aparatul de zbor Owl se găsea acum deasupra lor, cer- 
cetând treilerele goale parcate în spatele parcului. Omul 
mai spuse că se găseau vreo şaizeci sau şaptezeci de astfel 
de mamuti în zona aceea. 

Cam se plimbă prin parc cu geamurile coborâte. 
Muncitorii de pe platforme păreau să nu acorde nici o 
atenție maşinii singuratice care se deplasa de colo-colo. 
Cam putea comunica acum cu centrul de comandă, 
dar nu şi cu echipa SWAT. Dinspre Ow/ veni mesajul că 
acoperişurile depozitelor păreau curate, fără lunetişti 
ascunși pe ele. Zece minute mai târziu veni mesajul că 
un treiler era diferit din punct de vedere termic de cele 
care îl înconjurau. Era parcat de-a lungul gardului din 
spate al parcului, aşa că echipa SWAT s-a pus în mişcare. 

Cam îşi continuă plimbarea, din când în când scoțând 
dispozitivul termal pe geam, în vreme ce aştepta anunțul 
că echipa ajunsese pe poziții în spatele țintei. Într-un 
târziu, i se spuse să meargă spre capătul din spate şi să 
înceapă o inspecţie lentă a treilerelor parcate lângă zid. 
Cam ajunse acolo şi începu să-şi folosească lanterna 
de buzunar, plimbându-i fasciculul pe sub treilere, o zonă 
invizibilă pentru Owl. 

Parcurse întregul şir de treilere, sperând să nu fie lovit 
de vreun lunetist ascuns prin cine ştie ce copac, apoi 

stinse lanterna şi se întoarse. Reluă plimbarea de-a lungul 
şirului de treilere, cercetându-l cu atenţie pe fiecare în 
vreme ce coordonatorul tactic număra secundele. Pretin- 
se că e interesat de un treiler, până când postul de co- 
mandă anunță că echipa ajunsese pe poziții în dreptul 
unei liziere de copaci din spatele parcului şi că tăiase 
deja gardul de sârmă. 

Cam îşi continuă mersul până când ajunse la treilerul 
depistat de Ow/. Îndreptă dispozitivul spre el, dar pe 
ecran nu apăru nimic. Aeronava confirmă că inspecta 
treilerul care trebuia. Acum venise vremea să se dea jos 
din maşină. Ar fi vrut să caute cu lanterna şi pe sub 
treiler, dar prin asta era posibil să arunce o lumină asupra 
echipei SWAT care era aşezată în cealaltă parte. La fel 
ca şi celelalte treilere, şi acesta era parcat cu crăcanele de 
ancorare spre şosea şi cu uşile pentru marfă spre poarta 
de acces din spate. 

Cam se mulțumi să folosească farurile maşinii, 
parcând într-un unghi oblic, ca să reuşească să arunce 
ceva lumină şi pe sub treiler. Ar fi vrut să aibă câinii cu 
el — ei ar fi fost în stare să depisteze pe oricine şi orice 
ar fi stat la pândă acolo. 

— Sunt pe poziţie, anunță el încet în microfonul 
de la umăr. 

— leşi din maşină şi mergi spre spatele treilerului, 
îi ceru vocea din receptor. Ow/ spune că nu nu există 
nici un indiciu că s-ar putea organiza o ambuscadă. 

Cam înghiți în sec, opri maşina şi se dădu jos. Lumi- 
nile din parc reuşeau să ilumineze suficient de bine şi 
acea zonă din spate, însă locul era marcat şi de destule 

umbre prelungi. Cam nu putea decât să spere că Owl 
vedea bine totul pe o rază de cinci sute de metri, deoarece 
orice lunetist profesionist l-ar fi putut elimina uşor de 
la o asemenea distanță, indiferent că el era sau nu îm- 
brăcat cu vesta antiglonț. Se duse cu grijă spre spatele 
treilerului, îndreptând lumina lanternei în toate direcțiile, 
mai puțin în direcția gardului. Ascultă cu atenție dacă 
Owl scotea vreun sunet, dar nu auzi altceva în afara unei 
adieri de vânt prin copaci. Îşi dădea seama că treilerul 
era folosit pentru transportul produselor congelate, având 
un generator de frig montat în partea de sus şi părțile 
laterale bine izolate. Între gard şi spatele treilerului exista 
poate un spațiu deschis de maximum şase metri. 

Când ajunse în spate constată că uşile erau încuiate, 
aşa că înconjură încă o dată treilerul, în acelaşi timp în- 
cercând să înlăture fiorii pe care îi simțea de-a lungul 
şirei spinării. Erau acolo? Dăduseră de echipa SWAT? 
Tipul din Ow/ era unul dintre ei? 

Ajunse iarăşi la ușile din spate. Nu se întâmplă nimic. 

— Liber, rosti el în microfon. 

— Echipă, acționaţi! anunță controlorul. 

Întreaga zonă se lumină brusc când membrii echipei . 
SWAT, la fel ca soldații dintr-un episod din Războiu/ 
Stelelor, veniră în goană peste gard, cărând după ei proiec- 
toare mobile puternice, care imediat inundară zona cu 
o lumină alb-albăstruie. Alte maşini apărură în goană 
prin porțile frontale ale parcului de treilere şi asigurară 
perimetul operațiunii. Şeriful se ivi şi el în mașina lui, 
urmat de duba de comandă şi control. 

Se duseră împreună până în spatele treilerului. 

— Fac pe mine de frică din pricina a ceea ce am 

putea descoperi acolo, mărturisi Cam. 
„ Şeriful nu spuse nimic. Cam își imagină că Bobby Lee 
o credea deja moartă pe Mary Ellen, aşa cum, realist 
vorbind, cei mai mulți poliţişti credeau despre ostatici. 
Aşa aveau o surpriză plăcută dacă ostaticii erau vii. Nici 
Mike Pierce nu scoase nici un cuvințel. 

Echipa de intervenţie aduse un cleşte imens ca să 
deschidă uşile treilerului. Cam şi şeriful anuncară repede 
o privire înăuntru în vreme ce zgomotul deveni brusc mai 
slab în intensitate. Două proiectoare portabile fură ime- 
diat urcate pe gard şi alimentate la generatoarele de cu- 
rent. Apoi uşile fură larg deschise. 

În faţă şi în centru se găsea scaunul electric din ima- 
ginile video. În fața lui se găsea o masă, iar în spatele lui, 
într-un colț, fusese ridicat un cort de o singură persoană. 
Într-o parte a scaunului se odihnea un aparat de sudură 
nou-nouţ, ale cărui cabluri mergeau în spatele treilerului 
şi urcau pe peretele despărțitor frontal către generatorul 
echipamentului de congelare de pe partea de sus a trei- 
lerului. Se mai vedeau nişte căni goale, o toaletă portabilă 
şi o stivă de conserve militare aruncate într-o grămadă 
de gunoi. Imediat ce uşile se deschiseră, generatorul 
porni. 

Nici urmă de Mary Ellen Goode. 

Cam înjură în tăcere. 

Doi membri ai echipei de intervenție urcară, atenți 
să nu deranjeze nici unul din obiectele care se găseau 
pe jos. Verificară cortul, unde găsiră un sac de dormit, 
o sacoşă veche de pânză şi câteva resturi de bandă 

adezivă. După o cercetare sumară, se dădură înapoi ca 
să-i aştepte pe criminalişti. Cam clătină frustrat din cap. 
Unde naiba se afla Mary Ellen? 

— După toate aparențele, zise şeful echipei, cineva 
a fost ținut ostatic în interiorul chestiei ăsteia. Dar acum 
nu mai e nimeni aici. 

— Ceva semne de violență? întrebă şeriful. 

— Nu sunt vizibile pete de sânge, replică ofițerul. 
Criminaliştii trebuie să confirme asta. Însă scaunul ăla 
nu-mi inspiră nimic bun. 

— Vedeţi vreun telefon mobil pe aici? întrebă Cam. 

Ofiţerul vru să răspundă când în interiorul cortului 
se'auzi un țârâit. 

La al treilea apel, auziră cu toții cum generatorul trei- 
lerului îşi intensifică activitatea. Pe panoul de control al 
aparatului de sudură începură să clipească lumini roşii 
şi verzi. Cam şi şeriful se uitară iute unul la celălalt şi 
apoi şeriful strigă ca toată lumea să iasă afară. Oamenii 
din echipa SWAT săriră imediat din treiler şi se alăturară 
celor care se retrăgeau deja. Generatorul trecu brusc pe 
regim de suprasarcină în vreme ce oamenii treceau în 
grabă prin gaura din gard. Cam şi şeriful trecură ultimii, 
iar când se întoarseră ca să privească înapoi, scaunul se 
transformă într-un imens arc electric din pricina cu- 
rentului care trecea prin cablurile ataşate la aparatul de 
sudură. Şi, pentru că pe el nu se găsea nimeni, brațele 
şi picioarele metalice ale scaunului se dizolvară într-o 
minge electrică uriaşă, orbind poliţiştii care priveau 
fascinați scena. Apoi se văzu o icărire roşietică în capătul 
treilerului, care, o secundă mai târziu, se transformă într-o 

imensă minge de foc, aruncând în toate părțile schije 
metalice şi bucăți de cauciuc. Cele două treilere din stân- 
ga şi din dreapta luară foc datorită exploziei şi jumătate 
din membrii echipei SWAT se treziră întinşi pe sol, 
asurziți în ciuda căştilor de pe cap. Cam se întorsese cu 
spatele la mingea uriaşă de lumină şi se aşezase parțial 
în spatele şerifului atunci când treilerul explodase. După 
ce îşi recăpătă echilibrul şi se întoarse din nou cu faţa 
spre scenă, îl văzu pe şerif şezând pe iarbă şi uitându-se 
curios la o aşchie lemnoasă lungă de vreo treizeci de 
centimetri care îi ieşea din partea superioară a pieptului. 

— Medic aici! strigă Cam, îngenunchind alături de 
şerif. 

Îl dureau urechile din pricina exploziei şi nu fu deloc 
sigur că fusese auzit. Şeriful sângera, deşi nu foarte tare. 
Purta vesta antiglont, dar aşchia de lemn trecuse ca 
prin brânză. Bucata de aşchie care îi ieşea prin spate 
era negricioasă în lumina dură aruncată de proiectoa- 
rele portabile. Bobby Lee tuşi uşor şi Cam se văzu 
obligat să-l susțină, fiindcă şeful lui se clătina aproape 
incontrolabil. 

Medicul veni în goană, văzu aşchia şi chemă imediat 
o ambulanță cu echipamente de resuscitare. Cam se dădu 
înapoi ca să facă loc unui al doilea medic care îngenunche 
şi îl ajută pe șerif să rămână drept în șezut. Cam văzu şi 
alți membri ai echipei SWAT doborâți, dar cu toții erau 
îmbrăcaţi cu echipamentul complet de protecţie şi nici 
unul nu părea serios rănit. Cei mai mulți erau îngrijiţi 
de alți membri ai echipei. Ambulanţa se ivi şi ea, cu 
luminile aprinse. Peste întregul parc de treilere se întinsese 

o pală imensă de fum, iar în mintea lui Cam reveniră 
imaginile şi sunetele din curtea lui Annie Bellamy. Ba 
chiar şi mirosul era acelaşi. Îşi zise că iarăşi fusese vorba 
de explozibil C-4. Aşadar, nemernicii ăştia nu omorau 
niciodată poliţişti, nu? 

Mike Pierce veni şi el aproape şi se uită cum Cam şi 
medicii îl depuseră pe Bobby Lee pe o targă şi apoi îl 
traseră prin gard către ambulanță. În vreme ce unii po- 
liţişti stropeau cauciucurile arzânde ale treilerelor din 
apropiere cu extinctoare, alți membri ai echipei SWAT 
stăteau în spatele ambulanței, îmbărbătându-l pe şerif, 
ceea ce însemna că el nu-şi pierduse conştiinţa. 

— Chestia aia arăta rău, zise Pierce. 

— A intrat sus, răspunse Cam. Poate că a ciupit un 
plămân, dar sângerarea nu era prea mare. 

— Oricum, nu pe afară, zise Pierce, confirmând ceea 
ce credea şi Cam. 

— Chestia asta schimbă datele problemei, zise Cam. 

— Suntem siguri că ofițerul nu era înăuntru? 

Cam dădu din cap: 

— Era pustiu, dar cumva au ştiut că treilerul a fost 
deschis. Fie au avut pe cineva de față, fie a fost vorba de 
o acţionare electronică. 

— V-au spus să veniţi singur. Chestia asta nu era 
îndreptată împotriva echipei SWAT. 

— Trebuia să fi ştiut că aici urma să vină o echipă 
întreagă, răspunse Cam. Poate că se aşteptau să deschid 
treilerul, dar trebuiau să-şi dea seama că avea să existe 
ŞI o acoperire. 

— Băieţii răi din Biroul Șerifului ar fi ştiut, zise Pier- 
ce. E posibil ca băieţii răi din rândul agenţilor federali 
să nu fi ştiut asta. 

— Şi unde e Mary Ellen Goode? 

Mai mulți membri ai echipei SWAT se uitau în sus 
la ceva. Cam procedă la fel şi văzu un mic aeroplan cu 
o carlingă de plastic supradimensiontă şi aripi ridicol 
de lungi plutind la mică înălțime deasupra lor. 

— Owl spune că a explodat ceva, rosti controlorul 
pe un ton sec. 

— Pleacă, Ow/, ripostă Cam pe un ton sumbru. 

Cam intră pe strada lui la 2.30 dimineața. Încetini când 
ajunse sub felinarul singuratic din fundătură. Simţea 
oboseala până în oase şi dureri în urma evenimentelor 
din canion. În plus, era groaznic de dezamăgit că nu o 
găsise pe Mary Ellen Goode. Vorbise la telefon cu ofi- 
țerul Marshall după ce se întorsese la sediul Biroul 
Șerifului. Nu fusese deloc o conversație plăcută. Parcă 
toată lumea din ținutul Carrigan cerea capul lui Cam. 
„Şi eu aş cere asta”, îşi zise el, virând pe alee. Încă îi 
mai vuiau urechile. Casa era întunecată şi chiparoşii se 
legănau alene în bătaia vântului. Cei de la spitalul din 
Triboro spuneau că şeriful se simte destul de bine. Fusese 
singura victimă cu răni serioase. Aşchia de lemn nu 
străpunsese nici o arteră importantă, dar rana nu fusese 

curată, iar acum principala grijă era legată de posibila 
infecție. Cam inspectă cu privirea partea frontală a casei, 
dar nu zări nimic neobişnuit. Apăsă telecomanda ușii 
garajului, dar nu se întâmplă nimic. O apăsă iarăşi. Nimic. 

Parcă pe alee şi opri motorul. Felinarul de pe stradă 
era aprins, aşa că în casă curentul electric trebuia să 
funcționeze. Şi unde erau câinii? În mod obişnuit, ar fi 
auzit maşina, ar fi ieşit prin uşița specială, făcută pentru 
ei şi ar fi alergat de-a lungul gardului în curtea laterală. 
Nici urmă de câini. Cam fu tentat să apese pe claxon ca 
să vadă ce se întâmplă. Apăsă din nou telecomanda, dar 
uşa continuă să nu răspundă la semnal. Verifică luminita 
roşie a ledului ca să vadă dacă se aprinde când el apasă 
butonul. Se aprindea, deci telecomanda funcționa. 

Îşi desfăcu capsa de la teaca revolverului şi se dădu 
jos din maşină. Apoi se urcă la loc şi apelă centrul de 
operațiuni cu cererea ca o maşină de patrulă să fie ime- 
diat trimisă la el acasă. 

— În zece minute, îi răspunse dispecerul. 

Fra momentul să ia o decizie: putea inspecta repede 
casa şi împrejurirnile ei sau putea aştepta întăririle. Nu era 
cazul să facă pe viteazul. Trebuia să-i aştepte pe polițiști. 

În şase minute se iviră două echipaje, iar doi poliţişti 
intrară în casă împreună cu Cam. Înăuntru luminile 
funcționau normal, dar câinii nu erau nicăieri. Poliţiştii 
îl însoțiră pe Cam prin fiecare cameră şi în garaj. Căutară 
indicii de explozibil sau dispozitive incendiare, apoi 
verificară ferestrele şi uşile să găsească urme de pătrun- 
dere prin efracție, dar totul părea să fie în regulă. 
Verificară repede şi curtea din spate, mergând până la 

pârâu, apoi traversară repede pâlcurile de chiparoşi de 
pe fiecare latură a casei. 

Stânjenit, Cam îi lăsă pe poliţişti să plece patruzeci 
de minute mai târziu. Ştia că procedase cum trebuia, dar 
expresiile de pe chipurile oamenilor fuseseră relevante. 
Singurul lucru complet anapoda era dispariţia câinilor. 
Niciodată nu plecau singuri să cutreiere împrejurimile. 
Vântul sufla acum constant şi lumina lunii se diminuă 
din pricina norilor gri-albicioşi care umpluseră cerul. 
Era neobişnuit de cald. Aşadar, unde erau? Cam luă o 
lanternă mare şi se întoarse la pârâu, căutând indicii 
ale trecerii lor pe sub vechiul gard. Atunci găsi poarta 
deschisă. 

Îndreptă fasciculul luminos dincolo de pârâu, care 
în acel moment nu era mai lat de cincizeci de centimetri 
şi zări iarbă culcată de cealaltă parte şi ceea ce părea a fi 
o dâră de urme în susul dealului. În mod normal, poarta 
era încuiată cu o broască dublă, care acum dispăruse. 
Aşadar, cineva le dăduse drumul. Sau se furişase în curtea 
lui, descoperise câinii şi fugise în mare grabă. Fusese 
urmărit de câini? Simțea un soi de iz de substanţe chi- 
mice, în ciuda vântului. Să fi fost ceva în apă? Cam trase 
aer în piept, încercând să-şi dea seama, dar nu reuşi 
nimic. Chemă câinii, dar îi răspunse doar vântul. 

Se întoarse spre casă, conştient că silueta lui se vedea 
clar în lumina proiectoarelor din spate. Oare, câinii: 
urcaseră până la proprietatea Holcomb? Şi dacă da, de 
ce? Poate în căutarea lui? Frick era în stare de asta, dar 
Frack s-ar fi mulțumit să rămână pe loc şi să privească. 
Şi, cu siguranță, s-ar fi întors atunci când îi strigase. 

Căscă. Era epuizat. Şi totuşi, dacă ar fi fost prin apro- 
piere şi pățiseră ceva, lui i-ar fi fost imposibil să doarmă. 
Intră în casă, îşi luă echipamentul de polițist, stinse 
proiectoarele din spate şi se întoarse la pârâu. „O singură 
descindere“, îşi promise el. „Mă voi duce în sus pe deal, 
voi căuta pe lângă clădiri, apoi mă întorc. Mâine e o 
nouă zi — sau, mai degrabă, azi. Am probleme mai mari 
decât cei doi câini dispăruți.“ 

„La-ţi nişte întăriri“, îşi mai spuse el trecând prin 
poartă, dar îşi aminti privirile schimbate de cei doi 
poliţişti. Nu-i putea chema din nou şi, în plus, dacă nu 
erau iubitori de animale, n-ar fi fost deloc fericiți să 
caute prosteşte prin tufişuri nişte câini rătăciți. Construc- 
tiile de pe proprietatea învecinată îți dădeau în lumina 
lunii un sentiment terifiant dar Cam şi câinii săi fuseseră 
pe acolo de zeci de ori înainte. Cam căscă din nou, 
apoi începu să urce dealul. Continuă să meargă, în linie 
dreaptă. Ferma se ridica în dreapta lui, iar şoproanele 
şi un hambar fără acoperiş în stânga. 

Verifică mai întâi şoproanele, dând într-o parte o uşă 
masivă de lemn şi speriind o bufniță şi alte câteva creaturi 
nocturne pe care nu le putu identifica. Locul mirosea a ` 
fân mucegăit, a grăsime râncedă şi a lemn putrezit. Pânze 
imense de păianjen se legănau în crăpătura ușii deschise. 
O bucată de tablă de pe acoperiş flutura uşor în bătaia 
vântului. Nici urmă de câini. Se uită repede în garajul 
pustiu din beton, zări ce mai rămăsese dintr-un „cuib“ 
al dragostei, nişte cuvinte scrise cu creta, apoi se îndreptă 
spre casa fermei. | 

Uşile şi ferestrele de la primul etaj erau bătute în 
scânduri, dar acestea fuseseră fixate cu multă vreme în 
urmă şi evident cineva intrase şi în casă, de vreme ce 
unele bucăți de lemn, coşcovite şi înnegrite de vreme, 
erau acum mai degrabă îngrămădite în cercevele decât 
bătute în cuie. Cam îşi băgase nasul pe acolo cu câțiva 
ani în urmă, dar intuiţia îi spusese că n-avea de ce să 
continue cercetările. Nu avea intenţia să intre nici acum, 
ci doar să-şi cheme câinii. Dădu unul dintre lemne la 
o parte, conştient că, din pricina zgomotului, câinii ar 
fi trebuit deja să fie la ferestre. 

Odată ajuns înăuntru, descoperi cât de mizerabil era 
locul. O casă abandonată în întunericul nopții, ar fi 
trebuit să-ți stârnească fiori de spaimă, dar miasmele 
dinăuntru, de cutii goale de bere, mâncare putrezită, 
excremente umane, resturi de la restaurante fast-food şi 
rahați de şoareci, îţi lăsau, mai degrabă, o senzație iritantă 
de dezgust. Cam renunță la căutări şi se întoarse acasă. 

O săptămână mai târziu, Cam şedea la biroul lui când 
îşi dădu seama că se apropia sfârşitul carierei sale de 
ofițer de poliţie. Anunţul oficial făcut de el că nu va 
depune mărturie dăduse roadele aşteptate şi înceti- 
nise ancheta privind grupul de răzbunători. La o zi 
după dispariția câinilor, fusese convocat la o şedinţă 
cu procurorul Klein şi purtătorul de cuvânt al Marelui 

Juriu”. Cam le spusese că, pentru a salva un ostatic de 
la o moarte sigură, el încheiase un pact cu propriul robot 
telefonic că nu va depune mărturie. 

— Şi ce-i cu asta? întrebă Steven. Ea nu a fost acolo, 
aşa că ei nu şi-au respectat partea lor de înțelegere. Tu 
de ce ai face-o? 

— Pentru că ostatica nu a fost încă eliberată, răspunse 
Cam, înăbușindu-şi dorința de a adăuga un „de-aia“ sec. 

Sublinie faptul că Jay-Kay nu-i răspunsese niciodată 
la întrebarea dacă avea să o elibereze pe Mary Ellen, 
iar în mod logic un asemenea lucru nu avea cum să se 
petreacă până ce ei nu se asigurau că el nu depunea 
mărturie. | 

— Şi vrei să-mi spui că Biroul Şerifului va decide 
să renunţe? Şi chiar dacă voi toți renunțaţi, doar nu crezi 
că federalii vor zice şi ei „stop“ aşa, pur şi simplu, nu? 

— Eu nu pot vorbi în numele federalilor, domnilor, 
zise Cam. Dar avem şi noi răzbunătorii noştri, nu? 

— Te referi la sergentul Cox? 


* Conform jurisprudenţei americane, un Mare Juriu este 
un juriu format în mod tradițional din 23 de membri, existent - 
în cadrul tribunalelor federale, care serveşte pe o perioadă de un 
an şi este ales dintr-o listă de candidaturi înaintate de judecătorii 
din ținutul arondat tribunalului respectiv. Marele Juriu are două 
îndatoriri de bază: audiază dovezile acuzațiilor de infracționalitate 
prezentate în cadrul audierilor preliminare ca să decidă dacă se 
deschide sau nu un proces şi audiază dovezile în cazurile de con- 
travenţii sau infracțiuni comise de angajații serviciilor publice 
şi statale, inclusiv actele de neglijență, întocmind recomandări 
pentru organismele publice în cauză. (n.tr.) 

— Da, Steve, replică Cam cu un oftat. Mă refer la 
sergentul Cox. Iar din punctul de vedere al federalilor, 
ei ştiu că frumoasa lor consultantă s-a aflat permanent 
în tabăra opusă. Iar acum ea a dispărut pur şi simplu din 
cadru. | 

„Până ce computerele lor vor exploda“, continuă el 
în gând, fără să rostească ideea cu voce tare. 

— Avem lista aia. Îţi amintesc că noi nu am încheiat 
nici un fel de înțelegeri. 

— Dă-i drumul, Steven, zise Cam cu voce neutră. 
Dar, dacă o primim pe Mary Ellen înapoi într-un sac 
cusut la gură, responsabilitatea va fi a ta, nu a mea. În 
plus, Jay-Kay a fost suficient de explicită că măcar o 
parte din așa-zisele dovezi pe care vi le-a oferit nu sunt 
exact ceea ce par. 

Furios, Klein l-a dat afară din birou. Cam l-a înțeles, 
fără să-şi facă prea multe griji. O mare parte din efica- 
citatea celulei de răzbunători se baza pe faptul că nimeni 
nu bănuia existența ei. Și Biroul Şerifului avea acea listă. 
Bobby Lee avea să se ocupe de ea într-o bună zi, chiar 
dacă ar fi fost obligat să folosească pentru asta tot felul, 
de canale lăturalnice de informații. Dar, mai întâi, erau 
nevoiţi să verifice totul deoarece sursa acelei liste era, 
bineînțeles, Jay-Kay. Eforturile celor de la MCAT de a 
da de urma ei nu duseseră la nici un rezultat. Fa dis- 
păruse, lăsând în urmă biroul şi apartamentul ei din 
Charlotte, împreună cu două computere mainframe IBM 
care se diagnosticau reciproc fără să mai aibă nimic 
altceva lăsat în vastele lor memorii electronice. După 
verificarea zborurilor şi listelor de pasageri nu fusese 

identificată nici o persoană cu numele ei care să fi plecat 
din țară. Maşina ei de lux dispăruse, iar Biroul Şerifului 
eliberase un mandat pentru maşină şi pentru proprietara 
ei. FBl-ul raportase rezultate similare, deşi cei de acolo 
fuseseră ceva mai vagi în privința metodelor pe care le 
foloseau pentru a da de urma ei. Cam ştia prea bine că, 
dacă exista cineva care să fi putut scăpa de rețeaua de 
urmăritori, femeia era aceea. În acel moment, ea putea 
fi la fel de bine în Indiana sau în India. 

Şeriful îşi revenea încet, încet. Doctorii învinseseră 
infecția declanșată, dar acum se confruntau cu o alta, 
iar gama de antibiotice care puteau fi folosite se îngusta 
pe zi ce trecea. Cam reuşise să-l vadă de două ori şi ultima 
dată constatase că şeriful părea mai bolnav ca înainte. 
Cu şeriful scos din luptă, Cam devenise tot mai izolat 
în interiorul Biroului Şerifului, mai ales după ce Steven 
începuse să-şi dea drumul la gură. Cam avusese o şedinţă 
similară şi cu autorităţile federale din Charlotte. Şi ei 
dispuneau de toate zvonurile şi dovezile la a doua mână, 
dar, în afară de Cam care refuza să depună mărturie, 
singurele dovezi fizice de care dispuneau erau un jefuitor 
mort şi bucățele din scaunul electric pe care fusese pârlit, - 
un ghid montan mort şi capul pumei care îl ucisese, 
un anume sergent Cox dispărut, rămăşiţele unei caroserii 
şi fragmente din două bombe, una pusă la casa lui Annie 
şi o a doua în parcul de treilere. | 

Cea mai mare problemă a lui Cam era cum să-şi refacă 
reputația pierdută în cadrul Biroului Şerifului. Nu era 
nevoie să fii geniu ca să-ți dai seama că relațiile din 
interior începeau să se răcească, iar acest lucru se reflecta 


în modul cum era tratat de ceilalți ofițeri din cadrul 
Biroului Şerifului. Era salutat politicos, dar oamenii îl 
evitau din ce în ce mai mult: „Scuză-mă, n-am timp 
de porcăria asta acum. Am multe lucruri pe cap...“ „Ştii 
şi tu cum e...“ Membrii echipei MCAT fuseseră detaşaţi 
fiecare la diverse cursuri de instruire şi recalificare. 
Apăruseră chiar zvonuri că echipa avea să fie desființată 
din cauza, se spunea, „constrângerilor bugetare“. Zvo- 
nurile circulau peste tot şi Cam ar fi vrut cu disperare 
să se aşeze cu ceilalți în jurul unei mese şi să le poves- 
tească tuturor de ce bătuse în retragere. 

De pe patul lui de spital, şeriful avertizase cu privire 
la acest gen de comportament, arătând că era foarte 
posibil ca federalii să revină şi să-i citeze pe toți ca să-i 
forțeze să dezvăluie ce spusese Cam. Acesta discutase 
cu Mark Pierce despre statutul lui de suspect pe listele 
FBI. Pierce îi răspunsese că, atâta vreme cât el păstra 
tăcerea, nu putea fi condamnat pentru nimic. Tot Pierce 
fusese primul care ieşise la rampă sugerându-i lui Cam 
să se pensioneze înainte de vreme. 

— Mai rămâneți pe aici vreo trei luni, îi propusese el. 
Spuneţi-i lui Bobby Lee că vă veți depune cererea şi 
dați-i timp fie să restructureze MCAT-ul, fie să nu- 
mească un nou şef. Apoi luaţi-vă bagajul şi plecați un- 
deva departe! 

— Să ies pe uşa din față sau pe cea din spate? îl în- 
trebase Cam cu amărăciune. 

— Faceţi parte din vreun pluton de execuție? 

— La naiba, nu. 


— După cum am spus şi înainte, dacă Bobby Lee 
Baggett este împăcat cu chestia asta, atunci şi eu sunt 
împăcat. Ceea ce înseamnă că și prietenii dumneavoastră 
ar trebui să fie împăcați. La naiba cu dușmanii, nu? 

In fine, ajunsese la ei şi raportul armatei privind 
incidentul în urma căruia se sfârşise cariera militară a 
lui Kenny. Omul fusese detașat temporar la Fort Hua- 
chuca din New Mexico. Nu se întorsese la timp dintr-o 
permisie de 72 de ore. Ancheta care urmase dezvăluise 
faptul că el şi fratele lui, un oarecare James Marlor, se 
angajaseră într-o expediție ilegală de vânătoare într-o 
rezervaţie federală. James Marlor fusese rănit. lar Kenny 
îl dusese la un spital civil pentru a fi tratat. Cei de la secția 
de Urgenţe raportaseră poliției locale că rănile indicau 
că fusese atacat de o felină sălbatică, probabil de o pumă. 
Deoarece Kenny era militar, înştiințarea ajunsese la Fort 
Huachuca. | 

Frații fuseseră într-adevăr la vânătoare de pume, 
acţiune interzisă pe teritoriul acelui stat. James Marlor 
împuşcase o felină. Se apropiase de ea, crezând că felina 
era moartă, iar aceasta sărise cu ultimele puteri la el, 
rănindu-l grav. Kenny omorâse animalul, apoi mințise - 
ca să-şi protejeze fratele. Ulterior, fusese adus în fața 
Curţii Marţiale, nu pentru vânarea unei pume, ci pentru 
comportament imoral — mai pe şleau spus, pentru că 
îşi minţise superiorii. Fusese dat afară din armată şi, 
ulterior, îşi schimbase numele în Cox. 

Cam vru să scoată la iveală din arhiva Biroului Şeri- 
fului dosarul lui Kenny ca să vadă cum descrisese el toți 
acei ani petrecuți în armată, dar cei de la departamentul 

de resurse umane îl sigilaseră după înştiinţarea oficială 
privind moartea lui Cox. lar într-un asemenea mo- 
ment, Cam n-avea nici un chef să mai continue investi- 
gația. Se tinu o slujbă religioasă de comemorare a lui 
Kenny, plătită de Biroul Şerifului, unde şeriful vorbi, 
printre alte banalități, despre sacrificiile făcute de poliţişti 
pentru ocrotirea stilului de viață american. Şefilor de 
departamente li se spusese că sergentul Cox murise în . 
cadrul unui accident de vânătoare în munţii Smokies 
şi că, dintr-o pură coincidență, locotenentul Richter 
fusese trimis în căutarea lui la momentul incidentului. 

Lumina de avertizare de pe telefonul lui Cam se 
aprinse pentru prima dată după o săptămână, scoțându-l 
din reverie. Cam ridică receptorul. Era Oliver Strong, 
avocatul lui Annie: 

— Domnule locotenent, gura lumii spune că e posibil 
să vă pensionați înainte de termen. E adevărat? 

Cam izbucni în râs: 

— Şi cine este această gură a lumii, domnule avocat? 

— Lumea de pe coridoarele tribunalului, răspunse 
omul. Şi din câte ştim, ăştia nu se înşeală niciodată. Nu 
vreau să par un bârfitor, evident, dar dacă aveţi de gând 
să schimbaţi ceva important în viaţa dumneavoastră 
profesională, atunci am şi veşti bune, şi veşti proaste 
pentru dumneavoastră. i 

— Veştile proaste mai întâi, domnule Strong. In 
ultima vreme numai cu aşa ceva m-am hrănit. 

— Bun, vestea proastă este că Fiscul mi-a trimis o 
înştiinţare prin care se spune că va trebui să suspendăm 
procedura de lichidare a averii judecătoarei Bellamy 


deoarece presupusul beneficiar este, citez, „o persoană 
implicată“ într-o anchetă federală în desfăşurare. Se 
citează articolele de lege care nu permit unui infractor 
să beneficieze de roadele actelor lui criminale. 

„Federalii vor să-mi reamintească, de fapt, cine deține 
adevărata putere”, îşi zise Cam. 

— „Persoană implicată”? se miră Cam. 

— Aşa îi numesc ei pe cei cărora vor să le facă felul, 
dar nu dețin suficiente dovezi ca să-i ducă într-o instanță 
federală unde să fie condamnați. 

— Bun, cred că înțeleg. Și vestea bună? 

— Vă amintiţi de prevederea legată de pensia alimen- 
tară conform căreia judecătoarea spunea că atunci când 
vă pensionați veți primi o pensie suplimentară din partea 
ei? 

— Vag, mărturisi Cam. Ca să fiu sincer, acum mă 
preocupă mai mult găsirea unui ofițer din administrația 
unei rezervații care a fost răpit, decât banii ăia, proveniți 
din pensie sau din orice altceva. 

— Înţeleg, domnule locotenent, dar s-ar putea să vă 
pese. Deoarece, după cum funcționează sistemul, imediat 
ce vă depuneți actele de pensionare, veți începe să trageţi 
foloase de pe urma averii judecătoarei. Nu veți beneficia, 
evident, de suma principală, ci de câştigurile pe care 
investiții de nouă milioane de dolari le vor produce pen- 
tru dumneavoastră, sub formă de plăți trimestriale. Chiar 
şi la un câştig de cinci la sută, suma asta nu constituie 
doar bani de țigări, ca să mă exprim în termeni populari. 

— Vă bateţi joc de mine? întrebă Cam. 

— Nici pomeneală, domnule locotenent. De fapt, 
lucrurile sunt reglementate în aşa fel, încât banii vor veni 
chiar şi dacă sunteți dat afară din poliţie. Clauza se re- 
ferea doar la încetarea permanentă a raporturilor de 
muncă întreținute cu agențiile de menţinere a ordinii 
publice. 

Cam râse: 

— Cred că ea era conştientă de posibilitatea că pot 
primi oricând un şut în dos, zise el. 

— Ei bine, pensionare, demisie sau concediere, n-are 
importanță ce ar putea fi, dar, dacă plecați din poliție, 
să-mi dați de ştire, bine? 

Cam răspunse că aşa va face, apoi închise. Vorbise 
cât se poate de serios: ar fi preferat să o găsească pe Mary 
Ellen înfăşurată ca o mumie în bandă adezivă în acel trei- 
ler şi să rămână fără toate averile posibile. Nu dispusese 
niciodată de mulți bani şi recunoştea faptul că brusca 
apariție a unor sume mari de bani în viața lui putea 
reprezenta o problemă, mai ales dacă, aşa cum i se părea, 
asupra destinului lui se abătea un nor tot mai negru. „Sunt 
blestemat şi dacă o fac, şi dacă n-o fac“, îşi zise el. 

Telefonul sună din nou. Ridică receptorul şi-şi spuse 
numele. 

— Aveţi un mesaj nou, rosti cineva cu o voce 
asemănătoare cu vocea electronică din computer care 
îl înştiința că-i sosiseră mesajele. 

Cam râse şi închise, crezând că era o glumă, după 
care, totuşi curios, se duse la computer. Chiar primise 
un mesaj, de la adresa jbk2tigereye.com. „Măi să fie“, 
gândi el. Deschise mesajul. 

Pe ecran începu să se încarce o poză color. Nu-şi 
dădu seama despre ce era vorba până ce poza nu se 
încărcă aproape în întregime, dar, apoi, văzu clar că 
fotografia prezenta interiorul unei caverne prost 
iluminate care părea destul de mare. Acolo se afla ceva 
care semăna cu un țarc cu trei cuşti mari care aveau paie 
pe jos şi jgheaburi cu apă. Fiecare cuşcă era lungă cam 
de şase metri şi lată cam de trei şi dispunea de o poartă 
mare în partea din în spate. 

Cuştile erau goale. Uşile din plasă, cu întărituri, care 
se aflau în partea din față a lor erau larg deschise. Toate 
cele trei porți de acces din spate erau asigurate cu 
încuietori metalice grele. În partea de sus a pozei era 
imprimat un şir de cifre pe care Cam îl recunoscu 
imediat ca fiind un şir de coordonate GPS. În partea de 
jos se găsea un text: „Cucoana sau tigrul? Vino la amiază! 
Vino singur sau nu te mai deranja”. 

A doua zi la amiază Cam stătea în camionetă şi se uita 
dincolo de un pârâu către o rulotă extrem de veche şi 
câteva şoproane aflate la poalele unui deal dens împă- 
durit. Ar fi intrat în curtea care înconjura locul, doar 
că nu credea că podețul ponosit din lemn din fața lui 
ar fi reuşit să susțină greutatea camionetei. Petrecuse o 
oră pentru a găsi acel loc după ce ieşise de pe şoseaua 
asfaltată. Ultimul kilometru fusese parcurs pe un drumeag 

prin pădure care mergea paralel cu pârâul. Drumeagul 
mergea mai departe, dar dispozitivul GPS de pe bord 
arăta că acela este locul. 

Cam venise îmbrăcat în uniformă de polițist, chiar 
dacă nu îşi putea exercita autoritatea în acel ținut. Era 
singur, dar nu în întregime pe cont propriu. Se dusese 
la spital să-l vadă pe Bobby Lee după primirea mesajului 
şi îi explicase şerifului ce se gândea să facă. Şeriful părea 
să se simtă ceva mai bine şi făcea presiuni asupra perso- 
nalului medical ca să i dea drumul acasă. Respinsese 
imediat ideea de a-l lăsa pe Cam să se ducă acolo singur. 

— Dacă ar fi fost vorba de o răpire obişnuită, aş fi 
fost de acord cu o asemenea poziţie, ripostase Cam. Dar 
ăştia sunt poliţişti. Îmi este imposibil să aranjez orice 
fel de acoperire acolo fără ca ei să afle. 

— Atunci ostatica ta e pierdută, spusese şeriful. Dacă 
te duci singur, te pot ucide, apoi o vor ucide şi pe ea şi 
au terminat cu totul. 

— Dacă ostatica ar fi fost polițistă de meserie, aş fi 
fost de acord, replicase iar Cam. Dar nu e. Nici măcar 
nu prea ştie despre ce e vorba. Eu am băgat-o în beleaua 
asta. 

Şeriful se ridicase în capul oaselor şi se uitase cu 
severitate la Cam. 

— Şi ce motiv ai să te încrezi în oamenii ăştia? în- 
trebase el. Doar pentru că sunt poliţişti sau agenți? Doar 
pentru că sergentul Cox a afirmat că ei n-ar omori un 
alt polițist? Vrei să-ți arăt gaura din pieptul meu? 

Cam nu era pregătit să răspundă la aşa ceva. 

— Am încheiat o înțelegere, reuşise el să îngaime. 

Dar şeriful îi răspunsese cu un mormăit. 

— Uitaţi ce e, insistase Cam. Ea mi-a spus că, dacă 
nu mă mai bag, o vor elibera pe Mary Ellen Goode. Fără 
cooperarea mea, ancheta este în impas. Dacă o aduc 
înapoi în viață şi apoi mă prezint în fața Marelui Juriu, 
şi eu, şi ea ne vom uita tot restul vieții peste umăr nu 
cumva să ne urmărească cine ştie cine ca să ne omoare. 
Dacă nu depun mărturie, atunci vom fi prinşi pentru 
totdeauna într-un soi de joc de şah. Ei încetează cu 
porcăriile lor. Mary Ellen trăieşte. E un rezultat mult 
mai bun. 

— Te comporți prosteşte în privința asta, ca să nu 
mai spun că şi fără profesionalism. Ştiu că e o femeie 
drăguță, dar înseamnă ea chiar atât de mult pentru tine? 

— Îmi place de ea, mărturisise Cam. În plus, m-a 
salvat de la moarte din apele vijelioase ale râului. Îi 
datorez măcar acest efort. 

— Ei bine, nu pot îngădui aşa ceva. De fapt, dacă vei 
proceda astfel, va trebui să te dau afară. Deci cum 
rămâne? | 

— Cred că va trebui să mă dați afară, replicase Cam. 

— Bine, eşti concediat. Şi acum, vrei să-l sun pe 
şeriful din ținutul Carrigan ca să-i povestesc ce se în- 
tâmplă şi să-l rog să meargă şi el acolo — orice ar în- 
semna acest „acolo“ — cu câteva ajutoare dacă tu nu te 
prezinți la el, să spunem în două ore? 

— Aş aprecia enorm aşa ceva. Câtă vreme îmi oferă 
cele două ore. Le spun eu când intru în acțiune, răspunse 
Cam şi apoi făcuse o scurtă pauză. Să ştiţi că apreciez 
enorm ajutorul dumneavoastră. 

— ar asupra dumitale se va produce probabil, o ten- 
tativă de asasinat, domnule locotenent. Şi acum pleacă 
de aici. Eu sunt un om bolnav. 

Cam se uita acum la rulotă şi la curte. Totul ocupa 
aproximativ 3 000 de metri pătrați şi părea complet 
neîngrijit, spre deosebire de multe din locurile similare 
pe care Cam le văzuse pe drum. Se aflau acolo un coteț 
mare de găini, un grajd, două şoproane cu uşile închise, 
un snowmobil și două canoe întoarse cu fundul în sus, 
pe parapeţi, sub o copertină. Ziua era însorită şi strălu- 
citoare, iar acel loc era în mod clar pustiu. Nici un fel 
de câine, nici o pisică, nici o găină... Nici un alt semn 
de viață, doar becul care ardea lângă ruginita uşă de acces 
în rulotă. Nu exista nici o cutie poştală sau vreun alt 
indiciu care să indice cui aparținea acea proprietate. 
Ultimii stâlpi de curent electric se aflau chiar după rulotă. 

Cam încuie camioneta, îşi luă centura cu arma şi 
traversă podeţul, care se clătină amenințător sub greu- 
tatea corpului lui. Se duse la rulotă şi bătu cu putere în 
peretele metalic. Apoi zări banda albă care sigila broasca 
din spatele panoului de protecţie contra ţânţarilor: NU 
INTRATI. ORDIN DE EVACUARE AL BIROULUI DE 
EVIDENȚĂ AL BIROULUI ŞERIFULUI DIN ȚINU- 
TUL CARRIGAN. 

„O evacuare?“ se întrebă Cam. Apoi se aplecă şi văzu 
pe etichetă numele proprietarului: J.M. Smith, alias 
W.E. Mitchell. 

Cam se ridică. Asta era rulota lui White Eye? Păi, 
la naiba, bineînţeles că asta trebuia să fie. Încercă broasca 
ușii, dar aceasta era încuiată şi dacă ar fi forțat deschi- 

derea ei, ar fi rupt sigiliul. Ciocăni din nou în uşă, doar 
ca să se asigure că nu era nimeni acolo, apoi se duse în 
spatele rulotei şi încercă cealaltă uşă. Acelaşi sigiliu, iar 
broasca tot încuiată. Ferestrele erau acoperite cu jaluzele, 
aşa că nu se putea vedea nimic înăuntru. 

Poza din mesajul primit fusese făcută într-o peşteră, 
nu într-o rulotă. Cam se uită la ceas. Mai avea mai puțin 
de două ore până ce trebuia să ia legătura cu Biroul 
Şerifului din ţinutul Carrigan. Se întoarse spre şoproa- 
nele din curte. Rezistă tentaţiei de a se uita în sus pe 
deal ca să vadă cine sau ce l-ar fi putut urmări. Dacă ar 
fi vrut să îl împuşte, ar fi făcut-o până atunci. 

Nici unul din şoproane nu era încuiat. Primul con- 
ținea o mulțime de echipamente pentru excursii şi 
alpinism, unele din ele procurate din comerț, precum 
frânghiile de ascensiune montană, altele confecționate 
artizanal, cum era cazul unui dispozitiv de transport 
de mărfuri. Şopronul era complet separat de alte cons- 
trucții. Celălalt capăt al lui se sprijinea de deal. Cam 
îşi zise că acolo ar fi trebuit să se găsească intrarea într-o 
peşteră, presupunând că ajunsese în locul potrivit. Cel 
de-al doilea şopron conținea cutii cu provizii, o stivă 
de lemne de foc şi conserve în cantități suficiente cât 
să rezişti o iarnă întreagă. Cam bătu cu pumnul în 
peretele din spate, dar nu descoperi nici o uşă, nici o 
intrare în peşteră. Încercă şi duşumelele, dar erau toate 
bine prinse pe sol. 

"leşi la loc afară şi privi în jur. Singurele sunete care 
se auzeau veneau dinspre pârâu şi de la păsările din 
pădurea învecinată. Dacă mai existau oameni care să 

locuiască prin zonă, stăteau cu toții în casele lor. Singura 
construcție care mai părea interesantă era cotețul de 
păsări, aflat la vreo cincisprezece metri în spatele rulotei, 
dar nu în apropiere de panta dealului. Avea o suprafață 
de aproximativ un metru pătrat şi era construit pe o 
platformă joasă. Părțile laterale, din lemn și sârmă, puteau 
fi date jos pentru a f curățate, iar până la uşa cotețului 
se ridica o scară. În jurul cotețului se întindea un gard, 

dar poarta gardului era deschisă, iar puii dinăuntru pă- 
reau să fi dispărut demult. Cam intră pe poartă şi se 
învârti prin jur. Dădu doar de pene şi de urme ale scur- 
măturilor înaripatelor pe sol. Lovi construcția cu piciorul 
într-un colț şi auzi un câine lătrând. Apoi auzi doi câini 
lătrând. 

Cam recunoscu lătrăturile, dar nu-şi dădu seama de 
unde provin. Apoi îşi dădu seama că se auzeau de sub 
cotet. Nu, greşea, din subsolul de sub coteț. Se aplecă 
pentru a vedea mai bine. Ar fi trebuit să zărească tot sub 
platformă, dar vederea îi era blocată de o structură 
cilindrică de dimensiunile unui puț. Se dădu înapoi şi 
ridică unul dintre pereții cotețului, descoperind că îl putea 
ridica la fel ca pe o trapă, în sus. Alte lătrături de dedesubt. 
Cam îşi strigă câinii şi aceştia dădură semne de mare 
agitație. Intră în coteț, strănutând din pricina penelor, 
prafului şi paielor, şi trase de cadrul de lemn de pe 
podeaua acoperită cu cârpe, producând o adevărată 
furtună de pene şi puf. Sub cadru se afla o trapă din 
lemn cu două mânere mari. 

Ridică trapa grea şi dădu peste o scară care cobora 
vreo trei metri în pământ. Într-o parte a scării atârna 

un ştecher portocaliu şi un cablu electric, iar în josul scă- 
rii se vedea încolăcit un furtun folosit la udarea grădinii. 
Sub cadrul trapei se vedea o priză artizanală. Cam băgă 
cablul în priză şi imediat se aprinse un bec singuratic 
undeva, jos. Brusc, Cam îi văzu pe Frick şi pe Frack 
învârtindu-se în cerc la piciorul scării şi scâncind de 
bucurie că fuseseră descoperiți. Cam împinse trapa la 
maximum, apoi cobori pe scară, gândindu-se cum să-şi 
urce câinii înapoi. După ce ajunse jos, îşi dădu seama că 
se afla într-o mică peşteră. Câinii săriră imediat pe el şi 
Cam se aplecă pentru a-i mângâia pe capete și a-i linişti. 
Păreau slăbiți, dar teferi. 

Privi în jurul lui prin peşteră, dar în afară de scară 
acolo nu se mai afla nimic. Un al doilea cablu portocaliu 
era fixat de fasungul becului şi apoi prins cu bandă de-a 
lungul unui perete care cobora spre un pasaj de trecere 
îngust. Aerul era rece, dar uscat şi avea un iz ciudat, care 
crescu în intensitate când el pătrunse în pasaj. Drumul 
părea să coboare uşor şi, apoi, să cotească spre stânga. 
Tavanul pasajului nu avea nici un bec prins de el, dar, în 
depărtare, se vedea o lumină slabă, astfel încât, aple- 
cându-şi capul, Cam păşi pe podeaua netedă de piatră . 
şi urmă parcursul contorsionat al trecerii. Câinii se luară 
după el, deşi cu ezitări. 

Cu cât Cam se apropia de lumină, cu atât izul de- 
venea mai puternic. Cam recunoscu acum un amestec 
de carne stricată, excremente şi paie murdare, similar 
mirosurilor întâlnite într-o grădină zoologică. Cam 
era destul de convins că ştia pentru ce era folosit acel loc. 
La un moment dat coti brusc şi zări în faţa lui caverna 

din fotografia primită. Cele trei cuşti se găseau chiar 
în faţa ochilor lui. În faţa cuştilor era o zonă mare şi 
goală. Podeaua de piatră de sub paşii lui era acoperită 
cu paie murdare, iar caverna era luminată de un singur 
bec. Cam desfăcu teaca revolverului şi verifică siguranța. 
Mirosul de animal era extrem de puternic. Când el se 
opri, câinii se întinseră de podea. Se uitau amândoi fix 
la cele trei cuşti. 

Cam se asigură că nu erau nici un fel de creaturi care 
să pândească din umbră, apoi rămase nemişcat ca să 
asculte. Singurele zgomote vagi erau reprezentate de 
bâzâitul slab al becului şi de picăturile de apă care 
curgeau pe unul din coridoarele ce plecau din spatele 
cavernei. 

„Cucoana sau tigrul“, fusese scris în mesajul trimis 
de Jay-Kay. Cam îşi amintea povestea, numai că aici 
avea de-a face cu trei porți în loc de două. Mesajul fusese 
clar: era mica grădină zoologică privată a lui White Eye. 
Dacă deschidea poarta care nu trebuie, se trezea în față 
cu versiunea americană a unui tigru. Implicit, în spatele 
uneia dintre porți se găsea Mary Ellen. Cam îi rosti nu- 
mele, la început cu discreție, apoi mai tare. Spre surprin- 
derea lui, vocea lui nu stârnea nici un ecou, iar pentru 
o clipă el avu senzația că plafonul cavernei îl apăsa pe 
creştet. Duse câinii în prima cuşcă din stânga, în dreptul 
uşii masive de lemn dinăuntru, sperând ca ei să adulmece 
ceva. Uşa avea patru zăvoare din fier în formă de T, iar 
placa de bază era confecționată din stejar nefasonat cu 
bare de susținere din oțel. De o parte a uşii era prinsă 
o bară lungă de oțel, care apoi intra într-o scobitură din 

zid în cealaltă parte. Câinii nu voiau să se apropie de 
uşă şi se repeziră să iasă din cuşcă imediat ce el le dădu 
drumul din zgarde. 

Bătu în ușă şi strigă din nou. Nici un răspuns. Încercă 
acelaşi lucru cu celelalte două uşi şi avu parte de aceeaşi 
reacție. Câinii nu-i erau de folos. Mirosul de animal 
probabil le copleşea nările sensibile, aşa că el decise 
să-i scoată de acolo. Nu i-ar fi fost de folos nici dacă ar 
fi apărut acolo o pumă, mai ales într-un spațiu închis 
ca acela. Ar fi devenit doar pradă pentru fălcile felinei. 
Îi chemă înapoi la scară, apoi îi urcă unul câte unul şi 
le dădu drumul afară prin coteț. Verifică împrejurimile 
ca să vadă dacă nu era urmărit de cineva, apoi duse câinii 
la camionetă. După care se întoarse în cavernă. 

Se lăsă în jos pe călcâie şi se uită cu atenţie la uşile 
de lemn. „Cucoana sau tigrul?“ îşi spuse el. Era mo- 
mentul deciziei. Din nefericire, nu exista nici un spiriduş 
în preajma lui care să-i arate discret cu degetul ce uşă 
să deschidă. Probabil că acolo o ţinuse şi o crescuse 
White Eye pe Night-Night, deşi puma nu ar fi avut 
nevoie de trei cuşti. Din câte îşi dădea el seama însă, 
murdăria din acel loc nu era proaspătă, iar cu White 
Eye mort şi îngropat de atâtea zile, alte feline trebuie 
să se fi aflat acolo şi probabil că acestea fugiseră demult, 
presupunând că în spatele acelor uşi se găseau pasaje şi 
coridoare care duceau cumva afară. Cuştile în sine erau 
confecționate din plasă groasă de sârmă. Nu păreau 
suficient de solide ca să ţină pe loc puma hotărâtă să 
iasă de acolo, chiar dacă toate cele trei cuştile aveau 
tavane şi părți laterale bine prinse. Dar, dacă felinele 

fuseseră îmblânzite, poate că asta nu ar mai fi contat. Şi 
totuşi fiecare uşă avea trei ivăre, sus, jos şi la mijloc, astfel 
încât termenul „îmblânzit“ devenea destul de relativ. 

Decise să deschidă uşa din dreapta, căci acolo îşi 
oprise cercetarea. Intră în cușcă şi scoase bara lungă din 
scobitura din zid, după care o ridică şi o roti în jurul 
balamalelor. Apoi, cu revolverul scos şi gata de acțiune, 
deschise uşa. Aceasta era extrem de grea, dar se rotea 
lejer pe balamalele bine unse. Uşa era groasă de cel puţin - 
cincisprezece centimetri, motiv pentru care orice răs- 
puns la apelurile lui ar fi fost imposibil de auzit. Înăun- 
tru se găsea un alt pasaj, dar mai îngust şi mult mai scund 
decât cel pe care coborâse el ca să ajungă acolo. Ar fi 
trecut pe acolo pe coate şi pe genunchi, dar n-avea chef 
să încerce. Aerul din pasaj mirosea infinit mai bine decât 
în camera cuştilor şi venea spre el ca un fel de curent 
domol. Becul din tavan se legănă aproape imperceptibil, 
aruncând ceva umbre pe pereți. Cam decise să lase uşa 
deschisă în vreme ce le verifica pe celelalte, fie şi doar 
ca aerul dinăuntru să se primenească. 

Care să urmeze? Se uită la podeaua cuştilor ca să 
vadă dacă putea observa în care se afla mizerie de dată 
mai recentă. Numai că paiele erau atât de murdare, că 
el nu-şi putu da seama. Alese cuşca din stânga. Deschise 
uşa şi descoperi încă un coridor, un pic mai înalt, dar 
la fel de îngust ca precedentul. De această dată, Cam 
se aplecă şi se uită la noroiul din cealaltă parte a uşii. 
Să fi fost urme pe jos? Da, asta era. Proaspete? Cine 
naiba mai ştia? „Talentul meu de vânător nu s-a 
îmbunătățit faţă de ultima dată când am văzut aşa ceva“, 

gândi el. Din coridor nu venea însă nici un fel de boare 
de aer proaspăt, aşa că închise uşa la loc, fără să se mai 
deranjeze să o şi asigure. Se întrebă cât de departe duceau 
acele tunele, dorindu-și să fi avut lângă el nişte câini 
mai curajoşi. Pe de altă parte, trebuie să recunoască: toată 
lumea spunea despre ciobăneşti că sunt inteligenți. 

„Bine, Jay-Kay, oriunde ai fi, de această dată ar fi bine 
să fie cucoana“, îşi zise el în gând. „Ai promis.“ Icnind, 
deschise uşa centrală şi văzu o adâncitură superficial 
făcută, de vreo doi metri. Era plină cu cutii de carton. 
În mijlocul cutiilor stătea ghemuită Mary Ellen Goode. 
Era legată de ceea ce părea o replică a scaunului de fier 
din treiler. Gura îi era astupată cu bandă adezivă şi în 
poala ei se afla un blestemat de telefon mobil. Cam 
vru să spună ceva, dar observă că ea se holba la el cu o 
expresie de groază întipărită pe chip. De fapt, îşi dădu 
el seama, ea se uita în spatele lui. 

În zona din fața cuştilor se găseau două pume. Amân- 
două îl priveau urât. Când se răsuci complet pe călcâie, 
felinele îşi dezgoliră colții, expunându-i în toată splen- 
doarea lor. Cea mai mare dintre ele îşi cobori capul şi 
scoase un soi de mârâit puternic, în vreme ce a doua 
începu să se dea într-o parte, fără să-şi ia ochii de la cele 
două ființe umane din cămară. Uşa pe care el o lăsase 
neasigurată în cuşca din stânga era acum larg deschisă. 

Cam scoase revolverul şi se duse cât putea de încet 
spre poarta de acces în cușcă. Îşi dădu seama că ambele 
feline erau slăbite rău — scheletice, cu urdori la ochi şi 
o culoare nesănătoasă a blănii. Cam îşi dădu seama că 
erau moarte de foame, ceea ce nu uşura deloc situația 
lui şi a lui Mary Ellen. Îşi ţinu revolverul în mâna dreaptă, 
țintind spre feline, deşi nu avea deloc chef să tragă cu 
aşa ceva într-o cavernă de piatră. Cu mâna stângă atinse 
uşor marginea porții şi începu să o rotească pentru a o 
închide. De această dată mârâi cealaltă felină spre el, 
deşi nici una nu se repezi la poartă. Cam reuşi să în- 
chidă calea de acces. Căută un zăvor, apoi îşi aminti că 
se găsea în interiorul cuştii. Ambele feline începură să 
se plimbe înainte şi înapoi prin fața cuştilor, păstrând 
însă o oarecare distanță. „Poate că sunt îmblânzite“, îşi 
zise Cam. Se întrebă dacă acest lucru mai conta din 
moment ce erau înfometate. 

Băgă mâna prin caroiajul de sârmă, pipăi în jur şi, 
în cele din urmă, găsi zăvorul din mijloc şi îl trase până 
la capăt. În acea clipă Cam se simți suficient de sigur pe 
el ca să se întoarcă şi să o dezlege pe Mary Ellen de pe 
acel scaun oribil. O ajută să se descotorosească de banda 
adezivă, în vreme ce ținea pumele sub observație. Dacă 
acestea ar fi atacat poarta, cadrul masiv din stejar ar fi 
trebuit să le împiedice accesul. 

— Nu le împuşca, fu prima propoziție pe care o rosti 
Mary Ellen după ce scăpă de banda adezivă. 

„Chiar este o iubitoare de animale“, îşi zise Cam. 

— N-o voi face dacă nu va fi nevoie, replică el. Eşti 
bine? 

— Mi-e sete. Cum de m-ai găsit aici? 

— Am primit un mesaj. Jay-Kay mi-a trimis coor- 
donatele GPS. Crezi că suntem singuri? 

Ca pentru a-i răspunde la întrebare, se auzi o bubu- 
itură puternică din direcţia tunelului de intrare şi se 
simți o variație de presiune în aerul din cavernă. Ambele 
feline reacționară cu mârâituri pe ton jos. Cam înjură. 
Fusese trapa mare din cotețul de păsări. O lăsase dată 
pe spate. Era imposibil să fi căzut de la sine la loc. Cineva 
tocmai o închisese. „Ar fi trebuit să las liberi blestemaţii 
ăia de câini“, îşi zise el. Mary Ellen pricepu imediat 
despre ce era vorba. 

— Şi acum ce facem? întrebă ea. 

— Nu-i sfârşitul lumii, răspunse el. Peste două ore 
vor veni oameni aici ca să ne caute. Am venit singur, dar 
am ținut legătura cu cei din ținutul Carrigan pe drum. 

„Felinele veniseră mai aproape de porțile de sârmă, 
ca şi cum ar fi încercat să-și dea seama cum ar fi putut 
să intre. 

— Ce e în cutii? se interesă el. 

Frecându-şi încheieturile, Mary Ellen se duse să 
verifice, în vreme ce Cam continua să supravegheze 
felinele. Ea scoase un icnet de surpriză. 

— Îţi vine să crezi că e mâncare pentru câini? 

— Pumele mănâncă hrană de câini? făcu Cam. 

— Astea două sunt în stare să se mănânce şi între 
ele în acest moment, răspunse Mary Ellen. Văd oase 
de căprioară printre paie, aşa că probabil astea sunt rații 
pentru situații de urgență. 

— Dacă le hrănim, poate că-și vor pierde interesul 
pentru noi, propuse Cam. 

— Merită să încercăm. 

Mary Ellen se apucă de lucru cu-un desfăcător ruginit 
de conserve care atârna de uşă. Felinele se opriră din 
plimbare după ce femeia începu să desfacă conservele 
şi se aşezară pe burtă. 

— Haide, pisi-pisi, zise Cam, cu o undă de speranță 
în glas. 

Ambele feline mârâiră la el de această dată, dar 
continuară să se uite la Mary Ellen. Fa găsi un vas de 
mâncare din fier pe sub paie şi îl umplu cu conținutul 
a şase conserve de hrană pentru câini. | 

— Şi acum ce facem? întrebă ea din nou, ca un fel 
de ecou al gândurilor lui Cam. 

Cum să treacă vasul prin poarta de sârmă fără să-şi 
piardă un braț? 

Mary Ellen rezolvă dilema. Duse vasul la poarta 
cuştii. Ținând vasul într-o mână şi deschizând zăvorul 
cu cealaltă, ţipă la feline, care se dădură instantaneu îna- 
poi din fața porții. Mary Ellen deschise apoi poarta, 
strecură vasul afară şi apoi puse zăvorul la loc pe poartă. 

Urmă un spectacol urât. Felina mai mare se repezi 
la vas, odată cu cealaltă. Dar prima se răsuci pe picioare 
şi o atacă pe cealaltă cu ghearele labelor din față. Aceasta 
urlă şi apoi se dădu înapoi rostogolindu-se din fața 
vasului. Se întinse pe podeaua de piatră şi se apucă să- 
şi lingă rănile, fără să-şi ia nici o secundă privirea de la 
hrana care dispărea cu rapiditate. 

Mary Ellen deschise o altă cutie la ambele capete şi 
o aruncă prin poarta de sârmă într-un colț mai îndepărtat 
al cavernei. Felina rănită sări la mâncare şi începu să 
strivească imediat cutia de conserve între fălci. Cam 
simți că i se face rău văzând-o, dar Mary Ellen se 
mulțumi să deschidă alte trei conserve şi să le arunce 
în aceeași direcție. 

— Chiar că mureau de foame, zise Cam. 

— Şi sunt masculi îmblânziți, răspunse Mary Ellen. 
Asta e partea proastă în îmblânzirea unui animal sălbatic. 
În cele din urmă, cineva uită să le dea de mâncare, iar 
animalul moare de foame, lucru care pe mine mă doare. 

Deschise o nouă cutie şi o aruncă către partea din 
față a cavernei. La contactul cu solul, cutia pleoscăi. 

Cam clipi nedumerit. Pleoscăit? 

Miji ochii în lumina slabă şi zări apă în partea din 
față a cavernei. Prin coridor curgea un şuvoi constant 
de apă. Şi Mary Ellen văzu apa curgând. Nu era nevoie 
să întrebe din nou ce aveau să facă acum. Felina mai 
mică ignora apa în vreme ce se delecta cu cutiile de 
hrană. Masculul mai mare linsese deja vasul şi acum se 
îndrepta spre colțul unde fusese aruncată ultima cutie. 
Se auziră alte mârâituri, dar era clar că felinele îşi poto- 
liseră foamea suficient cât să nu se mai încaiere. Mascu- 
lul mare începu să bea apă din ceea ce se transforma 
rapid într-o baltă, şi el fu imediat urmat de fratele mai 
mic. Unele din grămezile mai mari de paie din fața 
cuştilor începeau să plutească deja. 

— Cine vine ştie de peştera asta? întrebă Mary Ellen. 

— Mă îndoiesc. Uşile rulotei sunt sigilate, dar n-am 
văzut nici un indiciu că această mică grădină zoologică 
ar fi fost descoperită. Însă zăvorul nu avea încuietoare, 
aşa că ar trebui să reuşim să ieşim de aici dacă trecem 
de feline. 

— Să trecem de feline, atunci! 

— Mda, păi tocmai au fost hrănite. Un soi de a spune. 
Şi eu am revolverul. 

Ea se uită urât la el. 

— Nu am de gând să mă înec aici, rosti el. Nu eu am 
îmblânzit două pume. Îmi pare rău de toată bizareria 
asta, dar.. 

__— De unde au apărut ele? 

: El vru să răspundă, dar se opri ca să gândească. De 
unde apăruseră? Din coridorul îngust, cel în care nu 
simţise vreun curent de aer. Pe de altă parte, celălalt pasaj 
era străbătut de aer, ceea ce însemna că dădea afară. Nu, 
uşa din stânga fusese cea închisă, dar nezăvorâtă. 

— Pe acolo, zise el, arătând cuşca din stânga. 

— Să aruncăm carne acolo; dacă le facem să intre 
în cuşcă, o putem zăvori. 

— La naiba! Le urăsc pe femeile care gândesc, ripostă 
e]. Eu arunc carnea, iar tu le zăvorăşti. 

Mary Ellen îşi ridică privirea spre tavan, dar el spuse 
încă o dată că fusese ideea ei. 

Trucul funcţionă. Felinele se furişară în cuşcă după 
conservele de carne şi Mary Ellen trânti repede şi zăvori 
poarta cuştii imediat în urma lor. Felinele începură să 
se bată pe cutii şi nu părură să sesizeze că fuseseră prinse 
în capcană. 

Cam se duse spre intrare ca să închidă apa. Mary 
Ellen îl găsi stând sub bec şi privind în sus. Scara dis- 
păruse şi trapa era închisă. Pe lângă marginile trapei se 
strecurau şuvoaie de apă şi unul dintre acestea se pre- 
lingea pe cablu până la fasungul becului. 

— Se va face beznă în curând aici, anunță Cam. Fie 
ajungem la trapa aia, fie găsim o altă cale de ieşire. 

— Sunt aici toate cutiile alea, zise Mary Ellen. Pu- 
ne-le una peste alta. Probabil că eşti suficient de înalt 
ca să ajungi la trapă dacă te urci pe ele. 

Şi ideea asta fu bună, dar trapa nu se urni din loc. 
Cam reuşi să tragă cablul electric suficient de jos ca să 
formeze o burtă, iar acum apa nu mai trecea pe lângă 
bec. Din nefericire, cutiile de carton, udându-se, începură 
să cedeze, aşa că el se văzu nevoit să sară jos. Podeaua 
era udă, dar apa nu se acumula în acea încăpere. Curgea 
neabătut către caverna cu cuştile. 

— Cuşca din dreapta se deschidea într-un tunel, zise 
e]. Pe acolo sufla şi un curent de aer proaspăt. Celălalt 
tunel părea înfundat. Cred că trebuie să încercăm să 
ieşim pe acolo. 

— Fără lumină? întrebă ea. 

Vocea ei indica faptul că îi era teamă de spaţiile în- 
chise. 

— Am chestia asta, zise Cam scoțând o lanternă de 
la centură. În tunel o să lumineze ca un far. Peşterile 
sunt teribil de întunecate. | 

— Ştiu şi eu..., replică ea. Bine că măcar avem habar 
unde sunt felinele. 

Dar când se întoarseră în caverna principală, văzură 
că uşa de la cuşca din stânga era larg deschisă şi felinele 
dispăruseră. 

Fură nevoiți să se târască pe coate şi genunchi pe o 
distanță cam de cincisprezece metri înainte ca tunelul 
să le permită să se ridice în picioare. Tunelul din stânga 
păruse mai atrăgător, cu excepția acelui mic detaliu nu 
chiar minor. Apa care ajunsese la nivelul genunchiului 
în caverna principală fusese cea care îi forțase să ia o 
decizie: staţi aici şi vă înecați sau încercați tunelul 
rămas. 

Înaintară mai bine după ce reuşiră să se ridice în 
picioare, dar Cam era destul de sigur că în loc să urce 
coborau. Tunelul era lat doar de vreo cincizeci de 
centimetri, aşa că în cea mai mare parte a timpului 
erau obligați să înainteze într-o parte. Cam deschidea 
drumul, luminând tunelul înainte şi în jos, astfel ca ei 
să nu se trezească picând în vreo prăpastie subterană. 
Aerul mirosea a umezeală, iar zidurile laterale păreau 
mereu să se închidă peste ei. Cam auzea respirația con- 
trolată a lui Mary Ellen în spatele lui şi era sigur că 
gâfâitul ei nu se datora epuizării fizice. Încercă să facă 
o glumă cerându-i să verifice dacă telefonul ei mobil 
avea semnal, dar ea nu păru de loc amuzată. 

Ajunseră într-un târziu într-o cavernă mică. Cam 
lumină de jur împrejur şi văzură că de acolo plecau alte 
trei tunele. Habar n-avea pe care dintre ele să apuce. 

— Uite ce e, zise ea. Dacă apa vine încoace, nu poate 
inunda zona aia cu cuşti, nu? Spuneai că vor veni oameni 
după noi. Hai să ne întoarcem. Cel puţin acolo suntem 
aproape de suprafață. 

Ochii ei păreau imenşi în lumina albă a lanternei. 
Cam se gândi la propunere. 

— Nu ne-ar auzi niciodată de-acolo. Doar dacă ar veni 
până la cotețul de păsări, aşa cum am procedat şi eu. 

— Nu vor face verificări? 

— Eu eram pregătit să răstorn rulota aia pentru că 
credeam că eşti acolo. Ei vor vedea camioneta şi câinii 
şi vor crede că sunt undeva în pădure. Rulota e încă si- 
gilată. Prima dată când au venit aici nu au descoperit 
tunelele astea. 

— Şi atunci pe unde o apucăm? întrebă ea, cu o voce 
tot mai înaltă. 

Vocea ei era suficient de puternică pentru a genera 
un ecou destul de slab în tunele. La întrebarea ei răspunse 
o tuse guturală îndepărtată. Cam îşi aşeză palma peste: 
gura ei înainte ca Mary Ellen să mai poată rosti ceva şi 
o împinse cu brutalitate în tunelul prin care tocmai 
veniseră. Plimbă fasciculul luminos pe la gura celorlalte 
trei tunele, apoi stinse lanterna. Se aplecă şi şopti la 
urechea ei că se apropia o pumă. O simți pe Mary Ellen 
cum se încordează: O îndemnă cu trupul să se dea puțin 
mai înapoi, apoi scoase revolverul, îşi găsi cea mai bună 
poziție şi aşteptă. 

Timp de aproape două minute nu se întâmplă nimic, 
apoi se auzi o nouă tuse, de această dată mai puternică. 
Bâjbâi prin întuneric căutând fața lui Mary Ellen şi se 
aplecă pentru a-i şopti la ureche: 

— Probabil că felinele cunosc drumul de ieşire. Când 
trapa de sus era deschisă, pe aici circula aerul. O să ne 
luăm şi noi după ele. 

O simți cum dă în tăcere din cap, apoi se îndreptă 
de spate. 

Aşteptară. Se aflau în beznă absolută. Cam simţea 
cum ochii lui încercau să se obișnuiască cu întunericul. 
„Aşa că ascultă!“ îşi comandă. „Şi taci mâlc!“ Încercă 
să audă respiraţia lui Mary Ellen, dar ea respira foarte 
incet, 

Felinele puteau vedea în întuneric, dar, probabil, nu 
şi într-o astfel de beznă. Puteau însă adulmeca şi puteau 
sesiza altă prezență. Cam şi Mary Ellen intraseră în 
caverna unde dădeau tunelurile, aşa că mirosul lor se 
impregnase în praful de pe jos, dacă nu cumva rămăsese 
ŞI în aer. | 

„Aprinde lanterna“, îşi spuse el. „Felina are toate 
avantajele de partea ei acum.“ Prin minte îi trecu un 
gând urât: putea fi puma în spatele lor? 

Nu, uşa de la cuşcă fusese zăvorâtă, iar din tunelul 
prin care trecuseră nu se desprinseseră tuneluri secun- 
dare. Nu, trebuia să fie în fața lor. 

Îndreptă lanterna spre cavernă şi o aprinse. 

Puma se afla la un metru distanță, uitându-se la ei, 
iar ochii îi clipeau în lumină. Mary Ellen icni involuntar, 
iar Cam înghiți în sec. Nu se mişcă din loc, apoi, aproape 

fără să-şi dea seama ce face, scoase un mârâit puternic, 
imitându-l pe cel al pumei. Animalul îi răspunse la fel, 
dar apoi sări dincolo de cavernă şi dispăru în unul dintre 
tuneluri, cel aflat chiar în fața lor. 

Cam intră în cavernă cu genunchii tremurând şi o 
ajută pe Mary Ellen să se ridice în picioare. Ascultară 
amândoi cu atenție câteva clipe, dar nu auziră nimic. 

— Bănuiesc că aia e o cale de ieşire şi că animalul a 
intrat în tunelul prin care poate scăpa. 

— Şi dacă nu e aşa? 

— Hai să încercăm. Dacă va părea o fundătură sau 
dacă vom da peste alte ramificații, ne întoarcem şi 
procedăm cum spui tu. 

— Şi dacă e acolo, pregătindu-ne o capcană? Ştii că 
asta le place lor cel mai mult să facă. 

— Poate că da, dar puma a fost cea care a fugit. 

Cam nu mai spuse că în tunelurile alea se aflau 
două feline, pentru că o ambuscadă în acele coridoare 
înguste era imposibilă. Pe de altă parte, imposibilă era 
şi evadarea. 

Cam o luă pe Mary Ellen de mână şi intrară în tu- 
nelul prin care dispăruse felina. Spre marea lor uşurare, . 
tunelul acela începu imediat să urce. Cam verifică urmele 
din stratul de praf şi avu impresia că zăreşte aşa ceva la 
fiecare un metru şi jumătate parcurs. Apoi tunelul coti 
abrupt spre dreapta şi începu să urce în unghi de aproape 
60 de grade. Panta era mai lată decât tunelul de până 
atunci, urcând poate vreo cincisprezece metri, şi era plină 
cu pietriş şi praf umed. Cam îndreptă fasciculul lanternei 
către capătul pantei şi avu impresia că zăreşte pentru o 

fracțiune de secundă un licăr de ochi verzui-chihlimbarii. 
O clipă mai târziu, pe panta înclinată se rostogoliră 
câteva pietre mai Mici. 

— Era ce cred eu? rosti Mary Ellen. 

— Da, dar încă mai fuge, replică el, plimbând 
fasciculul de-a lungul pantei. 

Lumina devenise gălbuie şi nu mai era chiar aşa de 
strălucitoare. Erau nevoiți să rezolve destul de repede 
problema în care intraseră sau să se întoarcă înainte ca 
lanterna să se stingă definitiv. 

Cam urcă primul, ajunse la jumătatea pantei, apoi 
alunecă înapoi, stârnind o avalanşă de pietre şi praf. 
Mary Ellen încercă şi ea, ajunse cu trei metri mai sus 
decât el, dar şi ea alunecă înapoi în acelaşi mod. 

— Felina a reuşit, zise Cam. 

Cercetă partea laterală a pantei şi descoperi câteva 
zgârieturi în pereții cavernei. Solul părea mai ferm acolo, 
aşa că el încercă din nou şi de această dată reuşi să ajungă 
în vârf. După încă o avalanșă de pietre, Mary Ellen reuşi 
şi ea să urce sus. Imediat după aceea, Cam plimbă 
fascicolul lanternei în jurul lui și răsuflă uşurat. În fața 
lor se găsea un singur tunel, care continua să urce. Avu 
impresia că aerul era mai proaspăt acolo, deşi ştia foarte 
bine că putea fi vorba de o simplă impresie. 

Se scuturară de praf, intrară în tunel şi continuară 
să urce, mergând încet, în caz că erau aşteptaţi de felină 
la următoarea cotitură. Panta nu era abruptă, dar alune- 
cau la fiecare pas, ceea ce indica prezența apei. Cam 
stinse lanterna ca să vadă dacă se zărea ceva lumină în 
„faţă. Nimic. Doar bezna infernului. Se odihni câteva 

clipe, ascultând. Tocmai voia să pornească din nou, când 
auziră iarăşi sunete dinspre panta plină de pietriș din 
spatele lor. A doua felină. 

Grăbiră paşii cât puteau, lovindu-se din când în când 
cu capul de tavanul care pe alocuri cobora la mai puţin 
de un metru şaizeci înălțime. Cam răsucea fasciculul 
luminos în spatele lor cam o dată pe minut, dar tunelul 
„era atât de şerpuit încât nu întrezăreau nimic. I se păru 
că aerul devenea din ce în ce mai proaspăt, lucru ce 
reprezenta un semn bun, dar şi lumina lanternei scădea 
rapid în intensitate. Cam ar fi vrut să o stingă din nou, 
dar nu îndrăznea atâta vreme cât cealaltă felină se găsea 
în fața lor. Îşi tot repeta că animalele fuseseră hrănite 
şi erau mai speriate decât oamenii. Așa trebuia să fie. 

Fu cât pe-aci să cadă în nas când puma scoase un ră- 
get în fața lor. Mary Ellen se lovi de el şi îl prinse strâns 
de braț. Felina repetă răgetul, cu un sunet înfricoşător 
care se termină cu un mârâit îngrozitor şi prelung. Sune- 
tele trezeau ecouri, ca şi cum ar fi venit dintr-o caver- 
nă mai largă. Apoi, din spatele lor, se auzi răgetul de 
răspuns, asemănător, mai degrabă, cu cel scos de un leu. 
„V-am dus unde voiam“, spunea acel sunet. E rândul tău. 

Cam era tentat să tragă la întâmplare cu revolverul, 
dar ştia cât de periculoase puteau fi gloanțele ce ricoşau, 
fără a mai pune la socoteală că întregul tunel se putea 
prăbuşi din pricina zgomotelor puternice. 

— Să mergem, zise el. E vremea să ne confruntăm 
cu bestiile astea. 

Mary Ellen părea că încremenise, aşa că el o trase 
ușurel de braţ şi atunci ea îl urmă. Dădură un colț şi 

descoperiră o cavernă cu pereți din piatră nu atât mare, 
cât înaltă, un soi de formă conică şi care se înălța dea- 
supra lor aproape douăzeci de metri până într-un punct 
unde se vedea cerul într-o parte. Pe o latură a peretelui 
se vedea o fisură adâncă săpată de apă. Părea calea de a 
urca până în vârf. Caverna avea un diametru cam de 
treizeci de metri la nivelul solului, iar în centru se găsea 
un mic bazin cu apă neagră. În jurul acestuia zăceau 
numeroase oase de animale, iar puma îi aştepta în cealal- 
tă parte, agitându-şi furioasă coada. Scoase un nou răget 
spre ei. Cam închise lanterna, căci în acea cavernă pă- 
trundea lumina de afară. Porniră spre dreapta, ca să poată 
supraveghea tunelul din spatele lor şi observa apariția 
celeilalte feline. 

— Eu stau cu ochii pe bestie, zise Cam. Tu studiază 
crăpătura aia mare de acolo şi caută cea mai bună cale 
de a ieşi de aici. 

Felina din cealaltă parte a bazinului începu să se 
furişeze spre dreapta, urmărind fiecare pas al celor doi 
oameni. Cam şi Mary Ellen se mișcară pentru a rămâne 
pe poziţii diametral opuse în raport cu puma. 

— Va fi nevoie de ceva cățărat, dar pare singura cale 
de a ieşi, zise Mary Ellen. Toate celelalte căi se termină 
înainte de vârf. 

— Bine, rosti el. 

Din tunel apăru şi a doua felină, care scoase un fel 
de mârâit de triumf. Prima felină inversă sensul de 
mişcare, iar cele două animale se apropiară de oameni 
din direcții diferite. Felina din dreapta se găsea între ei: 
şi fisură. Mary Ellen atinse mâneca lui Cam şi arătă spre 

un colț de stâncă aflat chiar în fața lor, care ducea spre 
o platformă. 

Cam îşi scosese între timp revolverul. Ar fi vrut să 
se supună dorințele lui Mary Ellen şi să nu le facă rău 
animalelor, dar nu avea de gând totuşi să devină cina 
lor. Îndreptă arma spre apă, țintind în direcţia celei de-a 
doua feline, şi trase un cartuş. Arma scoase un zgomot 
înfiorător, iar glonţul de calibru mare stârni stropi de 
apă. Felina se opri şi răcni spre ei, scuturându-se de apa 
care o plesnise peste față. Aflată la nici patru metri de- 
părtare de ei spre dreapta, prima felină nu fu impre- 
sionată de ce pățise cealaltă şi îşi continuă apropierea. 
Cam trase din nou, de această dată încercând să lovească 
solul din fața felinei care se apropia. Acţiunea stârni 
un alt răget şi un sunet de ricoşeu sinistru în interiorul 
cavernei, făcându-i pe amândoi să se ghemuiască invo- 
luntar. Mary Ellen sări pe promontoriu şi se cățără pe 
prima ieşitură de piatră. Cam o urmă, ținând animalele 
sub observație; acestea se opriseră şi se uitau la ei, mârâ- 
ind înfundat şi dezvelindu-şi colții. Una dintre pume 
continua să se afle între ei şi fisură, dar, ca poziţie, sub 
nivelul lor. | 

Felina care fusese stropită cu apă îşi inversă sensul 
de înaintare şi ocoli lacul, părând că vrea să ajungă în 
spatele celeilalte, care între timp, se pregătea să sară pe 
platformă. Cam se ghemui şi ținti cu grijă spre a doua 
pumă, în vreme ce Mary Ellen se chinuia să rămână 
pe platforma îngustă şi alunecoasă de piatră. 

Foamea învinse tactica învățată şi felina sări spre ei. 
Timpul păru să stea în loc. Chipul imens al pumei umplu 

câmpul vizual al lui Cam. Era atât de puternică, încât 
se putu agăța chiar de marginea panglicii înguste de 
piatră cu ghearele, îşi strânse umerii imenşi şi răcni spre 
el. Cam îi simți respirația fetidă şi căldura emanată de 
furia ei de prădător. 

O împuşcă drept în față în vreme ce o labă uriaşă 
despică aerul chiar în fața lui. Felina scoase un urlet şi 
se rostogoli înapoi pe promontoriu, apoi alunecă în lac 
şi dispăru. Cam abia avu timp să schimbe ținta înainte 
ca a doua felină să se repeadă spre ei. Trase un foc, apoi 
încă unul, ratând de ambele dăţi, dar fu suficient ca să 
o sperie; puma îşi pierdu echilibrul în plin salt şi căzu 
cu zgomot pe promontoriu, printre pocniturile produse 
de gloanțele care ricoşau de pietre. Apoi alunecă la fel 
ca şi prima în apă. Mary Ellen îşi pierdu şi ea echi- 
librul şi alunecă de pe platformă. Cam se întinse ca să 
o prindă şi se dezechilibră şi el. Aţunseră împreună în 
apă, țipând din pricina temperaturii scăzute a acesteia. 

Cam tinu bine arma în mână şi se răsuci în apă, cău- 
tând cu privirea felina pe care o ratase. Era chiar acolo, 
înotând cu putere în direcția lor şi scoțând un soi de şu- 
ierat înfricoşător. Caim îndreptă țeava armei în jos ca 
să nu lase apa să pătrundă înăuntru, apoi trase drept spre 
gura deschisă a animalului. Reculul îi ridică brațul în 
sus exact în clipa în care puma se pregătea să-l apuce 
cu ghearele. Cu sânge ieşindu-i din bot, puma se 
scufundă în adâncimile lacului. 

Mary Ellen reuşise să ajungă la malul apei, dar nu 
putu să iasă din pricina marginii alunecoase. Cam vru 
să înoate spre ea, dar descoperi că bratul stâng nu-l ajuta. 

Se uită în jos şi văzu doar carne sângerând şi oase acolo 
unde ar fi trebuit să fie bicepsul. Nu simţise absolut 
nimic, dar acum începu să-l doară. Strângând din dinți, 
dădu din picioare spre locul unde ea se lupta să iasă, îi 
spuse să aştepte câteva clipe şi să-şi țină respirația sub 
control. Nici bocancii lui nu păreau să se agațe de ceva 
pe marginea ca de sticlă a lacului, dar Cam voia să se 
asigure mai întâi că blestematele de feline chiar 
dispăruseră. În mijlocul lacului țâşni la suprafață un şir 
de bule de aer, după care apa se linişti — până ce prima 
felină împuşcată ieşi la iveală chiar lângă Mary Ellen, 
făcând-o pe aceasta să urle şi să sară înapoi spre mijlocul 
lacului. Unul din ochii felinei dispăruse complet, celălalt 
îşi arăta doar albul, iar partea din spate a țestei lipsea 
complet. Cumva, animalul reuşi să găsească marginea 
lacului şi se folosi de ghearele sale lungi ca să se ridice 
pe teren uscat, Rămase acolo câteva secunde, răsuflând 
greu, apoi îşi trase trupul cu totul din apă. Încercă să se 
ridice pe cele patru labe, dar nu reuşi. Se prăbuşi, tresăltă 
o dată, apoi îşi dădu duhul pe solul de piatră, cu ghearele 
din față îngropate în noroi. 

Cam şi Mary Ellen rămaseră în apă încă un minut, 
resimțind din plin răceala ei, dar vrând să se asigure că 
totul se terminase. Dinţii lui Mary Ellen începură să 
clănțăne, dar Cam binecuvânta în tăcere apa rece deoa- 
rece îi amorţea durerea din braţ. În cele din urmă, dădu 
din picioare spre locul unde zăcea cadavrul pumei, ezită 
câteva secunde, apoi se prinse de coada animalului şi 
se trase cu un singur braț afară din apă. Rămase întins 

de-a lungul pumei câteva momente. Felina era caldă încă 
şi era mai lungă decât el. Îi făcu semn lui Mary Ellen, 
dar ea nu vru să se apropie de animalul mort. Atunci 
Cam se târî până în locul unde ea bătea apa pe loc şi o 
scoase afară la trei metri distanță de cadavrul felinei. Du- 
pă care se rostogoliră amândoi pe jos. Mary Ellen nu 
văzuse încă braţul lui rănit. Nici el nu voia să-l vadă. 

În acel moment se auzi o voce autoritară dinspre gaura 
din vârf, care întrebă ce naiba se petrecea acolo jos. 

— Mai bine mai târziu decât niciodată, icni Mary 
Ellen. 

— Poliţişti de la țară. Ce pot să mai spun? întrebă Cam, 
punându-și mâna pe fruntea ei. Îmi pare rău de feline, 
continuă el. Îmi pare rău de toată porcăria asta. 

Simţind un soi de vuiet cunoscut în urechi, îşi prinse 
braţul rănit cu palma braţului sănătos. 

— Mai bine i-ai aduce jos aici, şopti el. 

Fa se ridică în capul oaselor şi văzu brațul. 

Apoi lucrurile se topiră într-un soi de ceață. 

O lună mai târziu, Cam şedea pe terasa din spatele casei 
cu un scotch într-o mână şi mângâind-o pe Frick cu 
cealaltă mână. Frack era şi el pe terasă, uitându-se la 
ei, ca de obicei. În fața lui se afla Bobby Lee Baggett, bucu- 
rându-se şi el de razele soarelui. 

—— Aşadar, sunt în continuare concediat, zise Cam. 

— Păi, de fapt, ai fost pensionat înainte de termen. 
Tot un fel de concediere, dar ceva mai altfel. 

Cam îşi zise că şeriful continua să pară mai alb pe la 
tâmple şi că slăbise nişte kilograme pe care nu şi le per- 
mitea să le piardă. Din când în când, Bobby Lee îşi 
ducea în mod reflex mâna stângă la piept, deasupra 
locului unde fusese rănit. Cam cunoştea senzația. 

— Nu-mi amintesc să fi semnat documentele, zise 
Cam, masându-şi propriul braț bandajat. 

— Memoria este al doilea lucru care dispare când 
te pensionezi. 

— Care e primul? 

— Am uitat, zise Bobby Lee. 

Era o glumă seacă şi veche, dar amândoi chicotiră. 

— Ce mai fac federalii? 

— Au identificat unele „persoane implicate“, răspunse 
Bobby Lee. 

— Expresia asta are sensul obişnuit? 

— Da. Ştiu cine sunt ticăloşii, dar nu pot dovedi 
nimic. Încă. Lucrurile au luat însă o turnură interesantă, 
dacă îți vine să crezi asta. 

— Puneţi-mă la încercare... 

— Vor să-i ofere vrăjitoarei ăleia indiene imunitate 
dacă îi va ajuta să îi înfunde pe membrii FBI implicați 
în chestia aia cu hăituirea. 

— Ea trebuie să fi pus bomba acasă la Annie Bella- 
my, zise Cam. Primeşte imunitate deşi este acuzată de 
crimă? 

— Cred că vor pretinde că nu ştiu de acest aspect, 
replică Bobby Lee. Îi oferă: imunitate pentru apartenența 

la un pluton de justițiari. Scot ce pot din asta, apoi 
deschid cazul cu acuzația de crimă. 

— Aduceţi-o în arest şi Lăsaţi-mă cinci minute singur 
cu ea! zise Cam. 

— Ehei, astea nu sunt vorbele unui pensionar! 

— Au dat de urma ei? 

— Asta-i problema! Au impresia că tu îi poți ajuta 
în privința asta. 

— Eu? 

— Ea a fost cea care ţi-a trimis coordonatele GPS, 
nu? e 
— A fost vorba de un mesaj pe care mi l-a transmis 
ea, şefu, răspunse Cam. Şansele de a o găsi eu pe ea 
prin intermediul Internetului sunt zero. 

— Unul din maeştrii lor în computere va lua legătura 
cu tine. Ai putea cel puțin să le dai o mână de ajutor. 

Cam reflectă la cele auzite şi mai sorbi o gură de 
scotch. Doctorii îi spuseseră să nu bea nimic până la 
terminarea curei cu antibiotice. El îşi invocase drepturile 
sale constituționale care-l fereau de pedepsele dure şi 
neobişnuite, dar încerca să bea cu măsură. Cât se putea. 

— Mă duc la convenţia anuală din Raleigh a Bi- 
rourilor Şerifilor săptămâna viitoare, zise şeriful. O să 
am nişte discuţii neoficiale pe teme de interes reciproc. 

— Veţi face schimb de „parametrii tehnici“? 

— Şi asta. Ce ai mai aflat de la prietena ta? 

Cam încercă să-şi flexeze brațul stâng. În continuare 
nu-l putea mişca. Dispăruseră prea multe bucăți de carne 
din acea zonă. În cea mai mare parte a timpului umbla 
precum Napoleon, cu mâna stângă băgată pe sub cămaşă. 

— Din nefericire, nu prea multe, răspunse el. 

— De ce — pencă ai împuşcat pisicile ălea? 

— Nu, pentru că am tras-o după mine într-o încur- 
cătură care s-a dovedit foarte periculoasă şi urâtă. Fa 
trebuia doar să depună mărturie şi în loc de asta... ei 
bine, ştiţi. Iar când eu însumi am refuzat să depun măr- 
turie, cred că ea a început să se îndoiască de mine şi de 
tot ce am făcut. 

Şeriful dădu din cap. 

Cam se uită la el. 

— Trebuie să țin în mine chestia asta, zise el. Până 
ce dumneavoastră şi federalii nu îmi spuneți că îi aveți 
pe toți nemernicii în custodie, Mary Ellen nu va fi în 
siguranță. 

— L-ai explicat vreodată chestia asta? 

Cam clătină din cap. 

— Am vrut să mă duc iarăşi acolo, zise el. Să am o 
discuţie. Dar toți poliţiştii din ținutul Carrigan m-au 
sfătuit să nu mă mai întorc niciodată în zonă. Au o părere 
extrem de bună despre doamna în cauză, iar eu am fost 
individul care aproape a ucis-o. 

— Mmm... 

Cam se uită curios la șerif: 

— Asta ce mai înseamnă? 

— Înseamnă că de vină au fost hăitaşii, oricine dra- 
cului ar fi ei. Ei aproape că au ucis-o, spuse apoi făcu o 
pauză. Acum, că te-ai pensionat, vei sta aici şi vei uita 
de întreaga tărăşenie, corect? 

Cam fu obligat să se gândească cum să răspundă la 
această întrebare. 

— Cred că mi-ar plăcea să am parte de alea cinci 
minute singur cu Jay-Kay Bawa, zise el. 

— Federalilor nu le-ar conveni deloc. 

— Acum am bani, domnule şerif, ripostă Cam. Și 
mai vin şi alții. Se pare că mulți. Cred că aceşti parai 
îmi pot cumpăra un anume soi de asigurare, de natură 
politică. În plus, ce pot face mai bine cu aceşti bani decât 
să pun mâna pe ticăloasa care a ucis-o pe Annie? 

— Şi mai exact ce ai face dacă ai dat de ea? 

— Asta-i întrebarea, nu-i așa? Aş confecționa, poate, 
un scaun electric? 

Frick se ridică şi se îndepărtă. Frack îi luă locul ca 
să fie mângâiat pe creştet. 

— Sună bine, zise şeriful, câtă vreme amândoi 
înțelegem asta ca pe o simplă dorință, spuse, după care 
îşi întinse picioarele şi îşi masă încă o dată pieptul înainte 
de a se ridica în picioare. Oh, apropo, la birou a venit o 
scrisoare pentru tine. Am sunat-o pe cea care a trimis-o 
şi i-am spus că te-ai retras din poliție. Ea a întrebat de 
ce şi eu... În fine, am pus-o la curent cu unele lucruri. 
Mi-a cerut să-i înapoiez scrisoarea. 

Scoase un plic din buzunar şi i-l dădu lui Cam. 

— Iată ce a trimis în locul ei. Te las s-o citeşti. Amin- 
teşte-ți mereu cine sunt prietenii tăi şi ce e important 
în Viață... 

Cam luă scrisoarea, dar nu se uită la ea: 

— Prin urmare, nu sunteți dezamăgit de mine? 

— Categoric nu, răspunse șeriful. Dar trebuie să 
mergi mai departe. O să punem mâna pe ei. Doar mai 
ştim şi noi câte ceva. 

— „Să fii mereu de partea celor buni“? 

Șeriful zâmbi, lăsând să se vadă dinții săi albi în întu- 
nericul nopții, oarecum asemănători cu ai unei feline. 

— Asta e, zise el. 

După plecarea şerifului, Cam se duse cu scrisoarea 
în bucătărie. Se aşeză la masa de acolo, îşi masă brațul 
şi citi ce-i scrisese Mary Ellen. Apoi zâmbi. Jay-Kay şi 
hăitaşii mai puteau aştepta o vreme. 

Dar nu la nesfârşit. 


Mulţumiri 


Vreau să-i mulțumesc şerifului din ţinutul Guilford, din 
Carolina de Nord, pentru opiniile pe care mi le-a îm- 
părtăşit, privitoare la munca în cadrul unui Birou al 
Şerifului din mediul urban. Acestea fiind spuse, declar 
că mi-am permis libertăți mari în plăsmuirea persona- 
jelor, metodelor de lucru, ba chiar în descrierea loca- 
lităților pentru această poveste. Mai vreau să mulțumesc 
celor de la United States Park Service pentru ajutorul 
oferit referitor la parcul național din munții Smoky, deşi 
şi în acest caz am inventat o mulțime de locații din 
interiorul rezervației şi, mai ales, am lăsat să se înțeleagă 
că acolo trăiesc pume. Nu există dovezi ale existenței 
unor feline mari în acei munţi. Dacă, pe de altă parte, 
susțineți ideea că absența dovezilor nu e acelaşi lucru cu 
dovada absenței, atunci poate ar fi bine să aveți mare 
grijă când faceți o plimbare prin locuri sălbatice. Aproape 
că e inutil să mai spun că nimeni nu ar fi suficient de 
nesăbuit ca să încerce o astfel de hăituire cu o pumă, 
nici măcar adevăratul (şi foarte curajosul) Kenny Cox, 
care mi-a permis cu atâta generozitate să folosesc numele 

lui în această carte în conexiune cu o campanie de 
strângere de fonduri pentru American (Carriage) 
Driving Society. Romanul este o operă de ficţiune şi 
orice asemănare din cuprinsul lui cu persoane, locuri sau 
evenimente reale reprezintă o pură coincidență. 

